
Cuvânt de însoţire. 

la a IV tipărire a Predicilor pentru Popor 

Am pornit a face aceasta şi acum 10 ani. Oastea Dom¬ 
nului din Sibiu ne-a cerut să tipărească ea, pe socoteala el, 
predicile acestea. In parte le-a şi tipărit. A dat la iveală 
volumul I. 

Dar n r a mai putut merge înainte cu celelalte volume. 
In această vreme insă, cartea ni s’a tot cerut. Noi am avut 
cu ea mulţămirea de a vedea cum cartea duhovnicească 
în adevăr este singura carte care răzbeşte până la oamenii 
cei mai de rând. Ei nu simt nevoia de alte cărţi. Oricât ne 
silim noi, a face lumea să cetească, nu putem răzbi până 
la păturile cele mai jos ale poporului cu orice fel de carte. 
Cartea duhovnicească însă este pe inima lui. Vine singur 
şi o cere. 

Aceasta mi-au dovedit-o cu adâncă mulţămire predicile 
de faţă. Au venit la noi oameni de rând şi ne-au întrebat: 
Când iese al doilea volum? 

Apoi pentrnca oamenii, care altfel nu cetesc altceva, 
să urmărească tipărirea unei cărţi, este lucru foarte îm¬ 
bucurător. Înseamnă că ei au gustul de a ceti, dar deo¬ 
camdată numai pentru cartea duhovnicească. 

Să ne bucurăm şi prea bucurăm aflând aşa ceva. Vedem 
ca gustul de cetit a prins. Deci să ne slujim de cartea du¬ 
hovnicească, pentrucâ ea este unealta prin care putem îm¬ 
boldi gpstul de cetit al oamenilor în chipul cel mai fericit. 

De aceia ne bucurăm că putem duce acum înainte ceiace 

începusem acum 10 ani şi n’am isprăvit. Se cheamă că, 
datorită Casei Şcoalelor, acum vom încheia a patra tipă¬ 
rire a Predicilor pentru popor. Ele intră în larga folosinţă 
a creştinilor. Ştim că ne vor mulţămi că n’am mai întâr¬ 
ziat. 

De data aceasta, predicile noastre ies ceva mai sporite 
de cum au fost iu trecut. Din 65 câte au fost la a m tipă¬ 
rire, acum au trecut de 70. 

Socotim să le avem gata ieşite din tipar la Crăciunul anu¬ 
lui acestuia. Ne aşteptăm apoi să nu treacă prea multă 
vreme, până ce v6m ajunge cu ele şi la altă tipărire. Graiul 
lor neaoş românesc le face de răzbat uşor. Aceasta poate fi 
o învăţătură pentru mulţi de a nu se mai împletici în graiuri 
străine de vorba poporului, fiindcă el nu are cum dori un 
scris al cărui cuprins nu-1 înţelege, din pricina vorbelor şi 
rostirilor neînţelese. 

Bucureşti, 2 Martie 1943. 


Arhim. SCRIBAN. 



Cuvântare la ziua Anului Nou. 


I. 

Iubiţi fraţi intru Hristos, 

O întreită sărbătoare întâmpină pe creştin în ziua Anu¬ 
lui Nou. Două sunt sărbători bisericeşti, iar a treia este 
sărbătoare a obiceiului omenesc. 

Avem azi sărbătoarea Domnului Hristos, care se nume¬ 
şte Tăierea-împrejur. Aceasta era la Evrei sărbătoarea 
când se punea nume copilului şi era rânduită să fie în a 
opta zi dela naştere. De oarece azi suntem în a opta zi dela 
ziua Naşterii Domnului, iată avem această nouă sărbă¬ 
toare. 

Tot în ziua aceasta, noi avem pomenirea Sfântului Va- 
slle cel Mare, arhiepiscopul Cezareei Capadociei, bărbat de 
mare cinste şi de înaltă învăţătură în sânul Bisericii Dom¬ 
nului Hristos. Pentru aceasta, în slujba acestei zile, se şi 
citesc moliftele care poartă numele lui. 

In sfârşit, mai avem azi sărbătoarea numită a Anului 
Nou. E adevărat, aceasta nu e sărbătoare bisericească, 
dar e intrată în obiceiurile oamenilor. Ei îşi fac urări unul 
altuia, intră cu nădejde în vremea care poartă numele unui 
an nou, şi de aceia şi Biserica îi însoţeşte în vegelia lor. 
Ea foloseşte toate prilejurile, când poate turna asupra 
inimilor oamenilor o picătură de îndemnare şi de înţelep- 
ţire creştinească. De aceia nu-i lasă singuri nici la acest 
prilej şi vine să-i îndrumeze, să-i ajute, să-i facă a folosi 
cu cuminţenie vremea nouă care li se deschide înainte. 

Şi Biserica îşi are anul ei nou. Dar acesta nu e cel dela 
1 Ianuarie, ci cel dela 1 Septembrie. El nu este însă d săr¬ 
bătoare deosebită, ci e numai o nouă începere a calenda¬ 
rului nostru bisericesc. 

Acum, a vorbi, la o zi ca aceasta, despre toate sărbăto¬ 
rile pe care le avem în această zi de 1. Ianuarie, este prea 
mult. Fiecare sărbătoare este un fericit prilej de a povesti 
multe înaintea creştinilor, de a-i face să guste vrednice 
învăţături. Ar trebui ţinute pentru aceasta nu o cuvântare, 
ci trei. De aceia noi ne-am hotărât să nu vorbim despre 
toate odată, ci să vorbim acum numai despre vremea a- 
ceasta a Anului Nou, despre starea sufletească cu care 
creştinul întâmpină această sărbătoare, despre gândurile 
eu care trebuie să se hrănească el şi despre chipurile cum 
trebuie s’o ţie. Va trebui să căutăm alte dăţi şi alte prije- 
juri, când vom putea vorbi şi despre numele Domnului 
Hristos şi despre ziua Sfântului Vasile. 


n. 

Iubiţi fraţi întru Hristos, 

Este oare vreun om care să fie mulţămit de anul care 
s’a dus? Fără îndoială, niciun om nu este care să-şi fi pu¬ 
tut avea toate dorurile sale împlinite. Totdeauna va găsi 
Că el a avut atâtea supărări, în curgerea anului care a tre¬ 
cut, că a primit atâtea lovituri, la care nu se gândea, că a 
văut atâtea nădejdi risipite! 

Câte nu pofteşte omul să i se împlinească, să săvârşea¬ 
scă în vreme de un an de zile! Totuşi, la capătul lui, vede 
că i-a mers mai mult rău decât bine. De aceia puţini sunt 
ceice privesc cu jale spre anul care s’a dus. Cei mai mulţi 
zic: „Bine că am scăpat de el!“ şi-şi pun nădejdea în anul 
cel nou. Ei încarcă de ocări şi blesteme anul care nu mai 

este şi primesc cu braţele deschise, cu lumini aprinăe, cu 
mese pline, cu inimi şi mai pline, anul nou care vine. 

Oare este cu dreptate ca oamenii să ocărască o scurge¬ 
re de vreme pe care au primit-o cu braţele deschise? Au 
cerut dela ea tot binele şi saturarea tuturor poftelor lor! 
Dar vremea în care le-a căzut lor a trăi este şi ea o vreme 
dela Dumnezeu. După cum spunem că pământul este al 
lui Dumnezeu: al Domnului este pământul şi plinirea lui, 
lumea şi toţi eeice locuiesc intr’ânsa (Psalmul 23, 1), ase¬ 
menea trebuie să spunem şi despre ani, fiindcă ei sunt 
măsura fiinţelor şi a lucrurilor. Fiecărei fiinţe i s’a dat 
im număr de ani să trăiască şi toate vietăţile îşi au legea 
lor, de a le fi viaţa mai lungă sau mai scurtă. 

Fiecare vreme, apoi, în care o fiinţă se găseşte, este pri¬ 
lej ca ea să-şi îndeplineaescă 'ostul ei pe pământ. Şi după 
cum vedem, celelalte vietăţi, afară de om, îşi urmează şi¬ 
ra) lor fără abatere şi calcă deplin în albia în care le-a 
pus Dumnezeu să-şi treacă viaţa lor. 

Şi omul îşi are un şir de ani ai vieţii sale pe pământ şi 
toate prilejurile care-i stau înainte, pentru a împlini ce se 
află în chemarea vieţii lui. Acum însă ne putem întreba: 
Foloseşte omul toate prilejurile care-i stau la îndemână? 
Este el gata să ia cunoştinţă despre ce are de făcut şi să 
păşească spre ele cu toate puterile? 

O! departe este omul de aceasta! Trăieşte în lumea lui 
Dumnezeu, dar îşi croieşte o viaţă care este cu totul stră¬ 
ină de Dânsul. In felul acesta, el nu-şi mai socoteşte anii 
ea prilejuri pentru a făptui ce i s’a pus înainte drept che¬ 
mare a vieţii sale. îşi clădeşte o lume nouă a închipuirilor 
sale, â poftelor sale, şi atunci nimeni nu-1 mai poate să¬ 
tura. 

De aici vin toate nemulţămirile lui cu anii care au tre¬ 
cut şi în care nu i s’au împlinit câte dorea el. In adevăr, 
eu o viaţă croită în felul acesta, el va blestema toţi anii 

Ia rând, fiindcă nicio vreme nu va fi care să-i sature toate 
pornirile lui. 

E3 intră în anul cel nou,-dar singur face ca acel an să 
nu fie mai bun ca alţii. Nenorocirea lui este că pofteşte 
prea multe, aşteptarea sa este oarbă, el însuşi face ca 
dorurile sale să rămâie neîmplinite. 

m. 

De ce să nădăjduieşti atât de multe dela lumea aceasta? 
Oare nu nădăjduim atâtea lucruri de prisos? Oare vor fi 
toate de trebuinţă sporului nostru întru viaţa duhovniceas¬ 
că? Oare vor sluji toate ca să ne apropie de Dumnezeu? 

Fără îndoială că nu. Ba trebuie nă mai socotim că spre 
aceleaşi lucruri năzuiesc şi alţii. Ele nu ajung pentru toţi. 
Vom fi siliţi să ne ciocnim de fraţii noştri, şi iată, de aici 
vine că înseşi dorinţele noastre vor fi osânda noastră, pri¬ 
cina nefericirii noastre. 

Dimpotrivă, dacă năzuim spre bunurile cereşti, acestea 
sunt fără sfârşit. In acestea nu intrăm în ceartă cu ni¬ 
menea. Dacă vom pune asemenea ţinte fiinţei noastre, la 
capătul anului vom găsi nu numai că am făcut un mare 
spor, ci şi că dorinţele ni s’au împlinit. Acestea sunt cele 
care nu dau greş, fiindcă bunurile sufleteşti nu te amă¬ 
gesc ca cele pământeşti. Numai să năzuieşti spre acestea 
şi le vei avea. 

Atunci, Fraţilor, cine este de vină că oamenii privesc 
cu scârbă spre anul care s’a dus? Aşa îl vor privi peste 
un an şi pe acesta în care au intrat, fiindcă păşesc şi în 
el cu tot atâtea pofte, pe care nu le vor putea sătura nicio¬ 
dată. Nu vor înceta apoi să fie tot nefericiţi. 

Caşi cum anul cel nou ar fi ceva fermecat, oamenii pri¬ 
vesc spre dânsul cu gurile căscate, cu inima în tremur, 
cu priviri rugătoare. Fiecare om are pe buze: dă-mi L a- 
du-mi! fă-mi! 

Dar acestea nu vor putea fi niciodată. împlinirea do¬ 
rurilor noastre stă in noi înşine, nu afară din noi. Şi dacă 
se pare că unii au avut o împlinire neaşteptată a doru¬ 
rilor lor şi odată ii vezi ridicaţi în mare cinste, iar alţii 
privesc spre ei jinduind să li se întâmple şi lor la fel, — 
oe amăgire! 

Oare câte din fericirile acestea sunt statornice? Ia nu¬ 
mai priviţi pe om, nu numai într’o clipă a fericirii lui, ci 
în lungul anilor! Vă veţi încredinţa cât de iute se risipesc 
toate mulţămirile acelea, cu care se vedeau încărcaţi o 
clipă, când, cu ochi poftitori, alţii şopteau: de ce n’am 
avut şi noi acest noroc? 

Nu râvniţi, spre fericirea nimănui, Fraţilor, fără numai 
spre cea care este câştigată înaintea lui Dumnezeu! Căci 
dacă este vorba de slavă, de izbândă pământească, este 
prilej de a spune cu groază că abia ai privit spre ea şi 
n’ai mai găsit-o! Tot ce este clădit pe temelie pământeas¬ 
că este aşa de şubred, că omul dobândeşte cele mai cutre¬ 
murătoare învăţături, privind spre soarta celor ce au fost 
la înălţime şi s’au prăbuşit când nu gândeau. 

împăratul Alexandru cel Mare era în culmea măx-eţiei 
şi a biruinţelor. Din ţara lui, a mers ca un potop cotropi¬ 
tor. Nimic nu i-a stat împotrivă şi i-a mers numele peste 
veacuri. Şi azi popoarele povestesc, din auz, unele dela 
altele, că a ajuns până în ţara lui Por împărat şi l-a biruit. 

Dar o! nestatornicie a tuturor lucrurilor pământeşti! 
Cât s’a putut folosi el de această strălucire a puterii sale?... 
Nici nu apucase să ia bine seama la câte a dobândit, se 
găsea încă pe drumul biruinţelor, când moartea l-a păscut. 
La vârsta foarte tânără de 33 de ani, l-a şi secerat de pe 
pământul acesta! 

Puţin înaintea lui, alt mare împărat, Cirus, care stăpâ¬ 
nea peste împărăţia Perşilor, se afla şi el pe drum de bi¬ 
ruinţă. Şi când stătea în culmea slavei sale, iată că şi el 
cade ucis! 



In vremurile noastre, n’a fost împărat mai mare, mai 
puternic şi mai biruitor ca Napoleon Bonaparte. Şi totuşi 
<âi cât sunet şi durere a căzut şi el şi cât de nefericit a 
murit! Iar în mijlocul nefericirii sale, nu mai era nimi.c 
din cele pământeşti care să-i ţie de cald, ci numai mângâie¬ 
rile pe care singur le căuta şi le cerea dela Biserică. 

’ Dar nu numai pildele cele mari, ci numai împrejurul 
nostru de vom privi, la cele ce vede şi află un om în curge¬ 
rea vieţii sale, e încredinţat cât de nestatornice sunt toate 
dobândirile pământeşti, cum, îndată după o izbândă pe 
care ai avut-o, trebuie să te temi de necazul care te pân¬ 
deşte a doua zi. Atâţia din cei pe care i-am socotit feri¬ 
ciţi, pe care i-am văzut la înălţime o bucată de vreme, s’au 
şters din faţa lumii. Numai ce ai auzit de ei mai târziu 
Că au căzut tot mai jos, şi fericirea şi slava de odinioară 
au zburat! 


IV. 

Cu astfel de gânduri, Fraţilor, să intrăm în noua zi a 
Anului Nou. Să ne facem socoteala ca nu cumva noi în¬ 
şine să ne pricinuim clătinarea fericirii noastre! 

. Nici să aşteptăm prea multe în curgerea lui, nici să pof¬ 
tim peste fire, căci tocmai în acestea zace nefericirea 
noastră. 

Nu se va putea să ne vie atâtea bucurii câte poftim. 
Vom vedea că alţii ne-au luat-o înainte şi ne vom amărî. 
Departe însă de a ferici pe ceice au ajuns mai sus şi ne-au 
întrecut pe noi, să mulţămim lui Dumnezeu de puţinul pe 
care-1 avem şi să dorim ca tot ce avem şi tot ce aştep¬ 
tăm să fie după voia lui Dumnezeu. 

Atunci nu ne vom păgubi cu nimic. Atunci nu ne vom 
amărî peste fire, fiindcă ceice nu are mult şi pofteşte 
mult, nici nu poate perde mult. 

învăţătura unei zile ca aceasta trebuie să fie aceia a 
cumpătării noastre. In cumpătare, omul are un mare iz¬ 
vor de liniştire a fiinţei sale. Dacă nu râvnim la multe, 
nici nu avem pentru ce ne întrista, când nu le avem, nici 
să ne minunăm de fericirea altora care le au. 

In locul lăcomiei cu care cei mai mulţi păşesc pragul nou¬ 
lui an, ca. acesta să le iasă înainte cu braţele încărcate, noi 
să avem podoaba cumpătării, şi atunci vom intra mult 
mai pregătiţi în noua vreme care ni se deschide. Vom 
avea mai mult spor şi mulţămire decât toţi lacomii şi 
pofticioşii care, din treaptă în treaptă, văd cât de puţin 
li se împlinesc nădejdile arzătoare. Amin. 



Alta cuvântare la Anul Nou. 


Fraţilor, 


Rescumpăraţi vremea, 
că zilele rele sunt! 

Efeseni 5* 16 » 


De ce oare oamenii se vor fi bucurând aşa de mult că 
an ajuns la un an nou ? 

Când oamenii trebuie să se bucure de trecerea unei 
vremi? Când, privind îndărăt, au descoperit că toată vre¬ 
mea aceia a fost bine folosită de ei, că n’au trecut-o de¬ 
geaba, că au fost nişte oameni rodnici şi că au săvârşit 
deci destule fapte bune în curgerea ei. A te bucura de o 
vreme că a trecut, că ai ajuns la un popas nou; dar fără 
o socoteală, dacă vremea trecută a fost cu spor, fără o 
hotărâre de a întrebuinţa încă şi mai spornic vremea cea 
nouă, — nu are nici o noimă. 

I 

Cu toate acestea cum fac oamenii? Ei saltă de bucurie 
că a venit o vreme nouă, că au mai adăogat încă un număr 
la şirul anilor, că-1 vor numi pe cel nou venit altfel decât pe 
cel trecut. 

Este acesta însă lucru cuminte? Numai pentrucă ai tre¬ 
cut dintr’un hotar în altul, se înţelege că nu. Bucuria tre¬ 
buie să aibă alt temei. Pe acesta însă nu-1 găsim în soco¬ 
telile oamenilor. 

Ci noi, care suntem creştini şi voim să trăim înţelep- 
ţeşte, nu ne putem mărgini numai a face ce face toată 
lumea. Noi nu trebuie să trecem uşor prin orice vreme ne 


V. 



este dat a trăi, pentrucă vremea aceasta este ogorul lui 
Dumnezeu. El ni s’a pus la îndemână, iar noi trebuie 
să-l folosim cât mai cuminte în silinţele noastre. 

Cum a spus Sf. Apostol Pavel? Răscumpăraţi vremea, 
că zilele rele sunt. Deci nu trebuie să trecem uşor peste 
zilele câte ni s’au dat să le trăim. Trebuie să facem cu ele 
o socoteală de buni gospodari. Când vom privi peste ele, 
să vedem că nu le-am risipit, că am rodit în vremea lor şi 
nu am lăsat să treacă cele mai bune prilejuri de lucru. 

Tocmai despre această bună folosinţă a vremii este cu 
cuviinţă a vorbi la acest început de an. De aceia aici să 
încordăm gândirea noastră, pentru a prinde bune şi fru¬ 
moase învăţături creştineşti. 

I. 


Fraţilor, 

Sf. Pavel a spus că zilele sunt „rele". Ce înţeles poate 
să aibă vorba aceasta că zilele sunt rele? Ele sunt popa¬ 
suri puse de Dumnezeu pentru scurgerea vremii; simt 
scurte măsuri puse de El, pentru nesfârşita scurgere a 
vremii, după cum anii sunt măsuri mai lungi, iar veacu¬ 
rile şi mai lungi. In cartea Psalmilor se spune: El a făcut 
luna spre vremi (Psalmul 103, 19), adică a făcut-o pen¬ 
tru a însemna prin ea şirul vremilor, tot aşa după cum a 
făcut şi soarele. 

Atunci, dacă această împărţire a vremii e dela Dumne¬ 
zeu, dacă şi zilele şi anii şi veacurile sunt dela El, cum a 
putut spune Sf. Pavel că zilele sunt rele? Doar tot ce este 
dela Dumneezu este bun. Căci spune în cartea Facerii că 
Dumnezeu a privit peste toate câte a făcut şi iată, toate 
erau foarte bune (Facerea 1, 31). 

Dar cuvântul Sfântului Pavel nu vrea prin nimic să în¬ 
tunece măreţia lucrării lui Dumnezeu, ci el numai cât 

vrea să deschidă ochii noştri pentru înţelegerea datoriei 
de a folosi zilele. In adevăr, Domnul Hristos a spus: A- 
junge zilei răutatea ei (Matei 6, 34). Deci încă mai nainte 
de Sf. Pavel, însuşi Mântuitorul a vorbit despre o răutate 
a zilei. Prin aceasta însă noi avem a înţelege greul muncii 
pe care avem a-1 săvârşi în fiecare zi. Intre fiecare răsă¬ 
rit şţ apus de soare, în scurtele ceasuri ale unei zile, sunt 
atâtea datorii de împlinit, atâtea fapte care trebuie să 
curgă din vrednicia braţului nostru, încât niciodată omul 
nu va putea izbuti să împlinească toate câte merită a fi 
făptuite. Onicât de vrednic ar fi omul, dar, la capătul zi¬ 
lei, va trebui să mărturisească cu suspin că numai puţine 
a putut împlini din câte avea pe suflet şi spre care ie por¬ 
nise din zorii dimineţii. 

Aici bate cuvântul Mântuitotrului. De am avea zece 
vieţi, nu una, şi sunt atâtea lucruri cinstite de făcut, că 
rămâi totdeauna în urmă faţă de dorinţa de a fi gata ori¬ 
când cu datoria ta. 

Aceasta este răutatea zilei. Pentru omul vrednic, este 
ca o durere că spre multe îl trage inima, dar braţele sunt 
numai două. Ziua e scurtă, iar din câte ceasuri ai la în¬ 
demână, trebuie să mai treci încă cu odihna şi hrana ta.. 

Dacă deci vremea este scurtă, iar lucrul mult; dacă, 
după cum spune Mântuitorul, secerişul este mult, dar lu¬ 
crătorii puţini (Matei 9, 37), câtă dreptate are Sf. Pavel 
când spune: Rescumpăraţi vremea ca zilele rele sunt! adi¬ 
că: siliţi-vă a vă agonisi cât mai multă vreme, a nu o trece 
cu pagubă, pentrucă zilele aduc cu ele mormane de tre¬ 
buri care cer să fie săvârşite. Fiecare zi vine cu greută¬ 
ţile ei, cu alte şi alte noutăţi, care ne cheamă să le stăpâ¬ 
nim, să le cârmuim, să le folosim pentru noi şi pentru 
alţii. Cum va face faţă omul tuturor acestora, dacă el nu 
va fi în fiecare dată cu ochii roată spre câte are de făcut, 
cu inima săritoare, să nu-i scape ceva din datoriile care 4 
aşteaptă, cu grija neadormită de a nu fi prins adormit? 

Acum, Fraţilor, dacă fiecare zi ne aduce sarcina ei şi 
nevoile ei, ce ne aduce atunci un an? Dacă pe fiecare zi 
noi trebuie să facem un spor în împlinirea cu vrednicie 
a lucrului nostru; dacă în fiecare seară se cuvine să pu¬ 
tem spune că n’am perdut ziua de lucru; ce va trebui să 
spunem la capătul unui an? 

Privind îndărăt, omul ar trebui să poată face descope¬ 
rirea că, dela o iarnă la alta, a putut săvârşi atâtea lu¬ 
cruri de seamă, că a putut fi fără încetare la datoriile sale, 
că a fost un bun cârmaci în casa sa, că a fost un bun to¬ 
varăş pentru prietenii săi. Şi după ce a văzut toate aces¬ 
tea, ca după un bogat seceriş, el ar trebui să-şi plece ge¬ 
nunchii cu umilinţă înaintea lui Dumnezeu şi să-i mulţă- 
mească fiindcă l-a învrednicit de o roadă atât de fericită, 
După aceasta, apoi, trebuie să privească înainte şi să se 
roage ferbinte aeeluiaş Dumnezeu, ca să-i fie tot atât de 
priincios şi pe viitor şi să-l apere, prin îngerul său păzi¬ 
tor, de bântuielile protivnice care pot veni asupra lui. 

n. 

Fac oamenii în felul acesta, când au ajuns la începutul 
anului? Nici de cum. Ei au ochii numai înainte şi de loc 
nu vor să mai gândească la ce a fost. Dacă mai întorc pri¬ 
virea şi pomenesc de anul care a trecut, o fac numai spre 
a-1 ocărî. Ei au intrat în el plini de pofte, ele nu s’au pu¬ 
tut împlini, şi atunci privirea lor se întoarce acră spre 
vremea care a fost. 

Oare aşa face bunul gospodar? El trebuie să-şi întoc¬ 
mească o bună socoteală despre ce a fost, să se chibzu- 
iască ce a avut pagubă, ce a avut câştig; să se socotească 
în ce a greşit, să se cumpănească a se feri pe viitor de pă¬ 
catele care l-au încercat cu pagube. Şi dacă sunt supă¬ 
rări care i-âu venit peste vina lui, necazuri izvorîte din 
apăsarea vremurilor, din vina altora, pe care trebuie să 

ie suferim la un loc, ca cei ce trăim din aceiaşi viaţă, — 
să stea cu suflet bărbătesc înainte, să mulţămească lui 
Dumnezeu că a biruit greul, să se roage să fie ferit pe 
viitor şi să-şi încordeze toate silinţele pentru a face faţă 
vitregiei vremurilor. 

O! cum se aşează oamenii la ospăţ la început de an! 
Dar ce ospătează ei? Pentru ce e veselia lor? Doar lângă 
anul care a început, numai la depărtare de o zi, se află 
anul care a fost. Avut-ai tu mari izbânzi în curgerea lui, 
de te aşterni acuma la veselie, câ după o biruinţă câşti¬ 
gată? 

De unde! Omul se veseleşte pentru nădejdile pe care 
de acum le aşteaptă împlinite. El primeşte anul cel nou 
cu masa plină, ca pe o fiinţă care trebyie bine primită ca 
să-i fie de ajutor. 

Dar bine omule! tu umbli cu cârpeli omeneşti, cu lin¬ 
guşiri, ca pe lângă o fiinţă vie, ca să te încarce cu bună¬ 
tăţile ei? Dela aceasta aştepţi tu ca anul să-ţi fie cu pri- 
inţă şi să nu ai necazuri în vremea lui? 

Şi de tine nu e vorba? Nu te socoteşti de loc cu ce pre¬ 
gătire intri tu în vremea cea nouă? Cu câtă hotărâre 
pentru a săvârşi fapte vrednice? 

Oare este păşire sănătoasă peste un hotar al vremii, aş¬ 
teptând ca bunurile să-ţi cadă din cer, fără osteneala ta? 

De aceia, Fraţilor, socotim că oamenii n’au îndreptăţire 
să se scuture uşor de anul care s’a dus, fără a mai privi 
spre el. Dacă este să se veselească de ceva, nu este pen- 
trucă au păşit peste un prag nou, fiindcă nu ştim cum va 
fi acela, ci mai cu seama a ne bucura pentru tot binele, 
pentru toate izbânzile pe care găsim că le-am putut do¬ 
bândi în vremea trecută. Să ne bucurăm că am ajuns să¬ 
nătoşi la capătul anului, ca nişte buni iconomi peste lu¬ 
crul care ni s’a dat, şi cu aşteptarea ferbinte că Dumne¬ 
zeu, care ne-a ocrotit în trecut, ne va fi prielnic şi pe viitor. 

De este vreo dreptate să ne bucurăm că am intrat în 

anul cel nou, aceasta numai proptiţi pe temelia lucrului 
săvârşit până atunci. Numai întru cât avem trecutul îm¬ 
plinit cu credinţă, avem dleptul să nădăjduim că Dumne¬ 
zeu va fi îndurător cu noi şi pe viitor şi că va avea către 
noi strigătul rostit slugii credincioase: „Bine, slugă bună 
şi credincioasă, întru puţine ai fost credincioasă, întru 
multe te voi pune; intră întru bucuria Domnului tău! (Ma¬ 
tei 25, 21). Amin. 



Predica la Botezul Domnului. 


Fraţilor, 


Am văzut Duhul ca un po¬ 
rumb pogorându-se din cer 
şi a rămas peste dânsul . 

Ioan 1} 33* 


1. Noi, oamenii, săvârşim atâtea din faptele noastre, nu 
după o socoteală din vremuri depărtate, ci duşi de şivoiul 
împrejurărilor. Bine ar fi ca tot ce facem să fie cumpă¬ 
nit din vreme, să nu lucrăm pe nepregătite, să avem viaţa 
noastră ca un fir pe care l-am tors cu grijă, şi nu mânaţi 
de întâmplări şi de întorsătura vremurilor. 

După dreapta înţelepciune a vieţii, omul nu trebuie să 
se lase prins de lucruri la care nu s’a gândit. Pe cât ne 
ajung puterile minţii noastre, omul trebuie să privească 
în depărtări, ca să apuce înaintea nevoilor, care-i pot veni 
pe cap când nu s'a gândit. Cu toate acestea sunt puţini 
oamenii duşi de atâta înţelepciune, care să lucreze în fe¬ 
lul acesta. Cei mai mulţi îşi dibuie viaţa de azi pe mâne, 
şi faptele lor sunt curse din sila împrejurărilor. Nu sun¬ 
tem noi stăpâni peste ele, ci ne lăsăm purtaţi de valuri şi 
de ispite, aşa cum se ivesc şi ele şi răsar în clipa când nu 
gândeşti. 

Aşa este omul; dar nu este aşa la Dumnezeu. In tot ce 
el a săvârşit, la Dumnezeu toate au fost rânduite din vre¬ 
me, cu mult înainte de a fi venit împrejurarea când să. 
fie întrebuinţată de cutare faptă. 

2. Şi noi astăzi, Fraţilor, ne aflăm la o sărbătoare, care 
s’ar părea că cinsteşte o faptă izvorâtă din împrejura¬ 
rea vremii; ci cu toate acestea ea intră în şirul faptelor 
omeneşti după buna rânduială de mai nainte dela Dum¬ 
nezeu. 

Vedem că Domnul Hristos petrece în viaţă casnică, tă¬ 
cută şi harnică, fără a urni nimic pentru slujba sa de mai 
târziu. 30 de ani de viaţă a dus în tihnă, lucrând meşte¬ 
şugul pe care l-a găsit în casa Dreptului Iosif. Nimenea 
nu bănuia că această viaţă va lua odată alt drum, că pris¬ 
pa casei odată va fi părăsită, pentru a fi schimbată cu 
toată lărgimea Ţării Sfinte. Nu va mai fi preajma casei 
locul de lucru, ci toată ţara în care apoi s’a desfăşurat 
lucrul Domnului. 

3. Odată a răsunat dealungul Ţării Sfinte, că un Proo¬ 
roc s’a arătat în pustia Iudeei; că el trăieşte viaţă aspră, 
înfrânată; că lumea a aflat de el; că ea dat năvală să as¬ 
culte Vpropovedania lui; că el vorbeşte cu glas de tunet, 
că mustră aspru, mai cu seamă pe ceice-i cunoştea drept 
păcătoşi învârtoşaţi. 

El îi chema pe toţi la pocăinţă şi îndeplinea asupra lor 
o faptă de curăţire, care era o noutate, Ii boteza pe toţi, 
adică îi cufunda în x apă, ca un semn, ca o vestire, ca o 
îndemnare, că ei trebuie să se scuture de păcatele lor. 

4. Atunci a ieşit din viaţa sa casnică şi bărbatul care 
petrecuse 30 de ani tăcuţi în Nazaretul Galileei şi a ve¬ 
nit în preajma locului unde se îmbulzeau noroadele la pro- 
povedania şi botezul Sfântului Ioan. 

Ceilalţi oameni au venit, fiindcă au auzit, fiindcă a ră¬ 
sărit o nouă împrejurare; Domnul Hristos însă numai cât 
aştepta clipa aceasta, pentruca să vie la botez. El ştia că 
trebuie să vie să se boteze şi atşepta vestirea Sfântului 
Ioan, pentruca, în sfârşit, să păşească la împlinirea chemă¬ 
rii sale. 

Fapta aceasta a botezului stă înşlntea noastră la aceas- 

tă sărbătoare şi despre ea trebuie să stăm la întrebare şi 
învăţătură într'o zi ca aceasta. 

5. Fraţilor, Creştinii au această zi ca un mare praznic, 
pe care-1 ştiu că are o rânduială deosebită a slujbei lui, 
faţă de alte praznice. Ei ştiu că numai în această zi se 
face sfinţirea apelor, că ieşim cu toţii la râu, sau unde este 
pregătit să avem la îndemână apă din belşug, ca să fa¬ 
cem vrednica slujbă a Bobotezei sau a Iordanului. A in¬ 
trat în obiceiuri ca închinătorii să se adune în mare număr 
să guste din apa sfinţită, să primească stropirea cu ea, 
să privească toată veselia alaiului care se săvârşeşte la 
un praznic ca acesta. 

Da, cu tot frigul iernii, ei îşi părăsesc molcomirea casei 
lor, pentru a se găsi cu ceilalţi fraţi, la serbarea de odată 
în an, când se face o prăznuire ca aceasta. Mulţi vin şi cu 
vase de acasă, pentru a lua cu ei apa Iordanului şi a o a- 
vea pentru cuviincioasă folosire în casele lor. 

6. Dar dacă toate acestea sunt ştiute, dacă eltf sunt o- 
biceiuri dulci şi plăcut gustate, vrednice de a fi ţinute şi 
păstrate totdeauna, — mult mai puţin se ştie rostul şi în¬ 
ţelesul serbării. Ştim, în de obşte, că ea este pomenirea cli¬ 
pei când Domnul Hristos s‘a botezat; ştim că atunci a fost 
mare luminare în cer; ştim că Dumnezeirea a mărturisit 
în auzul tuturor cine este celce se botează; ştim că atunci 
a fost arătarea Sfintei Treimi; ştim că Domnul Hristos a 
fost vestit ca Fiu al Tatălui; ştim că Duhul Sfânt a fost 
martur la această strigare, căci auzim în cântarea Bobo¬ 
tezei că „Duhul în chip de porumbel a adeverit întărirea cu¬ 
vântului", adică a cuvântului care s‘a auzit: „Acesta este 
Fiul meu cel iubit", dar cu toate acestea ştim noi oare tot 
ce se cuvine unui creştin a şti despre botezul Domnului? 

Multe cunoştinţe despre aceasta ne lipsesc, Fraţilor, şi 
dacă ştim despre unele, se cuvine a şti şi despre altele. 
Sărbătoarea Bobotezei să ne fie nouă prilej de a face un 
pas mai mult peste cunoştinţele pe care le avem despre a- 

cest praznic. Să împodobim încă fiinţa noastră prin lumi¬ 
narea atâtor altor lucruri care stau ascunse înţelegerii 
noastre. 

7. Fraţilor, cinstirea acestei sărbători şi gustarea tu¬ 
turor darurilor ei n‘ar fi deplină, dacă noi am trece peste 
unele adâncimi, care de fapt alcătuiesc tot temeiul ei. 
Cum sunt lucrurile acum însă, noi trecem peste laturea cea 
mai adâncă a acestei sărbători, fiindcă nu am fost învăţaţi 
în aceasta. De aceia se cuvine a umplea acest gol şi să 
privim primirea acestei luminări ca cea mai mare îmbogă¬ 
ţire a noastră pe ziua de azi. 

S’a botezat Domnul aşa după cum ştim, în ziua aceia de 
mare amintire, pe care o pomenim până în ziua de azi şi 
pe care o cinstim cu numele de „Bobotează". Dar pentru ce 
s’a botezat Domnul? ce trebuinţă avea El să se boteze? 

Noi ştim că botezul înseamnă curăţirea păcatului ome¬ 
nesc. Tot omul se naşte cu pata păcătuirii dela Adam, pen- 
trucă acela n‘a ascultat de Dumnezeu. Deşi n‘a păcătuit 
omul însuşi, dar aşa cum dintr’un beţiv se naşte un copil cu 
beteşuguri şi şubrezenii în trupul lui, aşa din Adam ne 
naştem toţi cu pofta neascultării şi cu plăcerea de a alu¬ 
neca din calea cea dreaptă. 

Botezul şterge această pată, care ţine de noi toţi, şi ră¬ 
mânem numai cu firea noastră slăbită, ca a unui om care 
s‘a sculat din boală. Dacă şterge de pe noi păcatul dela 
Adam, cu atât mai mult botezul şterge toate păcatele pe 
care le va fi făptuit omul. De se botează cineva la vreme 
târzie şi a avut când păcătui, tot ce va fi pcăctuit până 
atunci se şterge prin spălarea botezului. 

Acesta este înţelesul rânduielii botezului şi aceasta creş¬ 
tinul trebuie s’o ştie. 

Până încă a nu fi acest botez dela Domnul Hristos, 
ci când se săvârşea numai cel al Sfântului Ioan Botezăto¬ 
rul, botezul era privit tot ca o faptă de curăţire. Căci zi¬ 
cea Sf. Ioan: Eu va botez pe voi cu apă spre pocăinţă 



(Matei 3, 111). Deci botezul acela trebuia să însemne o 
lepădare a păcatelor prin pocăinţă. Cufundarea în apă era 
semnul văzut despre scuturarea păcatelor, care trebuia să 
se petreacă nevăzut. 

8. Dacă acum toate acestea sunt aşa, după învăţătura 
creştinească, se ridică întrebarea: Ce trebuinţă avea Dom¬ 
nul Hristos să se boteze, El care nu avea păcat? Domnul 
Hristos, deşi om în toate asemenea nouă, având, caşi noi, 
trupul omenesc prin naştere dela Sf. Fecioară Maria, nu 
avea însă pata păcatului dela Âdam şi nici nu mânjise 
fiinţa sa prin vreun păcat, ca ceilalţi oameni. 

Fraţilor, aşa după cum în mărturisirea credinţei numită 
Crezul, spunem: „Carele pentru noi, oamenii, şi pentru a 
noastră mântuire, s’a întrupat dela Duhul Sfânt şi din 
Maria Fecioara şi s’a făcut om“, aşa şi aici trebuie să 
spunem că, din iubirea sa către oameni şi din socoteala 
sa cea de mai înaintea vremurilor, de a mântui pe om, 
Domnul Hristos a primit asupra lui săvârşirea botezului. 
Nu pentru El, nu pentru nevoia sa a făcut aceasta, ci 
pentru om. 

Dovadă că Domnul Hristos nu avea nevoie de botez 
este ceiace s’a petrecut chiar la săvârşirea lui, când Sf. 
Ioan nu voia să-l boteze. El, cel-care mustrase pe atâţia 
din ceice veneau la botez, el, care-i numise vipere, pui de 
năpârci... faceţi roduri vrednice de pocăinţă (Matei 3, 
7—8), — el odată se moaie, se pleacă în faţa Domnului 
Hristos, se umileşte, şi zice: Eu am trebuinţă să fiu bo¬ 
tezat de tine, şi tu vii ia mine? (Matei 3, 14). 

Ce este această schimbare năprasnică a Sfântului loan? 
Cum? el, care deşteptase pe toţi prin propoveduirea lui şi 
îngrozise pe atâţia, se umileşte acum în chipul acesta? 

Domnul Hristos nu mai era dintre ceice aveau trebuinţă 
a face pocăinţă şi a primi botezul, ci Ioan doreşte acum 
a fi botezat dela Domnul Hristos. 

Răspunsul Domnului este măreţ: Lasă acum, că aşa 

cse cuvine, ca să împlinim toată dreptatea (Mateiu 3, 15). 

Care dreptate.? Fraţilor, acea dreptate era buna rân- 
duială pe care Domnul Hristos venise s’o împlinească pe 
pământ. El venise să dea în mâna omului păcătos arma 
pentru a se întări in lupta cu ceice-1 depărtau de Dumne¬ 
zeu. Domnul venise să întemeieze împărăţia, în care binele 
să biruie asupra răului şi omul să nu se mai lase furat de 
ispita spre uşoara păcătuire. De aceia a pus rânduiala ca 
tot omul să se boteze, pentruca 1. să fie curăţit de păcate, 
iar 2. să aibă în minte că a fost curăţit dela Dumnezeu, 
3. să se simtă fericit cu aceasta şi 4. să îndrăznească pen¬ 
tru a trăi ca făptuitor al binelui şi ca locuitor al împără¬ 
ţiei lui Dumnezeu. 

Dar pentru a da botezului toată cinstea, toată vrednicia 
şi toată înălţimea, a primit ca El să fie cel dintâi botezat 
şi să fie celce a deschis drumul botezului. Aşa cum un îm¬ 
părat sau un rege, când s’a deschis în împărăţia lor un 
drum nou şi anevoios, care a costat multă cheltuială şi 
trudă, vine el şi ia parte la serbarea de deschidere a dru¬ 
mului şi păşeşte pe el cel dintâi, aşa şi Domnul a voit ca 
El, mai nainte de oricare, să treacă prin poarta botezului. 
A făcut-o nu pentru Sine, ci pentru trebuinţa oamenilor. 

9. La această socotinţă, se mai adaogă încă una, care e 
şi mai însemnată: Domnul Hristos nu s’a privit numai ca 
imul care stă între noi, oamenii, dar nu e ca noi. Deşi 
Dumnezeu adevărat din Dumnezeu adevărat, el s’a privit 
pe Sine şi ca Celce are a purta asupra sa o sarcină pe care 
n’o pot purta oamenii. El a spus despre Sine că Fiul omu¬ 
lui (adică El însuşi) n’a venit să i se slujească, ci să slu¬ 
jească El altora şi să-şi dea sufletul său rescumpărare 
pentru mulţi (Matei 20, 28). 

Cu gândul acesta Domnul Hristos a venit şi la botez. 
Ela s’a privit ca Celce poartă cu sine păcatele oamenilor, 
din vechea urmă dela Adam. El s’a privit caşi cum ar a- 

vea cu Sine toată fiinţa păcătoasă a oamenilor şi ca Celce 
merge s’o spele prin apa botezului. 

Aceasta era împlinirea dreptăţii, de care vorbea către 
Sf. Ioan. Avea o chemare de împlinit în sânul acestei ome¬ 
niri şi de aceia merge la botez, nu ca să se spele pe sine, 
ci ca să spele pe om. 

10. Iată acum în ce lumină, Fraţilor, se iveşte toată fap¬ 
ta Mântuitorului de a merge la botez. Nu este tot o lu¬ 
crare a iubirii Lui către oameni? Ba este cea dintâi lu¬ 
crare de acest soi. înainte încă de a păşi la propoveduire, 
El începe prin botez, prin curăţirea fiinţei omeneşti, pe 
care o purta cu sine, scufundând-o în apa botezului. 

Abea păşeşte spre lucrul său, şi El îşi arată dragostea 
şi umilinţa sa: dragostea sa, fiindcă vrea să ne curăţe pe 
noi prin fapta lui; umilinţă, pentrucă El, cel curat, se 
face caşi cum ar fi necurat, ia locul celui păcătos şi mer¬ 
ge la botez. 

De aceia trebuie să cinstim cu atât mai mult această 
zi, ca cea dintâi faptă prin care Mântuitorul păşeşte spre 
lucrarea sa de mâtuire a omului. Şi acum, Fraţilor, cunos¬ 
când în această lumină tot rostul şi înţelesul botezului 
Domnului, să fim fericiţi că am fost părtaşi la dragostea 
şi la lucrarea Lui; să răspundem cu aceiaşi râvnă dragos¬ 
tei şi îmbrăţişării sale şi să avem această zi cu atât mai 
preţuită, cu cât este mai bine înţeleasă în adâncimea şi 
măreţia ei. Amin. 



Predica la ziua Sfântului loan Botezătorul. 


Fraţilor, 


între cei născuţi din femeie, 
nu s’a născut (unul) mai mare 
decât loan BotezătaruL 

Matei ll, ll. 


Prin aceste cuvinte de slăvire, Domnul Hristos cins¬ 
teşte pe Sf. loan Botezătorul. Deşi săvârşitorul botezului 
dela Iordan avea cuvinte aşa de umilite către Domnul 
Hristos şi spunea că nu este vrednici nici măcar să-i dez¬ 
lege cureaua încălţămintelor lui, totuşi Mântuitorul îl pre¬ 
ţuia aşa de mult şi a rostit pentru el aceste cuvinte de o 
aşa de înaltă cinstire. 

Dar dacă stăm noi acum şi ne întrebăm: Care era te- 
meiul pentru care Domnul Hristos ridică aşa de sus fiinţa 
Sfântului loan, găsim că, după toată dreptatea şi adevă¬ 
rul, Pustnicul din valea Iordanului neîndoielnic merita a- 
cele cuvinte de laudă şi este cu tot dreptul ca el să stea 
în cinstea creştinătăţii până în ziua de azi. 

Se înţelege, creştinii vor putea răspunde şi dela ei, în 
ce se cuprinde vrednicia Sfântului loan. Tot celee este în 
slujba lui Dumnezeu este o fiinţă aleasă. Omul totdeauna 
se împărtăşeşte din slujba pe care o are şi din înălţimea 
fiinţei pe care o slujeşte. 

Cine este învăţător în casa unui împărat este mai pre¬ 
sus decât celce se află în slujba unor oameni de toată mâ¬ 
na. Celee îndeplineşte slujba lui Dumnezeu are prin a- 
ceasta şi toată podoaba că slujeşte Celui Preaînalt. 

Sf. Ioan Botezătorul a fost cel care a deschis drumul lu¬ 
crării Domnului Hristos. El a strigat omenirii mai întâi: 
Vine cel aşteptat; pregătiţi-vă! neteziţi calea! pocăiţi-vă! 
împărăţia lui Dumnezeu este aproape. El deci a fost pur¬ 
tătorul de lumină înaintea împăratului care avea să vie; 
el a căutat să trezească lumea din amorţire şi s’o cheme 
la vrednica primire a Marelui Oaspete. 

Iată pentru ce Ioan Botezătorul este mare şi iată pen¬ 
tru ce Domnul Domnul Hristos l-a încărcat cu acele ne¬ 
uitate cuvinte de laudă. Dar dacă toţi creştinii îşi dau 
seamă că acesta este temeiul cel mare pentru care Sf. 
Ioan îşi are acest loc de mare cinste în împărăţia lui 
Dumnezeu, sunt şi multe alte lumini care încunjură chipul 
Sfântului. Şi pe acelea se cuvine a le cunoaşte, pentrucă, 
prin aceasta, şi mai mult ne dăm seamă ce chip ales a 
fost el în Casa Domnului şi cât de cuviincios este a ne 
.aduna şi a cinsti numele lui. 


I. 


Fraţilor, 

Toată viaţa omului este o plutire între mai multe che¬ 
mări. Omul este, din capul locului, chemat dela Dumne¬ 
zeu să meargă în calea dreptăţii. Este făcut după chipul 
şi asemănarea lui Dumnezeu. Mersul firesc al vieţii lui 
este să umble pe cărări vrednice şi cinstite, pentru a îm¬ 
plini cât mai mult rânduielile lui Dumnezeu în viaţa sa şi 
a scoate la iveală trăsătura de fiinţă dela Dumnezeu, care 
este el. 

Cu toate acestea rari sunt oamenii care rămân la aceas¬ 
tă chemare. Cu atât mai de cinste însă sunt ceice rămân. 

Omul sufere pe fiecare zi ademenirea lumii în care tră¬ 
ieşte. El găseşte o viaţă în desfăşurarea ei, primeşte asu¬ 
pra sa tiparul ei, se mişcă şi el după şivoiul ei şi primeşte, 

în obiceiurile sale, felul de viaţă al altora. Numai pe mă¬ 
sură ce trece vremea, omul îşi dă seamă că viaţa se poate 
trăi şi altfel, că nu e bine să faci ce face toată lumea, că 
e vrednic să iei aminte la menirea ta, de a trăi o viaţă 
înaltă, curată, prin care eşti mai aproape de Dumnezeu. 

Prin felurite mijloace, obştea şi este întocmită ca să 
dea omului o îndrumare sănătoasă, să nu-1 lase să cadă 
pradă poftelor care se pot dezlănţui în sine, ci să-l îmbol¬ 
dească a-şi croi o viaţă aleasă. încă de copil, rânduiala 
obştii îl pune pe om la şcoală, ca să primească îndemnuri 
bune, să aleagă binele de rău, să prindă gust de lucrurile 
vrednice şi să fugă de ispitele primejdioase. 

Rânduiala obştii se sileşte întru aceasta, dar oare şi 
izbuteşte? Foarte anevoie. In adevăr, alăturea de şcoală, 
alăturea de părinţii care-şi înţeleg chemarea lor şi se si¬ 
lesc a îndruma cuviincios pe fiii lor, — mai este viaţa largă 
a uliţelor, mai sunt poftirile din atâtea dugheni (prăvă¬ 
lii) cu petreceri ticăloase, mai sunt tovărăşiile netrebnice 
care ispitesc pe om. Acestea îl răpesc din calea cinstită 
şi-l trag spre tăvăleala în viaţa de beţie, de desfrâu, de 
lăcomie, de risipă a vremii, de trândăvie, de râvnire la bun 
străin, într’un cuvânt, îl târâie către petreceri care slă¬ 
besc frânele sufletului şi-l lasă pe om de alunecă. 

Aceasta este cea mai primejdioasă şcoală. Bietul om 
se trezeşte în ea de mic. Ea îl înhaţă în braţe vânjoase, 
dar nemernice, îl plămădeşte după chipul ei, îl face să 
poftească lucruri stricătoare, îi strâmbă sufletul, îl ter¬ 
feleşte, de nu se mai cunoaşte că este fiinţă dela Dumne¬ 
zeu. De câte ori oamenii ţi se arată mai degrabă parcă ar 
fi fost plăsmuiţi dela Diavolul decât dela Dumnezeu! 

Cu toată silinţa obştii, cu toată strădania părinţilor, 
şcoala aceasta e mai puternică. Ei i se datoreşte prăbu¬ 
şirea multor suflete din ziua de azi. Prin ea, oamenii a- 
jung să poftească ce nu se cuvine, li se pare aceia mare 
ispravă, tânjesc, dacă n’au gustarea păcatului, şi se perd 

în strivitoare nenorocire. Se adevereşte ce a spus Sf. Pavel, 
că plata păcatului este moartea (Romani 6, 23). 

II. 

Apoi, Fraţilor, de câtă vrednicie se încarcă acela care, 
cu toate aceste ispitiri, rămâne în calea curăţiei sufletului! 
Se înţelege, calea aceasta e mai grea, pentrucă omul n’o 
vede umblată prea des şi nu este în jurul lui întreaga îm- 
boldire care să-l mişte spre dânsa. De câte ori nu aud oa¬ 
menii cuvinte de bună învăţătură! Cu toate acestea ei ur¬ 
mează calea spre care-i ademenesc poftele stârnite de lar¬ 
gul lumii! De câte ori nu spui unuia: „Nu te duce acolo, 
că e primejdie!", iar el ţiu are puterea de a te asculta. 
Este mai mare pofta stârnită de mulţi alţii, pe care-i vede 
acolo şi-l îmbie şi pe el. 

Calea curăţiei este umblată mai puţin şi astfel omul nu 
găseşte, în mijlocul semenilor săi, toată îndemnarea de 
trebuinţă pentru a-1 urni spre dânsa. De aceia a şi spus 
Domnul Hristos: „Largă este uşa şi lată calea ce duce la 
perzare şi mulţi sunt ceice intră printr’însa; strâmtă 
(însă) este uşa şi îngustă calea ce duce la viaţă şi puţini 
sunt ceice o află pe ea (Matei 7, 13—14). 

Toată înţelepciunea omului este de a o găsi pe una şi a 
se feri de alta. Ferice de ceice din vreme şi-a dat seama 
de aceste două cărări, a înţeles menirea vieţii lui şi a ştiut 
să aleagă! Laudă aceluia care, cu toate ispitirile, a înţeles 
ce este mai vrednic de făcut pe pământul acesta şi şi-a 
îndreptat într’acolo paşii săi! Cu atât mai vrednic este 
acesta, cu cât această cărare nu se găseşte prea uşor, 
cu cât, şi de o vede, omul este tras în alte părţi, prin gro¬ 
zavele ispite de care am vorbit şi care pândesc pe fiecare 
om la tot pasul. 1 

1 In primăvara anului 1932, tânărul Ionel Ghica din Bucureşti, 
vlăstar de neam ales, înzestrat cu mari daruri sufleteşti, zburător 

m. 

In aceasta, Fraţilor, stă marea cinste şi marea vredni¬ 
cie a Sfântului Ioan Botezătorul. In adevăr, după naşterea 
sa, el era de neam de boieri. Pe atunci, după cum era la 
toate popoarele vechi şi după cum este până azi la multe 
care au păstrat datinelfe din vechi, preoţimea era treapta 
cea mai sus a unui popor. Ea era pătura boierească. Cine 
£ra preot era în cea mai mare cinste în vremile de atunci. 2 

Deci ce ar fi putut râvni cineva mai cu sete decât să 
se facă preot! Sf. Ioan era fiul preotului Zaharia. Nu avea 
decât să se mărginească la cinstea care era legată de a- 
cea stare, la traiul ales pe care-1 putea avea ca preot, la 
vaza neamului din care se trăgea, căci preoţii evrei erau 
astfel prin naştere, nu prin alegere şi sfinţire, ca la noi. 
Dacă primeai a trăi în felul acelor preoţi, mulţămit că ai 
toate strălucirile vieţii, era tot ce putea nădăjdui cineva 
mai ales. Cu cât mai mult ar fi trăit el în obiceiurile preo¬ 
ţiei, cu cât mai mult s’ar fi îndeletnicit cu învăţarea şi 
tâlcuirea Legii Sfinte, cu atâta s’ar fi încărcat de mai 
multă trecere în faţa obştei. Vedem, din viaţa Mântuito¬ 
rului, cum toţi aceştia erau fruntaşi ai poporului şi erau 
totdeauna sfetnicii lui. 

Cu toate acestea Sf. Ioan Botezătorul nu se lasă ade¬ 
menit a trăi cum trăiau alţi tineri din vremea lui. Deşi 
ar fi putut trăi şi în aceasta o viaţă cinstită şi vrednică, 

meşter prin văzduhuri din Bucureşti până în Indochina, sărbătorit 
pentru această rară faptă, a căzut pradă, la câteva zile după aceia, 
petrecerii spre care s’a lăsat ispitit, în tovărăşia prietenilor care-i 
dădeau spre gustare prafuri de moarte. Şi viteazul, care a biruit 
văzduhurile şi a încărcat cu cinste numele ţării sale, a fost răpus 
de nefericita tovărăşie. A murit înghiţind cocaină şi heroină, şi a 
fost înmormântat în jalea tuturor rudelor, prietenilor şi în via pă- 
rere-de-rău a ţării întregi. Aşa ispitesc plăcerile lumii şi ucid şi 
sfărâmă fiinţe, altfel încărcate cu mari daruri dela Dumnezeu. 

2 Aşa era la Epigteni, Indieni, Evrei şi la alte popoare. 

dacă ar fi urinat în căile Legii Vechi, totuşi el căuta ceva 
mai sus. Pe dânsul nu-1 îndestulează a face ce făceau toţi 
cei de starea lui. El nu primeşte îndrumarea care se găsea 
deagata în orice obşte de oameni, precum ca fiul de boieri 
să trăiască boiereşte. Nu, în sufletul lui bate un gând mai 
înalt. El nu urmează îndrumare dela oameni, el are che¬ 
mare dela Dumnezeu. Rupe căilfe vieţii obişnuite, leapădă 
traiul lesnicios care i se deschidea, nu se ademeneşte de 
închinăciunile cu care l-ar fi întîmpinat oamenii pe uliţe. 
El păşeşte pe o cale nouă, care nu este calea tuturor celor 
de seama lui. 

Ar putea îmtâmpina cineva: Dar dacă avea chemare 
deosebită dela Dumnezeu, dacă nu din boldul lui a intrat 
el pe noua cale, ci din boldul Celui de sus, — unde este 
meritul lui? 

Ei, Fraţilor, chemare au toţi oamenii. Şi de nu are fie¬ 
care aceiaşi chemare înaltă ca altul, dar chemare spre 
bine, chemare spre a fi vas de cinste, spre a face rându- 
iala lui Dumnezeu — are tot omul. Toată suflarea ome¬ 
nească este chemată să fie sfântă şi să trăiască viaţa cea 
mai aleasă. Cine a ascultat şi a urmat aşa a putut ajunge 
la o înălţime, de se uimeşte orice privitor. Din starea de 
slugi şi de robi, oamenii au putut ajunge sfinţi. 

Cu toate acestea, dacă tot omul are chemare, oare şi 
urmează el încotro Dumnezeu îl cheamă? De unde! cei 
mai mulţi sunt surzi, nu vor să asculte, se lasă traşi de 
aţâţările trupului şi-şi fărâmiţează o viaţă care putea fi 
o vatră de lumină, o jertfă bine-mirositoare înaintea lui 
Dumnezeu. Cei mai mulţi oameni cad în robia trupului şi 
se petrece cu ei ce spune Sf. Pavel: cugetul trupului este 
moarte, iar cugetul Duhului viaţă şi pace, pentrucă cuge¬ 
tul trupului vrăjmaş este la Dumnezeu, că legii lui Dum¬ 
nezeu nu se supune, că nici poate (Romani 8, 6—7). 

Asta e starea sufletului omenesc, păcătoşit prin căde¬ 
rea lui Adam, că omul, deşi scos din osânda acestui pă- 

cat, prin jertfa Domnului Hristos pe cruce, dar el tot ră¬ 
mâne cu firea lui slăbită, prin care doreşte spre păcat. 

Dacă este aşa, fapta Sfântului Ioan Botezătorul este 
cum nu se poate mai mare. Deşi chemat dela Dumnezeu, 
el se putea împotrivi chemării lui Dumnezeu, prin atâtea 
ademeniri ale lumii, prin pofta trupului; putea fi surd la 
strigările dinăuntru ale Duhului. 

Dumnezeu cheamă, dar nu tot omul ascultă. I se pare 
mai dulce păcatul şi se mişcă într’acolo. 

Apoi când Sf. Ioan Botezătorul socoteşte ca nimic toa¬ 
te ademenirile lumii, când el nu pune niciun preţ pe viaţa 
de fală pe care o putea duce, când el nu se încântă deloc 
de toate plecăciunile care i se puteau face în târguri, când 
el doreşte mai mult după Dumnezeu şi pleacă la pustie, -—- 
înseamnă că mare a fost tăria sa sufletească, vie setea 
lui după Dumnezeu, duioasă ascultarea cu care a păşit la 
Chemarea Duhului. 

Sf. Ioan a fost viteaezul care nu a poftit după măririle 
lumii, care nu a pus niciun preţ pe toate strălucirile pe 
care omul dela naşterea lui putea să le aibă în sânul po¬ 
porului. El a pus preţ pe vieţuirea cea mai aleasă în faţa 
lui Dumnezeu şi a alergat să trăiască acolo unde ochiul 
omului este mai limpede, auzul mai subţire, inima mai 
slobodă de poftele lumii şi se înţelege mai în voie cu Dum¬ 
nezeu. 

Iată, Fraţilor, cunoaşteţi acum şi această mărire a 
Sfântului Ioan, şi dacă Domnul Hristos a spus, că în Le¬ 
gea Veche nu a fost unul mai mare ca el, se cuvenea să-l 
cunoaştem şi sub această faţă. Este şi aceasta una din 
măririle lui şi din ea înţelegem mai bine cum să privim 
viaţa noastră şi cum s’o întrebuinţăm. Sf. Ioan este o 
pildă despre felul cum trebuie socotită viaţa omului şi des¬ 
pre ce avem de făcut între atâtea şi atâtea ademeniri,, 
pofte şi ispite, care caută să ne răpească din calea şi che¬ 
marea lui Dumnezeu. Amin. 



Predică la ziua Sfinţilor Trei-lerarhi. 

Căutaţi mai întâi împără¬ 
ţia lui Dumnezeu şi dreptatea 
lui, şi toate celelalte se vor 
adăoga vouă . 

Matei 6, 33. 


I. 


Fraţilor, 

Oamenii îşi plăsmuiese, din vreme în vreme, alte unelte 
şi pentru a-şi face plăcerile lor şi a-şi împlini gusturile lor. 
La depărtare de câteva zeci de ani, vezi că viaţa lor se 
preface, că nu le mai ajunge câte aveau pentru a se des¬ 
făta, că mai scornesc alte soiuri de petreceri şi că tot di- 
buiesc ce-ar mai putea afla ca să-şi facă viaţa lor cât mai 
răzgâiată. 

O! în veci nesăturatul de om! Caşi cum Dumnezeu nu 
i-ar fi dat destule mijloace ca viaţa să-i fie plăcută, ca să 
se simtă că trăieşte în casa lui Dumnezeu, — el încă năs¬ 
coceşte şi născoceşte şi pofteşte ca patimi nouă şi negân¬ 
dite să-i străbată fiinţa. 

Oare privirea peste largul firii nu este plăcere şi des¬ 
fătare? Oare priveliştea dealurilor înverzite, oare pădurea 
falnică, cu copacii bogat îmbrăcaţi, oare câmpurile înveş¬ 
mântate cu darul de sus, oare largul cerului, oare curge¬ 
rea apelor, oare răsăritul şi apusul soarelui, oare luna pli¬ 
nă ca un jeratec -— nu sunt destule măreţii care mulţă- 
mesc ochii omului? 

Dar, privind mai în amănunt, nu vedem noi ce mlădiere 
a dat Dumnezeu sălbătăciunilor care umplu pădurile, câm¬ 
piile şi bălţile noastre! Un învăţat neamţ, care a umblat 
prin ţara noastră în vremea marelui război 1 ), a spus că 
în bălţile Dunării noastre, noi avem un rai al păsărilor. In 
adevăr, câtă scânteiere, câtă felurime, câte mişcări minu¬ 
nate la înaripatele cu care Dumnezeu a îmbrăcat pămân¬ 
tul nostru! 

Dar dacă privim podoaba florilor? Câte alte minunăţii 
nu descoperim! In orice parte a pământului, unde poate 
creşte un sad, ai privi, găseşti alte şi ale flori şi podoabe. 

De aceia şi Domnul Hristos, îndreptând ochii omului 
către Dumnezeu, a spus: Socotiţi crinii câmpului... Că nici 
Solomon, întru toată mărirea sa, nu s’a îmbrăcat ca unul 
din aceştia (Matei 6, 28—29). 

Caşi cum însă nu i-ar ajunge câte lucruri frumoase şi 
câte plăceri curate Dumnezeu a pus la îndemâna omului 
pe pământ, el îşi abate ochii dela acestea, fuge dela ma¬ 
rile plăceri, pe care ţi le poate da munca; de răsplata 
frumoasă pe care o poţi avea prin roadele ostenelilor taie; 
de bucuria de a vedea toamna roadele pământului; de 
mulţămirea după orice izbândă avută, — şi-şi caută plă¬ 
ceri ale trândăviei, plăceri fără roadă, aprinderi ale sim¬ 
ţurilor, care-i aduc atâta pagubă! 

De cât folos este ca omul să-şi caute plăcerile înalte, 
acele pe care Dumnezeu le-a sădit în fiinţa sa, dorurile 
curate, năzuinţele vrednice, prin care caută o prefacere, 
o înălţare a fiinţei sale! 


H. 

Fraţilor, 

Dacă privim noi spre viaţa de altă dată, găsim că oa¬ 
menii au avut uneori plăceri şi doruri cari cinstesc vremu- 

1) E vorba de războiul din 1916-18. Kurt Floricke îl chema pe 
neamţ. 


3 

rile lor. In vechea împărăţie a bizantinilor, când împăraţi 
creştini stăpâneau la Constantinopol, a răsărit odată în¬ 
trebare între creştinii acelor vremuri, că oare cine să fie 
mai mare dintre Sfinţii Trei-Ierarhi, Vasilie, Grigorie şi 
Ioan? Fiecare dintre aceşti sfinţi îşi avea cinstitorii lui. 
Deşi toţi se bucurau de mare cinste şi închinare, dar u- 
nuia i se părea că Sf. Vasilie ar întrece pe ceilalţi doi prin 
vredniciile sufletului său; altuia că Sf. Grigorie ar fi mai 
presus; iar celui de al treilea că Sf. Ioan Gură-de-Aur ar 
fi mai ales decât cei doi.. Şi, se înţelege, după cum nu 
seamănă om cu om, aşa şi între sfinţi sunt deosebiri. Unul 
a strălucit cu una, altul cu alta. Tot străluciri, tot vred¬ 
nicii, dar deosebite. Sf. Vasile cel Mare a fost pătrunzător 
cu mintea sa în tainele credinţei. A ştiut să descurce a~ 
dâncurile înţelesului, să limpezească minţile, să dumereas¬ 
că pe ceice nu vedeau lămurit câtă greşală este în învăţă¬ 
turile ereticilor din vremea aceia. Sf. Grigorie a fost şi el 
mare luminător în privinţa aceasta. De aceia Biserica l-a 
împodobit cu numele de Teologul, pe care numai Sf. Ioan 
Evanghelistul îl mai poartă în Biserică. El a mai fost şi 
scriitor în stihuri frumoase şi cuvântător ales şi bărbat 
care nu s’a lăsat prins de pofta măririlor şi a lăsat fără 
părere-de-rău scaunul de Patriarh al Constantinopolului,, 
când a văzut că se face vrajbă pentru aceasta. Iar Sf. 
Ioan Gură-de-Aur a fost un mare învăţător al oamenilor 
pentru îndrumarea purtării lor, s’a împotrivit păcatelor 
care mişunau între stăpânitorii de atunci, iar vorbitor ca 
el n’a mai fost nimenea. Peste toate, a fost prigonit şi şi-a 
încheiat viaţa fără mânie sau cuvânt aspru împotriva 
cuiva, ci spunând: Mulţumită lui Dumnezeu pentru toatei 
Ce pildă de chip sfânt, care nu-şi lasă abătută liniştea su¬ 
fletului de nedreptăţile oamenilor! 

Iată podoabe şi frumuseţi! 

Cum să alegi însă între ele? Despre care să spui că una 
e mai frumoasă ca atla? Nu sunt toate vrednice, toate 

plăcute înaintea lui Dumnezeu, toate cuviincioase de a 
sta înaintea oamenilor ca pilde? * 

Şi totuşi oamenii au stat la îndoială. Unora li s’a părut 
un fel, altora alt fel. Atunci, pentrucă se făcuse vorbă des¬ 
pre aceasta şi oamenii se înferbântaseră; pentrucă fiecare 
ţinea morţiş la părerea lui, Episcopul Ioan al Evhaitelor, 
după o luminare ce i s’a făcut de sus, a zis: De ce să fie 
neînţelegere şi pricină de răcire între voi? Nu sunt toţi 
aceştia sfinţi ai lui Dumnezeu, cu toţii mari înaintea oa¬ 
menilor? Şi a rânduit de atunci ca să aibă toţi o sărbă¬ 
toare de obşte, să fie ziua dela 30 Ianuarie, când să prăz- 
nuim ziua tuturor acestor sfinţi la un loc. De atunci avem 
sărbătoarea Sfinţilor Trei-Ierarhi, pe care o prăznuim pâ¬ 
nă în ziua de astăzi. Deşi aceşti sfinţi îşi au ziua lor deo¬ 
sebită, totuşi aşa a găsit cu cale fericitul episcop, că e 
bine să fie tustrei sfinţii cinstiţi şi împreună, în una şi 
aceiaşi zi, afară că îşi mai aveau şi zilele lor de pomenire 
deosebite: pe Sf. Vasilie îl prăznuim la 1 Ianuarie, pe Sf. 
Grigorie Teologul la 25, iar pe Sf. Ioan Gură-de-Aur la 27 
ale acelei luni. 


m. 

Vedeţi iubiţi cititotri, ce gusturi deosebite la oamenii 
din vremea aceia! In ce-şi puneau ei plăcerea lor? In pri¬ 
virea vieţii sfinţilor, în învăţarea lor amănunţită şi apoi 
în cugetarea asupra acestora. Nu se mulţămeau a şti via¬ 
ţa sfântului cutare ori a celuilalt, ci, după ce o ştiau, se 
adânceau cu mintea în urmărirea lor, cumpăneau cum a 
fost viaţa unuia, cum a celuilalt, prindeau gust mai mult 
de una decât de alta... 

Nu am avut dreptate să spun cât de mult se deosebesc 
gusturile oamenilor dela vreme la vreme? Iată o plăcere 
care era pentru oamenii de atunci, de a se eiopli prin cu¬ 
noaşterea vieţii sfinţilor, de a găsi o mare vrednicie să pă- 



36 


trundă cât mai mult în aceasta. Şi după ce se întăreau din 
destul în asemenea cunoaştere, apoi aveau şi plăcerea de 
a sta de vorbă unul cu altul despre chipul sfinţilor, des¬ 
pre vrednicia lor. 

In loc de a-şi trece vremea în jocuri, în privirea la jo¬ 
curile altora; în loc de a sta cu privirea aprinsă neliniş¬ 
tită să vadă care luptător iese biruitor, care cal aleargă 
mai bine, cum auzim de atâtea ori azi, — oamenii de a- 
tunci mai aveau şi alt soi de plăceri, atât de înalte, atât de 
curate, atât de cinstite, din care a izvorât sărbătoarea 
Sfinţilor Trei-Ierarhi! Fără un asemenea gust al oameni¬ 
lor din acea vreme, noi n’am fi avut o asemenea sărbă¬ 
toare. Ci dacă o avem acum, ea mărturiseşte despre gus¬ 
turile deosebite şi mult mai frumoase care au putut prinde 
rădăcini în suflete de oameni. 

Da, să fim drepţi, în toate vremurile au fost oameni 
uşurateci, care au luat viaţa ca o jucărie, care au umblat 
numai să se aprindă de plăceri vătămătoare. Au fost şi 
pe vremea aceia. Au fost şi pe vremea Sfântului Ioan, ca- 
re-i mustra aspru, pentru asemenea pofte ale fiinţei lor, 
au fost şi mai târziu, au fost în toate vremurile. Dar răul 
nu este când sunt mulţi din aceştia, ci când lipsesc cei cu 
plăcerile curate. Câtă vreme este pe lume oastea celor 
vrednici, a celor care însetează după Dumnezeu şi doresc 
după căile Sui, câtă vreme aceştia sunt numeroşi, împără¬ 
ţia lui Dumnezeu străluceşte şi este biruitoare. 

Partea măreaţă a acelor vremi nu este că erau şi pe a- 
tunci oameni netrebnici şi păcătoşi, ci că se găseau pâlcuri 
de oameni aleşi, care, fiind mulţi, dădeau ei tiparul acelei 
vremi. Dacă erau oameni care suspinau să ştie cât mai 
mult din lumea sfinţilor, care pluteau cu cugetarea lor în 
aceasta, ei dădeau trăsătura deosebită acelei vremi şi pu¬ 
tem spune despre ea: uite ce plăceri aveau oamenii de 
atunci! 

Oare putem numi noi pe oamenii de atunci, pe cei cu- 

prinşi de asemenea gusturi, altfel decât fericiţi? Oare 
nu-şi găseau ei în aceasta plăcerea vieţii lor? Oare nu se 
îndulceau ei cu acestea mai mult decât alţii cu plăcerile 
cele vinovate care vatămă şi trup şi suflet? Cu dreptate 
Proorocul David i-a numit pe aceştia fericiţi, prin cuvin¬ 
tele: Fericit bărbatul care n’a umblat în căile păcătoşilor 
şi pe scaunul perzătorilor n’a şezut şi în sfatul celor fără¬ 
delege ir a stătut, ci în legea Domnului voia lui şi la legea 
lui va cugeta ziua şi noaptea (Psalmul 1, 1—3). Iată, 
creştinii din vremea aceia ai împărăţiei dela Constantino- 
pol erau astfel de* fericiţi, pentrucă în legea Domnului era 
voia lor şi la ea cugetau ziua şi noaptea. 

Aceasta era o plăcere deosebită a acelei vremi. Creştinii 
îşi găseau în aceasta mângâierea lor, întru aceasta îşi pu¬ 
neau cinstea lor. Şi a ţinut obiceiul acesta vreme îndelun¬ 
gă, până în pragul vremilor noastre, împreună cu alte o- 
biceiuri, cum era dorul creştinilor de a merge să se în¬ 
chine la Ierusalim. 


IV. 

Dar vremurile se prefac. Se prefac în bine, se prefac 
în rău. Creştinii au început a prinde alte gusturi, a se lăsa 
mânaţi de alte obiceiuri. Vezi furişate între oameni gus¬ 
turi şi plăceri necunoscute, şi încă tot sporind, încât te 
întrebi: da de unde toate acestea? 

Au ieşit atâtea soiuri de jocuri de noroc, cu atâtea so¬ 
iuri de jocuri în cărţi, atâtea alte soiuri de mişcare a unei 
bile, prin care se alege de partea cui este norocul! Şi se 
întrebuinţează pentru acestea mai cu seamă vremea nop¬ 
ţilor, atâtea nopţi nedormite, întorcând pe dos rânduiala 
lui Dumnezeu, care a aşezat noaptea spre odihnă! 

In loc de plăcerile cerului şi ale pământului, în loc de 
înveselirea noastră privind toată felurimea pe care a fă¬ 
cut-o Dumnezeu, toată minunăţia creşterii şi rodirii, în loc 

de plăcerile curate şi înălţătoare, — iată la ce a ajuns o- 
mul! A schimbat rânduiala lui Dumnezeu şi şi-a clădit 
sie-şi fântâni surpate, care nu pot ţinea apa, cum spune 
Proorocul Ieremia (2, 13). Se închină la născociri pustii¬ 
toare, care-1 osândesc tocmai prin urmările păcătoase pe 
care acestea le au asupra lui. 

Căci dacă în acestea omul îşi pune plăcerea sa, dacă pri¬ 
veşte acestea ca mai mari temeiuri pentru fericirea sa, 
vedem ce fericire este aceasta. Numai ce citeşti a doua zi 
la ziar că cutare şi-a tras un glonţ, fiindcă şi-a pierdut a- 
verea la joc, iar cellalt s’a spânzurat. Şi ziarele cer apoi 
rânduieli, ca să închidă casele cu astfel de petreceri, pen- 
trucă duc pe oameni la sinucidere. Ci noi trebuie să spu¬ 
nem că rău) este mai adânc. închizi o casă şi răsare alta. 
îşi fac oamenii petreceri în însăşi casa lor, unde nu-i poţi 
împedeca. Răul este că ei şi-au hâit sufletele, le-au mu¬ 
tat de pe temelia cea sănătoasă, şi-au croit plăceri minci¬ 
noase. Dovadă este că vatămă. 

Plăcerea adevărată este spor pentru viaţa omului. De 
aceia şi Proorocul Da vid numeşte pe cel cu plăceri curate 
pom răsădit lângă izvoarele apelor, carele rodul său va 
da la vremea sa (Psalmul 1, 3). După cum sporeşte po¬ 
mul care are apă la rădăcină, aşa şi omul cu plăceri cu¬ 
rate, după rânduiala lui Dumnezeu. 

Văzând acestea, omul trebuie să ştie ce să aleagă, tre¬ 
buie să-şi dea seamă cu cât mai vrednice erau plăcerile 
din vremea când s’a aşezat sărbătiarea Sfinţilor Trei-Ie- 
rarhi. Deci într’acolo trebuie să năzuiască, pentrucă aces¬ 
tea sunt adevăratele năzuinţe sfinte. Amin. 



Predica la Duminica după Botez. 

întru sfânta credinţă zidin- 
du-vâ şi întru Duhul Sfânt 
rugându-vâ, păziţi-vă întru 
dragostea lui Dumnezeu, aş¬ 
teptând mila Domnului nostru 
Iisus Hristos spre viaţa veş¬ 
nică. 

Iuda 20—21. 


Fraţilor, 


Ce am zice oare despre omul pe care l-am vedea plecând 
]a drum, dar nu ştie încotro merge, nici unde vrea să a- 
jungă? Nu numai că ne-am minuna, ci am şi gândi rău 
despre el. L-am socoti fără minte şi deşuchiat, pentrucă 
tot omul pleacă cu o ţintă în minte, încotro vrea să ajungă. 

Ne chibzuim mai dinainte ce drum să urmăm, care ar 
fi calea cea mai scurtă, mai scutită de primejdii, mai ief- 
tenă, mai umblată. Cine nu poate răspunde singur la a- 
cestea, se duce şi întreabă la casele de negoţ, unde se dau 
sfaturi şi îndrumări pentru călătorii. 

Acesta este acum lucru intrat în obiceiurile oamenilor 
şi nimenea nu pleacă la drum în neştire. Doar hoinarii, oa¬ 
menii care umblă prin viaţă la întâmplare, cărora le este 
tot una unde au să ajungă, doar aceştia se anină de cel 
dintâi prilej pentru a pleca undeva, fără multă socoteală 
unde au să ajungă. Lor le este numai să umble, nu să a- 
jungă la un liman, unde să se apuce de ceva. 

Dar noi şi viaţa omenească întreagă o numim o călă¬ 
torie. Avem de străbătut tot şirul anilor care ne este dat 

a-1 trăi. Caşi un călător, care cutreieră şi vede atâtea, aşa 
şi orice om, cât trăieşte, vede atâtea şi atâtea lucruri 
fapte negândite petrecându-se şi este martur la întâm¬ 
plări din cele mai uimitoare. Este deci şi el un călător. 

Naşterea este ca şi plecarea; moartea locul de ajunge¬ 
re. La naştere, avem ajutorul părinţilor, care călăuzesc, 
de acolo înainte, cei dintâi ani ai vieţii, toate umbletele 
noastre. Dar, dela o vreme, după ce am zburat din cuib, 
începem a umbla şi fără călăuză. De aici, călătoria mer¬ 
ge pe socoteala noastră. 

Apoi oare ne pregătim noi pentru această călătorie? 
Dacă am văzut că nimenea nu pleacă la drum fără a se 
chibzui pe unde să meargă, ce mijloace îi trebuie; s’ar pu¬ 
tea ca la călătoria cea cu mult mai mare, cea a întregii 
vieţi; să plecăm fără pregătire? Omul totdeauna trebuie 
să aibă grija de a nu se rătăci. Nu, cu atât mai mult, să 
ai grija ca viaţa ta să nu fie o orbăcăire fără ţintă ? 

Iată de ce omul trebuie s’o pornească la drumul vieţii 
cu gând tainic şi sănătos. Lucrul acesta este atât de în¬ 
semnat, încât vrednic este să stăm de vorbă mai amănun¬ 
ţit despre el şi să frământăm gândurile noastre cu el mai 
din plin. 


I. 


Fraţilor, 

Să-şi iee omul seama din vreme ce face. Căci dacă la 
călătoriile scurte, dela un loc până la altul, el are vreme 
să îndrepte greşala făcută; dacă drumul dintâi ţi-a fost 
cu totul greşit, poţi face mai târziu altul, pornit şi urmat 
mai bine. 

Ce vei face însă cu viaţa ta? Aceasta este o singură că¬ 
lătorie. Nu mai poţi închega o a doua viaţă, pentruca s’o 
trăieşti pe aceasta mai înţelept şi mai temeinic. 

In alte credinţe, dar nu în credinţa creştinilor, este pă- 

rerea că omul, dacă moare, trece cu sufletul în alte tru¬ 
puri, fie de om, fie de dobitoc, şi începe o nouă viaţă. Aşa 
se credea cu mii de ani înainte şi aşa acum această cre¬ 
dinţă începe să învie iarăşi. 

Dar este numai o amăgire. Omul trăieşte o singură dată 
şi de aceia trebuie să fie cu ochii larg deschişi, pentruca 
nu cumva s’o ia greşit dintru început în această una şi 
singură călătorie a sa. 

De va fi mânat de gânduri mincinoase, de pofte netreb¬ 
nice, poate să-şi ia viaţa ca o jucărie, ca o dezmerdare, 
ca trecere din desfătare în desfătatre. Poate să meargă 
aşa multă vreme, mai cu seamă când omul este tânăr; 
când caierul vieţii este încă netors; când omul priveşte 
înainte şi zice că mai are mulţi ani de trăit; când încă nu 
l-au cuprins nevoile neiertătoare, boalele nemiloase, şi fu¬ 
nia încă n’a ajuns la par. 

Dar după aceia? O! câţi oameni deschid ochii prea târ¬ 
ziu! Câţi văd prăpastia, când nu se mai pot trage îndă¬ 
răt! Câţi pot înţelege prea târziu că viaţa întreagă le-a 
fost numai o rătăcire! 

Ce nefericire că nu se mai poate aduce îndreptare! 
Dacă viaţa este o singură călătorie, cum s’o mai începi pe 
a doua? Căci a doua nu mai este pe acest pământ, iar cea 
care este dincolo trage păcatele celei care a fost aici. 

Omul ar vrea atunci să mai îndrepte; dar se mai poate? 

Spune Domnul Hristos despre bogatul nemilostiv, în 
pilda sa cu acest nume, că acela, după viaţa de trai îndes¬ 
tulat şi nepăsător pe pământ, s’a trezit, în a doua viaţă, 
în chinurile iadului. Atunci a suspinat şi, dacă a văzut că 
soarta lui nu se mai poate schimba şi trebuie să-şi înghită 
amarul, pentru rătăcita lui călătorie pe pământ, — s’a 
rugat de Părintele Avraam din rai, ca să trimeată pe ci¬ 
neva pe pământ, la fraţii lui, să le spuie să nu se mai ră¬ 
tăcească şi ei pe căi strâmbe, ca să nu ajungă apoi unde a 
ajuns el. 

Dar Avraam ce i-a răspuns? O! dar n’au nevoie de a- 
ceasta! Pe pământ este belşug de învăţături, ca să ştie ce 
au de făcut şi cum să-şi trăiască viaţa. Oamenii au atâtea 
lumini dela Dumnezeu. Dela El au grăit Moisi şi Proorocii. 
Acestea sunt învăţături la îndemâna oamenilor. Să le ur¬ 
meze pe acelea şi nu se vor rătăci! Şi când bogatul s’a 
mai rugat, că mai de folos va fi dacă cineva de pe ceia 
lume se va duce la ei, Avraam a răspuns: Intre noi şi voi, 
prăpastie mare s’a întărit, ca ceice vor voi să treacă de 
aici către voi să nu poată, nici de acolo la noi să treacă 
(Luea 16, 26). 

Aceasta arată că cine. şi-a dus greşit viaţa aceasta pe 
pământ zădarnic se va mâhni mai târziu, pentrucă nu mai 
este nimic în puterea lui de a îndrepta. Rămâne numai ca 
ceice sunt pe pământ, adică ceice sunt la vremea lucrului, 
să se roage pentru el, ca Dumnezeu să se îndure să mai 
uşureze ceva din greul dreptăţii care apasă asupra celui 
vinovat. 


II. 

Dar r Fraţilor, chiar şi până a nu trece cineva de pra¬ 
gul acestei vieţi, ci dacă a ajuns în boală şi neputinţă şi 
este bătrân şi nu mai are când întoarce tinereţa şi sănă¬ 
tatea înapoi, va simţi jalea pentru o viaţă în care nu s’a 
gândit să facă bine şi care e dusă pe totdeauna. 

Un creştin povestea într’o seară prietenilor săi despre 
un bătrân din Bucureşti, care îşi trecuse toată viaţa ju¬ 
când cărţile. Nu avea plăcere mai mare decât aceasta şi-şi 
risipise cu ea toată averea. Fusese om cu bună stare, cu 
familie numeroasă, de care urma să poarte grijă. Avea şi 
cu ce. Dar plăcerea jocului îl robise până la aşa măsură, 
că mai mult se îndestula cu aceasta decât cu datoria de 
tată şi de cap al unei gospodării. 

La sfârşit, bătrân, nu mai avea nimic şi plutea numai 

cu gândul la ce fusese şi avusese. Acum însă se întrista cu 
amar. îşi făcea imputări grele, văzând că şi-a lăsat familia 
în sărăcie. Se tânguia către alţii şi se chinuia văzând că 
nu mai poate îndrepta nimic. Era însă prea târziu. 

Intr’un fel sau în altul, aceasta e soarta multora care 
pleacă la drumul vieţii fără socoteală. Când se trezesc, 
ori nu mai au poftă de a îndrepta nimic şi se leapădă de 
viaţă; ori ajung ca bătrânul cu povestea de mai sus. 

De aceia vai de omul care ia cu uşurinţă această călă¬ 
torie care se face o singură dată; dar ferice de omul care 
şi-a cunoscut din vreme ţinta călătoriei sale, care nu 
umblă orbăcăind, pune cârmă bună paşilor săi şi lucrează 
şi se pregăteşte pentru a ajunge la un seceriş vrednic de 
dânsul. 


ni. 


Ce pildă măreaţă găsim noi în viaţa Domnului Hristos, 
ea omul să-şi chibzuiască din vreme toţi paşii săi, pentru 
a nu merge la întâmplare! Dacă El, care nu avea nevoie 
a cumpăni ca omul încotro să apuce, care ştia bine rostul 
său pe pământ şi ce avea de îndeplinit, şi tot a privit mai 
întâi de departe câmpul lucrului său; dar încă omul, care 
nu ştie de azi până mâne, care nu bănuieşte ce pedeci îi 
pot sta în cale, care trebuie să cumpănească fiecare pas 
al său! Cu cât mai mult el nu trebuie să păşească în acea¬ 
stă viaţă fără o chibzuială temeinică asupra ei! 

Domnul Hristos, dacă a fost botezat dela Ioan în Ior¬ 
dan, urma ca, după aceasta, îndată să se apuce de lucrul 
propoveduirii sale pe pământ. Sf. Ioan îl vestise cine este, 
cei dintâi ucenici ai lui auziseră aceasta. îşi luase prin 
aceasta pecetea slujirii obşteşti şi nu avea decât să în¬ 
ceapă a propovedui. 

Dar nu; Mântutitorul mai face ceva. El se trage la pus¬ 
tie. Acolo, în viaţă tăinuită, El stă 40 de zile şi 40 de 

nopţi, privind de departe tot ce urma să se desfăşoare de 
acolo înainte. 

Caşi un călător care-şi chibzuieşte din vreme popasu¬ 
rile călătoriei sale, care-şi face socotelile unde şi cât are 
să se oprească, pe unde are să treacă, ce bani are să chel¬ 
tuiască şi deci vede cu gândul ce are să urmeze; Mântui¬ 
torul, în zbor de pasăre. în fuga gândului, fără să aibă 
trebuinţă, dar ca bună pildă şi măsură a tuturor lucrări¬ 
lor, nu pleacă îndată la lucru. îşi gustă singur lucrarea 
de mai nainte. 

O vede din plin. A prezis ucenicilor săi mai târziu ce are 
să fie. Când Petru, neînţelegând cum se încheagă această 
viaţă, cum se leagă toate părţile ei, voia să-l abată dela 
jertfa sa; Mântuitorul îl mustră. Doar nu era nimic de 
schimbat. Toate'erau rânduite mai nainte de veci. 

Şi totuşi Mântuitorul îşi îngăduie 40 de zile şi 40 de 
nopţi de tihnă, în care gustă cu gândul toate învăţăturile 
pe care avea să le propoveduiască, toate câte avea să făp- 
tuiască. Are o împărăţie de întemeiat, un câmp de semă¬ 
nat, un seceriş de cules. Priveşte tot ce are să fie şi, ca cel 
stăpân pe lucru, îl are în mână gata a-1 orândui. 

Oare nu este acesta un mare luminiş pentru viaţa omu¬ 
lui? Fără a-şi avea în mână zilele sale şi lucrul său ca 
Mântutitorul, omul totuşi, în oarecare măsură, poate des¬ 
tul de mult, dacă măcar va mai preface ici şi colo, că el 
nu poate vedea ca Dumnezeu, dar tot va dobândi un mare 
câştig. Mai mult sau mai puţin, această lucrare din vreme 
asupra vieţii sale, această cioplire asupra- fiinţei sale va 
avea multă putere, ca drumul său să meargă cam aşa cum 
va fi chibzuit el. 

Iată pentru ce fapta Domnului îndată după botez, po¬ 
vestită în Evanghelia Sâmbetei după Botezul Domnului, 
trebuie să ne fie o mare pildă, de care creştinul trebuie să 
ţie seamă în viaţa sa. El trebuie să-şi chibzuiască viaţa sa 
în viitor, să nu meargă ca orbul, să se pregătească pentru 

ce are de făcut, s’o vadă de mai nainte, în însuşi gândul 
său, ca o frumoasă şi vrednică lucrare, de care să se bu¬ 
cure mai târziu. 

Cu temelie sănătoasă plecând din vreme la treabă, el 
va şi izbândi în multe din hotărârile luate şi va fi meşterul 
vieţii sale. 

Se înţelege, omul nu e Dumnezeu. Viaţa lui nu va merge 
ca e sârmă, aşa cum şi-a tras-o în minte. Poate avea, fără 
voia lui, împrejurări protivnice, care să zădărnicească ho¬ 
tărârile cele mai frumoase. Cu toate acestea şi atunci va 
fi mulţămit. Nu-şi va putea face imputări că din vina lui 
este ceiace i-a venit. Nu va fi ca celce şi-a ruinat averea 
în cahtoforie şi se amăra la bătrâneţă, ori ca bogatul din 
Evanghelie. Se va mângâia spunând: Eh! au fost puteri 
mai mari decât mine; numai Dumnezeu poate birui toate. 

Dar dacă uneori poate fi aşa, de mai multe ori va fi 
altfel. Căci până şi păgânii spuneau că munca dârză bi¬ 
ruie toate. Dar încă creştinul care are întăriri dela Dum¬ 
nezeu şi care, în această însoţire, nu poate fi înfrânt! 
Doar Sf. Apostol Pavel de mult a spus: Toate le pot în 
Hristos celce mă întăreşte (Filipeni 4, 13). 

Omul, în ce s’a pregătit bine, trebuie să aibă şi izbândă. 
De aceia viaţa nu trebuie trăită de azi pe mâne, cum s’o 
nemeri, la întâmplare, ci ca marea faptă la care trebuie 
să punem din vreme în lucru toate puterile noastre. 

Ce mare faptă este să vezi cum, după bună pregătire, 
toate socotelile tale se împlinesc aşa după cum le-ai chib¬ 
zuit! Nici nu s’a împlinit, nici nu s’a pornit săvârşirea ei, 
şi tu o şi vezi aievea. 

împăratul Napoleon Bonaparte al Francejilor avea 
odată de dat o mare bătălie împotriva Ruşilor şi Austria- 
cilor la Austerlitz (2 Decemvrie 1805). El a dat poruncă 
să fie toate pregătite. Apoi s’a dus singur să vadă ce s’a 
făcut şi a împlinit ce mai lipsea. Când s’a încheiat ziua, 
toate erau gata. 

A doua zi de dimineaţă bătălia a început. Napoleon se 
culcase şi nici nu s’a sculat. Toate au mers aşa cum le 
rânduise el, caşi cum ar fi fost trase pe o aţă, şi bătălia 
a fost câştigată în chip strălucit. 

Iată ce înseamnă a lucra cu chibzuinţă. Şi atunci, Fra¬ 
ţilor, dacă la un lucru de scurtă dăinuire, şi tot ne pregă¬ 
tim, oare această viaţă a noastră trebuie lăsată de izbe¬ 
lişte, când o singură dată o ai în mână şi, dacă ai greşit 
acum, s’a isprăvit? De aceia trebuie pusă aici toată grija, 
ca să avem o viaţă aleasă, curată, cinstită şi nu să ne oste¬ 
nim mai mult pentru altele, care nu au preţul ei. Ce va 
folosi omului de va câştiga lumea toată şi-şi va perde su¬ 
fletul său? a spus Domnul Hristos (Matei 16, 26). 

Acum ştiţi, Fraţilor, ce însemnată sarcină avem fiecare 
asupra noastră, de a ne trăi această viaţă cu vrednicie; 
ce mare lucru este a o plămădi din vreme; ce dulceaţă este 
a o privi ca un câmp smăltat cu flori, pe care înşine ne-am 
străduit să le semănăm la vreme! Să căutăm această mân¬ 
gâiere, să nu lăsăm viaţa de izbelişte, ca cea din urmă 
grijă a noastră. Atunci se cheamă că vom simţi toată 
mângâierea lucrului bine făcut şi vom fi folosit cu înţe¬ 
lepciune fapta Domnului Hristos. Şi în clipa cea din urmă, 
până a nu-şi pomi paşii săi la lucrul mântuirii omului, 
încă a mai stat şi a privit ogorul ostenelilor sale. Amin. 



Predica la Duminica celor 10 leproşi. 

Cântaţi să nu defăimaţi pe 
vreunul din aceşti mai mici; 
că zic vouă că îngerii lor în 
ceruri pururea văd faţa Tată¬ 
lui meu care este în ceruri . 

Matei 18, 10. 


Fraţilor, 

Intru a ca stă Duminică, zisă a Celor 10 leproşi, ni se 
povesteşte o faptă săvârşită spre sfârşitul lucrării pămân¬ 
teşti a Mântuitorului. Este vorba că Domnul Hristos, por¬ 
nind spre cea din urmă călătorie a sa la Ierusalim, pe 
drum, din Galileia, ţara unde trăise mai mult, până la Ie¬ 
rusalim, a dat multe învăţături şi a săvârşit mai multe 
minuni. Una din acestea a fost vindecarea a 10 oameni 
cuprinşi de boala leprei, care era mult răspândită în Ţara. 
Sfântă. Astfel, spune Evanghelistul Luca (17, 11—20), 
trecând Domnul de graniţa Galileei şi intrând într’un sat, 
i-au ieşit înainte 10 bărbaţi leproşi care s’au oprit la oare¬ 
care depărtare. 

Boala aceia era lipicioasă. Oamenii cuprinşi de ea nu 
aveau voie a sta cu ceilalţi. Aşa ne desluşim de ce ei nu 
au venit prea aproape de Mântuitorul. Totuşi, din depăr¬ 
tarea aceia, au strigat: „Iisuse, Invăţătorule, miluieşte-ne 
pe noi!“. 

După legea veche însă, numai preoţii aveau puterea de 
a vedea cine s’a vindecat şi apoi a-i da drumul să locuia- 

scă din nou între oameni. De aceia Domnul Iisus le-a spus: 
Duceţi-vă şi vă arătaţi preoţilor! Şi iată, pe când ei mer¬ 
geau spre preoţi, au văzut pe cale că s’au curăţit de boala 
lor. Minunea se făcuse. 

Ce binefacere era aceasta! Ce bucurie simţeau acum! 

Lepra scotea pe om din rândurile semenilor săi. Cel co¬ 
pleşit de această boală era aruncat în temniţă. Ca un 
slobozit din lanţuri era celce se vindecase şi se întorcea 
la ai săi. 

Deci inima acestor 10 tămăduiţi trebuia să fie înecată 
de fericire, că s’au întors între vii, ca nişte înviaţi din 
morţi, şi-şi puteau lua din nou locul între oanţeni. 

Cât de grabnic însă este omul la primit bunătatea şi cât 
de uşor o uită! Copleşit de bucurie, el se vede numai pe el, 
uită datoriile binefacerii primite şi se îngrădeşte numai 
în graniţa bucuriei sale. 

Aşa şi în împrejurarea aceasta. Nouă, din cei 10 vinde¬ 
caţi, nu s’au mai gândit la Domnul Hristos, dela care 
primiseră binefacerea, ci şi-au văzut de treburile lor. Unul 
singur, de neam din poporul Samaritenilor, a simţit inima 
sa zvâcnind de mulţămire. S’a întors la Domnul Hristos, 
a căzut înaintea lui şi i-a mulţămit ferbinte. Atunci Mân¬ 
tuitorul, privind în jur spre apostolii săi, a zis: Oare n’au 
fost 10 ceice s’au curăţit? Dar cei 9 unde sunt? Nu s’a 
aflat să vie să dea slavă lui Dumnezeu, fără numai acesta 
ce este de alt neam? Şi îndreptându-se către acela, i-a zis: 
Kidică-te şi du-te: credinţa ta te a mântuit! 

Aceasta este fapta la care trebuie să ne oprim şi a sta 
de vorbă despre ea mai îndelung, pentrucă vom descoperi 
lumini şi înţelegeri, pe care creştinul trebuie să le cuprindă 
în ştiinţa sa. 

4 Fraţilor, să luăm aminte că Domnul Hristos însuşi s’a 
oprit înaintea faptei acesteia. Avea ea ceva adânc în sine, 
ţ>este care nu trebuia să se treacă. Mântuitorul vrea ca 
apostolii săi să prindă amănuntul acesta, că 9 din 10 n’au 
mai avut gând de mulţămire, după ce au primit bineface¬ 
rea. Acest gând însă a răsărit numai în inima leprosului, 
care era cel mai din urmă. dintre cei 10. Evanghelia adao¬ 
gă la spusele Mântuitorului: şi acela era Samarinean. 

; Apoi, Fraţilor, dacă Domnul Hristos a găsit că acea 
faptă este vrednică de a îndrepta mintea apostolilor asu¬ 
pra ei, cu cât mai mult va trebui să facem aceasta noi! 
Se cuvine deci încă şi mai mult să ne oprim, pentru a ne 
desluşi: ce să fie în povestirea aceasta, peste care evan¬ 
ghelistul Luca n’a voit să treacă ? De ce a cuprins-o în po¬ 
vestirile sale despre faptele Domnului? 

Cine era leprosul cu mulţămirea? Era locuitor din Sa~ 
maria. Dar aceştia erau socotiţi de Evrei ca mai pre jos 
de ei. Samarinenii erau un popor de amestecătură. Sânge 
păgânesc curgea în ei şi nu aveau din legea everiascâ de¬ 
cât o parte. De aceia erau socotiţi spurcaţi şi nevrednici de 
a trăi în tovărăşia Evreilor. Aceştia se fereau de ei. 

Totuşi acest om necăjit, acum, când primeşte o bine¬ 
facere dela Dumnezeu, e mai grabnic ca ceilalţi a-şi înălţa 
mintea către El. Iată că cel care a avut mai puţină învă¬ 
ţătură, care era cel mai despreţuit, a avut totuşi inima mai 
îndreptată către Dumnezeu şi n’a voit să-şi ia drumul căp 
tre casa sa, mai nainte de a veni la Binefăcătorul său şi 
a-i mulţămi. 

Iată o f^ptă, Fraţilor, care nu a fost numai a acelei 
vremi, ci e de totdeauna şi ea trebuie să mâhnească şi să 
ne umilească. Tocmai aici. trebuie să aşternem noi gândul 
nostru pentru a prinde toată învăţătura şi a înţelege cu 
ce simţire trebuie să privim noi spre toată povestirea. 

De ce oare a trebuit ca cel din urmă să fie cel dintâi 
iar ceice trebuiau să fie fruntea să ajungă a fi atât de 
nesimţitori? Aici este una din boalele sufletului omenesc 
că ceice este înzestrat cu mai multe, ceice a primit mai 
mare belşug de daruri, de multe ori e mai slab cu lucrul,, 
mai îndărăt cu sporul său, faţă de altul care a avut parte 
de mai puţin. 

Omul care se îneacă în belşug deseori se umflă de trufia 
că este om mare şi avut. Tocmai ceiace ai ajunge a fi o 
ispită şi un prilej de cădere, pe când cel cu mai puţine mij¬ 
loace rămâne cu inima sa mai slobodă, mai puţin roasă 
de încredere mare în sine, că el este ceva şi poate mult. 

Omul cel dintâi este ispitit sâ privească" de sus peste 
alţii, să se socotească el în capul scării şi să despreţuiască 
pe cei mai lipsiţi şi mai de jos. 

Apoi şi aceasta trebuie să fie 6 boala, pentrucă armă¬ 
tura mai multă trebuie să ne îmboldească şi la ocrotire 
mai multă asupra celor ce pot mai puţin decât noi. Caca 
zice Domnul Hristos: Tot căruia s’a dat mult, mult se va 
cere deia el (Luca 12, 48). Deci să ne temem ca nu cumva, 
având multe mijloace la îndemână, să fim mai slabi şi ma.il 
neputincioşi decât cei cu mai puţine, ba, pe deasupra, a 
mai cădea şi în păcatul de a ne ţrufi peste ceice au putut 
mai mult ca noi. Doa** spune Domnul Hristos: Ce este întru 
oameni înălţat urâciune este înaintea lui Dumnezeu 
(Luca 16, 15). 

. In această scădere se afla poporul evreiesc. El se fă¬ 
cuse părtaş de mari daruri dela Dumnezeu, că avea Legea 
Sfântă dată lui prin Moisi, avea apoi Psalmii lui David, 
vestirile Proorocilor, toate unelte măreţe şi sfinte, prin 
care omul să.se suie la cea mai mare înălţime^si sfinţenia 

/ .> -> j 

înaintea lui Dumnezeu şi a oamenilor. 

Şi cu toate acestea ce vedem noi în cele povestite ? Cei 
cu Legea Sfântă, cei cu învăţăturile bogate nu se gândesc 
la Dumnezeu, când au căpătat binefacerea vindecării deis 

El; iar cel mai sărăcuţ, cel mai desj>reţuit, SamarineanuL 
nu s’a socotit vrednic a se întoarce la casa sa, până ce mai 
întâi nu va fi mulţămit lui Dumnezeu. 

Iată, Fraţilor, chip de om vrednic, care, cu puţine mij¬ 
loace de luminare a sufletului, a înţeles mai multe decât 
ceice puteau şti mai bine, dar au rămas mai pustii. Cel 
dela care ar fi fost să te aştepţi mai puţin a fost 5 mai vred¬ 
nic. De atâtea ori, omul umilit, socotit mai prejos, se arată 
îndeplinitor al faptelor bune, mai mult decât cei dela care 
te-ai fi aşteptat mai mult. De aceia a spus Domnul Hristos, 
cu alt prilej, că cei dintâi vor fi pe urmă, şi cei de pe urmă 
vor fi întâi (Matei 19, 30). 


II 

De aici urmează însă multe lucruri şi ele sunt cheia în¬ 
văţăturii pentru noi. Ne învăţăm să nu despreţuim pe ni¬ 
menea, să fim îmbrăţişători către oricare, pentrucă cine 
ştie ce vrednicie sufletească se poate ascunde în cine nu 
gândeşti! Cele slabe ale hunii a ales Dumnezeu, a spus Sf. 
Pavel, ca să ruşineze pe cele tari, şi cele de neam prost şi 
nebăgate în seamă ale lumii a ales Dumnezeu, ca să nu se 
lande nimenea înaintea lui (1 Cor intern 1, 27—28). 

Omul acela, care, singur din 10, şi-a adus aminte să mul- 
ţămească lui Dumnezeu, pentru binefacerea primită, era 
de neam despreţuit, samarinean. Totuşi în inima lui a zvâc¬ 
nit mai tare simţirea cea dreaptă şi iute s’a mişcat către 
Binefăcătorul său. Este deci vreun temei pentru om să 
despreţuiască pe cei mai pre jos decât el, când în aceştia 
se poate găsi o inimă aşa de curată ? 

Şi apoi, oare nu trebuie să fie mai mare grija celui ce a 
avut mai multe mijloace pentru a se lumina? 

De aici înţelegem pentru ce Domnul Hristos a spus: 
Căutaţi să nu defăimaţi pe vreunul din aceşti mai mici, 
că zic vouă că îngerii lui Dumnezeu în ceruri pururea văd 

faţa Tatălui meu care este în ceruri! Aceasta arată că, 
dacă oamenii pe părfiânt îşi făuresc treptele lor pentru 
cinstea care trebuie arătată unuia şi altuia, nu tot aşa. 
este în împărăţia lui Dumnezeu. Aici nu trebuie să căutăm 
la faţa oamenilor, ci la chipul lui Dumnezeu care se află în, 
orice om. 

Tot omul este menit pentru mântuire şi poate că unul 
mărunt şi-o caută mai setos decât unul aşezat pe scaun 
înalt. De aceia, fiindcă toţi, şi mic şi mare, sunt chemaţi la 
aceiaşi cinste dela Dumnezeu, spune iarăşi Domnul Hris- 
tos: Aşa, nu este voia Tatălui vostru ca să piară unul din- 
tr’aceşti mici (Matei 18, 14). Şi tot atuncea a spus: Iar 
cine va scârbi pe unul din aceşti mici, care cred întru mine, 
mai de folos i-ar fi Iui să i se spânzure o peatră de moară 
la grumazul lui şi să fie înecat in mare (Matei 18, 6). 

Din rândurile celor mici şi neînsemnaţi, neştiuţi şi nebă¬ 
gaţi în seamă, se pot ridica puteri şi frumuseţi nebănuite, 
care să ruşineze şi să uimească pe ceice puteau străluci 
mai vrednic şi n’au avut acea lumină. Tot trecutul Biseri¬ 
cii arată asemenea scânteieri, prin nenumăraţi sfinţi, care, 
în vremea vieţii lor, au fost necăutaţi de nimenea, fără 
niciuna din strălucirile lumii, dar care s’au ridicat ca nişte 
luceferi în împărăţia lui Dumnezeu. 

Nu este stare de oameni, cât de rămaşi în urmă, care 
să nu poată odrăsli vlăstare din cele mai minunate pentru 
împărăţia lui Dumnezeu. Ce este oare mai de rând decât 
robul ? şi care neam de oameni este socotit mai pre joS de¬ 
cât popoarele cu chipul negru, care trăiesc în ţările calde 
şi pe care noi îi numim sălbateci! Cu toate acestea poves¬ 
tirea despre unul din aceştia, care a trăit acum 200 de ani, 
este uimitoare. Ea dovedeşte ce orbitoare privelişte poate 
da, până şi cel din urmă om, în împărăţia lui Dumnezeu. 

Aceasta este povestirea despre robul Eustabie, dintre 
popoarele cu pielea neagră, care, fiind robul unui stăpân 
din America, l-a slujit cu atâta credinţă şi a făcut pentru 

el atâtea jertfe, mânat numai de credinţa creştinească, 
încât cu dreptul era să se plece înaintea lui până şi oamenii 
cei mai de sus. Câtă vreme avem pilda unui om ca acesta, 
nu trebuie să despreţuim pe nimenea, ci să ne gândim că 
până şi omul cel mai de rând poate ajunge un vas ales 
în împărăţia lui Dumnezeu 1 ). Iubirea de oameni trebuie 
să sporească în noi, tocmai când ne gândim ce petre ne¬ 
stimate se pot ascunde chiar şi în oamenii cei mai din urmă 
şi că toţi sunt chemaţi de Dumnezeu la aceiaşi mărire a 
vieţii veşnice. 

Când nu te gândeşti, poţi găsi inimă curată şi bunătate 
la asemenea soi de oameni. 

Povesteşte Profesorul Constantin Fedeleş din Iaşi că, 
fiind prins de război în Bulgaria, în vremea crâncenei mă¬ 
celăriri dintre popoare, prin care am trecut şi noi, între 
1916—1918, a dus acolo viaţă foarte grea, fiind amenin¬ 
ţat cu moartea la fiecare clipă. De jur împrejur, numai 
încruntare şi răutate, care se revărsau cumplit pe spina¬ 
rea bieţilor prinşi ai războiului. In mijlocul însă al unei 
asemenea dureri, iată o rază de lumină: înaintea lui se 
înfăţişează un zarzavagiu bulgar, care-şi petrecuse o bună 
parte din viaţă în ţara noastră. Şi a deschis glasul şi a 
grăit profesorului: 

— Oh! ce rău îmi pare de voi! Că am fost în ţara voa¬ 
stră şi am trăit bine şi am avut de toate. Ce bine şi ce 
frumos era la voi şi cât mă doare inima de cele ce văd 
acuma! 

Bietul om din popor nu ştia să spuie multe, dar se ve¬ 
dea că inima i se revarsă de milă către cel amărât şi su¬ 
fletul îi era plin de iubire către ţara în care avusese trai 
bun şi dulce. Voia acum să facă şi el o faptă de bunătate 

1) Cine vrta mai multe amănunte despre viaţa robului Eustahie 
ţi despre faptele lui le găseşte în cartea mea Curs de' Teologie Mo¬ 
rală ed. 1, Bucureşti, 1015, pag. 160, la cap. despre Virtute sau în 
•d. 2, 1923, la acelaş capitul. 

către robul din ţara lui, dar nu avea ce, că şi el era om 
sărac şi atunci era sărăcie până şi la cei cu stare. Dar tot 
n’a vrut să se lase fără a săvârşi o faptă de vrednicie că¬ 
tre Românul necăjit. Deci i-a spus: 

— Aş vrea să fac şi eu o bunătate către tine, că .mult 
bine am avut şi eu dela voi. Dar nu am pe. Ştii una însă: 
La noi acum este mare lipsă de sare. Ţine punga asta cu 
sare şi are să-ţi prindă bine! 

Şi profesorul Fedeleş a luat punga şi cu adevărat i-a 
prins bine şi a folosit-o în tot timpul cât a stat în robia 
foulgăreaeScă. 

Apoi, Fraţilor, nu este şi aceasta o faptă, prin care ni 
se arată ce comori de daruri sfinte se pot afla în cel mai 
neînsemnat om! Cine ar fi dat un ban pe un biet zarza¬ 
vagiu bulgar, care vine şi-şi caută traiul la noi? Şi iată că 
şi el merita preţuit şi fapta lui a fost a iubirii d£ oameni 
şi a cunoaşterii binelui primit. Ea nu poate fi decât scân¬ 
teie de lumină înaintea lui Dumnezeu. Când oamenii ajung 
a o cunoaşte, trebuie s’o preţuiască la fel şi să laude pe 
Dumnezeu că a dat duioşii ca acestea oamenilor. Dar şi 
pe omul, în care se ascund asemenea mărgăritare, trebuie 
să-l îmbrăţişăm şi să strigăm: O! ce dulce este omul, când 
Iasă să strălucească în el darul pe care Dumnezeu l-a se¬ 
mănat într’însul! 

Tot de aceia să ne gândim ce inimi curate, ce cugete 
drepte, ce purtări cuviincioase găsim la oameni foarte de 
rând, când nu te-ai aştepta! Trebuie să fie meşteşugul 
nostru de a descoperi acestea şi a ne da seamă că mare 
este zestrea lui Dumnezeu turnată în inimile oamenilor! 

Durere numai când ei nu iau aminte la aceasta şi ur¬ 
inează, mai mult căilor străine. Cu atât mai de preţ simt 
însă eeice au cunoscut darul lui Dumnezeu, care se află în 
ei, şi nu s’au abătut din căile lui. Cu atât mai de preţ celce 
puţine a avut, după care să se înveţe, şi totuşi zestrea lui 
Dumnezeu luceşte frumos în el! 

Gânduri ca acestea, Fraţilor, să se stârnească în noi, 
care privim spre fapta Samarineanului lepros, vindecat de 
Domnul Hristos. Dacă Domnul Hristos anume ne-a aţintit 
ochii către fapta lui, se cuvenea ca şi noi să stăruim cu 
mintea mai mult asupra ei si să învăţăm gânduri ca cele 
auzite, f 

Şi nu sunt numai acestea cele pe care povestirea din 
Evanghelie ni le scoate înaintea ochilor, din cele citite, 
ci. încă multe altele. De pildă., dacă cei de jos se pot ridica 
j*âriâ la atâta treaptă de vrednicie, câtă răspundere nu 
au cei cărora li s ? a dat mult, ca ei, cu atât mai mult, să se 
silească înaintea lui Dumnezeu, 1 după învăţătura din Evan¬ 
ghelie, că cel căruia mult i s’a dat şi n’a făcut, mai mult 
va fi pedepsit decât cel căruia i s’a dat mai puţin să facă 
şi n’a făcut. 

Şi iarăşi, dacă întindem privirile noastre mai departe, 
găsim altă răspundere care ne apasă pe noi toţi, ca creş¬ 
tini. Căci Sf. Petru ne-a numit, pe noi, creştinii, rod ales, 
preoţie împărătească, neam sfânt, ca să vestiţi bunătă¬ 
ţile celui ce v'a chemat din întunerec la lumină (1 Petru 
2 .. 9). * 

Deci, ca ceice am primit mai multe daruri dela Dum¬ 
nezeu. mai mult ni se va cere şi va trebui să strălucim 
mai deplin înaintea celor de altă credinţă. Dar aceasta 
este o nouă lăture de învăţătură, pe^ care o putem scoate 
din povestirea celor 10 leproşi. Ea cere însă o nouă cuvân¬ 
tare pentru cercetarea ei; ci destul fiind cele ce am învă¬ 
ţat întru ascultarea de acum, să stăruim cu gândurile 
noastre asupra ei, cu dorul de a învăţa mai mult altădată. 
Atunci din nou să păşim cu dragoste şi voie bună întru 
a^zirea sfntelor învăţături. Amin. 



Predica despre vindecarea orbului 
din lerihon. 

(Duminica 31 după Rusalii) 

Tot celce se va ruşina de 
i mine înaintea oamenilor, mă 
voi ruşina şi eu de el înain¬ 
tea Tatălui meu care este în 
ceruri. 

Matei 10, 33; Luca 9, 26. 

Fraţilor, 

Intr’o cuvântare trecută (la Duminica celor 10 leproşi), 
am spus că Domnul Hristos a dat multe învăţături şi. a 
făcut multe minuni, în vremea celei din urmă călătorii a. 
«a către Ierusalim. Nu a mers în drum întins din Galileia 
ia Ierusalim, ci s'a oprit din loc în loc. In vremea atâtor 
popasuri, oamenii au venit, care mai de care, să-l asculte, 
iar unii să-i ceară şi tămăduire de boalele lor. Astfel, călă¬ 
toria aceia a fost presărată cu o mulţime de fapte însem¬ 
nate, aşa că noi am putea-o numi mănoasă şi binecuvân¬ 
tată. 

Pentru vremurile de atunci, când se călătorea cu picio¬ 
rul, drumul din Galileia spre Ierusalim însemna un mers 
de 3 zile, numai cu opririle de trebuinţă pentru odihna şi 
masă drumeţilor. Pentru Mântuitorul însă, el a ţinut mai 
mult, fiindcă era drum cu popasuri lungi. Oricum, calea 
nefiind atât de lungă, dacă Domnul a dat atâtea învăţă¬ 
turi şi a făcut atâtea popasuri, înseamnă că a fost presă¬ 
rată de cugetările minunate care se slobozeau de pe bu- 

rele sale sfinte şi de faptele neuitate,-care a adus atâta 
mângâiere şi uşurare acelor locuitori. 

Cuvintele rostite atunci au rămas moştenire pentru noi, 
până în ziua de astăzi, încât şi noi ne îndulcim din ospăţul 
sufletesc care a fost atunci. Deci gustând şi noi dulceaţa 
acelei călătorii, s’o numim, din partea noastră, şi fericita 
călătorie, pentrucă a fost atât de rodnică, încât şi noi ne 
Împărtăşim din dulceţile şi frumuseţile ei. 

Una din minunile săvârşite în vremea aceia a fost vin¬ 
decarea unui orb, pe calea care era însuşi drumul Ierusa¬ 
limului. Ne povesteşte despre ea Sfântul Evanghelist Lu- 
ca (18, 35—43), în ceiace ni s’a citit astăzi din Evanghe¬ 
lia sa. La ea să oprim puţin gândurile noastre, pentru a 
culege sfintele învăţături cuprinse într’însa. 

Noi însă, Fraţilor, nu ne vom apuca să desţelenim tot 
cuprinsul bucăţii, pentrucă în cărţile sfinte sunt atâtea 
suişuri şi pogorâşuri, atâtea bogăţii şi înălţimi, încât nu 
o bucată, ci un rând numai şi-ţi dă pricină şi altiat de ros¬ 
tit cuvântări întregi. Noi vom lua un singur grai al orbi¬ 
lor şi despre acela voim să stăm astăzi de vorbă cu voi. 


L 

Iubiţi creştini şi fraţi. 

Când Domnul Hristos a fost simţit că se află în preajma 
cetăţii Ierihonului, atunci toţi locuitorii s’au mişcat. Cine 
venea? Venea Proorocul cel din Nazaretul Galileei. Numele 
său acum era cunoscut, pentrucă Domnul venea în fiecare 
an la Ierusalim şi uneori de mai multe ori pe an, la marile 
sărbători. 

Aşa a fost numit, câteva zile mai târziu, când Mântui¬ 
torul îşi făcea intrarea în cetatea Ierusalimului şi s’a fă¬ 
cut zvon mare că vine. Şi întreba lumea: „Cine este ar 



cela?“, şi răspunsul a fost că vine Iisus, Proorocul cel din 
Nazaretul Galileei (Matei 21, 11). 

Aşa şi în vremea intrării Lui în cetatea Ierihonului. 
Popor mult îl însoţea şi huetul lumii se auzea de departe. 
Şi iată, un orb se afla pe cale, cerşind, spune Sf. Evanghe¬ 
lie. Şi dacă a auzit el tot freamătul acela, a întrebat „ce 
este?“, şi i s’a răspuns: „Trece Iisus Nazarineanul". 

, De i-ar fi răspuns cineva că oraşul a luat foc, inima lui 
n’ar fi zvâcnit atât de viu, ca atunci când i s’a adus marea 
veste. In adevăr, caşi oricare, el ştia cine este Iisus Naza- 
rineanul, ce minuni face, şi poate de mult va fi nădăjduit 
că va avea şi el parte odată din milostivirea Stăpânullii. 

Iată acum pentru el clipa cea mare, iată prilejul când să 
poată fi uşurat şi el de neputinţa lui. De aceia şi-a adunat 
toate puterile şi a început a striga: „Iisuse, Fiul lui Da- 
vid, miluieşte-mă!“. 

Cât sunt însă oamenii de nesimţitori unul la nevoia al¬ 
tuia! In loc ca fiecare să roage pe Mântuitorul să se mi- 
lostivească de acest nefericit, care era lipsit lumina 
vederii, ceice mergeau înainte s’au mâniat şi au strigat 
la el să tacă. 

Oare ce le strica lor că un om necăjit cerea uşurare din 
pătimirea lui? 

Fraţilor, între însoţitorii Mântuitorului nu erau numai 
prieteni, numai ascultători cu drag ai învăţăturilor Lui. 
Se aflau şi mulţi vrăjmaşi, farisei din Ierusalim şi de aiu¬ 
rea, care urmau pe Domnul de aproape cu vrăjmăşiile lor 
şi căutau tot prilejul de a-1 bârfi şi a aţâţa lumea împo¬ 
triva sa. Aduceţi-vă aminte cum, de atâtea ori, ei întor¬ 
ceau minunile Domnului întru ocară şi spuneau: ei, da, 
dar sunt fapte săvârşite cu puterea diavolului. 

Aşa şi în împrejurarea aceasta. Când vrăjmaşii au auzit 
eă orbul numeşte pe Domnul Hristos „Fiul lui David“, au 
trebuit să se învineţească de mânie şi să nu sufere a auzi 
acest cuvânt. 



întocmai caşi la intrarea sa în Ierusalim, căci atunci 
nu numai unul, ci toata mulţimea striga: „Osana Fiul lui 
David! binecuvântat este celce vine întru numele Domnu¬ 
lui !“, dar fariseii s’au turburat şi au cerut chiar Domnu¬ 
lui Hristos să oprească pe ucenicii lui de a mai striga 
astfel (Luca 19, 39). 

Acum, ce priveşte aceste vrăjmăşii, noi le ştim din mul¬ 
te împrejurări. Partea cea nouă însă şi cea mai frumoasa 
aste ce a făcut orbul, când i s’a poruncit să tacă. Sf. Evan¬ 
ghelie spune că e! încă şi mai tare a strigat: „Fiul lui Da¬ 
vid, miluieşte-mă! “. 

Fraţilor, aceasta este fapta la care voim noi să ne o- 
prim, singura pe care o desprindem din toate amănuntele 
bucăţii cetite, pentru a culege numai din ea învăţăturile 
pe care le cuprinde. 


II. 


Iubiţi Fraţi întru Donului, 

Priviţi îndrăzneala orbului că, împotriva unei cete în¬ 
tregi, care vrea să-i închidă gura şi să-l oprească a striga, 
el striga şi mai vârtos, numind pe Domnul „Fiul lui Da- 
wk¥‘. Cuvintele acestea erau de mare cinste la poporul e- 
vreiesc. Ele arătau că cel, căruia i se spuneau aceste cu¬ 
vinte, este alesul lui Dumnezeu, trimesul cerului, pentru a 
îndrepta relele pământului. 

Este greu pentru un om a spune ceva sau a face ceva, 
când o lume întreagă îţi stă împotrivă. Din toate îngrozi¬ 
rile omeneşti, cea mai mare este aceea de glasul mulţimii. 
Omul nu se mişcă, ci stă sfios, când ştie că o ceată nume¬ 
roasă stă îndârjită împotriva ta. Atunci omul mai degra¬ 
bă înghite în sec şi se sfieşte de a spune ceva. 

Câte împrejurări, când se face o nedreptate, când vezi 
bine cum mulţimea pătimaşă merge mânată de gânduri 

vrăjmaşe! Dar puţinii care văd greşala tac. Ba încă nu nu- 
taai în împrejurările cele grele, ci şi în viaţă liniştită, când 
omul ştie că părerea celor mulţi este un fel, el se fereşte 
de a-şi spune părerea sa care e de altfel. Aceasta este în¬ 
chinarea necuvenită pe care noi o aducem omului, în în¬ 
seşi greşelile sale, pe când, unde ştim că adevărul e alt¬ 
fel, noi nu trebuie să ne temem de a-1 mărturisi şi a stri¬ 
ga pentru el. 

De abicei însă oamenii nu sunt aşa. Ei nu au atâta în¬ 
drăzneală şi atâta tărie de a mărturisi adevărul şi a striga 
pentru dreptate. îşi ticluesc păreri dela ei şi spun: „Lasă, 
frate, de ce să-ţi faci supărare? de ce să scoli lumea îm¬ 
potriva ta?“ şi lasă fapte rele să fie săvârşite, fără a zice 
o vorbă. 

Vezi oameni puşi la lucru Duminica sau în zilele oprite. 
Se făptuieşte aceasta în văzul tuturor. Vezi oameni de prin 
sate porniţi Duminica la târg, îi vezi cu carele încărcate 
mânând de dimineaţă să ajungă la oraş măcar că e ziua 
Domnului. Pe alţii îi vezi plecând la pădure după tăiat lem¬ 
ne ori chiar la lucrul câmpului. Vezi prăvălii deschise, 
când ele trebuie să fie închise. Atâţia sunt care văd aces¬ 
tea şi tac. Clatină din cap, spun între ei că „uite ce fac ne¬ 
legiuiţii! cum spurcă Ziua Domnului!" dar cu toate a- 
cestea înghit şi trec înainte. 

Dacă o lume întreagă face aşa, dacă s'au înmulţit căl¬ 
cătorii de lege, de! cum să îndrăznească ei! Şi aşa, creştinii 
văd o mulţime de răutăţi, dar nu se iau la luptă cu nelegiu¬ 
iţii pentru legea Domnului. 

Fraţilor, când faptele celor mai mulţi creştini din ziua 
de azi sunt aşa, cum ni se pare fapta orbului? Uite-o că 
e faptă vrednică, de mare îndrăzneală. Căci o ceată mare 
vrea să-i închidă gura, dar el ba! El ştie una şi bună: Aici 
este cel mai mare decât toţi oamenii; aici este Iisus, Fiul 
lui David, Proorocul din Nazaret. De aceia, zică oamenii 



ce-or vrea, el nu se clinteşte un pic, ci strigă cât îl ţin pu¬ 
terile : „Iisuse, Fiul lui David!“. 

Auziţi, Fraţilor ? Lui nu-i este ruşine. Lui nu-i pasă că 
alţii s’or mânia, că alţii nu zic ca el. Ce are în inimă, ce. 
ştie el despre Domnul Hristos, aceia şi mărturiseşte în 
gura mare. 

Şi acesta nu era decât un cerşetor, un neputincios de pe 
uliţe, un om fără ştiinţa şi învăţătură. Şi totuşi el, dacă a 
avut gând drept despre Domnul Hristos, de loc nu s‘a te¬ 
mut a-1 spune în auzul tuturor. 

O! Fraţilor, mar lucru este a mărturisi pe Dumnezeu, a 
nu te ruşina de El, a privi fără frică împotrivirea oame¬ 
nilor, a. te scula la luptă pentru numele lui! 

Este atâta lume care, dacă are un gând bun către Dum¬ 
nezeu, nu-1 urmează cu grijă şi stăruinţă. Omul se uită 
dacă este în obiceiul altora de a face sau nu cutare lucru 
şi dacă altul nu face, se fereşte de a face şi el. In loc de 
a-şi lua ca dreptar poruncile lui Dumnezeu, oamenii se 
iau după părerile întâmplătoare, fără temei şi după obi¬ 
ceiurile oamenilor. 

De pildă, Fraţilor, nu este prea mult în obiceiurile oa¬ 
menilor de a se spovedi şi împărtăşi. Ei au că^ut dela ve¬ 
chile rânduieli şi nu e rar când privesc cu rânjet de bat¬ 
jocură spre ceice fac aceasta. Mai sunt însă inimi curate, 
care vor totuşi să meargă în calea dreptăţii. Dar de câte 
ori aceştia se feresc de a păşi la îndeplinirea datoriilor lor 
creştineşti, din pricina părerilor altora! Dacă nu e obiceiul 
la alţii, atunci se feresc şi ei a face. 

Apoi toţi aceştia- să ia pildă dela orbul din Evangelie, 
care, fără a fi învăţat carte creştinească, dar având nu¬ 
mai învăţătura legii celei vechi, şi tot a trecut peste gân¬ 
durile oamenilor şi a mărturisit pe Domnul Hristos cu 
tărie. 

Aici, Fraţilor, să ne aducem aminte de cuvintele din Car- 

tea Psalmilor (21, 24) pomenite apoi şi de Sfântul Apos¬ 
tol Pa vel: Spune-voi numele tău fraţilor, în mijlocul adu¬ 
lării te voi lăuda (Evrei 2,12). Cât este încă de când Pro¬ 
orocul David îşi făcea o cinste din lăudarea numelui Im 
Dumnezeu , spunând: Lăuda- voi pe Domnul în viaţa mea, 
cânta-voi Dumnezeul meu până ce voi fi! (Psalmul 145,1)>. 

De aceia, Fraţilor, în faţa pildei orbului, care nu se în¬ 
fricoşa a striga lauda Domnului în faţa vrăjmaşilor Lui 
să ne aducem aminte de cuvintele Sfântului Pa vel: Nu ma 
ruşinez de Evanghelia lui Hristos, că puterea lui Dumne¬ 
zeu este spre mântuire tot celui ce crede (Romani 1, 16* 
Fie în scurte întâlniri, fie în adunări mari, fie la prileju¬ 
rile cele mai măreţe, să nu încetăm a purta pe buzele 
noastre cuvintele creştineşti; să le aducem ca temeiuri 
pentru faptele noastre, să întărim câte un grai, o părere 
a noastră, pe temeiuri trase din Sf. Scriptură, fiindcă a - 
ceasta este cea mai mare tărie pe care o putem da cuvân¬ 
tului nostru. Şi dacă lumea nu este deprinsă a vorbi în fe¬ 
lul acesta şi se va uita nedumerită la noi, noi cu atât mai 
mult să avem pe buze, nu cuvintele cutărui stăpânitor, ori 
eutărui om învăţat, ci mai cu seamă cuvintele Sfintei 
Scripturi. 

Creştinul trebuie să aibă ca o bucurie pentru sine de a 
avea la îndemână graiuri sfinte, cuvinte adânci, din spu¬ 
sele Domnului Hristos, ale apostolilor, ale sfinţilor. Când 
vom urma aceasta cu hotărâre în îndeplinire de ani de 
zile;. când mulţi creştini vor face aceasta, dela o vreme 
obiceiul se va abate spre obiceiul nostru, lumea va ajunge 
să guste şi să înţeleagă ce frumoase sunt graiurile sfinte, 
şi obiceiul se va plămădi după îndrumarea noastră. Amin 



Predica la Duminica lui Zaheu. 


Fraţilor, 


Celce a întors pe păcătos 
dela rătăcirea căii lui va 
mântui suflet din moarte şi 
va acoperi mulţime de păcate . 

Iacov 5,(20, 


In slujba acestei zile, pomenim o faptă din viaţa Mân¬ 
tuitorului, pe care nu o pomenim în fiecare an. Numim a- 
ceastă Duminică a lui Zaheu, pentrucă cetim într’însa E- 
vanghelia dela Sf. Luca, în care se cuprinde povestirea 
despre Zaheu vameşul. Nu în fiecare an însă vine rândul 
cetirii acestei bucăţi a Evangheliei. Numai când vremea 
dintre Bobotează şi Ziua Paştilor este mai lungă, are loc 
să intre şi această cetire. Dacă însă Pastile cad mai în 
iarnă, răstimpul acesta se scurtează şi nu mai este loc 
pentru cetirea acestei bucăţi. 

Este insă o mare pagubă pentru sufletele creştinilor, 
că ei pot fi lipsiţi ani dearândul de gustarea unei poves¬ 
tiri nu numai de toată frumuseţea şi duioşia, ci şi plină 
de bogăţii pentru minte şl de mari îmboldiri pentru inimă. 
Tocmai de aici se vede cât de mult creştinii trebuie să nă¬ 
zuiască a urmări sfintele învăţături şi prin ei singuri, in 
casele lor, între prieteni, pentrucă aşa pot prinde tot şi¬ 
rul unor învăţături care altfel le scapă. Dacă mai punem 
că cetirile Evangheliei sunt rânduite pe fiecare zi din săp¬ 
tămână şi că creştinii le aud numai pe cele din Duminici, 
cu atât mai mult ne dăm seama câte povestiri sfinte poate 
nici nu ajung la cunoştinţa lor. 

De aceia noi, Fraţilor, să fim fericiţi acum că s’a neme- 
rit anul acesta să auzim cetirea Evangheliei dela Sf. Luca 
despre Zaheu şi să ne silim a depăna firul ei cu grijă pen¬ 
tru înţelegerea noastră. Timp numai să avem şi răbdare 
de a asculta, pentrucă, in adevăr, nu una, ci multe sunt 
laturile din care se poate sta de vorbă şi descurca tot în¬ 
ţelesul ascuns în sfânta povestire. 

Iubiţi Fraţi întru Domnul, 

Despre ce ne povesteşte evanghelistul în cetirea de azi? 
Despre un amănunt din vremea când Domnul venea la 
Ierusalim cea din urmă dată înainte de patima sa. Fapta 
se petrece în oraşul Terihonului, din preajma Iordanului, 
de unde, dacă trece cineva Iordanul, venind dinspre răsă¬ 
rit, are calea deschisă spre Ierusalim. Abia intrând în a- 
cest oraş, Domnul Hristos a săvârşit minunea vindecării 
unui orb, de care ne povesteşte tot Sf. Luca. Ieşind din 
oraş, după scurtă, dar foarte rodnică poposire, Domnul 
Hristos a săvârşit altă minime: vindecarea a doi orbi, de 
care ne povestesc Sfinţii Matei (20, 29—34) şi Marcu 
(10, 46—52). Intre acestea două, se petrece fapta cu Za¬ 
heu vameşul, despre care trebuie să vorbim acum şi pen¬ 
tru care cer îngăduitoarea voastră ascultare. 

I. 


Iubiţi Fraţi în Hristos, 

Tot celce a ascultat povestirea Sfintelor Evanghelii des¬ 
pre venirea Domnului la Ierusalim înainte de patima Sa, 
şi-a dat seama ce dor trebuie să fi cuprins pe oamenii din 
acea vreme în Ţara Sfântă, de a vedea pe Domnul Hris¬ 
tos. După cum este obişnuit între oameni, totdeauna, când 
se face mare zvon despre cineva, mulţimea doreşte să-i 
vadă chipul, să-l cunoască. De aceia înţelegem prea bine şi 

dorinţa lui Zaheu vameşul, de a vedea pe Domnul Hris¬ 
tos. 

Daca altceva nu mişca în sufletul său, fiindcă el era om 
cu griji prea pământeşti, cu mintea bătută de gânduri 
cum să strângă mai multe dăjdii pentru vistierie, dar mă¬ 
car va fi avut pofta, fără niciun alt gând, decât numai să 
privească pe cel despre care vorbea toată mulţimea noro¬ 
dului evreiesc de atunci. De aceia înţelegem foarte bine 
cum Domnul Hristos, când a intrat în Ierijion şi s’a răs¬ 
pândit zvonul că a pătruns în oraş, a putut fi cuprins şi 
el de dorul de a ieşi să-l vadă. 

Dar spune Evanghelia dela Luca: Era mic de stat şi 
n’ar fi putut măcar să-l zărească în atâta mulţime de po¬ 
por care se îmbulzea. / 

Atunci ce să facă? A găsit leacul îndată: S’a suit într’un 
pom, care era pe cale, un dud (agud) zice Evanghelia, şi 
a aşteptat, să treacă alaiul. 

Şi iată, când Domnul Hristos a ajuns în dreptul lui, 
s’a petrecut o faptă la care Zaheu nu se gândise. El so¬ 
cotise să treacă nebăgat în seamă, să se peardă ca unul 
între mulţi. Dar Domnul Hristos, care a ştiut ce este cu 
acest dornic de vedere, care voia să folosească tocmai 
acest prilej pentru o faptă a sa, odată s’a oprit în loc, a 
privit în sus şi i-a strigat: Zahee, pogoară-te, că astăzi 
mi se cuvine să fiu în casa ta/ 

Să ne gândim fiecare, Fraţilor, ce a trebuit să se pe¬ 
treacă în inima acestui om! El care socotea că se va perde 
în mulţimea celorlalţi şi nimenea nu va lua seama la el; 
care era privit cu scârbă de alţii, fiindcă slujba de vameş 
era privită cu ură de Evrei, ca despre nişte oameni care 
încarcă la socoteală şi fac strâmbătăţi, — el deodată se 
vede scos din toată nebăgarea în seamă şi pus de Domnul 
Hristos ca miezul priveliştii! Şi nu cu cuvinte de ocară, 
nu cu o mirare neîngăduitoare, că ce caută acolo? ci cu 

îndemnare prietenească, binevoitoare: du-te cu grabă al¬ 
easă, că la tine vin să găzduiesc! 

Fraţilor, despre ce să stăm noi de vorbILacum mai în¬ 
tâi? Despre fapta cum Dumnezeu întrebuinţează cele mai 
mici lucruri şi face din ele mari minuni ? ori despre o nouă 
mirare care a trebuit să cuprindă fiinţa lui Zaheu? 

însoţind pe Domnul în călătoriile Sale, noi întâlnim în 
fiecare mişcare şi în fiecare vorbă a sa, atâtea revărsări 
de lumină, atâtea înţelesuri adânci în vorbele cele mai 
uşoare, încât inima noastră este încurcată spre care lăture 
să se întoarcă mai întâi, ca să le privească şi să cuprindă 
toate înţelesurile? Caşi cum cineva ar păşi într’o vale bine 
udată şi presărată cu tot felul de flori mirositoare şi nu 
ştie spre care să-şi arunce ochii mai iute, aşa şi noi, când 
însoţim pe Domnul şi auzim graiurile Lui. 

Privim întâlnirea aceasta cu Zaheu şi avem prilej de a 
scoate învăţături vii, fie că ne uităm la măestria de a 
scoate mari scânteieri dintr’un amănunt perdut între al¬ 
tele, fie că privim spre ce se petrece în sufletul lui Zaheu. 

Să ne oprim la aceasta din urmă. 

n. 

Cea dintâi mirare a omului a trebuit să fie cea pe care 
am văzut-o: cum el, nebăgatul în seamă, a ajuns deodată 
ca ochii tujturor să se îndrepte spre dânsul. Dar mai co¬ 
pleşitoare decât aceasta a trebuit să fie a doua treaptă a 
mirării: Ce caută Domnul la mine? De unde că vine la 
mine ? De unde că a ştiut de mine şi m’a strigat pe nume 
în auzul tuturora? 

Dar aceasta s’a făcut pentru el acum nu o mirare ne¬ 
rodnică, nu o gâcitoare nedezlegată, ci o pârghie cu cele 
mai adânci urmări pentru viaţa lui. Căci lui nu i-a tre¬ 
buit decât scurta zăbavă până să ajungă acasă şi să aştep¬ 
ţi 

te pe Domnul, pentruca inima şi casa lui să fie ca o locu¬ 
inţă cu totul înoită, primenită şi dereticată. 

Domnul Hristos va mai fi zăbovit pe drum. Mulţimea 
se îmbulzea, cerea vindecare pentru bolnavi, voia să as¬ 
culte cuvintele lui. Dar oricum, după un ceas de umblet, 
va fi trebuit, în sfârşit, să se oprească şi dinaintea casei 
lui Zaheu. 

Acum vedem noi, Fraţilor, petrecându-se o adevărată 
minune: Omul cel vechi se schimbă în cel nou. Acum se 
petrece ceiace cântăm noi la slujba Sfintei învieri: din 
moarte la viaţă şi de pe pământ la cer Hristos Dumnezeu 
ne-a trecut pe noi. (Canonul învierii, bucata I). 

Noi numim minune fapta care izbeşte simţurile noastre, 
o prefacere în lucruri, pe care o băgăm de seamă prin vă¬ 
zul, prin auzul ori prin pipăitul nostru. Sunt însă şi pre¬ 
faceri sufleteşti, care, dacă nu izbesc simţurile, dar izbesc 
mintea noastră şi înţelegem tot aşa de bine ca şi prin sim¬ 
ţuri că a fost minune. 

In adevăr, ce se petrece cu Zaheu? 

Când Domnul s’a apropiat şi a dat să între în casă, 
atunci Zaheu i-a eşit întru întâmpinare şi i-a spus aceste 
cuvinte: „Doamne, iată, jumătate din averea mea o dau 
săracilor, şi, de am năpăstuit pe cineva cu ceva, întorc 
împătrit". Aceste cuvinte sunt însăşi mărturisirea minunii, 
căci ele adeveresc prefacerea sufletească petrecută nă¬ 
prasnic în sufletul vameşului. 

Ce era el mai nainte? 

Un biet om ca toţi oamenii, ba încă, pe deasupra, în¬ 
cărcat şi de ura unei obştii întregi. Grija lui nu va fi fost 
alta decât slujba lui şi să facă ce fac şi alţi oameni: să-şi 
mai sporească averile, să grijească de ziua de mâne prin 
bunuri pământeşti. 

Cu toate acestea, dintr’odată, omul acesta începe a grăi 
un grai nou, pe care nimenea nu l-a mai auzit dela el. Acum 
el se gândeşte la păcatele lui, şi inima nu-i mai este li- 

pită de avere, ca puţine ceasuri mai nainte. Nu este cu 
ochii nymai la nevoile lui, ci îndată îi vine în minte că 
mai sunt şi alţii pe lume, pe care poate îi va fi nedreptăţit. 
Se umileşte pentru ce va fi greşit şi-şi dă singur pedeapsă, 
se pocăieşte, zicând: „întorc împătrit", adică dau de patru 
ori mai mult peste ce am luat cu nedreptul! 

Umilinţa, Fraţilor, este cel întâi pas al întoarcerii omu¬ 
lui către Dumnezeu. Omul care se îndreaptă este om care 
se încovoaie cu sufletul şi se scârbeşte de toată îndrăz¬ 
neala avută înaintea lui Dumnezeu. 

Aşa îl vedem pe Zaheu în această împrejurare. In el a- 
vem priveliştea adevărată a omului care porneşte pe ca¬ 
lea cea nouă. Ii pare rău de ce a făcut şi face toate rându¬ 
ielile ca să îndrepte răul făcut. 

III. 

Dar de unde aceasta, Fraţilor? prin ce această minune? 

Prin puterea lui Dumnezeu. Orice apropiere curată a 
omului de Dumnezeu aduce minune. Unde pătrunde Dum¬ 
nezeu, acolo întunerecul piere, înseninarea se arată, inima 
se înduioşează şi îndreptarea se face. 

Când Zaheu a văzut cum el, cel urât şi urgisit de toţi, 
este băgat în seamă de Domnul; când el află că, în casa 
lui, cea socotită spurcată, însuşi Domnul vrea să intre, 
— fiinţa sa intră sub o nouă putere şi se preface în totul. 

Atingerea sufletului lui dela Dumnezeu a săvârşit acea 
minune. Zaheu a primit atingerea şi minunea s’â petrecut. 

Dacă ea nu s’a petrecut şi cu alţii, este că aceia s’au îm¬ 
potrivit şi nu s’au supus darului lui Dumnezeu. Aşa se face 
că atâţia farisei au stat lângă Domnul, dar nu s’au în¬ 
dreptat. 

De aceia Zaheu a meritat ca Domnul, ascultând cuvin¬ 
tele sale de umilinţă şi făgăduinţă şi pătrunzând în casa 

sa, să spuie: Astăzi s’a făcut mântuire casei acesteia, 
pentrucâ şi acesta fiu al lui Avraam este! 

Ca şi mai târziu cu tâlharul pe cruce, Domnul a împăr¬ 
tăşit fără întârziere, cu darul mântuirii, cu darul bunei pri¬ 
miri la Dumnezeu, pe acest vameş încărcat de tot dispre¬ 
ţul semenilor ipi. 

Prefacerea sufletească este temeiul mântuirii. Dacă ea 
s’a săvârşit, într’ânsa, se află cuprinse ca într’un sâmbu¬ 
re, şi faptele bune. Domnul le şi vede; ele sunt de faţă şi 
le preţuieşte. Pentru aceasta a dat mântuire tâlharului ce¬ 
lui bun, care spânzura pe cruce, deşi acela n’a mai avut 
vreme să facă fapte. Dar ele erau cuprinse în căinţa lui 
şi, dacă el ar fi trăit, le-ar fi săvârşit. 

Cât îl priveşte pe Zaheu, el a şi vestit faptele pe care le 
face: îndreaptă păcatul săvârşit, dând înapoi ce a luat cu 
hapca şi încă mai dă de patru ori peste aceia; drege răul 
făcut. 

îndreptarea e deplină; Zaheu a meritat cuvântul Dom¬ 
nului. 

Dar aici ne cuprinde mirarea. Lângă înălţimea şi milos¬ 
tivirea dumnezeiască, vedem învârtoşarea inimii omeneşti. 

Cele petrecute cu Zaheu ar fi trebuit să bucure pe toată 
lumea. Dacă, din păcătos, omul s’a îndreptat; dacă s’a fă¬ 
cut sănătos, din bolnav ce era, — oare aceasta nu ar fi 
trebuit să fie o părere de bine pentru orice inimă dreap¬ 
tă? Da, dar numai la cugetele drepte. 

Dovadă însă că Domnul era încunjurat de vrăjmaşi este 
că cei de faţă, văzând cele petrecute cu Zaheu, au luat 
pricină de cârtire şi ziceau între ei: „La un om păcătos a 
intrat să găzduiască!“. 

De aici se vede cât de neagră, cât de purtată de pofte 
pământeşti este inima omenească, ce puţină înţelegere are 
ea, că Dumnezeu nu lucrează ca omul, ca să se uite la faţa 
omului! Fiul Omului a venit să mântuiască pe cel perdut, 
a spus Domnul Hristos, şi iată pentru ce El n’a căutat 

casa vreunui fruntaş să găzduiască acolo, ci casa unui pă¬ 
cătos. Şi când i s'a întâmplat să găzduiască în casa unui 
fruntaş, cum a fost Simon fariseul (Luca 7, 36—50), acolo 
n’a avut primirea cu aşa inimă ca a lui Zaheu şi de aceia 
nici n’a fost prefacerea cu suflatul ca la Zaheu. 

Ci noi, Fraţilor, am văzut şi ne-am dumerit. Am văzut 
că Dumnezeu nu lucrează ca omul, am putut preţui ce mare 
faptă a fost scurta întâlnire cu Zaheu, am înţeles ce în¬ 
seamnă apropierea omului de Dumnezeu şi păşirea lui 
Dumnezeu către noi. Să gustăm cu cuget adânc cele pe* 
trecute, pentru a ne împărtăşi şi noi din asemenea prive* 
liste. Ele îndreaptă cugetele, împing viaţa omului spre alte 
doruri, ne curăţă de pofte pământeşti, ne fac să nu mai 
punem atâta temei pe lucruri trecătoare şi ajungem şi noi 
a dori de ospătari duhovniceşti, care au fost totdeauna 
marea mângâiere a vieţii creştinului. Amin *). 


i 


1) Intre Duminica lui Zaheu şi cea următoare, a Vameşulut şi a 
Fariseului, se mai pune una, a Hananiencii, când răstimpul este 
lung 1 între Bobotează şi Sfintele Paşti. Atunci însă se citeşte tot 
Evanghelia Duminecii a 17-a după Rusalii. Deci cine vrea cuvân¬ 
tarea acelei zile s*o caute acolo, la şirul obişnuit al Evangheliilor. 



Cuvântare despre Cuvântul lui 
Dumnezeu l ) 

Iubiţi ascultători din depărtări. 

Dacă vorbim către voi peste zeci şi sute de poşte, care 
este arma şi unealta noastră de lucru? Este numai cu¬ 
vântul. Nu ne vedem, nu ne ştim unul pe altul, dar vorba 
merge. Prin ea, ne împărtăşim gândurile până departe şi 
suntem fericiţi când putem sta de vorbă cu ascultătorii 
noştri pe calea aceasta a văzduhului. Apoi, când ne în¬ 
tâlnim cu ei, auzim mărturisirile lor vesele: „Te-am ascul¬ 
tat la Radio". Noi, ceice nu întâia oară vorbim pe calea a- 
ceasta, am fost nu odată veseliţi de astfel de mărturisiri. 
Ba încă uneori am fost veseliţi spunându-ni-se şi crâmpeie 
din cele ce am vorbit. Cu cât vorbeşti despre lucruri mai 
însemnate, cu atâta ascultătorul stă cu grijă să asculte ce 
spui. 

Păr. Petru Lhande, unul din însemnaţii vorbitori la Ra- 
dio-Paris, spune în una din cărţile sale de cuvântări ţinute 
la Radio, că până şi oamenii desobişnuiţi de a asculta cu¬ 
vântări duhovniceşti, cum sunt în Francia multe pâlcuri 
de lucrători, erau totuşi foarte mişcaţi când auzeau graiuri 
sfinte venindu-le prin văzduhuri. Era caşi cum le venea 
glasul lui Dumnezeu din cer. De aceia cuvântul venit pe 
această cale îşi avea un farmec deosebit şi lăsa vie întipă- 
rire asupra sufletelor. 

l) A fost (imiţi la Radio?Chişinău la 2 Februarie 1940. 

Iată de ce eu m’am hotărât ca, la această întâie vorbire 
a mea dela Radio-Chişinău, să vorbesc despre .Cuvântul lui 
Dumnezeu. 

i 

Iubiţi ascultători din larguri, 

Cineva ar putea sta. la îndoială despre puterea cuvân¬ 
tului. In adevăr, nici noi nu putem spune că graiul omului 
are putere prin sine, ci numai prin cuprinsul lui. Cuprin¬ 
sul acesta însă, chiar dat numai prin puterea graiului, nu 
se perde în vânt. Vor fi ele multe care se perd în vânt, dar 
când îmbraci un grai miezos într’o vorbire aleasă şi bine 
închegată, el are toţi sorţii £ă nu se peardă în neştire, ci 
să găsească urechi la care să nu sune în zădar. 

Dar aici şi acum este vorba de ceva mai mult. Este vor¬ 
ba nu de graiuri întâmplătoare, de curate vorbiri ome¬ 
neşti, ci de însuşi cuvântul lui Dumnezeu. Noi voim să 
vorbim de graiurile sfinte, voim să scoatem la iveală cele 
cuprinse în Sf. Scriptură, adică ce a vorbit Domnul Hristos 
sau feluriţi bărbaţi din chemare de sus. 

Dacă graiurile omeneşti, când ne dau un cuprins miezos, 
au toţi sorţii să răsune undeva şi să nu se peardă în zădar, 
cu cât mai mult trebuie să ne aşteptăm să răsune astfel 
însuşi cuvântul lui Dumnezeu! De fapt aşa a şi fost, după 
cum spune Sf. Pavel despre propoveduirea creştinească: 
In tot pământul a ieşit vestirea lor şi până la marginile 
lumii cuvintele lor (Romani, 10, 18). Cuvântul creştinesc 
n’â aşteptat unealta tiparului, nici înlesnirile de azi ale 
sârmelor şi undelor văzduhului, ci el s’a propoveduit din 
capul locului. Aceasta este puterea cuvântului lui Dumne¬ 
zeu. Despre el ne spune cu multă tărie Epistola către Evrei 
prin cuvintele: Viu este cuvântul lui Dumnezeu şi lucrător 
şl mai ascuţit decât sabia şi este judecător cugetelor şi 
gândurilor inimii (Evrei 4, 12). 

Oricât un om, străbătut de îndoielile vremii şi pe care 

l-au ajuns vânturile necredinţei din vremea noastră, ar sta 
pe gânduri şi s’ar întreba unde este această putere s’o 
vadă şi el, totuşi e fapt că, din toate graiurile care s’au 
răspândit şi au umplut pământul, tot cuvintele sfinte sunt 
cele care au străbătut cel mai mult în largul lumii. Dacă 
e vorba de graiurile curat omeneşti, ce se pot asemăna a- 
cestea cu graiurile Domnului Hristos! Chiar dacă oamenii 
le ştiu greşit sau neîndestulător, tot mai uşor însă acestea 
umblă prin minte decât graiurile întâmplătoare de ieri şi 
de azi. 

Da, poate fi vorba, în aprinderea unei zile, despre cu¬ 
vântarea cutărui bărbat însemnat din Europa sau Ame¬ 
rica şi care este dusă pe unde în toată lumea. Dar acestea 
sunt totdeauna graiuri care zboară cu ziua. întreabă pe 
cineva despre ele peste câteva zile, peste câteva săptămâni, 
şi vei vedea că s’au şters. S’au amestecat cu altele şi nu 
se mai ştiu. Asta e soarta cuvintelor omeneşti. 

Nu că n’ar cuprinde şi ele cugetări de seamă, că n’ar a- 
vea un cuprins vrednic, dar oricum sunt departe de a cu¬ 
prinde adevăruri de viaţă veşnică precum sunt ale Dom¬ 
nului Hristos sau ale bărbaţilor care grăiau din bold dum- 
nezeesc. De aceia Domnul Hristos putea spune: Cerul şi 
pământul vor trece, dar cuvintele mele nu vor trece (Ma¬ 
tei 24, 35). 

Omul poate avea multe gusturi alese şi multe doruri de 
bine, dar el se află în culmea vredniciei şi rodnicei sale 
sufleteşti când este cuprins de setea după astfel de cu¬ 
vinte. Aşa erau apostolii când Mântuitorul Hristos i-a lă¬ 
sat slobozi să-l părăsească şi să se ducă aiurea. Văzând că 
alţii şe despart de el, le-a spus apostolilor: Şi voi nu vă 
duceţi? Iar ei i-a răspuns: Doamne la cine ne vom dude? 
tu ai cuvintele vieţii veşnice (Ioan 6, 67—68). Ei gusta¬ 
seră dulceaţa şi puterea cuvintelor Domnului şi nu găseau 
ceva mai bun de dorit. Rqa<|ş şi graiul sfinţeniei sunt tot¬ 
deauna cea mai aleasă hrahă a omului. 

N’o spunem numai noi, ceice grăim din cărţi sfinte, ci 
aceasta este descoperirea oricărui om cu cuget drept din 
orice stare a vieţii. Astfel, un oştean însemnat din ziua de 
•zi, din luminata oştire franceză, scrie de curând într’o 
carte a sa: „Sfinţenia e chipul cel mai deplin al vieţii cu¬ 
rate" 1 ). Iată pentru ce şi cuvintele sfinţeniei găsesc multă 
ascultare, fiindcă sunt din culmea cea mai înaltă a vieţii. 
Ele sunt cuvintele hrănirii sufleteşti, după cum cetim. în 
Cartea Psalmilor: Gustaţi şi vedeţi că bun este Domnul 
(Psalmul 34, 9). 

Prin aceasta ne şi dumerim noi de ce Cartea Cuvintelor 
lui Dumnezeu este şi cea mai răspândită peste tot pămân¬ 
tul. Dar atunci cu atâta,mai mare şi mai îndreptăţită este 
mirarea că se pot găsi oameni care să nu ştie de ea şi să 
nu se întrebe despre cuvintele vieţii veşnice, aşa cum le 
doreau apostolii. 

Omul trece prin împrejurările de rând ale vieţii fără a 
se întreba de Dumnezeu. Dar atunci şi viaţa lui rămâne 
cufundată tot în fapte de rând. Se înfundă în viaţa spă¬ 
lăcită a semenilor săi şi o duce şi el ca ei şi zice că aceia e 
viaţa. Nu se întreabă de Dumnezeu şi nu se gândeşte la 
hrana din cuvintele lui Dumnezeu. 

Dar viaţa nu se scurge numai cu netezimi. Vin peste nea 
şi asprimi şi ne întristăm şi ne cufundăm în dureri. Eh, 
cât se mângâie şi se îndulceşte atunci ceice s’a deprins din 
vreme a gusta din hrana vieţii veşnice! Ceice este un ce¬ 
titor al graiurilor sfinte pluteşte mai uşor peste amarurile 
vieţii decât ceice a trăit numai în gusturile de rând ale ei. 
Cine s’a îndestulat numai cu hrană dela oameni, greu fi 
poate ţinea de cald în clipele când semenii săi sunt cople¬ 
şiţi şi ei de aceleaşi neputinţe. 

Acum aproape 30 de ani, când s’a cufundat în Oceanul 


1) Colonelul J. Delmas, Suflete de infanterişti, trad. rom. Bucu¬ 
reşti, 1939, pag. 163. 

Atlantic marele vas Titanicul, au murit 1600 de oameni 
Intr’o luntre de scăpare, se găseau câteva zeci de neno¬ 
rociţi. Erau copleşiţi de durere şi i-a cuprins nevoia de a 
se ruga. Ce cuvinte să spuie? Graiuri dela Platon? dela 
Seneca, dela înţelepţii omenirii? Nu le ştiau, şi apoi ce-ar 
fi însemnat acestea? Ei ştiau însă altceva: Ştiau Tatăl 
Nostru. Atunci toţi s’au rugat rostind Tatăl Nostru.-Nu¬ 
mai cuvintele sfinte le-au fost întărire şi mângâiere. 

Aceasta este trăsătura cuvintelor sfinte. Dar noi nu tre¬ 
buie să aşteptăm clipele grele pentru a ne aduce aminte 
de ele, fiindcă cine se hrăneşte cu dânsele se simtela adă¬ 
post în toate împrejurările vieţii. Nici nu se ispiteşte uşor 
spre lucruri primejdioase, dar nici nu cade uşor în clipele 
grele. Şi la bine şi la rău, el îşi aduce aminte de răsunete 
din lumea credinţei şi se întăreşte cu ele şi stă deasupra 
împrejurărilor care-1 pot hărţui într’un fel sau altul. 

Sunt oameni care dau din cap şi spun că poate n’o fi 
tocmai aşa? 

Dar noi n’avem decât să punem mâna pe cărţile cu veşti 
despre răspândirea cuvântului lui Dumnezeu în lume şi 
vom vedea că ţările cu largă răspândire a cuvântului lui 
Dumnezeu în sânul lor sunt şi ţările sănătoase sufleteşte 
şi temeinice în viaţa obştească. Astfel putem să ne punem 
întrebarea: Este Finlanda o ţară sănătoasă şi care biruie 
greutăţile clipei? Fiecare se va grăbi să răspundă că este, 
fiindcă vede cu uimire de câtă tărie face dovadă. 

Dar stările acestea vin aşa din senin? Este poporul a- 
cela astfel numai aşa, fiindcă are armătură bună? Dar ce? 
armătură bună are numai el? 

O! nu! Peste toate acestea, poporul acela este poporul 
datoriei şi al jertfei. Dar de unde că el stă atât de sus în 
această privinţă? 

Apoi să se ştie că acesta e popor la care cuvântul lui 
Dumnezeu găseşte o largă răspândire şi folosire. Deşi po¬ 
por mic, în sânul lui se răspândesc aproape tot atâtea 

Biblii cât şi în sânul unui popor mare. Cuvântul lui Dum¬ 
nezeu nu cade degeaba pe inimile închinătorilor de acolo. 
Şi aşa este şi cu alte ţări mici. Ele însă sunt sănătoase şi 
treze, fiindcă se hrănesc cu graiurile lui Dumnezeu. Prin 
acestea locuitorii sunt treji în faţa împrejurărilor vieţii şi 
nu cad pradă ispitelor. 

Aceasta e roada Cuvântului lui Dumnezeu în viaţa oa¬ 
menilor. Intre multele gusturi ale vieţii, el să-l aibă pe 
acesta în frunte şi vor fi mai cumpăniţi în judecăţile lor şi 
mai cumpătaţi în poftele lor. 

Cuvântul lui Dumnezeu străbate. Să nu fim noi cei din 
urmă care aflăm despre aceasta! Este o datorie să ur¬ 
măm pătrunderea lui şi să ne bucurăm de aceasta. Au 
ajuns unele ţări păgâne că el se răspândeşte între ele cu 
nemiluita. Astfel, în 1938 şi parte din 1939' (din luna Mai 
până în cellalt Mai) s’au răspândit în Japonia nu mai 
puţin de 1.247.237 de Biblii sau părţi din ea. Şi aceasta 
nu o lucrare petrecută odată, ci aşa merge în fiecare an. 

Unul din luptătorii pentru Biblie în Japonia s’a dus la 
o şcoală de fete pentruca să dobândească răspândirea Bi¬ 
bliei printre şcolăriţe. Directoarea i-au spus că este oprit 
de* a vinde ceva de afară în şcoală, dar că Biblia este o 
carte fără păreche şi că e bine să lase acolo câteva exem¬ 
plare şi să fie încredinţat că tot celce va dori Biblia o va 
dobândi. Care nu a fost bucuria când, venind acolo peste 
câteva zile, a aflat că se cer 200 de exemplare din Noul 
Testament şi câteva din Cartea Proverbelor lui Solomon! 

Povestiri ca aceasta sunt foarte multe în darea-de-sea- 
mă a Societăţii Biblice Britanice pe anul trecut, din care 
iau aceste amănunte. 

Ce veţi zice când veţi afla că în China, în aceiaşi vreme, 
s’au răspândit peste 2.000.000 de exemplare, număr încă 
mic, din pricina războiului de acolo? In adevăr, acum 2 
ani, numărul de Biblii sau părţi din ea desfăcute în China 
au foşt de aproape 4.000.000. 

Tot în aceiaşi vreme, în Manciuria s’au desfăcut aproape 
800.000 de bucăţi de astfel de scrieri. Trebuie însă să ne 
bucurăm că la această osteneală nu sunt părtaşi numai 
creştini din Biserici străine. Găsim şi ortodocşi pribegi 
care se străduiesc acolo pentru răspândirea Cuvântului lui 
Dumnezeu. Astfel din darea-de-seamă pomenită, aflăm că 
in Şangai se află pribegi Ruşi care au şi ei întocmirea lor 
creştinească şi muncesc acolo pentru a face cunoscut Cu¬ 
vântului lui Dumnezeu. 

Tot de acolo aflăm că şi radiofonia este folosită pentru 
propoveduirea Bibliei. In Şangai se află o Asociaţiune Cre¬ 
ştinească Radiofonică, Aceasta a dobândit ca pe fiecare 
săptămână să se facă o 1/2 de ceas de propoveduire Bi¬ 
blică. 

Sunt multe amănunte de spus în această privinţă, pe 
care nu le poate cuprinde o scurtă întâlnire a noastră pe 
aripile văzduhului. Noi nu avem aici această 1/2 de ceas pe 
săptămână ca la Şangai, ci numai 20 de minute. Timpul 
nu este scurt nici acesta, dar voim numai să spunem câte 
silinţe se cheltuiesc în lume pentru Cuvântul lui Dumne¬ 
zeu. De aici însă urmează pentru noi marea datorie de a 
fi noi cei dintâi şi mai adânci cunoscători ai lui, când pă¬ 
gânii se grăbesc să afle despre el. Pentru aceştia, când în¬ 
tâia oară cuvântul creştinesc răsună la urechile lor, le 
este ca o minune. Simt că este grai cu putere şi că nu sea¬ 
mănă cu obişnuitele graiuri omeneşti. Se întâmplă întoc¬ 
mai aşa cum se spune la Evanghelistul Matei că ascultă¬ 
torii predicii de pe Munte a Mântuitorului Hristos au fost 
uimiţi de cuvintele auzite, fiindcă nu erau ca acele curat 
omeneşti ale cărturarilor şi fariseilor, ci erau cuvintele 
Celui ce se dovedea plin de putere (Matei 7, 29). 

Stări de felul acesta întâlnim des, până în ziua de azi. 
Se duc vestitorii Bibliei în Maroc, Algeria, Tunis, printre 
Arabi. Aceştia ascultă cuvintele sfinte, se minunează de 
ele şi mulţi cumpără Noul Testament. Povestiri amănun- 

ţite de soiul acesta se găsesc multe în scrierea mea Cartea 
Cărţilor i). 

Dar dacă aceasta e păşirea cuceritoare a Cuvântului lui 
Dumnezeu în lume, întrebarea firească este: Şi noi ce 
facem, iubiţilor? Ne vom lăsa întrecuţi de Chineji şi alte 
neamuri ca ei? Doar acolo lucriil merge şi treaba se face. 

Mie un Chinez luminat, cu care am stat la masă acum 
aproape 20 de ani, mi-a spus că în ţara lui creştinii sunt 
In fruntea treburilor ţării. Va să zică graiurile sfinte le-au 
liminat cugetele şi ei acum sunt mai vrednici ca alţii a duce 
răspunderile şi sarcinile ţării. 

Aşa se adevereşte cuvântul lui Dumnezeu pretutinde- 
nea. De aceia, iubiţilor ascultători din depărtări, să-l cin¬ 
stim, să alergăm' după el, să ne hrănim cu el şi astfel să 
ne întărim prin el! 

1) Bucureşti, 1937. 


Arhim. SCEffiAN. 



Predica la Duminica Vameşului şi 
Fariseului. 

Despre Mândrie. 

Fraţilor, 

Pilda pe care Mântuitorul Hristos ne-o pune înainte 
în Sf. Evanghelie de azi, este pentru toţi uşoară de înţe¬ 
les. Ea este îndreptată spre oamenii aceia, care se făleau 
prea mult cu ei înşişi şi despreţuiau pe alţii. Deci spre su¬ 
fletele îngâmfate Domnul nostru Iisus Hristos se îndrep- 
tează azi în Evanghelia Sa, spre oamenii care, la părerea 
prea mare de ei înşişi, alătură dispreţul către alţii. Intr’a- 
devăr, cine este mândru, n’ar fi decât pe jumătate, dacă 
n’ar călca în picioare pe semenul său. Lui i se pare că 
preţul său e aşa de mare, încât alţii nu preţuiesc nimic 
pe lângă dânsul. Omul mândru niciodată ,nu este şi nici 
nu poate fi plăcut, fiindcă, în toate vorbele şi faptele lui, 
vrea să-ţi dea a înţelege că el e mai presus de tine. Pe 
cât de frumos este să fii mai mult decât te arăţi, tot atât 
de urît e să te arăţi mai mult decât eşti. Ceiace e bine 
privit in lume şi plăcut înaintea lui Dumnezeu e ca fap¬ 
tele să te arăte cine eşti şi ce treaptă meriţi, nu tu să 
trâmbiţezi că eşti intr’un fel sau altul. Ceiace e vrednic 
de osândă e că omul mândru pune pe seama sa merite pe 
care nu le are, cum face fariseul de care aţi auzit în Evan¬ 
ghelia de azi. 

Alături însă cu mândria acestuia, găsim rugându-se pe 

un biet vameş. Acesta cu umilinţă şi căinţă cerea iertare 
lui Dumnezeu pentru tot ce făcuse. iSri nu-i trecea prin 
cap, ca fariseului, că, ocărind pe altul, are să-şi scoată la 
iveală meritele lui. Apoi tocmai pe acest vameş Mântui¬ 
torul ni-1 dă ca pildă de umilinţă şi lipsă de mândrie, şi 
numai despre dânsul spune că s’a întors îndreptat la casa 
sa, adică împăcat cu Dumnezeu. 

Să stăruim mai mult asupra păcatului acesta al mân¬ 
driei, ca să vedem cât e de osândit de Dumnezeu şi urît 
de oameni, iar, pe de altă parte, să ne încălzim sufletul 
la frumuseţea umilinţii, care ne îndepărtează de înfumu¬ 
rare şi face ca alţii mai degrabă să ne mărturisească me¬ 
ritele, dacă avem vreunul. 


I. 


Fraţilor, 


Ce găsise fariseul să spuie lui Dumnezeu în rugăciunea 
sa? Să-i mulţămească, că el nu e ca ceilalţi oameni: răpi¬ 
tor, nedrept, desfrânat, şi chiar ca vameşul de lângă dân¬ 
sul. S’ar părea că el laudă pe Dumnezeu, în fapt însă se 
laudă pe el însuşi. Lauda lui Dumnezeu îi slujeşte numai 
ca mijloc pentru a arăta cât este el de mulţămit şi îngâm¬ 
fat de el însuşi, fiindcă e mai bun decât ceilalţi. Deci nu 
este greu de înţeles dacă rugăciunea sa e plăcută lui Dum¬ 
nezeu, dacă este o cădelniţă, din care se ridică mirosul 
plăcut al bunei cinstiri a lui Dumnezeu şi căinţei adevă¬ 
rate, ori mirosul înăbuşitotr al mândriei şi deşertăcitmii. 

Uriciunea acestui păcat e aşa de mare, că, în faţa pil¬ 
dei Mântuitorului, fără să vrei, mândria acestui fariseu te 
scârbeşte, şi, dimpotrivă, iubeşti pe vameşul umilit. 

Ascultaţi hotărîrea rostită de Fiul lui Dumnezeu împo¬ 
triva celor mândri: „Tot celce se înalţă, se va smeri (Luca 
14, 11), adică tot omul care se mândreşte, are să vie un 

timp când are să fie umilit. Băgaţi-de-seamâ că această 
ohtărîre e pentru toţi: nimenea nu e lăsat la o parte. Cine 
va voi să se înalţe, fie oricine ar fi, umilit va ajunge; şi 
mai degrabă vor trece cerul şi pământul decât ca acest cu¬ 
vânt dumnezeiesc să nu se împlinească. Uitaţi-vă şi mi- 
nunaţi-vâ de nemăsurata împotrivire pe care Dumnezeu o 
face celor mândri: până acolo că se arată duşman al lor. 
Dumnezeu se împotriveşte celor mândri şi dă dar celor 
umiliţi (1 Petru 5, 5), zice Sfântul Apostol Petru. Vezi, 
frate, cât de rău este, zice fericitul Ieronim, când ai pe 
Dumnezeu protivnie. 

Vedeţi, Fraţilor, că împotrivirea lui Dumnezeu faţă de 
cei mândri este foarte dreaptă, căci drept este să fie în¬ 
josit şi umilit celce, în lipsă de alte merite, se mândreşte 
şi-şi ia îngâmfarea drept merit. 

Mândria este dragostea nesocotită de noi înşine, este 
înălţarea peste ceiace cu adevărat suntem. Această dra¬ 
goste şi înălţare oarbă ne împing să căutăm în faptele 
noastre o mărire care lipseşte. Ceiace trebuie să ne îndem¬ 
ne a stârpi sămânţa mândriei este cuprins în cuvintele 
Sfintei Scripturi, care ne spune că mândria nu este nu¬ 
mai un păcat, ci şi izvorul tuturor păcatelor: începutul 
oricărui păcat este mândria (Isus Sirah 10, 15). 

Cumpăniţi bine cum este acest lucru. Orice păcat este 
un dispreţ al lui Dumnezeu şi o călcare a poruncilor Lui. 
Dar care este adevărata pricină a dispreţului şi a acestei 
nesupuneri decât mândria, care ne împedecă de a ne 
scoborî acolo unde suntem şi a ne supune poruncilor dum¬ 
nezeieşti? 

Dragostea nesocotită de noi înşine ne împinge să cău¬ 
tăm, cu o grabă şi aprindere fără rânduială, fel de fel de 
bunuri. Tocmai pornirea aceasta turbată se face început 
a poftei întreite pe care Sf. Apostol Ioan ne-o arată ca 
izvor al tuturor păcatelor de care lumea este plină: Tot 

ce este în lame, pofta trapului, pofta ocliilor şi trufia 
vieţii este (.1 Ioan 2, 16). 

Să încheiem de aici, Fraţilor, că mândria, prin ea în¬ 
săşi, este tot atât de uricioasă, caşi un mănunchi întreg 
de alte păcate. Ea, când stăpâneşte pe cineva, mânjeşte 
şi întunecă toate celelalte porniri bune ale omului. Iată pe 
Fariseul din pilda Mârituitotrului: el are unele părţi bune, 
totuşi, din pricina mândriei, ni se arată dezgustător. 

Priviţi însă pe vameş. El, tocmai fiindcă se ştia încărcat 
de greşeli, stătea de o parte întristat. Abia dacă se cre¬ 
dea vrednic să pătrundă înăuntrul casei lui Dumnezeu. 
El stă la uşă, departe de altar, temându-se să nu-1 mân¬ 
jească, dacă s ! ar apropia prea mult. Umilinţa îl ţinea de¬ 
parte de altar, ea însă este aceia care îl apropie de Dum¬ 
nezeu, zice fericitul Augustin (Omilie la Duminica a 10-a 
după Rusalii). 

El nici nu voia să-şi ridice ochii la cer. Cerul este tronul 
dreptăţii dumnezeieşti. Vameşul ştie aceasta, îşi ştie şi pă¬ 
catele sale şi se teme ca nu cumva, ridicând ochii spre 
cer, să vadă braţul lui Dumnezeu întins pentru a-1 pedepsi. 

Pentru a scăpa de pedeapsa ce ştie că a meritat-o, el se 
pedepseşte singur: îşi loveşte pieptul. La faptă uneşte şi 
euvintele; dar ce cuvinte! Cât de adevărate sunt şi cât 
de mult spun ele în curăţia şi scurtimea lor! Aceasta este 
adevărata rugăciune, cu umilinţă şi inimă curată. Ea are 
mărturisirea nenorocirii acelui care se roagă şi încrede¬ 
rea nemărginită în Acel către care se îndreaptă. Dumne¬ 
zeule, zicel el, fii milostiv către mine păcătosul. Numai 
în faţa acestor cuvinte, rupte din inimă şi însufleţite de 
cea mai sfântă pornire de umilinţă, durere, căinţă adevă¬ 
rată şi încredere în Dumnezeu, poţi pricepe uriciunea ne¬ 
măsurată şi pata neagră, pe care mândria o pune pe veş¬ 
mântul curat al sufletului creştinesc. 

Umilinţa are aceia plăcut, că ea nu supără pe nimenea, 
nu caută să se ridice peste alţii, în timp ce mândria nu 

nu merită. 

Omul, dacă are unele însuşiri bune, îi simt mărturisite; 
dar, îndată ce începe să se laude cu dânsele şi să se în¬ 
gâmfe, ajunge urît de toţi. Fariseul, de pildă, are însu¬ 
şiri bune: noi însă găsim într’însul o privelişte nesuferită, 
fiindcă ceiace iese la iveală e faţa blăstămată a mândriei. 
Lauda e bun lucru şi am fi fericiţi ca toţi s’o merite; ea 
este însă urâtă, când omul singur şi-o face; şi Fariseul 
nostru aşa face, se laudă singur şi se îngâmfă. 

Bietul vameş însă nu vorbeşte decât de nelegiuirile sale, 
el nu găseşte într’însul nimic bun. A se lăuda şi îngâmfa, 
nu s’a gândit niciodată. Fariseul vrea ca toţi să se minu¬ 
neze de dânsul, vameşul nu cere decât milă şi iertare. 

II. 

Frumoasă pildă de rugăciune pentru noi toţi, Fraţilor, 
când intrăm în casa Domnului! Această simţire ar trebui 
să ne însufleţească- în totdeauna, şi multă ură şi patimă 
ar peri dintre noi. Cutare n’ar mai avea să se plângă că 
tovarăşul său se ţine prea sus, cellalt n’ar mai despreţul 
pe toţi, că nu sunt ca dânsul. 

Măcar în casa aceasta a adevărului şi dreptăţii veşnice, 
să ne aducem aminte că suntem cu toţii deopotrivă; mă¬ 
car aci frunţile, în loc să se ridice îngâmfate, să se plece 
cu temere înaintea măreţiei dumnezeieşti. Aci să ne adu¬ 
cem aminte că toţi păcătuim, şi amintirea păcatelor *să 
ne pătrundă şi să ne zmulgă strigăte rugătoare spre tro¬ 
nul milostivirii* Din mintea nimănui să nu piară, ci să se 
ştie, în acest loc al sfinţeniei dumnezeieşti, că ceiace cu 
adevărat dă cununa nemuririi nu sunt nici boieriile, nici 
învăţătura, nici cinstirea pământească, nici osanalele de 
tot soiul, ci curăţia inimii şi faptele întru dreptate şi ade¬ 
văr. Acestea şi numai acestea apropie pe om de Duttrne- 

zeu şi-l suie acolo unde nimic din plăcerile şi laudele pă¬ 
mânteşti nu l-au putyt sui. Şi tocmai mândria, Fraţilor, 
aruncă pe om departe de acest tron al dumnezeirii. Ea îl 
împedecă să zică: am păcătuit, dar tu, Doamne, pentru 
mine ai suferit moarte, şi cu sângele Tău ai spălat petele 
păcatelor mele; am păcătuit, dar tu te-ai făcut chezăşie 
pentru păcătosul vinovat; am păcătuit, dar întru Tine na¬ 
dă jduesc foarte. Fii îndurător spre mine, Dumnezeule! 
lată, eu pieptul rni-1 lovesc şi-mi pedepsesc inima aceasta, 
de unde au ieşit toate nedreptăţile mele, ca dintr’un izvor 
otrăvit. Fii îndurător spre inine păcătosul! 

Numai o inimă umilită poate vorbi astfel. Numai o ini¬ 
mă neînvârtoşată de cheagul mândriei poate înălţa ade¬ 
vărata rugăciune spre cerescul Stăpânitor. 

Ce se alege însă, Fraţilor, de rugăciunea umilită a vame¬ 
şului şi îngâmfată a Fariseului? însuşi Mântuitorul nos¬ 
tru Hristis ne spune: acesta, adică vameşul, s’a întors 
îndreptat spre casa sa, adică împăcat cu Dumnezeu, mai 
mult decât fariseul; căci tot celce se înalţă se va smeri, 
iar celce se umileşte se va înălţa. 

Băgaţi-de-seamă, Fraţilor, urmările deosebite ale mân¬ 
driei şi ale umilinţei. Doi oameni intră împreună în casa 
Domnului, unul păcătos cunoscut, cum era vameşul, căci 
vameşii erau socotiţi de Evrei ca cel mai ticălos soi de 
oameni; el, aşa păcătos cum este, îşi face mărturisirea 
păcatelor sale, se mânttfie şi se uşurează de păcate. Cel¬ 
lalt, Fariseul, omul încărcat de cinste şi de merite; dar el 
se mândreşte cu ce a făcut şi scoate la iveală cu îngâmfare 
faptele sale. Acesta, în loc să se uşureze, se încarcă de 
păcate şi este urât de Dumnezeu. 

Cum? păcătosului i se iartă ce a făcut, iar cel bun se în¬ 
carcă de păcate? Vreţi să ştiţi pricina? Iat-o: vameşul pă¬ 
cătos s’a rugat cu umilinţă; cellalt însă s’a rugat cu mân¬ 
drie şi de asta nu i s’a socotit lui spre îndreptare. Pe celce 



85 


s'a umilit, Dumnezeu l-a înălţat, şi pe celce s’a înălţat. 
Dumnezeu l-a umilit. 

Aceasta, Fraţilor, este povestea tuturor oamenilor. Nu¬ 
mai Dumnezeu este mare, numai el are dreptul de a se înăl¬ 
ţa mai presus de tot ce este, fiindcă tot ceiace este a ieşit 
din mâna sa. Omul, făptură a lui Dumnezeu, n’are drep¬ 
tul să ne înalţe înaintea lui, căci aceasta, departe de a-i 
da vreun merit, îl scoboară. El are altceva mai bun de 
făcut: fapte cu inimă curată, întru dreptate şi adevăr. A- 
cestea singure şi numai acestea îl vor înălţa la Dumnezeu. 
Mândria este cu totul neputincioasă de a-i aduce ceiace îi 
aduc .faptele de milostivire. îndată ce se înalţă, Dumnezeu 
fl scoboară. De jos trebue s’o iei, ca să te sui sus. 

Să ne uităm împrejurul nostru, Fraţilor, şi vom găsi şi 
noi mulţi farisei, care socotesc că nu se pot înălţa decât 
doborând pe alţii. Departe de noi tot omul care ne-ar pu¬ 
tea trage cu dânsul la perzare! Dacă fapta ta e creşti¬ 
nească, merită răsplată, fără să mai dărâmi pe altul. 

Asta n’o putea pricepe Fariseul. S’o pricepem însă noi» 
Fraţilor, să ne încredinţăm că ceiace face în ochii lui 
Dumnezeu o faptă de preţ, este îmboldirea inimii din care 
porneşte. A te ruga, a posti, a uşura pe săraci, a îngriji 
pe bolnavi, a învăţa pe cei neştiutori — sunt fapte bune 
şi frumoase. Dar, dacă sunt pornite din deşărtăciune, de 
ochii lumii, din mândrie, ca să pari mai presus de alţii, nu 
sunt decât fapte urâte, fără preţ înaintea lui Dumnezeu 
şi sterpe pentru cer. 

Să fugim de toate acestea, Fraţilor! Şarpele mândriei 
să nu-1 încălzim la sânul nostru, căci este spre nenorocirea 
noastră. Mândria duşmăneşte om cu om şi rupe legăturile 
pornite din inimă curată. Mai bine este să ne umilim pe 
pământ, ca vameşul, în cărarea scurtă a lumii pământeşti, 
şi, într’o zi, ne vom găsi cu dânsul, în mărirea şi strălu¬ 
cirea nesfârşită a cerurilor. Amin. 



Predica la Duminica fiului perdui 

Despre Risipă. 

Fraţilor, 

Intrăm azi în cercetarea uneia din acele patimi care 
bântuie multă lume în ziua de azi. Cetirea Sfintei Evan¬ 
ghelii, pe care aţi auzit-o, ne pune înainte pilda unui fiu 
pe care pofta de a risipi îl rodea ca un vierme neadormit. 
Nemulţămit de rânduiala cu care toate mergeau în casa 
tatălui său, căuta să scape de aci, ca să trăiască în neo¬ 
rânduială şi desfrâu. Pildele cele rele din viaţa de toate 
zilele îi semănaseră în inimă dorinţa de a nu iubi munca 
sănătoasă şi măsurată, ci de a alerga să cheltuiască pen¬ 
tru săturarea unor pofte nemernice. 

Sucită învăţătoare e lumea aceasta, Fraţilor! Tot ce e 
rău înţr’însa, iese la iveală şi momeşte pe om. Ce e bun, 
rămâne mai ascuns; de aceea şi făptuirea binelui e mai 
grea. Dar şi omul este fiinţă sucită. Unde vede răul, unde 
zăreşte patimi mai multe şi mai uricioase, întins se duce 
acolo. Aceasta ne dovedeşte cu tărie că omul a căzut prin 
Adam, şi aşa, a rămas mai plecat spre rău. 

Aceasta ne dumereşte pe noi asupra povestirii din E- 
vanghelia. de azi. Ce împingea pe fiul perdut să iasă din 
viaţa liniştită şi sănătoasă din casa tatălui său şi să por¬ 
nească în largul lumii? Pilda rea pe care viaţa lumii i-o 
punea înainte, iar el, ca o fiinţă plecată la rău, nu judeca 
sănătos ceiace vedea, ci se ducea întins în vârtejul pericu¬ 
los şi ameţitor al vieţii stricate. 

Mulţi sunt pe lume de aceştia, care nu doresc altceva 
decât viaţa plină de desfătare şi risipă! Păţania fiului a- 
cestuia din Evanghelie să le fie tuturor pildă, ca să nu 
mai încerce nenorocirile pe care el le-a încercat. Oh! dar 
cât de greu se învaţă omul!! Cât de puternice simt ispi¬ 
tele acestei lumi! Pentru aceia să cercetăm puţin viaţa 
aceasta de risipă şi relele pe care le aduce, ca doar va în¬ 
demna pe unii să cugete la ea şi să fugă de dânsa. 

Fraţilor, 

Fiul acesta risipitor din Evanghelie e chip şi asemăna¬ 
re a multor tineri, ba chiar şi mai bătrâni, din alele noas¬ 
tre. Când ajung mai în vrâstă şi încep să judece, ce văd 
eî? Pe unii cheltuind în dreapta şi în stânga pentru poto¬ 
lirea poftelor bolnave; pe alţii zvârlind averi întregi pe 
ferestre, ca să se fălească şi să sperie lumea cu cheltuiala 
lor. Apoi când tânărul vede aceasta, îl momeşte şi pe dân¬ 
sul şi se naşte în el dorinţa de a face tot aşa. Fie că el 
este o fire slabă, fie că părinţii săi nu s’au îngrijit să nască 
într’însul imboldul spre ce e bun şi sănătos, iată-1 şi pe 
dânsul iubitor al cheltuelilor de prisos şi închinător al 
unor pofte, pe carie nu le avea în starea copilăriei nevino¬ 
vate. 

Aceasta este una din nenorocirile timpurilor noastre. 
C5ne n’a văzut şi nu vede zilnic rătăciţi de aceştia care, 
plini de îngâmfare, umblă după fel de fel de nimicuri! Ce- 
iace e mai uşuratec şi mai uricios în faţa omului cuminte, 
pentru ei este desfătător, şi îşi cheltuesc, cu aceste lu¬ 
cruri nevrednice şi de neluat seamă, ce au câştigat cu mun¬ 
că şi osteneală. 

Pornirea aceasta este o adevărată pacoste. Cum, Fra¬ 
ţilor, nu e nimic mai bun de făcut în lume decât să chel¬ 
tuieşti cel din urmă ban ca să fii la rând cu celce este 
risipitor ca şi tine! Pentru ce prind între noi numai pildele 

rele? Pentru ce în Inima noastră nu se zămisleşte dorinţa 
de a întrebuinţa mai bine rodul muncii? 

Ce am eu, dacă cineva este pătimaş? Să mă arăt şi eu 
ca dânsul? Dacă cineva şi-a cumpărat tot felul de nimi¬ 
curi, podoabe, — paguba lui! Eu nu sunt dator să fac ca 
dânsul. Numai unde văd pe omul drept şi cu inima curată, 
numai acolo sunt dator să calc în urmele lui. Dar dacă 
vezi pe unul că-şi cheltuieşte averea în beţii, desfrânări 
şi în toate ticăloşiile care se ţin lanţ de acestea, este o 
cumplită rătăcire să te îndemni să faci tot aşa. 

Sunt destule lucruri bune de făcut pe pământul acesta. 
La ele te uită, şi nici avere, nici muncă nu vei avea de 
ajuns, câ să le împlineşti pe toate. 

Sunt atâţia nenorociţi pe lume, că nu este lucru mai 
înălţător ş faptă mai creştinească decât a-i ajuta. Sunt 
lucrări mari şi frumoase, la care, punând umărul, muncind 
şi cheltuind pentru ele, îţi vei clădi nume nemuritor şi 
lăudat de veacurile viitoare, iar înaintea lui Dumnezeu 
chezăşia vieţii de veci. 

Pentruce atunci să te tot îmboldeşti într’o risipă peri¬ 
culoasă, când, de pe urma ei, ai numai perdere? De o par¬ 
te, perzi trupeşte, căci trupul se moleşeşte în cheltuielile 
risipitoare. De alta, perzi sufleteşte, căci sufletul slăbeşte, 
când perde vederea faptelor bune şi nu le îndeplineşte. 

Risipitotrul este un om rău şi nepăsător. El trece pe 
lângă durerea altuia fără a o alina. Tot ce are, îşi cheltu¬ 
ieşte numai pentru potolirea patimilor lui. Iată-1 deci pă¬ 
timaş şi rob al tuturor pornirilor rele. 

Poate semenul său să se sfârşească în durere şi nevoie, 
— el de asta nu ştie. Cel mai mic gust merită mai multă 
îngrijire decât orice altă lucrare mai de preţ. El nu ştie 
să jertfească nimic dela dânsul, fiindcă tot ce are e pen¬ 
tru gusturile lui, şi pentru aceasta nu cruţă nicio oste¬ 
neală, numai ca să şi le mulţămească. Ceiace mişcă pe o- 
mul cuminte, pe dânsul îl lasă nepăsător şi, chiar de simte 

ceva, îşi înăbuşă inima, fiindcă se teme ca nu cumva să 
fie silit să cheltuiască pentru altceva, şi pe urmă să nu-i 
ajungă pentru gusturile lui. 

Lumea este plină de oameni care sufăr de pe urma ri¬ 
sipei lor. Fiul risipitor din Evanghelie a avut un tată la 
care a dat fuga când n’a mai avut nimic. Risipitorii din 
zilele noastre însă sufăr ei singuri de pe urma risipei lor. 
Câţ fii cu avere dela părinţi au rămas lipiţi pământului! 
Ba încă fericiţi că au rămas sănătoşi şi în stare de a mun¬ 
ci! Cei mai mulţi, petrecând numai în desfrânări cum¬ 
plite, au ajuns bolnavi şi cu totul neînstare de a-şi mal 
agonisi hrana. 

Cine i-a adus în halul acesta? Patima nebună a risipei. 
Patima aceasta trezeşte toate gusturile josnice. Pe măsu¬ 
ră ce ea creşte, cresc şi gusturile. Insă averea, oricât de 
mare, are şi ea un sfârşit, şi risipitorul, care în viaţa de 
risipă a trecut mândru, nepăsător şi şi-a bătut joc de toţi, 
ajunge şi el, la urma urmei, ca şi risipa să-şi bată joc de 
dânsul, lăsându-1 sărac şi neputincios. 

Ah! dacă un astfel de om ar fi privit partea cea fru¬ 
moasă a vieţii! Dacă sufletul lui n’ar fi fost numai ceara 
pe care toate patimile şi-au pus pecetea, ci peatra pe care 
pilda bună o roade încet, dar trainic! Nu! Nenorociţii de 
risipitori au socotit în batjocură tot ce-a fost de merit; 
acum batjocură au ajuns şi ei! Măcar dacă ar sluji ea 
pildă pentru alţii, dacă, din păţaniile unora, s’ar învăţa 
alţii! Dar omul greu se învaţă, până nu păţeşte el. Neno¬ 
rocirea este că greşeşte odată şi bine. Greşala îl doboară 
şi, de ridicat, nu se mai poate ridica. 

Dar ce împinge pe oameni cu atâta turbare spre risipă? 
Deşărtăciunea, Fraţilor, de a se făli înaintea oamenilor. 
Rătăcirea omeneacsă merge până acolo, că nu preţuieşte 
pe om după ceiace e înăuntrul lui, ci după cum se arată pe 
deasupra. Sunt puţini ceice caută să te vadă de eşti bun, 
drept, iubitor de adevăr. Lumea se uită să te vadă cum 



cheltueşti, cât cheltueşti, şi atunci şi risipitorul se în¬ 
deamnă să risipească mai straşnic. 

Iată, deci, care sunt cele două imbolduri spre risipă: 
pe de o parte, gustul de a se făli în faţa oamenilor, pe de 
alta, rătăcirea omenească de a judeca pe oameni pe dea¬ 
supra, de a socoti mare lucru când vede pe cineva risipind. 

Risipitorul, sub tot chipul mulţămirii, de multe ori este 
nemulţămit. Neîncetat se plânge că n'are. Şi cum ar putea 
avea, când trebuinţele lui cresc neîncetat! El nu poate să 
vadă vreun lucru nou la cineva, fără să nu dorească să-l 
aibă şi el. Se face luntre şi punte, adună, numai ca să in¬ 
tre în stăpânirea unui lucru, care la omul cuminte, n’are 
niciun preţ. Şi, în timp ce el adună fără răgaz, ca tot fără 
răgaz să cheltuiască, îi vine de multe ori împrejurarea să 
întrebuinţeze mai bine strânsura lui. Dă peste o văduvă 
cu nenumăraţi copii şi copleşită de nevoi; dă peste un 
copil silitor, dar sărac şi care n’are cu ce învăţa. Toate 
acestea însă nu paişcă pe risipitorul nostru. El are în cap 
6ă cheltuiască pentru nimicurile pe care le-a văzut la al¬ 
tul şi îşi învârtoşează inima în faţa adevăratelor nevoi. 

A ieşit vre-o schimbare nouă în îmbrăcăminte? gata e 
risipitorul să cheltuiască. Dacă Se întâmplă vreo mare ne¬ 
norocire, precum un foc, o vărsare de âpă, din care mulţi 
au rămas pe drumuri, risipitorul nu se mişcă de lpc. El 
nu e om care simte durere pentru nevoia şi nenorocirea al¬ 
tuia, ci numai la nimicurile lui cugetă ziua şi noaptea. Cum 
vedeţi, risipitorul este şi zgârcit în acelaş timp. La faptele 
mari, unde cu adevărat trebuie să cheltuiască, nici nu 
vrea să plece urechea, dar unde este vorba dp vreun gust 
care mai degrabă trebuie înăbuşit decât hrănit, nu se lasă 
până nu-1 împlineşte. Risipitorul simte numai pentru dân¬ 
sul, nu şi pentru altul. 

Iată deci, Fraţilor, că risipitorul nu e om ca toţi oa¬ 
menii si nu e aşa cum trebuie să fie. Omul care simte nu¬ 
mai pentru dânsul, omul care nu se gândeşte la semenul 

lui, nici nu trebuie sâ poarte acest nume. Dacă în lumea 
aceasta nu e dragoste între oameni, ea se destramă şi 
piere. 

După cum în trup toate mădularele sunt legate şi lu¬ 
crează împreună, pentru buna stare a lui, aşa şi în lume. 
Intre oameni trebuie să fie dragoste, ca să fie binevoitori 
unii către alţii şi gata a se ajuta. 

Aşa face risipitorul? Ferească Dumnezeu! Nici pome¬ 
neală la dânsul de toate acestea. De aceia el este un om 
nefolositor omenirii, pentrucă nu vrea să ştie că mai ţră- 
ieste cineva afară de dânsul. 

Nu se găsesc adeseori oameni care pentru un gust, ce 
nici nu trebuie luat în seamă, cheltuiesc fără ruşine, iar, 
când te rogi să se întovărăşească pentru vreo faptă creş¬ 
tinească, nici nu vor să audă! 

Multă nebunie este în lumea aceasta, Fraţilor! Găseşti 
oameni tot cum nu trebuie să fie. Unii simt prea risipi¬ 
tori, de nu pot auzi ceva nou fără să arunce banii pe fe¬ 
reastră. Alţii sunt aşa de zgârciţi, de parcă au fost năs¬ 
cuţi cu mâna strânsă. Ei se scumpesc la adevăratele tre¬ 
buinţe ale unui om. 

Aşa dar, de o parte risipitori, de alta zgârciţi. De aceş¬ 
tia are parte omenirea. Şi cât de rari sunt ceice ştiu să ţie 
calea mijlocie, care este cea mai înţeleaptă! Nici risipă, 
nici zgârcenie, ci o economie, cuminte: asta ne trebuie. 

Când este vorba de spus, toţi spun da, dar la făcut cât 
de puţini urmează această cale! Rari sunt oamenii risipi¬ 
tori pentru faptele bune şi zgârciţi pentru îndeplinirea pof¬ 
telor care ne înstrăinează de simţirile frumoase! 

De aceia, Fraţilor, să lăsăm pornirea uricioasă a risi¬ 
pei, care este o adevărată perdere. Dacă tu cauţi totdea¬ 
una să risipeşti pentru toate nimicurile, cine are să se mi¬ 
nuneze de asta? — Tot nişte risipitori ca tine. In faţa 
omului cuminte însă, fiţi încredinţaţi că risiptorul n’ar* 
nici o cinste. Care om cu mintea întreagă nu vede în ri- 

eipitor o pornire bolnavă de a orbi lumea cu cheltuiala sa? 
Urmarea este că târăşti şi alte inimi nevinovate să facă 
ca tine, în loc să le dai pilda unei lucrări cuminţi şi să¬ 
nătoase. 

In Duminica aceasta a fiului risipitor, gândiţi-vă că, 
după o viaţă de risipă, vine una de nevoie. Risipitorul poa¬ 
te ajunge, ca şi fiul din Evanghelie, să nu aibă nici roş¬ 
cove de hrană. 

Când nevoia l-a biruit, acela a avut un tată la care să 
alerge. Dar oare fiecare risipitor are un adăpost? Nu, 
Fraţilor, mulţi se găsesc, care sufăr de pe urma risipei 
lor, fără nădejde de a se mai putea ridica. 1 

Când fiul din Evanghelie a văzut toată nenorocirea in 
care zăcea, a zis: Mă voiu scula şi mă voiu duce Ia tatăl 
meu. (Luca 15, 18). Aşa, Fraţilor, să zică tot cel pornit 
spre risipă: mă voiu scula şi voi intra în calea cea bună 
a muncii sănătoase şi înţelepte, fugind de toate lucrurile 
josnice care mă afundă în vârtejul unei risipe periculoase. 
Amin. 


1 Aşa s’a întâmplat, în anul 1931, cu tânărul Cămpeanu, din 
Târgovişte, şi când n'a mai avut ce risipi, a socotit viaţa fără ţinta 
şi s’a omorât. 



Predica la Duminica Lăsatului de carne 


Despre Judecata viitoare 


Fraţi creştini, 


Iată, ziua Domnului, care 
vine, este crudă.,. Voi pedepsi 
lumea pentru răutatea sa, şi 
pe cei răi pentru nedreptatea 
lor; voi doborî îngâmfarea 
celor mândri şi voi umili tru¬ 
fia celor ce se fac temuţi. 

Isaia, 13, 9—11. 


Voi ştiţi că posturile sunt pentru noi vremuri de cuge¬ 
tări adânci, în care omul, mai mult decât de obicei, trebuie 
să-şi plece mintea sa la învăţăturile legii dumnezeeştL 
Dar fiindcă cel mai însemnat dintre posturi este Postul 
Mare, încă înainte de a intra într-’însul, Biserica începe a 
ne pregăti sufletele cu vrednicie, a ne hrăni cu cugetări 
înalte, care ne îndeamnă să ne curăţim şi să lhăm-aminte 
la mântuirea în viaţa de veci. 

Astfel, cu trei săptămâni înainte de a intra în post, a- 
vem Duminica numită a Vameşului şi Fariseului, în care 
mintea ni se îndreaptă spre adevărata rugăciune, după 
pilda vameşului, despre care ni s’a cetit în Evanghelie a- 
cum două săptămâni. In ea, ni s’a arătat că inima înfrântă 
şi smerită e bine primită la Dumnezeu. După aceia a venit 
Duminica numită a Fiului risipitor, în care luarea-aminte 
ne-a fost îndreptată spre pocăinţă şi spre dragostea cu 

eare Dumnezeu primeşte pe celce se întoarce la El cu ini¬ 
ma curată. Iar cu o săptămână înainte de post, adică în 
Duminica Lăsatului de carne, în care ne aflăm acum, ni 
se pune înainte icoana înfricoşată a Judecăţii viitoare, la 
care orice creştin trebuie să se gândească cu toată pute¬ 
rea minţii şi zvâcnirea inimii. 

Apoi, dacă este aşa, de folos ne va fi să ne îndeletnicim 
acum cu această învăţătură, pe care ne-a înfăţişat-o şi 
Sfânta Evanghelie de astăzi. 

Fraţilor, 

Omul este o fiinţă care însetează după dreptate şi, dacă. 
de multe ori n’o găseşte pe pământ, se mângâie că odată 
ş’odată i-o va da Dreptul Judecător. Apoi atunci, însăşi 
firea omului cere o judecată de apoi, în care nimic nu va 
fi ascuns, în care Domnul, Celce vede adâncul inimilor, 
nu va mai avea, nevoie de marturi, care de atâtea ori 
încurcă cu minţirea lor judecăţile omeneşti. In judecata 
viitoare, se vor vedea lămurit toate lipsurile judecăţilor de 
altădată. 

Domnul ne şi vesteşte judecata, Fraţilor, şi despre ea 
ni s’a vorbit în Sf. Evanghelie. Dar va fi o judecată mai 
mare şi mai înfricoşată decât toate, o judecată în care, 
nu numai se va da uşurare celui nedreptăţit, ci toată fi¬ 
inţa omului se va cerceta. Oamenii vor avea de dat soco¬ 
teală pentru tot gândul rău şi diavolesc. 

De fericire şi de groază te umple zugrăvitura pe care 
Domnul Hristos ni-o dă despre această judecată: de feri¬ 
cire, când vezi pe cei drepţi învrednicindu-se de cununa 
vieţii, şi de grozăvie, când priveşti pe ceice, pentru fap¬ 
tele lor cele rele, intră în osânda vecinică. 

Oamenii păcătoşi totdeauna s’au înfricoşat de prive>- 
iiştea judecăţii. Dar, ca oameni neînţelepţi, în loc să se 
întoarcă la pocăinţă (căci pentru asta doar Biserica ne 

pune înainte icoana Judecăţii viitoare), unii din ei au um¬ 
blat să-şi alunge frica pe altă cale: au zis că nu e Jude¬ 
cată viitoare. 

Dar judecând viitorul după trecut, cuvintele Domnului 
rămân, aşa cum a zis Proorocul: adevărul Domnului ră¬ 
mâne în veac (Psalm 116). Că tot aşa s’au îndărătnicit 
oamenii şi altădată, iar cuvintele dumnezeieşti s’au ade¬ 
verit. Proorocul Ieremia vestea odată oamenilor că va 
veni regele Nabuhodonosor, să strice cetatea Ierusalimu¬ 
lui şi pe poporul său să-l ducă în robie, iar ceice au auzit 
au râs. Dar cuvântul lui s’a împlinit cu, vârf şi îndesat. 

•Mântuitorul Hristos, de asemenea, prevestea că oşti 
străine au să vie să strice aceiaşi cetate a Ierusalimului, 
de să nu rămâie nici peatră pe peatră. Şi s’a întâmplat în¬ 
tocmai; căci toate poruncile Domnului sunt făcute întru 
adevăr şi întru dreptate (Psalm. 110). 

Dar dacă sufletele păcătoase nu vor să dee ascultare 
trâmbiţei înfricoşate a judecăţii de veci şi umblă să se 
mulţămească cu vorbe deşarte, trebuie să vedem aici una 
din înfăţişările urâte ale firii păcătoase care se vădeşte în 
multe împrejurări. Astfel, putem vedea în toate zilele, cum 
omul sucit face răul, dar umblă numai să-l acopere în- 
tr’o vorbă de bine, parcă prin asta lucrul nu rămâne tot 
acela! Dacă bate pe unul, zice: lasă, arde-l-ar focu, că 
mi-a făcut cândva aşa şi pe dincolo! Ar vrea să-şi aco¬ 
pere fapta lui de zurbagiu cu pânza dreptăţii. Dacă aude 
că s’a întâmplat unuia o nenorocire, în loc să-i pară şi lui 
rău, zice: lasă-1 să-şi moaie nasu, că prea era mândru! 
Dacă se apucă şi pradă averea unuia, îndată ştie să-şi 
dee îndreptările şi să-şi înăduşe cugetul tot cu vreo vorbă 
de suflet abătut: lasă, că de câte ori nu m’a înşelat şi el 
pe mine! 

Şi aşa, Fraţilor, omul pornit spre rele ştie să le găseas¬ 
că capac la toate şi să plutească totdeauna deasupra ca 
untdelemnul. Dar, la dreptul vorbind, nu se înşală decât 
pe el singur. 

Aşa şi cu Judecata viitoare. Cel păcătos fuge de dân¬ 
sa, fiindcă se teme, şi, neavând alt mijloc s’o ponegrească, 
să zică că-i strîmbă ori alt-ceva, zice că n’are să fie. Dar 
noi ştim cât preţ să punem pe vorbele unor astfel de oa¬ 
meni: preţul care-1 punem şi pe purtările lor: „din faptele 
lor îi veţi cunoaşte pe dânşii" (Matei 7, 16); şi dimpotri¬ 
vă, când ştim din ce giiră sfântă şi dumnezeească a ieşit 
zugrăvirea vieţii viitoare, când ştim cât de mult Domnul 
Hristos s’a. trudit pentru înălţarea omului şi îndreptarea 
lui. pe căile cele bune, nu vom înceta să strigăm: adevărul 
Domnului rămâne în veac (Psalmul 116, 2), şi cu încre¬ 
dinţarea asta vom lua-aminte la celece Domnul ne învaţă 
despre judecata viitoare. 

Ceiace Domnul ne înfăţişează în zugrăvirea înfricoşatei 
Judecăţi este tot rădăcina cea dela temelia învăţăturii 
Mântuitorului: legea cea mare a iubirii. Căci zice el: dacă 
aţi mbrăcat pe cel gpl şi aţi cercetat pe cel din obidă, dacă 
aţi adăpostit pe cel străin şi aţi hrănit şi dat de băut celui 
flămând şi însetat, bine aţi făcut. Apoi atunci ceiace ve¬ 
dem în această icoană nu e alta decât aceiaşi poruncă a 
Mântuitorului, de a ne iubi şi ajuta unii pe alţii, numai sub 
altă faţă. 

Asta, Fraţilor, e şi ceiace trebuie să învăţăm mai mult 
din zugrăvirea Domnului Hristos despre Judecata viitoare. 
Dar, iarăşi, nu ne oprim aici, ci ne gândim că pe această 
scară şi numai printr’însa ne suim către locaşul bucuriei 
veşnice, pe care Domnul l-a pregătit celor ce-1 iubesc pe 
dânsul şi au făcut voia lui pe pământ. 

Dacă în mintea noastră ne înfăţişăm acea clipă şi ve¬ 
dem ceata drepţilor în raze de strălucire, înşirându-se îna¬ 
intea chipului luminos al Domnului, care-şi întinde asupra 
lor dreapta bine-cuvântătoare, nu putem să nu dorim cu 
ardoare de a ne afla şi noi printre ei. 

Apoi, Fraţilor, alt drum la aceasta nu este decât acel 
pe care însuşi Mântuitorul Hristos ni-1 arată, de a da as- 

cultare vorbelor lui, a fi îngăduitori unii către alţii, paş¬ 
nici, binevoitori, săritori pentru altul. Şi după cum zicea 
Apostolul: Ori de mâncaţi, ori de beţi, ori alt-ceva de fa¬ 
ceţi, toate spre mărirea lui Dumnezeu să le faceţi (1 Co- 
rinteni 10, 31), tot aşa trebuie să ne gândim neîncetat la 
Domnul Hristos, în tot caiace facem pentru aproapele nos- 
trtu, căci El, Bunul învăţător, ne-a dat legea sfântă a iu¬ 
birii şi, în faţa chipului său, noi sorbim mai multă putere 
spre a o îndeplini. Şi fiindcă a lui este legea ce ne-a dat-o, 
spre a zmulge din omenire mărăcinii patimilor şi ura şi 
jaful şi grăirea-de-rău şi minciuna şi lăcomia şi nedrepta¬ 
tea şi uciderea şi toate răutăţile, — El va fi celce ne va 
judeca. Şi după cum de cununa nemuririi şi fericirii ne¬ 
veştejite se vor învrednici cei pe care Mântuitorul îi nu¬ 
meşte binecuvântaţii Părintelui său şi-i va trece de-a 
dreapta judecăţii sale, vai celor ce nu-şi vor putea înfăţişa 
inima lor ca o pânză curată şi nepătată. 

Drept aceia, Fraţilor, acum, în pragul Postului celui 
mare, când creştinul mai vârtos decât altădată se simte 
îndemnat a-şi cerceta cugetul şi a se gândi la mântuirea 
sufletului său, să luăm aminte la icoana despre judecata 
viitoare, pe care Domnul, în Evanghelia sa, ne-o scoate 
înaintea ochilor. Să nu ne legănam în vorbe deşarte şi să 
nu ne nădăjduim în fapte ascunse numai în cugetul nos¬ 
tru, căci şi acestea se vor vădi în ziua când Dumnezeu va 
judeca tainele oamenilor prin lisus Hristos (Romani 2, 
16). Ci mai degrabă să scuturăm faptele noastre, ca să 
vedem de nu cumva stă aninat de dânsele ceva care să 
ne îngreuieze în ziua Judecăţii. Iar ceice au ureche surdă, 
ceice iau cu nepăsare şi cu uşurinţă cuvintele Domnului, 
peirea lor îşi pregătesc şi înfricoşată va fi. Amin. 


7 



Predică la Lăsatul secului de brânză 


) 

i 


Fraţilor, 


Despre befie 

Luaţi-aminte de voi înşivă , 
să nu se îngreuieze inimile 
voastre cu saţiul mâncării şk 
cu beţia. 

Luca, 21, 34. 


Ne aflăm în ziua de Lăsatul Secului de brânză. Timpul 
Postului Mare, care se apropie, ne îndeamnă la cumpă¬ 
tare. Sfânta noastră Biserică a aşezat aceste zile ca 
nişte trepte, pentruca, puţin câte puţin, să ne pregătim 
pentru înfrânarea postului. Dar în acest ajun al marelui 
Post, câte pedici aduce în f rânării un rău şi nesocotit obi ¬ 
cei! Dacă postul e timp de înfrânare, câţi rătăciţi nu sunt 
care intră în el prin neînfrânare! 

Oh! Fraţilor, cât este de ruşinoasă si nevrednică reaua 
pornire de a mânca şi a bea peste măsură! Şi este nevred¬ 
nică, nu numai de un creştin, ci chiar de un om. Când 
Postul Mare, care bate la uşă? te cheamă la cumpătare 
şi viaţă măsurată, cum ai să treci aşa iute, dela necumpă- 
tarea lăsatului de sec, la cumpătarea postului? De cele mai 
multe ori, băutura te doboară, te îmbolnăveşte, te opre¬ 
şte dela lucru, şi astfel, cel dintâi pas al tău în post este 
mânjit de păcatul neînfrânării. Trebuie să ştiţi Fraţilor, că 
Postul Mare este pregătirea întristată a creştinului, ca 



şă treacă cu răbdare amintirea, care se face în fiecare an, 
a Patimilor Mântuitorului. 

Apoi aşa ne pregătim noi pentru Patimile Domnului, 
prin mâncare până la perderea minţii? Dumnezeu toate lu¬ 
crurile le-a dat bune, omul însă, întrebuinţându-le râu, 
le-a făcut rele. Mâncarea şi băutura sunt amândouă tre¬ 
buincioase, pentrucă ţin viaţa, şi omul trebuie să mănânce 
numai decât ceiafce-i trebuie pentru păstrarea puterilor 
trupului. îndată însă ce el trece măsura, îndată ce nu mai 
bea pentru nevoia trupului, ci pentru pofta josnică şi ne¬ 
ruşinată de a se ameţi, din această clipă băutura ajunge 
un lucru rău. In loc ca tu, om, să stăpâneşti băutura; să 
ajungă ea să te stăpânească pe tine? Atunci înseamnă că 
te-ai scoborât în rândul vitelor, fiindcă numai vita, unde 
vede iarbă, se şi duce întins acolo. îndată ce simţi pofta 
turbată şi gâdilitura băuturii, o putere nevăzută parcă te 
împinge spire locul desfrânării şi al diavolului. 

Nenorocit, de o mie de ori nenorocit, cine a ajuns în 
această stare! In loc de minte şi voinţă, la dânsul găseşti 
pofte nesfârşite- Ele îl mână, când la dreapta, când la 
stânga, când înainte, când înapoi. 

Ah, Puternice Mântuitor şi înalt Stăpânitor al ceruri¬ 
lor! precum cândva cu biciul ai gonit pe schimbătorii de 
bani din casa Tatălui tău, dă-mi şi tmie, neputincios în 
vorbă, biciul cuvântului, dă-mi glas înţelegător, înduplecă- 
tor şi arzător pentru ceice, închinătorii ai tăi cu numele, 
umblă în voia poftei uricioaşe şi ucigătoare a băuturii ne¬ 
măsurate ! 


Fraţilor, 

1, Ceice cade în patima beţiei nu se călăuzeşte ca om. 
cuminte. Intr’un chip oarecare, el se desface de darul în-, 
ţelepciunii, care este cea mai frumoasă podoabă a unui om, 
şi. pe dreptul poate fi petetluit cu cuvintele Proorocului 

David care zice: Omul, în cinste fiind, n’a priceput, alătu- 
ratu-s’a dobitoacelor celor fără de minte şi s’a asemănat 
lor (Psalmul 48, 21). El nu numai se aseamănă dobitoace¬ 
lor, ci ajunge chiar mai jos decât dânsele, fiindcă ele 
mănâncă şi beau cât le trebuie, dar nu ajung la blăstămă- 
ţiile beţivilor. 

O, Dumnezeule, ce ruşine pentru o făptură înzestrată 
cu minte! Ce ruşine pentru un creştin, fiu al lui Dumnezeu, 
ucenic al lui Hristos şi locuinţă a Sfântului Duh! (1 Co- 
rinteni 6, 19). Ce ruşine pentru un tată, care trebuie să fie 
pildă şi lumină celor mai mici ai casei! Ce ruşine pentru 
un fiu, care va aduce tristeţă şi durere părinţilor, când fl 
vor vedea coborât aşa de jos! Dar ce zminteală cumplită. 
Fraţilor, pentru oamenii cumpătaţi, să vadă pe cel cu bu¬ 
zele mânjite de păcatul beţiei, împărtăşindu-se cu sângele 
preţios şi trupul sfinţit al Mântuitorului Hristos! Unul ca 
acesta a batjocorit sfintele. Să ştie însă, oricine ar fi el, 
că foc a luat în gura sa, şi focul acesta cumplit îl va arde 
(1 Corinteni 11, 29). 

2. Băgaţi-de-seamă, apoi, Fraţilor, urmările nenorocite 
ale beţiei, şi pentru trup şi pentru suflet. Pentru trup, 
această patimă este izvorul a tot felul de boale şi dureri, 
care scurtează viaţa şi aduc o mulţime de neputinţe. Des¬ 
fătarea băuturii este protivnică sănătăţii trupului. Cum¬ 
pătarea, dimpotrivă, este un leac obştesc pentru boalele 
trupeşti şi sufleteşti. Este leacul adevărat al trupului ş! 
al sufletului, zice Sfântul Ioan Gură-de-Aur. (Omilia 10 la 
Evanghelia dela Matei). 

Dar ceiace e mai nenorocit e că necumpătarea este un 
izvor de tot felul de răutăţi. Acolo, la masa otrăvită de 
băutură, se nasc batjocurile, grăirile-de-rău certele, blăstă- 
mele, nelegiuirile, vrednica de osândă batjocură a celor 
sfinte, bătăile, rănirile, uciderile. 

Nu este faptă rea care să aducă bine, şi când vedeţi ce 
urmări are beţia, vă ajunge să vedeţi că nu e bună, Dar 

ce spunem noi că nu e bună! E vrednică de focul iadului, 
fiindcă din nimic nu ies ucideri mai multe ca din această 
Înfricoşată patimă. 

Câte fiinţe nevinovate n’au perit din pricina turbării ce¬ 
lor aprinşi de băutură! Fiinţe blajine şi îngrijorate stau şi 
aşteaptă cu ceasurile acasă pe celce se îneacă în prăpastia 
perzării,' plin de veninul băuturii. De nenumărate ori, ace¬ 
ste fiinţe iubitoare şi neputincioase de a face cuiva vreun 
rău, cad jertfite turbării vărsate în suflet de băutura uci¬ 
gătoare. In loc de tată iubit, lor le vine acasă călăul; în 
loc de pâne, el le aduce răni şi ucidere! Rânduiala*gospo- 
dăriei s’a dus dela celce a alunecat pe povârnişul alunecos 
al beţiei. El se duce la adânc, şi în adâncul acesta nenoro¬ 
cirea este cumplită. 

3. Dar cel dedat băuturii în nimic nu rămâne ca oamenii 
aşezaţi. El şi chipul de om şi-l perde. Cu ochii înroşiţi, cu 
părul zbârlit, cu privirea rătăcită, cu faţa îngălbenită şi 
zgâriată, cu trupul slăbit, — se întoarce acasă. Toate mă¬ 
dularele lui au perdut din puterea lor. Numai ceva a cres¬ 
cut: o patimă blăstămată, care-1 împinge la ură, ceartă 
şi chiar la moarte. 

Din om aşezat, cu rostul lui, în rând cu oamenii cu 
minte şi de ispravă, îl vezi deodată răsturnat în izvorul pă¬ 
catelor. El suge toate patimile, şi acestea, una câte una, 
îl alungă din drumul cel bun şi-l depărtează de starea mul- 
ţămită de altă dată. 

Copiii lui nu-s copii. Goi, desculţi şi flămânzi; slabi, bol¬ 
navi şi neîngrijiţi; neînvăţaţi, trişti şi chinuiţi, — se uită 
cu jind la copiii oamenilor cum se cade şi trăitori în cum¬ 
pătare. 

Ce viitor au oare aceşti copii? Unul singur: să alunece 
pe povârnişul hoţiei şi să moară în ocnă sau în spital. 
Şcoala nu i-a putut învăţa nimic, fiindcă tatăl lor nu le-a 
dat ce le trebuia. Eli câştigul şi-l cheltuia pe otravă, iar 
copiii săi plângeau. Şi apoi copilul silitor are nevoie de 

bună îngrijire acasă, iar tatăl său face casa iad. In casa 
Domnului nimenea nu i-a dus. Ei au trăit ca păgânii. Să¬ 
mânţa adevărului Domnului nostru Iisus Hristos e străină 
de dânşii pentrucă tatăl lor trăieşte ca dobitocul, nu ca 
bmul făcut după chipul şi asemănarea lui Dumnezeu. El 
nu s’a îngrijit să-şi crească copiii creştineşte. Atunci, Fra¬ 
ţilor, ce voiţi să ajungă aceşti copii? Fără îndoială că ni¬ 
mic bun. 

Copiii, cu care odată s’au jucat, sunt departe, fiindcă 
părinţii lor, oameni cum se cade, s’au îngrijit de dânşii. 
Copiii celui beţiv însă sunt nişte nenorociţi, care stau şi 
plâng păcatele părinţilor. Neînvăţaţi la nimic, hoţia le des¬ 
chide braţele, împreună cu tot ce se ţine de dânsa. 

Dar suferinţele copiilor merg şi mai departe. Beţia slă¬ 
beşte şi îmbolnăveşte trupul omului, iar copiii unui om 
boliiav sunt şi ei cu un trup slab, sfrejit şi lipsit de băr¬ 
băţie. 

Deci, bolnavi la suflet şi la trup, iată copiii tatălui beţiv; 
iată copiii omului care şi-a iubit mai mult poftele sale 
scârboase, decât odraslele nevinovate; iată urmările în¬ 
josirii la care ajunge omul plecat la băutură, din bun şi 
sănătos, cum era mai nainte. 

Luaţi-aminte, Fraţilor, la ce auziţi. Unii sunteţi, iar 
alţii veţi fi părinţi, şi mare este răspunderea unui părinte. 
'Feriţi-vă de înfricoşata patimă a băuturii, căci cine s’a 
plecat la băutură părinte bun nu mai poate fi! 

4. Dar credeţi că s’a sfârşit cu acestea? Nu, Fraţilor, 
mai este o fiinţă nenorocită care sufere de pe urma beţi¬ 
vului, şi de cele mai multe ori asupra ei se varsă turbarea 
fără margini a lui. Aceasta este femeia, gospodina casei 
şi mama copiilor . Durerea ei nu are măsură. Despletită 
şî zdrenţuită ca vai de ea, rătăceşte din loc în loc, fără 
nicio ţintă. Durerea ei creşte, fiindcă se vede în neputinţă 
de a face ceva. Mintea i se perde în chinul care o mistuie. 
Cu ochii plânşi şi faţa trasă, ea nu mai ştie de ce să se 



apuce. Durerea o roade cumplit, când îşi vede copiii flă¬ 
mânzi. Ei la dânsa cer, şi atunci, în neputinţa ei, un chin 
înfricoşat îi sfâşie inima Se ascunde şi plânge, plânge su¬ 
ferinţa şi desnădăjduirea fără sfârşit. Nici tu casă, nici 
tu masă cum se cade : totul se prăpădeşte şi părăgineşte 
la omul care s’a înfrăţit cu beţia. 

Aceasta e femeia şi gospodăria celui ce a uitat de toate. 
Ea se părăgineşte la omul care s’a înfrăţit cu beţia. 

Aceasta e femeia şi gospodăria celui ce a uitat de toate, 
şi şi-a întemeiat gospodărie nouă la cârciumă (crâşmă). 

Ei, Fraţilor, nu vi se întunecă mintea, în faţa acestei 
negre zugrăviri? Nu vă apucă tremurul, în faţa chinurilor, 
durerii, suferinţei şi zbuciumărilor pe care le aduce băr¬ 
batul în casa sa? 

5. Aceasta a adus şi aceasta totdeauna o va aduce beţia. 
Ea este vermele care roade cele mai scumpe şi mai fru¬ 
moase porniri ale omului. Este toporul de foc care taie şi 
arde însăşi tulpina faptelor bune din noi. Este stânca de 
care se sfărâmă corabia în care omul plutea pe marea a- 
eestei vieţi. Este focul mistuitor, care, dintr’un palat fru¬ 
mos, nu-ţi lasă decât o movilă de ruine. Pornirile cele bune 
din om sunt ca un zăgaz puternic, care opreşte apele să 
pătrundă într'un oraş. Beţia este 6a spărtura zăgazului, 
prin care apele năvălesc asupra oraşului, fiindcă ea tâ¬ 
râie toate păcatele după dânsa ca o apă năvalnică. 

Omule, omule, nenorocit închinător al băuturii! ridică-te 
din noroiul ruşinii, pune-te în faţa unei oglinzi şi vezi dâcă 
pe faţa, ta nu este scrisă legea împotriva robiei băuturii. 
Nu vezi tu că, mai presus de pântecele ce suge, fără a se 
mai sătura, este un piept în care bate o inimă, care do¬ 
reşte binele, care simte dragostea creştină? Nu vezi tu că, 
şi mai sus încă, se ridică un cap, în care domneşte pute¬ 
rea ce vede adevărul, mintea care dă lumină? Nu vezi tu 
că mai jos şi de inimă şi de minte, ca un iad dedesubtul 

cerului şi al pământului, se găseşte pântecele, care nu ştie 
nici să cugete nici să dorească lucruri înalte? 

Trebuie oare multă pricepere pentru a vedea că pânte 1 
cele trebuie supus puterilor mai înalte, nu să se facă 
el cap? Dacă, dimpotrivă, tu te sileşti, din ce în ce mai 
mult, să-ţi mulţămeşti pântecele, care cere băutură, atunci 
ia seama ca nu cumva el să ajungă la tine mai puternic 
decât capul şi mai pre sus de suflet. Ia seama, ca nu cum¬ 
va el să apese şi să înăduşe cele mai frumoase părţi ale 
sufletului şi inimii. Luaţi aminte de voi înşivă ca să na se 
îngreuieze inimile voastre cu saţiul mâncării şi cu beţia, 
zice Mântuitorul Hristos (Luca 21, 34). * 

Pentru aceasta, Fraţilor, departe de noi toată patima 
scârboasă a băuturii, care ne înjoseşte şi ne păgubeşte pes¬ 
te măsură. Domnul ameninţă cu nenorocire mare pe slu¬ 
jitorii pântecelui lor. Să ne ferim de a cădea într’însa. Tot 
celce se închină băuturii s’a depărtat de Dumnezeu, căci 
omul a cărui gură se deschide, nu pentru a lăuda mărirea 
lui Dumnezeu, ci pentru a înghiţi băutura stricăciunii; o- 
mul care jumătate din viaţa sa o cheltuieşte pentru a-şi 
otrăvi trupul şi sufletul, cum ar mai găsi timp să se gân¬ 
dească şi la lucrurile cereşti, să cerceteze judecăţile as¬ 
cunse ale lui Dumnezeu! Luaţi aminte deci la cuvintele 
Domnului, care vă îndeamnă să nu vă îngreuiaţi inimile 
cu beţia. Umpleţi-le cu untdelemnul darului ceresc, face- 
ţi-le să ardă de dragoste, să strălucească de credinţă, ca 
să fim gata a ieşi întru întâmpinarea dreptului Judecător 
şi să ne bucurăm cu dânsul în palatul său ceresc! Amin 



Predica la Duminica I a Postului Mare 

(Duminica Ortodoxiei) 

Despre cinstirea Sfintelor Icoane. 

Fraţilor, 

In această Duminică, cea dintâi a Postului Mare, Bise¬ 
rica ne pune înainte una din luptele aprige purtate de 
dânsa cu duşmanii săi. Astăzi serbăm biruinţa împotriva 
acelora ce aruncau icoanele din sânul ei. 

Cum să nu sărbătorească ea această biruinţă, când cu 
atât amar a câştigat-o! Cum să nu puie sub ochii fiilor săi 
trecutul, care dovedeşte cât de mult ea, s’a îngrijit să-i 
îndrumeze cu mijloace sănătoase pe calea dreptăţii! 

Ceiace s’a câştigat cu luptă, cu sudoare, cu sânge, nu 
trebuie să piară din amintirea noastră. Un lucru cu atât 
tţi este mai scump, cu cât l-ai căpătat cu mai multe oste¬ 
neli. Aşa şi aci, să preţuim mai mult ceiace învăţătoarea 
noastră, Biserica, cu mult zbucium a adus până la noi. 
Să nu ne arătăm nepăsători pentru ceiace ea a ţinut de 
sfântă datorie să nu lipsească pe fiii săi. Toţi care nu ţin 
In seamă cât s’au ostenit părinţii cu dânşii, nu sunt fii 
buni. Tot aşa creştinii, care nu se uită la lucrurile pentru 
care mama lor, Biserica, s’a ostenit, nu simt buni creştini. 

Icoanele au fost odorul pentru care mult timp s’a lup¬ 
tat Biserica noastră. Aspră a fost şi mult timp a ţinut 
lupta, pentru-că se găsiseră firi rele şi oameni fără Dum¬ 
nezeu care nu primeau icoanele, le aruncau, le ardeau, as¬ 
cultând mai mult de obiceiurile păgâneşti decât de cele 

ale Bisericii. A voit Dumnezeu însă ca, la urma urmei, bi¬ 
ruinţa să fie a ei. Ea ridică sus steagul biruinţei şi aşează 
această zi,, cea întâi Duminică din Postul Mare, ca amin¬ 
tire în nesfârşirea timpurilor. Ea a vrut să fie o zi care să 
amintească creştinului lupta purtată de dânsa pentru cins¬ 
tirea icoanelor. Apoi tocmai despre această cinstire pe ca¬ 
re-o datorăm sfintelor icoane, să vorbim şi noi azi. 

I. 


Fraţilor, 

Când un om iubeşte pe cineva, nu se naşte oare într'în- 
sul o dorinţă vie de a-i avea chipul zugrăvit pe ceva? Cu 
câtă plăcere primeşti şi ţii chipul prietenului cu care ţi-ai 
petrecut cei mai frumoşi ani ai coplăriei! Cu câtă duioşie 
păstrezi chipurile fratelui iubit şi depărtat, ale surorii 
scumpe, ale-rudelor de inimă! Nu numai atâta, păstrăm 
cu cinste şi chiar cu mulţămire chipul fruntaşilor neamu¬ 
lui nostru, al celor ce şi-au vărsat sângele pentru ţară, al 
capului ţării, ale Domnilor care au fost părinţi pentru 
neamul nostru. 

Apoi, Fraţilor, tot aşa este cu creştinul. Şi el vrea să-şi 
păstreze chipul acelora ce au fost neadormiţi la facerea 
binelui în Biserica lui Hristos. Când ştia el pornirea fer- 
binte a Sfântului Vasile de a ajuta pe cei săraci, când ştia 
el inima pe care o punea Sfântul Ioan Gură-de-Aur ca să 
înveţe poporul, nu se năştea într’însul dorinţa vie de a a - 
vea chipurile acestor Sfinţi Părinţi? Nu vedea el că, nu¬ 
mai privindu-le, 11 vor însufleţi şi pe dânsul la lucrarea le¬ 
gii creştineşti cu inimă curată? Da, Fraţilor, acesta este 
începutul icoanelor în Biserică. Creştinii au dorit să nu fie 
lipsiţi de chipurile acelora ce n’au cunoscut nici foc, nici 
apă, nici frig, nici viscol, nimic, nimic, numai pentruca le¬ 
gea lui Hristos Domnul s’o împlinească cu sfinţenie. 

Ne place să avem chipul unui frate iubit, ale unor oa¬ 
meni pe care îi întâlneşti adeseori. Cum deci să nu doreas r 
că creştinul să # aibă şi el chipurile sfinţilor, care sunt în¬ 
tre oameni ca luceferii între stele? Unul murea cu Hris- 
tos pe buze, nevoind, cu toate chinurile, să se lepede de nu¬ 
mele său. Altul îşi cheltuia averea, până la cel din urma 
ban, pentru ajutarea celor nenorociţi. Altul, din copilărie 
şi până la moarte, a slujit la altarul adevărului şi dreptă¬ 
ţii. Altul, din mijlocul focului,,a mărturisit pe Hristos, mu¬ 
ţind ca mucenic. Altul, în mijlocul tuturor prigonitorilor, 
•mi şi-a spurcat buzele cu vorba rea şi de ocară. 

Apoi aceşti bărbaţi, aşa de rari în lume, nu erau ei niş¬ 
te: luceferi ? Nu era în dr£pt creştinul să hrănească dorin¬ 
ţa ferbinte de a avea chipul lor? Da, Fraţilor, şi pe aceşti 
bărbaţi, care au întrupat tot ce este bun, înalt şi sfânt. 
Biserica i-a chemat sfinţi, adicâ chipuri şi pilde la care să 
ne uităm spre a urma faptele lor. 

Dacă creştinul dorea să aibă chipurile bărbaţilor care 
rţau cunoscut împedecare şi osteneală pentru a urma lui 
Hristos, cu atât mai mult trebuia el să dorească aceasta 
după ce Biserica îşi luă sarcina de a tot înoi. amintirea lor. 

Iată deci, Fraţilor, cum s’a născut în creştin dragostea 
de a avea icoane. Chipul sfinţilor era o întărire şi un adă¬ 
post în viforul vieţii. Eşti mulţămit să ai chipurile celor 
iubiţi. Cu chipul unui sfânt însă nu este numai atâta. Nu 
poţi avea numai mulţămirea de a-1 avea. Din pricina nea¬ 
semănatei şi neajunsei lui vrednicii, din pricina curăţiei 
vieţii şi a neclătitei lui stăruinţe în calea adevărului şi a 
dreptăţii, trebuie să-l cinstim, şi aşa a hotărît şi sfânta 
noastră Biserică. 

Sfinţii fiind întruparea cea mai înaltă a tuturor bune¬ 
lor porniri, a nesfârşitei bunătăţi, suntem datori să cins¬ 
tim amintirea lor. Dar când ai să-ţi aminteşti de dânşii 
mai binte decât atunci când le vezi chipul? Ţi-e de ajuns 
să-ţi arunci ochii pe chipul sfântului, ca să vezi îri ce a 

strălucit mai mult sfinţenia sa. Pe unul îl vezi cu faţa blân¬ 
dă şi zâmbitoare; pricepi că lucrul său a fost cercetarea 
nevoiaşilor. Pe altul îl vezi cu o privire pătrunzătoare; pri¬ 
cepi îndată că gândul lui neadormit a fosţ paza Bisericii, 
ca nu cumva duşmanii să fure din credincioşii săi. Şi aşa, 
chipurile cinstiţilor şi lăudaţilor sfinţi, în nemişcarea lor 
de pe lemn, îţi vorbesc multe, parcă sunt gata să-ţi şop¬ 
tească cugetările bune care i-au însufleţit în toată curge¬ 
rea vieţii lor. Ei, în tăcerea lor, îţi spun lucruri mai mul¬ 
te şi mai folositoare decât glasurile zgomotoase ale mul¬ 
tora. 

Iată, deci, Fraţilor, cheia priceperii pentru ce Biserica 
ne-a îndemnat şi ne-a îndatorat să cinstim icoanele. Ele. 
sunt asemănate cu chipul oamenilor iubiţi. După cum pe 
bunul prieten vrei să-l ai zugrăvit şi prins în părete, ca 
neîncetat să-ţi aduci aminte de dânsul, tot aşa, creştinul 
vrea să aibă chipurile celor ce au strălucit prin viaţa cre¬ 
ştinească. Mai mult însă decât chipul unui prieten, icoana 
cuprinde zugrăvitura faptelor măreţe ale sfântului. Creşti¬ 
nul este dator s’o aibă în casa sa, pentruca neîncetat să 
privească, ca într’o oglindă, spre faptele bune ale vieţii 
creştineşti şi pentruca să aibă şi el îndemnul de a face 
măcar pe departe ceiace a făcut sfântul. 

Pentru tot acest întins folos pe care creştinul îl poate 
trage dela privirea icoanelor, sfânta noastră Biserică ne-a 
îndeipnat să le cinstim cu închinare şi cu toate semnele 
dreptei-credinţe creştineşti. 

De privirea şi cinstirea icoanelor, nu sfinţii au nevoie, 
ci tot noi. Noi ştim că ochii care nu se văd se uită. Apoi 
tot aşa e şi aci. Dacă creştinul n’ar avea dinaintea ochilor 
zugrăvirea faptelor bune, dacă el n’ar însoţi privirea icoa¬ 
nei cu semnele cinstei, cu timpul chipul faptelor bune s’ar 
tot slăbi în mintea lui, s’ar şterge şi ar peri cu totul. Toc¬ 
mai aceasta e pericol pentru creştin. Nouă ne trebuie ceva 
care să ne împrospăteze neîncetat amintirea vieţii creşti- 

neşti. Icoanele ne-o împrospătează veşnic; pentru aceasta 
trebuie să le avem în apropriere de noi, să le cinstim cu 
toată înflăcărarea sufletului, fiind încredinţaţi că sunt 
cel mai puternic imbold spre viaţa curată. 

Se înţelege, Fraţilor, nu e nimeni aşa de rătăcit ca să 
se închine lemnului, cum ne învinuiesc duşmanii. Nu; cre¬ 
ştinul este cu ochii la lemn, dar gândul şi inima sa zboară 
departe, la tronul Celui Prea-Inalt, unde sfinţii stau în 
fericire veşnică. Noi ştim că sfântul nu e ce se vede zu¬ 
grăvit pe lemn, ci numai chipul lui. Dar acest chip ne adu- 
ce-aminte de sfânt, şi nouă ne ajunge aceasta, pentruca, 
după ce am privit numai icoana sa cu ochii pământeşti, 
să ne înălţăm până la dânsul cu ochii sufleteşti. 

Ţineţi bine aceasta în mintea voastră, ca nu cuinva 
duşmanii legii noastre să vie şi să turbure credinţa voa¬ 
stră! întăriţi-vă în cetatea învăţăturii creştineşti, ca ni¬ 
mic să nu fie în stare a clăti temeliile credinţei voastre, 
ci să staţi falnid în lucrarea a tot ce e bun, cinstit, ade¬ 
vărat, curat, nefăţarnic şi înţelept. 

n. 

Fraţilor, până acum v’am vorbit numai de icoanele sfin¬ 
ţilor şi de cinstirea ce noi le-o datorăm, după porunca Bi¬ 
sericii. Ne-a rămas însă partea cea mai însemnată. Nu v’am 
spus nimic despre icoanele ce închipuie dumnezeirea. Dar 
tocmai despre aceasta nu trebuie să rămânem în neştiinţă. 

Fraţilor, dacă icoanele sfinţilor ne sunt nouă de nemă¬ 
surată trebuinţă, pentruca, privind la dânşii, să ne aducem 
aminte de faptele lor şi să le urmăm credinţa, cu cât mai 
mult ne sunt de folos chipurile dumnezeirii, care este iz¬ 
vorul a tot lucrul bun şi curat! Intr’însele, noi putem ve¬ 
dea nesfârşita, bunătate a lui Dumnezeu, puterea sa ne¬ 
mărginită, dreptatea şi toate frumuseţile, care mângâie, 
alintă şi îmbunătăţesc sufletul omului. Icoanele care arată 

pe Dumnezeu slujesc a aminti omului de măritul Stăpâni- 
tor, care toate le-a făcut bune pentru om. Ele îl îndeamnă; 
să-şi ridice deseori mintea la ceruri, să nu se agaţe de pă¬ 
mânt, caşi cum acesta ar fi începutul şi sfârşitul a toate; 
să nu se tăvălească în toate patimile pământeşti, ci să-şi 
încălzească inima la frumuseţile şi simţirile înalte cereşti 
In scurt, din îndelunga privire a icoanelor dumnezeirii 
omul capătă deprinderea de a mai lăsa din josnicia pămân 
tească, de a trăi numai cu trupul pe pământ, iar cu sufle-, 
tul în ceruri. 

Din pricina folosului nesfârşit ce-I tragem din privirea 
icoanelor dumnezeirii şi pe care nimic altceva nu ni-1 poate 
da, avem şi noi datoria de a le cinsti mai presus de orice 
sau a le preamări. După cum închinarea către Dumnezeu; 
ca binele cel mai înalt, cel mai curat, cel mai desăvârşit 
şi mai pre sus de care nimic nu se poate cugeta, este cu 
totul deosebită de acea către sfinţi, tot aşa şi în faţa ieoa- 
nelor dumnezeirii trebuie să fim stăpâniţi de acest gând 
eă alta e închinarea ce datorim lui Dumnezeu şi alta sfin¬ 
ţilor. Lui Dumnezeu ne închinăm şi-L preamărim ca pe 
stăpânitorui şi izvorul puterii, bunătăţii, dreptăţii, mar 
mult decât îşi poate închipui mintea noastră; pe sfinţi îi 
cinstim şi-i rugăm să mijlocească la Celce este înţelepciu¬ 
nea negrăită. 

Şi unele şi altele însă, şi icoanele dumnezeirii şi ale sfin¬ 
ţilor, sunt nespus de folositoare, fiindcă, în faţa multelor 
pilde şi îndemnuri rele pe care ni le dă viaţa de toate zilele, 
găsim într'însele zugrăvirea a tot ce e bun şi izbânditor 
împotriva răului. 

Ba folosul lor e aşa de mare, că cu dreptul icoanele au 
fost numite Scriptura săracilor şi neînvăţaţilor 1 ). Intr’ade- 


l)Aşa le-a numit. Sf. Grigorie cel Mare. — Vezi Eusebiu Popovicii 
Istoria Bisericească, în traducerea Episcopilor Atanasie al Râmni¬ 
cului-şi Gherasim al Argeşului. Bucureşti 1901, p. 570. 

văr, celce n’a învăţat şi nu ştie carte poate vedea, într’um 
şir de icoane, toată lucrarea dumnezeiască pe pământ. El; 
numai văzându-le, ceteşte întrînsele, caşi cum icoana sin¬ 
gură i-ar vorbi. 

Ia inchipuiţi-vă că ar avea cineva icoana Naşterii Dom¬ 
nului, a Botezului, a răspândirii învăţăturilor, a minunii 
cu prefacerea apei în vin, a saturării minunate a 5000 de 
oameni cu 5 pâni şi 2 peşti; apoi a Cinei celei de taină, 
a prinderii Mântuitorulu, a judecării, răstignirii, îngro¬ 
pării, învierii, înălţării, Pogorârii Duhului Sfânt. Apoi-, 
dacă un neştiutor de carte ar lua rând pe rând aceste i- 
coane şi le-ar privi, n’ar vedea el într’însele toată lucrarea 
Domnului Hristos pe pământ pentru mântuirea lumii? 
N’ar învăţa dintr’însele caşi altul din carte? Nu i-ar şopti 
ele la ureche glasul blând al Mântuitorului? 

Vedeţi, dar, Fraţilor, că, cu drept cuvânt, icoanele au 
fost numite Scriptura celor neînvăţaţi, fiindcă dintr’în¬ 
sele ei învaţă caşi cum ar ceti într’o carte. 

Mai este ceva, Fraţilor, şi pe care iar trebue să-l ştim, 
fiindcă sunt duşmani care nu încetează a bârfi împotriva 
credinţei noastre. 

Noi, când zugrăvim pe Dumnezeu în chip de om, facem 
aceasta după neputinţa minţii şi firii noastre, fiindcă Dum¬ 
nezeu nici prin zugrăvitură nu se poate arăta cum este, 
nici prin cuvânt omenesc. Noi, dacă îl zugrăvim, facem 
aceasta numai ca să ne putem pune ceva înaintea ochilor, 
care să ne amintească de El, nu că e în chip de om. Omul 
este neputincios şi nu poate cuprinde frumuseţa şi măre¬ 
ţia lui Dumnezeu în luchul mânilor lui sau în vorbele lui 
par fiindcă nu avem alt chip de a-1 zugrăvi, noi îl facem 
aşa, în chipul omului, fără a zice prin asta că Dumnezeu e 
ca omul. 

Deci, Fraţilor, să fim totdeauna bine-cinstitori ai icoa¬ 
nelor, Să căutăm cu râvnă a le avea în casele noastre, drept 
chezăşia puternică a lucrării binelui. Să nu ne lipsim de 

ajutorul lor, oridecâteori avem nevoie. Ele sunt pavăza 
dreptăţii şi scutul adevărului. Chipurile şi faptele pe care 
ni le pun înainte, sunt izvor de apă vie, care însufleţeşte 
pe creştin în lucrarea vieţii curate. Cinstire şi închinare 
din inimă să le dăm, spre cea mai mare laudă a lui Dum¬ 
nezeu, împreună cu toţi sfinţii. Amin. 



Alta predica la Duminica Ortodoxiei '). 

înalt Prea Sfinţite Stăpâne 1 2 ), 

Iubiţilor Fraţi şi binecredincioşilor creştini, 

După săptămâna de rugăciuni şi slujbe cutremurătoare, 
pe care le-am gustat la acest început al Sfântului şi Ma¬ 
relui Post, după ce cuvintele săgetătoare ale sfinţilor îm¬ 
potriva păcatului au răsunat cu putere în inimile noastre, 
creştinul încearcă mulţămirea unei biruinţe în această în¬ 
tâie Duminică a Postului. In adevăr, de data aceasta, el 
nu mai vede pustiirile păcatului cu care are a se lupta, ci 
gustă mulţămirea unei biruinţe împotrivă unor grele în¬ 
cercări. I se spune că aceasta este Duminica Ortodoxiei şi 
că ea se numeşte astfel, fiindcă ne aduce amintirea bi¬ 
ruinţei împotriva unor silnicii aspre din trecut. 

Creştinul de azi află cu nedumerire că rânduieli curate 
şi nevinovate ale vieţuirii creştineşti au putut stârni fur¬ 
tuni de prigopire asupra creştinilor de odinioară. Ce dor 
mai curat decât acela de a avea în biserici şi în case sfin^ 
tele icoane, la care să te poţi închina cu tot focul inimii! 
Cu toate acestea o rânduială atât de cinstită şi de sfânta 
n’a putut ajunge la buna folosinţă a creştinilor fără grele 

1) Rostită in catedrala Mitropoliei din Buc. la, 17 Martie 1940. 

2) I. P. S. Patriarh Nicodim. 

urgii şi dureri asupra lor. Nu li s’a învoit creştinilor, din 
capul locului, să aibă zugrăvite în biserici chipul sărbăto¬ 
rilor şi ale sfinţilor şi să se închine acestora fără nicio 
stinghereală. Pedeci grele s’au pus în calea unui dor atât 
de sfânt. Prin aceasta însă, s’a adus Bisericii o turburare 
care a necăjit-o mai 200 de ani. 

Dar, în sfârşit, silnicia n’a putut dăinui până la capăt. 
Dela o vreme, a trebuit să înceteze. 

A vrut Dumnezeu ca pe scaunul împăraţilor dela Con- 
stantinopol să se suie o împărăteasă cucernică, Sf. Teo¬ 
dora, care n’a mai îngăduit să se aducă creştinilor o astfel 
de supărare, ci slobozi să fie la închinarea lor. 

Aceasta a fost biruinţa Bisericii împotriva prigonitori¬ 
lor de icoane. Ea a tresăltat de bucurie că a fost dobân¬ 
dită după o luptă atât de lungă. Intru amintirea ei, a rân¬ 
duit această sărbătoare, în Duminica I a Postului Mare, 
pe care de atunci a numit-o Duminica Ortodoxiei. Aşa se 
numeşte până azi şi cinstim această zi ca o mare bucurie 
a Bisericii. 

Două întrebări se ridică acum înaintea noastră şi spre 
ele trebuie să îndreptăm gândul nostru la o asemenea zi 
de veche biruinţă. Le vom descoase pe amândouă aici 
pentru buna înţelegere şi dumerire a creştinilor. 

I. 

Gândurile omeneşti strică rânduielile dumnezeeştL 

Cui strica dacă creştinii se închinau la icoane? Dimpo¬ 
trivă, ar fi fost o pricină de bucurie şi de mulţămire că 
ei au un mijloc, pe lângă altele, de a-şi înteţi simţirea lor 
-creştinească. * 

Da, aşa ar fi fost după o dreaptă socoteală şi o preţuire 
a credinţei. Dar la mijloc au intrat socoteli lumeşti, care 
au vătămat împărăţiei lui Dumnezeu. 

Unii împăraţi dela Constantinopol, unde pe atunci era 
Inima ocârmuirii creştineşti, au socotit că obişnunţa cre¬ 
ştinilor de a se închina la icoane strică socotelile lor de a 
stâmpăra pe unii vrăjmaşi dela graniţă. Pe atunci era 
prospăt răsărită legea lui Mohamet, iar închinătorii ace¬ 
steia aduceau multă pagubă creştinilor şi încălcau neînce¬ 
tat graniţele împărăţiei. Socoteala împăraţilor era că, 
dacă ar putea face creştini pe închinătorii arabi care ţi¬ 
neau de legea lui Mohamet, atunci ar fi scăpat de vrăj¬ 
maşii dela graniţă. 

Dar cum să-i faci creştini? Se ştie cât de înverşunaţi 
au fost totdeauna închinătorii lui Mohamet, cum au şi ră¬ 
mas până în ziua de astăzi. 

împăraţii însă socoteau că închinarea la icoane ar fi o 
pedecă pentru aducerea acestor păgâni la legea creştinea¬ 
scă. De oarece mohamedanii nu aveau în legea lor chipuri 
zugrăvite, împăraţii îşi făceau socoteala că un asemenea 
obicei ar fi o mare pedecă în aducerea acelor păgâni la al¬ 
tarul lui Hristos. Deci au hotărât să înlăture din biserici 
icoanele, care intraseră adânc în cucernicia creştinilor. 

Cum au cugetat aşa au făcut. Odată s’a pornit urgie îm¬ 
potriva închinătorilor la icoane şi s’au scornit toate pede- 
cile pentruca închinătorii să nu le mai poată avea la în¬ 
demână, nici să se mai plece înaintea lor şi să le sărute. 

De aici toată turburarea, care a amărât Biserica vreme 
atât de lungă. Se înţelege, creştinii nu s’au putut lipsi de 
acest mijloc al cucerniciei, care sunt icoanele. Mai cu sea¬ 
mă călugării au fost oastea credinţei, care n’au lăsat să 
li se răpească acest chip al închinării. Au dus luptă aprigă, 
pentruca Biserica să nu fie lipsită de acest cinstit şi curat 
mjloc de învăţătură. In adevăr, lume multă cu ştiinţă de 
carte nu era. Privirea la icoane însă era înfăţişarea în 
chip viu a faptelor din trecutul Bisericii. Cine privea la 
ele şi învăţa multe amănunte din Sf. Scriptură sau din 
vieţile sfinţilor. De aceia Sf. Grigorie cel Mare, episcopul 

Romei, şi spunea că icoanele sunt Scriptura celor neînvâ- 
ţaţl. 

Gândul împăraţilor era şi el un gând cinstit, dar fără 
temei. In adevăr, nu se poate porunci în treburile credinţei 
asupra sufletului închinătorilor, caşi cum ai da o porun¬ 
că obişnuită» de pildă, să ţii curat în faţa casei. Aici ne 
aflăm în împărăţia lui Dumnezeu şi în aceasta nu au loc 
poruncile şi socotelile lumeşti. In adevăr, Sf. Pavel a spus: 
împărăţia lui Dumnezeu nu este mâncare şi băutură, adică 
nu este lucru pipăit şi'la mânuirea oamenilor, ci este drep¬ 
tate şi pace şi bucurie întru Duhul Sfânt (Romani 14, 17): 

Aici sunt două ogoare deosebite. Ogorul lui Dumnezeu 
nu poate merge după chibzuieli lumeşti, caşi cum el ar 
putea sta la porunca şi mânuirea omului ca oricare altul. 
Sufletul nu poate fi supus la silnicii, pentrueă el are înăl¬ 
ţimile lui în care pluteşte şi până la care obişnuitele arme 
omeneşti nu pot ajunge. 

Aşa a fost şi aici. Sufletele au stat în cetăţuia lor, cu 
care împărăţia lui Dumnezeu se apără împotriva tuturor 
urgiilor. Ele n’au putut fi înfrânte. Vitejii credinţei, cum 
a fost Sf. Teodor Studitul, au luptat, cu dreptul locuito¬ 
rului din împărăţia lui Dumnezeu, şi, până la urmă, tot 
Biserica a fost biruitoare. 

Dar câtă urgie s’a dezlănţuit degeaba, dintr’o socoteală 
cinstită, dar greşită! Ce păcat să calci peste drepturile 
sufletului, unde nu se poate intra decât numai cu mijloa¬ 
cele dela Dumnezeu! 

Şi cu ce folos? Cu niciunul, fiindqă nu se poate biruinţă 
împotriva lui Dumnezeu. 

Totuşi oamenii pot greşi, chiar şi cei mai aleşi, şi aşa 
a fost în împrejurarea aceasta. Qreşala însă niciodată nu 
aduce roade bune. Biserica a fost necăjită degeaba pen¬ 
tru chibzuieli lumeşti, pentruca la urmă să se vadă zădăr¬ 
nicia unei oprelişti vinovate. Folosinţa icoanelor a fost lă¬ 
sată slobodă, dar după câtă vreme de chin şi de suferinţă I 

n. 

Dreptul lui Dumnezeu în treburile omeneşti. 

Ce învăţăm de aici? Că nu trebuie să amestecăm cele 
ale lui Dumnezeu cu treburile curat omeneşti şi să nu pri¬ 
vim împărăţia lui Dumnezeu ca un ogor pe care-1 putem 
mânui ca pe orice gospodărie. Lucrurile Domnului tre¬ 
buiesc mânuite cu multă sfiiciune, fiindcă ele sunt mai pre¬ 
sus de drepturile noastre de a porunci. Dimpotrivă, omul 
lucrează sănătos numai când urmează rânduielile lui Dum¬ 
nezeu. 

Tot ce se orânduieşte pentru păstrarea drepturilor lui 
Dumnezeu şi urmarea poruncilor lui duce la înflorire şi 
bună stare în viaţa obştească. 

Ce domnie strălucită, de pildă, a fost cea a împăratului 
Justinian, care a clădit marea biserică Sf. Sofia din Con- 
stantinopol! El a chibzuit cu mare înţelepciune pentru 
rânduiala legilor în împărăţia sa, A orânduit să se ţie sea¬ 
mă şi de treburile ocârmuirii omeneşti, dar şi de dreptul 
lui Dumnezeu. „împărăţie şi preoţie" poartă numele una 
din legile lui (sacerdotium et imperium) şi prin ea el rân¬ 
duieşte cum drepturile lui Dumnezeu trebuie să meargă 
neştirbite în întocmirea vieţii obşteşti. 

Noi vedem în ziua de azi ţări care calcă peste drepturile 
lui Dumnezeu. Poruncesc ele la ce să se închine şi cum să 
se închine oamenii sau opresc cu totul orice închinare. 
Aceasta este o călcare peste drepturile lui Dumnezeu, care 
trebuie să rămâie întregi şi neştirbite în cuprinsul orică¬ 
ror graniţe. 

Putem fi încredinţaţi de mai nainte însă că lucrurile nu 
vor putea ieşi cu bine până la capăt. Se va întâmpla atunci 
ce a spus Proorocul Da vid: Stârpi-vei sămânţa lor de pe 
pământ şi neamul lor dintre fiii oamenilor; că gândurile 
rele au uneltit asupra ta, urzit-au sfaturi viclene şi ntz 
vor izbuti (Psalmul 20, 11-12 J. 

m. 

Folosinţe prin grele silinţe. 

Noi azi ne folosim de lucruri şi de bune rânduieli care 
au fost dobândite prin grele silinţe. Cine îşi dă seamă însă 
cât au costat felurite întocmiri, care azi se află cu înles¬ 
nire la îndemâna tuturor? De multe ori au fost plătite cu 
sânge, cu ani de zile, ba şi cu veacuri de încordări. Dacă 
însă omul s’ar gândi mai des câte opintiri au cheltuit stră¬ 
moşii noştri, pentruca noi să gustăm azi în pace şi tihnă 
foloasele vieţii, am preţui mai mult moştenirea lor şi am 
folosi-o mai cu drag. 

Dar o asemenea moştenire sunt şi icoanele care se află 
spre folosinţa noastră. Dacă însă folosinţa lor a fost do¬ 
bândită prin asprimi atât de apăsătoare, care au turburat 
Biserica atâta vreme, cât de mângâiaţi trebuie să ne sim¬ 
ţim că noi le putem folosi acum nestingheriţi! Da, trebuie 
să le îmbrăţişăm cu tot dragul şi să le găsim în toate ca¬ 
sele, la locul cel mai de cinste. Să se ştie că se află în orice 
casă un colţ mai ales, spre care creştinul, priveşte, prin 
care se mângâie şi se înalţă cu duhul, în ceasurile cele mai 
frământate şi mai curate ale vieţii sale. 

Cu cât ne vom gândi că folosinţa icoanelor a fost dobân¬ 
dită cu grele jertfe, cu atâta ne vom simţi mai îmboldiţi a 
le preţui şi a le avea cu noi. 

Dar oare fac aşa toţi creştinii? Din nefericire, atâţia 
păcătuiesc împotriva lor! Astfel, unii nu le au în case de 
loc. Dar în orice casă trebuie să avem un colţ închinat 
lui Dumnezeu. Cum va fi aceasta, când vei găsi o locuinţă 
fără icoană? Va fi caşi o nepăsare către drepturile lui 
Dumnezeu asupra casei. 

Dar unde nu domneşte Dumnezeu domneşte vrăjmaşul 
lui. Asta n trebuie creştinului? 

Alt soi de păcătuire este aceia de a ţinea icoana în ve¬ 
cinătăţi uricioase. Intri în case de creştini şi în aceiaşi 

încăpere cu icoana găseşti chipuri dezbrăcate, zugrăviturl 
de scârbă, care sunt o pângărite pentru ehipul sfânt de 
pe păretele vecin. 

Cum Dumnezeu poate creştinul împăca una cu alta? 
Numai că el nu pune destul preţ pe aflarea icoanei în casa 
lui; numai că ia lucrurile cu Uşurătate şi nu arată toată 
cinstirea care se cuvine chipurilor sfinte. 

Dar pentru aceasta s’au luptat creştinii veacurilor din 
trecut? Ei au suspinat pentruca să se poată închina înfă¬ 
ţişărilor vrednice din trecutul creştinătăţii. Cei de azi să 
treacă cu nepăsare peste grelele jertfe ale sfinţilor şi pă¬ 
rinţilor şi să aşeze icoanele în însoţiri necurate? 

Totuşi creştinii greşesc uneori în felul acesta. Nouă însă 
să ne fie ruşine a vedea sfintele icoane în astfel de tovă¬ 
răşii. Unde vedem aşa ceva, graiul nostru nu trebuie să 
amuţească, ci hotărât să spunem că una ca asta nu se cu¬ 
vine şi că o asemenea întocmire trebuie să înceteze. In 
chipul acesta, vom cinsti icoanele şi vom fi la uri gând şi 
într’o inimă cu ceice odată au sângerat pentru ele. 

Dorim să avem casele împodobite. înainte de toate, să 
le avem împodobite cu icoane. Să mărturisim prin ele drep¬ 
tul lui Dumnezeu asupra vieţii şi casei noastre. După a- 
ceasta, din atâtea frumuseţi şi dulceţi ale pământului, să 
punem pe acelea care se impacă cu numele lui Dumnezeu 
şi cu chipurile sfinte. 

Pământul cuprinde atâtea măreţii şi vestiri ale lui Dum¬ 
nezeu. Răsăritul soarelui, holdele pământului, întinderile 
apelor sunt tot atâtea privelişti care ne înalţă. Sunt şi ele 
ca o cântare ridicată lui Dumneezu. Putem împodobi ast¬ 
fel casele noastre şi să lipsească dintre noi scârbele care 
dovedesc numai poftele necurate ale celor ce îşi umplu 
casele cu ele. 

IV. 

încheiere. 

Tot ce avem azi la îndemână spre înlesnirea vieţii nu 
s’a dobândit uşor. Alţii au sângerat în trecut pentruca 
noi sa avem viaţa uşoară. 

La fel este şi în Biserică. Ai spune că icoanele sunt o 
frumoasă podoabă şi că e bine să le avem în biserici şi în 
casele noastre. Dar spunând numai atâta am spus totul? 
Dimpotrivă, trebuie să pe gândim mai adânc că noi ne fo¬ 
losim de ele astăzi şi ne mângâiem cu ele, numai fiindcă 
strămoşii noştri creştini de acum o mie şi mai bine de 
ani s’au muncit să le avem. Ei au plătit aceasta pentru 
noi cu cele mai grele dureri, ba şi cu moartea. Atunci ur¬ 
mează că noi trebuie să preţuim silinţele care au fost, sa 
ne închinăm lor şi deci cu atât mai mare căldură a sufletu¬ 
lui să le. avem în casele noastre şi să cinstim sfintele icoane. 

Să ne gândim că nimic din ce avem nu s’a dobândit dor¬ 
mind sau cântând, ci numai cu preţul a multe şi grele 
jertfe. Un Sfinte Dumnezeule, pe care buzele noastre îl 
cântă astăzi, ri’a mers nici el fără turburări şi dureri. De 
aceia, înalt Prea Sfinţite Stăpâne şi Fraţilor, cu drag să 
păstrăm sfânta moştenire a icoanelor, ca un mare odor 
din trecut şi cu genunchii plecaţi să cinstim jertfa sfinţilor. 
Amin. 


1 



Predica la Duminica II din Postul Mare. 

Despre datoriile celor mari de a îngriji de cei mici. 

Ea sunt păstorul cel bun. 
Păstorul cel ban sufletul îşi 
pune pentru oi. 

loan 10, 11. 


I 


Fraţilor, 

In această Duminică, a doua a Postului Mare, se cetesc 
două Evanghelii; una a Duminicii, zi în care noi totdeauna 
sărbătorim învierea Domnului, şi alta a Sfântului Grigorie 
Palamâ , pe care il sărbătorim şi-l cinstim astăzi, adică 
la două săptămâni după ce s’a început Postul Mare. 

Fiecare din aceste Evanghelii are frumuseţa sa şi e 
plină de cugetări adânci. In cea a Duminicii, ni se vorbe¬ 
şte despre vindecarea săvârşită de Domnul Hristos asupra 
unui om cu mânile şi picioarele slăbănogite, de nu se mai 
putea mişca; în cea de a doua, ni se cetesc cuvinte spuse 
de Mântuitorul şi cuprinse în Evanghelia după loan. Ele 
cuprind învăţături adânci, bune de luat în seamă şi de în¬ 
deplinit, de toţi ceice au în mâna lor călăuzirea altora. 

A vorbi despre înţelesul bogat care se află în amândouă 
bucăţile pomenite, nu ne va fi cu putinţă. După cum pea- 
tra scumpă numită diamant aruncă fără încetare raze lu¬ 
minoase, aşa şi un singur rând din Sf. Evanghelie ajunge 
pentru a scoate dintr’însul învăţătură ca dintr’o fântână 
nesecată. De aceia noi ne oprim la una singură din bucă- 

ţile eetite şi vom căuta să sorbim dintr’însa rouă plăcută 
pe care Domnul Hristos a turnat-o în ea. 

Să îndreptăm mintea noastră la bucata pomenită din 
Sfânta Evanghelie dela Ioan şi să scoatem învăţătura cea 
de bună călăuzire pentru noi. 

II. 


Fraţilor, 

Domnul Briştos a avut multă dragoste de unele cuvinte, 
pe care le-a întrebuinţat des în învăţătura Sa. Când a vor¬ 
bit de cei care trebuiau să urmeze glasului său, i-a nu¬ 
mit oi. Precum ştiţi, oaia este un dobitoc blând, fără rău¬ 
tate şi care primeşte lovitura fără a lovi. Aşa-i voia Dom¬ 
nului Hristos: de a avea pe ai săi blânzi şi buni. De aceia 
îi numeşte oi. De asemenea, pe El însuşi nu se numeşte 
Domn şi stăpân, ci păstor, fiindcă vorba de domn şi stă¬ 
pân ne arată ceva mai rece şi mai aspru, pe când cea de 
păstor ne face să ne gândim la o fiinţă care călăuzeşte 
oile şi le duce la păşune. Păstorul se îngrijeşte de hrana 
oilor, şi Domnul Hristos vrea să se arăte tot aşa, drept 
unul care se îngrijeşte de buna stare a ucenicilor săi. 

Pe aceşti ucenici, de asemenea, în altă parte îi numeşte 
prieteni (loan 15, 15). Nicăieri nu vrea să se arăte altceva 
decât o călăuză blândă şi bună, care nu are alt gând decât 
de a îngriji de buna stare sufletească a celor ce-i urmează 
lui. 

„La numele de păstor, Domnul Hristos nu adaogă alt¬ 
ceva decât cuvântul bun. Cu tot dreptul ar fi putut să-şi 
zică: „Eu sunt păstorul înţelept, puternic, inimos, drept". 
Faţă de toate aceste însuşiri însă, mai degrabă o vrea pe 
cea de bun, fiindcă, ea se potriveşte mai bine ca oricare 
alta, cu purtarea păstorului. Din ea se trag toate celelalte. 
Bunătatea e cea mai înaltă frumuseţă a sufletului şi cu- 

nuna celor mai preţioase însuşiri. Dumnezeu a plăsmuit 
inima omului şi a pus într’însa bunătatea, ca acea 
zestre care, mai bine ca oricare alta, îl înfăţişează pe 
Dânsul. Noi preţuim ştiinţa, tăria, înţelepciunea, dreptar 
tea, toate podoabele sufleteşti; de iubit însă, iubim numai 
bunătatea. Nu e aşa? un om poate fi încărcat de bogăţii, 
poate ţinea în mână topuzul regesc, poate fi minune de 
înţelepciune; poate fi tot ce e mare şi minunat. Dacă însă 
e fără inimă, adică lipsit de bunătate, îl vom preţui, ne 
vom minuna de el, ne vom pleca înaintea lui, dar nu ne 
vom simţi plecaţi să-l iubim. Şi dacă n’ar avea toate acele 
podoabe şi aseuţimi ale sufletului, ci numai inimă şi bu¬ 
nătate, noi tot l-am iubi, fiindcă bunătatea e ceia ce se 
iubeşte totdeauna" 1 ). 

Iată pentruce Domnului Hristos îi place să se numească 
păstor bun, şi nu altfel, fiindcă bunătatea le întrece pe 
toate. De asemenea, Sf. Apostol Pavel, în fruntea tuturor 
podoabelor sufletului, pune dragostea, mai presus de cre¬ 
dinţă şi nădejde, adică tot bunătatea, fiindcă bunătatea 
e dragoste, şi dragostea bunătate. 

Fiind păstor bun, Domnul Hristos vrea ca toţi să venim 
spre El, ca să primim cu blândeţă cuvântul sădit, care să 
mântuiască sufletele noastre (Iacov 1, 21). 

Păstorul cel bun îşi pune sufletul pentru oi, zice mai 
încolo Domnul Hristos, şi aşa a şi făcut El, căci viaţa sa 
şi-a dat-o pentru noi. Mântuitorul Hristos a trăit până la 
capăt pe pământ pentru învăţarea şi călăuzirea noastră, 
şi ne-a dat pildă de ce trebuie să fie celce are în mâna sa 
călăuzirea altora. 

Tocmai fiindcă Domnul Hristos a fost aşa de bun pă¬ 
stor, a aruncat sămânţă bună, de au crescut brazde multe 
de mari păstori în Biserica sa. In slujba Domnului, s’au 
ridicat bărbaţi mari: călugări, preoţi şi vlădici care şi-au 

1) Boriomelli: Nuovo saggio di omelie . Turin, 1908, voi. H, p. 141. 

pus sufletul pentru învăţătura Domnului şi pentru turma 
care trebuia păstorită. De aceia totdeauna, când Biserica 
cinsteşte ziua vreunui mare păstor şi sfânt, cetim această 
Evanghelie dela Ioan, despre Domnul Hristos ca păstorul 
cel bun, care sufletul îşi pune pentru oi. Ne învăţăm de 
aici a înţelege că învăţătura Domnului nostru nu e numai 
vorbă spre a fi ascultată, ci e sămânţă cu viaţă într’însa, 
care trebuie să-şi arate puterea ei prin ridicarea de băr¬ 
baţi vrednici în Biserică. 


UI. 

Fraţilor, dar auzim acestea nu numai spre a le şti, ci 
spre a ne învăţa că, într'un înţeles mai deplin, fiecare sun¬ 
tem păstori unul altuia şi fiecare avem datorii către cei 
mai mici decât noi. 

Vorba de păstor se întrebuinţează mai cu seamă pentru 
preot. Slujba de păstor însă trebuie s’o facem cu toţii, pen- 
trucă fiecare se află în viaţa lui în stare de ,a învăţa pe 
altul. 

Dacă suntem gospodari în casa noastră şi cu slugile 
noastre, iată, se cheamă că avem pe alţii sub stăpânire, 
care sunt mai mici şi mai nepricepuţi decât noi. Dacă sun¬ 
tem în slujba Ţării, ca soldaţi, chiar de suntem trimeşi 
numai câţiva la o treabă oarecare, cel care e mai vechi 
e mai priceput. De suntem slujbaşi undeva, poate avem 
pe alţii mai nepricepuţi decât noi, care stau sub mâna 
noastră. 

Ei iată, către toţi aceştia suntem datori cu sufletul no¬ 
stru, să purtăm grijă de ei şi să împlinim cu pricecerea 
noastră nepriceperea lor. 

In legăturile dintre oameni, toţi suntem aşezaţi ca pe 
nişte trepte, unii mai sus, alţii mai jos. Datoria noastră 
este nu numai să stăm în partea de deasupra, ca ceice po¬ 
runcesc, nu numai să cerem slujbă dela cel mai mic, fie 

acela soldat sau argat sau băiat tocmit la prăvălie. Ori¬ 
cât de mic e cineva, tot poate avea pe alţii şi mai mici sub 
dânsul. Dela aceştia trebuie nu numai să cerem slujba, şi 
noi nu numai să le plătim dreptul lor, ci pe toţi ceice se af¬ 
lă sub noi să-i întărim prin vorbe bune, prin cugetări sănă¬ 
toase, prin îndrumări temeinice, pentruca şi cei mai ne¬ 
pricepuţi să capete învăţătură şi să plece cu amintire bu¬ 
nă d^Ja noi. Silinţa fiecărui stăpân trebuie să fie ca tot 
celee l-a slujit să-l binecuvinteze, pentru îndrumarea şi 
învăţătura bună pe care a căpătat-o dela stăpânul său. Le¬ 
găturile dintre oameni trebuie să fie nu numai ale slujbei 
cu care suntem datori, ci şi legături de suflet, care izvorăsc 
din dragoste. Tot ceice e mai mare trebuie să se privească 
ca un păstor faţă de cei mai mici şi să-i înveţe lucruri pe 
care ei nu le ştiu. 

Când oamenii ar fi în felul acesta, cu sufletul unul lân¬ 
gă altul, toate s‘ar îndeplini mai bine şi mai cu pace. Iar 
dacă oamenii intră în legătură unul cu altul, prin slujba 
fiecăruia, şi încolo prin nimic, ei sunt ca străinii, nu au 
nicio părtăşie între ei şi se află doar ca petrele dintr’un zid, 
care nu ştiu una de alta. 

De aceia să fim totdeauna lângă fraţii noştri mai ne¬ 
putincioşi, cu dorul de a-i învăţa şi de a face ca buzele lor 
să ne pomenească binecuvântându-ne. Toţi ceice s‘au aflat 
sub călăuzirea noastră, măcar câte-va clipe, să-şi aducă a- 
minte cu bucurie de vremea când am'Post împreună: Pe 
toţi să-i facem să se aleagă de la noi cu gânduri sănătoase, 
cu deprinderi curate, cu apucături cinstite, şi aşa, sufle¬ 
tul nostru să lumineze asupra altora şi să trăiască într’înşii. 

In felul acesta s‘au făcut ucenicii care au învăţat mult 
dela stăpânii lor. Tot ceice este stăpân trebuie să aibă 
dragostea şi dorul ca sluga lui să fi primit dela el nu nu¬ 
mai simbrie, ci gânduri curate şi învăţături frumoase şi 
îndemnuri înţelepte, pentru traiul cinstit în lume. 

Acestea trebuie să le învăţăm, Fraţilor, din cuvintele 
Mântuitorului despre păstorul cel bun. Să căutăm şi noi 
a fi păstori pentru alţii; cât de mici, dar să fim. Să pri¬ 
vim cuvintele Domnului ca o poruncă şi pentru noi şi să 
ne simţim totdeauna plini de datorii şi faţă de cei mai 
mai mici decât noi. Amin. 



Predica la Duminica III din Postul Mare 


Ce înseamnă a-Jî lua crucea şi a urma Domnului 

Celce voieşte să vie după 
mine să se lepede sine, să-şi 
ia crucea şi sâ-mi urmeze mie . 

Marcu 8, 34. 


Fraţilor, 


Suntem cam la jumătatea Postului. Domnul vine acum 
să ne vorbească prin Evanghelia sa, despre trebuinţa de 
a lua asupra noastră crucea sa şi a-1 urma, de voim să ne 
mântuiiA sufletul. Şi e bine că se întâmplă aşa, căci pos¬ 
tul e vreme de gândire adâncă la trebuinţele noastre su¬ 
fleteşti şi împlinirea lor. Se înşală cu amar ceice cred că 
de asta avem post, ca să nu mâncăm carne. Nu, Fraţilor, 
oprirea dela unele mâncări e numai faţa de deasupra; ei 
trebue să-i răspundă, înăuntrul nostru, îndeletnicirea cu 
gânduri înalte despre împărăţia lui Dumnezeu, mântui¬ 
rea sufletului şi purtările cele plăcute Domnului în viaţa, 
de toate zilele. La cine lipseşte asta şi rămâne numai faţa 
de deasupra, cu nemâncarea de came, nu e post, ci mai 
mult o înşelare a noastră înşine, căci doară împărăţia iui 
Dumnezeu nu e mâncare îşi băutură, ci dreptate şi pace şi 
bucurie întru Duhui Sfânt (Romani 14, 17). împărăţia lui 
Dumnezeu este vieţuire după poruncile Domnului şi, dacă 
cineva nu le îndeplinetşe, poate să roadă el toate rădăci¬ 
nile şi scaeţii pământului, căci post tot nu este. 

Sfinţii Părinţi au postit, Fraţilor, dar, postind trupeşte, 

au postit şi duhovniceşte. Cine face altfel, face, nu post, 
ci mai mult e viclenie nemintoasă şi vrednică de râs. 
Căci Dumnezeu nu te va judeca după ce ai mestecat în 
gură, ci după ce ţi s’a sălăşluit în inimă şi ce ai lucrat cu 
manile tale. Postul nu trebuie să fie temelia, ci urmarea 
gândurilor temătoare de Dumnezeu ale unui om care, în 
aceste zile, când ne apropiem de Patimile Domnului, îşi, 
zdrobeşte inima şi-şi curăţă cugetul pentru a se apropia 
cu vrednicie de Sfintele Sărbători. Şi se înţelege, Fraţilor, 
cine îşi frământă cugetul său cu asemenea gânduri 
sfinte nu poate benchetui, ci trebuie să păzească cumpă¬ 
tare în viaţa sa, cumpătare şi în mâncare şi în băutură. 

De âceia am spus. Fraţilor, că bine este că tocmai în a- 
ceastă vreme de post Biserica ne pune înainte Evanghelia 
Mântuitorului, în care ni se vorbeşte de chipul cum tre¬ 
buie să-i urmăm lui şi de mântuirea sufletului nostru, 
căci tocmai în această vreme noi trebuie să ştim cum să 
postim duhovniceşte şi să urmăm Domnului. 

Celce voieşte să vie după mine să se lepede de sine, să-şi 
la crucea şi să-roi urmeze mie, zice Mântuitorul. Cei mai 
mulţi dintre noi, Fraţilor, poate chiar şi toţi, doresc cu 
toată inima să urmeze Domnului şi în toată vrednicia să 
se numească creştini. Multora însă ne lipseşte o deplină 
înţelegere a lucrurilor, ori le luăm prea uşor. Aşa se 
face că credem de multe ori că urmăm Domnului, pe când, 
Ia dreptul vorbind, nu urmăm. 

Iată unde stă neînţelegerea ori uşurinţa. Dacă cineva 
vine totdeauna la Biserică, ţine posturile, se împărtăşeşte, 
cheamă pe preot la felurite trebuinţe, ; — fiecare va zice: 
acesta e un om cu frica Domnului şi un adevărat creştin. 
Sunt mulţi care şi fac aşa şi judecă aşa, şi li se pare că 
totul s’a încheiat aici. 

Dar a te opri numai la atâta, înseamnă a te mulţămi cu 
coaja şi a uita miezul. Luaţi, de pildă, o bătrână care e : 
nelipsită dela biserică, posteşte şi face tot ceiace crede ; 

că e de trebuinţă unui creştin. Dacă am vedea-o că, în 
viaţa de toate zilele, e hărţăgoasă, clevetitoare, iscoditoa¬ 
re, prefăcută, uneltitoare de duşmănii, purtătoare de vor¬ 
be — ajunge-i-va oare postu şi mersul la biserică ca să-i 
zicem: „asta e bună la Dumnezeu"? Sau, dacă am lua un 
negustor^ lacom, înşelător, cu cântar strâmb, cu marfă 
proastă, cu vin boit (văpsit); ori un lucrător leneş, care 
nu se ţine de tocmeală, beţiv şi îndărătnic; ori unul care 
te împrumută cu bani şi-ţi ia zece piei, şi aşa mai departe 
(că dacă te-ai apuca să numeri toate apucăturile cele rele 
nu mai sfârşeşti), — fi-va oare de ajuns, pentru toţi a- 
ceştia, postul şi mersul la biserică pentru a-i numi creş¬ 
tini? 

Nu, Fraţilor, nu trebuie să vedem numai înfăţişările de 
deasupra, nu trebuie să ne mulţămim numai cu coaja, ci 
să mergem până la miez, pentru a judeca pe om; să ve¬ 
dem inima lui. 

Tocmai aici ne vin in ajutor cuvintele Domnului, din E- 
vanghelie, pentru a ne arăta ce înseamnă a urma lui şi 
a fi adevărat creştin. Celce voieşte să vie după mine să se 
lepede de sine. Apoi ce fel s’a lepădat de sine acel care, 
măcar că vine la biserică şi posteşte, atârnă de patimile 
lui: înşală, cleveteşte, nedreptăţeşte, se leneveşte, se în¬ 
gâmfă, se lăcomeşte? Se înţelege că toţi aceştia nu ur¬ 
mează Domnului. Cine îi va ţinea buni la Dumnezeu, nu¬ 
mai fiindcă au într’una pe Dumnezeu în gură, se înşală 
rău de tot. 

Omul, Fraţilor, e ca o unealtă. Ştiţi că o unealtă e so¬ 
cotită bună, numai după ce-ai încercat-o la lucru, nu după 
frumuseţea ei ori după vreun lustru care îţi orbeşte ochii. 
Aşa e şi cu omul. Noi nu-1 putem judeca după cum se a- 
rată, ci după cum este. Locul său de încercare e viaţa de 
toate zilele. Aici îl vezi câte parale face şi cât preţuieşte 
credinţa lui, aici vezi dacă omul postit-a duhovniceşte ori 
posteşte numai trupeşte. 


9 

Tot pomul bun se cunoaşte din rodul sau, zice Mântui¬ 
torul. Nu se adună zmochine din spini, nici nu se culeg 
struguri din mărăcini (Luca 4/ 44). Asemenea e cu creş¬ 
tinul. Din faptele lui îl vei cunoaşte, din purtarea sa în 
mijlocul semenilor săi. De va îndeplini poruncile Domnu¬ 
lui. numai în coaja lor de deasupra, şi nu în miezul lor, 
se înşală singur, căci nu aşa se urmează Mântuitorului 
nostru Hristos. 

Aci, în vânzoleala (fierberea, frământarea) vieţii, se 
vădeşte ce ascultare dă omul poruncilor Domnului. Şi dacă 
aici este rău la inimă şi nepăsător la durerile fraţilor săi, 
bucurându-se de sărăcia lor, la avutul văduvei şi al orfa¬ 
nului; daoă aici, în viaţă, e nemilostiv şi surd la lacrimile 
altora, nimic nu preţuiesc vorbele sale de credinţă; sin¬ 
gurul lucru care îl aşteaptă este blăstămul cerului. Astfel, 
zice Sf. Apostol Ioan: De va zice cineva că pe Dumnezeu 
iubeşte, iar pe fratele său urăşte, mincinos este, căci celce 
nu iubeşte pe fratele său, pe care l-a văzut, cum poate 
iubi pe Dumnezeu, pe care nu l-a văzut? (1 Ioan 4, 20). 

Drept aceia, Fraţilor, a-ţi lua crucea şi a urma lui Hris¬ 
tos nu e alta decât a face voia lui, voia lui deplină şi fără 
ştirbire. Iar voia lui este a ne îndeletnici cu faptele de iu¬ 
bire, milă şi ajutor, a ne păstra curaţi în viaţa noastră 
şi a cinsti pe Dumnezeu nu numai cu buzele, ci şi cu inima, 
şi cu faptele sale. Căci zice Sf. Apostol Iacov: Pentru ace¬ 
ia, lepădând toată necurăţia şi prisosinţa răutăţii, primiţi 
cu blândeţă cuvântul cel împlântat în voi, care poate mân¬ 
tui sufletele voastre. 

-Dar fiţi făcători ai cuvântului, nu numai ascultători, a- 
măgindu-vă pc voi înşivă. Căci de este cineva ascultător 
cuvântului, şi nu făcător, acela este asemenea cu omul 
care-şi caută faţa sa firească în oglindă şi care, căutân- 
du-se pe sine, s’a dus, şi îndată a uitat cine era (Iacov 1,1 
21—26). 

Mulţi se trudesc toată viaţa şi nu-şi mai găsesc odihnă. 

stând fără încetare în slujba patimilor lor, dorind numai 
ale lumii şi fiind ahtiaţi a le căpăta pe tot felul de căi; 
dar rămânând surzi la cuvântul Domnului, care poate 
mântui sufletele noastre. Acestora însuşi Mântuitorul le 
spune, tot acolo unde vorbeşte de luarea crucii: ce va fo¬ 
losi omului de ar dobândi toată lumea şi-şi va perde su¬ 
fletul sau? (Marcu 8, 36). 

Iată, Fraţilor, cuvântul cel mare pe care oamenii îl perd 
din ochi. Ei se zbenguiesc după arătări amăgitoare şi sfă¬ 
râmicioase ale vieţii şi uită pacea sufletului care se ca¬ 
pătă luând crucea Domnului şi urmându-i cu credinţă. Şi 
fiindcă ştiu că bună e calea Domnului şţ frumos lucru a 
purta crucea lui, nu îndrăznesc să se lepede de dânsa,, 
ci o laudă în cuvintele lor. Dar fiind atârnători de gân¬ 
durile lumii, cu păcatele şi gusturile şi răsfăţările ei, nu 
o urmează, ci îndeplinesc numai nişte obiceiuri creştineşti, 
precum şi închinări pe la icoane, aprinderi de lumânări, 
rugăciuni pentru cei morţi, dar fără a avea puterea de 
a trece mai departe şi a face lucrurile Domnului pe pă¬ 
mânt, adică cumpătarea şi mila şi dreptatea şi adevărul, 
care trebuie să împodobească viaţa creştinului. Insă a fa¬ 
ce numai pe cele mai uşoare ale legii şi a lepăda pe cele 
mai grele, ori a se strecura printre ele, nu este a urma 
Domnului. Lucrul de căpetenie pentru creştin e a se simţi 
totdeauna atârnând de Dumnezeu, ca un fiu de părintele 
său, şi a rândui după voia lui toţi paşii zilelor noastre. Să 
fie întocmai cum zice Scriptura: In legea Domnului voia 
lui şi în legea lui va cugeta ziua şi noaptea (Psalmul 1, 2). 
Să nu răsară din faptele noastre că ici am făcut cutare 
lucra din ciudă, dincolo din ură, mai încolo din răzbunare 
şi aşa mai încolo; nu, ci din fiecare pas al nostru, să se 
vadă că numai legea dumnezeească ne călăuzeşte, numai 
Hristos cel răstignit e Domnul faptelor şi gândurilor noas¬ 
tre. Acum, dacă un creştin poartă astfel pe Dumnezeu în 
inima sa şi lui i se supune, va împlini apoi toate celelalte 

porunci ale Bisericii, precum mersul la biserică, mărturi¬ 
sirea şi împărtăşirea, cu mult mai multă sfinţenie şi cu 
un înţeles mult mai adânc decât celce le face numai din 
obicei, ori de mântuială, ori de ochii lumii. 

Acum am văzut, Fraţilor, ce înseamnă a lua crucea şi 
a urma lui Hristos. înseamnă a-1 cunoaşte cu desăvârşire 
ca Domn şi Stăpân al faptelor noastre şi lui a-i încre¬ 
dinţa călăuzirea vieţii noastre. 

Cine va ajunge până la acest pas va fi un om slobod 
de ghiara patimilor, căci pentru gândul viclean, înşelător, 
mincinos şi apăsător de săraci, nu mai este loc în inima 
celui ce a luat asupra sa jugul lui Hristos. Ci acest om 
va simţi o nesfârşită veselie şi, orice neajunsuri îl vor izbi, 
nu se va turbura: ba mai degrabă se va simţi îndemnat 
să strige cu Proorocul: Lăuda-voi pe Domnul în viaţa mea, 
cânta-voi Dumnezeului meu, până ce voi fi (Psalmul 
145). 

Aceasta e şi pentru noi. Fraţilor, calea de a urma lui 
Hristos şi a-i purta crucea. Dacă vom face aşa, vom do¬ 
bândi şi sufletele noastre, pentrucă Luntraşul cel iscusit 
ne va purta fără greş la adăpost bun pe corabia mântui¬ 
rii sale. Să ştim că Mântuitorul a luat crucea pe umeri toc¬ 
mai după ce lucrase o bună bucată de vreme pentru a în¬ 
temeia împărăţia lui Dumnezeu pe pământ. Celce voieşte 
să-i poarte numele, să ştie, de asemenea, că va trebui să 
se străduiască în aceiaşi ţarină a faptelor vrednice şi cins¬ 
tite, căci numai astfel va merjta numele de creştin şi nu¬ 
mai astfel va avea dreptul să-şi însemne chipul cu crucea 
Domnului Hristos şi să ceară ajutorul ei. Amin. 



Predica la Duminica IV din Postul Mare. 


Pregătirea pentru ziua învierii Domnului prin spovedanie. 

Acest fel (de duhuri) cu 
nimic nu se poate scoate decât 
numai prin rugăciune şi po - 
ştire . 

Marcu 9, 29. 

Fraţilor, 

La liturghia acestei Duminici, a patra a Postului Mare, 
sunt rânduite sa se cetească două Evanghelii: a Duminicii 
şi a Sfântului loan Scărarul, de care facem pomenire azi. 

Cea dintâi Evanghelie, deşi cetită în Postul Mare, ne 
povesteşte lucruri din altă vreme, tocmai din apropierea 
Schimbării la faţă a Domnului. Atunci, pogorându-se din 
Muntele Taborului, unde se petrecuse minunea Schimbării 
la faţă, a venit în mijlocul ucenicilor săi. Şi a găsit „gloată 
multă împrejurul lor şi cărturari schimbând cuvinte îm¬ 
preună cu dânşii" (Marcu 9, 24). Şi iată, a eşit din mul¬ 
ţime un om, aducându-i pe fiul său, care era surd şi mut 
şi făcea spume la gură şi se topea de scuturarea boalei. 

Tatăl copilului ceruse vindecare pentru fiul său. II a- 
dusese mai întâi la ucenicii Domnului, ei nu-1 putuseră tă¬ 
mădui, şi acum îl aducea la însuşi Domnul Hristos. 

Mântuitorul a adus mângâiere inimii chinuite a tatălui 
şi i-a vindecat copilul. Atunci ucenicii l-au întrebat: Pen- 
truce noi n’am putut să-l vindecăm? Iar Domnul Hristos 
le-a răspuns, cu cuvintele auzite azi în Sf. Evanghelie: 

Acest fel (de duhuri sau de răutate lăuntrică) nu se poate 
scoate afară decât numai prin rugăciune şi post. 

Acestea sunt cuvintele dela care trebuie să plecăm as¬ 
tăzi, pentru a mai învăţa ceva din Sf. Evanghelie. 

I. 


Fraţilor, 

Se scoborâse cerul pe pământ, când Mântuitorul s’a 
schimbat la faţă. A fost o sărbătoare la care au luat parte 
şi vechii prooroci Moisi şi Ilie, în mijlocul unei străluciri 
care a uimit şi a ameţit pe trei din apostolii luaţi de Dom¬ 
nul acolo, spre a fi marturi la acea minune . 

Jos însă, la poalele muntelui, ceilalţi apostoli şi poporul 
care se adunase, au rămas învăluiţi tot în întunerecul fiin¬ 
ţei omeneşti, în slăbiciunea sufletului şi apăsaţi de durerile 
trupului. Ei aşteptau acolo, de sus, pe Mântuitorul, pen¬ 
tru lumină şi vindecare. Apostolii, care rămăseseră cu po¬ 
porul, nu puteau da vindecarea de care acesta avea nevoe. 

Ce stare de împotrivire! De o parte cerul scăldat în lu¬ 
mină şi Mântuitorul schimbat la faţă; de alta, jos la poa¬ 
lele muntelui, oamenii în durere, aşteptând alinare dela 
cer! 

Cine să vie în ajutor acestei omeniri muncite în adâncul 
fiinţei ei? Apostolii se aflau acolo, dar nici ei, ucenicii 
Domnului, nu puteau face ceva. 

Aşa ne găsim şi noi de multe ori în lume, neputincioşi 
a lupta cu împotrivirile din afară, care întrec de atâtea ori 
puterile noastre. Ne vedem ameninţaţi şi izbiţi, şi trebuie 
să rămânem cu braţele încrucişate, fără putinţă de a bi¬ 
rui. Ne găsim încunjuraţi de vrăjmăşiile oamenilor por¬ 
niţi să ne facă rău; ne găsim cu sufletul plin de obidă, 
când vedem lumea celor răi şi vicleni pornindu-se asupra 
noastră; iar noi, pe de altă parte, suntem apăsaţi de greu- 

iatea muncii noastre şi ameninţaţi în sănătatea noastră. 
Alteori chiar în tine însuţi lucrează ispita de a face rău 
altuia. Suntem chinuiţi ca dreptul Iov şi ne vedem chiar 
ca nişte unelte în mâna Diavolului, care, sau porneşte pe 
alţii asupra noastră, ca asupra lui Iov, sau ne îndeamnă pe 
noi asupra altora. Suntem, de multe ori, în stăpânirea u- 
nor puteri rele, cu mult mai puternice decât noi, care ne 
apasă şi ne fac viaţa amară. 

In mijlocul acestei stări, unde să găsim ajutor? 

Iată, Domnul Hristos se iveşte de pe culmea muntelui, 
şi la El ridică oamenii mânile pentru uşurare şi mântuire! 

El ne vorbeşte despre tot felul răului care se află în noi 
şi asupra noastră şi ne spune că această putere a diavo¬ 
lului nu se poate sfărâma decât numai prin post şi rugă¬ 
ciune. 

Ce înseamnă aceasta? 

Fraţilor, după cum într’un războiu omul trebuie să stee 
neîncetat cu armele pregătite, spre a face faţă, cu grăbire, 
la orice izbire neaşteptată, aşa şi noi, în războiul vieţii, 
trebuie să fim pregătiţi totdeauna pentru a ne putea lup¬ 
ta cu răul de afară sau cu cel dinnăuntrul nostru. A scoate 
răul prin post şi rugăciune, înseamnă a ne ţine totdeauna 
de împlinirea unor porunci, prin care puterea noastră 
sufletească să fie întreagă şi gata de luptă. 

Prin închinarea noastră către Dumnezeu, noi avem chi¬ 
pul de a lega fiinţa noastră de fiinţa Dumnezeului celui 
viu şi a ne împărtăşi cât mai des din întărirea pe care 
ne-o dă. Cine aleargă la Dumnezeu, aleargă la o fiinţă ne¬ 
închipuit mai puternică decât el şi care-1 poate ajuta să 
lupte împotriva răului. 

Postul şi rugăciunea sunt o* parte din mijloacele cu care 
noi ne alipim de Dumnezeu. Prin rugăciune, noi stăm în 
părtăşie cu El şi-L avem totdeauna viu înaintea noastră, 
ca pe un prieten, la care ne ducem să ne destăinuim şi să 
ne întărim. Prin post, noi arătăm lepădarea de noi înşine, 

înlăturarea desfătării trupeşti şi gândul de a atârna mai 
mult de Dumnezeu decât de trebuinţele vieţii noastre pă¬ 
mânteşti. 0 

Mântuitorul ne spune, deci, că răul din noi şi din afară 
nu se poate birui decât printr’o neîncetată oţelire. Nimenea 
nu pleacă la luptă cu sabia ruginită şi, tot âşa, sufletul 
slab şi, neoţelit nu poate duce la biruinţă în lume zestrea 
dată de Dumnezeu. 


H. 

Fraţilor, o maşină care lucrează se strică, dela o vreme, 
dacă nu e unsă fără încetare, dacă nu e curăţită din timp 
în timp, dacă nu se leapădă zgura şi funingina care se 
prind de ea. 

Aşa e şi cu pregătirile omului. Dacă nu ne îngrijim de 
noi sufleteşte, dela o vreme ajungem oameni foarte ne¬ 
simţitori, care ţinem numai de pământ şi uităm a mai pri¬ 
vi în sus spre Dumnezeu. 

Viaţa e un lucru foarte greu şi plin de încordare. Asu¬ 
pra noastră se îngrămădesc necazuri şi supărări fără nu¬ 
măr, care ne umplu sufletul de mânie, de ură şi de vrajbă. 
Dacă noi nu facem nicio rânduială faţă de acestea şi nu ne 
curăţim de ele, dela o vreme trebuie să plesnim, ca o ma¬ 
şină neîngrijită, şi să ajungem într’o viaţă dobitocească. 

Mântuitorul Hristos a avut grijă de pregătirea omului 
şi i-a dat mijlocul de a se curăţi de zgura îngrămădită a- 
supra noastră de supărări şi necazuri. El a vrut ca, din 
când în când, să ne apucăm a curăţi înăuntrul nostru, 
pentru a ne feri de prea multă îngrămădire de păcate şi 
uitare a lui Dumnezeu. Pentru aceasta, ne-a dat mijlocul 
care se cheamă al mărturisirii păcatelor sau al spoveda¬ 
niei, prin care să ne socotim înaintea îui Dumnezeu pen¬ 
tru cele ce am făcut. 

Spovedania este ca o lumină pe care o vârâm înăuntrul 

nostru, pentru a vedea ce e acolo, a alunga întunerecul şi 
a curaţi. Spovedania, rânduită de Domnul a se face înain¬ 
tea preotului, este scuturarea noastră de zgura trecută, 
pentruca să intrăm iarăşi luminaţi, în părtăşie deplină cu 
Dumnezeu. Prin păcate, ne înstrăinăm de Dumnezeu, prin 
spovedanie aruncăm bolovanii, care încurcau drumul nos¬ 
tru spre Dumnezeu, şi ne apropiem de El. 

Deci iată că şi spovedania este unul din mijloacele, şi 
dintre cele mai tari, prin care noi ne păstrăm în stare de 
oţelire şi de părtăşie cu Dumnezeu, şi astfel putem birui 
ispita de a face rău şi a ne feri de răul care vine asupra 
noastră! 

De aceia trebuie să alergăm la acest mijloc cu toată 
grăbirea, măcar la vremurile când Biserica ne învaţă, a- 
dică în cele patru posturi de peste an. E mare păcat a pă¬ 
răsi datoria aceasta, pentrucă omul se leapădă de cel mai 
bun mijloc de a se curăţi şi a se lumina. E foarte trist 
când se aude despre creştini care nu s’au spovedit cu anii. 
Aceştia fug singuri de îmbunătăţirea care trebuie s’o în¬ 
ceapă asupra lor înşişi şi dau pildă rea celorlalţi. 

Spovedania aceasta trebuie făcută mai cu seamă în post, 
fiindcă postul e vremea când omul se află mai dezlipit de 
cele ale pământului şi când chipul păcatului se arată mai 
fioros înaintea lui. 

Iată, acum ne aflăm în vreme de post, cu trei săptă¬ 
mâni înainte de învierea Domnului. Şi fiindcă la o sărbă¬ 
toare ca aceasta trebuie să intrăm nu numai cu haine îno- 
ite, ci şi cu sufletul înoit, suntem datori să ne îngrijim 
din vreme de mărturisirea păcatelor noastre, pentruca ve¬ 
selia zilelor de Paşti să se potrivească cu veselia care se 
află înăuntrul fiinţei noastre. După cum toţi ne grijim 
casele pentru această mare zi, aşa şi sufletele trebuie să 
le pregătim. Căci sufletul e mai mare şi presus decât toa¬ 
te, după cuvântul Mântuitorului: Ce va folosi omului de 
va câştiga lumea toată şi-şi va perde sufletul său, sau ce 



va da omul în schimb pentru sufletul său? (Matei 16, 26). 

Trebuie să luăm-aminte la o rea deprindere a multora 
din noi, care vin la mărturisire tocmai puţine zile când 
se află înaintea Paştilor. 

Fraţilor, mărturisirea păcatelor e o mare taină, care 
trebuie să stăpânească mult gândurile noastre. Cu treburi 
aşa de adânci, nu trebuie să lucrăm uşor. De aceia din 
vreme trebuie să-ne gândim la această datorie şi s’o fa¬ 
cem cu toată grija. 

E prea târziu a ne gândi la ea în Săptămâna Patimilor, 
când preotul e prins de multe treburi şi când nimenea nu 
mai are vremea trebuincioasă pentru a-şi îndeplini cum 
trebuie această datorie. 

In tot timpul postului, a trebuit să fim cu mintea la ea, 
şi acum, când am trecut de jumătatea lui, să ne gândim 
că nu mai este de întârziat. Lucrurile mari se încep din 
vreme, după gândire adâncă, şi aşa trebuie să facem şi 
noi. Nu trebuie să ne îngrămădim cu toţii la sfârşit, când 
datoria aceasta nu se mai poate îndeplini cu toată străşni- 
cia, fiindcă suntem prea mulţi deodată la preot. 

Astfel, Fraţilor, sa cugetăm la relele care bântuie viaţa 
noastră, la periculele care ameninţă de a ne îneca în ele, 
a ne face să uităm bă suntem oameni făcuţi după chipul 
şi asemănarea lui Dumnezeu. Să ne oţelim cu cuvintele, cu 
pildele şi cu mijloacele puse de Domnul Hristos în Biseri¬ 
ca sa, pentru a nu ne cufunda în mulţimea păcatelor. Să 
ne folosim de mijlocul de a ne curăţi din timp în timp de 
zgura care se îngrămădeşte asupra noastră, şi atunci vom 
fi cu adevărat fii ai lui Dumnezeu. Amin. 



Predica ia Duminica V din Postul Mare. 

Cunoaşfe-fe pe fine însuti! 


Se cuvine ca acela să crească, 
iar eu să scad . 

Ioan 13, 30. 

Fraţilor, 


In Sf. Evanghelie din Duminica de azi, a cincea a Postu¬ 
lui Mare, Biserica ne pune înainte vremurile când Domnul 
Hristos se apropia de Patima Sa. După ce învăţase po¬ 
porul ani de-a rândul, despre împărăţia lui Dumnezeu şi 
despre vieţuirea cinstită, se gătea acum să sufere Patima 
pe cruce, la care avea să-l supuie oamenii răi şi păcătoşi, 
pe care-i mustrase pentru păcatele lor. 

Domnul ştia toate cele ce aveau să se întâmple. De a- 
ceia, pe drumul spre Ierusalim, a vestit ucenicilor lui că 
va fi dat în mâna mai marilor Iudeilor, care-1 vor ucide. 

In acest timp, au venit la Dânsul doi dintre ucenicii lui, 
care l-au rugat să le dea două slujbe mai de seamă, când 
va fi să întemeieze împărăţia sa pe pământ. 

Mulţi ucenici ai Domnului Hristos. n’au înţeles bine în¬ 
văţătura sa şi au greşit. Aşa şi aceşti doi. Ei socoteau 
împărăţia lui Dumnezeu, de care vorbea Mântuitorul, drept 
o împărăţie ca cele de pe pământ, cu domnitori şi stă¬ 
pâni şi pază şi slujbaşi şi toate câte sunt într’o împărăţie. 

După această rânduială din lume, fiecare vrea să aibă 
un loc mai de frunte. Totdeauna omul doreşte lucruri mai 

mari decât puterile iui şi vrea să i se încredinţeze sarcini 
mari, fără a se întreba, dacă are el atâta putere pentru a 
îndeplini ceiace i se va cere. 

Avem pofte mari şi dorim multe, dar nu ne gândim da¬ 
că suntem în stare a îndeplini măcar datoriile mai mici 
ale noastre. 

Faţă de această stare a omului, care se vede şi la cei 
doi ucenici ai Domnului, despre care ni s’a cetit azi, găsim 
învăţătură în altă parte din Evanghelie. Pe aceasta s’o 
ascultăm astăzi, pentruca să nu greşim prin pofte după 
lucruri mari, când noi nu suntem în stare să îndeplinim 
nici cele mici ale vieţii. 

Fraţilor, 

Cu puţin timp mai nainte de ieşirea Domnului Hris- 
tos în lume, pentru a y o învăţa lucruri mari despre împă¬ 
răţia lui Dumnezeu, s’a ridicat Sf. Ioan Botezătorul, care 
a început a mustra pe oameni de păcate şi a le vorbi cu 
cuvinte de foc pentru îndreptarea lor. El le vestea că vine 
Domnul Hristos, să îndeplinească toate cele ce trebuie 
pentru mântuirea sufletului omului, şi ei trebuie să se 
pregătească, spre a primi cu grăbire noua vestire depsre 
împărăţia lui Dumnezeu. Pocăiţi-vă, că s’a apropiat îm¬ 
părăţia cerurilor, spunea el. Iată, şi securea zace la rădă¬ 
cina pomilor. Deci tot pomul, care nu face roadă bună, se 
taie şi se aruncă iu foc (Matei 3, 1 şi 10). 

Şi a eşit lumea din depărtări să asculte cuvintele lui şi 
toţi se închinau şi se căiau de păcate şi se lepădau de ele 
şi se făceau ucenici ai Sfântului Ioan Botezătorul. Şi mare 
mulţime de popor a urmat lui şi primea botezul dela Ioan 
şi se mărturiseau drept ucenici ai lui. 

Dar, dela o vreme, a venit şi Domnul Hristos, şi a în¬ 
ceput a lucra şi El, şi a-şi aduna ucenici în jur. Atunci uce¬ 
nicii Sfântului Ioan Botezătorul au început a se întrista* 

pentrucă ucenicii Mântuitorului sporeau, iar ai Sfântului 
nu mai creşteau. Domnul Hristos îi luase înainte, loan Bo¬ 
tezătorul numai cât pregătise lucrurile, ca să le aducă pâ¬ 
nă aci, iar de acum înainte trebuia să lase numai pe Domnul 
spre a lucra. El fusese steaua care luminase înainte. Acum, 
când se ivise Soarele Iisus Hristos, el trebuia să se ştear¬ 
gă şi să rămâie în umbră. 

Ioan Botezătorul ştia prea bine că aşa trebuia să fie. 
El era prea mulţămit că se făcuse vrednic de cinstea de a 
deschide calea Domnului şi-i era de ajuns aceasta. Nu era 
oare o mare faptă de a pregăti inimile oamenilor către 
Hristos! 

Ucenicii Sfântului Ioan Botezătorul nu ştiau aceasta. Ei 
se întristau văzând că altul i-a luat înainte şi că învăţă¬ 
torul lor, dela care primiseră botezul, scădea. * 

Atunci s’au dus la el şi i-au spus: Nu vezi că tu perzi 
şi cellalt creşte? Nu vezi că toţi îi urmează lui? Tu cum 
rămâi? 

Iată însă cuvânt do răspuns, care se sloboade de pe bu¬ 
zele Sfântului Ioan Botezătorul şi care e o mare învăţă¬ 
tură până în ziua de azi şi în viitor, prin pilda vrednică 
pe care ne-o dă. 

El răspunse celor ce veniseră la dânsul: Voi înşivă îmi 
sunteţi marturi că am spus: Nu sunt eu Hristosul, ci sunt 
trimes înaintea aceluia... Prietenul mirelui, care stă şi-l 
ascultă, se bucură foarte de glasul mirelui. Deci această 
bucurie a mea este împlinită. ACELA TREBUIE SA 
CREASCĂ, IAR EU SĂ SCAD (Ioan, 3, 28, 30). 

Din aceste spuse ale Sfântului se înţelege că el s’a bu¬ 
curat de venirea Domnului şi că nu s’a întristat de loc de 
venirea lui, după cum se întristaseră ucenicii săi. El nu¬ 
meşte mire pe Domnul Hristos, fiindcă mirele este celce 
întemeiază o gospodărie nouă. Mântuitorul întemeia noua 
gospodărie a lumii, împărăţia lui Dumnezeu, pentru în¬ 
dreptarea şi mântuirea omului. Sfântul Ioan îşi zicea sieşi 

numai prieten al mirelui şi se bucura că el a pregătit su¬ 
fletele pentru un astfel de mire, pe care-L vor pomeni 
toate lumile şi toate veacurile. 

De aici bucuria care îi umplea inima şi nu împărtăşea de 
loc întristarea ucenicilor lui. Ba încă le-a spus în răspun¬ 
sul dat lor: Se cuvine ca acela, adică Domnul Hristos, să 
crească, iar eu să scad. 

Iată, aci e cheia învăţăturii la care trebuia să ajungem. 

Dacă ar fi după socoteala noastră omenească, fiecare 
om se întristează, când altul îi ia înainte, iar el rămâne pe 
urmă. Ni se pare amară starea când toată lumea aleargă 
la altul, iar noi nu mai suntem băgaţi-în-seama şi nu mai 
vine nimenea să ne întrebe. Atunci se furişează ura împo¬ 
triva acelui care ne-a luat înainte şi ni se pare că e vrăj¬ 
maş al nostru. 

Dar poate că uitarea în care am căzut e dreaptă. Poate 
că alţii sunt înzestraţi mai bine ca noi şi răspund mai te¬ 
meinic trebuinţelor omului. Am avut un timp de înflorire 
şi firesc este ca să înflorească şi alţii. Firesc este ca lumea 
să asculte şi la cuvintele altora, nu numai la ale noastre. 

Dar omul niciodată nu socoteşte aşa. El are totdeauna 
pofte mari de mers înainte şi niciodată nu-şi pune între¬ 
barea dacă mai are puterea de a face tot ce doreşte. 

Iată, faţă de această stare a omului, stă ca pildă Sf. 
Ioan Botezătorul. El nu a fost setosul de putere. El a iu¬ 
bit lucrul care i-a fost dat să-l săvârşească şi n’a căutat 
alaiul oamenilor. Nu mărirea lui i-a stat înainte, ci mărirea 
lucrului de îndeplinit. 

Când a venit Domnul, el a cunoscut că altul mai puter¬ 
nic îi ia locul. S ? a cunoscut pe sine însuşi şi aşa a vorbit 
ucenicilor săi. Nu s’a pornit cu mânie că alaiul oamenlor 
pleacă în altă parte, ci s’a bucurat că altul va face şi mai 
mult decât el. Eu vă botez numai cu apă spre pocăinţă, 
a spus el, acela vă va boteza cu Duh Sfânt şi cu foc (Ma¬ 
tei 3, 2). 

Cunoscându-se pe sine însuşi, el nu s’a mândrit. A ră¬ 
mas cu umilinţă în^starea sa şi nu s’a umplut de turburare. 
Turburarea a umplut inima ucenicilor lui, care judecau 
în chip lumesc. De aceia se întristau. 

O asemenea pildă e o învăţătură din cele mai luminoase, 
fiindcă obştea oamenilor nu face aşa. Pe oameni nu-i în¬ 
sufleţeşte preţul şi frumuseţe unui lucru, ci poleitura care 
o capătă şi ei de acolo. Ne punem pe noi mai presus de 
lucrurile care trebuiesc împlinite şi le preţuim numai după 
folosul pe care-1 tragem dintr’însele sau după cinstea pe 
care o revarsă şi asupra noastră. 

Noi nu înţelegem că sunt lucruri cu mult mai înalte de¬ 
cât fiinţa noastră şi pe care trebuie să le preţuim, ori de 
tragem din ele vreun folos, ori nu. 

Şi dacă altul face nişte treburi mai bine ca noi, nu tre¬ 
buie să lăsăm mânia să pătrundă în inima noastră, fiindcă 
părerea de rău pentru binele făcut de altul e lucru dela 
diavolul. 

Să ne gândim că pot fi lucruri mari făcute şi fără noi 
şi să luăm-aminte că poate noi n’am fi avut atâta putere 
şi pricepere de a le duce la capăt bun. Să ne cunoaştem pe 
noi înşine şi să rămânem în cele ce putem. Să nu umblăm 
cu doriri de a fi in toate treburile şi să ni se pară că nu 
se poate face nimic fără noi. Să nu fim otrăviţi de pofta 
de a tot da înainte, pentrucă nu suntem totdeauna pregă¬ 
tiţi şi încurcăm lucrurile, pentru îndeplinirea cărora nu 
avem destulă putere şi pricepere. In multe ţări, s’au în¬ 
tâmplat pagube de tot felul, din pricina pofticioşilor care 
s’au îngrămădit la locuri care nu erau pentru puterile lor. 

Fiecare să rămâie la cât î-a dat Dumnezeu şi la puterile 
cu care l-a înzestrat, mulţămindu-se pentru o stare după 
putinţa lui. Căci atunci ar fi în lume mai multă cumpă- 
neală şi socoteală; treburile s’ar îndeplini mai bine şi n’ar 
mai da unul năvală peste altul. 

Aşa să ne învăţăm dela pilda curată a Sfântului Ioan 

Botezătorul, care n’a eşit din mărginirea puterilor lui; 
care s’a oprit la cât i-a dat Dumnezeu să lucreze şi nu s'a 
apucat decât de ceiace era deplin în puterea lui. 

Un om care face aşa, poate avea mult mai multă cinste 
într’o lucrare mică, care este după puterile lui, iar altul 
poate eşi cu necinste din slujbe mari şi chemări grele, pe 
care le-a luat peste puterile lui. 

Deci să ne cunoaştem pe noi înşine şi să păstrăm cum¬ 
păna vieţii. Amin. 



Predica la Duminica Floriilor. 

Despre curăţia sufletului. 


Fraţilor, 


Osana Fiul lui David! Bine 
cuvântat este celce vine întru 
numele Domnului . 

Matei 21, 9. 


Omul, ca fiinţă simţitoare, e mişcat spre veselie sau tri- 
steţă, după lucrurile care-1 înconjoară. Când afară e frig, 
viscol, eşti oarecum posac. Când vin vremile reci de toam¬ 
nă, cu ploaie şi umezeală, toată firea parcă e tristă. Omul 
simte în sufletul lui o tristeţă neînţeleasă. Uriciunea vremii 
de afară i se varsă în sufletul lui simţitor. 

Sunt însă vremi frumoase, când în văzduh totul pare 
zâmbitor. O revărsare de veselie pare a pluti în larguri. 
Ea cuprinde toate făpturile şi pe om. 

Iată-ne astăzi, Fraţilor, într’o astfel de revărsare veselă, 
în sărbătoarea măreaţă care cuprinde, mişcă şi înveseleşte 
firea întreagă, toată lumea aceasta a lui Dumnezeu, toate 
făpturile, toată creştinătatea. Duminica Floriilor e sărbă¬ 
toarea Dumnezeirii, sărbătoarea creştinilor, sărbătoarea 
celor mai mici făpturi, sărbătoarea întregii firi care înver¬ 
zeşte şi înfloreşte. 

Acum totul se primeneşte, se găteşte, se îmbracă, se în¬ 
veseleşte, spre a mări strălucirea sărbătorii noastre cre¬ 
ştineşti. împrejurul nostru toate se bucură, totul ne sile¬ 
şte să ne veselim. 


io 

O sărbătoare e cu atât mai mare, cu cât mai mulţi iau 
parte la dânsa. Pentru aceasta Duminica Floriilor e săr¬ 
bătoare mare: întâi pentru însemnătatea ei în legea cre¬ 
ştinească, şi al doilea fiindcă e sărbătoarea întregii lumi, 
întregii firi care zâmbeşte de mulţâmire împreună cu noi. 

Iată soarele, care prinde tot mai multă putere, îşi tri- 
mete razele sale şi alungă vremea tristă şi aspră a iernii! 
Iată pomii, iată florile care se îmbracă în veşmântul nă¬ 
dejdii şi nevinovăţiei! 

Verdele frunzelor e nădejdea, iar albul florilor nevino¬ 
văţia. Nu e oare acesta îndemnul lui Dumnezeu de a ne 
păstra sufletul curat şi nepătat ca un veşmânt alb, iar 
apoi a avea nădejde în răsplata sa? 

Nu poate fi altfel, Fraţilor. Unirea acestor două colori, 
albul şi verdele, sunt strigarea lui Dumnezeu, sunt vorbi¬ 
rea sa către noi, prin însuşi lucrul mânilor Sale, de a pă¬ 
stra nădejdea şi a iubi veşmântul alb care îmbracă sufle- 
cul curat. Pentru aceasta nu găsim învăţătură mai potri¬ 
vită, cu care în această sărbătoare să hrănim inimile noa¬ 
stre, decât curăţia sufletului. Oriunde ne aruncăm ochii, 
vedem scris numele ei, de pretutindenea. Glasul primă¬ 
verii ne cheamă pe toţi la curăţie. 

Fraţilor, 

Greu s’ar putea găsi un timp mai minunat pentru a vor¬ 
bi de curăţia sufletului decât acesta. Priviţi împrejur şi 
veţi vedea pretutindenea un neastâmpăr, o muncă fără ră¬ 
gaz de a se curăţi, primeni şi înoi. Apele încep a se pomi, 
târând cu dânsele gunoiul cel adunat în timpul iernii şi 
curăţind faţa pământului. Câmpiile cele triste şi negre-ce- 
nuşii din vremea frigului, se îmbracă în verdele cel plin 
de sănătate şi desfătare pentru ochi. Pajiştile cu iarba 
uscată şi fără viaţă încep a arăta colo şi colo mănunchiuri 
de iarbă proaspătă şi plină de viaţă. 

Şi munca aceasta grabnică de a primeni şi înoi nu se 
mărgineşte numai la faţa pământului, ea se scoboară şi 
dedesubt, în măruntaele lui. Ochiul care se plimbă pe în¬ 
tinderea câmpurilor vede colo şi colo moşoroaie de pământ 
mărunt. Ce sunt acestea? — Sunt munca râmelor care do¬ 
vedesc că grija de a preface şi înoi pământul lor le e dată 
şi niciodată n’o uită. 

Dar toată această lucrare de curăţire şi înoire n’are 
nimic din chinul muncii grele şi obositoare. Ea e învăluită 
în veselie şi sfârşită in mijlocul cântecelor şi ciripitului ne¬ 
obositelor păsărele. Vântul căldicel mângâie şi gâdilă plă¬ 
cut pe oameni şi dobitoace. Iezii şi mieluşeii sar zburdal¬ 
nici, parcă spre a arăta că şi ei iau parte la veselia firii. 
Păsărelele, care toată iarna au stat zgribulite şi tăcute, 
sunt neîntrecute in veselie. Vremea frigului chinuitor a 
trecut. Zburdălnicia lor, cântând şi sărind din ram în ram, 
arată că nimenea nu e mai vesel ca dânsele. Ele iau parte 
la sărbătoarea tuturor. Caşi cum şi-ar lăsa păcatele care 
le-au stăpânit, se pregătesc să-şi lase penele pe care, cu 
cât căldura va creşte, au să le simtă mai grele şi nefolosi¬ 
toare. 

Omul oare să rămâie străin de această sărbătoare ob¬ 
ştească, de această muncă veselă de a se curăţi şi înoi? 
Aceasta nu poate fi, Fraţilor, şi iată, copiii care mai mult 
simt decât cugetă, iată-i că ei simt bucuria şi iau parte la 
sărbătoarea tuturor. 

Cât de înţelept a potrivit Dumnezeu lucrurile! El, care 
prin făpturile sale vorbeşte oamenilor, ne îndeamnă, prin 
această grabă de primenire şi curăţire a firii, ca şi noi să 
curăţim sufletele noaistre. Iar toată bucuria care izbuc¬ 
neşte împrejurul nostru, e îndemnul ca, plini de bucurie, 
să ne apucăm de curăţirea păcatelor noastre, de primeni¬ 
rea sufletului nostru. 

Iarna tot felul de gunoaie se adună pe pământurile oa¬ 
menilor; primăvara totul se curăţă şi se preface. Tot aşa 

e cu viaţa omului. In curgerea timpului se adună multe 
uri, multe vrajbe, multa supărare. Toate acestea sunt ca 
o zgură şi ca un gunoi al sufletului. Ele îl împing la certe, 
răzbunări de tot felul, furturi, grăiri de rău. In acest timp, 
când de pretutindenea se vede înoirea şi curăţirea, nu 
poate fi lucru mai bun pentru creştin, decât a intra şi el 
în mişcarea ce însufleţeşte toată firea, a-şi curăţi sufle¬ 
tul, a lăsa păcatele trecutului şi a-i da zbor spre o viaţă 
nouă. 

Totul învie împrejurul nostru. Iarna e ca un mormânt, 
primăvara e vântul care învie şi dă viaţă. 

Pentru aceia, Fraţilor, într’o sărbătoare mare ca acea¬ 
sta a Floriilor, întro sărbătoare ce cade în acest timp de 
curăţire, înoire şi înviere a firii,- să ne gătim ca, prin su¬ 
flete curate şi înviorate, să păşim spre ziua cea mare a 
învierii Domnului nostru Iisus Hristos. 

Floriile, Fraţilor, sunt pragul, sunt poarta prin care 
intrăm spre a ajunge la sărbătoarea măreaţă şi strălucită 
a învierii Mântuitorului. In acest timp, totul se leagă, se 
uneşte, spre a ne îndemna la curăţirea sufletului. De o 
parte, e curăţirea care se vede de jur împrejurul nostru în 
această vreme de primăvară care ne-ar ruşina, dacă 
tocmai noi, creştinii, am rămânea în urmă; de altă parte, 
apropierea învierii Domnului, care cere o pregătire spre a 
fi vrednici de sărbătorirea celei mai mari sărbători a cre¬ 
ştinătăţii. Ce lucru frumos, Fraţilor, şi ce podoabă pentru 
un creştin, carerşi dă seamă cât de mare preţ are acest 
nume! Ce fericire, ca la învierea Domnului să se înfăţi¬ 
şeze şi el cu sufletul înviat spre o viaţă nouă, să-şi lase 
negura păcatelor şi să îmbrace veşmântul alb al nevino¬ 
văţiei! 

Duminica Floriilor tocmai aceste lucruri aminteşte şi 
pune înaintea creştinului. Ea îi aduce muguri şi frunze, 
care sunt semn de înviere şi viaţă, chemându-1 astfel la 

munca curăţirii sufletului şi la trezirea lui din somnul pă¬ 
catelor. 

Fiecare, cu ramura de salcie în mână, ne vom îndrepta 
paşii spre casele noastre. Aceste ramuri, îmbrăcate în veş¬ 
mântul primăverii, sunt semnul înoirii, curăţirii şi al vie¬ 
ţii, spre care glasul Bisericii ne cheamă. Cu astfel de ra¬ 
muri poporul a primit în strigăte de veselie pe Mântuitorul 
lumii. 

Astăzi, când Mântuitorul nu mai este înaintea ochilor 
noştri trupeşti, ci numai a celor sufleteşti, astăzi să ne 
gătim ca, prin suflete curate, să luăm parte la sărbători¬ 
rea numelui său. 

Sufletul curat e acea stare în care omul se simte uşurat 
de păcatele trecute. El le-a cercetat pe toate, s’a întristat 
că le-a săvârşit, s’a căit amar de dânsele, a luat hotărârea 
ca să uite pe ceice i-au făcut rău, să lase gândul de a se 
răzbuna, să nu mai uneltească împotriva duşmanului lui. 
Astfel, aruncând una după alta povara păcatelor, ajunge 
de simte o uşurare şi o mulţămire fără margini. 

Aceasta e starea de curăţie sufletească. Ea e singura 
vrednică de a primi împărtăşirea cu Sfântul Trup şi Sânge 
al Mântuitorului. 

Creştinii au obiceiul în această săptămână de a se în¬ 
griji de curăţirea păcatelor lor prin taina mărturisirii. Dar 
trebue să fim băgători-de-seamă să facem acest lucru nu 
cu nepăsarea cu care facem ceva din deprindere, ci cu do¬ 
rinţa ferbinte de a ne lăsa de toate păcatele care au pătat 
sufletul nostru, cu căinţa adevărată şi nefăţarnică că le-am 
făcut şi cu hotărârea temeinică de a nu mai greşi pe vii¬ 
tor. Numai aceasta e adevărată curăţire sufletească. 

A ne mărturisi şi a ţinea înainte ura şi vrajba, a fi ne¬ 
iertători şi grăitori de rău, înseamnă a ne curăţi sufletul 
numai pe deasupra şi a înşela pe Dumnezeu şi pe noi 
înşine. 

Sărbătorile creştineşti au un farmec şi o dulceaţă care 

mişcă sufletul până în adâncimile lui. Dar numai acele 
suflete pot simţi această mişcare curată, care se leapădă 
de negreala care ca o rugină acopere sufletul şi-l face ne¬ 
simţitor. 

Păcatele sunt. o boală pentru suflet. După cum o piele 
îngroşată nu poate simţi uşor atingerile din afară, tot 
aşa un suflet încărcat de păcate cu greu poate răsufla 
aierul curat al învăţăturii creştineşti. Un om în sufletul 
căruia cloceşte gândul ca la cutare proces să jure strâmb 
împotriva vecinului lui, fiindcă are ciudă pe dânsul; un 
om care se gândeşte neîncetat să răpeasdă bunul altuia, — 
nu poate să guste aceia ce se numeşte curăţia sufletului 
şi să simtă adevărata bucurie a unei sărbători. 

Priviţi ce veselie nevinovată e în toată firea. Pomii în¬ 
floresc, albinele băzâind, umblă fără astâmpăr din floare 
în floare, turmele aleargă şi sar în jocuri vesele, pasările 
ciripesc pe întrecute, copiii, în sufletul cărora n’au intrat 
încă gândurile rele, care sunt în starea nevinovăţiei, se 
amestecă şi ei în bucuria tuturor. Floriile sunt zi de bucu¬ 
rie. Toţi o simt, toţi o ştiu. Firea învie, viaţa se mişcă, a- 
morţeala a perit. 

Floriile sunt sărbătoarea primăverii, iar pentru creştini 
ele mai sunt şi amintirea intrării Mântuitorului în Ierusa¬ 
lim, când tot poporul l-a primit ca pe împăratul cerului 
şi al pământului. 

Care e, deci, omul care nu simte inima sa zvâcnind în 
mijlocul strigătelor ce primesc pe Domnul care intră în 
Ierusalim? Toată firea se înoieşte, se îmbracă, se vesele¬ 
şte spre a sărbători pe Domnul măririi. Dobitoacele şi 
gângăniile pământului, zburătoarele şi podoabele câmpiilor 
iau faţa veseliei în această zi mare, spre a sărbători pe 
Domnul şi Făcătorul lor. Cu atât mai mult omul, coroana 
făpturilor, e chemat să se arunce cu braţele deschise în 
mijlocul veseliei, în mijlocul strigătelor ce privesc pe 
Domnul care intră în Ierusalim. 

Veniţi, Fraţilor, uitaţi toate zâzaniile, daţi mâna înfră¬ 
ţirii, turnaţi haina veseliei pe sufletele voastre, scoborâ- 
ţi-vă în mijlocul firii înverzite şi aşa, într’o înfrăţire creş¬ 
tinească, primiţi pe Domnul în inimile voastre. Trâmbiţe¬ 
le îngereşti mai se aud răsunând în depărtări şi clocotind 
pe dealuri şi păduri. 

Să alungăm somnul păcatului, să scuturăm toată sămân¬ 
ţa duşmăniilor, să curăţim şi să împodobim ca nişte pa¬ 
late aurite sufletele noastre, spre a fi vrednici să primim 
într’însele pe Mântuitorul lumii. Amin. 



Predica în Sâpfâmâna Patimilor. 

Grăunţul de grâu, căzut pe 
pământ, de nu va muri, el 
singur rămâne, iar de va 
muri, multă roadă aduce, 
loan 12, 24. 

I. 

Fraţilor, 

Este în ştiinţa oamenilor, pe tot întinsul pământului, 
că fapta cea bună şi lucrul sănătos şi trainic nu se pot 
săvârşi la repezeală. Ele cer pregătire, tragere-de-inimă, 
stăruinţă, răbdare şi abia-abia târziu vei avea şi roada 
tuturor silinţelor tale. Toată strădania, toată încordarea 
pot fi grele, amare, dar ele sunt sprijinite de dormea aş¬ 
teptare, de roada care mijeşte în zare, de bucuria care tre¬ 
buie să fie încununarea tuturor opintirilor tale. Greu, dar 
plătit; aspru, dar mângâiat; înferbântat, dar răcorit — 
acesta este capătul întregii munci a celui ce se luptă pen¬ 
tru a făptui ceva. 

Dacă este vorba de a săvârşi răul, o! pentru aceasta ce 
mai trebuieşte pregătire? O scăpărătură, ai aprins fla¬ 
căra, ai dat foc şi ai putut mistui atâtea averi! 

Se povesteşte despre Erostat, din vremurile vechi, că 
a voit şi el să ajungă om vestit, să ştie lumea de el, că 
a fost pe lume. Dar n’a luat calea lungă şi grea a faptei 
bune, ci a dat foc unui măreţ locaş de închinare al păgâ¬ 
nilor, templului Dianei din Efes. 

El, ce e drept voia roada, dar fără muncă. Ii părea rău 
să treacă prin lume ca o stea căzătoare, ca un nimic care 
nu lasă urmă. Avea un gând, care putea fi rodnic: să nu 
păşească prin lumea aceasta fără a făptui nimic şi a peri 
din amintirea oamenilor. Dar nu a ales calea cea bună. 
Greşala lui a fost de a socoti că nemurirea se poate câş¬ 
tiga printr’o scăpărătură de scânteie şi că nemurirea sin¬ 
gură ar fi o cinste. 

Dacă n’a avut un simţ sănătos, dacă a avut numai iu¬ 
birea de sine, fără iubirea de oameni, el nu a căutat ne¬ 
murirea prin săvârşirea binelui, ci prin orice mijloace. Cu 
cât mai mult ar fi fost de laudă dorul de a nu fi uitat de 
oameni, dacă el umbla să dobândească aceasta prin să¬ 
vârşirea unor fapte de laudă! Dar aceasta ar fi însemnat 
muncă de ani şi ani, greutăţi de biruit, lupte cu ispitele 
spre lenevire, spre risipirea uşuratecă a vremii, care atât 
de des copleşesc pe bieţii oameni. De aceia el a ales calea 
mai uşoară a vătămării, a pustiirii. 

H. 

Adevărat, Fraţilor, calea aceasta e uşoară, dar cu ce 
roadă? Ce nemurire poate fi aceasta, de a lăsa pe urma 
ta praf şi cenuşă? Este nemurirea sălbatecă şi care tot 
nu-şi ajunge ţinta. Căci totdeauna, dacă făptaşii răului 
sunt ţinuţi minte, este numai prin amintirea binelui pe 
care l-au stricat, prin desfiinţarea unei mari înfăptuiri pe 
care au prăbuşit-o. Dacă Irod şi Varava stăruiesc în a- 
mintirea oamenilor, este, nu prin răul pe care l-au făcut, 
ci prin aninarea lor de chipul Mântuitorului. De nu s’ar fi 
nemerit să trăiască ei în vremea Domnului, ar mai fi ştiut 
azi cineva de ei! Şi de Erostrat ar mai fi ştiut cineva, dacă 
numele lui nu era legat de marea zidire, care era templul 
Bianei! Deci tot marea lucrare, tot grelele silinţe ale al¬ 
tora tărâsc după ele, cu nemurirea lor, şi amintirea des- 

pre netrebnicia unora. Nu rămâne în picioare răul săvâr¬ 
şit, ci numai binele este nemuritor. 

De aceia săvârşirea binelui poate fi grea, dar rămâne; 
semănătura te poate costa multe sudori, dar dă seceriş. 
Răul însă, se poate săvârşi într’o clipă, dar cu ce roadă? 
Cu aceia a pustiirii şi a morţii. 

Ce are omul de ales? El are de ales nu vătămarea, nu 
pustiirea, care aduc lacrimi şi întristare; ci fapta bună, 
care bucură şi rodeşte, care adăposteşte şi mângâie, care 
aduce netezire şi binecuvântare. El nu trebuie să se amă¬ 
rască cu gândul că fapta bună cere prea multe silinţe, că 
trebuie să munceşti o primăvară şi o vară întreagă, pen- 
truca să poţi aduna toamna, fiindcă numai ea aduce roa¬ 
dă, numai ea rămâne. 


III. 

Aşa şi Domnul Hristos. A venit să întemeieze împărăţia 
lui Dumnezeu pe pământ, dar pe ce cale? Nu pe aceia a 
unei scăpărări din cer, prin care toate să se prefacă într’o 
clipă, ci pe calea înceată şi lungă a muncii de toată ziua. 
Trei ani şi jumătate a cutreierat pământul Ţării Sfinte, 
propovediund şi îndreptând suferinţele oamenilor, tămă- 
duind trupurile şi înălţând sufletele, pentruca o nouă viaţă 
să se statornicească pe pământul acesta, viaţa omului îm¬ 
păcat cu Dumnezeu şi trăind după voile lui. Iar la urmă, 
la urmă de tot, Mântuitorul nu s’a mărginit numai la atâ¬ 
ta, ci a voit să puie peşte toate u cea mai mare faptă a 
muncii: însăşi jertfa trupului său. 

Aşa de mult Domnul Hristos ne-a arătat că trebuie să 
ne încordăm cu toate puterile întru săvârşirea binelui, în¬ 
cât ne-a dat pilda că nu pe sfert, nu pe jumătate, ci toată 
fiinţa noastră trebuie s’o cheltuim, când este vorba de 
fapta cea mare. Şi dacă această cheltuială nu înseamnă 
numaidecât că fiecare trebuie să moară, că fiecare trebuie 

să se suie pe cruce pentru a săvârşi ceva cu viaţa sa, dar 
înseamnă că toată viaţa noastră urmează să fie întrebuin¬ 
ţată in slujba marilor ţinte ale vieţii. Aşa după cum auzim 
neîncetat, în slujba Bisericii: „Şi toată viaţa noastră lui 
Hristos Dumnezeu să o dăm“, aşa trebuie să fie cugetarea 
şi năzuinţa creştinului. Dacă noi nu ne jertfim prin înche¬ 
ierea sângeroasă, năprasnică şi crudă a vieţii, cum a fă¬ 
cut Domnul Hristos. cum au făcut toţi mucenicii creştină¬ 
tăţii şi ai popoarelor, dar toată viaţa noastră urmează să 
fie o jertfă, o cheltuială tăcută, neîncetată pentru ţintele 
vrednice ale vieţii. 

Unul şi-a întemeiat căsnicie nouă, vrea să-şi înceapă un 
trai al lui, să guste o viaţă tihnită, nesupărat de nimic. 
Dar Dumnezeu îl dăruieşte cu copii. Aceasta este roada ca¬ 
re trebuie să răsară în orice căsnicie. Acum vede el că o 
nouă chemare i se ridică înaintea ochilor: aceia de a-şi ri- 
ridica odraslele care să fie bucuria sa, mângâierea sa mai 
târziu. 

Oare va putea dobândi aceasta şezând, negrijindu-se de 
ce vor trebui să fie copiii lui în viitor? Nu, ci zeci de ani 
va trebui să se zbată, pentru a cârmui toate umbletele lor, 
a le A însoţitori în toţi paşii şovăitori şi ispitiţi ai copilă¬ 
riei şi ai tinereţei. 

Ca cel mai bun prieten al lor, el va lepăda multe plă¬ 
ceri ale lui, va părăsi tihna şi liniştea, în folosul odrasle¬ 
lor sale. Ţinta îndepărtată de a-i vedea odată oameni în¬ 
tregi îl îmboldeşte în toată curgerea vremilor, îi dă mân¬ 
gâieri până ce încă nu a ajuns ţinta. El îndeplineşte o în¬ 
treagă jertfă, pentrucă ştie că numai astfel poate izbuti. 
Cine nu o face, cine caută mai mult de el decât de copiii 
lui, nu poate dobândi nici roadă. 

Aşa iese la iveală cercarea că nimic de temei nu se 
poate face fără o jertfă. Fie că este vorba de aceasta, fie 
de altele; fie că este vorba de părinte către copii; fie că este 
vorba de un mare iubiţor al ţării sale, care vrea s’o vadă 

înflorită; fie de un aşezământ căruia cineva şi-a închinat 
viaţa, — nimic nu poate ajunge la bun capăt, dacă nu este 
tragerea-de-inimă, pornirea spre jertfă. 

IV. 

Aceasta ne învaţă şi pe noi Domnul Hristos, prin moar¬ 
tea sa pe cruce. El a ştiut prea bine că, în mijlocul oame¬ 
nilor, care se urnesc atât de greu la fapta cea bună, care 
atât de mult se lasă stăpâniţi de gusturile obişnuite ale 
vieţii, care atât de uşor se iau unul după altul la un trai 
şters şi fără zare, — nu ajunge numai să aibă sunetul 
bunelor învăţături, nu ajunge numai să fie scuturaţi o 
clipă de fiorii unei simţiri sfinte, ci trebue să aibă înain¬ 
tea ochilor fapta care să-i cutremure şi să-i zmulgă din 
nepăsarea lor, din buna simţire trecătoare, după care ia¬ 
răşi cad în praful pământului. 

Nimenea nu a arătat în chip atât de viu, atât de izbitor 
pentru simţurile noastre trebuinţa jertfei, ca Domnul Hri¬ 
stos, în cuvintele: grăunţul de grâu, numai dacă moare, 
aduce multă roadă, adică numai dacă e îngropat în pă¬ 
mânt şi putrezeşte în sânul lui, dă colţ şi iese birtiitor, 
voios, verde şi vânjos la faţa pământului şi aduce roadă 
bogată. 

Nu este asemănarea aceasta cu grăuntele cu totul înţe¬ 
leasă şi izbitoare pentru simţurile noastre? In adevăr, vrei 
să ai roadă? vrei să dobândeşti un sfârşit mulţămitor al 
năzuinţelor tale? Trebuie să te străduieşti întru împlinirea 
lor. Nicio odihnă nu e meritată, dacă nu vine după oste¬ 
neală; nicio roadă nu poate fi atât de bine gustată decât 
când o ştii că te-ai muncit mult pentru ea. Atunci o pre- 
ţuieşti mai mult şi o foloseşti mai bine. # 

In tot lucrul său, Mântuitorul privea înainte şi vedea 
jertfa sa pe cruce ca o trebuinţă de neînlăturat. Ea era 
cerută de Tatăl, dar era de trebuinţă şi pentru oameni.. 

ca să topească ghiaţa inimii lor. Ei trebuiau să vadă focul ^ 
dragostei Lui, pentruca să păşească şi ei cu iubire că¬ 
tre El. 

De aceia din vreme a spus aceasta ucenicilor săi. Ei 
însă nu l-au înţeles şi se minunau cum poate fi aceasta, 
că Celce avea să întemeieze împărăţia lui Dumnezeu tre¬ 
buia să guste moarte? Ei nu înţelegeau că Mântuitorul mai 
mult va domni prin jertfă, că amintirea despre El se va 
înfige în inimile oamenilor, mai mult prin suferinţa sa, de¬ 
cât prin străluciri omeneşti. Numai mai târziu Sf. Pavel 
a limpezit, pentru creştinii de atunci, gândul acesta al Mân¬ 
tuitorului, că nu biruie decât celce mai întâi s’a jertfit. Ce 
sameni tu, spune el, nu înviază, de nu va muri (1 Corin- 
teni 15, 36). 


1 V. 

Noi, cei de acum, avem toate aceste învăţături şi trăim 
de mii de ani, având pe fiecare an înaintea ochilor pome¬ 
nirea jertfei lui Hristos şi închipuirea ei simţită, prin în¬ 
făţişarea de tot anul a Patimilor lui. Noi trebuie să în¬ 
ţelegem jertfa aceasta, cu tâlcuirea limpede şi mişcătoare, 
pe care Domnul Hristos i-a dat-o. El nu a murit pentru a 
se desfiinţa, ci a murit pentru a fi şi a birui. 

Iată cum creştinul, la zguduitoarea pomenire, nu are a 
fi numai omul care vede, ci înţelege; mintea care după 
ce înţelege, şi urmează. 

Aceasta are a fi calea creştinului. El nu trebuie să fugă 
de greutate, de strădanie, de suferinţă, pentrucă acestea 
nu înseamnă a îndura jug străin, a te moleşi, a te încovoia; 
ci a biru|. Cine vrea să biruie trebuie 'să se oţelească. Cine 
vrea să se odihnească la capăt, trebuie să se ostenească 
peste zi, cine vrea să aibă ce pune în jitniţe pentru iarnă, 
trebuie să se frământe de cu vară. Nimic gustat, până ce 
mai întâi n’ai frământat. 

Când creştinul intră în Săptămâna Patimilor, toate a- 
ceste mari adevăruri trebuie să licărească viu înaintea sa. 
Ele îi împrospătează marea amintire, pentruca, din fărâ¬ 
miţarea vieţii, în care-1 poartă grijile lumii, să vie iarăşi 
înaintea zării de putere şi lumină care-i şopteşte că biruinţa 
şi încununarea sunt numai partea celui ce se jertfeşte. 

Omul deci trebuie să lupte pentru o năzuinţă sfântă pe 
pământul acesta, oricât de neînsemnată pare ea în ochii 
oamenilor. Numai atunci îşi trăieşte el viaţa sa în chip 
vrednic, numai atunci se cheamă că a înţeles a nu fi târâ¬ 
toare pe pământul acesta, fără nicio ţintă înaltă, ci fiinţa 
care foloseşte marile pilde ale învăţătorului. 

Ne închinăm Patimilor lui Hristos şi le privim ca marea 
pildă pentru orice lucru omenesc. Le privim drept semă¬ 
nătura aceia din care urma să răsară marele aşezământ 
al Bisericii creştine; le privim drept imboldul acela, din 
care tot creştinul să-şi tragă înţelesul vieţii sale, de a iubi 
încordarea muncii, a nu slăbi în silinţele sale pentru fapta 
cea bună, a primi jertfa, fiindcă numai în ea zace şi să¬ 
mânţa biruinţei. Amin. 



Predica la Vinerea Mare. 

Pentru toţi a murit, ca cei- 
ce viază să nu mai vieze lo- 
ruşi, ci celui ce a murit pen¬ 
tru ei şi a înviat. 

2 Corintcm 5, 15. 


I. 

Iubiţi Fraţi creştini, 

Toţi oamenii care şi-au înoit viaţa prin alipirea lor de 
Iisus Hristos îşi dau seama ce greu le este să se înţeleagă 
cu fraţii lor din viaţa obişnuită, cea atât de străină de 
Dumnezeu! In adevăr, oamenii se pot împărţi în multe 
tabere: tineri-bătrâni; bogaţi sau săraci; învăţaţi şi neîn¬ 
văţaţi; dintr’o^ţară sau alta. Pot fi foarte deosebiţi unii 
de alţii prin toate acestea şi prin multe altele. 

Nu este mai mare deosebire însă între om şi om decât 
cea dintre omul credincios, poftitor către cer, şi cel ros 
de poftele pământului. Omul pământean nu înţelege pe cel 
ceresc. II vede ca pe o arătare ciudată, ca pe o fiinţă sărită 
din cărarea firească a vieţii, trăind într’o viaţă de tăgă¬ 
duire a ei. Pentrucă cugetul trupului, spune Sf. Pavel, vrăş¬ 
maş este la Dumnezeu, că legii lui Dumnezeu nu se supu¬ 
ne... Ceice sunt în trup lui Dumnezeu a plăcea nu pot (Ro¬ 
mani 8, 7—8). 

Aceasta este cea mai mare deosebire între oameni, fi¬ 
indcă viaţa lor se scurge pe două cărări cu totul deosebite 

una de alta. Celce se ţine legat de poftele pământului nu 
are nicio plăcere de cellalt, priveşte batjocoritor spre el, 
ba simte şi mânie împotriva lui, fiindcă îl socoteşte ca o 
mustrare a vieţii de pofte pe care o duce el. 

Dar acelaş om pământean, dacă ajunge şi el pe culmile 
credinţei şi gustă ce gusta credinciosul, pe care nu-1 în¬ 
ţelegea, are o privelişte şi o desfătare de care nu-şi putea 
da seama mai nainte. Cele din viaţa credinciosului, care 
mai înainte i se păreau strâmbe, acum i se par atât de fi¬ 
reşti, faţă de izvorul din care pornesc. 

Da, se înţelege, în mintea omului pământean nu poate 
intra învăţătura Mântuitorului că, dacă te-a izbit cineva 
peste un obraz, să-i întinzi pentru lovire şi cellalt obraz. 
Cine dintre pământeni se va mărturisi fericit, când se va 
vedea batjocorit de altul? Ci cu toate acestea Domnul 
Hristos aşa ne învaţă: să fii fericit când eşti prigonit pen¬ 
tru vrednicia ta şi dreptarea ta, pentru curăţia sufletului 
tău (Matei 5, 11—J 2). 

Nu va înţelege aceasta omul pământeaiţ. In asemenea 
împrejurări, el se va mânia. Omul credinţei însă va înţe¬ 
lege prea bine că aşa se cuvine să facă. 

De aici ni se destăinuieşte nouă că ucenicul lui Hristos 
nu are a se întreba ce zic oamenii despre el sau cum li se 
pare lor; ci ce zice Domnul Hristos, cum se rosteşte El 
despre cutare împrejurare sau faptă a omului? 

H. 

Tot atât de neînţeleasă se arată omului şi jertfa lui Hri¬ 
stos pe cruce. Pământeanul înţelege foarte bine că Domnul 
nostru a fost ucis sălbatec de oamenii ticăloşi ai vremii 
aceleia, care nu puteau suferi mustrările lui. Ii pare şi lui 
rău că Domnul îiostru a fost o jertfă nevinovată. Ca tot 
omul nevinovat, care sufere pe nedreptul, este privit cu 
milă. Ziua morţii lui este primită cu cinste şi de cel pă- 

mântean şi se alătură şi el la pomeiiirea de jale a noastră. 

Cu toate acestea înţelegerea lui nu merge mai departe 
de aici. Căci vine întrebarea: Da, oamenii silnici l-au ucis; 
boierii Evreilor nu voiau să răsară unul de care poporul 
să asculte mai mult decât de ei. De aceia au zis: Trebuie 
să isprăvim cu omul acesta! 

Cu toate acestea nu numai acesta e înţelesul morţii lui 
Hristos. Mai vine şi o întrebare mai grea: De ce El în¬ 
suşi a voit să moară? De ce a căutat moartea? De ce nu a 
primit sfatul celor de aproape ai săi, ca să nu se ducă la 
Ierusalim, unde-1 aştepta moartea? De ce singur a spus: 
Iată mergem la Ierusalim şi Fiul Omului se va da morţii? 
De ce l-a mustrat pe Petru, care a căutat să-l abată dela 
gândul acesta? 

Iată întrebări care hu mai sunt tot atât de limpezi pen¬ 
tru omul pământean, dar care ies luminoase pentru omul 
credinţei. Pentru acesta, moartea lui Hristos nu este ceva 
întâmplător, ieşit din urgia oamenilor; nu este ruperea sil¬ 
nică a firului unei vieţi mănoase; ci este o peatră din te¬ 
melia noului altar, pe care Domnul Hristos voia să-l ridice, 
şi l-a ridicat. 

Această moarte trebuia să fie, pe de o parte, fapta care 
să zguduie nesimţirea oamenilor, darul din care ei să în¬ 
ţeleagă cât i-a iubit şi ce preţ scump a plătit Domnul, nu¬ 
mai ca să capete îmnuiarea inimii lor şi aducereş lor că¬ 
tre El; iar, pe de altă parte, moartea lui a fost plata pă¬ 
catului, cu care toţi oamenii, odată prin Adam, iar apoi 
neîncetat, zi de zi, s’au făcut şi se fac vinovaţi către Pă¬ 
rintele lor cel din ceruri. 

De oarece tot răul făcut aduce urmări nenorocite, care 
sunt osânda lui; de oarece acest rău trebuie înfierat în- 
tr’un chip oarecare, ca să nu pară lucru firesc al vieţii,— 
şi păcatul oamenilor trebuia biciuit într’un fel sau altul, 
pentruca omul să înţeleagă şi să se înfioare că din pă¬ 
cat, se naşte şi deci să fugă de el. Atunci Domnul Hristos, 

pentruca omul să nu rămâie la gândul că răul se poate 
făptui fără păsare şi fără nicio urmare, că păcatul este 
slobod şi neîngrădit, a zis, încă înainte vreme: 

Nu voi lăsa pe om să moară întru păcatele lui, ci voi 
muri eu pentru păcatele lui! 

Această hotărâre a fost luată în sânul Dumnezeirii, încă 
înainte de veci. Se ştia de demult că omul va păcătui şi 
nu va putea plăti. Căci cetim în Sf. Evanghelie dela Ioan: 
Aşa a iubit Dumnezeu lumea, încât şi pe Fiul său, cel 
unul-născut, l-a dat, ca tot celce crede în el să nu peară, 
ci să aibă viaţa de veci. Că n’a trimes Dumnezeu pe Fiul 
său în lume, ca să judece lumea, ci ca să se mântuiască, 
lumea prin el (3, 16—17). 

Acest înţeles al morţii Mântuitorului este mai ascuns 
decât cel dintâi, pe care mintea omului pământesc îl prin¬ 
de uşor; dar este deplin adevărat, pentruca ni l-a spus în¬ 
suşi Domnul nostru. Astfel, El singur ne-a mărturisit, în 
cuvintele pe care le cetim în Evanghelia dela Sf. Matei: 
Fiul Omului n’a venit să i se slujească lui, ci să slujească 
şi să-şi dea sângele său rescumpărare pentru mulţi (20,28). 

De aici urmează că moartea lui Iisus Hristos avea a fi 
începutul unei noi vieţi pentru om. Oamenii, luând cuno¬ 
ştinţă ce mult i-a iubit Dumnezeu, cum Fiul sau a venit să 
moară tocmai pentruca să fie zguduiţi de iubirea lui Dum¬ 
nezeu către ei, — să iasă din nesimţirea lor, să înţeleagă 
ce suferinţă aduce păcatul şi să-şi croiască o viaţă nouă. 
Această nouă viaţă nu mai trebuia să fie viaţa pămân¬ 
tească, ci o viaţă de alipire la Dumnezeu şi deplină pre¬ 
facere a vieţii pământeşti de mai nainte. 

Aceasta ne-o şi spune, în cuvintele dela care am por¬ 
nit acest cuvânt al nostru: Pentru toţi a murit, ca ceice 
viază să nu mai vieze loruşi, ci celui ce a murit pentru ei 
şi a înviat. 

I m. 

Iată taina morţii Domnului Hristos. In mijlocul în¬ 
tristării, când suntem marturi cum urgia oamenilor pă¬ 
cătoşi s’a dezlănţuit asupra lui, nu ne lăsăm răpuşi de du¬ 
rere, pentrucă înţelegem ce este această moarte: este pla^ 
ta pentru cumpărarea sufletelor noastre, ca să nu cădem 
cu totul în osânda păcatelor. 

Tot celce va privi spre moartea lui Hristos va trebui 
să descopere cu îngrozire că această moarte este pentrucă 
să ne împungă neîncetat şi să ne îmboldească a nu trece 
nepăsători. Ea vine să ne scuture din nesimţirea noastră, 
să ne arate cât de mult Dumnezeu ne-a iubit şi ce preţ a 
venit El să plătească, doar-doar de ne vom zmulge din or¬ 
birea şi nepăsarea npastră şi vom trece în tabăra celor 
ce-1 iubesc pe El, şi-şi cheltuiesc viaţa numai pentru EL 

Cunoscând însă acum toate acestea, înţelegem ceiace 
mintea omului pământean nu poate descoperi. El îşi va 
zice că Iisus Hristos a fost omorât de nişte oameni crunţi, 
poftitori să nu rămâie vătămaţi pe scaunele lor, să nu li 
se ia cu nimic vaza de care se bucurau şi să-şi guste îna¬ 
inte lăfăirea m care se trufeau cu nepăsare. Numai ura 
şi pofta au fost boldurile care au urnit inimile celor fără- 
de-lege, ca să aţâţe lumea pentru uciderea Mântuitorului. 
Şi, se înţelege, ori de câte ori vei arăta lumii pe vreun ne¬ 
dreptăţit care a suferit pentru dreptate, vei putea sţoarce 
dela ea mila pentru cel lovit cu nedreptul. 

Aşa şi pentru Domnul Hristos. El este încunjurat de 
mila firească faţă de tot celce a făcut bine, a fost blând, 
curat şi drept/ dar i s’a plătit cu ură, urgie şi moarte. 

Toate acestea le înţelege prea bine şi omul pământean, 
fiindcă lucruri de acestea au mai fost. Iisus Hristos va fi 
unul din atâţia alţii, care au mai pătimit în felul acesta. 
Trecutul omenirii e un trecut de sânge şi nedreptate, în 
care găsim multe jertfe nevinovate. De atâtea ori inima 

ni se va încrâncena privind astfel de lucruri. Iisus Hristos 
poate fi o jertfă mai aleasă, mai deosebita ca altele, va fi 
însă tot o jertfă de soiul acela: cel sfânt şi nevinovat dat 
morţii, din ura celor ce se simţeau zguduiţi de învăţătu¬ 
rile lui. 

Dar, prin cele de mai sus, noi am înţeles ceva mai mult. 
Moartea Domnului Hristos, pe lângă toată ticăloşia şi vi¬ 
novăţia grea a oamenilor care l-au chinuit şi l-au dat 
morţii, mai este însă moartea care se împlineşte cu tot 
trecutul păcătos al acestei omeniri. Moartea lui nu este 
ceva mărginit intr’un colţ al trecutului omenirii şi înţeles 
numai prin mânia unei obşti din vremea aceia; ci este fap¬ 
ta anume rânduită dela Dumnezeu, de aceia căutată de 
Iisus Hristos, pentruca să fie jertfa de rescumpărare pen¬ 
tru nelegiuirile noastre şi să fie semnul iubirii lui Dumne¬ 
zeu către noi. 

Pământeanul a înţeles ce poate înţelege el din moartea 
Domnului Hristos pe cruce. Noi să înţelegem ceva mai 
mult: să prindem mai ales ceiace El însuşi ne-a dat, ceia- 
ee glasurile sfinte-ne spun şi din care culegem adevărata’ 
tâlcuire a morţii Domnului. Şi acum, iubiţi Fraţi în Hri¬ 
stos, îmbogăţiţi cu aceasta, să cinstim cu atât mai mult 
patimile sale cele mântuitoare, pentrucă ele sunt reţeaua 
de iubire, care s’a întins peste tot trecutul omului şi ne 
cuprinde pe toţi în marea sa de nesecată dragoste. Amin. 



Predică la Ziua învierii. 

Dumnezeu l-a înviat, stri¬ 
când durerile morţii; pentrucă 
nu era cu putinţă ca El să 
fie ţinut de dânsa . 

Faptele Apostolilor 2, 24 

Fraţilor, 

După toate asprimile Postului celui Mare, după toate 
întristările şi durerile Săptămânii Patimilor, iată-ne a- 
junşi şi la ziua cea mare a veseliei creştinilor, ziua biruin¬ 
ţei, când prăznuim scularea din morţi a Domnului Hri- 
stos. Ne veselim de neputinţa celor nelegiuiţi de a frânge 
puterea sa dumnezeiască. 

Dece oare atâta bucurie a creştinild* ? înainte de toate, 
Fraţilor, pentru înlăturarea unei nedreptăţi. De câte ori 
se săvârşeşte o faptă nedreaptă, de câte ori ea ajunge la 
cunoştinţa oamenilor, ei se turbură, se amărăsc. Nedrep¬ 
tatea totdeauna este lucru jalnic şi ea scârbeşte orice cu¬ 
get drept, chiar numai cât se aude de ea. 

Dacă însă ^e scârbim de orice nedreptate făcută unuia 
dintre noi, cu cât mai mult ea ne doare, când o vedem să¬ 
vârşită asupra Domnului Hristos! In adevăr, Domnul 
nostru a fost chipul cel mai desăvârşit al bunătăţii, al 
blândeţei, al milosteniei, al îmbrăţişării tuturor suferin¬ 
ţelor omeneşti. El a fost cu adevărat prietenul desăvârşit 
al omenirii. Ce învăţături înalte şi mântuitoare i-a adus 

El, ce îndemnuri sfinte, pentruca omul să se scârbească 
de păcat şi să umble în căile dreptăţii! 

Şi cu toate acestea cum, l-au plătit oamenii? Cu urmă¬ 
riri neîncetate, în tot timpul propoveduirii sale; cu pân- 
diri la fiecare clipă, pentru a putea zădărnici lucrarea sa, 
pentru a-1 scoborî în ochii poporului şi a face cuvintele 
sale de minciuna! La sfârşit, au urzit uneltiri vinovate 
împotriva lui şi l-au dus până la moartea pe cruce. 

Oridecâteori povestirea vieţii Sale a fost vestită în 
timpul propoveduirii creştineşti, până şi la popoarele cele 
mai sălbatece, totdeauna ea a înduioşat pe ascultători şi 
s’au umplut de milă pentru suferinţele Domnului. Ea a 
şi fost cheia care a întors multe inimi din calea păcatului, 
pentru a le aduce la Dumnezeu. 

Dar dacă toate lucrurile ar fi rămas până la patima 
Domnului; dacă toată povestirea s’ar fi oprit aici, ar fi 
rămas ceva ştirb în alipirea noastră către El ? Ar fi ră¬ 
mas durerea pentru înfrângerea suferită. El ar fi rămas 
tot sfântul, tot curatul si blândul nostru învăţător; dar 
oricum o umbră s’ar fi ţinut de lucrarea Lui: alţii au fost 
mai puternici decât El. Ne-ar fi durat lucrul acesta, aşa 
cum ne doare numai cât aflăm despre patima sa, înfrân¬ 
gerea sa de o clipa. 

Dacă însă această înfrângere ar fi fost de totdeauna? 
Cât de grea ar fi fost apăsarea noastră! 

Cu toate acestea Domnul singur a mângâiat pe credin¬ 
cioşii săi, încă din timpul propoveduirii, pe pământ, că 
moartea sa trebuie să se întâmple, fiindcă jertfa sa e de 
trebuinţă pentru îndreptarea omului; dar că ea va fi încu¬ 
nunată, prin biruinţa dela capăt. Tocmai aici ne vin în aju¬ 
torul înţelegerii noastre cuvintele Sfântului Petru din car¬ 
tea Faptelor Apostolilor, care ne spun că moartea nu putea 
fi capătul lucrării Domnului Hristos, că ea nu putea avea 
stăpânire asupra lui Dumnezeu. De aceia Domnul Hristos 

a frânt legăturile morţii şi a ieşit întru slavă înaintea sfin¬ 
ţilor săi apostoli şi a credincioşilor săi. 

Vestea aceasta, Fraţilor, care de atunci s’a răspândit 
dealungul creştinătăţii şi care an după an umple de ve¬ 
selie inimile noastre, este acea care ne face să ne tresalte 
mimile şi în clipa de acum. Şi dacă ne întrebăm acum ia¬ 
răşi: Care este pricina pentru atâta Veselie a noastră, o 
găsim îndată în cuvintele spuse la început: este bucuria bi¬ 
ruinţei. Dacă pe noi ne bucură orice biruinţă a dreptăţii, cu 
cât mai mult ne bucură biruinţa Domnului, fiindcă ea în¬ 
seamnă biruinţa binelui asupra răului! 

Trăind în lumea aceasta, noi suntem marturi pe fiecare 
zi a luptei dintre aceste două puteri. Uneori lupta este atât 
de aprigă, uneori puterile răutăţii sunt atât de mari, încât 
omul rămâne uluit şi ajunge să creadă că răul este mai 
puternic ca binele, că împărăţia Satanei este mai biruitoa¬ 
re decât împărăţia lui Dumnezeu. Văzând acestea, unii oa¬ 
meni îşi perd cumpătul şi cred că aşa şi este şi se dau şi 
ei în braţele răutăţii. Ei zic că aceasta este viaţa şi că ră¬ 
mâi în pagubă, dacă te dai de partea binelui, fiindcă vei 
fi înfrânt. 

In mijlocul acestei ispite şi slăbiri a omului, răsar cuvin¬ 
tele Legii lui Dumnezeu, care-i spun că toată biruinţa rău¬ 
tăţii este numai părută. Astfel, cetim în cartea Psalmilor 
cuvintele mângâietoare: Văzut-am pe cel păcătos înălţân- 
du-se ca cedrii Livanului; şi am trecut şi iată nu era; şi 
l-am căutat şi nu s’a aflat locul lui (Psalmul 36, 35—36). 

Prin astfel de cuvinte, ni se arată că, pentru ochii muri¬ 
torului, fiinţa unui om poate părea o clipă încărcată de 
toate biruinţele şi strălucirile şi că ar avea în mână toate 
puterile. Dar fiinţa lui odată se şterge de pe pământ, fie 
că se prăbuşeşte când nu te aşteptai, fie că îşi face şirul 
vieţii, dar iute se şterge din mintea oamenilor, fiindcă n’a 
lăsat nimic vrednic pe lume, sau rămâne în amintirile 
unora, dar încărcată de toate blăstămele. 

Ce poate omul împotriva lui Dumnezeu? Se îndărătni¬ 
ceşte el, vrea să-şi facă cetate stătătoare pe pământ, se tru- 
feşte înaintea Ziditorului, ia în bătaie de joc poruncile lui, 
se vede pe el însuşi ca izvorul puterii, îşi este sieşi dum¬ 
nezeul lui. Ar zice cineva: Iată un om care nu vrea să 
ştie de Dumnezeu, care calcă peste graniţele lui, care 
poate şi împotriva lui Dumnezeu. 

Dar tot cartea Psalmilor ne spune cât de greşit este a 
crede că omul poate ceva împotriva lui Dumnezeu... Dom¬ 
nul celce sade în ceruri va râde de ei, ni se spune în 
Psalmul 2. 

Se încumetează omul a spune: Dar ce ne mai trebuie 
puterea lui Dumnezeu? „să rupem dela noi legăturile lui“; 
în Psaltire însă, tot acolo, cetim:, ca vasele olarului îi va 
sfărâma pe ei (Psalmul 2). 

Boierii Evreilor, când au păşit silnici împotriva Dom¬ 
nului Hristos, s’au ridicat împotriva cuvântului lui Dum¬ 
nezeu. S’au trufit în faţa puterii cu care ei nu trebuiau să 
se măsoare. Au crezut să supuie lor împărăţia lui Dumne¬ 
zeu, să domnească după poftele lor, şi iată: ca un soare 
a strălucit învierea şi tot ce ticluiseră ei a rămas la pă¬ 
mânt! 

Două lumi au stat în luptă în jurul Domnului Hristos: 
lumea omului şi lumea lui Dumnezeu. Domnul Hristos s’a 
arătat înaintea noastră în chipul cel omenesc, pentruca 
oamenii să intre în împărăţia lui Dumnezeu nu de silă, nu 
văzând toată armătura cerului, ci de bunăvoie, mişcaţi de 
frumuseţa învăţăturii şi de dulceaţa Domnului. Tocmai 
pentru a cinsti pe om a făcut Dumnezeu aceasta, pentruca 
el să se învrednicească a pune în lucru şi puterile lui. 

Dar vai de orbirea omului în faţa lucrului lui Dumne¬ 
zeu! vai de poporul cu cârmaci orbi, care au crezut să se 
arate înţelepţi, şi au târât la peire un întreg popor! In loc 
de a înţelege toată lucrarea lui Dumnezeu, poporul s’a în- 

dărătnicit şi nu a mai văzut lumina mare de care a scris 
Isaia Proorocul. 

De aici s’a pornit lupta omului orb împotriva lucrării lui 
Dumnezeu. De aici omul a avut o clipă părerea că a frânt 
puterea lui Dumnezeu. 

Domnul fiind răstignit pe cruce, povăţuitorii orbi ai 
Evreilor îşi băteau joc de El şi strigau: Hai, pogoară-se 
acum de pe cruce, dacă este Fiul lui Dumnezeu, precum a 
spus, şi să credem atunci într’însul! 

Până la aşa măsură se încumetau ei împotriva lui Dum¬ 
nezeu şi socoteau să rămâie cârma sufletului în mâna lor! 

Ci nu au trecut decât câteva scurte ceasuri şi puterea 
lui Dumnezeu s’a arătat biruitoare şi o strigă creştinii 
până în ziua de astăzi prin: Hristos a înviat! Puterea bi¬ 
nelui s’a arătat neînfrântă şi tot răul celor fărădelege s’a 
dovedit neputincios împotriva lui Dumnezeu. Cel vrednic 
şi Drept s’a ridicat falnic şi luminos peste încruntarea ce¬ 
lor netrebnici, care voiau să ţie împărăţia lui Dumnezeu în 
puterea lor. 

Noi, Fraţilor, suntem mărturii biruinţei, suntem vesti¬ 
torii ei şi o vestim plini de bucurie, că suntem din oastea 
Biruitorului. Pe cât este de îngândurat şi cu capul plecat 
cel care face parte din tabăra înfrânţilor, pe atât este de 
vesel şi fericit cel care vede în tabăra sa steagul biruinţei. 

Iată, Fraţilor, taina bucuriei noastre în ziua aceasta. Pe 
cât se bucură tot sufletul, când vede în primăvară colţul 
verde zvâcnind de viaţă şi săltând printre frunzele moarte; 
pe atâta se bucură şi creştinul, când vede viaţa izbucnind 
din legăturile morţii. El este martur cum cuvintele Mân¬ 
tuitorului s’au împlinit întocmai: Grăuntele de grâu tre¬ 
buie să cadă în pământ, să putrezească, să moară în chipul 
acesta, pentruca viaţa să răsară din el. Aşa şi Domnul 
Hristos a trebuit să moară, pentruca să arate înaintea 
oamenilor puterea lui Dumnezeu prin înviere. 

Prin moartea şi învierea sa, s’a împlinit întocmai hotă- 

rârea lui Dumnezeu, împotriva oamenilor protivnici. Ace¬ 
stora li s’a spus atunci ce trebuie să fie, şi n’au voit să 
înţeleagă. Dar creştinii înţeleg acum toate aşa de luminos. 
Ei văd cum rânduiala lui Dumnezeu a mers neştirbită cu 
nicio iotă, din ce a voit El să aşeze pentru noi, oamenii, 
pe pământul acesta. Cu adevărat, Domnul celce sade în 
ceruri a râs de dânşii. 

De aceia noi putem privi acum frumoasa desfăşurare a 
lucrării lui Dmnnezeu şi cât de măreaţă a fost biruinţa sa. 
Să folosim şi noi roadele acestei biruinţe, să înţelegem că 
chemarea omului este de a înţelege voia lui Dumnezeu şi a 
urma arătările ei. Să păstrăm veselia biruinţei, care nu 
este ceva întâmplător ca biruinţele oamenilor, ci faptă de 
veşnică vestire între noi, creştinii. Amin. 



Predica la Duminica Tomei 

Credinţa în împotrivire cu necredinţa 

Pentru că tn'ai văzut Tomo\ 
ai crezut; fericiţi sunt ceice 
n’au văzut şi au crezut . 

Ioan 20, 29. 


Fraţilor, 

După strălucita şi înălţătoarea sărbătoare a Paştelui, 
iată-ne adunaţi în sfânta casă .a Domnului; iată-ne din 
nou dinaintea altarului sfinţit, unde neîncetat se săvârşeş¬ 
te jertfa trupului şi sângelui Domnului, supt chipul pânii 
şi al vinului. Acelaşi şir de duminici şi sărbători încep a 
curge dela Pastele trecut şi până la cel viitor. Dar fiecare 
duminică şi sărbătoare ajre însemnătatea ei. Una nu sea¬ 
mănă cu alta. La fiecare învăţăm ceva deosebit. Toate 
insă se aseamănă într’aceia că ne dau învăţături mântu¬ 
itoare pentru suflet, măcar că într’un chip deosebit. 

Iată o învăţătură de cea mai mare însemnătate în Du¬ 
minica de azi, pe care Biserica o numeşte a Tomei, în a- 
mintirea apostolului Toma, care n’a crezut că Mântuitorul 
a înviat, până nu l-a văzut şi pipăit. Evanghelia ce-aţi au¬ 
zit-o ne spune că Mântuitorul i-a spus: Numai fiindcă m’ai 
văzut, Tomo, ai crezut. Pentru aceia fericiţi toţi ceice* 
n’au văzut şi au crezut. 

Cu adevărat, fericiţi sunt aceştia. Dar nu e de ajuns, 
Fraţilor, numai să vă spun acestea. Trebuie să vi le şi 

dovedesc, trebuie să vă aduc la încredinţarea că într’ade- 
văr aşa este şi nu altfel. Pentru aceasta cer să-mi daţi as¬ 
cultare, să luaţi aminte la cele ce vă voi spune, cer chiar 
aveţi dorinţa de a vă lumina. 

I 


Fraţilor, 

Fericiţi ceice n’au văzut şi au crezut, ne spune Mântui¬ 
torul. El laudă, credinţa şi mustră necredinţa lui Toma. 
Aceasta s’o facem şi noi. Să arătăm greutăţile pe care le 
aduce necredinţa şi fericirea care este împreunată cu cre¬ 
dinţa. 

E tristă viaţa omului care trăieşte pe lume fără credin¬ 
ţă. Viaţa noastră, dacă are unele plăceri, are însă şi greu¬ 
tăţile ei- Omului îi trebuie un adăpost, unde să alerge în 
zilele când nevoia îl copleşeşte. Acest adăpost este credin¬ 
ţa. Ea întăreşte pe om şi-l ajută să lupte cu putere în va¬ 
lurile vieţii. Care din voi, în zilele de mare cumpănă, nu 
şi-a ridicat ochii spre cer zicând: ,,Doamne ajută!“ Câţi 
în timpuri de suferinţă nu şi-au găsit alinarea şi uşurarea 
în credinţa care le înălţa gândurile la Dumnezeu? Fericiţi 
ceice au crezut! 

Ce fac însă ceice nu cred, cei a căror credinţă este slă¬ 
bită? 

Mare este chinul lor! Şi ei sunt bântuiţi de fel de fel 
de furtuni. Dar neavând credinţă, unde să alerge ei după 
alinare? Nicăieri-nicăieri n’o găsesc, şi durerea creşte 
când văd neputinţa de a o uşura. Mulţi trăiesc fără Dum¬ 
nezeu pe lume, dar ceva-ceva cum îi ajunge nevoia, se 
zvârcolesc în dureri, fiindcă ei n’au credinţa, care să le 
dea alinarea cerească. 

Fără îndoială, Fraţilor, nu odată, ci de multe ori aţi 
auzit cum unuia îi moare soţia şi de durere îşi curmă firul 
zilelor; altul îşi pierde copilul şi, zdrobit de durere, îşi pune 

capăt vieţii; altul îşi pierde averea câştigată cu sudoare 
pentru fericirea copiilor şi, în desnădejde, îşi ridică viaţa. 
—Pentru ce toate acestea? — Pentrucă credinţa lor era 
prea slabă. Ei nu s’au gândit la Dumnezeul Cerurilor; 
nu şi-au adus aminte de Părintele care stinge focul fiilor 
şi către care poţi să-ţi verşi tot amarul. 

Lipsa credinţei duce pe om la nenorociri şi la perderea 
sufletului. Cel fără credinţă, pentru încetarea durerilor, a- 
leargă la uciderea lui însuşi; cel cu credinţă, la Dumnezeu. 
Vedeţi ce straşnică deosebire este între unul şi altul. Sunt 
mulţi, care-şi iau zilele fără a se gândi că este un Dumne¬ 
zeu, că lumea aceasta este v a lui şi că El e marele ei stă¬ 
pân. Dumnezeu nu este nici în cugetele, nici în urzelile, 
nici în casele, nici in inimile lor. In cugetele lor toate intră, 
numai Dumnezeu nu. 

Se scoală dimineaţa şi pornesc după treburile zilei. îşi 
mestecă hrana lor, dar uită mâna care îi hrăneşte. Vitele 
chiar ar trebui să-i ruşineze, pentrucă «Boul îşi cunoaşte 
stăpânul, iar măgarul ieslea în care îi dă să mănânce, nu¬ 
mai poporul meu, zice Domnul, nu se uită la mine» (Isaia 
1, 3). Oamenii fără Dumnezeu se îndulcesc de bunurile 
sale, dar le primesc ca pe ceva căzut din cer, fără să-şi 
ridice inimile la celce este milostivul dătător al lor. Ei au 
nevoi care nu mai încetează, dar nu se înalţă până la 
dânsul, care este gata să-i ajute. Ceas după ceas trece, 
fără ca o privire, un strigăt, o dorinţă să se înalţe către 
cer. s 

Stau şi mă gândesc: oare nu e tot aşa cu ceice ascultă 
aceste cuvinte? N’am trăit noi oare multe zile în viaţa 
noastră, ca şi cum n’ar fi fost un Dumnezeu peste noi şi 
Mântuitor lângă noi? 

Da, şi chiar mulţi din cei mai râvnitori deseori au uitat 
pe Dumnezeu. Ce puţine sunt clipele din timpul zilei, 
când El este cel întâi şi cel mai înalt în gândurile noastre! 

Şi dacă ar fi numai atâta! Dumnezeu nu e în cugetele 

multora, dar nici în socotelile pe care şi le fac pentru vii¬ 
tor. Totdeauna noi frământam în papul nostru fel de fel 
de socoteli cum să fim fericiţi; unii într’un chip, alţii în 
altul. Negustorul intră şi se afundă în negoţul lui, scoate 
şi cheltuieşte parale cu nădejdea unui bun câştig. Plugarul 
îşi împarte ogorul lui după cum i se pare mai folositor. El 
seamănă şi aşteaptă să-şi umple coşarul. Sluga lasă un 
stăpân cu nădejdea de a găsi pe altul mai bun. Noi ne ho¬ 
tărâm să facem mâne cutare sau cutare. Ne zămislim ur¬ 
zelile noastre pentru săptămânile şi lunile ce au să vie. 

Dar unde este Dumnezeu în toate aceste urzeli? De loc 
nu l-am întrebat pe dânsul. Am lucrat totul fără dânsul. 
Şi cu toate acestea nu putem să mişcăm un singur pas, 
în nimic n’o putem scoate la capăt fără mijlocirea lui. 

Este adevărat că nouă ni se pare că ajungem uneori cu 
bine la capăt şi fără ajutorul lui. El ne ajută uneori şi fără 
să-l căutăm. Dar este spăimântător lucru să vezi pe un 
om fără Dumnezeu, crescând în toate bunurile, să-l vezi 
că ajunge din ce în ce mai bogat, că turmele i se înmul¬ 
ţesc, şi cu toate acestea nicio binecuvântare asupra lui. 
Mai degrabă toate socotelile noastre să rămâie baltă, de¬ 
cât să înflorească fără Dumnezeu. 

Să ne gândim la aceasta, Fraţilor. Să începem viaţa din 
nou. Să punem rânduială în urzirile noastre. Să ne încre¬ 
dinţăm calea în mânile Domnului, să ne încredem într’în- 
sul, şi el ne va ajuta s’o trecem. 

Este drept, foarte drept să ne gândim la viitor. Este 
foarte drept să fim muncitori în treburile noastre. Trebuie 
să fim încălziţi şi de duhul Domnului. Fericit bărbatul care 
ia pe Dumnezeu în tovărăşia lui şi care doreşte ca orice 
lucru să-l înceapă, să-l săvârşească şi să-l sfârşească în 
Dumnezeu. 

Trebuie să mărturisim, Fraţilor, că sunt mulţi dintre 
noi în casele cărora nu e Dumnezeu. Prietenilor li se zice 
«bine-aţi venit». Oaspeţii sunt bine primiţi. Dar El, prie- 

tenul cel mai adevărat, oaspetele cel mai bun, nu este pri¬ 
mit, i se închide uşa. Şi totuşi unde este Dumnezeu, acolo 
este pace — pace în acea casă, în acea familie, în acele 
inimi. 

Iţi stă o peatră pe inimă, când intri în casa omului necre¬ 
dincios şi fără Dumnezeu. Poate că la dânsul este gospo¬ 
dărie bună. Toate lucrurile îţi arată îngrijire, băgare-de- 
seamâ şi rânduială. Poate stăpânul şi stăpâna sunt buni, 
primitori, binevoitori în tot chipul. 

Dar este o lipsă în acea casă. Lipseşte tocmai ceiace e 
mai de preţ. Dumnezeu nu este acolo. La toate lucrurile 
se gândesc şi toate le fac, dar tocmai cel mai folositor este 
lăsat în neîngrijire. Vai! nu e aşa oare cu multe case şi 
căscioare în care intrăm adeseori? 

Ascultaţi ce zice Domnul însuşi: Eu voi fi Dumnezeul 
tuturor familiilor lui Israil, şi ei vor fi poporul meu (Iere- 
mia 31, 3). Blăstămul Domnului este în casa celui rău, dar 
el binecuvintează locuinţa drepţilor (Pilde 3,33). 

Acum, ori dacă sunteţi bogaţi ori săraci, vedeţi că Dum¬ 
nezeu este cu voi, locuieşte cu voi, ridicându-şi casă în mij¬ 
locul vostru. Este un lucru la care eu v’aş îndemna cu 
tot dinadinsul să-l faceţi fără întârziere: să puneţi pe 
Dumnezeu la temelia familiei voastre. Binecuvântarea va 
veni peste voi, pentrucă zice Dumnezeu: Pe acei care mă 
cinstesc pe mine şi eu îi voiu cinsti (Samuil 30). 

Dar mai este alt loc .din care deseori Dumnezeu este 
alungat: *din inimile noastre. 

Aici mai cu seamă doreşte El să-şi aşeze locuinţa. Aces¬ 
tea zice Preaînaltul care locueşte în veşnicie, al cărui nu¬ 
me este sfânt: eu locuesc în locul sfânt şi înalt, la un loc 
cu cel întristat şi umilit în cugetul său (Isaia 57, 15). 

Comoara nenorocitului este în inima sa. Banii albi pen¬ 
tru zile negre, mulţi-puţini câţi are, poate să şi-i puie la 
casa de economie. Ei pot fi îngrămădiţi acolo şi puşi să-i 
dea dobândă. Pofta de bani însă, dragostea nedespărţită 

de dânşii, tot cu sine este, tot în inima sa stă, nu s’a dus 
şi ea la casa de economie. 

Tot aşa este, Fraţilor, dacă avem comoară în cer, dacă 
Dumnezeu este Dumnezeul nostru şi Hristos Domnul, prie¬ 
tenul nostru. Fără îndoială că atunci îl vom simţi în inimi¬ 
le noastre întărindu-ne, încălzindu-ne, umplându-ne de bu¬ 
curie, pace şi mulţămire./ 

Dacă suntem dintre ceice n’au în inimă pe Dumnezeu, 
nu putem fi fericiţi. Putem avea prieteni şi copii să ne iu¬ 
bească. Putem avea belşug cât de mult. Poate lumea să-mi 
pară numai o sărbătoare. Dar nu pot zice: «Sunt fericit». 
Nu-mi pot înălţa inima până la Dumnezeu şi să zic: Mă¬ 
rire ţie, Doamne, că este pace, pace binecuvântată în su¬ 
fletul meu. 

Aţi văzut, Fraţilor, că viaţa aceasta a omului necre¬ 
dincios nu este viaţa cea fericită. Dar am cercetat-o numai 
aşa cum o vedem zilnic, cum se scurge liniştită. S’o cerce¬ 
tăm ce este ea şi în zilele grele, şi atunci veţi vedea, fraţi¬ 
lor, că viaţa omului fără credinţă este cea chinuită. 

II 

Să ne ducem cu mintea la omul care se apropie de sfâr¬ 
şitul vieţii. In toată tinereţa şi în zilele bune, a huzurit 
fără să se gândească că este un Dumnezeu pe lume care-i 
vede faptele. Cugetarea că toate" astea se sfârşesc odată 
îi va fi venit în cap, dar nu s’a mai gândit apoi la asta, 
zicându-şi că e departe de tot şi că mai are de petrecut. 
Iată-1 însă din petrecere în petrecere, din an în an tot mai 
slăbit, ialtă-1, în sfârşit, bătrân. Acum toate plăcerile din 
trecut îi vin în minte ca un nor ameninţător. Vede că se 
apropie de un sfârşit, dar nu ştie ce-i aduce. El se teme, 
fiindcă atunci când nu ştii ce se va întâmpla, mai degrabă 
te duci cu mintea la rău decât la bine. Pe fiecare zi teme- 

rea asta îi e mai chinuitoare. El vede că moare fără nicio 
nădejde de viitor. 

Moare, dar ce-o să fie oare după moarte? Gândurile pe 
care le-a alungat în tinereţă, acum îl chinuesc la bătrâ- 
neţă. Nopţile cele lungi se zvârcoleşte în nedormire. Gân¬ 
dul că poate se stinge pe veşnicie sau îl aşteaptă vreo pe¬ 
deapsă, îi stă ca un călău ameninţător. 

Vine ceasul morţii, şi ce luptă, ce chin, ce durere cum¬ 
plită! Se apucă cu dinţii de această viaţă pe care o pără¬ 
seşte. Dacă ar avea o scântee de credinţă! Dar nu, n’o 
are şi intră în moarte ca într’o prăpastie neagră şi fără 
fund. 

Ce privelişte deosebită ne dă omul care toată viaţa s’a 
încălzit la focul credinţei lui Dumnezeu! El trece prin via¬ 
ţă ca omul care ştie fără greş de unde pleacă şi unde are 
să ajungă. Şi dacă nu duce o viaţă de huzur, el ştie că 
toată fapta bună îi aduce dobândă în cer. De aceia o în¬ 
grijeşte şi o udă ca pe o buruiană de leac. 

El intră în bătrâneţă, dar intră cu nădejdea omului care 
aşteaptă răsplata faptelor sale. Departe de a fi chinuit, 
simte o mulţămire fără margini. El nu se mai îngrijeşte 
ce-o să fie după moarte, fiindcă ştie negreşit că merge în 
sânul Tatălui. 

Vine sfârşitul vieţii. Toţi îl plâng. El însă moare cu 
zâmbetul pe buze. Moare ca creştin împărtăşit, cu lumâ¬ 
narea în mână, eu preotul lângă dânsul, ca omul care de 
nimic nu şi-a bătut joc în viaţă şi cu cinste vrea s’o sfâr¬ 
şească. Fericiţi ceice au crezut şi fericit este şi acesta! 

Aţi văzut, Fraţilor, unde duce nepăsarea şi necredinţa, 
precum şi fericirea care este împreunată cu credinţa. N’am 
nevoie să vă lămuresc mai mult. 

III. 

Totuşi trebue să vă mai spun că viaţa omului credin¬ 
cios este totdeauna însufleţită de nădejde. El niciodată nu 

desnădăjduieşte. In ceasul celei mai mari slăbiciuni, se 
uită spre cer şi simte că totul este trainic şi nevătămat. 
Acolo este Părintele său, aşezat pe tronul cel veşnic. Acolo 
este Mântuitorul, nu Mântuitorul îndurerat, batjocorit şi 
ucis de oameni, ci Mântuitorul plin de viaţă, care şade de-a 
dreapta Tatălui, Mântuitorul Atotputernic, care ne-a res- 
cumpărat şi care acum se bucură binecuvântând pe cei 
ce i-a mântuit. 

Acolo este ancora sa prinsă cu tărie. Acolo este nădej¬ 
dea sa clădită pe peatră. Când creştinul se ţine de dânsa, 
nimic nu-1 mai poate zmulge din mânile Tatălui. Pot să 
vie toate încercările: boală, moarte; creştinul îţitărit în 
credinţă însă, are armele veşnice cu care luptă. Cine poate 
să-l mişte de pe nezguduita sa temelie? 

Astfel este, Fraţilor, omul cu credinţă. Nădejdea nicio¬ 
dată nu-1 părăseşte. El ştie că are totdeauna un adăpost 
şi un scut în credinţa sa. 

Dacă ai asculta pe oamenii fără credinţă, ai crede că 
viaţa celui credincios e cum nu se poate mai urâtă, că nu 
are niciun farmec. Oamenii necredincioşi, când îti vor- 
besc de viaţa lor petrecută în chefuri şi destrăbălări, o 
ridică în slâvă. Viaţa omului care trăieşte cu credinţa în 
Dumnezeu şi lucrează după dânsa li se pare grea şi întu¬ 
necoasă. Numai viaţa lor stricată şi de pierzarea sufletu¬ 
lui şi trupului li se pare vrednică de trăit. 

Totuşi, nu e aşa. Pentru a vă lămuri mai bine, am să 
vă aduc o pildă. 

Când Dumnezeu a vrut să dea lege poporului evreesc, a 
chemat pe Moisi, mai marele lor, în muntele numit Sinai, 
ca să le dea legea. Muntele însă clocotea de puterea dum- 
nezeească, care se afla acolo. Trăsnete şi fulgere se încru¬ 
cişau, de credeai că muntele se prăbuşeşte, iar cerul ia 
foc. Ia gândiţi-vă acum ce făcea poporul care sta în vale 
şi aştepta legea? Fără îndoială că, în mijlocul zgomotului 
asurzitor şi a trăsnetelor cumplite, credea că Moisi a pie- 

rit şi nu se mai întoarce la ei cu legea. Moisi însă stătea 
viu şi nevătămat. 

Aşa este, Fraţilor, şi cu oamenii credincioşi şj. necre¬ 
dincioşi. Cei necredincioşi fac cu credincioşii cum poporul 
evreesc făcea cu Moisi. Lor li se părea că Moisi a murit, 
dar el era teafăr. Cei necredincioşi zic că viaţa celor cre¬ 
dincioşi e urâtă, dar lor numai li se pare aşa, fiindcă-s or¬ 
biţi de viaţa lor desfrânată. Ei judecă numai de departe, 
cum şi Evreii de departe judecau despre muntele Sinai 
unde se suise Moisi spre a lua Tablele Legii. Muntele era 
frumos pentru cine stătea sus; înfricoşat însă pentru cine-1 
privea de departe. Pentru necredincios, credinţa i se pare 
înfricoşată, celui credincios însă îi este nespus de dulce. 
Omul grosolan, care nu judecă decât pe deasupra, se miră 
când vede pe altul suindu-se din ce în ce mai sus pe scara 
vieţii creştineşti. Ce-şi zice el? Mai bine rămân la capăt 
decât să mă sui în vârf. Şi urăşte pe tot celce merge în 
calea vieţii creştineşti caşi cum i-ar aduce lui vreun rău. 
El zice cum ziceau Evreii: Să nu grăiască către noi Dum¬ 
nezeu, ca nu cumva să murim (Eşirea 20, 19). Dar Dum¬ 
nezeu a grăit către Moisi, şi nu numai că n’a murit, ci ini¬ 
ma i s’a umplut de o dulceaţă cerească. Ceiace pentru E- 
vreii plecaţi la plăcerile cărnii era groază, pentru dânsul 
era pace şi linişte dulce. 

Astfel e viaţa celui ce trăieşte în credinţă, Fraţilpr, via¬ 
ţă paşnică şi neturburată. Pace multă, zice proorocul Da- 
vid, este la ceice iubesc legea ta şi nu este lor ztoainteală 
(Psalmii, 118, 165). Omul credincios, ori de i se întâmplă 
bine, ori rău, aceiaşi seninătate are. El se ridică cu min¬ 
tea la Dumnezeu şi acolo îşi găseşte odihna şi mulţămirea, 
pe care viaţa pămâ'nească cu nevoile ei nu i-a dat-o. Nu¬ 
mai în astfel de împrejurări putem pricepe toată adânci¬ 
mea cuvintelor Mântuitorului: Veniţi la mine toţi cei os¬ 
teniţi şi însărcinaţi şi eu vă voi odihni pe voi. Luaţi jugul 
meu peste voi şi vă învăţaţi dela mine, că sunt blând şţ 

smerit cu inima şi veţi afla odihnă sufletelor voastre, că 
jugul meu este bun şi sarcina uşoara (Matei, 11, 28-30). 

Mare este uşurarea pe care o capătă omul prin cre¬ 
dinţă! Când o mamă duioasă ştie pe fiul său dus departe, 
la război, peste ţări şi mări, cine va da alinare şi odihnă 
sufletului ei chinuit? înfumurarea necredincioşilor? Nu, 
Fraţilor, ci credinţa în puterea lui Hristos Domnul nos¬ 
tru. Acolo află ea şi acolo vom afla şi noi odihna sufle¬ 
telor noastre. 

Pentru toate acestea, Fraţilor, credinţa a fost socotită 
de mult preţ în viaţa creştinească. Ceiace este ancora pen¬ 
tru corabie, este şi credinţa pentru creştin. Vine furtuna, 
valurile se ridică, se aruncă turburate asupra corăbiei. Ea 
însă stă liniştită şi nemişcată. Aşa este şi creştinul. Vin 
lovituri de ale sortei, vin ispite de tot Soiul, el însă rămâne 
neturburat, fiindcă credinţa lui este ancora care îl ţine 
legat de puterea lui Dumnezeu. 

Sfinţii Părinţi totdeauna au lăudat-o cu multă căldura. 
Sfântul Amvrosie zice: Credinţa este temelia tare a tutu¬ 
ror deprinderilor bune 1 ). Tot credinţa, adaugă Sf. Ioan 
Gură de Aur, este începutul dreptăţii, izvorul sfinţeniei şi 
inima dreptei slujiri a lui Dumnezeu 2 ). 

Acum, Fraţilor, când se apropie timpul ca fiecare să 
ne îndreptăm spre casele noastre, să ne gândim ce în¬ 
seamnă a trăi fără Dumnezeu, fără credinţă, a simţi că 
El este departe de noi, că El este Dumnezeul nostru şi 
totuşi stăm fără legături cu dânsul! Oh! cutremură-te 
numai la gândul că poţi trăi un ceas, o clipă chiar fără 
Dumnezeu. Nu îndrăzni să mai începi o zi fără a cere 
dela dânsul să te călăuzească, să te îndrepteze, să te pă¬ 
zească şi să te binecuvinteze! Nu îndrăzni să-ţi mai pui 
într’o noapte capul pe pernă fără a-1 ruga să te păzească! 


1) In Psalm as, 40. 

2) Cuvântare despre credinţă, nădejde şi dragoste. 

Vorbeşte cu tine însuţi şi spune: De azi'încep o viaţă nouă, 
Dumnezeu va fi Dumnezeul meu, în voia lui voi umbla. 

Gândiţi-vă, apoi, cum viaţa fără credinţă e şi o viaţă 
fără nădejde. In ceasul acela, când, părăsit şi singuratec, 
inima şi trupul tău cad slăbite, când lumea se frământă 
fără a se gândi la tine, când prietenii nu pot să te ajute 
şi nici avuţia^ dacă o ai, nu poate să-ţi aducă mângâere; 
în ceasul în care viaţa merge spre apus, iar moartea se 
apropie neîncetat, când totul se stinge şi veşnicia se în¬ 
tinde înaintea ta, — cât de mare este atunci nenorocirea 
de a nu avea nicio nădejde,niciun braţ părintesc pe care 
să ne sprijinim, niciun Mântuitor care să ne ducă la adă¬ 
post ! 

Acum, Fraţilor, în această zi de mare sărbătoare, să ne 
încălzim la soarele credinţei care întăreşte şi oţeleşte su¬ 
fletele oamenilor. Acum, când am văzut tot preţul ei, s’o 
sădim adânc în sufletele noastre, fiindcă fericită este cre¬ 
dinţa, fericiţi ceice au crezut. Amin. 



Predica la Duminica Mironosiţelor. 

Chemarea femeii în creştinism, cu restrângere la chemarea 
ei şi în viaţa obştească. 

Fraţilor, 

Suntem în a treia Duminică dela Paşti. Ca şi un co¬ 
păcel care, până dă căldura, stă înegrit, fără pic de ver¬ 
deaţă, cu mugurii închişi, aşa am fost şi noi. Am trecut 
prin tristeţa Postului Mare şi am stat cu inima strânsă, 
ca şi copăcelul în timpul frigului. Cum s’ar putea creştinul 
bucura, când se gândeşte că se apropie patimile Mântui¬ 
torului? De aceia postul e cel mai potrivit lucru pentru 
tristeţa inimii lui. Ajuns la Sfânta Zi a învierii Domnu¬ 
lui, creştinul trece dela întristare la bucurie. Inima lui se 
deschide, după cum şi mugurii copăcelului încep a se des¬ 
chide la venirea căldurii. Dar căldura se tot înteţeşte şi 
mugurii se tot deschid, se fac frunze, cât colo iaca şi flo¬ 
rile. 

Dar nici cu creştinul nu e^altfel, fraţilor. Inima lui, în¬ 
veselită la Paşti, merge înainte tot veselindu-se, ca mu- 
gurele. 

Din Duminică în Duminică, sfânta mamă Biserica îi 
tot pune înainte învăţături frumoase din viaţa Mântuito¬ 
rului, desfătându-i urechea în acelaş timp în îngerescul 
cântec „Hristos a înviat". Am trecut înălţarea, îndată 
ajungem şi la Duminica Mare. In această zi, putem spune 
că sufletul creştinului e caşi un pom înflorit. Dela Paşti 

şi până în această zi, el a tot crescut ca mugurele, s’a des¬ 
făcut, iată-1 şi la floare. 

Ei, Fraţilor, dar pomului i se dă căldură fără s’o caute 
el. Creştinul însă trebuie el să vie la sfânta casă a Dom¬ 
nului, şi aci trebuie să fie şi cu sufletul, nu numai cu timpul. 
Cum să încălzească şi înflorească biserica sufletele noa¬ 
stre, când noi îi închidem urechile! Iată, suntem între Paşti 
şi Rusalii. Trebuie la toate să luăm aminte ca, până la 
ziua Pogorîrii Sfântului Duh sau Duminica Mare, să ajun¬ 
gem într’adevăr înfloriţi. Timpul care se scurge între Paşti 
şi această zi este cel mai frumos din întregul an creştinesc. 
Parcă şi firea toată se bucură cu noi. Abia încălzită pe la 
Paşti, ea ajunge la căldură deplină la Rusalii. Insă, ca să 
te bucuri şi tu, suflet creştin, trebuie să creşti neîncetat în 
bucurie. N’ai să ajungi în vârful scării până nu te-ai suit 
pe trepte. Iată, azi suntem într’o astfel de treaptă. Ne 
aflăm în Duminica a treia dela Paşti, pe care Biserica o 
numeşte Duminica Mironosiţelor. Să ascultăm învăţăturile 
ei, ca să creştem neîncetat caşi mugurii la razele soarelui, 
şi aşa, din treaptă în treaptă, să tot trecem mai sus, ca să 
putem culege roadele vieţii noastre creştineşti. 

I. 


Fraţilor, 

Ziua de azi, numită Duminica Mironosiţelor, sărbăto¬ 
reşte amintirea acelor femei miloase care s’au dus să ungă 
trupul Mântuitorului după îngroparea sa. Vedeţi, numai 
nişte femei cu sufletul milostiv şi îndurerat s’au dus să-şi 
facă cea din urmă datorie către celce nu ştiau de se va 
mai ridica din morţi. El s’a sculat însă, Fraţilor, a înviat, 
înviind şi pe femee la o viaţă nouă şi neauzită până atunci. 

învăţătura Mântuitorului ridică cinstea femeii din ru¬ 
şinea de veacuri în care zăcuse până în acea vreme. Dacă 



184 


v’aş spune cum era socotită femeia mai înainte de veni¬ 
rea Mântuitorului, v’aţi înspăimânta. Niciodată n’a fost 
ea socotită tovarăşă credincioasă a bărbatului, ci mai mult 
roabă care trebuia să se plece sub un jug apăsător. Era 
un fel de vită de muncă, cu puţin mai pre sus decât vitele 
fără cuvânt. Nimănui nu-i trecea prin cap că ar merita o 
soartă mai bună. Pierise din mintea oamenilor că Dumne¬ 
zeu o făcuse tovarăşă a bărbatului când a dat-o lui Adam. 

Iată, în sfârşit, ivindu-se Mântuitorul, care ne-a mântuit 
din ghiarele păcatului Pentru femee El s’a făcut încă o- 
dată mântuitor: Nu numai de robia păcatului a mântuit-o, 
ci şi din robia vieţii de toate zilele. 

Legătura dintre bărbat şi femee s’a prefăcut numai clela 
venirea Mântuitorului. Dela ceiace era înainte, ca o legă¬ 
tură dintre rob şi stăpân, a ajuns o legătură sfântă, aşa 
cum o ţine Biserica până azi. Unde s’a pomenit până la 
Hristos de taina nunţii, care aduce unirea bărbatului cu fe¬ 
meia, ca un jurământ înaintea lui Dumnezeu î Sub domnia 
legii lui Hristos, bărbatul şi femeia nu mai sunt stăpân şi 
slugă. Ei sunt doi tovarăşi, care s’au legat înaintea lui 
Dumnezeu să-şi ducă viaţa împreună. Dumnezeu primeşte 
legătura lor şi o sfinţeşte ca să propăşească spre tot lu¬ 
crul bun. 

In învăţătura legii creştineşti, nunta este o faptă feri¬ 
cită din viaţa omului. Şi bărbatul şi femeia intră cu pieptul 
şi inima deschisă, fără nicio teamă, ci cu încredinţarea că 
se duc la fericire. 

Fraţilor, numai Hristos a dat chezăşia fericirii. Numai 
El a ridicat femeia la treapta ce i ge cuvenea. Bărbatul, 
ca mai puternic, femeia, ca mai simţitoare, au ajuns să se 
întregească unul pe altul. Bărbatul este capul, iar femeia 
inima căsătoriei. Dumnezeu n’a dat toate unuia şi toate 
altuia, ci unuia i-a dat putere şi vitejie, altuia inimă şi 
duioşie, pentruca, uniţi, să poată închega un întreg. 

Când Mântuitorul fu pornit cu crucea să fie răstignit, nu- 



mai femeile plângeau în urmă. Lor le-a zis Mântuitorul: Fii¬ 
cele Ierusalimului, nu mă plângeţi pe mine, ci plângeţi-vă pe 
voi şi pe fiii Voştri, (Luca 23, 38). Pentru aceasta am spus 
că în femee este mai multă inimă şi că numai ea întrege¬ 
şte puterea şi vitejia bărbatului. Bărbaţii erau nepăsători 
la răstignirea Mântuitorului, numai femeile au plâns. 

Iată, fraţilor, cum Domnul Hristos a şters multe din 
suferinţele lumii vechi. Robia femeei era un izvor de neîn¬ 
cetat chin pentru dânsa, Mântuitorul a pus-o în starea 
nesfârşitei bucurii. 

Dar dacă Mântuitorul Hristos a curăţit pe femee de 
lepra robiei, dacă a ridicat-o la treapta de vrednicie la care 
Biserica o ţine până azi, s’au născut însă pentru dânsa şi 
unele datorii nouă, care sunt potrivite cu starea de cinste 
în care se află. 


II. 

Bărbatul şi femeia se leagă prin căsătorie să ducă un 
trai împreună şi să-şi intemeieze o stare a lor. Adevărata 
cunună a unei căsătorii sunt copiii. Către dânşii femeia 
are mari datorii, fiindcă ea stă mai mult în casă şi se poate 
ţinea mai mult de dânşii. 

Cine a ridicat femeia la vrednicia de soaţă a bărbatu¬ 
lui? — Hristos. Deci tot după Hristos are şi ea datoria 
a-şi creşte copiii. Tu, femee, prin ţlristos ai ajuns la viaţă 
cinstită, tot prin Hristos du-ţi copiii la viaţă binecuvân¬ 
tată! Sădeşte dela început într’înşii sămânţa spre fapte 
bune, ca să nu ai a te căi mai târziu de căile rele pe care 
au apucat. Du viaţa ta aşa ca ei să vadă în tine apucă¬ 
turile cele bune. 

Copilul face şi el ce vede la părinţi. Vai şi amar e când 
părinţii îşi arată cusururile în faţa copiilor! Tot la aceste 
cusururi se vor deprinde şi ei mai târziu. Când însă au să 
vadă că sunt primejdioase, pe părinţi au să-i blastăme. 

Se cere deci ca femeia să nu se arate nevrednică de cin¬ 
stea la care a ridicat-o Hristos. Cele mai bune mame au 

fost cele creştine. Prin buna creştere dată fiilor lor, unii 
din aceştia au ajuns sfinţi, pe care Biserica îi cinsteşte 
azii). Dacă vom cerceta bine, vom găsi că buna temelie 
pusă de mame a fost cea pe care s’a clădit sfinţenia fiilor. 

Pentru aceia femeia nu trebuie să uite că este ridicată 
din robia păgânismului de Domnul Nostru Iisus Hristos. 
Adusă în starea aceasta, de soaţă deopotrivă cu bărbatul, 
trebuie să-şi amintească că Mântuitorul este înălţătorul 
ei. Prin nimic nu-i poate mulţămi mai bine decât prin în¬ 
deplinirea învăţăturilor lui şi prin sădirea lor în sufletul 
copiilor. 

Sunt şi azi multe neamuri păgâne pe faţa pământului, 
şi Doamne! în tristă stare se află femeile la dânsele. Stau 
tot aşa caşi acum două mii de ani înainte de venirea Mân¬ 
tuitorului. 

Mai este ceva şi mai însemnat încă. Dacă Domnul Hris¬ 
tos a rădicat femeia la aşa cinste, încât legătura dintre ea 
şi bărbat a sfinţit-o, urmează că femeia şi bărbatul nu tre¬ 
buie să lege trai împreună decât numai prin bine-cuvânta- 
rea Bisericii. 

Când Biserica înalţă la aşa mare preţ unirea bărbatului 
cu femeia, este de mirat ca tocmai ei să fugă de dânsa. Ba 
este nu numai de mirat, ci şi uimitor, Fraţilor, ca bărbatul 
sau femeia să fugă de cinstea pe care le-o dă Biserica prin 
binecuvântarea căsătoriei. Acesta e semnul că Mântuitorul 
Hristos a ridicat sus vrednicia femeii, că n’a socotit-o ca 
un gunoi. Biserica întemeiată de El a arătat dela răsări¬ 
turi până la apusuri că femeia creştină nu mai e ca cea 
păgână. Fraţilor, atunci cum unii îşi mai leagă un trai 
împreună, fără a se gândi să-l sfinţească mai întâi în bi¬ 
serică? Mare rătăcire e aceasta! Oare nu se gândesc ei 
că se întorc din nou la noroiul (glodul) din care i-a scos 
Mântuitorul? 


1) Cine vrea amănunte să cetească scrierea Sf. Vusile, tradusă 
de fostul Mitropolit Primat Iosif, cap. 1. Se găseşte în Bucureşti la 
Tipografia Cărţilor Bisericeşti. 

Domnul Hristos a făcut această legătură cinstită, pe 
femee a făcut-o soaţă adevărată, şi tu fugi de cinste. Apoi 
nu vă gândiţi oare că cine nu se cinsteşte singur, nici alţii 
n’au să-l cinstească? 

In zilele noastre am ajuns şi la această pacoste: vezi 
gospodării întemeiate fără să fie Dumnezeu la temelie. 
Nu s’a început lucrul cu Dumnezeu şi te miri de-o ieşi 
bine. 

Unde sunt timpurile bătrânilor noştri, când Românul, 
şi de era pace, şi de era războiu, pornea cu Dumnezeu 
înainte! De era treaba cât de mică, cu „Doamne ajută" 
începea, şi tot izbândea. Şi acum te gândeşti tu oare 
că la o faptă aşa de mare cum e căsătoria, te poţi lipsi de 
Dumnezeu? 

Amară rătăcire, Fraţilor! Ce-a fost bun am lăsat, ce-a 
fost rău am semănat şi secerat. Când cineva îşi începe gos¬ 
podăria cu o femee, fără să mai alerge la binecuvântarea 
Bisericii, pare un fel de târguială, pe care azi o faci şi mâne 
o desfaci. Femeia rămâne în aceiaşi stare păgânească, din 
care a scos-o Mântuitorul. 

Ei, femeie, femeie, dacă ai preţui tu cinstea cu care te-a 
învrednicit Mântuitorul, pe vecii vecilor ai fugi de acei ce 
vor să-şi lege traiul cu tine fără Biserică! Cine perde de 
aici? Tu femeie, căci lepezi cinstea în care te-a îmbrăcat 
Mântuitorul. 

Iată deci încă o datorie pentru ceice sunt sub legea 
creştinească: să nu arunce cinstea pe care Mântuitorul a 
dat-o femeii. Mai cu seamă femeia să o păzească, căci a 
ei este. 

Fraţilor, ştiţi că atunci când cineva este înălţat la vreo 
treaptă mai mare, i se dă şi lucrul său mai de cinste po¬ 
trivit cu treapta. Când eşti mic, faci şi treburi mai mici, 
când eşti mare însă, faci şi treburi mai mari. Tot aşa şi 
cu femeia. In starea tristă în care zăcea înainte de Hristos, 
nu făcea decât lucruri de acestea, de vită, fără a se mai 
gândi că este un suflet într’însa. Legea lui Hristos a schim- 

bat cu totul starea aceasta. A ridicat-o la cinste. De aceia 
trebuie să se gândească şi ea la ceva şi mai înălţător pen¬ 
tru sufletul ei. 

Simţirile cele mai duioase şi mai curate sunt mai mult 
ale femeei de cât ale bărbatului. Ea este mai slabă, dar şi 
mai miloasă şi mai simţitoare. De aici urmează pentru 
dânsa datoria, nu de a înăbuşi aceste frumoase simţiri, ci 
de a le pune în lucru. 

Ea trebuie să .păşească în frunte, când este vorba de dra¬ 
gostea şi ajutorarea copiilor săraci, de îngrijirea bolna¬ 
vilor, de datoriile către cei morţi şi multe altele. Asta nu 
înseamnă de loc că bărbatul nu trebuie să facă şi el tot 
aşa, nu. El însă fiind totdeauna mai mult după treabă de¬ 
cât în casă, îi e mai greu. 

Toţi aţi văzut vreun spital. Apoi, cine îngrijeşte de bol¬ 
navi acolo? — Tot femeia, că aşa e mai potrivit. Unde este 
'vorba de milă, acolo femeia trebuie să fie întăi. 

Şi ce serbăm noi azi, Fraţilor, decât mila unor femei, 
care, prin mila lor, şi-au scris numele în cartea mântuirii!' 
Milă nemăsurată au arătat aceste femei, pe care Biserica 
le-a numit Mironosiţe, către Mântuitorul. Zăcea în mor¬ 
mânt Domnul nostru, şi ele s’au dus să-l ungă cu mirezme. 
Tot ele au avut cele dintâi fericirea de a afla învierea Mân¬ 
tuitorului. Numele lor a străbătut şi va străbate încă dea- 
lungul veacurilor spre a da îndemn şi altora să facă tot 
caşi dânsele. 

Pentru aceia, Fraţilor, ţintuiţi în sufletul vostru tot 
ceiace aţi auzit, şi voi, femeilor, nu aruncaţi veşmântul 
cinstei cu care v’a îmbrăcat Domnul Hristos; cu tot lucrul 
bun şi de folos îndeletniciţi-vă! La razele calde ale soare¬ 
lui creştinesc încălziţi-vă sufletul! Nu înăbuşiţi simţirile 
înalte şi frumoase cu care v’a înzestrat Dumnezeu! Faceţi 
ca aceste Mironosiţe, care, fără a fi îndemnate de civenva, 
au dat drum deschis milei ce le uda sufletul. Numai astfel 
vom lucra spre cea mai înaltă mărire a lui Dumnezeu şi 
spre fericirea noastră. Amin. 



Predica la Duminica Slăbănogului 

Despre câutarea bolnavilor 

Doamne, nu am pe 
cine să mă bage în scăl- 
dătoare. Ioan 5, 17. 

Fraţi creştini, 

Unul din cei mai nenorociţi oameni, de care ni s’a vorbit 
vreodată, a fost, fără îndoială, acest paralitic sau slăbă¬ 
nog, de care ne-a vorbit astăzi Sfânta Evanghelie a apo¬ 
stolului Ioan. Ascultaţi şi vă veţi încredinţa de cele ce vă 
spun. 

Treizeci şi opt de ani erau de când acest slăbănog zăcea 
plin de durere lângă marginea unei scăldători, numită Scăl¬ 
dătoarea oilor. Dacă zăcea el de atâţia ani, fără îndoială, 
era ştiut de toţi câţi veneau pe acolo ca să se lecuiască 
sau numai să vadă bolnavii. Intr’o aşa lungime de vreme, 
toţi îl vor fi văzut cu faţa ca de mort, cu ochii în fundul 
capului; în loc de carne, numai pielea pe oase. 

Zăcerea nesfârşită nu-1 putea aduce în stare mai bună. 
îmbrăcămintea îi va fi fost numai zdrenţe. Nu ne mai în¬ 
doim că, cu glas slab de tot şi cu căutătura rugătoare, 
va fi mişcat de milă şi compătimire până şi petrele. Pe de 
altă parte, nu era nevoie decât de scurta osteneală a unui 
om ca să-l scape din durerile lui. 

In scăldătoarea aceia, odată pe an, se scobora îngerul 
Domnului şi turbura apele. Cel întâi bolnav, vârât într’însa, 
se lecuia. Deci ce era de nevoie. pentru vindecarea slăbă- 

nogului, decât ca un om să-l cufunde în scăldătoare, când 
îngerul o turbura! 

Dar în cei 38 de ani de zăcere nu s’a găsit nicio fiinţă 
milostivă care să se ostenească pentru el, numai cât ai 
adăpa o vită. Apoi, Fraţilor, vă întreb eu acum: n’am drep¬ 
tate să spun că era o mare nenorocire pentru chinuitul 
bolnav? Şi băgaţi-de-seamă că pentru uşurarea sa, nu era 
nevoie să cheltuieşi averi cu leacurile şi medicii. Dacă i-ar 
fi trebuit cine ştie ce ierburi scumpe, căutate prin ascun¬ 
zişurile munţilor, dacă i-ar fi trebuit vreo pasăre sau li¬ 
ghioană rară şi grea de găsit, cum ne pomenesc poveştile 
strămoşilor, — nu ne-ar părea de mirat că vedem pe bol¬ 
nav în aşa părăsire. 

Dar când te gândeşti că nu se cerea alta, decât să alerge 
cineva la un timp potrivit şi, cu o singură împinsătură, 
să-l arunce în apă, nu e de mirat că în 38 de ani nu s’a. 
găsit niciun prieten bine-voitor, nicio rudă iubitoare, niciun 
om milostiv care sâ-1 ajute ? 

Ba încă mai este ceva. Sfânta Evanghelie spune că sco- 
borârea îngerului în apă era la un timp ştiut. Deci omul 
milostiv, care ar fi vrut să ajute pe slăbănog, nu era ne¬ 
voit să-şi peardă multă vreme. N’avea decât să vie la 
timpul ştiut, să bage pe bolnav în scăldătoare, şi gata. Şi 
totuşi an după an a trecut, an după an a aşteptat slăbă¬ 
nogul, şi nimeni nu s’a milostivit de el. Deci dreaptă a fost 
spusa noastră la început că nenorocirea acestui om era ne¬ 
măsurată. 

Dar nimic n’am folosi, fraţilor, dacă numai am întoarce 
această povestire pe o parte şi pe alta şi ne-am uita la 
dânsa. Trebuie să ne adâncim în cercetarea ei şi să vedem 
ce hrană putem scoate de aci pentru sufletul nostru. Dar 
aceasta este o muncă nu tocmai uşoară, fiindcă nu tot 
omul a căpătat dela Dumnezeu darul cuvântului. De aceia, 
mai înainte de a pătrunde mai adânc în lucrul nostru, ri¬ 
dic privirea rugătoare spre Celce a vindecat pe slăbănog, 

spre Domnul Hristos, ca să-mi dee cuvânt bun şi înţele¬ 
gător spre a pătrunde inimile şi cugetele voastre. 

Fraţi creştini, 

Multe sunt faptele bune pentru care Mântuitorul nostru 
ne-a făgăduit viaţa veşnică. Dar vedeţi că, pentru a le în¬ 
deplini, ele ies înainte fără să le cauţi; nu costă pe om mul¬ 
tă osteneală. Cel flămând vine şi cere, ba poate te şi necă¬ 
jeşte, şi trebuie să-i dai, căci altfel n’ai lucrat creştineşte. 
Cel însetat îşi arată focul ce-1 arde, gâtul uscat, şi, de-1 vei 
izgoni, n’ai lucrat creştineşte. Călătorul, zbrobit de lungi¬ 
mea drumului, de arşiţa soarelui, de praful otrăvitor, a- 
leargă la tine să-i dai adăpost pentru odihnă. Eşti surd la 
cererea lui? N’ai decât să nu-ţi mai zici creştin. - 

Toate astea plata lor vor lua, fiindcă zice Domnul Hris- 
tos că şi un pahar de apă dat în numele său va fi socotit 
la judecată. Deci cu atât mai mult vor fi răsplătite bine¬ 
facerile mai mari. Dar băgaţi de seamă, Fraţilor, că toate 
aceste binefaceri pe care le-am numărat: către flămând, 
însetat, ostenit, vin şi te caută. Doar numai să te ascunzi 
ca să nu le faci. 

Este însă altă faptă, de alt soi, pe care trebuie s’o cauţi 
ca s’o îndeplineşti. Pentru asta cu atâta este mai vred¬ 
nică de răsplată şi mai preţuită. Aceasta este îngrijirea 
bolnavilor. 

Nenorocirea bolnavului e mult mai mare decât a altora. 
Poţi să-ţi laşi porţile deschise mult şi bine, că el n’are cum 
să-ţi ceară ajutorul. De cerut ar cere el, dar cine să-l audă 
pe patul zăcerii lui ? Şi cu cât e mai bolnav, cu atât mai pu¬ 
ţin poate cere ajutor şi să dea de veste durerea sa. Iată 
pentru ce Mântuitorul lumii, Domnul Hristos, a vindecat 
atâţia bolnavi, iar la judecata de apoi va zice celor ce au 
îngrijit de dânşii: Bolnav am fost şi m'aţi cercetat, in¬ 
traţi în locul pregătit vouă dela întemeierea lumii (Matei 
25,36). 

De aceia, Fraţilor, cheltuiţi şi voi puţină grijă ca mi* 
lostenie pentru bolnavi, fiindcă, dintre toate soiurile de bi * 
nefaceri, aceasta are să vă necăjească şi să vă turbure 
mai puţin. Mergeţi şi-o căutaţi voi, fiindcă nu vă poate 
căuta ea. 

Unii nu vor fi voind să facă binele zicând poate că cei 
lipsiţi sunt vinovaţi de lipsa lor. Alţii nu-1 fac poate pen- 
trucă nu ştiu durerea celui în nevoie. De pildă, unul nu 
se milostiveşte de cei închişi: una, fiindcă nu ştie chinul 
de a fi închis, şi, al doilea, va zice că cel închis e vinovat, 
şi pentru asta n’are decât să-şi rabde soarta lui. 

Nu tot aşa însă este cu boala. Nu poţi învinui pe om că 
de ce e bolnav. Nu poţi să zici că din vina lui s’a îmbol¬ 
năvit şi deci să-l lăsăm în neîngrijire. Tot aşa nu poate 
zice cineva că nu ajută pe bolnav, fiindcă nu ştie durerea 
boalei. Dacă ai mers aşa de bine pe calea vieţii, încât boa¬ 
la nu te-a ajuns, nu poţi fi încredinţat c’o să fie aşa până 
la sfârşit, că n’o să te ajungă la bătrâneţe, înainte de 
moarte. Pentru aceea apropie-te de patul bolnavului şi 
fie-ţi milă de dânsul; mângâie-1 şi uşurează-1, pentruca o- 
dată să-ţi trimeată Dumnezeu şi ţie mângâierea şi uşura¬ 
rea trebuincioasă. 

Pilda dreptului Iov, c.are a suferit atâtea rele şi boale, 
ne face să pricepem cât de mare trebuie să fie suferinţa 
unui bolnav, faţă de celelalte nenorociri. In prada sără¬ 
ciei şi lipsit de copiii săi, el nu-şi perdea capul şi liniştea 
sufletului şi tot binecuvânta pe Dumnezeu. Dar când du¬ 
rerile boalei se înteţiră, Iov deschise gura şi blăstămă 
ziua în care s’a născut (Iov 3, 1). 

Tocmai din pricină că durerea boalei este mai mare 
decât altele, şi îngrijirea bolnavilor este arătată în Evan¬ 
ghelie ca ceva mare şi dumnezeesc. Sf. Apostol Petru, 
aducând pe unii la creştinism, vorbeşte de binefacerile 
Domnului nostru Iisus Hristos şi spune: Dumnezeu a uns 
pe Iisus Nazarineauul cu duhul sfânt şi cu putere, care a 

umblat făcând bine şi vindecând. (Fapt. Apostolilor 10,38). 
Astfel a vindeca e o lucrare dumnezeească, o faptă la 
care Dumnezeu ne îndeamnă. Pentru aceia a cerceta pe 
bolnavi, a-i mângâia, a-i uşura, a le întări sufletul, este o 
binefacere omenească care merge pe urmele binefacerii 
dumnezeeşti. 

De-ar fi numai lacrimile de mulţămire ale bolnavului 
pe care-1 ajuţi, şi, tot poţi spune că ţi-ai luat plata. Acea 
privire mulţămitoare, care se ridică la tine de pe patul du¬ 
rerilor, îţi aduce atâta bucurie şi înduioşare, că nu-ţi mai 
trebuie altă răsplătire. Dar gândiţi-vă că nu e mimai atâta. 
Comoară în cer îţi aduni, după cum spune Mântuitorul: 
Nu vă adunaţi vouă comori pe pământ, pe care rugina le 
strică şi furii le sapă şi le fură, ci adunaţi-vă comori în 
ceruri. (Matei 6, 19-20). Aceasta este comoara cerească, 
Fraţilor, şi încă cea mai preţuită. 

Să nu vă pară că e nevoie de multă frământare şi chel¬ 
tuială pentru căutârea bolnavilor. Nu! Azi mila nemăsurată 
a creştinilor, împinşi de cerescul dor de a urina ziselor 
Mântuitorului şi a-şi aduna comori în ceruri, a clădit spi¬ 
tale măreţe unde cei mai greu bolnavi sunt îngrijiţi creşti¬ 
neşte. Dacă aceste aşezăminte creştineşti de binefacere,, 
cum sunt spitalele, îngrijesc de bolnavi, nu înseamnă că 
suntem scutiţi noi. Câţi nu zac pe neştiute fără ajutor! 
Cum vor ajunge spitalele să-i îngrijească, de nu vom da 
de veste noi, de nu ne vom îngriji noi să fie duşi acolo? 

Dar in colţurile depărtate, unde spitalele lipsesc, cu atât 
rhai mult suntem datori a uşura durerile bolnavilor pă¬ 
răsiţi. O alergătură pentru a vesti că cutare se află bol¬ 
nav, o noapte de veghere petrecută la căpătâiul unui trup 
chinuit, un drum pentru căutarea leacurilor trebuincioa¬ 
se, — totul se va ţinea în seamă şi nu se va putea zice «că 
celce a făcut acestea a lipsit dela datoriile către cei bol¬ 
navi. 

Cel bolnav sufere nu numai cu trupul, ci şi cu sufletul. 


13 

Singurătatea şi părăsirea sunt încă o durere pe lângă cea 
a boalei sale. A-i vorbi cuvinte de alinare şi mângâiere, 
a-1 face să nădăjduiască în bunătatea lui Dumnezeu, este 
iar creştinesc lucru. 

Poate că un bolnav se află în pragul morţii, poate că are 
numai puţin de trăit. Cugetul te va mustra amarnic, când 
îl vei vedea mort fără să-l fi ajutat. Este nevoie să chemi 
preotul să-l îngrijească. Altfel, păcatul tău va fi, dacă din 
nepăsarea ta, el va rămânea negrijit. 

Uneori puterile trupeşti ale omului slăbind din ce în 
ce, bolnavul nu vede moartea apropiindu-se şi nu-şi mai 
aduce aminte de hotărîrile luate mai înainte; nu vede 
tăria loviturii care-1 grăbeşte şi nu caută sprijin. Aleargă 
in ajutorul acestui luptător care se clatină, tu care eşti 
luptător proaspăt! Adu-i aminte pregătirile de făcut pen¬ 
tru lupta hotărâtoare; sprijină-1 şi dă-i armele duhovni¬ 
ceşti : scutul credinţei şi nădejdea mântuirii. Intăreşte-1 cu 
puterea scoasă din comoara dumnezeească, ajută-i sufle¬ 
tul să se înalţe printre ruinele trupului, spre Părintele cel 
ceresc. întăreşte aripele sufletului care-şi ia zborul, prin 
cuvântul de viaţă dătător şi rugăciune. Cine ştie? poate 
odată şi odată s'o întoarce spre tine ca porumbelul lui 
Noe, când îţi va veni şi ţie timpul să părăseşti această 
lume. 

Cum vedeţi, Fraţilor, pe lângă datoriile către trupul 
bolnavului, avem datorii şi către sufletul său, ca să nu-1 
lăsăm să se ducă nepregătit înaintea Dreptului judecător. 

Doamne, mare e mulţămirea de a şti că neîncetat ai 
făcut bine! Un cuget împăcat şi neturburat stăpâneşte tot¬ 
deauna inima binefăcătorului. De ce oare? Este o taină 
ascunsă, fraţilor, dar pe care numai cu sufletul o poţi 
simţi. Binefăcătorul, măcar că cheltuieşte din bunurile pă¬ 
mânteşti, ştie că mai mari decât acestea îşi agoniseşte la 
Părintele cel fără de început şi mai presus de Ceruri. Dar 
mai este ceva. Cu un suflet vesel te înveseleşti, iar cu cel 

trist te întristezi. Apoi, când te afli faţă cu bolnavul pen¬ 
tru care te osteneşti, atunci el uită durerile trupului; mul- 
ţămirea, umple inima sa, se revarsă chiar afară şi ţi se 
împărtăşeşte şi ţie. Iată pentru ce acel ce ajută simte bu¬ 
curie mare ca şi cel ajutat. 

Dar cercetarea bolnavilor trebuie făcută din simţirea că 
eşti dator să faci aşa, şi în acelaş timp, dintr’o pornire a 
ta: să nu fii tot îndemnat, îmboldit de alţii. Insă chiar 
dacă cineva ar lucra fără îmbold, tot n’ar putea să-şi ca¬ 
pete statornicia trebuincioasă în lucrarea frumoasă de a 
ajuta pe cei bolnavi. Numai cu simţirea că eşti dator să 
ajuţi pe bolnav, acest lucru rămâne rece şi mort. In cerce¬ 
tarea bolnavilor, tovarăşul vostru nedespărţit trebuie să 
fie dragostea creştinească. Ajutarea bolnavilor, ea şi orice 
faptă bună, prin dragoste este uşoară celui care o face şi 
plăcută celui pentru care se face. Dragostea creştinească, 
după cuvântul apostolului este deplinătatea legii. (Ro¬ 
mani 13,20). Ea singură poate să înlocuiască toate rân¬ 
duielile omeneşti şi, la nevoie, să le şi dee şi să le îndepli¬ 
nească. De aceia, când cineva are dragostea creştinească, 
nu trebuie să mai alerge şi la alte rânduieli omeneşti pen¬ 
tru facerea, binelui. Dragostea creştinească le întrece pe 
toate; ea dă puterea cea mai mare pentru îndeplinirea 
faptei buiie. Tocmai această dragoste ne îndeamnă să a- 
rătăm lângă patul bolnavului toată dulceaţa şi răbdarea 
trebuincioasă. După cum Sf. Apostol Pavel spune despre 
faptele omului vechi: Nu eu am făcut aceasta, ci păcatul 
care trăieşte in mine (Romani 7, 20), tot aşa trebuie să 
spunem uneori şi despre pornirile supărăcioase ale bolna¬ 
vului: nu este el care se arată aşa de rău, ci boala. Bolna¬ 
vul este peste măsură supărăcios, nerăbdător, îndărătnic. 
Dacă, din partea noastră, nu vom păstra dulceaţă şi răb¬ 
darea de care am vorbit, nu vom face alta decât a vărsa 
gaz peste foc, fără a folosi ceva. 

Mulţămirile şi rugăciunile bolnavilor întăresc sănătatea 

binefăcătorilor lor. Ele se înalţă până la Dumnezeu şi 
ca o mană îmbelşugată, se coboară apoi peste cei milostivi. 
De aceia voi, părinţi, care vă îngrijiţi de sănătatea şi ca¬ 
sele copiilor voştri, întăriţi-le prin cercetarea şi miluirea 
bolnavilor. 

Mame iubitoare de fii şi fiicele voastre, gândiţi-vă la 
chinurile celor ce zac în dureri şi Dumnezeu va revărsa 
binecuvântarea peste odraslele voastre. Fii şi fiice, cărora 
vă e scumpă sănătatea părinţilor voştri, întăriţi-o şi lun- 
giţi-le zilele prin creştineasca faptă a ajutării bolnavilor. 

Mare şi scump lucru este un suflet! De aceia, oridecâte- 
ori îl vezi în nenorocire, nu-hlăsa. Trebuie să fie, nu om, 
ci fiară, ba chiar peatră fără suflet acel ce rămâne rece 
şi nemişcat la durerea bolnavului ars şi chinuit de su¬ 
ferinţe. Cum zice proorocul Ieremia: Se sting de lacrimi 
ochii mei. (Plângeri, 2), aşa este chinul bolnavilor. 

Drept aceia, Fraţilor, băgaţi în sufletul vostru învăţă¬ 
turile mântuitoare ale Evangheliei, întoarceţi-vă cu min¬ 
tea la slăbănogul pe care în chip minunat l-a vindecat Mân¬ 
tuitorul Iisus, şi vedeţi datoriile care ies de aci pentru noi. 
Vedeţi, Mântuitorului i-se face milă de lunga sa suferinţă 
şi-l vindecă zicându-i: Ia-ţi patul tău şi umblă. De aci ur¬ 
mează că şi noi trebuie să ne milostivim şi să întărim pu¬ 
terile cele scăzute ale bolnavilor. 

Acum, fraţilor, încălziţi-vă inima la credinţa şi drago¬ 
stea creştinească pe care această pildă a Mântuitorului v’o 
pune înainte şi nu lăsaţi în părăsire pe ceice au nevoie de 
ajutorul vostru. Fiţi încredinţaţi că ceiace spune Domnul 
Iisus Hristos: întru cât aţi făcut unuia dintre aceşti mai 
mici, mie aţi făcut, este drept şi adevărat, fiindcă ,,drepta¬ 
tea sa este dreptate în veac, iar cuvântul său este adevăr* 4 . 
Amin. 



Predica la Duminica Samarinencii 

Despre închinare. 


Fraţilor, 

Pe timpul când Mântuitorul răspândea sfintele sale în¬ 
văţaturi pe pământ, erau două popoare care nu se înţele¬ 
geau unde este mai bine să se închine lui Dumnezeu. Aces¬ 
tea erau Evreii şi Samarinenii. Sfânta Evanghelie de azi 
v’a spus că, fiind Mântuitorul Hristos pe marginea unui 
puţ, a venit o femee samarineancă să scoată apă şi l-a 
întrebat: „Doamne unde trebuie să ne închinăm?" Ea ştia 
că Evreii ziceau într’un fel, iar Samarinenii în altul. Evreii 
ziceau că numai în biserica din Ierusalim se cuvine a se 
închina lui Dumnezeu. Samarinenii aveau un munte pe 
care-1 socoteau sfânt şi ziceau că numai acolo se dă închi¬ 
narea cuvenită lui Dumnezeu. Vedeţi că nici unii, nici alţii, 
nu se gândeau la ceiace face adevărata putere a închină¬ 
ciunii. La dânşii, dacă te-ai fi închinat în locul ştiut, dacă 
gura tot spunea la vorbe, iar inima rămânea ca peatra, în¬ 
chinăciunea era bună. A trebuit să vie Domnul Nostru 
Iisus Hristos care să lumineze lumea. 

In închinăciune, ca lucrul cel mai de preţ, a pus mişca¬ 
rea inimii, cugetul curat. Asta înseamnă cuvintele să ne 
închinăm în duh şi în adevăr. Toate celelalte vin mai pe 
urmă. Şi tocmai asta n’o înţelegeau Evreii. Ei puneau în 
frunte, ceiace era de mai puţin preţ, iar ce era mai însem¬ 
nat nu băgau-în-seamă. In legea lor totdeauna s’au ţinut 



198 


numai în lucrurile de deasupra. Inima nu era amestecată, 
chiar când era plină de toate fără-de-legile. Pentru aceasta 
Mântuitorul i-a mustrat de nenumărate ori, numinu-i mor¬ 
minte văruite, care numai pe din afară sunt curate, iar pe 
dinăuntru pline de toată necurăţia. Când mustră pe Iudei, 
Domnul Hristos nu mustră supunerea lor la poruncile legii, 
ci fapta că nu pun buna pornire a sufletului ca temelie 
la ascultarea legii. 

Să pătrundem şi noi mai adânc în această învăţătură ca 
să vedem ce înseamnă adevărata închinare de Dumnezeu. 

Fraţilor, 

Nu sunt oare şi azi creştini care ar trebui mustraţi tot 
aşa cum mustra Mântuitorul pe Evrei? Nu sunt şi azi 
mulţi care cred că au făcut totul când au îndeplinit dato¬ 
riile de din afară ale legii? Nu sunt creştini care, dacă 
postesc, vin la Sf. Liturghie, -se supun tainei mărturisirii, 
se împărtăşesc cu Sf. Trup şi Sânge al Mântuitorului, — se 
socotesc scutiţi de orice alte îndatoriri către Dumnezeu, 
către aproapele, către ei înşişi? 

Da, Fraţilor, sunt mulţi de aceştia. Ba sunt unii care, 
alăturea cu supunerea în legea dumnezeească, sunt plini 
de deşărtăciune, mândrie, de viaţă uşuratecă şi care a- 
leargă numai după poftele trupului. Ii vezi plini de dispreţ 
către aproapele, de asprime către săraci, răutate, grăire- 
de- rău, ură, pizmă. Vezi creştini care îndeplinesc cu sfin¬ 
ţenie poruncile legii, dar nu vor să pătrundă până în fun¬ 
dul ei. Pe de o parte, ei se supun legii dumnezeeşti, dar 
încolo nu vor să-şi stingă pornirile rele ale inimii şi su¬ 
fletului. Se feresc numai ca aceste păcate să nu prea iasă 
la faţă, ca să nu-şi peardă numele de buni creştini. 

Pricepeţi foarte bine, Fraţilor, că, în chipul acesta, nu 
se îndeplineşte legea creştinească. Nu o îndeplinim în duh, 
cum spune Mântuitorul. 

Ia închipuiţi-vă că un creştin iese dela biserică şi în drum 
dă peste un om cu carul sfărâmat. Creştinul nostru trece 
înainte nepăsător. Vă întreb eu, a îndeplinit acesta legea 
creştinească? Fără îndoială că nu. Dă însă ajutor celui 
păgubit. Numai atunci se poate zice că ai stat cu folos în 
biserică. Aici, în casa Domnului, capeţi îndemn spre fapte 
bune, iar dacă inima ta rămâne de peatră, nimic n'ai 
folosit. 

Să ştie aceşti creştini orbi că legea stă mai mult în îm¬ 
plinirea datoriilor, decât în închinările făţarnice care lasă 
inima rece. In închinare udă-ţi sufletul în adevărata dra¬ 
goste creştinească, care este imboldul spre tot lucrul bun. 
Pentru a fi creştin trebuie să te mai desparţi de tine însuţi, 
să-ţi laşi din păcatele tale, să iubeşti pe aproapele, să-i 
ierţi cusururile, să ajuţi pe cei nenorociţi, să le treci cu 
vederea greşalele. Sf. Apostol Iacov zice: Aceasta este le¬ 
gea curată şi fără pată înaintea lui Dumnezeu: a cerceta 
pe cei orfani şi pe văduve în strâmtorarea lor şi a se 
păzi pe sine nepătat de lume. (Iacov 1, 27). 

Mai este, Fraţilor, ceva tot atât de însemnat. Nu tre¬ 
buie să ţinem legea numai ca o închinare în afară, dar pe 
de altă parte, iar nu trebuie să socotim închinarea la un loc 
cu toţi în casa Domnului ca ceva nefolositor. Ştiţi că 
omul care se pricepe la vreun meşteşug, la vre-o învăţă¬ 
tură, dacă o lasă mai mult timp în părăsire îşi perde în¬ 
demânarea. Tot aşa şi aici. Omul, care şi azi şi mâne şi o 
lună şi mai mult nu vine să se închine cu ceilalţi creştini 
în biserică, păgubeşte. Aci se săvârşeşte taina cea mare 
a prefacerii jertfei de pâne şi vin în trup şi sânge. Aci se 
aud învăţăturile cele cereşti. Aci creştinul primeşte im¬ 
bold spre lucrarea dragostei creştineşti. In zadar vei zice: 
am să fac cutare lucru creştinesc. Dacă nu umbli în casa 
Domnului la închinare împreună cu toţi, cum ai să te în¬ 
demni la lucru bun? 

O închinare aşa, numai cu mintea, nu se potriveşte tot- 

deauna cu firea noastrâ. Noi suntem şi trup şi suflet. 
Trupul are trebuinţă să arăte în afară pornirile sufletului. 
Tocmai aceasta o face şi trupul, căci el arată în afară 
toate simţirile care mişcă sufletul, tovarăşul său. 

Pentru ce deci n’ar fi tot aşa şi cu ceiace simţim noi 
pentru Dumnezeu? Sufletul nostru simte o supunere ne¬ 
mărginită faţă de Dumnezeu. Trupul are datoria de a a- 
răta aceasta în afară, în închinăciunea către Dumnezeu. 

închinarea dinafară este acea care o sprijină şi o hră¬ 
neşte pe cea dinăuntru a sufletului. închinarea creştinilor 
la un loc aţâţă spre pornirile cele bune, înviorează, cu¬ 
cernicia, luminează sufletele prin cântările şi slujirile pe 
care le pune dinaintea ochilor noştri. Cinstirea lui Dumne¬ 
zeu în mijlocul fraţilor, cu ceilalţi creştini, apropie de 
Dânsul şi de lucrurile sale pe atâţia oameni pe care tre¬ 
burile şi munca lor îi trag fără încetare spre lucrurile pă¬ 
mânteşti. 

De aceia se înşală cu totul ceice cred că dau lui Dumne¬ 
zeu o închinăciune mai vrednică de Dânsul, dacă fug de 
slujba pe care cu toţii i-o aducem împreună. 

Aşa de adevărat este lucrul acesta, Fraţilor, încât cre¬ 
ştinii, încă de la început, se adunau în case ca să-şi facă 
rugăciunile la un loc. Cel întâi lucru, pe care Sfinţii Apos¬ 
toli l-au făcut, după înălţarea Mântuitorului la ceruri, a 
fost să se adune spre a se ruga împreună. Şi toţi câţi au 
făcut aşa n’au putut zice că fără folos. 

Nu v’aţi dus oare câte-odată spre casa Domnului cu 
inima grea şi v’aţi întors uşuraţi? Cine ar putea spune 
nu? N’am intrat noi uneori într’însa cu răceală şi tristeţă 
în simţirile noastre şi ne-am întors apoi acasă încălziţi şi 
uşuraţi? Rouă darului lui Dumnezeu a căzut peste sufletul 
nostru şi l-a răcorit. Soarele dreptăţii s’a ridicat asupra 
noastră şi a risipit orice nour. 

Binecuvântarea este făgăduită acelor ce se adună spre 
a se ruga împreaunâ. Unde sunt doi sau trei adunaţi în 

numele meu, zice Mântuitorul, acolo sunt şi eu în mijlocul 
lor. (Matei 18, 20). Fără îndoială, în slujirile la care luăm 
parte cu toţii > noi putem nădăjdui revărsarea unei mai 
mari mile a lui Dumnezeu peste noi. 

Mai întâi de toate, trebuie să ştim că noi ne adunăm în 
casa lui Dumnezeu spre a ne ruga, căci scris este: casa 
mea casă de rugăciune se va chema (Isaia 5, 6, 7; Mar- 
cu 11, 17; Luca 19, 46). Dar este de trebuinţă să mai 
auzim lucrul acesta? Din nefericire, da, fraţilor! Vreţi 
să ştiţi de ce? — Ascultaţi: unii vin la biserică aşa, 
ca să se mai .ia 1 ), ca să se mai vadă pe unul şi pe altul. 
Alţii se roagă numai ca nişte maşini, fără să trezească 
din somn sufletul şi inima lor. Alţii ascultă cu urechea, 
dar nu bagă în ascunzişul inimii cele ce aud. 

Ei, nu aşa, Fraţilor! Partea cea mai însemnată în adu¬ 
narea noastră creştinească este ca să nu fim numai ascul¬ 
tători, ci şi închinători, cu toată căldura inimii, căci aşa a 
zis Mântuitorul Samarinencii la puţ: să ne închinăm cu 
duhul şi cu adevărul. 

N’am sfârşit, Fraţilor: Ba mai am încă multe a vă spu¬ 
ne: La slujirea dumnezeească, când ne adunăm cu toţii, 
trebuie să avem şi o stare cuviincioasă. Măcar că închina¬ 
rea de Dumnezeu este o închinare cu inima, totuşi, după 
cuviinţa cu care stă omul în Biserică, se poate cunoaşte 
şi pornirea inimii lui. 

Intraţi în bisericile noastre şi ce veţi găsi? In timpul 
celei mai sfinte slujiri, cum este scoaterea Sfintelor Da¬ 
ruri, .care se aduc la Sfânta Masă pentru prefacere în trup 
şi sânge,vezi pe unii că stau jos în străni sau pe scaune. 
Aceasta nu se poate chema închinare cuviincioasă şi cin¬ 
stire de Dumnezeu. 

Este un lucru de prisos să te numeşti păcătos şi în urmă 
să te apropii de Dumnezeu fără cuviinţă. Fără îndoială 
că nu poate să cinstească pe Dumnezeu înăuntru acel care 
îl nesocoteşte în afară. 

Ai fost până acum unul din cei ce s’au arătat ne¬ 
vrednici de sfinţenia adevăratei închinări? Eu cu, dra¬ 
goste te îndemn: nu mai necinsti pe Dumnezeu. Măcar că 
alţii împrejurul tău se arată fără nuşine, tu nu te uita la 
dânşii şi fâ-ţi datoria. 

Puţin să-ţi pese dacă cei de pe lângă tine fac altfel; tu 
poartă-te cum se cade şi fii mulţămit! Nu ţinea în seamă 
pe ceice te vor lua în bătae de joc; înăuntrul tau ai să 
găseşti mulţămirea că ai făcut bine. Şi ştiţi ce zice Mân¬ 
tuitorul nostru: Fericiţi veţi fi când vă vor ocări pe voi 
(Matei 5, 11). 

Cu urechea largă fii la glasul celui ce slujeşte la altarul 
Domnului. Tu roagă-te în tăcere şi în taină, nu înceta 
însă de a te ruga ferbinte. Fii cu inima îndreptată spre 
Dumnezeu. De ce nu ne ruşinăm oare când ne gândim că 
slujba s’a sfârşit, iar de rugat nu ne-am rugat mai de loc? 
Nu roşim când suntem în faţa lui Dumnezeu, iar inima 
umblă departe de el? De multe ori gânduri lumeşti şi uşu- 
ratece se furişează într’însa, când nu le alungi ca să faci 
loc cugetărilor înalte cereşti. Aceasta arată că suntem făp¬ 
turi care nu după cuviinţă cinstim pe Dumnezeu, pentrucă. 
lumea cu păcatele ei se ţine de noi până şi în casa lui 
Dumnezeu. Ea se agaţă de noi chiar şi atunci când ne 
aflăm înaintea tronului său 

Fiţi băgători-de-seamă. Rugaţi-vă şi luptaţi împotriva 
ispitelor ei. 

încă un sfat folositor am a vă da. Când o porneşti sau 
te întorci dela biserică, nu te pune la vorbă lungă. Pen¬ 
trucă, dacă tu te duci cu mintea pregătită pentru închi¬ 
nare şi plină de cugetări cereşti, vei vedea că aceasta e 
calea cea mai dreaptă spre a te bucuria de o sfântă şi paş¬ 
nică simţire în timpul slujbei. De câte ori n’am văzut noi 
pe unii venind târziu şi grăbiţi, de parcă i-ar alunga ci¬ 
neva! Este cu neputinţă ca aceştia deodată să-şi poată 
pregăti mintea pentru a lua parte la sfinţenia slujbei. 

Poate că vreo jumătate de ceas mai înainte ei s’au gândit 
cum să se îmbrace sau au stat la cine ştie ce taifas despre 
lucruri lumeşti, şi tot astfel se răped şi în faţa lui Dum¬ 
nezeu. 

O săptămână întreagă au fost cu mintea la lume. Este 
păcat ca măcar aşa de puţin timp să nu şi-o îndrepte spre 
Dumnezeu. Nu e de mirat, dacă şi în vremea slujbei inima 
lor umblă rătăcind cu mintea pe aiurea. Nu e de mirat 
dacă, în locul lui Dumnezeu, în cugetele lor stă lumea. 
Pentru aceasta, este de mare preţ să încerci şi să-ţi pre¬ 
găteşti inima de înainte, ridicându-ţi mintea la Dumne¬ 
zeu şi cerându-i să fie cu tine în casa cea sfântă a sa. 

Şi acum, după slujbă, ce sunteţi gata să faceţi? Uşile se 
deschid şi adunarea creştinilor se desface. Cum o pornesc 
acasă, îndată încep cu toţii a vorbi despre lucrurile cele 
mai uşurele şi de niciun preţ. Auzindu-i, cu greu ar putea 
gâci cineva că puţine clipe mai nainte au fost în casa de 
rugăciune. Dumnezeu este uitat, lucrurile cereşti sunt puse 
la o parte, iar sămânţa bună a cuvântului său e înăduşită. 

Sunt lucruri mult mai de preţ în slujba dumnezeească, 
de care s’ar putea vorbi. Aţi auzit o evanghelie, un apos¬ 
tol, o cazanie. Toate spun învăţături înălţătoare pentru 
suflet. Ele vă pot da îndemn să vorbiţi mult şi cu folos. 
Ce-aţi auzit Duminica trecută, nu mai auziţi azi. Şi ce-aţi 
auzit azi nu mai auziţi Duminica viitoare. Cu chipul acesta 
aveţi un izvor de vorbă nesfârşit şi gu care e bine să vă 
adăpaţi mintea vorbind măcar până acasă. 

Aşa făceau creştinii cândva, şi erau mai voioşi, mai 
mulţămiţi, căci învăţătura bună face şi sufletul bun, iar 
omul care nu se hrăneşte cu ea este mai de grabă moro¬ 
cănos şi parcă tot îi ninge şi-i plouă. 

Aşa Fraţilor, toată săptămâna aveţi destul timp de pus 
ţara la cale. Măcar când eşiţi din casa Domnului, mai pu¬ 
neţi la cale şi cele ale cerului, căci acestea vă sunt şi cele 
mai folositoare pentru suflet. 

închinarea adevărată a lui Dumnezeu cere ca nu numai 

în unele părţi, ci în toate să fie împlinită. Ea ne îndeamnă 
să ne curăţim păcatele prin taina mărturisirii, iar împăr¬ 
tăşirea cu sfântul trup şi sânge pecetluieşte acest lucru, 
aducându-ne iar Ja legătura cu Mântuitorul, de care păca¬ 
tele ne- depărtase. 

Mulţi creştini astăzi lasă în părăsire tocmai această 
parte care-i priveşte deadreptul. De aici ies o mulţime de 
rele. Omul care s’a deprins din vreme să-şi facă toate so¬ 
cotelile sale ştie cum trebuie să le rânduiască şi pentru 
viitor. Ştie unde a făcut rău, unde bine, ce trebuie să mai 
facă şi ce nu. Aşa e bunul gospodar, care se uită înapoi la 
ce a făcut şi de aci trage socoteală pentru viitor. 

Tot aşa e cu creştinul. El trebuie să se întoarcă cu min¬ 
tea înapoi, să vadă ce a făcut, unde a lucrat bine, unde 
rău, iar de aci să-şi ia hotărârea ca, cutare lucruri greşite 
să nu le mai facă, iar cele bune să le ţie înainte. 

După cum gospodarul care nu-şi ţine rânduială în tre¬ 
burile sale este rău gospodar, tot aşa creştinul care nu se 
deprinde a-şi face socoteala faptelor sale şi a le spăla prin 
mărturisire pe cele rele, este un rău creştin. 

Iată, deci, Fraţilor, preţul adevăratei închinări şi cum 
trebuie ea făcută. Puneţi rânduiala în toate faptele voas¬ 
tre şi fiţi creştini adevăraţi, care nu se joacă cu cele sfinte, 
ci din toate caută să tragă folos sufletului lor. Cum unii 
îşi întăresc trupul prin multă mişcare, aşa şi creştinul tre¬ 
buie să se întărească la suflet prin lucrarea adevăratei în¬ 
chinări şi cinstiri a lui Dumnezeu. 

Acum v'aţi lămurit ce înseamnă să ne închinăm cu du¬ 
hul şi adevărul, cum a spus Mântuitorul Samarinencii. Cu 
inima şi cu tot sufletul să luăm parte la lucrările Dumne- 
zeeşti din sfânta casă a Domnului, căci altfel suntem ca şi 
Evreii care puneau preţ numai pe cele din afară ale legii. 

Dea Dumnezeu să fim mai inimoşi în adunările noastre 
cucernice! Dea Domnul să putem zice despre casa sa: cu a- 
devărat locul Domnului este acesta. Uşa raiului pe pământ 
este ea pentru uşurarea şi mântuirea noastră. Amin. 



Predica la Duminica orbului 

Vindecarea sufletească a omului şi munca neîncetată a 
creştinului în calea Domnului. 

Eu trebuie să lucrez lucru¬ 
rile celui ce m’a trimes pe mine 
cât este ziuă; vine noaptea, 
când nimenea nu mai poate 
lucra . Cât sunt în lume, sunt 
lumina lumii . Ioan 9, 4-5 

Fraţilor, 

Aceste cuvinte, luate din Sf. Evanghelie de azi, ne sună 
ca o poruncă: Lucraţi cât este ziuă, căci vine noaptea 
când nimenea nu mai poate lucra/ Mântuitorul le-a rostit 
mai înainte de a vindeca pe orbul din naştere, arătând cu 
asta că, atâta cât este între oameni, trebuie să lucreze 
pentru a-i scoate din nevoile lor. Din pricină că Evanghe¬ 
lia care ne vorbeşte de această vindecare se citeşte în a- 
ceastă Duminică, se cheamă ea Duminica orbului. 

Dar prin asemenea cuvinte şi lecuiri, Mântuitorul nu 
vorbeşte numai vremilor de atuncea şi oamenilpr pe care 
i-a vindecat, ci şi nouă tuturor şi vremurilor viitoare. Şi 
tocmai aici este trebuinţă a le frământa cu mintea, pen- 
trucă mult avem a învăţa dintr’însele. 

Intr’adevăr, dacă ar fi numai istoria aceasta a vinde¬ 
cării orbului, ar fi poate un lucru frumos de ştiut, dar 
care la urma urmei nu ne-ar ţine nici cald, nici rece. Nu 
aici însă trebuie să ne oprim noi, ci trebue să le privim î& 

ceiace aceste lucruri ne vorbesc nouă. Şi dacă ne vom în¬ 
corda ochii minţii ca să privim asta, putem fi încredinţaţi, 
că vom găsi multe învăţături de preţ şi folositoare. 

Mai întâi trebuie să ştim, Fraţilor, că pe lume sunt orbi 
nu numai cu ochii aceştia din cap, ci mai mulţi încă orbii 
cu ochii minţii. Mântuitorul singur de multe ori ne-a vor-ţ 
bit de călăuzele oarbe, care nu ştiu să se călăuzească nici 
pe ei, nici pe alţii şi duc în groapă pe cei ce-i călăuzesc (Pla¬ 
tei 15, 14). 

Nu vedem noi în toate zilele atâţia oameni nenorocindu- 
se pentru păcatele lor! Unul, într’o clipă de ispită, se apu¬ 
că şi pune mâna pe lucrul care nu era al lui. Dacă încer¬ 
carea i-a izbutit, o mai încearcă şi azi şi mâne şi poimâne 
şi aşa mai departe. Dar dela început se poate vedea că lu¬ 
crurile acestea nu pot sfârşi cu bine. Se pot lungi ani după 
ani fără a cădea în capcană, până când odată se sparge 
ulciorul, căci toate au un capăt. 

Vas întreba acum pe voi, Fraţilor, ce a fost acesta de¬ 
cât un om orb? A fost un om orb nu cu ochii, ci cu 
mintea şi cu inima. Doar din capul locului se putea vedea 
că aici au să ajungă lucrurile. 

Altul dă în patima beţiei. Că de asta se ţin lanţ sărăcia 
şi boala şi creşterea proastă a copiilor şi prăpădirea în¬ 
tregii gospodării, — e limpede ca lumina, din începutul 
începuturilor. Apoi, dacă e aşa, de ce se ţine omul de 
dânsa ? Numai fiindcă e orb şi nu vrea să vadă ceiace toată 
lumea vede. 

Altul e o fire iute şi hărţăgoasă, nu sufere să-i stea al¬ 
tul împotrivă. Numai părerea lui vrea să iasă deasupra 
şi, dacă se întâmplă altfel, se ceartă şi se mânie. La ce 
se poate aştepta omul acesta decât la duşmănii, bătăi, ba 
chiar şi la vărsări de sânge! Asta e partea tuturor oame¬ 
nilor de fire gâlcevitoare. Dar ce să faci dacă, unde nu-i 
cap, vai de picioare! 

Tot orb e şi acesta, Fraţilor. 

Şi astfel sunt pe lume tot felul de orbi. Aceşti orbi sunt 
toţi robii păcatului, fiindcă păcatul întunecă mintea şi îne- 
greşte inima omului şi-l abate din calea cea dreaptă. Iar 
noi acuma, când am auzit Evanghelia orbului din naştere, 
trebuie să ne gândim mai mult la viaţa de toate zilele, pe 
care o mânjesc, o întristează şi o îngreuiază prin strică¬ 
ciunea, neruşinarea şi dezmăţarea lor. 

Dar, Fraţilor, Mântuitorul aduce vindecare nu numai 
orbului din naştere, ci şi tuturor acestora şi tuturor celor 
ce zac în păcate. Dacă tină a pus Mântuitotrul pe ochii 
orbului şi s’a vindecat, El pune până astăzi în inimile celor 
ce-1 ascultă rouă cuvintelor sale şi-i vindecă, după cum 
frumos spune Proorocul Da vid: Celee iartă toate fără-de 
legile tale, celce vindecă toate boalele tale (Psalmul 103). 

Insă, pentru a fi astfel curăţiţi şi vindecaţi, noi trebuie 
să venim la Dânsul şi să ascultăm cuvintele lui cu inimă 
supusă. Umiliţi trebuie să-l mărturisim ca pe stăpânul şi 
călăuza noastră, să ne aruncăm în braţele lui şi să ne ară¬ 
tăm următori neabătuţi ai învăţăturii sale. Dacă acuma 
sânt atâţia orbi care încurcă viaţa celor cinstiţi, vine toc¬ 
mai de acolo că atât de puţin ascultăm de cuvintele Dom¬ 
nului. 

învăţătura Domnului Hristos este un izvor de uşurare 
şi fericire pentru viaţa omenească. Omul orb însă nu vrea 
s’o asculte, şi astfel sufere de greutăţile pe care singur 
şi le face. 

Câte fiinţe sucite cuprinde în sine omenirea aceasta, se 
poate vedea din însăşi povestirea vindecării orbului din 
naştere. Când pe omul acesta, scos din noaptea orbirii, 
î-au văzut Evreii ceiee se ţineau că sunt învăţaţi într’ale 
legii Domnului, n’au dat laudă lui Dumnezeu pentru a- 
ceastă vindecare, ci au început a cârti că de ce l-a vinde¬ 
cat Sâmbăta, caşi cum măcar o clipă ar putea fi pentru 
om oprelişte de a face binele. Ci însuşi Domnul ne-a învă- 

ţat că fapta bună n’are sărbătoare, nici zile de odihnă, şi 
deaceia oricând trebuie făcută. 

Dar la'asta nu luau aminte orbii din vremea sa, care 
se ţineau că sunt învăţaţi. Cu toate acestea nu învăţau 
din fapta vindeqării orbului ceiace era de învăţat. Din pri¬ 
cina asta, îi şi numeşte Mântuitorul: povăţuitori orbi. 

Dar dacă şi ei au fost orbi, Fraţilor, şi au rămas să zacă 
în păcatele lor, nu trebuie să facem şi noi tot aşa şi să 
rămânem în păcatele noastre. Mântuitorul a venit să ne 
deschidă ochii, şi i-a deschis pe ai atâtora care cu dragă 
inimă au venit la Dânsul şi l-au ascultat, căci El zice că¬ 
tre acelaş orb vindecat: Spre judecată am venit în această 
lume, ca ceice nu văd să vadă, şi ceice văd să fie orbi 
(Toan 19, 39). Se înţelege că Domnul Hristos nu va orbi 
ochii nimănui, iar dacă El spune aici că a venit pentruca 
ceice nu văd să vadă, şi ceice văd să fie orbi, înseamnă că 
prin El se va vădi că mulţi din ceice se ţin că văd sunt 
orbi de-a binelea. Aceştia sunt ceice se bizuie în puterile 
şi înţelepciunea lor şi nu dau ascultare cuvintelor Domnu¬ 
lui. Dar tocmai prin ei se va lămuri mai bine că, îndărăt¬ 
nici fiind la chemarea Mântuitorului Hristos, mai rău vor 
zăcea în păcate. Astfel au fost şi Evreii care cârteau îm¬ 
potriva Domnului şi, îngâmfaţi cu înţelepciunea lor, nu 
voiau să ia aminte la ce li se spunea de Mântuitorul Hris¬ 
tos. Pentru aceia, când El cuvânta că a venit pentruca 
ceice nu văd să vadă, şi ceice văd să fie orbi, îndată sări 
ca ars unul dintre Evreii trufaşi şi zise: au doară şi noi 
suntem orbi? (Ioan 9, 04). La care Mântuitorul îi răs¬ 
punse cu linişte: De aţi fi orbi, nu aţi avea păcat; iar acum 
ziceţi: Vedem; pentru aceasta rămâne păcatul vostru (Ioan 
9, 41). 

Acest răspuns, Fraţilor, e foarte limpede şi înseamnă 
următoarele: Voi ziceţi că nu sunteţi orbi şi înţelegeţi; 
foarte bine, dar dacă vedeţi şi pricepeţi, şi tot cu făţărie 
faceţi cele ale Domnului, mai mare osândă veţi avea. Asta 

însă se potriveşte cu ceiace Mântuitorul a spus către a- 
postoli: De nu aş fi venit şi nu aş fi grăit lor, păcat nu 
ar avea; iar acum nu au cuvânt pentru păcatul lor (Ioan 
15, 22). 

Şi acum, Fraţilor, lăsând pe Evrei cu păcatele lor şi 
căutânda-ne de ale noastre, să ne uităm la aceia că şi între 
noi sunt mulţi orbi, după cum am văzut. Dar cuvânt de 
iertare ^nu vom avea, pentrucă Domnul ne grăieşte neîn¬ 
cetat prin Evanghelia Sa, pe care şi azi am auzit-o, şi ne 
desfăşoară ca un câmp înaintea ochilor, care sunt păca¬ 
tele şi care drumul plăcut lui Dumnezeu, pe care trebuie 
să călcăm. Acuma, dacă cineva, cu toate cuvintele Domnu¬ 
lui şi toate înştiinţările Bisericii, stăruieşte încă în apucă¬ 
turile cele rele, nu va avea cum să-şi dea îndreptările, 
pentrucă Domnul îi va spune şi lui, câşi Evreilor: de n*aş 
fi venit şi nu ţi-aş fi grăit, n’ai avea păcat; acum însă el 
te apasă şi n’ai cu ce să-ţi uşurezi vinovăţia. 

Drept aceia, Fraţilor, trebuie să înţelegem că, de sun¬ 
tem în orbire, la îndemână ne sunt toate mijloacele pentru 
a vedea, şi ele din belşug ne sunt date în învăţătura Mân¬ 
tuitorului Hristos. Şi, de sunt între voi oameni cufundaţi 
în grele păcate, in năravuri rele, care îi nenorocesc şi pe 
ei şi pe alţii, trebuie să ne silim cu toţii a-i îndemna şi lu¬ 
mina, a le vorbi cele ale vieţii plăcute lui Dumnezeu şi 
astfel a-i trage către Domnul. 

Şi lucrul acesta, Fraţilor, de deschidere a ochilor noş¬ 
tri şi a altora, trebuie să-l facem cât suntem în putere, 
cât putem lucra, cât suntem în această viaţă, căci zice 
Mântuitorul: Eu trebuie să lucrez lucrurile celui ce m’a 
trimes, cât este ziuă; vine noaptea, când nimenea nu poate 
lucra. Deci, dacă Mântuitorul zicea că trebue să facă lu¬ 
crurile Tatălui în scurtul timp cât a fost între oaţneni, şi 
noi trebuie să ne gândim că viaţa e scurtă şi că măcar 
atât cât ne este dat să trăim, să nu risipim zilele cele 
frumoase, abătându-le din calea Domnului. Vor veni vre- 

muri poate când ochii ni se vor deschide şi am dori sa în¬ 
cepem altă cale de viaţă, dar puterile nu ne vor mai a- 
junge. Câţi oameni nu vor fi văzut într’un târziu greşalele 
făcute şi vor fi voit din toată inima să apuce alt drum, 
dar viaţa era la capăt! 

Să nu fie cu noi tot aşa, Fraţilor! Să lucrăm lucrările 
Tatălui Ceresc câtă vreme avem putinţa a le face, câtă 
vreme putem îndrepta ce am greşit. Cât suntem în aceas¬ 
tă lume, trebuie să ne arătăm ca fiinţe vrednice ale Bise¬ 
ricii lui Hristos şi ca nişte luminători ai legii Domnului să 
strălucim. Va fi spre lauda noastră şi înfrumuseţarea vie¬ 
ţii pământeşti. Amin. 



Predică la Joia înălţării 

Despre Testamentul Domnului Hristos către urmaşii săî 
de a-i răspândi numele şi învăţătura. 

Datu-ml-s’a toată puterea 
în cer şi pe pământ . Drept 
aceia, mergând, învăţaţi toate 
neamurile, botezându-le în 
numele Tatălui şi al Fiului 
* şi al Sfântului Duh, şi învă- 
ţându-le să păzească toate 
câte am poruncit vouă . Şi iată, 
eu cu voi sunt în toate zilele, 
până la sfârşitul veacului. 

Matei 28, 19-20. 


Iubiţi fraţi întru Hristos, 

Deseori, adunându-ne în casa Domnului, am urmărit 
faptele minunate ale Mântuitorului nostru Hristos între 
oameni şi am simţit în sufletul nostru toată pijterea vor¬ 
belor şi faptelor Sale. L-am văzut milostivindu-se de su¬ 
ferinţele oamenilor, uşurându-i de boale, curăţindu-i de 
păcate, luminându-le calea vieţii şi mintea, cum să trăias¬ 
că plăcut lui Dumnezeu şi să nu mai păcătuiască. Şi am 
simţit toate acestea, Fraţilor, nu numai ca făcute unor oa¬ 
meni străini, la care ne uităm cu mirare, ci ca făcute şi 
nouă înşine. In adevăr, dacă am văzut pe cel păcătos cu- 
răţindu-i-se păcatele şi îndreptat fiind de Domnul, ne-am 
simţit şi pe noi păcătoşi, apăsaţi de mulţimea poticnirilor 
încercate în viaţă că n’am mers pe calea cea dreaptă a 

Domnului nostru. Şi, ea şi păcătosul de odinioară în faţa 
Stăpânului a toate, ne-am simţit amărâţi şi umiliţi, îndu¬ 
ioşaţi în sufletul nostru şi dorind uşurare şi iertare. Dar 
ne-am simţit mângâiaţi cu inima şi încredinţaţi de iertare 
în adâncul cugetului nostru, căci, după cuvintele psalmu¬ 
lui (103), îndurat şi milostiv este Domnul, îndelung răb¬ 
dător şi mult milostiv. Mila Domnului din veac în veac 
spre ceice se tem de Dânsul, spre ceice păzesc legământul 
său şi-şi aduc aminte de poruncile lui ca să le face pre ele. 

Astfel, uitându-ne ia ce a lucrat şi îndreptat Domnul 
pe pământ, noi nu stăm numai ca privitori reci şi neînţe¬ 
legători, ci ne alăturăm cu sufletul, ne învăţăm dela ele şi 
părtaşi ne facem binecuvântărilor Mântuitorului. Acesta 
e folosul nostru, Fraţilor, că ne adunăm şi luăm aminte 
cu priceperea şi cu inima la cele ce a întocmit Mântuito¬ 
rul spre a îndrepta viaţa omenească pe o cale cinstită şi 
plăcută lui Dumnezeu. 

Dar iată-ne ajunşi la ziua când se încheie cu această 
viaţă a Mântuitorului pe pământ, când El se înalţă spre 
înălţimile cerului, iar noi rămânem singuri! Deci lăsatu- 
ne-a Domnul nostru copii orfani, rămas-am lipsiţi de Mân¬ 
tuitorul cel cu chip blând, spre care să* ne uităm, cum 
ne-am uitat până acuma şi ne-am învăţat dela Dânsul şi 
am găsit odihnă sufletelor noastre? 

Nu, Fraţilor, Mântuitorul nostru nici nu ne-a părăsit, 
nici n’a plecat fără a purta grijă de noi; nu ne-a lăsat 
copii orfani. El ne-a lăsat testament sfânt care ne leagă 
de lucrul său şi p.e făgăduieşte că va fi totdeauna lângă 
noi la îndeplinirea lui. 

Aceste testament sunt tocmai vorbele cu care am înce¬ 
put astăzi cuvântarea mea: Mergând învăţaţi toate nea- 
^Tînrile, botezându-le în numele Tatălui şi al Fiului şi al 
Sfântului Duh ş? învăţându-le să păzească toate câte am 
poruncit vouă. Şi iată, eu cu voi sunt în toate zilele până 
la sfârşitul veacului. 



De folos va fi pentru noi în această zi să ne îndeletni¬ 
cim mai deaproape cu înţelegerea acestor cuvinte care 
cuprind arătarea celei din urmă dorinţe şi voinţe a Mân¬ 
tuitorului mai înainte de a se despărţi de apostolii săi. 

Deci, cu minte trează şi cuget deschis, apropiindu-ne de 
aceste cuvinte, pe care le-am numit testamentul Mântui¬ 
torului către apostolii săi şi către noi, ce vom găsi în ele? 

Unii ar putea spune: da, frumoase şi măreţe cuvinte, 
vrednice de gura Dumnezeescului învăţător care le-a rostit, 
dar cine să le împlinească? Ele nu sunt munca unui om, ci 
a unui uriaş, căci cine să poată merge în toată lumea să 
împrăştie ca o sămânţă scumpă numele Domnului? Un 
general se înţelege că n‘ar putea spune unor soldaţi: du- 
ceţi-vă şi-mi câştigaţi cutare bătălie, pentrucă n‘ar isprăvi 
nimica. Cum dar noi, nişte oameni nepregătiţi, să putem 
câştiga o lume întreagă, să întoarcem cugetele oamenilor 
către Domnul Hristos ? Şi cum putut-a Mântuitorul să 
spuie aceste cuvinte către apostolii săi, care nu erau de¬ 
cât nişte bieţi pescari neînvăţaţi ? 

* La acestea ce să răspund, eu, vestitor al cuvântului său? 

E adevărat că lucrul e peste măsură de greu şi trece de 
puterile omeneşti. Dar tocmai aici, Fraţilor, avem pricină 
a lăuda pe Domnul nostru şi a ne lega cu sufletul de lucrul 
său. In adevăr, dacă este ceva de preţ în om şi-l ridică 
peste toată făptura, e tocmai aceia că Domnul ne-a ales 
să fim cu dânsul împreună lucrători în ogorul său. Aici 
se vede cinstea cu care Dumnezeu a încununat şi a înăl¬ 
ţat pe om, după cuvintele psalmului (8): Cu puţim mai mic 
decât îngerii l-ai făcut, cu cinste şi cu mărire l-ai încu¬ 
nunat. 

Da, Fraţilor, în testamentul Mântuitorului către apostoli 
şi către următorii numelui său e un lucru greu, din cale â- 
fară de greu, dar e lucru care te cinsteşte şi te înalţă. Toc¬ 
mai într’însul se vede că omul e făptura după chipul şi 
asemănarea lui Dumnezeu, şi nu făptură fără cuvânt. 



214 


Ce-au făcut apostolii cu porunca Domnului? Ei, măcar 
că erau săraci şi neînvăţaţi, au primit-o cu inimă vitează, 
fără şovăială şi au făcut să răsune numele Domnului în 
tot pământul. Deşi săraci şi dezarmaţi, dar ei nu erau 
singuri, nu era ca şi cum ai trimete pe cineva la muncă 
grea şi l-ai lăsa la puterile lui. Ci Duhul Domnului îi înso¬ 
ţea şi-i întărea în izbânzile ca şi în suferinţele lor. Căci 
dacă Mântuitorul le-a spus:Mergând învăţaţi toate neamu¬ 
rile, le-a spus, pe dealtă parte, şi: Iată, eu cu voi sunt în 
toate zilele până la sfârşitul veacului. Tocmai această în¬ 
credinţare vie, că Domnul lucrează împreună cu dânşii şi 
e alăturea cu dânşii, nevăzut, e ceeiace le-a dat inimă a în¬ 
deplini cu vitejie lucrul învăţătorului lor., 

Şi ceiace, de asemenea, îi împingea la lucru şi nu le dă¬ 
dea odihnă, era că asupra lor apăsa o mare răspundere. In¬ 
trând Domnul irlristos prin înălţare în lumea nevăzutului, 
ei au rămas pe pământ înlocuitorii lui. Ei sunt cei ce tre¬ 
buie să meargă şi să întindă împărăţia sa până la marginea 
lumii. Dacă ei nu vor lucra, popoarele rămân în întuneric. 
Domnul nu se duce singur la îndepărtatele neamuri pă¬ 
gâne spre a le aduce vestea cea bună a legii sale; El are 
pentru aceasta pe slujitorii împărăţiei lui. Şi, iarăşi, Dom¬ 
nul cercetează pe văduve şi pe orfani, pe cei în obezi şi pe 
cei căzuţi pe câmpurile de bătaie. Şi pe cei scurşi de bău¬ 
tură ori ferecaţi în lanţurile ticăloşiei îi cercetează pe toţi, 
dar nu singur; ci prin ucenicii săi Domnul învaţă, îndreap¬ 
tă, vindecă şi întoarce pe cei căzuţi dela calea adevărului. 

Toate bune acuma; dar, dacă apostolii au alergat în 
lung şi în larg, au botezat şi învăţat, este aceasta datorie 
şi pentru noi? Şi, dacă este datorie, cine dintre noi ne¬ 
putincioşii are tăria apostolilor de a părăsi şi casă şi 
masă şi a se avânta în largul lumii peste ţări şi mări, bo¬ 
tezând şi învăţând? 

Intr’adevăr că ar fi greu lucru, Fraţilor; dar nimenea 
nu vă îndatorează la el, fiindcă acesta nu e lucru pentru 

toţi. Altfel trebuie s’o întoarcem spre a vedea unde sun¬ 
tem cu toţii datori. 

Preţul învăţăturii creştine stă într’aceia, Fraţilor, că ea 
se potriveşte pentru toate împrejurările vieţii noastre şi 
pretutindenea omul găseşte îndrumare şi luminare în- 
tr’însa. Felul cum a fost gândul Mântuitorului se iveşte 
lămurit pretutindenea, aşa că omul nu e apăsat de îndo¬ 
ială neştiind ce să facă. 

Acuma, pentru noi este limpede că Mântuitorul n’a stri¬ 
cat sate şi oraşe pentru a trimete toată lumea să se bo¬ 
teze. El a întemeiat o împărăţie însă, şi la întărirea aces¬ 
tei împărăţii putem lucra cu toţii, fiecaţe pe unde ne a- 
flăm. Astfel porunca Mântuitorului către apostoli e po¬ 
runcă şi pentru noi, fiindcă, măcar că nu e nevoie şă cu¬ 
treierăm lumea şi să botezăm, avem fiecare destul loc în 
cercul mic al vieţii noastre unde să putem învăţa pe alţii 
cele ale împărăţiei lui Dumnezeu şi să le îndreptăm privi¬ 
rile spre calea dreaptă şi cinstită a vieţii. 

Mântuitorul ne cheamă şi ne leagă şi pe noi de lucrul 
său, şi noi trebuie să fim gata a lucra, dacă suntem ade¬ 
văraţi creştini şi închinători ai lui. Sunt destule locuri unde 
el nu vine, unde împărăţia sa n’a ajuns, unde Duhul său 
nu găseşte intrare, unde viaţa bine plăcută lui Dumnezeu 
şi credinţa şi inima curată nu se află, dacă noi tăcem şi 
nu socotim de datoria noastră să punem umărul la lucrul 
Domnului. Câte case pline de copii răi, nesupuşi, care fac 
amărăciunea părinţilor, câţi părinţi care nu ştiu să dea o 
creştere creştinească copiilor lor, câţi stăpâni haini şi ne¬ 
drepţi, neplătind slugilor şi lucrătorilor dreptul lor, câte 
slugi necinstite şi hoaţe, câţi lucrători leneşi şi îndărătnici, 
—oare către toţi aceştia, care trăiesc în vecinătatea noa¬ 
stră, nu avem noi a spune o vorbă de viaţă creştinească? 
Peste noi toţi, ceice ne numim cretşini, apasă răspunderea 
relelor care sunt, pentrucă Mântuitorul pe toţi ne-a legat 
la lucrul împărăţiei şale, şi, mult-puţin, fiecare este în stă- 



216 


re a face ceva. in fiecare zi ne rugăm: vie împărăţia Ta, 
dar degeaba ne rugăm, dacă singuri nu ne simţim legaţi de 
lucrul Mântuitorului şi nu lucrăm înşine ca această împă¬ 
răţie să vie. Mântuitorului înălţat la ceruri îi trebuie 
mijlocitori pentru a tocmi lucrul său pe pământ, şi aceşti 
mijlocitori pot fi fiecare creştin. Prin voi, taţi şi mame, 
vrea Domnul nostru lisus Hristos să vie la copiii voştri. 
Vorba şi purtarea voastră sunt drumul prin care El vrea 
să pătrundă în inima şi viaţa copiilor voştri. Dacă voi nu 
îndepliniţi această slujbă, poate că în copilăria şi viaţa lor 
nu vor ajunge să cunoască şi să se închine la numele 
sfânt al Domnului lisus. Şi iată iarăşi împrejurul nostru 
ţări pe care Mântuitorul ar dori să le ia în stăpânire, dar 
care rămân departe de Dânsul, dacă noi ne lenevim a lu¬ 
cra. Şi aceste ţări nu sunt niscaiva pământuri depărtate, 
la care ar trebui să pornim cu căruţa sau cu drumul de 
fer; nu, ci sunt înseşi sufletele care stau în lipsă împre¬ 
jurul nostru, pentrucă sufletele sunt tocmai ca nişte ţări, 
ca nişte pământuri în care Domnul vrea să lucreze. 

Astfel, sunt inimi pe care Domnul Hristos ar vrea să 
le ridice spre o credinţă veselă, dar care nu ajung la dân¬ 
sa, dacă noi stăm alături de ei mici la suflet şi nepăsă¬ 
tori; sunt răni pe care El ar dori să le lege şi să le lecu¬ 
iască, dar care rămân sângerând, dacă mânile noastre 
stau leneşe la lucru; sunt săraci pe care El ar dori să-i 
îmbrace şi să-i hrănească, dar pe care învârtoşirea mul¬ 
tor nimi nu-i vede; sunt suflete amărâte, şi cărora un 
cuvânt al nostru le-ar face bine, dacă le-am şopti la 
ureche; sunt oameni care merg spre perzanie şi pe care 
lisus ar vrea să-i înştiinţeze şi să-i întoarcă, dar noi 
nu-1 ascultăm spre a îndeplini lucrul său. Insfârşit, fie¬ 
care să se uite împrejurul său, la cunoscuţii săi, să se 
cerceteze singur, şi va găsi locuri unde cuvântul Dom¬ 
nului nu e ascultat, unde viaţa e petrecută în strică¬ 
ciune, unde, în loc de calea vieţii, găsim umbra morţii. In 

toate aceste locuri, Fraţilor, e câmp de lucrat pentru noi, 
şi Domnul aşteaptă să-l vestim pe dânsul ca Domnul îm¬ 
părăţiei după care oamenii trebue să-şi rânduiască viaţa. 

Acum ar putea zice cineva: apoi cum? Lucrul Domnului 
atârnă de.slabele noastre puteri? 

Nu Fraţilor, căci Mântuitorul însuşi ne spune: iată eu 
cu voi sunt în toate zilele, până la sfârşitul veacului. Ci, 
celce se osteneşte la lucrul Domnului simte într’însul pu¬ 
terea de sus întărindu-1 şi călăuzindu-1. Nu suntem singuri 
la lucru, căci Mântuitorul este în toate zilele cu noi, stând 
într’ajutor celor ce îndeplinesc lucrul împărăţiei sale. 

ţ>e-ar fi fost numai la puterile lor, bieţii apostoli nu s’ar 
fi avântat la un lucru peste puterile omeneşti, că ar fi fost 
o nebunie şi a-1 gândi. Zice însă Sfânta Evanghelie: Iar 
ei eşind, au propoveduit pretutindenea, Domnul împreună 
lucrând (Marcu 16, 30). 

Astfel, Fraţilor, încredinţaţi că înălţarea Domnului că¬ 
tre Părintele său nu este o despărţire de noi, să luăm ini¬ 
mă şi să sorbim putere spre a îndeplini voioşi poruncile 
legii sale. El ne cheamă şi ne aşteaptă să spunem vorba 
noastră fără încunjur şi să punem vitejeşte mâna la lucru 
acolo unde vedem că fraţi de ai noştri sunt cu inima de¬ 
parte de dânsul şi lipsiţi în viaţa lor de steaua călăuzi¬ 
toare a legii creştineşti. Şi acest lucru trebue să-l facem 
cu atât mai multă căldură, cu cât suntem încredinţaţi că, 
la îndeplinirea lui, nu suntem numai câţiva oameni răzleţi, 
ci îndărătul nostru stă însuşi Acel care a zis: Datu-mi-s’a 
toată puterea în cer şi pe pământ. Lui nimic nu-i poate sta 
împotrivă şi cu numele lui vom izbândi pretutindenea. Pen¬ 
tru că a lui este împărăţia şi puterea şi mărirea în veci* 
Amin. 



Predica la Duminica Sfinţilor Părinţi. 

Despre dărnicie. 


Darul dării dinaintea a tot 
j cel viu să nu-l opreşti . 

Isus Sirah, 7, 37, 


Fraţilor, 

Aceste cuvinte le găsim în Sf. Scriptură. Ele ne spun 
că darul este plăcut oricărui om şi de aceia să ne deprin¬ 
dem şi noi a-1 face. îndemnul acesta niciodată nu e mai 
potrivit decât în această zi, pe care Biserica o numeşte Du¬ 
minica Sfinţilor Părinţi. Intr’ adevăr, cine pe lume a fost 
mai darnic decât Sfinţii Părinţi, care au fost fala şi lauda 
Bisericii? Ei au fost totdeauna cu mâna largă şi deschi¬ 
să, nesocotind că pot avea vreo mulţămire din stăpânirea 
unor lucruri, până nu vor bucura cu dânsele şi pe alţii. 

Când omului muncitor i-au ieşit toate în plin, inima sa 
saltă de bucurie şi simte nevoie să o împărtăşească cu al¬ 
tul. Dar numai cu vorbe nu-ţi ajungi ţinta întotdeauna. 
Când vorba ta ai însoţit-o însă cu un dar cât de mic, a- 
tunci o dulceaţă intră în sufletul omului căruia i l-ai tri¬ 
mes, o mulţămire se vede pe faţa sa, şi cu dânsa şi bu¬ 
curia. 

Noi nu trăim singuratici prin munţi şi păduri. Suntem 
oameni care trăim adunaţi în sate şi oraşe. Nu putem a- 
vea bucurie deplină până n’o împărtăşim şi altora şi nu 
putem să ne bucurăm de vreun folos sau câştig, până nu 
îndulcim şi pe alţii dintr’însele. 

Se pare că ne putem bucura şi singuri, dar nu se poate 
tăgădui că, atunci cănd ai dat şi altuia, bucuria şi mul¬ 
ţămirea e îndoită. Ia închipuiţi-vă voi sărbătorile Naşterii 
Domnului, când toată creştinătatea se bucură, că ar fi 
serbate numai într’o familie. Mai poate fi bucuria tot aşa 
de mare ca atunci când o serbează toţi ? — Fără îndoială 
că nu. Dacă am fi printre păgâni în astfel de sărbători, 
am simţi puţină bucurie, fiindcă n’am mai vedea şi pe alţii 
care să se bucure împreună cu noi. Deci bucuria adevărată 
este aceia care se răspândeşte la toţi, nu numai la unul. 

Aşa au făcut Sfinţii Părinţi, Fraţilor. Ei şi-au luat sar¬ 
cina de a răspândi bucuria şi mulţămirea între oameni. Ei 
nu s’au simţit pe deplin veseli de ceva până când n’au în¬ 
veselit şi pe alţii împreună cu dânşii, iar când noi serbăm 
azi ziua lor, despre ce s’ar cuveni oare să vorbim decât 
despre aceia ce răspândeşte multă bucurie printre oa¬ 
meni, adică despre dărnicie! 

Când despre un om auzi că e darnic, îndată îţi faci în 
minte chipul unui om plin de bune însuşiri. In omul pornit 
spre dărnicie vezi dulceaţa inimii, dragostea pentru alţii, 
mulţămirea de sine, veselia care creşte din veselia adusă 
altora prin dărnicia sa. Aşa de bune sunt urmările dărni¬ 
ciei, că s’au văzut oameni duşmănoşi şi spumând de mâ¬ 
nie, care apoi s’au îmblânzit prin dărnicia celui duşmănit. 
Şi nu atât preţul darului bucură sau veseleşte, ci bunăvo¬ 
inţa, dragostea şi neuitarea celui care îţi face darul. 

Aţi văzut copii supăraţi, pe care nu-i mai puteai împăca 
cu nimic. Ii dăruieşti cu te miri ce, cu un măr, cu o jucărie, 
şi îndată îi vezi cum le râde buza. Şi aşa de adevărat este 
că mari şi bune sunt urmările dărniciei, încât, în timpu¬ 
rile de mai înainte, şi chiar acum, dregătorii cei mari, când 
cereau unii dela alţii să-şi dea vreun ajutor, însoţeau ce¬ 
rerea cu darul. Mulţămirea ce o făceau celui ce primea da¬ 
rul, ajuta ca mai degrabă să li se împlinească cererea. 

Şi azi oare nu e tot aşa, Fraţilor? Dărnicia e ca un fel 

de vrajă, care mai alungă răceala din inimile oamenilor 
şi-i duce la simţiri mai prieteneşti. Ea este un foc care 
arde în unul şi încălzeşte şi pe ceilalţi. Pentru aceasta oa¬ 
menii darnici au fost în totdeauna iubiţi şi cinstiţi, căci ei 
dovedeau că in pieptul lor bate o inimă plină de bunătate 
şi veselie, care nu era întreagă, dacă nu o împărtăşeau şi 
altora. 

Şi Mântuitorul s’a arătat cu o inimă peste măsură 
de largă şi binevoitoare. Ori-de-eâte-ori cetim sau auziin 
despre dărnicia sa, o dulceaţă cerească se varsă în inima 
noastră. Sf. evanghelist Matei ne spune că multă lume as¬ 
culta învăţăturile Domnului Hristos şi, făcându-se seară, 
i s’a făcut milă de popor, că oare cum se vor întoarce, că 
unii erau osteniţi şi de departe şi vor cădea pe drum. A- 
tunci a poruncit apostolilor să-i ţie şi să le dea ei de mân¬ 
cat. Apostolii au împărţit cât aveau, 5 pâini şi 2 peşti, şi 
atunci s’a întâmplat minunea cea mare a Mântuitorului, 
că numai cu atâta a săturat peste 5.000 de oameni. 

Dar noi altceva vrem să spunem prin asta, Fraţilor. 
Vrem să vă spunem ce inimă a arătat Mântuitorul, că a 
arătat o dărnicie fără seamăn, când a făcut aceasta. Iată 
pentru ce am spus că dărnicia sa varsă în suflet o dulcea¬ 
ţă cerească. 

Dar vedeţi, ceiace face mulţămirea darului nu e chiar 
darul, ci bunăvoinţa celui ce ne-a dăruit. Pentru aceasta 
nu este dar făcut cu ciudă, iar cine nu-1 face cu toată ini¬ 
ma, acela nu este dar. 

Am să vă dau o pildă: cui se cuvine să dăm mai întâi 
dintr’al nostru, decât celui dela care avem toate? Acest 
lucru s’a făcut dela începutul lumii. Omul, drept mulţă- 
mire că tot ce are e dela Dumnezeu, lui îi ducea cel mai 
bun dar. Nu doar că Dumnezeu ar mânca darul său, dar 
aceasta dovedeşte mai bine că preţul darului nu e în dar, 
ci în inima celui care îl aduce. Ei iată, doi fii a avut la 
început Adam: Cain şi Abel. Cain lucra pământul, iar A- 

bel era păstor. Ei aduceau dar lui Dumnezeu. Cain însă, 
ca om zgârcit şi rău la inimă, aducea cele mai stricate 
roade, Abel aducea oile cele mai grase. Ei ardeau daru¬ 
rile lor, fumul însă dela darul lui Cain, fiindcă nu era cu 
toată inima, se ţâra pe pământ, cel dela darul lui Abel 
însă, se suia frumos în sus. Astfel arăta Dumnezeu unuia 
mulţămirea, altuia nemulţămirea sa. 

Vedeţi dar, Fraţilor, că puterea darului o face inima 
celui care dăruieşte şi că din dai’ se cunoaşte de multe 
ori inima, cu care ai dat. Unii vor să facă pe darnicii, dar 
dăruiesc, cum făcea Cain, mere putrede. Dragostea aces¬ 
tora însă nu se suie până la inima omului, ci se târâie pe 
jos ca fumul lui Cain. 

Trebuie să dăruieşti, nu din deşărtăciunea de a te arăta 
darnic în faţa oamenilor, ci din pornirea bună a sufletului 
de a bucura şi pe altul prin lucrul tău. Bucuria care stă 
numai în inima ta nu e întreagă, ci trebuie să treacă şi pe 
la alţii. 

Aceasta este cea dintâi chezăşie a darului: de a veseli 
şi pe ceilalţi semeni ai tăi. 

Ceiace făcea Abe'i, Fraţilor, de dădea oile cele mai grase 
jertfă lui Dumnezeu, a rămas până astăzi. Şi bunul creştin 
niciodată nu se împărtăşeşte din ceva, până nu a adus 
mai întâi lui Dumnezeu. 

Aici este însă un mare lucru. Nu cumva să începem a 
aduce numai din obicei. Să nu ne piară din minte niciodată 
pentru ce aducem mai întâi lui Dumnezeu. 

Creştinul, când culege cele dintâi roade: mere, struguri 
sau când taie faguri, aduce mai întâi lui Dumnezeu. Ştiţi 
însă pentru ce aceasta? — Pentru a arăta că dela Dum¬ 
nezeu avem toate. E ca şi cum am zice: Tu mi-ai dat, 
Doamne, Ţie ţi se cuvine cel dintâi. Este mărturisirea noas¬ 
tră de fii supuşi ai lui Dumnezeu. Cu această simţire tre¬ 
buie să aducem înaintea lui orice dar, căci, dacă o faci 
numai din obicei, ele îşi perd preţul lor. 



Despre aceste daruri ne învaţă Mântuitorul să le facem 
cu dragostea în suflet. El ne spune: Când aduci darul tău 
la biserică şi-ţi aduci aminte că eşti certat cu fratele tău, 
du-te mai întâi de te împacă cu el, şi apoi adu-ţi darul la 
altar (Matei 5, 23-24). 

Aceasta înseamnă tot ceiace v’am spus, că numai ini¬ 
ma curată aduce daruri curate, şi tot cel cu ura în suflet 
nu poate aduce un adevărat dar. 

Chiar şi în vorbirea de toate zilele, vorba de „dar“ esţe 
împreunată cu acea de: bucurie. Când, de pildă, zice cineva 
despre altul, l-a dăruit cu un copil, ce înseamnă asta? — 
Că i-a adus oarecare bucurie, că Dumnezeu i-a făcut dar 
un copil, care-i va fi spre fericire. 

Dărnicia, Fraţilor, se arată către Dumnezeu şi către oa¬ 
meni. Aţi văzut ce ne învaţă Mântuitorul despre dărnicia 
către Dumnezeu, când omul îşi aduce darul său la biserică. 
Din nenorocire, azi mulţi, nu numai că nu-şi aduc darul, 
aşa cum cere Mântuitorul, împăcat cu toată lumea, dar 
nu-1 aduc de loc. Este trist că oamenii uită izvorul vieţii, 
de la care ne vin toate şi, când se îndulcesc din darurile 
pământului, nu se gândesc mai întâi la Dumnezeu şi că 
lui trebue să-i aducă întâi. 

Cu aceiaşi mişcare de inimă ca spre Dumnezeu, dărnicia 
trebuie să se arate şi între oameni. Dar aci lucrul e şi mai 
trist. Legăturile dintre oameni s’âu înăsprit. Rar se văd 
inimi largi şi mâni deschise, care să-şi câştige dragostea 
altora prin dărnicia lor. 

Avem pilde frumoase din trecut care ne stau înainte ca 
icoane ale dărniciei. Avem Biserici şi spitale vechi, ridi¬ 
cate de suflete. mari, care vedeau că datoria omului este 
să arăte că n’a trăit degeaba pe pământ. Au clădit biserici 
unii pentru vindecarea sufletului, alţii spitale pentru tă¬ 
măduirea trupului. Dar câţi se mai gândesc oare la ceice 
le-au ridicat? — Puţini de tot. 

Apoi nu e păcat? Când cineva îţi dă un pahar de apă, 
trebuie să-i mulţămeşti, şi când îţi dă putinţa să-ţi vin¬ 
deci trupul şi sufletul, nu zici nimic? In vecii vecilor ar 
trebui lăudate acele inimi darnice, care s’au gândit că nu 
se pot bucura decât bucurând şi pe alţii. 

Ei Doamne, dar cât de rar e acest lucru! Iese omul 
din spital şi nu se mai gândeşte de loc la inima ce a pus 
început spitalului. Iese omul din biserică şi nu zice o vorbă 
de laudă şi mulţămire pentru cel ce l-a învrednicit să se 
adăpostească în casa lui Dumnezeu! 

Nu e bine, Fraţilor. Dărnicia azi s’a cam rărit. Noi tre¬ 
buie s’o ridicăm în slavă, fiindcă înveseleşte viaţa de toate 
zilele. Altfel te pomeneşti că-i uităm şi numele. Să ne a- 
ducem aminte de Sfinţii Părinţi, a căror amintire o ser¬ 
băm azi. Să ne încălzim la focul care ardea în inimia lor. 

Omul care se închide ca să nu mai pătrundă nimenea 
la dânsul, nu poate fi iubit. El calcă legea pusă de Dum¬ 
nezeu în sufletul omului de a trăi în apropiere unii cu alţii, 
şi apropiere nu numai cu trupurile, ci şi cu sufletele. După 
cum nu poate fi petrecere frumoasă singur fiind, tot aşa 
petrecerea sufletească stă în apropierea sufletelor. 

Deci, Fraţilor, să nu lăsăm în neîngrijire ceiace strânge 
legăturile dintre oameni. Să fim cu inima largă şi mâna 
deschisă, după puterile fiecăruia, fiindcă dărnicia are pu¬ 
terea de a ne apropia şi înfrăţi unii cu alţii. Numele celor 
ce au fost darnici sunt neuitate şi lăudate, pentrucă ei au 
lucrat să strângă legăturile dragostei între oameni, căci 
nimic nu este mai bun, decât numai a trăi fraţii împreună 
(Psalmul 132), zice Sf. Scriptură, şi noi fraţi suntem în 
numele Domnului nostru Iisus Hristos. Amin. 



Predica la Duminica Pogorârii 
Sfântului Duh. 

Prin viata noastrâ trebuie sâ mărturisim pe Hristos 

Voi veţi fi mărturii mei în 
Ierusalim şi în Iudeia şi în 
Samaria şi până la marginile 
pământului. 

Faptele Apostolilor 1, 8. 

Fraţilor, 

Vreme de un an de zile, Biserica întinde înaintea fiilor 
săi tot şirul învăţăturilor şi faptelor Domnului nostru şi 
a Sfinţilor săi. Şi face aceasta pentruca dintr’însele să ne 
învăţăm şi noi şi nă ne facem vrednici închinători ai Dom¬ 
nului nostru şi călcători pe urmele Sfinţilor. 

Din acest şir de s fapte, Fraţilor, sfârşim acum cu cele 
mai însemnate. Căci creştinătatea încheie azi drumul lung 
care se întinde dela naşterea Mântuitorului şi până la data 
când Apostolii au eşit în lume să vestească numele său. 
După simţirile curate care ne-au străbătut în vreme de 
iarnă la venirea Domnului Hristos în lume; după frumu- 
seţele Botezului, când Domnul se pregăteşte să avânte în¬ 
tre oameni puterea tainică a cuvântului său; după dure¬ 
rile Patimii şi tresăltarea de bucurie la scularea sa din 
morţi, în sfârşit, după intrarea în mărirea Părintelui său 
prin înălţarea la Ceruri, — creştinătatea încheie cu cel 

din urmă popas, care este sărbătoarea aceasta numită a 
Duminicii celei Mari, sau a Rusaliilor. Aci, ca omul care a 
străbătut un şir lung de învăţături şi se simte acuma înar¬ 
mat la lucrul pentru viaţă, îşi încordează şi creştinătatea 
ochii şi priveşte înapoi la lungul drumului străbătut. 

Ce are de făcut acuma? La această întrebare, în lumini 
de foc i se înfăţişează ochilor cuvintele Domnului când s’a 
despărţit de Apostolii săi: Voi veţi fi mărturii mei în Ie¬ 
rusalim şi în toată ludeia şi Samaria, şi până la marginile 
pământului. 

Câtă putere este, Fraţilor, în aceste cuvinte şi cât de 
mult ne umplu de cutremur! Dar nu de cutremurul fricii 
ne umplem, ci de măreţia acestei sarcini pe care Domnul 
Hristos o pune pe umerii noştri. 

Dacă cineva ne-ar încredinţa o treabă însemnată, ne-am 
simţi măguliţi de încrederea care a pus-o în noi. Dar cu 
atât mai mult trebuie să ne simţim cinstiţi şi măguliţi, 
când ne gândim că Mântuitorul ne-a încredinţat nouă a- 
ceastă sarcină, de a fi mărturii săi pe pământ. 

Şi cum avem noi a fi mărturii săi? Vom fi marturi, 
Fraţilor, îndeplinind în aşa chip poruncile Domnului no¬ 
stru, incât tot celce se va uita la noi să zică: cu adevărat 
Dumnezeească învăţătură este aceasta; uite cât de plăcut 
şi de minunat făţuieşte ea viaţa celor ce se închină lui Iisus 
Hristos! Intr’adevăr, nu este dovadă mai puternică despre 
vrednicia unei învăţături, decât văzând-o cum curăţă şi 
preface şi poleieşte traiul omului. După cum puterea unui 
leac se vădeşte prin aceia că, odată înghiţit, întăreşte şi 
însănătoşează trupul, tot aşa vrednicia unei învăţături se 
dovedeşte prin îndreptarea pe care o aduce în viaţa o- 
muiui. 

In chipul acesta, Fraţilor, avem noi a fi marturi ai Dom¬ 
nului nostru, adică ducându-ne viaţa astfel, încât să fie 
o oglindire adevărată a învăţăturii Celui ce ne-a dat-o; 
să se cetească legea creştină, nu în cărţi, ci în înseşi vie- 

ţile noastre. Astfel noi cu aceia mărturisim că credem 
în Domnul Hristos şi-l urmăm, dacă facem voia lui. Aşa 
a înţeles şi El când s’a despărţit de apostoli: El a vrut ca 
urmaşii lui să fie oglinzi vii ai învăţăturii sale. 

Sfinţii Apostoli aşa au şi fost. Ei au urmat Domnului 
cu o credinţă de fer şi au dat dovada cea mai straşnică 
pe care o putem da: Şi-au dat viaţa mărturisind pe Dom¬ 
nul. Sf. Apostol Iuda moare ciuruit de săgeţi, Sf. Andrei e 
ţintuit pe o cruce strâmbă. Sfântul Petru e răstignit cu 
capul în jos, Marelui Apostol Pavel i se tae capul, Sfântu¬ 
lui loan Botezătorul i se tăiase mai nainte, Sfântul Ştefan 
a fost ucis cu petre, în sfârşit, Sfântul Iacob, care era vlă¬ 
dică în cetatea Ierusalimului, a fost şi el ucis. 

Dacă dela vremea Apostolilor trecem la Sfinţi, îi găsim 
şi pe ei marturi adevăraţi ai Mântuitorului, îndeplinind cu 
credinţă poruncile, şi prin pilda lor trăgând şi pe alţii în 
staulul Domnului. Ei au fost nişte mărgăritare vrednice 
de numele Celui la care se închinau, Sfinţi de care nu era 
lumea vrednică. (Evrei 11, 38), după cum îi numeşte Apos¬ 
tolul; prin multe prigoniri au îndeplinit poruncile Domnu¬ 
lui, dar le-au îndeplinit. Cu viaţa lor ei erau marturi ai 
Domnului, încât zmulgeau lauda până şi a duşmanilor lor. 
Astfel, un învăţat păgân, Libanius, care se uita cu ochi răi 
la creştini, a trebuit să mărturisească despre Antuza, 
mama Sfântului loan Gură-de-Aur: „Ce mame au creşti¬ 
nii! “!). Deci, purtările lor, călăuzite de învăţătura Dom¬ 
nului, erau ca o înştiinţare şi mărturisire către toţi că 
vrednică trebuie să fie legea lui Hristos, dacă este în stare 
să facă aşa oameni. Prin faptele lor, Sfinţii de care lumea 
nu era vrednică, arătau cât de înalte, curate şi cinstite 
sunt căile deschise de Domnul pentru viaţa noastră. 

Dar au trecut acele timpuri, Fraţilor, şi au venit cele 
de azi în care nouă ne cade sarcina de a fi mărturii Dom¬ 
nului. Triste sunt aceste timpuri, Fraţilor, pentrucă de¬ 
parte suntem noi de a oglindi în viaţa noastră învăţătura 

Domnului! Noi ne numim creştini, dar cu faptele sunteţi 
departe de a mărturisi pe Domnul. Dacă ar fi să se uite, 
cineva la noi şi să ne judece de ce lege suntem, n’ar putea 
spune că suntem creştini. Şi de-ar fi să vie însuşi Domnul 
şi să ne grăiască faţă către faţă, ne-ar spune că facem ru¬ 
şine numelui său, iar în loc de mărturii săi, suntem măr¬ 
turii diavolului. In adevăr, cum ar putea fi mărturii Mân¬ 
tuitorului acei în mijlocul cărora se petrec ocări, grăiri-de-, 
rău, beţii şi alte răutăţi? Nu, fraţilor, nu sunt marturi ai 
Domnului ceice zic şi nu fac, ceice se numesc cu numele lui* 
dar nu-i urmează poruncile. 

Luaţi aminte la faptul pe care vreau să vi-1 povestesc. 

Dacă un creştin ar fi dus la groapă fără preot, fiecare 
ar zice: <^a fost inmormâniat ca un câne», şi drept ar fi. 
Dar nu ştiu de ce oamenii iau seama numai la faţa lucru- , 
rilor, iar mai la adânc nu se bagă! Căci ia să ne uităm bine 
şi să vedem de ce oare omul dus la groapă fără preot a fost 
înmormântat ca un câne? Ii zicem aşa, fiindcă a fost în¬ 
gropat caşi oricare dobitoc, fără rugăciunile Bisericii şi 
fără a-1 fi încredinţat prin rugăciunile noastre odihneţ,veş¬ 
nice în Domnul. Dar oare acel care se lipseşte de binecu¬ 
vântările Bisericii în viaţă şi nu dă ascultare poruncilor 
Domnului nu trăieşte ca un câne? Şi dacă nouă ni-i groază 
a intra în odihna vieţii de veci fără binecuvântarea Bise¬ 
ricii şi ne pare ceva peste fire, de ce oare nu ne îngrozim a 
trăi ca nişte câni! 

Iacă de ce am spus că ne uităm numai la faţa lucrurilor, 
şi nu în adâncul lor. In adevăr, dacă înmormântarea ca, 
a unui câne te îngrozeşte, cu atât mai mult trebuie să te 
îngrozească a trăi ca un câne. Ce odihnă veşnică poate să-ţi 
aducă înmormântarea la adăpostul umbrit al Bisericii, când 
tu în viaţă ţi-ai bătut jocr de poruncile Domnului ? Au oare 
odihna în ceata drepţilor nu e răsplata faptelor tale? Şi* 
dacă n’ai făcut faptele, cum îndrăzneşti a .nădăjdui odihna 
in loc de pedeapsă? 

Biserica se roagă şi pentru cel bun şi pentru cel rău, dar 
atâta; nu ea hotărăşte soarta omului, ci Domnul din ce¬ 
ruri, şi numai El. Deci, cine crede că şi-a orânduit bine via¬ 
ţa de veci numai cu aceia că a lăsat cu limbă de moarte să 
fie înmormântat în cutare fel şi să i se facă cutare po¬ 
meni, fără a-şi fi gătit mai întâi prin faptele sale cununa 
cea nevestejită dela Domnul, e caşi cum s’ar ameţi cu o 
băutură care îi toceşte simţurile, dar atâta tot. 

Asta se cheamă, fraţilor, a privi lucrurile numai pe de¬ 
asupra, şi nu înăuntul lor. Domnul Hristos însuşi mustra 
cu vorbe foarte aspre pe Iudeii din vremea sa care ţineau 
legea numai în părţile de afară ale ei. Acele vorbe sunt 
atât de puternice şi atât de limpezi în puterea lor şi zu¬ 
grăvesc aşa de bine şi purtarea noastră, că de folos va fi 
să ni le amintim. Astfel zice Domnul: Vai vouă, cărturari¬ 
lor şi fariseilor făţarnici, că zeciuiţi izmă şi mărarul şi 
chimenul, şi aţi lăsat cele mai grele ale legii: dreptatea şi 
mila şi credinţa; acestea se cădea să le faceţi, şi acelea să 
uu le lăsaţi... Voi curăţiţi partea cea din afară a paharului 
şi a blidului, iar înăuntru sunt pline de răpire şi de nedrep¬ 
tate. (Matei 23, 23—26). 

Iată, Fraţilor, mustrarea lămurită în cuvintele Domnului: 
Aţi lăsat cele mai grele ale legii: dreptatea şi mila şi cre¬ 
dinţa; pe acestea se cădea să le faceţi, şi pe acelea să nu le 
lăsaţi. 

Nu facem şi noi oare tot aşa în pilda care v’am dat-o 
cu înmormântarea? Noi ţinem pe aceasta, iar cele mai 
grele ale legii le-am lăsat. Dacă însă cele mai uşoare ale 
legii, precum botezurile copiilor şi prohodirea şi pome¬ 
nirile la Biserică şi alte slujbe nu le-am lăsat, cu atât mai 
mult se cuvenea să ne aduce aminte de cele mai mari ale 
legii: de dreptate şi milă şi credinţă, de cinste, curăţie de 
inimă şi grâire de adevăr. Da, căci una fără alta nu merge 
şi nu îndeplineşte legea celce-o îndeplineşte numai pe ju¬ 
mătate ori în cele mai uşoare. Doar spune Sfântul Apostol 

Iacov: Oricine va păzi toată legea şi va greşi într’un punct, 
s’a făcut tuturor vinovat. (Iacov 2, 10). 

Numai astfel, Fraţilor, ne vom face marturi vrednici ai 
Dumnezeului nostru şi vom dovedi celor de altă lege că 
învăţătura Domnului e înaltă şi sfântă; numai astfel vom 
dovedi că suntem creştini, nu numai cu numele, ci şi cu 
credinţa, cu inima şi cu fapta. Şi numai eeice fac aşa sunt 
adevăraţi creştini, adevăraţi marturi şi adeveritori ai Dom¬ 
nului pe pământ. închinătorii numai cu buzele. Cei care 
vin la biserică pentruca dela uşă, cum au eşit, să uite că 
sunt creştini şi să se poarte caşi cei fără-de-lege, — sunt 
creştini mincinoşi, batjocuritori ai legii Domnului, pomi 
fără roade. Şi dacă închinătorilor de acest soiu ai Evreilor 
Mântuitorul le zice: Şerpilor! pui de năpârcă, cum veţi 
scăpa de judecata viitoare? (Matei 23, 33), nu ştim cum 
creştinii cu numele au să merite alte cuvinte. 

Voi nu vă închipuiţi Fraţilor, câtă suferinţă şi câtă ru¬ 
şine aduc Bisericii ceice numai cu numele se ţin de dânsa. 
Vestitori ai Evangheliei pleacă prin ţări depărtate să răs¬ 
pândească şi la alte neamuri cuvântul Domnului. Şi ştiţi 
ce se întâmplă pe unde se mai află creştini? Sunt arătaţi 
cu degetul de necredincioşi, către ceice vin să vestească nu¬ 
mele lui Hristos. Uite pe creştinii voştri, zic ei, uite câtă 
viclenie şi înşelăciune şi necinste este la voi! Ce să căutăm 
noi la legea voastră? De-ar preţui ea ceva, aţi fi voi oa¬ 
meni mai de treabă, dar nu sunteţi; lecuiţi-vă mai întâi pe 
voi, ş’apoi veniţi la alţii! 

Astfel, Fraţilor, se va putea zice şi despre noi; şi, de 
veţi sta de vorbă cu alţii de altă lege, chiar veţi auzi. Şi 
fi-va oare pe nedreptul ? Nu sunt şi între noi viclenia şi în¬ 
şelăciunea şi beţia şi alte patimi? Să ne ruşinăm, că aşa 
este şi să ne umilim. Dar această umilinţă să nu fie spre 
moarte, să fie spre îndreptare, să fie spre învierea şi zmul- 
gerea vieţii noastre din ghiarele cele de scârbă ale păca¬ 
tului. 

Să ne aducem aminte că Domnul ne-a vrut şi ne-a aşe¬ 
zat marturi ai legii sale pe pământ, oglinzi vii de curăţie 
creştinească, ca, văzând oamenii faptele noastre cele bune, 
să slăvească pe Tatăl nostru cel din ceruri, pentru legea pe 
care ne-a dat-o. Numai astfel vom face cinste numelui de 
creştin şi vom da mângâiere Bisericii lui Hristos, prea de 
multe ori amărâtă de noi. Amin. 



Predica la Sârbâtoarea Sfintei Treimi. 

Şi a făcut pe om după chipui 
şi asemănarea lui Dumnezeu . 
Cartea Facerii 1, 27, 


I. 


Fraţilor, 

Cel dintâi cuvînt rostit pe lume a fost cuvântul lui 
Dumnezeu, „Sa fie lumină/ El era singura fiinţă, când 
nimic altceva nu se mai afla în largul văzduhurilor. Nu¬ 
mai cuvântul lui a răsunat, atunci când altă fiinţă nu mai 
era. Despre acest cuvânt al lui ne pomeneşte Prorocul 
David spunând: Prin cuvântul Domnului cerurile s’au fă¬ 
cut şi prin cuvântul gurii lui toată făptura (Psalmul 32,6). 

Dar tot al lui Dumnezeu, care a pornit începuturile, e şi 
sfârşitul. El va încheia marea carte a socotelilor acestei 
lumi, în care pentru tot omul se află o foaie deosebită, cu 
însemnarea tuturor binefacerilor şi a netrebniciilor lui. 

Apoi, Fraţilor, tocmai acest gând, că precum începutul, 
aşa şi sfârşitul se află. în mâna lui Dumnezeu, vrea să ni-1 
înfăţişeze Biserica in această sărbătoare a Dopfinului. In 
adevăr, după cum Dumnezeu, prin cele trei feţe ale lui: 
Tatăl, Fiul şi Sfântul Duh, a lucrat la începutul lumii, tot 
aşa şi azi nu cinstim sărbătoarea deosebită numai a Dom¬ 
nului Hristos sau numai a Sfântului Duh, cum a fost ieri, 
ci suntem luminaţi de razele sărbătorii întregii Dumne- 

zeiri, a tuturor celor trei feţe dumnezeieşti care sunt în 
Sfânta Treime. 

Atunci să luăm aminte la înţeleaptă orînduire a Bise¬ 
ricii, pentruca să putem vedea cum ea ne duce din sărbă¬ 
toare în sărbătoare, spre a arăta în ziua de acum că la în¬ 
ceput numai Dumnezeu a fost şi că al lui va fi şi cuvântul 
cel din urmă. 


II. 

In adevăr, Fraţilor, pe ziua de ieri ne-am bucurat de 
frumoasa sărbătoare a Pogorârii Sfântului Duh asupra 
Sfinţilor Apostoli sau, cum i se mai zice, Duminica Mare 
sau Cinzecimea sau Rusaliile. Ziua Cinzecimii însă e sărbă¬ 
toarea de încheiere a tuturor celor ce Dumnezeu a făcut 
pentru om spre a-1 duce pe o cale mai dreaptă şi astfel 
a-1 scoate din urâtul păcatelor şi a-1 mântui. Dela naşterea 
Sfintei Fecioare şi a închinării ei în biserică (8 Septem¬ 
vrie şi 21 Noemvrie), apoi dela naşterea Mîntuitorului 
Hristos şi dela toate sărbătorile care ne arată ce s’a pe¬ 
trecut cu Sfânta sa Fiinţă, până la Paşti, înălţare şi Cin- 
zecime, avem neîncetat arătarea celor ce Dumnezeu a fă¬ 
cut pentru om. E ca un schimb neîncetat care s’a petre¬ 
cut între om şi Dumnezeu, pentruca omul să fie curăţit 
şi sfinţit, sorbind din rouă bunelor învăţături şi a darurilor 
dumnezeeşti. 

Dar după ce toate acestea s’au încheiat, rămâne tot 
tronul lui Dumnezeu de se înalţă singur. Mai pre sus de 
om şi de trebuinţa curăţirii lui, mai nainte de orice, ră¬ 
mâne numai Dumnezeu. Toate se vor isprăvi, iar Dumne¬ 
zeu rămâne şi pluteşte peste toate. 

De aceia Biserica, după ce luni întregi ne-a tot înşirat 
sărbătorile care arată ce a făcut Dumnezeu pentru noi şi 
cum a întemeiat aşezământul Bisericii, pentruca oamenii 
neîncetat să fie învăţaţi în dragostea şi purtările creşti¬ 
neşti, după acestea a aşezat încă şi sărbătoarea Dumne- 

zeirii şi anume chiar îndată după Pogorârea Sfântului 
Duh. 

Aceasta arată că Dumnezeu a început, tot Dumnezeu 
încheie toate şi rămâne peste toate. De aceia e frumoasă 
şi mângâitoare vorba: Fericiţi ceice adorm întru Domnul 
(Apocalips 14, 13), fiindcă ei rămân cu Ceice nu piere 
niciodată. 

Iată cum, Fraţilor, pe Dumnezeu cel în trei feţe, care 
a întemeiat lumile, tot pe El Biserica ne pune să-l prăz- 
nuim şi cel din urmă, ca pe Sfânta Treime cea făcătoare 
de viaţă. Nu doar că până acum n’am fi pomenit de Sfânta 
Treime, căci ne rugăm către ea în fiecare rugăciune. O 
pomenim însă şi acum, la încheierea tuturor sărbătorilor 
de prăznuire a tot ce Dumnezeu a făcut pentru om, spre 
a arăta că Dumnezeu cel în Treime îmbrăţişează totul şi 
că El rămâne singur şi statornic, chiar atunci când nu ne 
mai gândim nici la om, nici la lume. 

încheind deci toată povestirea chipului cum a mers 
mîntuirea omului şi a întregii lumi în care ne învârtim, 
Biserica ne învaţă să abatem mintea o clipă dela noi, dela 
lume, dela totul, să ne simţim ca nişte îngeri purtaţi în 
văzduh, şi să privim pe Dumnezeu ceice este începutul şi 
sfârşitul a toate. In adevăr, ceice umblă pe căile credinţei 
e cu mult mai in stare şi a vieţui creştineşte. Aşa este 
când tu cauţi a te înălţa şi cu mintea ta şi cu toată fiinţa 
ta, până acolo unde uiţi că mai trăieşti tu şi te topeşti 
uimit în întinsul mării de vieţuire şi lucire dumnezeiască. 

III. 

Odată înălţaţi cu mintea şi inima noastră la cele de sus, 
când ne întoarcem la treburile şi grijile noastre pămân¬ 
teşti, Suntem ca alţi oameni. Se simte în noi că am trecut 
ca pe lângă o grădină plină de flori, care au vărsat asu¬ 
pra noastră mirosul lor îmbătător. 

Cu adevărat, Fraţilor, privind Dumnezeirea, ne gândim 
la cuvintele Sfintei Scripturi că noi, oamenii, am fost 
plăsmuiţi după chipul şi asemănarea lui Dumnezeu. Sun¬ 
tem şi noi răsăriţi din izvorul înţelepciunii dumnezeieşti 
şi se simte asupra noastră pecetea Dumnezeirii celei în 
trei feţe. 

Apoi tocmai gândul acesta ne umple de vrednicie şi ne 
dă inimă de a face să sclipească în noi darurile dumne- 
zeeşti cu care suntem înzestraţi. Se înţelege, ştiind că sun¬ 
tem făpturile lui Dumnezeu, ne simţim totodată îndato¬ 
raţi de a potrivi şi viaţa noastră după curăţia Părintelui 
ceresc care ne-a făcut după chipul şi asemănarea sa. 

Oamenii cari au uitat pe Dumnezeu umblă pe căi stri¬ 
cate şi rătăcite, pentrucă ei se hrănesc cu gânduri despre 
fapte şi lucruri care sunt cu mult mai pre jos de Dumne¬ 
zeu. Perzând cunoştinţa că ei atârnă de Tatăl ceresc care 
i-a făcut, mărturisesc cuvinte mincinoase despre începu¬ 
tul neamului, omenesc şi perd vrednicia înaltă pe care o dă 
omului gândul că Dumnezeu este părintele lui. 

Ce poate ayea omul mai înalt, mai măreţ şi mai sfânt 
decât pe Dumnezeu?.., Nimic. Deci oriunde aiurea îşi va 
îndrepta mintea lui şi va umbla să-şi născocească alţi 
dumnezei la care să se închine, va fi totdeauna în pagubă, 
fiindcă prin nimic nu Se poate asemăna sau înlocui mă¬ 
reţia şi farnTecul pe care omul îl soarbe când se apropie 
de Dumnezeu. 

In locul adevăratului Dumnezeu, omul îşi scorneşte 
uneori alţi dumnezei la care se închină. Ba, de cele mai 
multe ori, se aşează pe sine în locul lui Dumnezeu. Ajun¬ 
ge rob al patimilor sale, precum al beţiei, al lenii, al bâr- 
felii, al iăcomiei, al deşărtăciunii şi al multor altor patimi 
şi pofte. 

Astfel, s’au văzut oameni copleşiţi de atâta deşărtă- 
ciune, că, prin găteala lor cu fel de fel de veşminte şi po¬ 
doabe, perdeau o vreme pe care nici Sfinţii n’o cheltuiau 

în rugăciunile lor către Dumnezeu. S’au văzut oameni atât 
de deşărţi în gândurile şi faptele lor, încât tot ceiace chib- 
zuiesc şi fac e numai pentru a fi văzuţi şi lăudaţi de oa¬ 
meni. Aceştia îşi sunt loruşi dumnezei şi nu au alt Dum¬ 
nezeu. 

De aceia nici nu ajung să facă ceva de seamă pe pă¬ 
mântul acesta. In adevăr, boldul lor spre lucru nefiind 
Dumnezeu, ci patimile şi deşărtăciunţea, nici nu pot înte¬ 
meia ceva trainic şi sănătos... Putut-a oare omul să clă¬ 
dească ceva temeinic pe gusturile sale trecătoare?... 

Fără de mine nu puteţi face nimic, a spus Domnul Hri- 
stos. (Ioan 15, 5). Deci orice face omul cu gândul străin 
de Dumnezeu sau dacă a înlăturat pe Dumnezeu din soco¬ 
telile sale, — de fapt poate face, dar nu e lucru trainic. 

La popoarele care au uitat pe Dumnezeu, oamenii ajung 
robi ai gusturilor lor de toate zilele, nerăbdători şi pofti- 
coşi ai tuturor bunătăţilor, fără stăruinţă la lucru, fără 
îngăduinţă faţă de fratele lor, fără înţelegere a datoriilor 
omului pe pământ, fără bărbăţie în suflet. Ochii lor sunt 
tot mai mult spre pământ, la lucrurile de azi pe mâne. Do¬ 
rinţele lor sunt mai mult spre chefurile şi zbenguielile 
cu care să se poată ameţi şi să-şi ftreacă vremea. De loc 
nu vei găsi la ei o preţuire a timpului, care doar e lucru 
foarte scump la adevăratul creştin, şi niciodată nu-i vei 
vedea muncindu-se cu mintea pentru învăţăturile cele 
mari şi netrecătoare. 

Unii ca aceştia îşi perd din ce în ce mai mult asemăna¬ 
rea cu Dumnezeu. De aceia, fiindcă ştim că dela Dumne¬ 
zeu am ieşit şi că de El atârnăm, să păstrăm asemănarea 
cu Dumnezeirea cea în trei feţe. Aceasta o vom face dând 
sufletul nostru totdeauna hrana bunelor învăţături care 
se scot din Evanghelia Domnului şi dela acei care au mun¬ 
cit pentru Domnul. 

Cunoscând că suntem după asemănarea lui Dumnezeu, 

să păstrăm vrednicia noastră, ca să se poată zice: Cu ade¬ 
vărat, oameni ai lui Dumnezeu sunt aceştia ! 

Această vrednicie însă se păstrează prin ferirea de fapte 
urâte, precum de minciună, de grăirea-de-rău, de ură, de 
călcarea cuvântului dat, de jurământul strâmb, de băga¬ 
rea zâzaniilor, de vorbele proaste şi de ruşine, de furturi, 
de înşelăciuni, de destrăbălare şi altele. 

Cine nu face acestea şi altele de felul lor îşi păstrează 
vrednicia sa de om şi nu mânjeşte în el chipul lui Dum¬ 
nezeu. 

E mare pagubă, Fraţilor, de a mânji cu fapte grosolane 
tiparul dumnezeesc care se află în noi. De aceia gândul 
că suntem deia Treimea cea făcătoare de viaţă să-l pă¬ 
străm cu îngrijire, pentruca ea să ne îmboldească fără în¬ 
cetare, spre a nu scădea din vrednicia noastră. 

Să urmăm pilda Bisericii, care, în rugăciunile de înce¬ 
pere a oricărei slujbe, totdeauna pomeneşte întâi pe Sf. 
Treime. Ea naşte pe om spre viaţa sufletească prin botez 
în numele Sfintei Treimi. Prin semnul crucii făcut asupra 
noastră, noi pomenim totdeauna numele Sfintei Treimi. 
Dar aceasta s’o facem nu numai ca un obicei, ci ca o măr¬ 
turisire limpede şi neîncetată că noi suntem dela Dum¬ 
nezeu şi că ne simţim răspunzători către El prin toate fap¬ 
tele noastre. 

Ceice vor face aşa vor gusta fericirea celor ce cunosc 
pe Domnul şi urmează căile lui, căci, după cum a spus Pro¬ 
orocul David: Fericit este bărbatul care va cugeta la legea 
lui Dumnezeu ziua şi noaptea. (Psalmul 1, 2). Amin. 



Predica la Duminica I dupâ Rusalii. 

Despre nepâsarea în treburile credinţei 


Fraţilor, 


Celce se va lepăda de mine 
înaintea oamenilor, mă voi 
lepăda şi eu de el înaintea Ta¬ 
tălui meu care este în ceruri . 

Matei i0,33 


Cu acelaş sunet plăcut şi plin de iubire, glasul Mântuito¬ 
rului ne cheamă la dânsul. El ne-a chemat spre fericirea 
vieţii şi neîncetat Biserica sa ne strigă spre sarcina uşoară 
a învăţăturii Mântuitorului. 

Dar ce deosebire intre un timp şi altul! Sf. Apostol Petru, 
numai printr’o cuvântare, a adus cândva câteva mii de oa¬ 
menii în staulul Domnului. De atunci timpurile tot au curs, 
s’au schimbat şi azi am ajuns la aceia că mulţi trăiesc fără 
să mai gândească că e un Dumnezeu pe lume şi sunt surzi 
la învăţăturile Evangheliei. Greutăţile de tot felul ale traiu¬ 
lui zilnic nevoiesc pe omul muncitor să caute tot spre pă¬ 
mânt pentru îndestularea trebuinţelor lui. El per de deprin¬ 
derea de a se mai uita spre cer şi, de la o vreme, se tre¬ 
zeşte că parcă nici nu mai înţelege graiul cerului. 

Drept aceia vedeţi, Fraţilor, că trebuinţele lumeşti înă¬ 
buşă pe cele cereşti. Dar starea aceasta nu e bună, pen- 
trucă viaţa trupului, fără viaţa sufletului, e viaţă de vită. 
Oamenii, trăind adunaţi pe o întindere de pământ, îşi duc 
zilele cu atât mai uşor, cu cât viaţa sufletească e mai în- 

tărită într’înşii. Asta îi face mai buni, mai îngăduitori, 
mai binevoitori. Ii face să rabde mai cu uşurinţă greută¬ 
ţile şi nevoile traiului. 

Viaţa trupească, fără acea sufletească, înduşmăneşte mai 
mult pe oameni. Aţi văzut cum cânele, când mănâncă, sare 
la tovarăşul său. De ce ? Fiindcă la dânsul nu-i viaţă sufle¬ 
tească. 

Tot ca şi cânele, Fraţilor, ajunge şi omul care trăieşte 
numai cu trupul. El nu vede decât nevoia lui şi îndată ce 
altul se apropie, îl urăşte. Cu cât se stinge viaţa sufletească, 
cu atât omul îşi perde din omenia lui şi se apropie mai 
mult de dobitoacele fără cuvânt. 

Doamne şi Părinte al luminilor, dă lumină minţii şi dez¬ 
legare limbii mele, ca să pot dumeri pe aceşti creştini de 
primejdia ce ameninţă pe ceice părăsese calea ta. Dă-mi, 
Doamne, cuvânt bun şi înţelegător, care să meargă la inima 
lor, gheaţa nepăsării lor s’o topească şi căldura focului 
sfânt să le-o împărtăşească. Depărtează dela ochii lor toa¬ 
tă întunecimea, ca luminaţi să meargă în calea Ta î 
Fraţilor, 


Mi^lt s’a înteţit în lume flacăra răutăţii şi a nepăsării in 
cele dumnezeeşti. Odată omul, mai nainte de a face un 
lucru, îşi zicea: să-l fac ori nu? Şi după ce-1 cumpănea în 
mintea lui, de vedea căd rău, îşi zicea iar: nu, nu, sunt cre¬ 
ştin şi nu pot să fac asemenea lucru. 

Sunt creştin! Măreţ cuvânt! Câţi oare, numai gândind 
că-s creştini, s’au întors dela rele! Câţi n’or fi ridicat mâna 
să tragă, dar, când erau gata-gata, odată gândul că sunt 
creştini, i-a oprit! Şi fericite timpuri când omul se abătea 
dela rele că era creştin! Intr’adevăr, aceasta înseamnă a 
fi cu sufletul pentru lege: a nu face fapte împotriva ei. 

Din nefericire, azi timpurile s’au schimbat. Intr’un fel 
sunt mai bune, că am scăpat de multe lifte străine şi am 
ajuns stăpâni în ţara noastră. Dar răul e în altă parte. 
Da! am scuturat jugul străin, lăudat să fie Domnul pentru 

aceasta, dar vorba e, că, odată cu jugul străin, noi am mai 
lăsat .câţe puţin şi jugul cel bun al lui Hristos. Veniţi la 
mine toţi cei însărcinaţi şi osteniţi, zicea Hristos, şi eu vă 
voi odihni pre voi. Luaţi jugul meu peste voi şi vă învăţaţi 
dela niine că sunt blând şi smerit cu inima şi veţi afla odih¬ 
nă sufletelor voastre, că jugul meu este bun şi sarcina 
uşoară. (Matei 11, 29—30). Tocmai jugul acesta bun şi 
uşor al Mântuitorului l-au slăbit unii şi aci e răul. 

Cum vom trăi fără un jug, fără o rânduială, Fraţilor? 
Voim să fim de capul nostru? Să putem tăia şi spânzura 
fără păsare şi frică de Dumnezeu? Aceasta chiar se în¬ 
tâmplă, când oamenii uită pe Dumnezeu, când ochii caută 
numai spre pământ şi se dezvăţâ de a mai privi spre Cer. 

Ce vedem şi auzim împrejurul nostru, când Dumnezeu 
nu mai este în inimile noastre? Iată ce vedem, Fraţilor: 
biserici jăfuite fără teamă, când strămoşii noştri s’ar fi 
cutremurat; oameni ucişi fără milă, caşi cum ai ucide pui 
de găină; femei otrăvindu-şi bărbaţii, caşi cum ai da de 
băut apă unui drumeţ ostenit; bărbaţi chinuind şi omo- 
rându-şi femeile şi copiii, când se întorc noaptea nebuni 
de băutură; flăcăi ademenind şi înşelând copilele oameni¬ 
lor, ca apoi să arunce ruşinea asupra lor; femei aruncân- 
du-şi copiii, caşi cum ai arunca pui de vrabie; copii nepă¬ 
sători şi fără milă pentru nevoile şi bătrâneţele părinţilor; 
oameni păgubind averea vecinului pentru răzbunare, şi 
multe alte răutăţi şi păcate nesfârşite. 

Dar, vă întreb eu: pentru ce toate aceste nenorociri pe 
capul nostru ? Care duşman aruncă atâtea rele asupra noa¬ 
stră? Unul singur, Fraţii mei: Uitarea de Dumnezeu. Când 
oamenii erau creştini şi cu inima, nu numai cu numele, nu 
se întâmplau lucruri de acestea. Ei erau şi mai fericiţi şi 
nevoile nu-i bântuiau aşa, fiindcă toţi îşi erau unul altuia 
spre ajutor, nu spre pagubă, ca azi. Chiar în zilele noastre, 
ceice trăiesc cu frica de Dumnezeu, sunt mai liniştiţi şi 

mulţămiţi, fiindcă, cum zice Mântuitorul, acolo ei îşi gă¬ 
sesc odihnă sufletelor lor. 

Omul care s'a înstrăinat de Dumnezeu face fapta rea cu 
mult mai uşor decât bunul creştin. El; nu-şi vede decât 
pofta, gustul, patima lui. Şi, bând astea ajung să stăpâ¬ 
nească sufletul omului mai mult decât Dumnezeu, vai 
nouă atunci! 

Ia să ne închipuim că am fi toţi aşa. Oare ce s’ar întâm¬ 
pla? Ameţeala te apucă! Să trăieşti în mijlocul patimilor 
tuturor! Ar trebui să fii tot cu frica în sân, să nu mai ai 
odihnă. 

Ia închipuiţi-vă, dimpotrivă, că trăiţi în mijlocul unor 
oameni stăpâniţi cu toţii de învăţăturile lui Hristos. Ai în¬ 
dată chezăşia că trăieşti între nişte oameni de ipsravă. N’ai 
nimic să ţe temi din partea lor, ba încă ai nădejde în aju¬ 
torul lor. Şi cine este acela care, având a-şi alege locuinţă 
şi fiind de-o-parte oameni fără Dumnezeu, iar de alta oa¬ 
meni cu frica lui Dumnezeu, n’ar alege să trăiască cu ace¬ 
ştia din urmă? Oricine trăeşte mai bine între adevăraţii 
creştini cu inima şi cu cugetul, fiindcă aceştia îi dau che¬ 
zăşia păcii şi nesupărării. 

Cu omul fără Dumnezeu nu ştii cum să umbli ca să nu-i 
sară ţandăra. Neîncetat trebuie să te temi că ai să păţeşti 
ceva dela dânsul. Noaptea eşti tot cu frică să nu-ţi dea foc 
casei, să nu-ţi fure vitele. Ziua tot aşa, te temi să te depăr¬ 
tezi din casă, fiindcă nu ştii ce-i dă prin cap duşmanului 
fără Dumnezeu. 

Cum vedeţi, Fraţilor, viaţa cu omul rău este un adevă¬ 
rat iad. Nimenea nu şi-ar lega bucuros traiul cu dânsul. Cu 
omul de bine însă şi care nu face ceva până nu se gândeşte 
la Dumnezeu, lucrul se schimbă. Lângă dânsul te simţi li¬ 
niştit şi fără grijă. 

Vedeţi ce adevărat este cuvântul Mântuitorului, că ju¬ 
gul său este bun şi uşor! El este acoperământul şi nădej¬ 
dea noastră, şi în zile bune, şi în cele de nevoie. 



241 


Cu uitarea lui Dumnezeu se perd obiceiurile cele bune, 
se strică repede. Fără Dumnezeu, unirea şi frăţia pier; 
vin în schimb zâzaniile, pârile, vrăjmăşiile. 

Putem oare noi să Mcem că prin casele noastre locu¬ 
ieşte Dumnezeu, când nu e săptămână să nu auzi că cu¬ 
tare şi-a bătut nevasta, cutare a bătut pe frate-său, ba 
câteodată că a bătut şi a gonit pe tatăl său ? Dela sfinţenia 
obiceiurilor strămoşilor noştri, am ajuns nişte prăpădiţi, 
care doar venin mai avem în suflet. Şi pricepeţi că, unde 
sufletul este înveninat, nu găseşti pe Dumnezeu. 

Ce viaţă este aceasta, să trăim într’o neîncetată teme¬ 
re, să nu mai avem încredere unul în altul? Rea de tot, 
Fraţilor! Şi aceasta totdeauna vine, când omul părăseşte 
pe Dumnezeu. 

Atunci, cum oare vom găsi pacea, nesupărarea, netur- 
burarea? Un singur leac este, Fraţilor: întoarcerea la 
Hristos. Prin părăsirea învăţăturii sale sfinte, au venit 
relele şi suferinţele noastre, prin întoarcerea noastră la 
izvorul de viaţă, le vom alunga. 

Mulţi au să zică: cum să ne întoarcem la Hristos? nu 
suntem oare creştini? Cu gura da, Fraţilor, cu faptele 
noastre însă, nu. Cum ne-am numi noi creştini, când vraj¬ 
bele n’au perit dintre noi, când ura, grăirea-de-rău, pati¬ 
mile de tot soiul, locuiesc în inimile noastre! Cum ne-am 
numi noi creştini, când Casa Domnului, de nenumărate 
ori este goală? 

Şi când noi nu venim la dânsa să ascultăm cuvântul 
lui Dumnezeu, ce ascultăm în schimb? Ascultăm cleveti¬ 
rile de tot felul şi ne bucurăm şi râdem, când auzim ne¬ 
norocul semenilor noştri. Apoi, fără îndoială, nu-s creş¬ 
tini ceice cu mai multă plăcere ascultă clevetirile decât 
cuvântul lui Dumnezeu. 

Un singur leac este, Fraţilor: venirea la Esus Domnul 
nostru. El neîncetat ne cheamă şi glasul lui l-aţi auzit 

In Sfânta Evanghelie de azi când zice: CeJcfe şi-a perdut 
viaţa pentru mine o va afla (Matei 10, 30). 

Ce înseamnă asta? Cum să ne perdem viaţa pentru el? 

Iată ce înseamnă, Fraţilor: Ceice* şi-a perdut viaţa sa 
pentru mine, adică celce-şi va lăsa viaţa aceasta de toate 
zilele, cu păcatele şi cu urâciunile ei, acela va afla viaţa 
adevărată creştină. Desfă-te de toate duşmăniile şi de tot 
ce supără viaţa ta, şi atunci vei găsi viaţa lui Hristos. 

Şi nu numai glasul său îl auzim, Fraţilor, ci şi glasul 
tuturor acelora pe care i-a lăsat el pentru a răspândi în¬ 
văţătura sa. De dimineaţă până seara şi de seara până 
dimineaţa, Biserica sa neîncetat ne îndeamnă. Dacă, de 
câteori se aude glasul Bisericii, omul şi-ar înălţa gândul 
spre Dumnezeu, nici vorbă că viaţa creştinească se va în¬ 
temeia într’însul. 

Sfântă viaţă apostolică, unde eşti când, valuri de 
iubire răspândeai intre oameni, prin Hristos! Mân¬ 
tuitorul ne-a dat şi mijloace puternice, ca niciodată 
să nu ne rupem legătura cu dânsul. Ne-a dat împărtăşi¬ 
rea cu Sfântul său Trup şi Sânge, pentruea creştinii neîn¬ 
cetat să fie în faţa sa şi să nu se despartă de dânsul. Dar 
câţi mai ţin azi rânduielile sfinte ale vieţii creştineşti? 
Puţini! 

Doamne şi Mântuitorul nostru, pentru cine ţi-ai vărsat 
sângele, ca sâ-i răscumperi din robia păcatului! Pentru 
ceice azi sunt nepăsători faţă de tine! Până unde se va 
întinde răbdarea ta, Doamne? Că mai degrabă se duc 
să-şi ucidă şi trup şi suflet în otrava băuturii, decât să 
se împărtăşească cu nepreţuitul tău Trup şi Sânge! Nu-mi 
da, Doamne, zile să văd prăpastia perzării pentru oame¬ 
nii aceştia! Unde oare vom găsi pe cei vrednici de sângele 
tău vărsat pe cruce? 

Nu pot, Fraţilor, merge înainte. Ochii mi se împăinji- 
nesc, buzele se încurcă, picioarele mi se împleticesc. Ve¬ 
niţi, veniţi la Hristos toţi ceice v’aţi îndepărtat de el,. 

Adăpaţi-vă la izvorul de viaţă, şi pacea şi odihna vor intra 
k) voi. Puneţi ca judecător în faptele voastre legea sa 
oea sfântă! Veniţi la Iisus, vă strigă glasurile sfinţite ale 
măriţilor Apostoli şi cinstiţilor Părinţi! Lăsaţi nepăsarea, 
neîngrijirea şi uitarea sa, pentrucă de aici izvorăşte tot 
răul. In uitarea numelui său zace sămânţa duşmăniei în¬ 
tre oameni. Acolo unde domneşte el, toţi sunt ca o sfântă 
şi duioasă familie unde ura şi zâzania nu intră. 

Milostivule Mântuitor şi izvor al dragostei nesfârşite, 
rugăciunea pe care ai înălţat-o cândva către Tatăl Ce¬ 
resc : Părinte sfinte, fă ca aceştia una să fie, după cum şi 
noi una suntem, îndeplineşte-o acuma şi pentru noi, ca 
una să fim într’o inimă şi într’un cuget pentru numele tău! 
Amin. 



Predica la Duminica II dupâ Rusalii. 


Nu e destul a şti legea, ci a şi o urma 

Nu tot celce-tni zice mie 
Doamne-Doamne va intra în 
împărăţia cerurilor, ci celce 
face voia Tatălui meu care 
este în ceruri . 

Matei 7,22 


Fraţilor, 


Multă amărăciune se află în aceste cuvinte ale Mântui¬ 
torului. El mustră, nu numai pe ceice blastămă sau uită 
numele său, ci chiar şi pe acei care pretutindenea îl poar¬ 
tă pe buzele lor. Nu tot cel ce-mi zice: Doamne! Doamne! 

Dar este oare cu putinţă să jignim pe Dumnezeu chiar 
prin rugăciune? Da, Fraţilor, când rugăciunea gurii nu 
este întovărăşită de acea a faptelor. Celce FACE voia Ta¬ 
tălui meu care este în ceruri va intra în împărăţia ceru¬ 
rilor. 

Când este vorba numai să înalţi către Dumnezeu vorbe 
pe care inima ta nu le simte, aceasta nu e greu. Aşa fă¬ 
ceau Evreii pe care Mântuitorul îi mustra. 

Unde am ajunge oare, dacă cu gura am tot vorbi cele 
bune, iar faptele ne-ar dovedi de oameni răi? Am ajunge 
la o nesfârşită turburare, fiindcă oamenii care numai vor¬ 
besc, dar nu fac, ar fi pildă rea pentru toţi şi poate şi alţii 
s’ar îndemna să facă la fel ca dânşii. Pentru a fi cu Hris- 

tos, trebuie să te faci ucenicul lui, trebuie să îmbrăţişezi 
învăţătura sa. 

Dar, după ce-ai îmbrăţişat-o, s’o pui în lucru. învăţă¬ 
tura Mântuitorului este ea argintul cel bun, care nu-ţi 
aduce folos dacă-1 ţii închis. Trebuie să-l iei, să-l lucrezi, 
să-l vinzi, căci altfel e ca şi cum nu l-ai avea. Cuvântul lui 
Hristos este pământul care-ţi aduce roade bune la mân¬ 
care şi plăcute la vedere, dar, dacă-1 laşi în părăsire, nu-ţi 
aduce decât spini şi pălămidă. Pentru a fi creştin, trebuie, 
nu numai să asculţi legea, ci să şi îndeplineşti poruncile 
ei. In adevăr, iată ce spune Sf. Apostol Iacov: 

De va fi vreun frate sau sora gol şi în lipsă de hrana 
cea de toate zilele, şi !e va zice cineva dintre voi: mergeţi 
în pace, mcăîziţi-vă şi sătura ţi-vă, dar voi nu le-aţi da cele 
trebuincioase pentru trup, care-i folosul? Aşa şi credin¬ 
ţa, dacă nu are fapte, este moartă de sine însăşi (Iacov, 
2, 15—17). 

Să ne afundăm tot mai mult în comoara acestei învă¬ 
ţături ca să fim luminaţi pe deplin asupra ei. 

Fraţilor, 

Nu ajunge numai să ascultăm cuvântul lui Dumnezeu; 
trebuie să-l şi păzim printr’o statornică îndeplinire. Una 
din părţile cele mai însemnate ale învăţăturii creştineşti 
este îndeplinirea ei. Legea lui Hristos este faptă, tot pe 
atâta pe cât e şi credinţă. Credinţa şi cu faptele trebuie 
să meargă mână în mână. 

Poate mă veţi întreba: dar atunci credinţa ; la ce mai 
slujeşte? Mult slujeşte, Fraţilor. Ea este aceia care te în¬ 
deamnă la faptă. Fără credinţă, omul nu mai face fapte 
bune, nu are un imbold spre lucru. Toată învăţătura creş¬ 
tinească te îndeamnă spre faptă. 

Intr'una din pildele şale, Mântuitorul Hristos ne spune 
că un stăpân, vrând să plece departe, a încredinţat ave- 

rea slugilor sale şi unuia i-a dat 5 talanţi, altuia 2, iar ce¬ 
lui de al treilea, unul. Peste mult timp, stăpânul s’a în- 
tors, şi, cerând socoteală slugilor, cel cu 5 talanţi i-a zis: 
iacă, Doamne, 5 mi-ai dat. Eu am lucrat cu dânşii, şi am 
câştigat încă 5. Cel cu 2 talanţi tot aşa: 2 mi-ai dat, Doam¬ 
ne, iată încă 2 am câştigat. Cel cu unu*, însă, ce zice? — 
Doamne, te-am ştiut că eşti om rău, care seceri de unde 
n’ai semănat şi iei de unde n’ai dat. Iată, eu am ascuns 
ce mi-ai dat în pământ; ia dar ce este al tău. Şi a- 
tunci cu asprime l-a mustrat stăpânul său, că e slugă le¬ 
neşă şi necredincioasă şi de aceia n’a vrut să lucreze ce 
i s’a dat. 

Aşa e şi cu noi, Fraţilor. Dacă credinţa noastră o îngro¬ 
păm în pământ, dacă o lăsăm în părăsire, vom păţi ca 
sluga cea leneşă şi mai rău decât dânsa. Ce se osândeşte 
în pilda Mântuitorului? — Se osândeşte lenea, greutatea 
de a pune mâna la faptă. In ziua cea din urmă, la capătul 
vieţii noastre, ce ne va întreba înfricoşatul judecător? Ce 
am crezut? Fără îndoială credinţa este începutul mântui¬ 
rii. Dar el ne va întreba mai cu seamă ceiace am făcut. 
Faptele vor fi măsura răsplăţii noastre: Fiecăruia va da 
după faptele sale (Matei 16, 27). 

Deci, Fraţilor, nu vă mulţămiţi numai cu credinţa; u- 
niţi cu dânsa şi faptele. Cu învăţătura creştinească uniţi 
îndeplinirea ei. 

Voi ştiţi ce înseamnă îndeplinirea legii. înseamnă, nu 
numai rugăciunile să le facem, posturile să le ţinem şi bi¬ 
sericile să le cercetăm. Bune, folositoare şi de mult preţ 
sunt acestea. Dar ele nu fac toată legea. Sunt încă multe 
care nu trebuiesc trecute cu vederea. Creştinul nu ajun¬ 
ge creştin adevărat numai ţinând unele şi lăsând altele, 
că zice sf. Apostol Iacov: Oricine va păzi toată legea şl 
va} greşi într’un punct, s’a făcut tuturor vinovat. Căci 
cetea a zis să nu fii desfrânat a zis şi să nu ucizi. Deci 

<de nu eşti desfrânat, dar ucizi, te-ai făcut călcător legii' 
(Iacov, 2, 10—11). 

Toate aceste datorii, ca posturile şi rugăciunile, oricât 
de bune ar fi, nu fac pe creştin întreg, ci numai pe ju¬ 
mătate. Adevăratul creştin este acel care unele le face, 
iar pe celelalte nu le lasă. Pe lângă acestea, mai trebuiesc 
adăogate şi alte datorii care ating sufletul mai de aproa¬ 
pe, care pătrund mai adânc inima pentru a o vindeca, 
pentru a o îndrepta, a o preface, pentru a înăduşi apucă¬ 
turile ei cele rele, a-i stinge poftele, a tăia, chiar şi în 
carne vie, pornirile cele urâte şi neruşinate. Suntem da¬ 
tori să alergăm la mijloacele de a ne descotorsi de toată 
lepra care otrăveşte sufletul. Noi tocmai de lepra asta 
părem a nu voi să scăpăm, căci pe de o parte postim, iar 
pe de alta ne întinăm sufletul în toată necurăţia păca¬ 
tului. 

Apoi cum e asta? Cu ce suntem noi mai presus de E- 
vreii mustraţi de Mântuitorul? Ei nu făceau tot aşa? Se 
arătau în faţa oamenilor pătrunşi de învăţătura sfântă, 
iar inima lor clocotea de venin. Oare noi n’avem nimic 
mai bun decât să facem ca dânşii? 

Va să zică, de postit, postim, iar toate păcatele se ţin 
droaie după noi. Dar dacă limba ta spune viclenii, şi tu 
posteşti, ai batjocorit postul. Dacă mintea ta ţese pla¬ 
nuri drăceşti, cum să furi la noapte boul vecinului, iar 
limba zice Doamne! Doamne! ai batjocorit pe Dumne¬ 
zeu. Ce? postul şi rugăciunea au să astupe clevetirea şi 
tâlhăria! Nebune! până când te vei tăvăli în glodul (no¬ 
roiul) mârşăviilor! Pe cine crezi tu că amăgeşti când pe 
de o parte posteşti, iar pe de alta furi şi bârfeşti? Ochiul 
lui Dumnezeu pătrunde şi în cele mai ascunse ale oame¬ 
nilor; degeaba alergi la mijloace diavoleşti. 

Să vorbeşti cu limba Sfântului Ioan Gură-de-Aur şi 
să cugeţi cu înţelepciunea lui Solomon, şi tot nu poţi arăta 
cum trebuie urâciunea acelora care la posturi sunt cei 

dintâi, iar la dragostea către semenul lor cei din urmă. 
Tu posteşti Vinerea, şi bine faci, fiindcă este ziua în care 
a pătimit Domnul nostru. Ai cinstit numele său şi meriţi 
laudă pentru aceasta. Dar tot Vineri, în ziua când pos¬ 
teşti, scapă şi boul vecinului în ţarina ta. Atunci ochii ţi 
se roşesc, faţa ţi se aprinde; gura nu mai conteneşte în 
ocări, şi eşti gata, să ucizi ori boul, ori pe stăpânul lui. 
Te întreb eu acum", oare cu asta n’ai necinstit ziua Dom¬ 
nului? Oare-ţi ajunge postul s’o sfinţeşti, când fapta ta 
o necinsteşte? 

Din nenorocire, păcatul acesta este aşa de răspândit, 
încât ai crede că dreapta cugetare a perit din capul omu¬ 
lui. Ceiace vedem noi, este că mustrările Mântuitorului 
către Evrei se potrivesc tot aşa de bine şi pe timpul nos¬ 
tru. 

«Fiindcă este vorba de post şi de rugăciune, trebuie să 
ne dumerim că acestea sunt mijloace puternice pentru a 
ne întări în curăţia vieţii şi a ne ţinea în părtăşie cu Dum¬ 
nezeu. Nu pot însă să mântuiască pe omul care stăru ieste 
în calea răutăţii. Când tu te strâmtorezi să adăposteşti 
pe călătorul ostenit şi te încruntezi la cel nevoiaş, la ce-ţi 
foloseşte postul şi rugăciunea? Când, dimpotrivă, tu pe 
cel flămând nu l-ai alungat, iar pe cel slab l-ai sprijinit 
şi când, pe lângă acestea, postul tău e post, iar rugăciu¬ 
nea, rugăciune, atunci cu adevărat iei o strălucire nepie¬ 
ritoare, iar sufletul tău se învredniceşte de cununa drep¬ 
tăţii pe care va da-o dreptul judecător. Fericiţi sunt ceice 
ascultă cuvântul lui Dumnezeu şi-l păzesc pre el (Luca 11,. 
28) zice Domnul. Fericiţi sunt toţi acei ce şi în credinţă 
sunt tari şi in calea faptelor bune nu încetează a lucra. 

Oriunde vei deschide sfânta Evanghelie şi epistolele 
Sfinţilor Apostoli, tot peste acest lucru dai, că faptele tre¬ 
buie să fie nedespărţite de credinţă. Pentru ce mă che¬ 
maţi: Doamne, Doamne; şi nu faceţi cele ce zic, zice 
Mântuitorul? Tot ceice vine către mine şi aude cuvintele 

mele şi le face, vă voi arăta cui este asemenea: Asemenea 
este unui om ce-şi zideşte casă, care a săpat adânc şi a* 
pus temelie de piatră. Şi, făcându-se vărsare de apă, a* 
lovit râul în acea casă, dar n’a putut-o clăti, că era înte¬ 
meiată pe piatră. Iar celce a auzit şi n’a făcut, este ase¬ 
menea unui om care şi-a zidit casa pe pământ fără te¬ 
melie, în care a lovit râul şi îndată a căzut, şi mare a fost 
ruina casei aceleia (Luca 6, 46—49). 

Cu cine vreţi voi sâ fiţi, Fraţilor? Cu creştinii care nu 
dovedesc prin fapte că sunt creştini? Cu ceice nu ştiu 
ce e dragostea către aproapele, cu ceice eu anii nu se mai 
pun în legătură cu Hristos prin taina mărturisirii şi a 
Sfintei împărtăşiri cu trupul şi sângele său? De voiţi să 
fiţi cu aceştia, -lăsaţi-vă de numele de creştin. » 

Sunt unii care, când e vorba ca un lucru să le aducă 
câştig, aleargă cu grămada, iar, când tot lucrul acela le 
aduce şi îndatoriri, fug de dânsul. Când e vorba ca altul 
să se poarte cinstit cu tine, eşti foarte bucuros, fiindcă le¬ 
gea creştinească îl face dator să facă asta. Dar când e 
vorba ca şi tu să te porţi cinstit cu altul, atunci nu te 
mai gândeşti că eşti creştin? După cum alţii sunt datori 
să fie buni, blânzi, binevoitori, ajutători faţă de noi, tot 
aşa şi noi faţă de alţii. Legea creştinească e lege pentru 
toţi, şi ea tuturor ne dă drepturi pentru noi şi datorii 
faţă de alţii. 

Starea de azi nu e bună, Fraţilor. Ea aruncă vrajba 
şi turburarea între toţi. Cum adică? voi primiţi o învăţă¬ 
tură şi, când este vorba să urmaţi îndemnurile ei, nu vo¬ 
iţi? Suntem creştini numai cu numele, iar cu fapta nu? 
Voi pe frunte vă scrieţi un nume, iar la dreptul vorbind, 
sunteţi altceva decât ce scrie acolo. 

Fiţi creştini, şi cu numele şi cu fapta. La credinţă, u- 
niţi fapta. Fiţi tari în credinţă şi nebiruiţi la fapte. As¬ 
cultaţi cuvântul lui Dumnezeu, dar şi îndepliniţi-1, şi veţi 
merita fericirea neîntrecută pe care Iisus Hristos a 

făgăduit-o tuturor acelora care l-au preamărit cu cuvân¬ 
tul şi cu fapta. 

Inchideţi-vă în cuvântul vostru, cerneţi-vă în minte, fap¬ 
tele şi vedeţi de-s vrednice de celce se numeşte creştin. 
Dacă fiecare s’ar deprinde să-şi treacă prin sita minţii 
lui ceia ce face, tot ar fi ceva. Fă-te tu singur judecător 
al tău, mai înainte de a face ceva, şi vezi dacă ceiace 
chibzuieşti să faci se potriveşte cu numele de creştin pe 
care-1 porţi. 

Nu e om pe lume care să poată zice că n’are nevoie 
de nimenea. Ia gândiţi-vă, a trăi în pădure e tot una cu 
a trăi în sat sau oraş? — Fără îndoială că nu. Fără să 
ceri dela nimenea nimic, şi tot te foloseşti din aceia că 
trăieşti la un loc cu alţii. Apoi dacă feste aşa, suntem 
datori unii către alţii, Fraţilor, cu dragostea care izvorăş¬ 
te din numele de creştin. 

Dacă fiecare ar lucra aşa după cum învaţă Mântuito¬ 
rul, multă pace, linişte, bucurie şi mulţămire ar fi pe 
lume. Dacă fiecare ar fi tot atât de tare şi în faptă, pre¬ 
cum este în vorbă, nu de multe am avea să ne plângem. 

Pentru aceia, Fraţilor, să ne întoarcem în calea spre 
care ne cheamă Domnul nostru Iisus Hristos de atâtea 
veacuri. Să nu ne orbim pe noi înşine ţinând din legea 
creştinească numai unele părţi. După cum trupul sufere 
şi nu e întreg, dacă ii lipsesc unele mădulare, o mână, un 
picior, — tot aşa şi viaţa creştinească nu e adevărată 
viaţă, când numai unele le ţinem, iar altele le lepădăm. 
Să ne pătrundem de adevărul, că credinţa fără fapte este 
moartă (Iacov, 2, 17), pentrucă, zice Mântuitorul: Celce 
va face şi va învăţa acela mare se va chema în împărăţia 
cerurilor (Matei 5, 19). Amin. 


ţ 



Predica la Duminica III dupâ Rusalii. 

Datoriile către suflet. 


Fraţilor, 


Nu vă îngrijiţi de viaţa voas¬ 
tră, ce veţi mânca şi ce veţi 
bea, nici de trupul vostru, cm 
ce vă veţi îmbrăca..., ci cău¬ 
taţi mai întâi împărăţia lui 
Dumnezeu şi dreptatea lui, şl 
toate celelalte se vor adăoga 
vouă. 

Matei 6, 25, 33. 


Când Mântuitorul nostru Iisus Hristos începu să răs¬ 
pândească printre oameni sfintele sale învăţături, căută 
mai întâi să-i lumineze despre datoriile ce au către sufletul 
lor. Cum ar fi putut fi altfel, când nimic nu este mai 
preţios în om, decât sufletul! Un lucru însă este de mirat: 
că oamenii foarte puţin se îngrijesc de sufletul lor, ca şi 
cum ar fi ceva care să merite mai multă îngrijire. 

Omul este plecat mai mult spre gustările trupului. E ma¬ 
re însă acest pericol, căci omul care se lasă în voia poftelor 
trupului, ajunge dela un timp că nu mai este stăpân pe 
sine. Poftele îl iau în stăpânire, iar el rămâne ca un fel 
de momâie care e târâtă în toate părţile după gustul lor. 

Nu se văd zilnic oameni care spun: aş vrea să mă las de 
cutare obicei şi nu pot? Altul zice: tare-aş vrea să mă 
mântui de cutare patimă, dar nu e chip. 

Ce înseamnă asta? — Că azi a lăsat să crească pofta 
trupului, mâne i s’a supus, ea a tot crescut, dintr’o buru¬ 
iană mică, în copac mare, pe care nu-1 mai poţi zmulge 

din rădăcină. Dacă însă omul, aşa cum se lasă în voia por¬ 
nirilor trupeşti, ar asculta şi glasul sufletului său, ce fi¬ 
inţă preţuită ar fi! In loc de urâciunea trupului, ar fi stă¬ 
pânit de frumuseţa sufletului. 

N’ar fi nimic cu unele pofte ale trupului care nu aduc 
omului nici un rău. Sunt însă patimi periculoase, care şi 
sufletul şi trupul îl duc la pierzare. Pe acestea trebuie să le 
stingem, şi cum ai să le stingi, dacă n’ai să întăreşti toc¬ 
mai pe acel care are puterea să le stingă, adică sufletul? 

Dacă este aşa, să vorbim despre îngrijirea ce suntem 
datori să dăm sufletului şi despre orbirea care-1 lasă în 
părăsire. 

Fraţilor, 

Când un copil se naşte, aţi văzut cum aproape tot tim¬ 
pul şi-l petrece în somn şi mâncare. Nu se vede într’însul 
decât numai viaţa trupească. Anii trec unii după alţii şi 
încet de tot se vede o schimbare într’însul. Doarme mai 
puţin, gândirea începe să se trezească într’însul, treptat- 
treptat, prinde limbă, ajunge tot mai vioi, până ce te 
trezeşti într’o zi că nu mai seamănă de loc cu cel de la în¬ 
ceput. 

Ce s'a întâmplat în tot acest timp? Iată ce: trupul îşi 
perde din petere, şi sufletul începe să se tot trezească în¬ 
tr’însul. Dar, dacă izbucnirile acestea ale vieţii sufleteşti 
nu le ajută nimenea, dacă nu sunt îngrijite ca floarea cea 
bună, tot slăbesc. Poftele trupului încep a se trezi şi ele, 
se aţâţă de ceiace ochiul vede la alţii şi ameninţă po¬ 
mul sufletului care abia a început a se ridica. 

Acum, gândiţi-vă, omul care a lăsat poftele trupului în 
voia’ lor să pustiiască sufletul, se aseamănă cu copilul cel 
mic. El tot copil este. Din starea copilăriei nu mai iese, 
şi aşa e tot omul la care cu tristeţă vezi că puţin se deo¬ 
sebeşte prin viaţa sa de a dobitoacelor. Se hrăneşte omul, 
se hrăneşte şi dobitocul, bea omul, bea şi dobitocul, doar¬ 
me omul, doarme şi dobitocul. Apoi, dacă viaţa ta e ca 

şi a dobitocului, degeaba te mai numeşti om. Omul trebue 
să dovedească că el are ceva mai mult, că într’însul este 
un suflet, şi cum ar putea ajunge la aceasta decât făcând 
şi fapte pornite din suflet! Mai lasă sufletul să se înalţe 
cu ochiul la cer. 

Dar cât de rari sunt azi aceştia ! In loc să-şi mântue su¬ 
fletul de păcate, omul mai bucuros îşi încarcă trupul de 
boale. 

Mulţi văd, eă viaţa, aşa cum o duc, îi duce la perzare. 
Ei văd că trebue sufletul să şi-l îngrijească mai mult decât 
orice, dar ce-şi zic: voi avea timp la bătrâneţe să rup 
cu viaţa aceasta care mă prăpădeşte. Dar ce dovedeşte 
aceasta ? — Dovedeşte că omul poartă o foarte mică grijă 
de sufletul său sau chiar de loc. Dar, când este vorba de 
alte lucruri, lumeşti, atunci umblăm cu cea mai mare 
grijă. Unul vrea să-şi mărite fata, se frământă de dimi¬ 
neaţa până în seară cum să serbeze nunta în chip mai 
strălucit. Altul vrea să-şi mărească ţarina şi nu-şi mai 
găseşte odihnă până n’o scoate la capăt. Pentru ce însă 
atâta grabă? N’ar putea s’o lase până la moarte, să zică 
că mai are timp, să mai amâne? Dacă la toate aceste tre¬ 
buri lumeşti sunteţi atât de grăbiţi, pentru ce nu vă gră¬ 
biţi a vă îngriji şi sufletul vostru? Ce? sufletul este de 
mai puţin preţ? 

După cum trupul are unele trebuinţe, ba încă el cere 
mai mult decât îi este trebuinţa, tot aşa are şi sufletul. El 
doreşte să fie în părtăşie cu Dumnezeu. Pentru aceasta, 
trebue să alergăm la mijloacele de a-i împlini această tre¬ 
buinţă. Şi niciun mijloc nu poate fi mai bun decât a de¬ 
prinde sufletul cu învăţăturile dumnezeeşti, a-1 face să le 
ştie şi să fie pătruns de dânsele. Hristos, fraţilor, este ade¬ 
vărul, calea şi Viata !). Spre dânsul trebue îndemnat su¬ 
fletul. 

Nu fiţi dintre acei care nu-1 cunosc • şi nu-1 primesc. 


1) Ioan 14, 6. 

Dimpotrivă, cu cât lumea se îndepărtează mai mult de 
dânsul, cu cât păcatele îl despart mai mult de izvorul vie¬ 
ţii. cu atâta voi apropiaţi-vă de dânsul, învăţaţi să-l cu¬ 
noaşteţi tot mai mult, deschideţi-i locuinţă în sufletul 
vostru! 

Aduceţi-vă aminte că nu este un nume prin care oamenii 
*e pot mântui decât prin Hristos. Acesta este preţul cu 
care se cumpără viaţa veşnică: cu învăţarea şi aducerea 
la îndeplinire a cuvintelor Mântuitorului nostru. Aduceţi- 
vă aminte că Iisus Hristos este poarta prin care putem 
intra în calea adevărului şi vieţii. Eu sunt uşa, prin mine 
cine va intra se va mântui 2 ). Şi cine este oare între noi 
care nu vrea să intre în adevăr, care fuge de calea vieţii? 
Nu în adevărul acoperit, în adevărul întunecat, în adevă¬ 
rul ştirbit, aşa cum îl găsim noi aici pe pământ, ci în ade¬ 
vărul fără pată, în adevărul fără nor, în adevărul nemăr¬ 
ginit, astfel cum îl vom vedea noi în lăcaşurile Domnului*? 
Cine se va apropia de Mântuitorul, va intra, nu în viaţa 
de o zi, în viaţa de nenorociri, pe care ne-o dă pământul, 
ci în viaţa veşnică, în viaţa fericită făgăduită de Cer. Iată 
într’adevăr ceiace căutăm noi, ceiace dorim, iată ţinta 
noastră cea mai înaltă şi mai dorită. 

^ Ei bine, Fraţilor, afară de cât la Iisus, voi nu veţi găsi 
nici adevărul, nici viaţa. Vă veţi aprinde o viaţă întreagă cu 
toate plăcerile trecătoare, veţi trece prin toate chefurile, 
fără niciun folos, vă veţi aduna la prieteni, care la cea 
întâi greutate vă vor părăsi. Veţi trece din plăcere în 
plăcere, din zbucium în zbucium, de la ce aveţi, veţi dori 
mai mult, şi veţi ajunge la o bătrâneţe nemulţămită şi chi¬ 
nuită. Ceia ce v’a încălzit în tinereţă acum vă lasă reci. 
Aţi dori ceva mai mult ca să vă treceţi timpul, şi nu veţi 
găsi, iar sfârşitul vi se va părea din Qe în ce mai apăsător. 
Pentru ce toate acestea? Pentru că în toată tinereţă nu¬ 
mai de apucăturile cele rele ale trupului aţi ascultat, şi 


2) Ioan 10, 9. 

iată că acum la bătrâneţă ele nu vă pot da uşurarea de 
care aveţi nevoe. Aţi îmbătrânit înainte de vreme fiindcă 
prea mult aţi ostenit trupul în petreceri desfrânate, iar 
el, ca tot lucrul neîngrijit, s’a stricat. Ce-ar putea să-ţi 
dee odihnă? — Sufletul, sufletul intrat în viaţa lui Hris- 
tos, de unde el scoate toată dulceaţa şi uşurarea. Dar de 
suflet nu ţi-ai adus aminte în tinereţă şi iată că acum 
nici el nu-şi aduce aminte de tine. L-ai înăbuşit prea de 
timpuriu, buruiana rea a crescut, iar el a rămas ca un pom. 
chircit (pipernicit), care nu mai poate da rod. 

Răbdarea, pacea, statornicia, dragostea de oameni, bu¬ 
năvoinţa, toate aceste roade ale unui suflet bine îngrijit, 
nu se găsesc la celce numai de trup s’a îngrijit. El însă 
sie-şi şi-a făcut rău şi roadele bune ale sufletului nu le 
poate gusta. 

Pentru aceasta, Fraţilor, lăsaţi obiceiurile perzării şi 
întoarceţi-vă spre Kristos. El este poarta pe unde se intră 
în palatul adevărului, în cetatea vieţii. Dar pentru a intra 
pe o poartă, trebue mai întâi s’o ştii. Altfel te loveşti de 
ziduri, te zdreleşti, te osteneşti şi-ţi săcătueşti puterea cău¬ 
tând să-ţi deschizi loc de trecere acolo unde nu e cu pu¬ 
tinţă. Dacă nu ştii poarta, rămâi afară, afară de adevăr, 
afară din viaţă, te zbaţi în întunerecul rătăcirii şi te stingi 
în chinurile morţii. * 

Indemnaţi-vă să cunoaşteţi pe Iisus Hristos, Fraţilor. 
Aceasta este cunoştinţa cea mai de preţ, după cum învăţa 
sfântul apostol Pavel, şi alăturea de care toate comorile 
lumii nu-i păreau nimic. Toate, pagubă le-am socotit faţă 
de ştiinţa lui Iisus Hristos, Domnul meu 1 ). Până acolo 
mergea marele Apostol, că zicea că nimic altceva nu ştie 
decât numai pe Hristos, şi pe acela răstignit. Cunoştinţa 
Mântuitorului, sfântul Apostol Petru o punea neîncetat 
înaintea credincioşilor din timpul său. Creşteţi în cunoş¬ 
tinţa şi darul Domnului şi Mântuitorului nostru Iisus HrP- 


1) Filipeni III, 7. 

tos 2 ). Cunoştinţa aceasta, Fraţilor, sfinţii din toate tim¬ 
purile au căutat-o mai presus de orice. Ea ne este şi nouă 
cea mai de folos, cea mai trebuincioasă şi de care cu ni- 
ciun chip nmne putem lipsi. Sau, dacă ne lipsim, este nu¬ 
mai spre nemăsurata pagubă a sufletului nostru. Poţi să 
uiţi totul, adu-ţi aminte de Hristos, şi-ţi ajunge. 

Dar cel mai bun mijloc de a învăţa să cunoaştem pe 
Iisus Hristos, este a ne apropia de dânsul, a-i îndeplini 
învăţăturile, a le turna pe sufletul nostru ca picăturile doc¬ 
toriei pe gâtlejul bolnav şi uscat. Şi cum putem face aceas¬ 
ta, Fraţilor? — O putem prin rugăciune, prin cercetarea 
sfintei case a Domnului, în loc de blăstămata casă a che¬ 
furilor, care ucide trupul şi sufletul prin necumpătarea 
celor ce iau parte la ele. Ne putem apropia de Domnul 
Hristos prin împărtăşirea cu trupul şi sângele său nepre¬ 
ţuit, care, nu numai ne apropie, ci ne şi leagă de dânsul. 
In această sfântă taină ochii noştri se deschid, norii se 
risipesc, lumina se face în sufletul nostru şi intrăm în 
cunoştinţa dumnezeescului Mântuitor. 

Tot omul care nu are altă grijă pe lume de cât a lucra 
şi a asculta de poftele trupului, ne dă o privelişte de tot 
urâtă şi desgustătoare. II vezi, când eertându-se cu semenii 
săi, când bârfind, când jăfuind, fără frică de Dumnezeu, 
avutul celui lipsit^ îl vezi uşor pornit la mânie, nepăsător 
faţă de durerile altuia, îngâmfat peste seamă. In vorbele 
şi faptele lui nici o măsură nu găseşti: toţi i se par duş¬ 
mani şi de toţi este urât. Pentru ce toate acestea, Fraţi¬ 
lor? — Pentru că omul acesta n’a îngrijit cea mai fru¬ 
moasă parte a sa: sufletul. Numai viaţa sufletului înfră¬ 
ţeşte şi leagă pe oameni cu legătura dragostei nesfârşite. 
N’a fost şi nu va fi privelişte mai plăcută şi mai minunată 
de cât viaţa creştinilor, la care niciodată nu vedem pă¬ 
catele celor ce trăesc viaţa trupului, nu şi a sufletului. 


2) 2 Petru III, 18. 

Tot acest fel de viaţă trebue să-l ţie orice creştin, dacă 
voeşte să dovedească că într’însul trăeşte un suflet îngri¬ 
jit, Cel întâi semn al apropierii noastre de Hristos Domnul, 
este dragostea. Acel care nu iubeşte, zice Sf. Evanghelist 
Ioan, nu cunoaşte pe Dumnezeu, fiindcă Dumnezeu este 
dragoste 1 ). Deci a cunoaşte pe Iisus Hristos şi a nu iubi 
pe semenii tăi, sînt două lucruri care nu se împacă. Cunoş¬ 
tinţa lui Iisus, Domnul Nostru, a acestui soare veşnic a- 
prins, menit a îmbrăţişa pământul, trebue să aducă în 
noi dragostea, dragostea către Dumnezeu şi cea către a- 
proapele. Acest semn al cunoştinţei lui Hristos, îl avem 
noi oare? Iubim noi pe Dumnezeu? II iubim noi cu dra¬ 
gostea cu care ne porunceşte el din toată inima, din tot 
sufletul, din tot cugetul şi din toate puterile noastre? Dar 
pe aproapele nostru, pe tot omul străin, îl iubim noi oare 
aşa după cum ne-a poruncit Mântuitorul Nostru? Dra¬ 
gostea către oameni, bunăvoinţa faţă de dânşii, acesta e 
semnul că te-ai apropiat de Hristos cu adevărat. După 
acest semn se cunoşteau şi cei întâi creştini. In timp ce 
păgânii se urau şi se sfâşiaţi între dânşii, creştinii se iu¬ 
beau şi îfi toţi nu era decât o inimă şi un suflet. 

Ei bine, Fraţilor, semnul acesta* că v’aţi apropiat de 
Hristos, îl aveţi voi? Vă iubiţi voi unii pe alţii? Nu este 
printre voi nici ură, nici ceartă, nici vrăjmăşie? Pacea pe 
care Iisus Hristos a venit s’o aducă lumii, este în mijlocul 
vostru ? 

Dacă n’aveţi în inima voastră nici dragoste de Dumne¬ 
zeu, nici dragoste de aproapele, nu veţi înţelege pe Iisus, 
nu veţi cunoaşte pe Iisus, nu veţi cunoaşte pe Dumnezeu. 

Toate acestea sînt semne, Fraţilor, că sufletul trăeşte 
în om, că el nu e înăduşit. Şi când sufletul este partea 
cea mai frumoasă şi mai scumpă a omului, oare cum îl 
vom lăsa noi în părăsire? Oare vom fi noi atât de orbiţi 

1) I, Ioan 4, 8. 

încât nu vedem că oamenii care trăesc numai după 
trup nu se deosebesc de dobitoacele fără cuvânt? Omul 
care numai cu trupul trăeşte este şi mai puţin stăpân pe 
sine. El dacă nu-şi are la timp cutare fel de mâncare, cu¬ 
tare băutură, odată îl vezi că se posomorăşte şi parcă nu 
i-s boii acasă. De ce toate acestea? — Pentru că trupul 
nu mai are puterea să se oprească după ce i-ai împlinit 
gusturile. Sufletul n’are putere când nu l-ai îngrijit. Omul 
cu sufletul puternic ştie să se înfrâneze, să-şi pue frâu 
poftelor. Nu atârnă el de poftele trupului, ci trupul de 
suflet. Numai când ţi-ai îngrijit sufletul, poţi zice că eşti 
stăpân pe tine. 

Pentru aceia, Fraţilor, să nu lăsăm în neîngrijire toc¬ 
mai ceiace face preţul omului. Să nu ne lenevim a ne ri¬ 
dica mai presus de dobitoace prin împodobirea sufletului. 
Să nu ne mai lăsăm în stăpânirea pornirilor trupului care 
ne duc la perzare. Este grozav de dezgustător când vezi 
pe un om că-ţi zice: dacă nu mă pot opri! Nu te poţi opri? 
Dar ce? va să zică un pahar de rachiu, otravă şi pentru 
suflet şi pentru trup, te stăpâneşte aşa de mult? Fără în¬ 
doială, Fraţilor, că nu din oamenii aceştia care n# se pot 
opri, au să iasă adevăraţii creştini. Dacă toţi ar fi fost 
oameni de aceştia care nu se pot opri, pierea sămânţa 
sfinţilor de pe pământ. Comoara, comoara sufletului ius- 
truiţi-o, dragostea, bună-voinţa, cumpătarea, mila, căci 
numai printr’însele sfinţii au meritat împărăţia Cerurilor, 
Amin. 



Predica la Duminica IV dupâ Rusalii. 

Datoriile părinţilor către copii. 

Voi, părinţilor, nu întărâtaţi 
pe copiii voştri spre mânie\ ci 
creşte ţi-i în învăţătura şi în¬ 
dreptarea Damnului. 

Efeseni 6, 4. 


I 


Fraţilor, 

Când legea Domnului nostru Iisus Hristos a pus fe¬ 
meia pe o treaptă de cinste, pe care n’o mai avusese până 
atunci, a făcut o faptă de cea mai mare dreptate. Dar o- 
dată ce a dăruit-o cu cinste, odată ce legătura dintre băr¬ 
bat şi femeie a sfinţit-o, trebuia să meargă mai departe. 

Când unirea bărbatului cu femeia este deplină? — Fără 
îndoială că atunci când e încununată de copii. Apoi, Fra¬ 
ţilor, dacă legea noastră creştinească a ridicat din ruşine 
femeia, sfinţind legătura ei cu bărbatul, tot aşa a che- 
zăşuit şi pentru copil o stare de cinste, ca unul ce are să 
ajungă om deplin. învăţătura creştină cere ca omul să fie 
înfrumuseţat cu toate podoabele sufletului. 

Dar înţelegeţi bine că nu poate să ajungă aşa când va 
fi om mare, dacă din copilărie nu-1 vom învăţa şi nu-i vom 
sădi în suflet gândurile bune şi de folos. Dar asupra 
cui cade această datorie decât asupra părinţilor? Ei 
au însărcinare dela Dumnezeu pentru buna creştere a fi¬ 
ilor. Aceasta ne-o spune şi Sf. Apostol Pavel: Creşteţi-i 

în învăţătura şi îndreptarea Domnului. Din nefericire, de¬ 
seori părinţii lasă pe fiii lor să ajungă nedrepţi, înşelători, 
şi pe urmă încep să se mire zicând, că de unde oare au 
înhăţat atâtea răutăţi? Aceasta este însă vorbă uşoară, 
pentrucă datoria lor era să apuce înainte, să nu deschidă 
copiii ochii spre cele rele, sau, când îi vor deschide, ei să 
fie dinainte îndrumaţi spre cele bune. 

Dar cât de puţini sînt acei care socotesc aceasta ca o 
datorie! Cei mai mulţi nu se îngrijesc decât să aibă copii, 
— încolo... ce-o da Dumnezeu! Dar lucrul acesta nu e de 
loc înţelept, fiindcă aici nu e vorba să ai copii mulţi, ci 
acei câţi îi ai, să-ţi fie buni. Ce folos vei avea dela mulţi şi 
răi? N’ai să doreşti mai degrabă să fie puţini şi buni? 
Se înţelege că mai mare merit este să ai mulţi şi buni, dar 
lucrul înţelept este să-i ai întâi buni şi apoi mulţi. 

Ceiace Biserica noastră ne învaţă despre creşterea co¬ 
piilor e de aşa mare însemnătate, încât trebuie să ne adân¬ 
cim tot mai mult într’însa, mai cu seamă că sînt mulţi 
care nu prea o bagă-în-seamă. 

H. 

Fraţilor, 

Mulţi sînt acei care vor avea să dee socoteală pentru 
sufletul copiilor. Aceştia, de o parte, sînt învăţătorii care 
îi călăuzesc în învăţăturile folositoare şi purtările bune, 
de altă parte sînt preoţii, care neîncetat au a-i îmboldi spre 
calea adevărului, binelui şi dreptăţii. Dar dacă vă veţi uita 
bine, veţi vedea că mai nainte decât toţi, părinţii sînt 
ceice vor da seamă de sufletul copiilor. Mai nainte şi mai 
mult decât oricare alţii, ei sînt datori a pune temelia por¬ 
nirilor bune în fiii lor. Pricina este că toţi ceice vor da 
seamă de sufletele copiilor sînt datori pentru buna lor cre¬ 
ştere din nevoia lumii ca toţi oamenii să fie de treabă 
şi toţi să ajungă la capătul pus de Dumnezeu pentru cei 

buni. Mai mult decât aceştia, părinţii sînt datori chiar din 
fire să-şi crească bine copiii. Vedeţi cloşca cum aleargă 
pentru puiii săi mai ceva decât cea mai bună mamă. Ea 
nimănui n’are să dee seamă cum i-a crescut, dar firea o 
îndeamnă la asta; Dumnezeu a aşezat ca aşa să fie. 

Deci chiar dacă toate celelalte îndemnuri ar peri, ră¬ 
mâne firea, care nu îngăduie pe părinţi să-şi lase copiii 
în neîngrijire. Asta n’o poate avea nimenea decât pă¬ 
rinţii şi pentru asta am spus că cea întâi datorie de a-şi 
creşte bine copiii le vine lor. 

Părinţii pun temelia. Această temelie trebuie însă s’o 
puie aşa de bine, încât să uşureze sarcina celor ce vin 
după ei. Cine ia pe copil din mâna părintelui ca să-l ducă 
mai departe? — învăţătorul. Acesta are s’o scoată bine 
la capăt, dacă temelia pusă de părinţi e sănătoasă. Dacă 
nu, munca lui va fi grea şi cine ştie dacă va fi încununată 
de izbândă! Când părinţii au lăsat pe copil să fie mincinos, 
înşelător, rău, fără inimă, prefăcut, este greu de tot ca 
învăţătorul să-1 îndrepte. Scumpul mai mult păgubeşte şi 
leneşul mai mult aleargă, şi bietul învăţător poate să a- 
lerge degeaba ca să răscumpere lenea părinţilor. 

învăţătorul are zeci şi sute de copii. El nu poate pă¬ 
trunde în sufletul lor ca părinţii, care au numai câţiva. 
Deci cea întâi urmare rea a neîngrijirii copiilor va fi că 
vei chinui degeaba un om ca învăţătorul, care se oste¬ 
neşte să-i înarmeze cu învăţăturile folositoare vieţii. 

Să vedem însă lucrul mai departe. Din mâna învăţăto¬ 
rului cine ia pe copil ca să-l ude şi să-l cureţe ca pe un 
pom ce neîncetat are nevoie de asta? — Preotul. El este 
păstorul cel bun care trebuie să-şi ducă turma spre plaiu¬ 
rile cereşti. Copilul însă, care a fost neîngrijit de părinţi, 
de au intrat într’însul toate cusururile; copilul în care 
apucăturile rele au crescut şi s’au înrădăcinat ca pirul de 
nu-1 mai poţi scoate, — cere multă trudă ca să-l poţi că¬ 
lăuzi. In răsadniţa şcoalei a chinuit de ajuns pe celce s’a 

ostenit cu dânsul. Acum vine rândul preotului să-l iee în 
braţele sale şi să-l pue în oastea bunilor creştini. Dar, ca 
şi învăţătorul, şi preotul se va osteni, şi chinul lui va fi 
lung, căci nu mai are cui să-l dee, ci trebuie să-l ducă până 
la capătul zilelor lui. 

Copilul, care a ieşit rău în lume, pe preot îl munceşte 
neîncetat, fiindcă, în loc să îngrijească de cei buni, el tre¬ 
buie să se chinuiască să stingă relele apucături ale celui 
rău. 

Părinţii, învăţătorul, preotul, iată deci trei tagme de 
oameni ce vor da seamă de sufletele celor încredinţaţi lor. 
Dacă părinţii vor lăsa să crească păcatele cum creşte bu¬ 
ruiana rea în ogor, vor chinui şi pe ceilalţi doi care vin 
după dânşii. 

Ceiace e mai rău însă e faptul că chiar copiii, dela un 
timp, când vor ajunge mari, când se vor lovi cu capul de 
pragul de sus, vor băga-de-seamă că au apucat în calea 
cea rea. Şi pe cine vor da ei vina? — Fără îndoială că pe 
părinţi, fiindcă ei pun temelia bunei creşteri a copiilor. 

Era lege la un popor vechiu, că părinţii care nu creşteau 
bine copiii, la bătrâneţă nu aveau drept la ajutorul lor. 

Legea creştinească e mai milostivă. Ea totdeauna a rân¬ 
duit o cinstire şi un ajutor nemăsurat al copiilor pentru 
părinţii lor. Dar şi ei au datorii mari pentru copii. Cu ce 
obraz oare vor alerga la ajutorul copiilor, când ei n’au în¬ 
grijit de loc de dânşii? 4 

Trebuie întâi o bună îngrijire de trupul copilului. Cu 
trupul acesta el va lucra o viaţă întreagă. Cum are să lu¬ 
creze însă când ai să-i dai un trup pipernicit? Omul sănă¬ 
tos şi zdravăn este mai voios şi mai încrezător în puterile 
lui. Cel bolnav şi slăbănog este veşnic chinuit şi neputin¬ 
cios să lucreze. s 

De aceia îi trebuie o îngrijire nemăsurată, adică hrană 
de ajuns, curăţenie şi ferire de boale. Cum este udatul. 

plivitul şi căldura soarelui pentru floarea abia răsărită, 
aşa sînt acestea pentru copil. 

Vinovaţi peste măsură sînt părinţii care lasă copiii să 
zacă bolnavi şi nu aleargă la cei mai învăţaţi decât dânşii. 
Nu vă gândiţi oare că o boală poate să nenorocească un 
om pe toată viaţa? Vreţi să aveţi veşnic în faţă mustrarea 
că din pricina voastră copilul sufere? 

Atâţia copii se văd ofiliţi şi îmbătrâniţi înainte de vre¬ 
me. De ce asta? — Din pricina hranei slabe şi fără putere 
cu care le e hrănit trupul. Când dai de câte un pom sup- 
ţire, şi n umai vine unul şi-ţi spune că e bătrân, îţi vine 
dezgust. Tot dezgustul te prinde, când dai cu ochii de omul 
tânăr, dar slab şi fără putere. 

Daţi toată luarea-aminte la cele ce vă spun, Fraţilor, 
căci aproape toţi părinţii greşesc în felul acesta. 

III. 

Asta e datoria pentru întărirea trupului copiilor. Dar 
vine apoi una şi mai mare: pentru sufletul lor. Când co¬ 
pilul începe să vorbească şi să priceapă, atunci trebuie să 
începi a-i pune dinainte tot pilde bune. In acest tinâp, grija 
pentru trup şi cea pentru suflet trebuie să meargă mână 
în mână. Vorbe bune, pilde frumoase şi îndemnuri neîn¬ 
cetate să nu lipsească. 

Când omul nevoiaş vine şi-ţi cere să-l ajuţi, dă copilului 
să-i dee, căci în chipul acesta şi pe dânsul îl deprinzi cu 
milostenia. Sunt unii copii porniţi să chinuiască dobitoa¬ 
cele din casă: tu înăduşă din toate puterile acest lucru. 
Cum îl vei deprinde de mic, aşa ya fi mare. Te îngreuezi 
să-l creşti cât e mic, îţi va fi spre ruşine, când va ajunge 
mare. După cum pomul trebuie să-l munceşti, să-l săpi, 
să-i piu gunoiu, să-l curaţi de omizi, de uscături ca să ca¬ 
peţi roadă, — aşa trebuie să te munceşti şi cu copilul. 

Vine vremea de dat la şcoală. Tu fă aceasta cu toată 
bucuria. Nu-ţi lipsi fiul de binefacerile învăţăturii. Totuşi, 



264 


spre marea noastră mirare, se găsesc părinţi cari nu Lasă 
copiii la şcoală, parcă i-ar duce la tăietoare. Dimpotrivă r 
când copilul a ajuns într’această vârstă, părintele trebuie 
să-l dee la şcoală, pentru ca copilul să înainteze tot mai 
departe. El va avea două călăuze, şi cu asta va merge tot 
mai bine, ca mielul care suge la două oi. Sfântul Ioan Gură 
de Aur astfel îndemna pe părinţi: Creşteţi, părinţi, pe fiii 
voştri, în învăţătura şi frica lui Dumnezeu. 

Voi aţi dat fiilor fiinţă, deci tot voi sînteţi ţinuţi să-i 
duceţi mai departe, crescându-i în învăţătură, adică în- 
demnându-i la bine, şi în frica de Dumnezeu, depărtâ,ndu-i 
dela cele rele. Nimenea nu poate face asta mai bine decât 
părinţii, pentrucă, fiind cinstiţi şi iubiţi de fii, au asupra 
lor şi mai multă putere. Cine nu ştie că printr’un sfat po¬ 
trivit, cu o mustrare la locul ei, ba uneori cu o vorbă, cu 
un semn, cu o mişcare, cu o căutătură — puteţi căpăta 
de la dânşii ceiace alţii n’ar scoate cu lungi cuvântări? 

Deci, părinţilor, nu veţi da oare seamă cu amănuntul 
lui Dumnezeu pentru creşterea fiilor voştri, când aveţi 
atâta putere asupra lor? Mai puneţi pe lângă aceasta că, 
de voi atârnând hrana, îmbrăcămintea, cheltuiala, moşte¬ 
nirea, cât de uşor veţi putea să-i stăpâniţi după gustul vos¬ 
tru, însufleţindu-i şi răsplătindu-i când sînt buni, amenin- 
ţându-i şi pedepsindu-i când sînt răi! Dacă, deci, voi lip¬ 
siţi dela datoria voastră, ce iertare veţi avea? 

Este încă ceva mai mult; voi aveţi pe fiii voştri în pază 
încă din cei dintâi ani, când inimile lor simt ca un aluat 
gata să iee orice chip îi veţi da, sau ca o ceară moale pe 
care o poţi schimba în fel de fel de tiparuri. Dacă ei acuma 
sunt rău crescuţi de voi, la o vârstă mai mare nu vor fi 
în stare să primească învăţămintele cele. folositoare ale 
învăţătorilor mai înalţi. Atunci a cui va fi vina cea mare, 
dacă nu a voastră ? In zadar se vor osteni cu toţii pentru 
folosul fiilor voştri, dacă voi nu sînteţi cei dintâi să pu¬ 
neţi mâna la lucru. Oare ce foloseşte ca Stăpânirea să mai 

ţie atâtea scoale, dacă voi ţineţi departe pe fii de dânsele? 
Cu ce tragere-de-inimă să mai lucreze capul şcoalei, când 
voi nu arătaţi nicio râvnă? 

Ceiace vi se cere vouă nu e să le daţi multă învăţătură, 
că nu toţi pot asta, dar este altceva mai de preţ: să naş- 
teţi într’înşii pornirile bune. A-i face blânzi şi bine-voitori 
cu toată lumea, săritori, drepţi, iubitori de adevăr, miloşi; 
acestea trebuiesc mai nainte şi mai presus de orice. Fără 
acestea, orice adunare de oameni'se risipeşte. Toată în¬ 
văţătura nu face doi bani fără acestea. Poţi să ştii toate 
tainele cerului şi să ai toate comorile pământului; dacă 
inima ta e neagră, dacă eşti apucător, dacă eşti mincinos, 
nedrept, ursuz, — în zadar sunt toate. Bunele porniri ale 
sufletului sînt podoabele omului. Pe acestea trebuie să vă 
siliţi a le sădi în sufletele copiilor. învăţătura are cine le-o 
da, numai să nu-i opriţi voi. Ceiace sînteţi datori însă, mai 
pre sus de orice, este ca inima lor să nu fie pătată de ni¬ 
mic. Sfinţii, pe care Biserica îi cinsteşte, noi îi cinstim pen¬ 
tru învăţătura lor, dar mult mai mult pentru curăţia cu¬ 
getului şi a inimii lor. 

Din nenorocire, se găsesc părinţi care, departe de a se 
gândi să împodobească pe fiii lor cu frumoase însuşiri, îi 
iau tovarăşi în calea perzării, la beţii, tâlhării, bătăi, îi 
îndeamnă la minciuni, la nedreptate şi multe de felul a- 
cpsta. Despre astfel de părinţi, vom spune numai câteva 
cuvinte, că ei nu sînt părinţi, ci ucigaşi ai copiilor lor şi 
care nu vor căpăta iertarea nici în veacul de acum, nici 
în cel viitor. 

Şi în timp ce vă vorbesc, oare voi ce faceţi, Fraţilor? 
Lucraţi spre folosul fiilor voştri? îndepliniţi cu râvnă 
aşa lucruri însemnate? Sunteţi cu grijă de nevinovăţia şi 
folosul copiilor? Ştiu că mulţi se gândesc cu totul la alt¬ 
ceva, zice sf. Ioan Gură de Aur *)! Ce faceţi voi? Vă în- 

1) Omilia 55, la Evanghelia dela, Matei. 

grijiţi să vă faceţi copiii mai bogaţi, mai grozavi, mai pu¬ 
ternici; dar a-i face mai buni, mai blânzi, nu îngâmfaţi, 
nu vă gândiţi. Tocmai despre asta însă veţi da seamă, 
Fraţilor. Nimenea n’are să vă întrebe ce avere le-aţi lăsat, 
căci nu acestea au preţ în faţa Dreptului Judecător, ci ce 
comoară pentru suflet le-aţi lăsat. 

De aceia, Fraţilor, mai nainte de toate, să ne gândim 
la mijloacele de a face pe fii mai buni. Să le sădim în su¬ 
flet adevărul, binele şi dreptatea. Cu acestea ei vor ajunge 
de folos tuturor: vouă, părinţilor, vă vor da bucurie ne- 
peritoare, iar lui Dumnezeu adevăraţi urmaşi ai învăţă¬ 
turii sale şi moştenitori ai cerului. Amin. 



Predica la Duminica V După Rusalii. 

Despre îndrăciţi., 

I. 

Una din marile binefaceri, pe care Domnul Hristos le-a 
adus oamenilor, a fost aceia de a vindeca pe bolnavii lor. 
Pe vremea aceia, nu erau orânduieli medicale ca acum; 
nu se pomenea de spitale. Din pricina aceasta, oamenii 
sufereau cu mult mai mult ca acum. Mila de oameni însă, 
sădită de Mântuitorul, a făcut ca ea să ducă la înfiinţarea 
de aşezăminte pentru căutarea bolnavilor. 

Pe când Domnul Hristos se afla în apropierea unei ape 
mari, pe care Sfânta Evanghelie o numeşte Marea Galileei, 
iată înaintea lui un soi de bolnavi care nu se văd totdea¬ 
una. Erau aşa numiţii îndrăciţi. Aceştia se tăvăleau pe jos, 
spumegau şi se zvârcoleau într’un chip care umplea de 
groază pe ceice erau de faţă. 

Domnul Hristos însă niciodată nu s’a neliniştit. A bi¬ 
ruit puterea boalei care se afla într’înşii, a alungat duhul 
de răutate care stăpânea şi chinuia pe cei izbiţi de aseme¬ 
nea boală. Apoi îi întorcea iarăşi în mijlocul semenilor lor, 
sănătoşi şi în stare a se apuca de lucrul cel cinstit, dala 
care boala îi îndepărtase. 

Pe ziua de azi, Sf. Evanghelie ne vorbeşte de doi îndră¬ 
ciţi cu o înfăţişare cumplită, din ţinutul zis al Gherghese- 
nilor. De răul lor, nu mai putea trece nimeni pe calea aceia. 
Acum, de oarece povestirea despre îndrăciţii din ţinutul 

acela, care afla lângă Marea Galileei, ne învaţă multe şi pe 
noi, să ne oprim la ea şi să culegem învăţăturile pe care 
le putem scoate dintr’însa. 


II. 


Fraţilor, 

Venirea Domnului Hrisots în lume a însemnat înmulţi¬ 
rea binefacerilor şi scăderea suferinţelor. El abea a venit 
pe lume, pentru a se apuca de lucrul mântuirii omului, şi 
îndată diavolul i-a stat împotrivă. A căutat să-l abată dela 
drumul pe care şi-l trăsese, adică acela de a învăţa şi a 
îndrepta pe oameni. 

Ştim că Mântuitorul, mai nainte de a se apuca să ves¬ 
tească lumii cuvântul Evangheliei, a stat în pustie şi a fost 
ispitit de diavolul. In toate chipurile acesta s’a silit să 
abată gândurile Domnului în altă parte şi şă-1 biruie prin 
puterea frumuseţelor şi bogăţiilor pământului. Dar Mân¬ 
tuitorul a rămas neclintit pe temelia sa dumnezeească şi 
a alungat pe diavolul ispititor. 

Domnul Hristos totdeauna s’a simţit şi s’a arătat ca 
celce duce o stare de război cu o putere străină şi protiv- 
nică. El a întemeiat împărăţia care stă în luptă cu altă 
împărăţie. împărăţia sa de lumină calcă peste împărăţia 
întunerecului. 

Aşa s’a simţit Mântuitorul în totdeauna şi a pregătit pe 
oameni să fie în stare de a se lupta şi ei împotriva împă¬ 
răţiei Satanei şi a întunerecului. 

Sf. Evanghelie dela Matei ne vorbeşte (12, 22-29) des¬ 
pre vindecările pe care Domnul Hristos le face. Vrăjmaşii 
săi umblă să le înegrească, spunând că sunt făcute cu pu¬ 
terea diavolului. Domnul însă îi încurcă puternic prin cu¬ 
vântul că apucătura diavolului este de a face rău, pe când 
el, Domnul, vindecă pe oameni şi le face numai bine. Deci 
lucrul său este cu totul protivnic faţă de al diavolului, iar 

atunci cum s* ar mai putea spune că lucrează cu puterea 
diavolului?... 

Gândul neîncetat al Domnului Hristos a fost de a face 
bine lumii necăjite, de a lumina minţile, de a-i arăta fru- 
museţa vieţii cinstite. De aceia E] totdeauna se arată şi 
lucrează ca protivnic al tuturor puterilor rele şi a gându¬ 
rilor urâte. 

In Evanghelia dela Ioan, Mântuitorul vorbeşte despre 
Domnul acestei lumi (14,30), care n’are nici o putere asu¬ 
pra lui, arătând prin aceasta că lumea este stăpânită de 
puteri rele, dar că El este mai pre sus de ele şi le înlătură. 

Tot El spune că e o mare despărţire între ceice fac pe 
pământ lucrurile diavolului şi ceice slujesc lui Dumnezeu. 
Nimenea nu poate face şi pe ale unuia şi pe ale altuia. 
Nimenea nu poate sluji la doi domni (Matei 6, 24), a spus 
însuşi Domnul Hristos, ci omul trebuie să aleagă, pentrucă 
este duşmănie între faptele pornite din duh dumnezeiesc 
şi între cele din duh diavolesc. 

Acestea sunt două tabere în luptă. Tot omul trebuie să 
se înarmeze pentru a fi ori cu una ori cu alta. Nu putem 
fi cu amândouă şi, iarăşi, nu putem fi cu niciuna, fiindcă 
facem ori binele, şi atunci suntem ai lui Dumnezeu; ori 
facem răul, şi atunci suntem ai Satanei. 

Sunt două împărăţii în luptă. Intre ele trebuie să ho¬ 
tărâm unde este partea noastră. Fiecare împărăţie e cu 
Domnul ei. Din această pricină şi vorbeşte Mântuitorul de 
Domnul lumii acesteia, care e diavolul. In adevăr, împără¬ 
ţia cealaltă nu este din lumea aceasta, ci este însufleţită 
de Duhul ceresc al lui Dumnezeu. Oamenii care sunt din 
din această împărăţie lucrează după gândurile sădite în 
lume de Mântuitorul Hristos şi stau şi ei protivnici faţă 
de Domnul acestei lumi. 

Despărţirea cea adâncă dintre amândouă aceste împă¬ 
răţii e arătată şi de Sf. Apostol Pavel când spune: Voi nu 

puteţi bea paharul Domnului şi paharul diavolilor; voi 

au puteţi sta Ia masa Domnului şi la masa diavolilor 
(1 Corinteni 10,21). 

Apoi dacă aceasta e starea acestei lumi, dacă într’însa 
lucrează puterile unei împărăţii curate, dar şi ale unei îm¬ 
părăţii de stricăciune şi netrebnicie, ea ne priveşte şi pe 
noi, ceice trăim într’însa şi deci trebuie să facem rânduie¬ 
lile noastre pentru a vedea de care parte trăim şi ce cale 
urmăm. 

Fraţilor, şi între noi vedem uneori oamenii lucrând de 
parcă ar fi împinşi de o putere răutăcioasă. Iţi vine să 
crezi că sunt deadreptul sub stăpânirea diavolului. Se gă¬ 
sesc femei din care piere câteodată toată duioşia şi mila 
femeiască, pline de o ură care, în răutatea ei, fără în¬ 
doială, e diavolească; se găsesc bărbaţi de pe chipul că¬ 
rora a perit orice strălucire a asemănării cu Dumnezeu, 
fiare şi diavoli cu chip de om, care, după ce izbucnirea de 
turbare şi patimă a trecut, mărturisesc că n’au ştiut ce 
au făcut. 

Se găsesc între noi oameni cu sufletu^l întunecat de gân¬ 
duri pornite numai cu vrăjmăşie asupra % aproapelui lor, 
cu voia amorţită, de nu mai pot lucra cele bune şi porun¬ 
cite de Dumnezeu. 

Aceştia sunt îndrăciţii noştri, Fraţilor, mai primejdioşi 
decât cei din vremea Mântuitorului, fiindcă aceia fugeau 
din mijlocul oamenilor şi trăiau la pustie şi numai necă¬ 
jeau pe ceice treceau pe acolo. îndrăciţii noştri însă stau 
în mijlocul oamenilor şi răspâdesc între noi duhul lor dia¬ 
volesc. 

De atâtea ori s’au văzut şi se văd oameni cu totul ne¬ 
păsători faţă de treburile cele bune, ba încă punând beţe 
în roate şi aşezându-se deacurmezişul când era vorba de 
întovărăşiri pentru uşurarea traiului fraţilor noştri. In 
schimb însă, stăteau cu ochii lucindu-le de bucurie, când 
era vorba de zădărnicirea însoţirilor bune şi a tuturor lu¬ 
crurilor folositoare. 

Ceice strică casele şi buna înţelegere dintre oameni cu 
vorbe şi zâzanii; ceice, mânaţi de puteri răutăcioase, um¬ 
blă să strice bunăstarea altuia; ceice lucrează să împedece 
pe alţii de a ajunge mai bine; — toţi aceştia sînt slujitori 
ai diavolului, fii ai întunerecului pe pământul acesta. Căci 
şi până azi lumea e împărţită în cele două tabere: împără¬ 
ţia luminii şi împărăţia întunerecului, şi între ele este ma¬ 
re vrăjmăşie. 

Ceice sunt din împărăţia luminii, care este a lui Iisus 
Hristos, lucrează numai cele bune. Aşa spune Sf. Apostol 
Pavel: Dacă cineva este în Hristos, el este făptură nouă 
(2 Corinteni, 5, 17). 

Ceice sunt din împărăţia lui Hristos sunt zmulşi din îm¬ 
părăţia întunerecului şi sunt în stare a lucra numai faptele 
creştine ale iubirii de oameni. 

Dintre aceştia să fim şi noi, Fraţilor, şi, în lupta din¬ 
tre cele două tabere, noi să luptăm în ostile lui Hristos, 
Domnul nostru. Lupta aceasta, însă se dă cu puterea su¬ 
fletului, biruind în noi toate apucăturile cele rele, cinstind 
faptele cele curate şi alăturându-ne şi noi cu stăruinţa şi 
puterea noastră la ceata celor ce s’au adunat să lucreze 
cele bune pe pământul acesta. Căci viaţa numai odată se 
trăieşte şi ea nu este decât o clipă scurtă în curgerea ne¬ 
sfârşită a vremilor, şi cine îşi pierde şi-şi risipeşte şi aceas¬ 
tă clipă, nu mai are unde găsi îndreptarea şi a face bine 
ceiace a stricat odată. S’au văzut oameni care tocmai spre 
sfârşitul vieţii au văzut că şi-au întrebuinţat rău zilele 
traiului lor pe pământ şi au spus că, dacă Dumnezeu le-ar 
da o nouă viaţă, ar şti ei să trăiască mai bine. 

E bun şi acest cuvânt, Fraţilor, dar e spus prea târziu. 
Cu cât mai bine este ca omul din vreme să fie cu luare- 
aminte la rânduirea vieţii sale şi să se înveţe din ceiace 
alţii au păţit şi au spus! 

De aceia să fim următori ai Domnului .nostru care a bi¬ 
ruit ispita diavolului şi a întemeiat împărăţia lui Dumne- 

zeu, să intrăm în această împărăţie a lui, şi atunci nu vom 
greşi cărarea vieţii. 

IV. 

, Dar din povestirea vindecării celor doi îndrăciţi, mai 
învăţăm ceva. 

Ei n’au fost scăpaţi de chinul lor decât prin păgubirea 
unei turme de porci care s’au aruncat în mare. Când locui¬ 
torii au văzut paguba care li se făcuse, au rugat pe Mân¬ 
tuitorul să plece din hotarele lor. Ei n’au ţinut seamă de 
uşurarea sufletească pe care Mântuitorul a adus-o la doi 
din fraţii lor care pătimeau cumplit, ci s’au mâniat pentru 
paguba suferită. 

Aceasta este, Fraţilor, icoana unei părţi din stricăciu¬ 
nea care stăpâneşte viaţa noastră până în ziua de astăzi. 
Căci binele se face totdeauna cu muncă, cu jertfe şi cu 
cheltuială, mult mai greu decât răul. Sunt însă oameni 
care ar voi ca binele să vie dela sine, ca un semn din cer, 
fără să se silească cu nimic pentru îndeplinirea lui. 

De îndată ce se aude undeva că, a venit o cântăreaţă 
vestită şi că joacă minunat în faţa lumii, toţi dau năvală 
acolo, pentrucă la plăcerile sale omul e totdeauna cu mâna 
darnică. Şi e şi cu mintea darnic: într’o clipă născoceşte 
temeiuri pentru a arăta că noi trebuie să cinstim meşte- 
şugirile priceperii omeneşti şi că nu trebuie să ne dăm 
îndărăt dela nicio jertfă când este vorba de a preţui înde¬ 
mânarea omului în jocurile şi cântările lui. 

Astea sunt vorbe adevărate, Fraţilor, dar sub ele cei 
mai mulţi ascund setea lor de plăceri. Oamenii sînt fă¬ 
ţarnici şi îmbracă în haină aurită gusturile lor cele mai 
pătimaşe. 

Cel mai mare metşeşug, mai mare decât toate jocurile 
şi săltăturile şi cântările din locaşurile de petrecere ale 
oraşelor, e meşteşugul de a face bine, măiestria iubirii de 
oameni, care ne face să fim în rândurile dintâi ale celor 

€e lucrează pentru binele omenirii. De aceia Mântuitorul 
Hristos învaţă că cea mai mare iscusinţă a sufletului o- 
menesc e dragostea, care cu veşmântul ei acopere toate şi 
biruie toată stricăciunea patimilor. 

Ceice nu sînt făţarnici încep dela dragostea către oa¬ 
meni, adică dela lucrul pentru binele fraţilor lor. Numai 
după asta ajung să se îndeletnicească şi cu preţuirea altor 
lucruri biine.de pe pământ. Cine însă începe binele cu des¬ 
fătarea sa prin locaşurile de petrecere, pentru a asculta 
cântăreţe şi a vedea jocuri: cine după noaptea petrecută 
în astfel de locaşuri ştie să vorbească a doua zi despre 
măiestria jocului cutărei cântăreţe şi să se minuneze de 
toată strălucirea podoabelor şi luminilor, şi habar n’are 
că la mahalale zac fiinţe nenorocite care n’au pânea de a 
doua zi şi nici a mia parte din luminile care au slujit la 
desfătarea noastră — toţi aceia sînt nişte făţarnici, nişte 
oameni care se gândesc numai la ei şi de loc la ajutarea 
celor bune de pe pământ cu banul lor. Tot binele omul 
nu-1 începe dela ei, ci dela fraţii săi în suferinţă şi în în- 
tunerec. 

De aceia tot ceice nu e în stare a jertfi pentru fratele 
său e asemenea locuitorilor care au cerut dela Domnul 
Hristos să plece din hotarele lor, fiindcă li s’au înecat 
porcii, fără a preţui de loc că fraţi de ai lor au scăpat de 
boală prin jertfa aceasta. Ei sînt chipul oamenilor care au 
toate pentru ei şi nimic pentru alţii. 

Aceasta e o poveste veche şi nenorocită, care bântuie 
până azi în chip sălbatec. Căci oamenii nu se sue la înăl¬ 
ţimea lui Iisus Hristos pentru a înţelege că un suflet ome¬ 
nesc preţuieşte mult mai mult decât o mie de porci. Câşti¬ 
gul avut din creşterea porcilor era pentru oamenii aceia 
mult mai scump decât toţi bolnavii, orbii, surdomuţii şi 
îndrăciţii pe care Domnul Hristos i-ar mai fi putut vin¬ 
deca. 

Noi ne mirăm poate că oamenii din vremea aceia au pu¬ 


ls 

tut cugeta aşa. Dar, oare nu se jertfesc şi astăzi pentru 
un câştig netrebnic atâtea suflete şi vieţi omeneşti pe 
altarul diavolului? 

Pentru ce a fost nevoie să se alcătuiască o tovărăşie de 
apărare (o ligă) a locuitorilor din ţara Congo? Pentrucă 
ţările cu oameni învăţaţi şi cu oraşe mari din ţinuturile 
Europei învoesc înfiinţarea de tovărăşii negustoreşti care, 
cu mijloacele groaznice ale silniciei şi ale schingiuirii, ale 
jafului şi ale biciuirii, silesc pe locuitorii negri să predea 
gumă pe un preţ de nimic. Mânuitorii unor astfel de tre-, 
buri nu vor să lase dobânzile de 20 şi mai mult la sută pe 
care felul acesta de jăfuire le aduce. 

Blăstăm asupra banului scos din sângeî... 

Dar pe aceşti Gadareni şi acesată morală de creştere a 
porcilor nu trebuie s’o căutăm tocmai în Africa. Sub haina 
dreptului oricui de a face negustorie şi a-şi găsi de lucru, 
s’a lăsat rachiul zeci de ani dealungul să curgă în valuri, 
după cum şi China a fost silită să lase slobodă negustoria 
opiului. Se învoiesc locaşuri de băutură mai multe decât 
trebuinţa cere. Privim ]a negustoria cu cărţi netrebnice 
şi de ruşine şi nimenea nu se mişcă. Lăsăm să trăiască ca¬ 
sele de desfrâu şi cuiburile de ticăloşie, fără nicio păsare 
pentru miile de suflete omeneşti care ani dearândul au 
căzut pradă in ghiarele patimii de băutură şi desfrâu. Cu 
toate că se ştie ce pagube sufleteşti aduc lucrurile urâte 
din traiul oamenilor, care se arată în cinematografe şi în 
multe jocuri de teatru, totuşi nu se priveghează răul care 
se face şi nu se pune nicio stavilă la ridicarea unor lo¬ 
caşuri nouă de ispite. Numai turmele de porci să nu se 
peardă şi să nu se micşoreze necuratele câştiguri!... Mai 
încolo ce trebuie să ne mai pese de altceva!... Şi iată cu 
aceasta trăind în vremea noastră apucătura Gadarenilor! 

„Am putea apoi săjie aruncăm ochii în vremea rece de 
iarnă prin casele cu chirie ale oamenilor săraci. Câţi nu 
înghiaţă din pricina proprietarului lacom de câştig, care 

mvl vrea să înlocuiască sobele vechi cu altele nouă şi să 
facă odăile de locuit mai sănătoase şi mai omeneşti! Nu e 
nevoie de cine ştie ce lucruri netrebuincioase, ci numai de 
mai multă lumină, aier şi căldură. 

Oare singurul lucru care foloseşte este câştigul adus? 
Oare vindecarea locuitorului îndrăcit din Gadara trebuie 
.să ne lase nepăsători, fiindcă nu aduce câştig? Voim oare 
ca Iisus să nu se mai găsească de loc pe căile vieţii noastre 
şi să nu avem de gândit decât la venituri şi socoteli?“ O. 

Fraţilor, să încheiem cu aceasta, gândindu-ne că tre¬ 
buie să fim mai luători-aminte asupra rostului veţii noas¬ 
tre şi a legăturilor cu semenii noştri. Să ne gândin că nu 
suntem singuri pe pământul acesta şi că viaţa este cu 
atât mai frumoasă, cu cât am făcut mai mult bine. 

Nici nu venim în lume prin voia noastră şi nici nu ieşim 
prin hotărârea noastră, ci prin voia lui Dumnezeu care 
ne-a pus şi lege cum să trăim. In legea aceasta noi cetim 
că, nefiind în lume prin puterea noastră, nici nu sîntem ai 
noştri, ci stăm pentru îndeplinirea legii pe care Dumnezeu 
ne-a. dat-o. Aşa dar noi numai atunci sîntem la locul nos¬ 
tru, când lucrăm după rânduiala aşezată de Dumnezeu. 
In adevăr, spune Sf. Apostol Pavel: Nimenea din noi nu 
trăeşte pentru sine şi nimenea nu moare pentru sine, pen- 
trucă, dacă trăim, trăim pentru Domnul şi dacă murim, 
pentru Domnul murim; fie deci că trăim sau murim, ai 
Domnului suntem (Romani, 14, 7-8). Şi tot el spune în altă 
parte: că Hristos a murit pentru noi toţi, pentruca acei 
care trăiesc să nu mai trăiască pentru ei, ci pentru Acel 
care a murit şi a înviat pentru dânşii (2 Corinteni, 5, 15). 

Dar Mântuitorul a spus că binele care se face celui mai 
neînsemnat dintre oameni e bine făcut lui Dumnezeu în¬ 
suşi. Apoi dacă e aşa, înseamnă că a trăi pentru Hristos, 
înseamnă a trăi pentru fraţii noştri. 

1) Hadorn: Er heisst wunderbar, Neukirchen, p. 47-48. 

Deci să alipim pe inima noastră aceste cuvinte ale Mân¬ 
tuitorului Hristos şi ale Apostolului său şi cu aceasta vom 
fi găsit rostul vieţii noastre pe pământ şi cărarea pe care 
trebuie să umblăm. Amin. 

Predica aceasta fiind destul de întinsă se poate şi scurta, după 
trebuinţă. împărţirea ei în mai multe puncte chiar uşurează scur¬ 
tarea. Părţile dela sfârşit sunt mai potrivite pentru a fi întrebuin* 
ţaţe la oraş, şi de aceia pentru ascultătorii dela ţară chiar trebuiesc 
mai scurtate şi lăsate numai cu ceiace se potriveşte la ţară. 



Predica la Duminica VI dupâ Cinzecim e 

Fiecare să se mulţămească cu lucrul lui şi să se silească 

într’însul* 

După cum într'un singur 
trup avem muite mădulare şi 
n y au toate mădularele aceiaş 
lucrare, într'acelaş chip şi cei 
mulţi un trup suntem în Hris - 
tos, iar flecare unul altuia 
mădulare . 

Romani 12, 4^5. 


I. 


Fraţilor, 

Cuvintele acestea sunt ale Sf. Apostol Pavel, scrise de 
el în Epistola sa către Romani. El a fost cel mai aprig răs- 
pânditor al credinţei creştine după înălţarea Domnului la 
ceruri şi, în dorul lui înfocat de a vedea pe toţi închinân- 
du-se lui Iisus Hristos, nu s’a linştit o clipă de a împrăştia 
învăţătura creştină până în ţinuturile cele mai depărtate. 

Pe când se afla în toiul unui lucru fără odihnă, scrise 
el şi Epistolia către Romani, din care am luat aceste cu¬ 
vinte. El voia să se ducă la ei pentru a vesti şi acolo nu¬ 
mele Domnului răstignit şi, neputând face aceasta, din 
pricina altor treburi grabnice care-1 chemau în altă parte, 
se mulţămi să le scrie. Gândul lui era să întărească pe 
aceşti creştini, care acum începeau a se înmulţi în toate 
ţinuturile, şi să puie viaţa lor în' rânduială. Voia să vadă 
tovărăşii sfinte, care să ţie pe oameni legaţi unii de alţii 



şi să nu se piardă din lipsă de îngrijire şi legătură. De 
aceia pe dreptul Sf. Apostol Pavel este privit ca celce 
a pus toate în rânduială la începutul întemeierii Bisericii 
şi a statornicit o îndrumare trainică pentru toată viaţa 
creştinătăţii. 

Pentru cei de atunci, cuvintele Apostolului erau lucruri 
nouă; pentru noi, cei de azi, care ne-am născut creştini 
şi trăim în Biserică, cuvintele lui ar trebui să fie lucruri 
demult ştiute şi înţelese. Cu toate acestea nu e aşa, fiind¬ 
că mulţi dntre noi trăiesc departe de Biserică şi se lipsesc 
de bogăţia de învăţături care au fost adunate într’însa de 
Apostol şi de Sfinţii Părinţi pentru buna călăuzire a oa¬ 
menilor în viaţă De aceia slujitorii Bisericii şi bunii creş¬ 
tini* care mai sunt în ziua de azi, au datoria să tot pome¬ 
nească lumii de vechile învăţături şi s’o înştiinţeze că ni¬ 
căieri nu găseşte altele mai bune şi mai înviorătoare de 
inimi. 

Vă spun acestea, Fraţilor, despre Sf. Apostol Payel, fi¬ 
indcă în Duminica de azi ni s’a citit din Apostol tot din 
Epistola către Romani. II vedem acolo pe acest mare băr¬ 
bat al creştinătăţii dând învăţături de acelea care trebuie 
să rămâie, pentru omenire o zestre veşnică. Toţi suntem 
un trup în Hristos, spune el, şi apoi urmează cele ce aţi 
auzit cetindu-se azi din Apostol. 

Să stăm, deci, puţin ascultând şi să ne aţintim mintea 
la cuvintele Sfântului Pavel. 

n 


Fraţilor, 

După cum înfăţişarea pământului pe care-1 locuim nu 
este la un fel, căci sunt multe soiuri de buruieni şi de co¬ 
paci, precum şi deosebite văi, dealuri şi şesuri, de nu sea¬ 
mănă un ţinut cu altul, tot aşa e şi viaţa oamenilor. Măcar 
că toţi la un loc alcătuim sate, oraşe şi ţări, cu toate ace»- 

tea nu avem toţi aceiaş slujbă şi aceiaş lucrare. Şi de ar 
fi să facem toţi aceiaş lucru, n’am putea trăi, fiindcă pen¬ 
tru traiul său omul are trebuinţă de multe lucruri. Dacă 
unul lucrează pământul, altul trebuie să prindă peşte, al¬ 
tul să facă oale, şi aşa mai încolo. Dar toată munca aceas¬ 
ta de fel deosebit a oamenilor se îmbină aşa de frumos 
una cu alta, încât omul are tot ce-i trebuie pentru viaţa 
lui; tot aşa cum în trupul unei fiinţe oameneşti o slujbă 
au mânile şi alta picioarele şi alta capul, dar stau unele 
lângă altele şi lucrează pentru sprijinirea unei singure 
vieţi. 

Dar dacă ni s’a lămurit gândul că slujbele sunt felurite, 
tot aşa trebuie să intre în priceperea noastră şi faptul că 
viaţa oamenilor la un loc se îndeplineşte fără zdruncin nu¬ 
mai când fiecare este stăpânit de gândul că slujba lui deo¬ 
sebită nu e răzleaţă, ci ţinteşte a ajuta viaţa celorlalţi. 
Dacă mintea cugetă, şi mânile trebuie să muncească şi pi¬ 
cioarele să umble. 

De aceia şi Sfântul Apostol Pavel, vorbind despre viaţa 
creştinească, spune că, deşi suntem fiinţe deosebite, cu 
slujbe felurite pe lume, totuşi facem un singur trup în Ii- 
sus Hristos, Domnul nostru. Asta înseamnă că putem avea 
cărări deosebite pe câmpul vieţii noastre. Cu toate acestea, 
dacă suntem pătrunşi cu toţii de gândul că suntem ai lui 
Tisus Hristos şi am fost botezaţi cu botezul lui, munca 
noastră nu e răzleaţă, ci slujim unul altuia, şi aşa facem 
un trup în Hristos. Ceiace lucrez eu fac nu numai pentru 
mine, ci şi pentru aproapele meu, pentru fraţii mei şi ţara 
mea; iar lucrând bine şi cinstit, eu îmi folosesc nu numai 
mie, ci cinstesc şi satul meu şi oraşul şi ţara mea, şi se 
laudă şi alţii cu mine. Deci lucrul cuiva nu e numai al lui, 
ci al tuturor care trăiesc în aceiaş ţinut împreună cu el şi 
tuturor le poate fi spre cinste sau spre ruşine. Tot aşa 
de lucrul altuia mă folosesc şi eu, şi dacă se întâmplă o 
faptă frumoasă sau urâtă între tovarăşi de ai mei sau 

între oameni din ţara mea sau de legea mea, bucuria sau 
ruşinea e şi asupra mea. Aşa suntem noi strâns legaţi u- 
nul de altul, şi din pricina asta Sfântul Apostol ne amin¬ 
teşte câ toţi suntem una în Hristos. El ne cere să nu uităm 
nicio clipă că tot lucrul nostru îi priveşte şi pe alţii, şi 
pentru acest cuvânt să nu fim numai cu ochii la noi şi 
la folosul nostru. 


HI. 

Dar fiecare îşi are lucrul său şi slujba sa, care e încre¬ 
dinţată numai puterilor lui. Apoi gândul că toţi slujim 
unul altuia şi că unul e mână, şi altul e cap, iar altul inimă, 
trebuie să ne întărească pentru a lucra cu putere în sluj¬ 
bele noastre. Toţi să fim stăpâniţi de încredinţarea 
că aşa e rânduit dela Dumnezeu ca slujbele să fie împăr¬ 
ţite. Şi cu toate că o slujbă e mai mare şi alta mai mică, 
şi lucrul unuia mai căutat şi mai bine plătit, iar al altuia 
mai nebăgat-în-seamă, totuşi e în puterea fiecăruia de a 
lucra cu hotărâre şi cu tragere de inimă, încât să ajungă 
om de ispravă şi căutat chiar în lucrările şi în slujbele 
mărunte. 

Nu toţi pot fi inimă. Dar oare numai inima e de trebu¬ 
inţă? Oare dacă cineva are un singur deget lipsă, nu-i 
pare rău de el? 

Deci ne ajunge să ştim că facem un lucru de folos ori¬ 
cât de mic, şi atunci trebuie să ne punem toate puterile 
spre a face isprăvi mari şi din lucrurile mici. Să lucrăm 
bine ferul, căci putem ajunge mai de preţ şi mai de cinste 
decât cei ce lucrează aurul. 

Tocmai aceste gânduri, Fraţilor, ni le spune Sfântul 
Apostol Pavel în ceiace aţi auzit cetindu-se azi din Epis¬ 
tola lui către Romani. 

El spune că fiecărui om i s’a daruri deosebite şi fiecare 
să se silească în ceiace i s’a dat de Dumnezeu să lucreze. 
Are cineva slujba de a învăţa pe alţii? să se ţie de treaba 

învăţăturii; este sfătuitor? să se îndeletnicească de sfa¬ 
turile bune care trebuiesc date; este cineva darnic? să dea 
fără a trâmbiţa înaintea lui; are cineva stăpânire asupra 
altora? s’o facă cu grijă; face omul milostenie? s’o facă cu 
plăcere; şi aşa sunt fel de fel de treburi, în care, dacă 
omul este cu dragoste şi cu stăruinţă, toate merg bine. 

A ne căuta de slujba noastră, pentruca fiecare să ne 
dăm partea noastră de lucru în lumea aceasta a lui Dum¬ 
nezeu, e ceiace trebuie să se aştepte dela noi şi ceiace şi 
Apostolul ne învaţă. El ne cere să rămânem cu credinţă 
în slujba noastră de toate zilele, fie ea mare sau mică. 

Astfel, Fraţilor, fiecare dintre noi îşi are chemarea şi 
locul său în lumea aceasta. „Sus sau jos, mic sau mare, 
locul fiecăruia e arătat de Dumnezeu, e un dar şi o milă 
a lui. A sta la lucru sub acoperemântul fabricei sau a ara 
câmpul, caşi a propovădui cuvântul Domnului; a despica 
lemne şi a mătura odaia, caşi a ţinea şcoală cu copiii; a 
face focul şi a aduce apă, caşi a învăţa sau a scrie cărţi; 
a face mâncare şi a coase, caşi a sta la sfătuire cu alţii 
asupra treburilor dintr’o comună sau dintr’o ţară; a spăla 
şi a îngriji de copii, caşi a îngriji de traiul oamenilor; a 
treiera şi a hrăni vitele, caşi a călăuzi o ţară; a paşte o 
turmă, caşi a stăpâni un popor, — toate sunt lucruri zil¬ 
nice, rânduite de Dumnezeu. Cine se ţine cu creştinească 
dragoste de chemarea şi de rostul lui; cine se uită la ele 
cu gândul că asta e voinţa lui Dumnezeu, că El vede, a- 
jută şi răsplăteşte, — pentru unul ca acela toate aceste 
slujbe sunt ca o sluJbă dumnezeiască, ca o frumoasă, 
scumpă şi binecuvântată chemare. Pentru aceasta, Fraţi¬ 
lor, după cum spune Apostolul (câteva rânduri mai la 
vale de sfârşitul bucăţii cetite astăzi), nu cele înalte cu¬ 
getând, ci cu cei smeriţi împreună purtându-vă, rămâneţi 
cu silinţă credincioasă la lucrul zilnic care vi s’a rânduit 
de Dumnezeu, căci cu aceasta sunteţi cruţaţi de multă 
osteneală şi nelinişte, de multă pizmă şi nemulţămire. Celce 



282 


neîncetat vrea să se suie tot mai sus şi priveşte totdeauna 
spre cei care stau mai bine ca el şi sunt aşezaţi mai sus 
ca el, — unul ca acela nu are nicio zi ca lumea şi niciun 
ceas vesel. Cine însă îşi iubeşte rostul lui în lume, fie el 
mare sau mic, fiindcă Dumnezeu l-a pus într’însul, cine 
face bucuros, pentru numele lui Dumnezeu, ceiace i s’a 
rânduit lui, — acela trăieşte plin de fericire, se scoală di¬ 
mineaţa cu inima veselă, fiindcă ştie la ce se scoală şi 
care e ţinta vieţii lui, iar seara adoarme liniştit, pentrucâ 
n’a petrecut vremea în zădar. Ba şi în zilele grele el este 
mulţămit, caşi oricare altul, pentrucă la lucru omul îşi 
uită grijile şi se hrăneşte cu plăcerea isprăvii bune ieşite 
din mâna lui“ x ). 


IV. 

Dar şi lucrul acesta, Fraţilor, pentru a-şi avea rostul 
lui şi a ieşi după socotelile lui Dumnezeu, nu trebuie făcut 
fiecum. Nu e vorba numai să te afli în lucru, ca să zici 
că faci şi tu ceva, ci ceiace lucrezi să faci cu toată inima, 
caşi cum te-ai afla la lucrul Domnului. Lucrul de preţ nu 
e ce eşti tu în lume, ci cum eşti. Pentru aceia spune Apos¬ 
tolul că, dacă are cineva o slujbă, să se ţie de slujbă, să 
fie cu inima la dânsa ziua şi noaptea. Deci tot ce faci, fă 
bine, şi nu pe jumătate, ci întreg; nu de ochii lumii, ci 
de ochii lui Dumnezeu, care vede până în adâncuri. 

Sunt mulţi, foarte mulţi însă care fac lucrul numai pe 
jumătate şi nu cu toată inima, fiindcă stau cu gândul în 
altă parte. Dacă ceva nu merge bine într’o comună, într’o 
ţară, unul aruncă vina asupra altuia. Şi poate că sunt toţi 
vinovaţi, căci de multe ori niciunul nu-şi face lucrul său 
cum trebuie, dar fiecare ştie cum trebuie să-l facă altul. 
Fiecare e meşter a judeca ce trebuie săfacă celălalt, dar 

e rău îndeplinitor al lucrului lui însuşi. Cei mici socotesc 

__ *. 

1) Gercck: Epistel-Predigien. Stuttgart, p. 147. 

că stăpânirea ar trebui să îngrijească mai bine de trebu¬ 
rile obşteşti; cei de sus spun că cei de jos nu ştiu să-şi ţie 
casa şi să trăiască: cei săraci spun că bogaţii ar trebui 
să dea mai mult, bogaţii spun că săracii ar trebui să lu¬ 
creze mai mult. Şi aşa fiecare crede că el ştie mai bine ce 
trebuie făcut şi că de aceia sunt greutăţi şi nevoi, fiindcă 
nu se face aşa cum zice el. Şi iată atunci că cine trebuie 
să slujească, vrea să poruncească; cine trebuie să asculte, 
vrea să dea sfaturi; cine are o slujbă se amestecă în lu¬ 
cruri care nu sunt ale sluJbei lui, şi cu aceasta nu se uşu¬ 
rează nevoile vremii, ci numai se măresc încurcăturile. 

De ce?... Fiindcă nimenea nu stă la locul său. Fiecare 
vrea să facă lucrul altuia, în care se crede mai priceput 
decât acela; mai nainte de a-şi căuta de al lui şi a-şi ve¬ 
dea de treaba lui. Şi în timp ce noi Judecăm pe altul, acela 
ne judecă şi el pe noi. Şi aşa toţi suntem pricepuţi, iar 
treburile stau pe loc. 

Apoi trebuie ştiut că pretutindenea lucrurile au să mear¬ 
gă bine numai când fiecare îşi va face partea lui de trea¬ 
bă, iar unde omul e numai cu ochiul la ce trebuie să facă 
altul şi niciodată la ce trebuie să facă el, fără îndoială că 
totdeauna treburile vor fi anapoda şi încurcate. 

Şi să se mai ştie că drepul de a judeca îl are numai acel 
care şi-a isprăvit cu bine lucrul lui. In adevăr, spune Mân¬ 
tuitorul: Nu judecaţi, ca să nu fiţi judecaţi, că cu ce mă¬ 
sură veţi măsura, cu aceia vi se va măsura (Matei 7, 1-2). 
Deci celce se ţine cu ochii numai de lucrul şltuia dă drep¬ 
tul ca şi lucrul lui să fie cercetat, şi atunci, dacă de al lui 
nu-şi caută, oare ce se va găsi că a făcut el ? 

Aşa fiind, Fraţilor, să luăm aminte la cuvintele Apos¬ 
tolului spuse la începutul acestei cuvântări, că toţi sun¬ 
tem una în Hristos, şi la cele auzite azi în cetirea Apos¬ 
tolului, că fiecare să-şi caute cu credinţă de lucrul lui. Să 
ştim că prin nimic nu vom îngriji mai bine de treburile 

obştii decât prin munca cinstită a noastră, multă-puţină, 
câtă o avem de făcut. In loc de gândul care ne depărtează 
de lucrul nostru şi ne face numai să judecăm pe alţii cum 
lucrează ei, mai bine să păstrăm în cugetul nostru gândul 
că toţi suntem una în Hristos, şi atunci, simţindu-ne fraţi 
cu toţii, ne vom socoti datori să facem noi mai bine ceiace 
fratele nostru a făcut rău. Şi aşa judecarea fratelui cu 
gând creştinesc e spre bine, fiindcă ne îndeamnă să ne 
înfăţişăm cu partea noastră de lucru săvârşit, vrednic, a- 
colo unde toţi suntem datori să ne muncim şi să ne oste¬ 
nim. Amin. 



Predica la Duminica VII dupâ Rusalii. 

Despre defăimare. 


Fraţilor, 

Lung şi folositor este şirul învăţăturilor pe care Sf. E- 
vanghelie ni le pune înainte. De aceia nu l^ste lucru mai 
potrivit pentru creştin decât &%e sili să-şi vâre în suflet 
aceste învăţături. De va face aşa, cu drept se va putea zice 
că dela biserică se întoarce totdeauna mai bogat şi mai 
luminat de cum s’a dus. Şi de mare preţ este această bo¬ 
găţie, fiindcă este bogăţie sufletească. Noi aici, Fraţilor, 
suntem ca şi o familie mare de creştini. De aceia să lu¬ 
crăm împreună, ca să pricepem învăţăturile sfintei Evan¬ 
ghelii Cu chipul acesta, tuturor vom fi de folos. 

Vedeţi, Fraţilor, omul şase zile lucrează, iar a şaptea 
se odihneşte. Adică cum este asta? — El şase zile mun¬ 
ceşte pentru trupul său, ca să-l îndestuleze cu cele tre¬ 
buincioase, iar în ziua a şaptea trebuie să lase trupul în 
odihnă, dar să hrănească sufletul. Foarte vinovat se face 
omul înaintea lui Dumnezeu, când numai de trup îngri¬ 
jeşte, iar sufletul îl lasă în părăsire. 

Sf. Evanghelie astăzi ne pune înainte o învăţătură de 
tot folosul pentru suflet. Noi să ascuţim mintea şi să gă¬ 
tim urechea* s’o prindă, ca să nu se zică: deşert m’am dus 
cu sufletul şi tot aşa m’am întors! 

Aţi auzit azi de minunea săvârşită de Mântuitorul Hris- 
tos, cum a vindecat doi orbi şi un mut. Nu-i lucru minunat 
acesta, ca orbului să-i dai vedere şi mutului vorbire? Da, 

Fraţilor, minunat şi el ne arată marea putere a Domnu¬ 
lui nostru ilsus Hristos. Dar, oricât de uimitor este lucrul 
acesta dumnezeesc, s’au găsit oameni care să bârfească 
împotriva lui şi să-l defaime; s’au găsit Evrei plini de ve¬ 
nin şi răutate care ziceau că aceste minuni sunt făcute cu 
puterea Diavolului. 

E adevărat că răutatea omenească îşi varsă veninul 
chiar peste cele mai lăudate fapte! Dragostea de a defăima 
însă par’că le întrece pe toate. Pentru aceasta să luăm 
aminte ca să vedeme nemăsurata pagubă ce păcatul acesta 
al defăimării îl aduce sufletelor noastre. 


I. 

Fraţilor, 

Unul din păcatele cele mai dese şi care se furişează prin 
casele tuturor este pacostea aceasta a defăimării. Ca o 
ciumă ea stăpâneşte toate satele şi oraşele, se aşează prin 
răspântii, îşi face culcuş în curţile oamenilor şi, Doamne 
fereşte!... să nu pătrundă prin locuri mai sfinte, cum sunt 
bisericile! 

Dacă cineva e blând şi sufere cu răbdare orice vătă¬ 
mare i-ai aduce, se zice că e slab de înger şi fricos; de e 
cumpătat; dacă e cu frică şi cutremur către Dumnezeu> 
i se zice că e făţarnic; de e cu ruşine de oameni, gata e 
şi grăirea de rău că e un şiret şi prefăcut. Şi aşa toate 
lucrurile şi podoabele omeneşti sunt un izvor îmbelşugat 
pentru grăirea-de-râu. Omului bârfitor i se pare că, dacă 
va grăi de rău, capătă mare cinste. Crede că nu se poate 
înălţa decât cu scăderea altuia şi nu poate străluci decât 
cu înegrirea semenului său. Vă întreb acum, Fraţilor, nu 
e acesta un mare şi scârbos păcat? Trebuie să căutăm 
să fim noi mai buni, nu să scoatem cusururi altora. Omul 
se înalţă numai prin faptele sale, nu prin înjosirea celor¬ 
lalţi. 

Mai întâi de toate, ce cinste e aceia a bârfitorilor care 
cu gura slobodă se agaţă de vreunul care e departe şi nu 
poate auzi ceiace se vorbeşte de dânsul? De unde este el, 
i^u poate nici să-şi dee îndreptările, nici să taie pofta lim¬ 
buţilor de a vorbi prea multe. 

In timpurile mai de demult, a dat Dumnezeu poporului 
evreesc o poruncă care este de mare preţ: Pe surd să nu-1 
graeşti de rău. (Levetic 19, l 4 ). Dar pentru ce aceasta? 
Au oare surzii dreptul să se bucure de vreun hatâr deose¬ 
bit? Poţi oare să ocărăşti cât îţi place pe chiori, pe ciungi, 
pe ologi, pe gângavi, şi numai pe surzi nu? Nu poate fi 
aşa, fiindcă dragostea şi mila trebuie să fie aceiaş pentru 
toţi. Dacă însă ascultăm pe ceice tâlcuiesc Scripturile, ca 
să le pricepem mai bine, vedem pentru ce Dumnezeu arată 
faţă de surzi aşa mare grijă. Este mare cruzime să te 
legi de omul care nu aude vina pe care i-o aduci, fiindcă 
el nu poate nici a se apăra, nici a se dezvinovăţi. Dar întreb 
eu acuma pe ceice defaimă: nu este tot aşa cu voi? A de¬ 
făima pe ceice lipseşte şi nu aude e ca şi a defăima pe 
surd. Voi vă închideţi în cetăţuia voastră şi începeţi a cer¬ 
ne nesupăraţi faptele celui ce nu vă aude. 

Dar băga-de-seamă că prin asta arătaţi nu numai o 
îndrăzneală prea mare, ci şi o nedreptate fără milă. Cre¬ 
deţi oare că, dacă ar fi de faţă cel împotriva căruia vă 
ascuţiţi dinţii, aţi mai îndrăzni să mai vorbiţi într’un chip 
aşa de răutăcios? Defăimătorul face chiar ca tâlharul 
care loveşte pe la spate. Dacă semenul tău are cusururi 
care nu-ţi plac, du-te şi, cu toată dragostea, spune-i-o în 
faţă, cum a făcut proorocul Natan lui David. Arată-i rău¬ 
tatea faptelor lui, sfătueşte-1, mustră-1, ţine-1 de rău, fiind¬ 
că numai aşa câştigi mare merit înaintea lui Dumnezeu. 

Ce înseamnă a ocări în lipsă, decât a face ca si cânii fri¬ 
coşi care latră la lup tocmai după ce a furat oaia,... când 
el s’a ascuns iar în pădure şi nu poate să-i mai audă? Dar 
veţi vedea că aceşti câni tac când lupul e de faţă. Câni 

muţi, care nu pot lătra, îl numeşte proorocul Isaia (56,10). 
Dar ei nu-i ies în cale, nu-1 linguşesc, nu-1 ajută să sfâşie 
turma. Oamenii însă sunt mai răi. Ia gândiţi-vă că voi, 
care defăimaţi de departe pe cutare om că nu-şi îndepline¬ 
şte datoriile lui, când sunteţi de faţă îl linguşiţi tocmai 
pentru aceste greşeli la care mai înainte vă uitaţi rău. 
Nu-i spuneţi nimic pentru ticăloşia desfrânării, ba încă 
ziceţi că-i o uşurare pentru o fire iute. II îndemnaţi să se 
mai iee cu petrecerile pe care pe urmă le blăstămaţi. Nu 
înseamnă asta a lucra cu nedreptate faţă de semenul vo¬ 
stru?.:. 

Ştiu prea bine că multă inimă se cere ca să sfătueşti 
pe unul în faţa greşalelor lui. Şi este mai greu când e răs¬ 
făţat într'o avere însemnată. Ar trebui să fii un Ilie care 
despreţuia totul şi se mulţămea numai cu o piele aspră 
ca să-şi acopere trupul şi care se hrănea numai cu pânea 
uscată pe care i-o aduceau corbii. 

Dar dacă nu vă dă mâna să faceţi aşa, măcar nu mai 
defăimaţi în lipsă pe celce nu îndrăzniţi să-l înţepaţi în 
faţă. Adevărului nu-i plac colţurile, zice fericitul Ieronim 1 ), 
iar a cleveti înseamnă a umbla numai prin întunerecul col¬ 
ţurilor şi a muşca pe furiş ca şi cânii nărăviţi. 

Şi apoi veţi fi oare în stare să daţi înapoi bunul nume 
al cuiva după ce i l-aţi răpit? Ar trebui ca toată silinţa 
şi toată puterea s’o puneţi ca aşa să faceţi. Dar cine ştie 
câţi vor merge până la capăt în calea aceasta! Veţi ajunge 
uşor poate să zugrăviţi pe omul de bine ca un şarpe uri- 
cios. Dar cum veţi face să-i daţi înapoi chipul cel drept 
şi adevărat? N’o să-ţi fie greu să faci ca unul cu sufletul 
curat să-ţi pară necurat. Dar cum ai să poţi face apoi ca 
iarăşi să se arăte curat ? Pe omul care merge în calea Dom¬ 
nului uşor îţi va fi să-l arăţi ca făţarnic. Dar, după ce-ţi 
va veni mintea la cap şi mustrarea în cuget pentru răul 


1) Veritas non amat angulos. Epist. către Rufin. 

făcut, cum ai să mai poţi să-l arăţi aşa cum este el cu ade¬ 
vărat? Cele bune nu le crede lumea, cele rele însă numai¬ 
decât. Şi de vei vrea să îndrepţi răul ce l-ai făcut cu defăi¬ 
marea, greu capeţi crezare. Tot rămâne ceva care nu se 
şterge. Niciodată n’ai să poţi îndrepta în întregime pagu¬ 
ba făcută vecinului tău cu bârfeala! Să dai cuiva numele 
bun înapoi?... o! cât e de greu! Aici nu poţi zice ca în 
treburile băneşti: de am înşelat pe cineva, îi întorc îm¬ 
pătrit (Luca 19, 8). 

Care este atunci calea cea adevărată de care să nu avem 
a ne plânge? Dacă vreţi cu tot dinadinsul s’o ştiţi şi s’o 
sădiţi în inimile voastre, iat-o: nu învinovăţiţi pe nimenea, 
ci rămâneţi în calea tăcerii. Să nu grăiască gura mea lu¬ 
cruri omeneşti 1 ), zice David. 

II. 

Dar eu până aici am vorbit numai despre cel mai mic 
din relele defăimării. Am pus dinaintea ochilor voştri nu¬ 
mai îngreuiarea adusă celui defăimat, îngreuiare însă nu 
a sufletului, ci numai a numelui lui. Mai mare nenorocire 
este însă pentru acei care ascultă defăimarea voastră. 
Clevetitorul îi aduce în aşa stare, că ei uşor ar putea să 
cadă în perzare. 

Acei în faţa cărora vorbiţi de rău pe alţii, sunt sau 
oameni nelegiuiţi, sau oameni cum se cade. De vor fi nele¬ 
giuiţi, au să aibă o bucurie nemăsurată când vor vedea că 
mai au tovarăşi in cele rele. Ce îndrăzneală îşi vor lua, 
ce ocări şi defăimări au să aducă şi ei celui pe care îl de¬ 
făimaţi! Atunci ce faceţi voi, bârfitorilor, când, aşezân- 
du-vă la vorbă, începeţi a povesti răutăţile cutăruia, în¬ 
şelăciunile altuia, decât daţi prilej şi altora să vorbească 
ca voi, daţi prilej celor de alt neam şi altă lege să se bu¬ 
cure cu bucurie drăcească! 


1) Psalmi, 14, 4. 


19 

Şi pentru ce s’ar bucura? — Pentru o curata Nenoro¬ 
cire, pentru un păcat ce-1 aud despre altul. Şi,de câte ori 
nu se întâmplă că, zugrăvind relele apucături ale unuia, 
îndată găseşti pe altul care să defaime un întreg şir de 
oameni! Şi defăimarea merge tot înainte, fiindcă din pur¬ 
tarea noastră ia şi altul îndemn să clevetească. 

Veţi fi băgat de seajină, vara, că e de ajuns câte un 
greier pe vreun copăcel să înceapă cântecul lui, că îndată 
se trezesc şi alţii de fac o bâzâială de te ameţesc. Tot aşa 
e de ajuns ca un singur om să înceapă a defăima pe altul, 
şi în toţi apoi se trezeşte o neînfrânată pornire de a grăi 
şi ei de rău. Cu aceasta voi vă îmbrăcaţi în haina nedrep¬ 
tăţii şi mai îmbrăcaţi încă şi pe alţii. 

Dar când cei cu care vorbiţi sunt oameni de treabă şi 
de ispravă, atunci ei urăsc bârfelile voastre. Să nu credeţi, 
totuşi, că nu le faceţi rău. Ba îi împingeţi într’o cale peri¬ 
culoasă, ca să bârfească şi ei ca şi cei nelegiuiţi. Se în¬ 
tâmplă nu numai să înveţe multe rele care până atunci 
nu le venise în minte, ci afară de aceasta, e foarte uşor 
ca, auzind pe alţii defăimaţi pentru unele cusururi pe care 
ei nu le au, să înceapă a se lăuda şi îngâmfa înăuntrul lor. 
Au să facă întocmai ca Fariseul care, începând rugăciunea 
sa, se apucă să-şi laude înaintea lui Dumnezeu meritele sa¬ 
le. Aceştia uşor vor despreţui pe oamenii defăimaţi de voi, 
se vor înstrăina şi vor fugi de dânşii, dacă erau mai nainte 
prietenii lor. Iar ceiace este spre marea* pagubă a drago¬ 
stei creştine* vor da crezare cu prea multă grăbire la în¬ 
vinovăţirile altuia, fără a băga în seamă legea dreptăţii 
de a asculta mai întâi amândouă părţile. Tocmai aceasta 
o înţelege proorocul David când zice: Şezând, împotriva 
fratelui tău ai clevetit şi împotriva fiului maicii tale ai pus 
zminteală. (Psalmul 49, 20). 

Adică ai clevetit pe aproapele tău, nu în treacăt, nu 
cu uşurinţă, nu în scurt timp şi în linişte. L-ai clevetit în 
cutare răspântie, în cutare piaţă, la uşa cutării prăvălii. 

L-ai clevetit stând în strana bisericii, stând la masă, stând, 
în sfârşit, în orice adunare de oameni; împotriva fratelui 
tău, stând ai clevetit. 

Dar ce? Crezi că prin asta s’a sfârşit tot răul tău? Doam¬ 
ne fereşte, pentrucă în acelaş timp împotriva fiului maicii 
tale ai pus zminteală. Ia gândeşte-te că au mai auzit şi 
alţii clevetirile tale. Oameni slabi cu duhul te-au auzit, şi 
prin tine s ? au impedecat, prin tine au căzut, prin tine au 
păcătuit şi ei. Şi tot nu te temi încă? Bei răutăţile ca apa, 
şi nu numai pe ale tale, ci şi ale altuia. Ascultaţi ce zice 
tot David proorocul: Să nu grăiască gura mea lucruri o- 
meneşti. 

III. 

Dar, Fraţilor, încă n’am sfârşit de spus tot. In adevăr, 
trebuie să ştiţi că limba clevetitoare e ca a şarpelui. Ba 
încă şi mai rea, căci a şarpelui e despărţită în două, iar a 
clevetitorului e în trei. Ea dintr’o lovitură face trei răni. 
O rană o face celui pe care-1 defaimă, după cum v’am spus; 
alta o face celui cu care vorbeşte, fiindcă îl îndeamnă şi 
pe el la defăimare, după cum iar v’am arătat; şi, în sfâr¬ 
şit, a treia rană sângeroasă o aduce chiar celui care de¬ 
faimă, după cum vă voi arăta acum. Asta e chiar cum zice 
Românul: Cine sapă groapa altuia, singur cade într’însa. 
Defăimătorul se vatămă mai mult pe sine decât pe altul. 

Mai nainte de toate, e lucru foarte lămurit că acolo un¬ 
de voi credeţi că vă faceţi plăcuţi cu grăirea de rău, vă 
faceţi, dimpotrivă, foarte uricioşi, fiindcă se adevereşte 
cuvântul lui Solomon că : buzele mincinoase sunt uriciune 
la Dumnezeu 1 ). Şi iată cum vă faceţi uricioşi: credeţi 
oare că toţi cei către care clevetiţi sunt oameni orbi să nu 
vadă că, dacă azi în faţa lor grăiţi pe unul de rău, mâne 
tot aşa îi veţi defăima şi pe ei faţă de alţii? Văd ei prea 


1) Proverbe 12, 22. 

bine, şi măcar că pe din afară râd şi primesc tot ce spuneţi, 
totuşi înăuntrul lor vă urăsc, căci se gândesc că şi pe ei 
tot aşa aveţi să-i defăimaţi. 

Mai este încă o meşteşugire drăcească a defăimătorilor, 
şi pe care trebuie s’o scoatem la lumină. Ca să nu se pară 
că ei vorbesc minciuni, mai aruncă ici şi colo câte o laudă. 
Ştiţi cum e asta? Ca o ramură înflorită, dar, când pui 
mâna pe dânsa, te înţeapă ghimpii pe care nu-i vezi. A- 
cesta e tot meşteşugul lor: ocărând mult şi lăudând puţin. 

Am să vă dau o pildă ca să vedeţi ce urmări rele are 
bârfirea, ca orice meşteşugire drăcească. Evreii, când au 
eşit din Egipt de sub domnia lui Faraon, voiră mai întâi 
să ştie cum e ţara în care îi trimitea Dumnezeu. Pentru 
aceasta trimeseră pe câţiva înainte care să se întoarcă şi 
să le spuie. Aceştia, când s’au întors, au început mai în¬ 
tâi să laude ţara. Scoaseră nişte struguri pe care doi oa¬ 
meni trebuiau să-i ridice. Arătară apoi nişte zmochine 
mari şi dulci. Iată, începură ei să spuie, iată belşugul 
ţării în care Dumnezeu ne trimete să locuim. Cu adevărat 
acolo, în loc de apă, curge lapte şi miere. Ce păşuni verzi, 
ce coline frumoase, ce izvoare limpezi! Nu este pe lume 
loc mai plăcut. 

Dar după atâtea picături dulci vărsate pe inimile celor 
ce-i ascultau, începură a vărsa numai amar. Din veseli, 
toţi ceice auzeau se întristară. Spuseră că locuitorii din 
vecinătate sunt nişte uriaşi, că oraşele de pe acolo sunt 
nişte cetăţi nebiruite, şi multe altele. Poporul atunci se 
mânie pe capii săi Moisi şi Aaron, ba începu a cârti şi îm¬ 
potriva lui Dumnezeu care îi aducea în acele locuri 1 ). 

Tot aşa fac şi ceice amestecă luade în defăimări. 

Vedeţi acum că meşteşugirea asta uricioasă de a de¬ 
făima mult şi a lăuda puţin, nu e ceva nou. Dar, vechi ori 
nou, tot obicei urât este, fiindcă nu se defaimă deadreptul, 
ci umblă ca hoţii, pe căi ascunse. 

1) Citat după. Quwresimale de Segneri. 

Se ştie că nu dorinţa de îndreptare a aproapelui ne îm¬ 
boldeşte a defăima faptele lui, ci turbarea şi răutatea,' îm¬ 
brăcate în haina dorinţei curate. Pentru aceasta, toată 
lumea se teme de defăimători, şi, temându-se, îi urăşte. 
Iată pentru ce Solomon spune că buzele mincinoase sunt 
uriciune la Dumnezeu. 

Dar să ne închipuim, fraţilor, că aceasta nu e chiar aşa 
de adevărat, că defăimarea nu ne face urâţi oamenilor, 
ci plăcuţi şi bine primiţi. Nu ştim însă că ne facem urâţi 
înaintea lui Dumnezeu? Defăimătorii sunt urâţi Ia Dum¬ 
nezeu spune Sf. Apostol Pavel. Şi Solomon înţeleptul spu¬ 
ne: Năprasnic va veni perderea lor. (Proverbe 24, 22). 
Şi de bună seamă că aşa trebuie să fie. In adevăr, dacă 
defăimătorii sunt oamenii cari lovesc pe la spate, cum am 
spus la început, cu curse şi înşelăciune, nu pe faţă, ce e 
de mirare ca şi ei să fie apucaţi de moarte pe neaşteptate ? 
Aceasta e singura putere ce e în stare să aducă la tăcere 
limbile sau, cum zice Românul: gura lumii numai pă¬ 
mântul o astupă. 

Ascultaţi acum sfârşitul unui clevetitor, povestit de 
cei vechi. Un oarecare, fiind aproape de moarte, mulţi îl 
îndeamnă să aibă încredere în mila dumnezeiască. Ce milă, 
strigă el, ce milă ? Nu e pentru mine milă, eu care am avut 
aşa de puţină pentru alţii. Şi, scoţând afară limba, o arătă 
celor de faţă ca să se uite. Apoi zise: asta m’a osândit. 
Limba aceasta, cu care de atâtea ori m’aţi auzit osândind 
pe alţii, acum mă aruncă şi pe mine în perzare. Intr’ade- 
văr, ca o dovadă că drept vorbise, i se umflă limba într’un 
chip groaznic. Dureri cumplite îl chinuiau. Striga ca un 
taur, şi puţin după aceia muri. 

Despre alt defăimător se spune că şi-a sfâşiat limba cu 
dinţii în ceasul morţii; despre altul că a făcut viermi. Aşa 
de greu le era să mai ceară milă dela Dumnezeu 1 )! 


1) Citat după Segneri. 

Ei, Fraţilor, dar voi ce ziceţi? Vă pare folositor să vă 
puneţi la aşa de mare încercare şi pericol pentru greutatea 
de a stăpâni limba? Oare cum e cu putinţă să aibă omul 
aşa de puţină grijă de dânsul, când, la judecata lui Dum¬ 
nezeu, nu i se ţine socoteală de altul, ci numai de dânsul ? 
Intr’adevăr că e de mare mirare să porţi atâta grijă şi 
osteneală de treburile altora, când asta nu face decât să 
le îngreuieze pe ale tale! Ia spuneţi-mi mie ce câştiga 
râul care, ieşind umflat din albia lui, spală malurile şi 
duce departe toate gunoaiele şi lepădăturile? Cu asta el 
se încarcă de toate necurăţeniile şi se face urtâ şi greţos. 
Tot aşa face şi defăimătorul’ 

Dacă voim să cheltuim viaţa în folosul nostru sufletesc 
şi să trăim înţelepţeşte, trebuie să ne gândim că ea nu-i 
aşa de lungă ca să mai perdem vremea şi în treburile al¬ 
tuia. Dacă putem să-i facem bine, da; dacă nu, mai bine 
să-l lăsăm în pace. Un singur lucru e trebuincios, cum zice 
Mântuitorul: Să lucrăm spre a căpăta mântuirea veşnică. 
Mântuirea asta însă nu se capătă stând la sfat şi bârfind, 
ci pe calea cea grea şi spinoasă a lucrării faptelor bune. 

Pentru aceasta, Fraţilor, să părăsim calea aceasta pe¬ 
riculoasă şi păgubitoare a perzării, să luăm aminte la în¬ 
văţăturile cele mântuitoare ale Evangheliei, pentrucă nu¬ 
mai aceasta este adevărul, calea şi viaţa. Amin. 



Predică la Duminica VIII după rusalii. 

Saturarea celor 5.000 de bărbaţi. 


Lucraţi nu pentru hrana ca¬ 
re piere , ci pentru cea care 
rămâne în viaţa veşnică şi 
pe care Fiul omului v*o va da . 

Ioan 6, 27. 


I. 


Fraţilor, 

Toţi trăim cu amintiri. Unele ne sunt atât de plăcute, 
Încât, când ne scoborâm cu mintea în ele, uităm ce este 
împrejur şi gustăm tot farmecul lor. Toate amintirile însă 
ne sunt şi mai scumpe când locurile de care stau ele legate 
sunt frumoase şi înveselitoare, fie prin priveliştea lor de 
verdeaţă sau de ape limpezi, fie prin munţii măreţi sau 
vederile peste locuri depărtate, fie, însfârşit, prin alte fru¬ 
museţi ale pământului. 

Aşa e cu povestirea săturării minunate a celor 5.000 
de bărbaţi, de care aţi auzit la cetirea Sfintei Evanghelii. 

Fără îndoială, aceasta nu e pentru nimenea din noi o 
amintire, fiindcă niciunul n’am văzut-o. O ştim însă cu 
toţii, fie din învăţarea dela şcoală, fie auzită în biserică. 
De aceia ea a intrat în mintea noastră, caşi o amintire. 
Se înţelege că frumuseţa acestei povesiri creşte, când o 
punem în incunjurarea de verdeaţă, în care s’a petrecut. 
In depărtare se vedeau lucirile unui lac, care apoi trebuia 
.să rămâie veşnic în amintirea omenirii. 



296 


De aceia să gustăm şi noi plăcerea de a vedea frumuse- 
ţa ţinutului unde Mântuitorul a săvârşit minunata sătu- 
rare a celor 5.000, iar apoi să culegem învăţăturile mi¬ 
lostivirii Domnului. 


II. 


Fraţilor, 

Mântuitorul Hristos şi-a început lucrarea sa dumne¬ 
zeiască în mijlocul unei lumi care-1 privea şi-l judeca în 
chip deosebit. Oamenii nevoiaşi, care abea-şi văd de pă¬ 
catele lor, l-au primit cu dragoste şi umblau în multe părţi 
pe urmele lui pentru a asculta cuvintele sale de întărire şi 
mângâiere, sau pentru a, cere vindecarea bolnavilor lor. 
Nu tot aşa era însă cu cei mai mari ai poporului. Aceştia 
umblau după Mântuitorul numai pentru a iscodi şi a pândi, 
doar de va da greş cu ceva, ca să-l poată osândi cu rău¬ 
tatea lor. Şi starea aceasta a început a se înteţi cu vremea. 

Era în al doilea an de lucru al Mântuitorului, când îi 
veni vestea că Ioan Botezătorul a fost ucis de către regele 
Irod Antipa, fiul lui Irod cel care ucisese pe pruncii din 
Betleem. Atunci Iisus, amărât de duşmănia în creştere a 
mai marilor poporului evreiesc, văzând că şi Ioan Boteză¬ 
torul a fost ucis, şi-a luat drumul din aceste părţi locuite 
ale Galileiei şi a plecat spre ţinuturi mai singuratece. 

Când cineva este scârbit de vrăjmăşia oamenilor şi vede 
că ei plătesc cu ură şi uneltiri viclene cele mai cinstite gân¬ 
duri şi fapte, doreşte după singurătate ca după un liman 
de uşurare. Fuge dela faţa oamenilor şi caută locurile unde 
numai pe Dumnezeu îl mai simte. 

Aşa şi Domnul Hristos. El lucrase mai mult în par¬ 
tea de apus a unui lac frumos, în jurul căruia erau aşe¬ 
zări omeneşti cu case, sate şi chiar şi oraşe. Acesta e lacul 
numit de Sfintele Evanghelii Ghenisaret sau Marea Ga¬ 
lileiei. 

In partea de apus a acestui lac, în care Mântuitorul lu¬ 
crase mai mult până acum, primind veste despre uciderea 
Sfântului Ioan Botezătorul, se hotărî să treacă în partea 
de răsărit, unde şi stăpânitorul locului era mai blând (Irod 
Filip), Evreii erau mai puţini (aci se găseau şi mulţi pă¬ 
gâni) şi poporul era mai mic la număr. 

Lacul are în jurul lui înălţimi. Era acolo iarbă bogată, 
umbră de păduri bătrâne. Din înălţime era o privelişte 
desfătătoare peste întinsul lacului. Se puteau zări în de¬ 
părtare, ca ceva şters, satele cu casele lor albe de pe 
ţărmul pe care-1 lăsaseră. Fără a putea deosebi bine ce 
este, se putea cunoaşte că sunt pe acolo locuinţe omeneşti. 

Fără îndoială, aici aveai cu ce alunga întristarea. Ori¬ 
cât de amărât ar fi venit cineva, mâna binecuvântată a 
lui Dumnezeu se simţea peste tot acel ţinut. Oamenii încă 
nu apucaseră a strica, căci azi totul e pustiu, şi te vedeai 
pătruns de farmecul frumuseţelor care îmbrăcau acel ţi¬ 
nut. Oamenii cu răutatea lor erau departe. Aici îţi puteai 
odihni cugetul şi a te gândi la Dumnezeu. 

De câte ori n’a dorit Mântuitorul după astfel de plaiuri! 
Ce dragoste avea el să se abată deoparte şi să stea acolo 
privind singuratec, cu gândul alipit de Dumnezeu, Tatăl 
său! 

Iată cum, gândindu-ne la săturarea celor 5.000, care s’a 
petrecut prin aceste locuri, fapta aceasta se îmbracă în lu¬ 
mini mai curate, mai duioase şi mai mişcătoare de inimi. 

Deci Mântuitorul venise din partea de apus a lacului 
spre partea de răsărit, unde locul era mai pustiu şi mai 
sălbatec. Dorea să aibă aici câteva clipe de singurătate, 
unde duşmănia şi răutatea oamenilor nu se mai simţeau. 

Era ceva însă de care nu,putea scăpa nici aici: era 
dragostea oamenilor care nu se puteau sătura de cuvin¬ 
tele sale. Veniseră şi ei cu luntrile peste lac, căutându-1. 
Atunci Domnul Hristos, căruia totdeauna i-a fost milă 
de mulţimea nevoiaşă şi despre care Evanghelistul spune 

că-i era milă de oameni, fiindcă erau ca oile care nu au 
păstor (Matei, 9, 36), s’a apucat din nou de lucru. A vin¬ 
decat pe bolnavii lor şi i-a învăţat cuvintele împărăţiei lui 
Dumnezeu. 

Dragostea însă, care, după cum spune Sfântul Apostol 
Pavel, nu caută ale sale (I Corinteni, 12, 5), a făcut că 
Domnul Hristos a lăsat cu totul la o parte ale sale şi şi-a 
dat tot timpul său pentru nevoile oamenilor. Vremea însă 
trecea. După-amiaza trecuse demult. Apostolii se gândeau 
că această mulţime de oameni trebuie slobozită ca să se 
ducă să mănânce pe la casele lor, că acolo era loc pustiu 
şi n’aveâu unde mânca. Până acasă însă drumul era lung 
de tot. De aceia Apostolii îi spuseră să sloboadă mulţimea 
ca să se poată împrăştia. 

Aci însă se arată într’o mai mare strălucire dragostea 
Mântuitorului. El, care toată ziua lucrase pentru dânşii, 
nici acum nu vrea să le dea drumul, ci, după ce i-a hră¬ 
nit sufleteşte, vrea să-i hrănească şi trupeşte. A spus A- 
postolilor să le dea ei singuri să mănânce, şi îndată a dat 
poruncă să aşeze oamenii pe iarbă, rânduri-rânduri, ca să 
se poată face împărţirea. Atunci s’a întâmplat minunea 
aceia că, din cinci pâni şi doi peşti, a săturat mulţimea 
celor 5.000 de oameni, pe care aţi auzit-o atăzi pomenită 
în Sf. Evanghelie. 

Şi acum, Fraţilor, luminaţi asupra plecării Mântuitoru¬ 
lui din Galileia şi a, împrejurărilor în care s’a petrecut mi¬ 
nunea, să trecem mai departe pentru a vedea învăţăturile 
care curg din ea pentru cei de azi. 

III. 

Ar putea spune cineva că Iisus făcuse destul, muncind 
de dimineaţă până ’n seară pentru mulţimea aceia. El 
vindecase pe bolnavii ei şi le vorbise neîncetat învăţături 
de un preţ fără asemănare. Trebuia să facă mai mult pen- 

tru nişte oameni care veniseră după El fără să-i fi chemat? 
...Şi atunci oare suntem datori să facem şi noi mai mult? 
...Să luăm asupra noastră greutăţi cu neputinţă de pur¬ 
tat 7 Să ducem pe umerii noştri aşa de departe greul al¬ 
tora, şi mai cu seamă când ei singuri şi-l fac? Nu e de a- 
juns să faci ce eşti dator? Trebuie să te sfâşii pentru alţii? 

Fără îndoială, Fraţilor, nici Mântuitorul Hristos nu era 
dator să hrănească mulţimea. Odată ce i-a vindecat bol¬ 
navii şi i-a învăţat, putea să le dea drumul să plece în voia 
cea bună. 

Dar a face numai cât eşti dator, de aci până dincolo, în¬ 
seamnă numai a împăca trebuinţa slujbei, şi Mântuitorul 
a fost în mijlocul oamenilor nu numai într’o slujbă care 
se îndeplineşte dela un ceas până la altul, iar pe urmă să 
rămâi slobod şi al tău. Nu!... Mântuitorul a fost in slujba 
iubirii, care nu are margini şi nu se măsoară cu ceasul, 
iubirea care te face să nu mai fii al tău, ci să te topeşti 
pentru alţii. 

Deci, dacă Domnul Hristos ar fi slobozit mulţimea flă¬ 
mândă să pornească acasă nemâncată, ar fi avut împli¬ 
nită datoria, dar nu rânduiala iubirii. Tocmai asta însă e 
ceiace El vrea să ne arate nouă. 

Fiecare avem o treabă de împlinit pe fiecare zi. Bogat 
sau sărac, negustor sau cărturar, ostaş sau plugar, nu 
putem întâmpina toată nevoia, vremii şi lipsurile care stri¬ 
gă în Jurul nostru, dacă fiecare se mărgineşte numai la 
treaba lui măsurată cu metrul. Nu; sunt lucruri unde noi, 
cei pe care treburile zilnice ne despart, trebuie să stăm 
alăturea pentru a ne putea chibzui împreună: ce e de fă¬ 
cut spre a stâmpăra foamea şi nevoia celor mai apăsaţi 
decât noi? 

Cine e creştin, numaidecât aşa trebuie să-şi judece via¬ 
ţa, căci pe noi nu ne-a orânduit Dumnezeu ca să stăm în¬ 
chişi în căsuţa treburilor noastre, iar mai încolo nimic. Gla- 

sul Apostolului Pa vel spune că unul să poarte sarcinile ce¬ 
luilalt (Galateni 6, 2) şi aşa să revărsăm din puterea noas¬ 
tră unul asupra celuilalt. 

Oamenii aceia din pustie nu erau nici fiii Domnului Hris- 
tos, nici nu erau încredinţaţi grijei sale, nici nu erau 
oaspeţii săi, nici nu-i chemase Ei să-i urmeze în pustie. Ei 
erau suflete omeneşti, şi asta face mai mult decât toate 
chibzuielile mărunte pe care le fac oamenii când e vorba 
să ajute pe cineva. Hrănindu-i, Mântuitorul aminteşte tu¬ 
turor, celor ce au inimă de simţit pentru nevoile oamenilor 
apăsaţi, că sunt datori să se gândească la pânea pe care 
mulţi n'o au. 

In ceiace-1 priveşte pe Mântuitorul şi pe Apostoli, ei 
aveau cinci pani şi doi peşti. Erau însă alţii care n’aveau, 
şi asta nu dă linişte Domnului Hristos. Miile de oameni 
erau flămânzi; Mântuitorul nu putea răbda îndestularea 
sa şi lipsa altora. 

Prin fapta saturării celor flămânzi, El strigă către ceice 
nu ştiu ce e foamea. El îi sileşte să-şi puie întrebarea: 
Unde vom găsi pane pentru popor? 

Erau două tabere cu ochii către mulţimea celor 5.000, 
şi fiecare tabără avea altă socotinţă pentru săturarea mul¬ 
ţimii. Una erau Apostolii, care erau de părere să lase pe 
oameni să-şi caute singuri de ale lor. La porunca Mântui¬ 
torului de a-i hrăni, ei răspund că de s’ar cumpăra pâne 
de 200 de lei şi tot n’ar ajunge măcar câte o îmbucătură 
de om (Ioari, 6 , 7) . In cealaltă tabără era numai Mântui¬ 
torul Hristos, care ridică ochii spre cer, binecuvintează 
pânile şi-i satură pe toţi. 

Apostolilor li se pare că prin cea mai mare bunăvoinţă, 
ei tot nu pot da mulţimii cele trebuincioase. Sf. Apostol 
Andrei, pomenind de cele cinci pâni şi doi peşti, spune 
Mântuitorului, fără nădejdea de a putea ajuta cu ceva la 
săturarea oamenilor: Ce sunt acestea la atâţia! — răs- 

pims, Fraţilor, care, în loc să te îndemne de a face mult, 
îţi ia inima de a face şi puţinul care se poate face. 

Dar câte învăţăm noi din acest scurt răspuns?... In- 
tr’adevăr, până în ziua de azi, tot se face ceva pentru să¬ 
raci prin felurite sate şi ofaşe. Şi dacă socotim mulţimea 
de bănet care s’a dat şi miile care se dau; dacă socotim 
pungile care în multe părţi se deschid şi făgăduielile care 
se fac la primire de venituri din chirii sau din vinderea 
cu preţ bun a bucatelor de câmp; dacă socotim că numai 
în Bucureşti, în mai puţin de 10 zile, după ce ostaşii noştri 
au fost chemaţi să plece în Bulgaria 1 , s’au adunat 
2.000.000 de lei pentru ajutorarea celor rămaşi acasă, — 
trebuie să mărturisim că este ceva/ Când ne gândim însă 
cât de straşnică e nevoia şi cât de întinsă; când vedem fe¬ 
ţele ca de stafie, cu ochii în fundul capului, la femeile şi 
copiii slăbiţi de foamea îndurată deseori; când vezi, prin 
ziarele de ştiri zilnice, câtă sărăcie se arată şi cum se 
cere mila oamenilor; când faci socoteala şi vezi că sărăcia 
e cu mult mai mare decât mijloacele de a o ajuta, — a- 
tunci îţi laşi mânile cu desnădejde în jos şi zici, ca şi An¬ 
drei către Mântuitorul: ce este asta la atâţia? Ce sunt 
mijloacele pentru alinarea sărăciei faţă de mulţimea să¬ 
racilor!... 

Şi aşa, desnădejdea te întristează, îţi seacă puterile şi 
nu te mai trage inima să faci nici puţinul care se poate 
face. 

Aici însă e greşala. Cu cât mai mare e răul şi lipsa, cu 
atâta şi noi trebuie să fim mai bărbaţi. Dacă luptăm faţă 
de nevoile mici, trebuie mai mult să luptăm când e vorba 
de cele mari. Nimenea nu trebuie să se dea îndărăt din 
pricină că lucrul de făcut ar fi prea greu, ci să ne gândim 
la cuvântul Mântuitorului: „Îndrăzniţi, eu sunt, nu vă te¬ 
meţi (Matei, 14, 27), spus către Apostoli într’o clipă când 
ei erau înfricoşaţi şi se temeau. 


1) Mobilizarea din 1913. 

E mare lucru a nu-şi perde cineva inima, căci cine se 
desnădăjduieşte, nu mai poate întrebuinţa nici puterile pe 
care le are Ştiţi că omul, când e cuprins de frică, rămâne 
ca încremenit. Ei bine, să nu ne lăsăm cuprinşi de frică 
atunci când e vorba de făcut bine aproapelui. Să facem ce 
putem, dar să facem. Să stăm alăturea unul de altul pen¬ 
tru uşurarea nevoilor altora. 

Privirea spre lipsurile fără număr ale aproapelui nostru 
trebuie să ne îndrepte ochii şi în altă parte. Intr’adevăr, 
e cu putinţă ca cineva să fie pornit la facerea binelui şi 
chiar să fi făcut bine fără încetare. Insă se poate ca o- 
mul să se îngâmfe şi să spuie dela o vreme: „Am făcut 
destul", sau să se laude cu darurile pe care le-a făcut în 
multe părţi. Fiinţa omului e atât de slăbită de păcat, că 
de multe ori însuşi binele îl porneşte să păcătuiască. 

Dar privirea peste nevoile nesfârşite ale oamenilor să¬ 
raci îl cuminţeşte şi-l întoarce la calea adevărului. Lipsu¬ 
rile sunt atât de multe şi de mari, că ceiace ai făcut tu 
pare o nimica* un pahar cu apă vărsat într’o mare. Şi 
atunci omul trebuie să se umilească, să vadă lucrurile cum 
sunt, că mai are mult de făcut, să înţeleagă că, în marea 
nevoie a altora, are nu numai de ajutat, ci şi mult de în¬ 
văţat pentru sine. 

Iată, Fraţilor, cum Domnul Hristos nu numai pe cei 
5.000 i-a săturat, ci prin fapta de atuncea, ne învaţă şi 
pe noi până în ziua de astăzi. Sunt lucruri care se des¬ 
prind şi strălucesc înaintea noastră cu o lumină orbitoare 
din minunile Mântuitorului. Noi trebuie să le folosim, ca 
omul cel înţelept de care Domnul vorbeşte, omul care 
şi-a clădit casa pe peatră (Matei, 7, 24). Şi sunt încă multe 
învăţături, Fraţilor, care se pot găsi în minunea săturării 
celor 5.000, care ne-&r cere mult timp pentru arătarea lor. 
Ne oprim pentru acuma la acestea, cu dorul ca ele să 
pătrundă în inima fiecăruia şi să tragem folos în viaţa su¬ 
fletului nostru. Amin. 



Predica la Duminica IX după Rusalii. 

Despre păcat. 

Fraţilor, 

Se întâmplă de multe ori, în viaţa de toate zilele, ca 
oamenii să se certe (sfădească). După ceartă apoi vine 
supărarea, duşmănia. Dar nu-i lucru rar ca, spre cinstea 
lor, să se împace. 

Şi cine vine la împăcare? — Tocmai vinovatul, tocmai 
cel care a pornit cearta. După aprinderea certei, omul se 
linişteşte. Atunci vede că cu nedreptate a pornit cearta 
împotriva fratelui său. 

Şi Sfânta Scriptură ne povesteşte ceva aşa, cum un 
rege s’a sculat la luptă împotriva altuia, şi apoi tot el şi-a 
cerut iertare 1 ). 

Dacă aşa merg lucrurile între oameni, e bine ca cel gre¬ 
şit să alerge el la împăcare. Să vedem însă dacă e tot aşa 
în viaţa noastră creştinească, în legăturile noastre cu 
Dumnezeu. 

Noi vedem de multe ori lucrurile petrecându-se pe dos. 
Viaţa noastră păcătueşte în multe feluri. Lăsând la o parte 
pe cele mai mari, adevărul este că noi păcătuim chiar în 
multe lucruri mici. 

O vorbă rea împotriva prietenului tău, o pornire de mâ¬ 
nie împotriva slugii ce ţi-a greşit, o lene la îndeplinirea 
cu credinţă a lucrului stăpânului, o căutătură rea, o greu- 

1) Benadad, regele Siriei, cu Ahab al lui Israil, (Cartea III a 
împăraţilor, 20, 32-34). 

tate la sărirea în ajutor a celui în lipsă şi chiar, — toate 
acestea sunt păcate. Vă întreb acuma, Fraţilor, cine jig¬ 
neşte prin păcatele astea, noi pe Dumnezeu, ori Dumnezeu 
pe noi? Nici vorbă că noi suntem ceice aducem nenumă¬ 
rate lovituri legii sfinte a lui Dumnezeu. O lovim cu gân¬ 
dul, o călcăm cu cuvântul şi o batjocorim cu faptele. ^ 

Apoi, dacă noi suntem cei greşiţi, nu-i de mirare că tot 
noi suntem îndărătnici la împăcarea cu Dumnezeu? - 
Nici vorbă că.da! Intre oameni, cel vinovat aleargă la 
împăcăciune. Ar trebui tot aşa să alergăm la împăcăciune 
cu Dumnezeu, îndată ce vedem păcatele noastre. Dar lu¬ 
crurile se petrec dimpotrivă. In nemăsurata sa bunătate, 
Dumnezeu, nu mai aşteaptă să vie omul la Dânsul, ci a- 
leargă el la cei greşiţi, să-i aducă în calea adevărului şi 
dreptăţii. El a trimes pe preoţii săi, ca să lucreze în nu¬ 
mele lui, să arăte bunătatea, dragostea şi răbdarea sa, 
care trebuie să aducă pe oameni la împăcare. 

Vedeţi deci cum lucrează Dumnezeu? — Ca şi cum voi 
aţi fi cei supăraţi, iar Dumnezeu vinovatul.'Tocmai pen¬ 
tru a grăbi împăcarea voastră cu Dumnezeu, mi-am pus 
în gând să vă vorbesc azi despre necurăţia asta a sufle¬ 
tului, care vă îndepărtează de El: despre păcat. Deci să 
arătăm câtă pagubă aduce omului păcatul, şi în viaţa 
asta, şi în viaţa viitoare. Să arătăm cât de greu se 
poate înfrâna omul la sfârşit, după o viaţă de păcate, da¬ 
că nu s’a deprins cu aceasta dela început. 

Fraţilor, 

Deprinderea de a păcătui este temelia peste care vin apoi 
să se clădească şi altele. Dar, dacă n’o dărâmi de la înce¬ 
put, te trezeşti că se întăreşte în sufletul tău, de ajunge 
ca o cetate nebiruită. 

Tot aşa cu fapta bună. Dacă nu te deprinzi cu dânsa 
de la început, la sfârşit nu mai ajungi niciodată s’o înde- 

plineşte. Dacă însă acel mic şi uşor început nu l-ai sădit 
în tine, vine un timp când te trezeşti cu totul nevrednic 
de viaţa raiului, pregătită celor drepţi. Poate că unii s’ar 
miră şi vor zice că-i îngrozim cu vorbe, dar ascultaţi şi 
vedeţi că numai adevăruri sănătoase vă îngrozesc. 

Este prea adevărat că dela un început mic şi neînsem¬ 
nat, atârnă mântuirea veşnică a unui om. înainte de toate, 
să nu vă fie de mirare când vă voi spune că din lucruri 
mici de tot îşi iau naştere cele mari. Uitaţi-vă la păduri. 
Din trunchii lor se face toată oastea nenumărată de co¬ 
răbii care înoată pe mare, dintr’însele atâta marfă pentru 
case, dintr’însele atâta hrană pentru foc. Şi dacă i-aţi 
căuta începutul, l-aţi găsi în vreo mică sămânţă nebăgată 
în seamă. 

Nu se întâmplă oare ca un singur fulger să facă strică¬ 
ciuni mult mai mari de cât el? Turnurile le dărâmă, din 
munte şi până în munte clocoteşte huietul lui, păduri în¬ 
tregi preface în cenuşă, lumea o înspăimântă, şi el nu-i 
de cât o limbă de foc nici cât degetul de groasă. 

Acum vedeţi, Fraţilor, tot aşa se întâmplă şi în viaţa 
omenească. Toţi acei pe care îi ştim azi ca sfinţi şi cu 
puterea de a face minuni, n’au fost dela început aşa. Cei 
mai mulţi nu s’au născut sfinţi, ci treptat-treptat au a- 
Juns până la sfinţenie. Sfântul Antonie, abea tânăr, intră 
într’o biserică. Se întâmpla să audă acolo cetirea Sfintei 
.Evanghelii. Ascultă cuvintele Mântuitorului: dacă vrei să 
fii desăvârşit, vinde-ţi averile, ia-ţi crucea şi urmează mie. 
Din acea clipă, toate le-a lăsat. S’a dus în pustie, s’a apu¬ 
cat de tot lucrul bun şi a ajuns în felul acesta acel pe 
care azi îl cinstim ca Sfântul Antonie 1 ). Vedeţi acum: 
dela ce început mic a aluns un sfânt mare. 

Tot aşa e cu păcatul. La început e nebăgat-în-seamă, 
zici că n’o să fie nimic. Dar treaba merge altfel. L-ai fă- 


1) Luat după Segneri. 

cut azi, mâne îl faci mai uşor. încetul cu încetul ajungi 
unde n’ai crezut. Românul spune drept că cine fură azi 
un ou, mâne fură un bou. Sfinţii, pentru o greşală mică, 
făceau o pocăinţă nesfârşită. Un râs prea zgomotos, o 
vorbă nesocotită; îi aducea la o întristare şi la ispăşirea 
ei prin rugăciuni şi posturi mult mai mari decât fapta fă¬ 
cută. 

Credeau ei că merită iadul pentru aşa mici greşeli? E- 
rau ei aşa de neştiutori ca să creadă că poate fi osândit 
cineva aşa de uşor? Ferească Dumnezeu! Ştiau ei că pen¬ 
tru a fi osândit cineva, trebuie să fi greşit greu. Şi să fi 
greşit, nu cu neştiinţă, ci cu ochii deschişi, cu sufletul ho¬ 
tărât şi cu voinţa deplină. Dar se temeau de orice gre¬ 
şală mică, fiindcă ştiau cât e de uşor în păcătuire a trece 
dela puţin la mult. 

Poate veţi zice: putem să ne oprim dela mult, după ce 
am greşit puţin, aşa că temerea aceasta nu-i pentru noi. 
Dar oare de ce atunci sfinţii se temeau aşa de mult? Nu¬ 
mai ei erau aşa de slabi de fire? Ştiau ei că firea ome¬ 
nească e slabă, neputincioasă şi cu greu se opreşte. Căutaţi 
de intraţi prin calea cea strâmtă, zice Mântuitorul 2 ), şi 
în calea cea strâmtă aşa se intră, stârpind din vreme să¬ 
mânţa păcatului. 

Care din noi nu ştie câţi oameni, dela o glumă răută¬ 
cioasă, dela o vorbă rea, dela o căutătură urâtă, dela 
certe pentru un lucru de nimic, au ajuns până la ură de 
moarte, ba chiar şi la ucidere! Acum vedeţi ce rău este 
să zici: am să mă opresc, sunt eu în stare să fac atâta 
lucru. Dar când te apuci să faci, e târziu, iarba rea a cres¬ 
cut. Dela o vorbă rea, uşor te puteai împăca, dela ceartă 
mai greu, dela ura de moarte şi mai greu. Aşa se perd 
sufletele pe vecie. 

Să trecem mai departe, Fraţilor, şi să vedem acum ce 


2) Luca, 13, 24. 

se întâmplă cu omul în care s’a învârtoşat păcatul. Fără 
îndoială că, mai nainte de a intra omul prin păcat în ca¬ 
lea perzării, va fi avut şi ceva merite, va fi făcut şi el 
fapte bune. Dar, după cum varul acopere ce-a fost mai 
nainte pe părete, tot aşa păcatul întunecă faptele bune 
ce le-am fi făcut înainte. Ascultaţi cum vorbeşte Dumne¬ 
zeu prin gura Proorocului Ezechiil: Şi de se va abate drep¬ 
tul dela dreptatea sa şi va face nedreptate, după toate 
fără-de-legile pe care le-a făcut cel fără-de-lege, toate 
dreptăţile care le-a făcut mai nainte nu se vor ţinea în 
seamă (Ezechiil 18, 34). Iată cuvintele care să înfioare 
şi o inimă de piatră. In păcatele în care a trăit, într’acelea 
va muri. Toate faptele bune, zice Dumnezeu, pe care le-aţi 
făcut mai nainte, rămân îngropate în uitare. Iar dacă o 
moarte năprasnică te apucă, pe veşnicie vei suferi pedeap¬ 
sa răului în care eşti, căci cu păcatul de acum ai acoperit 
bunul de mai nainte. Aceasta este perderea şi nenorocirea 
de plâns cu lacrimi de sânge. 

După ce o bucată de timp vei fi stăruit în calea binelui, 
apoi prin nepăsarea ta să perzi tot dreptul la răsplata ce 
ai fi meritat-o? Asta e lucru cumplit! Şi cu cât mai trist 
este, când vezi pe unii a căror stare e de plâns, că mai au 
timp de râs şi de veselie! O, rătăcire şi nepăsare ome¬ 
nească ! 

Dacă un plugar, cu multe sudori şi cheltuieli, ar fi sădit 
în pământul părintesc pomi roditori aduşi de prin ţări. 
străine, încât să orbească ochii oricărui trecător, şi dacă în 
vremea coacerii o furtună năprasnică ar fi trântit toate 
poamele la pământ, de să nu se mai aleagă nimic de dân- 
sele, ce-ar simţi nenorocitul, atunci când, intrând de di¬ 
mineaţă în livadă, ar vedea o pustiire aşa de cumplită? 
Cum ar începe să se vaiete, să ţipe, să plângă şi să strige 
ca sărit din minţi! 

Şi, totuşi, cu cât mai mare este perderea pe care păcatul 
a făcut-o în sufletul nostru! Pentrucă nu numai ne-a des- 

poiat de roade cu mult mai alese şi mai mântuitoare, când 
erau aproape coapte, ci a răsturnat la pământ chiar pomul 
roadelor bune, scoţându-1 cu totul din rădăcini. El a dez¬ 
brăcat inimile noastre de bunele deprinderi creştineşti, aşa 
că în starea de faţă nu mai putem da roade vrednice de 
viaţa veşnică. Rădăcina lor s’a uscat, zice Dumnezeu prin 
gura Proorocului Ozia (9, 16), rădăcina lor s’a uscat şi 
roadă nu vor mai da* Pustiirea aceasta a sufletului, sea¬ 
mănă cu o casă jăfuită cu lăcomie nemăsurată de prădă¬ 
torii nopţii, cum spune Proorocul Ieremia (49, 9), sau cu 
o cetate cu zidurile risipite, cum spune în cartea lui, So- 
lomon. Şi cu toate astea mai putem să ne bucurăm şi să 
petrecem în pace ca şi cum nimic nu ne-ar durea? La ce 
mai păstrăm lacrimile noastre, dacă cu ochii uscaţi putem 
să ne privim sufletul ajuns într’o aşa stare? 

Ascultaţi şi vedeţi cum alţii au plâns şi s’au tânguit 
pentru lucruri mai mici decât perderea unui suflet. 

După ce Evreii au perdut Ierusalimul, şi ţara lor a că¬ 
zut în mâni străine, obişnuiau să se adune cu toţii, de 
prin toate ţările unde erau, la Ierusalim şi, într’o zi ho¬ 
tărâtă, plângeau perderea ţării lor. Şi ziua aceasta era 
tocmai aceea în care ostile străine intraseră în Ierusalim 
şi făcuseră marea ucidere. In fiecare an, când venea acea 
zi, ei se duceau să plângă strălucirea de altădată a ţării 
lor. Dar nici atunci nu erau învoiţi să puie piciorul în Ie¬ 
rusalim până nu plăteau o sumă mare de bani. Nu cruţau 
banul acei nenorociţi, pentru a fi lăsaţi să plângă în voie. 

Aşa a orânduit dumnezeiasca dreptate, ca acei care au 
îndrăznit să cumpere sângele Mântuitorului, să ajungă 
să-şi cumpere şi lacrimile lor. In ziua hotărâtă, veneau în 
cete mari bărbaţi, femei, bătrâni, copii, văduve, fecioare. 
Toţi erau îmbrăcaţi în negru, cu părul zbârlit, cu hainele 
(straiele) prăfuite, cu ochii în jos, galbeni la faţă, muţi. 
Veneau de pretutindenea, arătând şi în faţă şi în mers şi 
în îmbrăcămintea lor mânia dumnezeiască vărsată pest# 

ei. La poarta oraşului se făceau o grămadă cu toţii şi, 
izbucnind într’un plâns nesfârşit, bătându-şi pepturile, 
zmulgându-şi părul, lovindu-se peste faţă, intrau în oraş. 

La vederea uliţelor ce fuseseră cândva ale părinţilor 
lor, sughiţurile nu mai conteneau. Umblau neîncetat cău- 
tându-şi templul care nu mai era şi de care Mântuitorul 
spusese că va fi dărâmat pe totdeauna. Umblau rătăcind 
din uliţă în uliţă şi urlau lung şi trist pe ruinele altarului 
ce nu mai era. Apoi cu sila erau scoşi din aceste locuri 
iubite pentru ei şi de care nu se mai puteau despărţi. 

Ei, Fraţilor, pentru ce spunem lucrul acesta aşa pe a- 
mănunt? Numai ca să putem face o asemănare cu starea 
noastră. 

Minunat lucru! Pentru perderea unui singur templu pă¬ 
mântesc simţeau îndărătnicii Evrei o părere de rău aşa 
de grozavă. Se mulţămeau să cumpere cu preţ mare ne¬ 
voia de a plânge, şi încolo nu le păsa de batjocurile po¬ 
porului. Dar noi, dimpotrivă, ştiind că am perdut nu tem¬ 
plul lui Dumnezeu, ci ceiace este mai de preţ, pe Dumne¬ 
zeul templului, să ne arătăm aşa de nepăsători? Chemaţi 
neîncetat la pocăinţă şi la împăcare cu Dumnezeu, pe 
care-1 jignim într’una prin păcatele noastre, mai stăruim 
încă în neîngrijirea sufletelor noastre? 

Şi când oare avem de gând să ne cercetăm cugetele, 
să intrăm în inima noastră şi să căutăm unde e Dumne¬ 
zeu? Trec zile, se scurg luni, se face anul de când am in¬ 
trat în pustiul păcatului, ba ne aducem aminte şi ne zicem 
nouă singuri: azi e anul de când m’am răzbunat pe cu¬ 
tare, azi am făcut ruşine cutăruia, azi mi-am făcut gustul 
cu cutare. 

Te-ai răzbunat, şi ce-ai făcut? L-ai făcut şi pe cellalt 
să se răzbune pe tine, şi aşa nu se mâi sfârşeşte. 

Dacă lăsai baltă urîcioasa şi păgâneasca ta răzbunare, 
totul se sfârşea. Acum tot ţie ţi-ai făcut rău, că trebuie 
să te tot fereşti de răzbunareaa celuilalt. 

In felul acesta, se văd familii întregi că merg cu răz¬ 
bunarea din neam în neam, ca o nesfârşită necinste şi bat¬ 
jocorire a numelui Domnului Hristos, care şi-a vărsat 
sângele .pentru noi. Josnică fiinţă este omul care se laudă 
cu relele lui! îşi aduce aminte că e anul de când a dat foc 
fânului cutăruia, de când a aprins casa vecinului, de când 
a otrăvit cânele celuilalt, se bucură de răul pe care l-a fă¬ 
cut. Acesta e blăstămat de Dumnezeu şi de oameni, ne¬ 
vrednic de a purta numele de creştin. 

Vestitorii cuvântului lui Dumnezeu vă cheamă, duhov¬ 
nicii vă aşteaptă să plângeţi cu amar cumplita nenorocire 
care vă stăpâneşte şi vă duce sufletele în perzare. Mai 
râdeţi încă în îndărătnicia voastră? Nu numai nu vă ru¬ 
gaţi ca să puteţi plânge, dar nici rugaţi nu plângeţi. Dacă 
am putea să intrăm cu sufletul în inimile voastre, am vrea 
să plângem noi pentru voi şi, plini de nemângâiată durere, 
să vă întrebăm unde este Dumnezeul vostru? Unde s’au 
dus acele mărgăritare de purtări creştineşti care odată lo¬ 
cuiau în acest piept? Unde este acea bogăţie de merite care 
şedeau în aşa pace cu Dumnezeul lor? 

Diavolul, răpitor al fericirii, care nu încetează de a tur¬ 
bura oamenii, se cunoaşte că a prădat această inimă de 
tot ce avea bun: Tot ce era frumos, cinstit, preţuit, tot 
a luat! Stinsă e dragostea, aproape moartă credinţa, sla¬ 
bă nădejdea, orbită înţelepciunea, şubredă tăria, sfărâmată 
cumpătarea, stricată dreptatea, ba chiar ucisă, ceiace cu¬ 
prinde toate perderile într’una singură: perdut este Dum¬ 
nezeu. 

Perdut Dumnezeu? Dacă s'ar sfârşi aici toate neno¬ 
rocirile noastre! Răul cel mai mare este nu că am perdut 
tovărăşia lui Dumnezeu, dar că a căzut peste noi mânia 
lui. Şi când are cineva duşman pe Dumnezeu, mai poate 
sta liniştit şi a se scula fără grijă? Vă pare lucru de ni¬ 
mic a avea pe Dumnezeu protivnic în marea judecată, în 
care e vorba de viaţa sufletului nostru, unde trebuie să se 

liotărască dacă ne vom bucura pe veşnicie cu îngerii, sau 
dacă pe vecie vom tremura cu osândiţii? Cine este acel 
care, fiind pe marginea prăpăstiei, să mai găsească timp 
de glumit şi de sărit cu bucurie? 

Vai, nefericiţi sunt păcătoşii! Cine îi ţine de mână, cine 
le dă încrederea? — Orbirea, Fraţilor, orbirea. 

Dar să lăsăm acestea şi să ne închipuim că păcatul nu 
aduce niciun rău, ba să ne închipuim că aduce bine şi bel¬ 
şug. Spuneţi-mi însă cum este cu putinţă să lucraţi rodul 
păcatului, când ştiţi că prin asta peste măsură nemulţă- 
miţi pe Dumnezeu dela care ne vine tot binele? Cum e cu 
putinţă să lipseşti pe aproapele tău de avutul lui eîştigat 
cu sudori? 

El vede aci mântuirea sa de plata datoriilor ce-i apasă 
capul. Cu acest avut el caută să-şi crească copiii în frica 
de Dumnezeu. Cum e cu putinţă ca, prin aşa fapte, tu să 
jigneşti pe Dumnezeu, când El nu vrea şi nu ne dă decât 
binele? Ce v’a făcut El, cu ce v’a greştit, de vă place atât 
de mult să-l jigniţi? Dacă v’ar fi un duşman care ar tot 
unelti împotriva voastră, am mai înţelege, dar când El e 
cel mai mare binefăcător, nu poţi înţelege deloc de ce în¬ 
verşunarea asta să-l superi. 

Mulţi din noi am înaintat în vârstă, faţa s’a zbârcit şi 
părul s’a înălbit. Am putea oare spune dacă în atâtea rân¬ 
duri am văzut dela Dânsul vreun rău? Merită oare Dum¬ 
nezeu aceste răzbunări ale noastre pentrucă s’a milostivit 
şi din nimic ne-a scos la lumină pentru a ne împărtăşi de 
pământul; de aerul, de soarele acesta? Merită asta pen¬ 
trucă s’a lăsat să fie ţintuit pe lemnul crucii cu cei fără de 
lege? 

Dacă e aşa, răzbunaţi-vă împotriva Lui. Călcaţi acel 
sânge care v’a răscumpărat de mânia iadului, ocărâţi, cum 
vă e obiceiul, numele care v’a dat mântuirea, batjocoriţi 
pe Domnul care pentru voi s’a făcut uriciunea oamenilor 
şi dispreţul neamurilor. 

Fraţilor, multe şi nesfârşite încă s’ar putea spune, ca 
aşa s’au înmulţit păcatele în lume, de par’că ar vrea omul 
să se răzbune pe Dumnezeu. Dar un lucru nu uitaţi: în via¬ 
ţa aceasta cetim numai o faţă, cealaltă o cetim dincolo. 
Ceiace e scris aici, se ceteşte dincolo. Mântuitorul însuşi 
va veni să ne mustre pentru nepăsarea arătată faţa de 
sângele său. 

Ce încredere veţi avea voi atunci în mântuirea voastră, 
când veţi vedea însemnate până într’o iotă toate vorbele 
voastre rele, toate înşelătoriile, toate bârfelile, toate ble¬ 
stemele? Par’că L-am vedea în acea clipă de mare cum¬ 
pănă, arătându-se fiecăruia din noi, gol, rănit, sfâşiat, sân¬ 
gerat, iar la dreapta şi la stânga îngeri slujindu-i şi cu 
trâmbiţele gata de sunat. Par-că-L vedem pe Mântuitorul 
ţinând în mână marea carte a păcatelor omeneşti şi înce¬ 
pând a ceti răsunător la urechile amintirii noastre cuvin¬ 
tele psalmului: Acestea ai făcut, şi eu am tăcut (Psal¬ 
mul 4 9, 2). 

Tu, va spune El, de-abia ai început să mă cunoşti, şi 
m’ai şi mâniat. Ai învăţat numele meu ca să-l blastămi, 
iar legea mea ca să o calci, şi eu am tăcut. Te-ai dat cu¬ 
rând în braţele tovarăşilor ticăloşi şi te-ai lăsat să te mo¬ 
mească la tot soiul de desfrânare. Ai învăţat vorbele lor, 
ai urmat pildele lor, ai deprins obiceiurile lor, şi eu am 
tăcut. De biserică ai fugit, cârciumile (crişmele) le-ai cer¬ 
cetat, liturghia ai părăsit şi în răspântii ai stat, iar eu am. 
tăcut. Ai despreţuit Tainele Bisericii şi în destrăbălări ai 
intrat. Cuvântul Domnului nu l-ai ascultat, în plăceri te-ai 
desfătat, şi eu am tăcut. Când ai ajuns la vârstă mai băr¬ 
bătească, n ? a fost fără-de-lege pe care să nu vrei s’o ştii. 
Treaptă între oameni n’ai deosebit, vrednicie n’ai cinstit, 
patimilor tale desfrânate ai slujit, şi eu am tăcut. Cu pil¬ 
dele tale ţi-ai crescut fiul fără frică de Dumnezeu, fără cin¬ 
stire a legii creştineşti, fără plecare către lucrurile sfinte,, 
şi eu am tăcut., Dela patimă necurată, ai trecut la ură 

răutăcioasă. Pace niciodată n’ai vrut cu duşmanul tău: 
l-ai urât, l-ai prigonit, l-ai dat pe mâna celor fără-de-lege, 
în sânge omenesc mânile ţi-ai mânjit, — şi eu am tăcut* 
Măsurătoare strâmbă ai făcut, împărţeală dreaptă n’ai 
vrut, în cârciumă cu clevetitorii te-ai amestecat şi ai cle¬ 
vetit, — şi eu am tăcut. In noroiul (glodul) nelegiuirilor 
te-ai tăvălit, prădăciunea fratelui tău ai pus la cale, răz¬ 
bunare n’ai uitat, — şi eu am tăcut. Pe vestitorii Cuvân¬ 
tului n’ai ascultat, pe învăţătorii legii i-ai râs, împotriva 
tovarăşilor ai uneltit, — şi eu am tăcut. Ajuns la bătrâ- 
neţă, tot gândul tău în ban l-ai pus. Cu uneltiri viclene ţi 
l-ai agonisit, credinţa n’ai păzit, datoria n’ai împlinit, drep¬ 
tatea în seamă n’ai luat, cu înşelăciune şi prefăcătorie ai 
lucrat, cu două feţe te-ai arătat, pe fratele tău în mâna 
duşmanului l’ai dat, — şi eu am tăcut. Lucrul omului îna¬ 
poi nu l-ai dat. Uneltiri răutăcioase în paguba altora ai 
lucrat, cu alţii la meşteşugiri înşelătoare ai pus mâna. Pe 
cei buni n’ai ascultat, rugăciune n’ai făcut, glasul cugetu¬ 
lui tău l-ai înăduşit, — şi eu am tăcut. 

Ai crezut că totdeauna am să tac, că în veci nu mă voi 
scula? Am tăcut într’una, răbdând toate, dar acum m’am 
sculat să vorbesc, şi, fiindcă în viaţă n’ai preţuit sângele 
meu, ci ca noroi (glod) l-ai socotit şi cu neruşinare sub 
picioarele tale l-ai pus, — iată, acum te va osândi acest 
sânge, care trebuia să te răscumpere. 

Aşa va vorbi El, şi băgând mâna în coasta sa deschisă» 
o va scoate plină de nepreţuitul său sânge: Na! va spune 
El, cine viaţa n’a vrut prin acest sânge, să aibă moartea! 
Şi în acea clipă, perind din ochii tăi, îţi va părea că vezi 
venind cu înverşunare spre tine groaznice mulţimi de dia¬ 
voli. Unii te vor înhăţa de mâni, alţii mâna în păr îţi vor 
vârâ, alţii de picioare te vor apuca, vesel şi mândru fie¬ 
care de a te târâ ca rob al său în iad. 

Vei avea atunci inimă aşa de tare, aşa de statornică ca 
să te încrezi în bunătatea dumnezeiască, când în viaţa 
pământească n’ai băgat-o în seamă? Nebun cine se mă- 

guleşte cu nădejdea asta! N’aţi văzut cum unii ucigaşi 
chiar pe patul de moarte spun preotului tot ce au făcut, 
pe când în viaţă ascundeau? Ce înseamnă asta? Că cuge¬ 
tul îi mustră cu tărie şi nu-i lasă să moară liniştiţi. Dar 
la ce vor folosi aceste mustrări de cuget ?Să-ţi capeţi mân¬ 
tuirea? Doamne fereşte? când în viaţă nu te-ai îngrijit 
de asta. Dimpotrivă vă vor strâmtora mai mult, vă vor în¬ 
trista, vă vor arunca mai iute în desnădăjduire. 

Dacă e aşa, ce ne mai rămâne, Fraţilor, de făcut cât 
mai e timp? Căinţă, căinţă neîncetată şi despărţire de tot 
păcatul ce perde sufletul. Cine este acel care, putând să 
se mântuie de primejdie, mai stă în nemişcare? Care este 
întemniţatul care, putând să-şi sfarme fiarele dela pi¬ 
cioare, să întârzie de a fugi? Care este bolnavul care, pu¬ 
tând să-şi zmulgă răutatea din trup, să întârzie a se vin¬ 
deca? Care este corăbierul care, putând să scape la loc 
de adăpost, mai stă în valuri ? 

Şi unii dintre voi, putând acum cu uşurinţă să-şi capete 
mântuirea sufletului, vor mai aştepta alt prilej? Pentru 
aceia v’am spus: îndreptaţi-vă spre căinţă acum, când pu¬ 
teţi, şi lăsaţi păcatul în pustie. Căinţa are puterea de a li¬ 
nişti sufletul nostru aşa de mult, încât ajungi la o pace 
întreagă şi neturburată, cum zice Apostolul: Ca să petrecem 
viaţă lină şi cu odihnă în toată buna-eredinţă şi cinste. 
(I Timotei 2, 2). Toate celelalte sunt zădarnice şi nefo¬ 
lositoare. Ce-ţi foloseşte să te dai la petrecere şi la chefuri, 
să te laşi în voia plăcerilor înşelătoare? Cât timp spinul 
ascuţit, care este greşala, rămâne în inimă, toate cârpelile 
care i se pun împrejur, pentru a-i micşora durerea, nu 
ajută la nimic. 

Trebuie să scoatem spinul, Fraţilor. Dacă-1 vom lăsa 
să stee mai mult, el pătrunde tot mai adânc, intră în carne, 
aşa că în toate veacurile vei avea să strigi de durere şi să 
te zvârcoleşti. Cu, ziua şi noaptea, zice David, s’a îngreuiat 
peste mine mâna ta, întorsu-m’am spre chinuire, când mi 
s’a înfipt mie ghimpele (Psalmul 31, 4). Amin. 



Predica la Duminica X dupâ Rusalii. 

Despre rugăciune. 

Mare grijă a purtat totdeauna sfânta noastră Biseică 
de a pune înaintea fiilor săi învăţăturile frumoase şi mân¬ 
tuitoare. Cine a fost cu luare-aminte la suljba Domnului 
poate zice că a fost drept către suflet ca şi către trupul 
său. Intr adevăr, trupul omului are nevoie de hrană în tot 
timpul. Dar şi sufletul are nevoie de hrană; a-1 lipsi de 
dânsa, nu înseamnă oare a fi nedrept? Pentru aceasta 
este de tot folosul ,ca, împreună cu trupul, să hrănim şi 
sufletul. Aceasta făcând, lucrăm spre binele şi mântuirea 
noastră. 

Un îmbelşugat izvor pentru hrana sufletului este Sfânta 
Evanghelie. Cu multă înţelepciune mama noastră a tu¬ 
turor, care este Biserica, la fiecare slujbă dumnezeiască 
ne ceteşte dintr’însa câte o bucată plină de nepreţuite în¬ 
văţături. Iar noi datori suntem să ne pătrundem sufletul 
de dânsele, ca şi albina care niciodată nu se întoarce de¬ 
şartă, ci încărcată cu mierea cea dulce culeasă din flori. 

Şi în Sfânta Evanghelie de astăzi multe lucruri sunt de 
învăţat. Ca omul harnic, Fraţilor, să ne punem la lucru, 
să scoatem învăţătura cea bună, s’o întoarcem pe toate 
feţele, ca nimic să nu ne fie străin. 

Ce ne spune cuvântul Domnului prin Sfânta Evanghelie 
de azi — y T n om a venit la Mântuitorul şi, căzându-i în 
genunchi, s’a rugat să mântuie pe fiul său, că de multe 
ori cade în foc şi în apă. 

Ce era acesta? — Fără îndoială un lunatec. Se scula, 
umbla nopţile şi, unde se trezea, acolo cădea. Tatăl acestui 
lunatec, care ruga pe Mântuitorul pentru vindecarea fiului 
său, îi spune: L-am adus la Apostolii tăi, şi n’au putut să-l 
vindece. Domnul Hristos însă numai decât l-a vindecat, 
iar Apostolii, minunaţi, il întrebară că de ce n’au putut 
face şi ei aşa? 

Atunci Mântuitorul le spune: fiindcă n’aţi avut credinţă, 
iar această boală nu se vindecă decât prin post şi rugă¬ 
ciune. 

Aţi auzit, Fraţilor? Post şi rugăciune! Mari şi sfinte 
vorbe! Pentru fiecare trebuie o cuvântare întreagă ca să 
te adânceşti într’însele. De aceia să stăm de vorbă azi nu¬ 
mai despre una dintr’însele, şi anume despre rugăciune. 

I. 


Fraţilor, 

Inserhnată este clipa când un copil vine în lume. Cu ce 
nelinişte o mamă plină de dureri ascultă cel dintâi suspin 
sau aude cel dintâi strigăt al noului născut! Acel strigăt, 
care pe unii ii turbură şi-i supără, este dulce urechii de 
mamă. 

Este însă un părinte care simte mult mai mult pentru 
noi decât o mamă chiap pentru copiii săi. O femeie poate 
să uite pe copilul care are nevoie să sugă, poate să nu aibă 
destulă milă pentru rodul pântecelui său. Dumnezeu însă 
nu-şi poate perde îndurarea sa. El este însăşi dragostea 
adevărată. Cea dintâi suspinare a unei vieţi nouă în fiii 
săi, cel dintâi strigăt trimes sus la Dânsul de către o 
inimă în nevoie umple cerul de bucurie. Astfel rugăciunea 
este suspinarea unui suflet nou născut. Ea este cel din¬ 
tâi semn de viaţă curată şi de dragoste către Dumnezeu. 

Dar rugăciunea, Fraţilor, se face în multe Muri. Chiar 
Sf. Evanghelie ne arată rugăciunea unui Fariseu şi a unui 

vameş. Fariseul începuse să se laude în faţa lui Dumnezeu 
că a făcut cutare şi cutare lucru. Vameşul însă se umilea 
în sufletul său şi cu inimă curată cerea dela Dumnezeu 
ceiace dorea. Tot în Sf. Evanghelie găsim o pildă de ru¬ 
găciune dată de Mântuitorul. Pentru aceia, Fraţilor, tre¬ 
buie să ne luminăm cum trebuie să facem rugăciunea. Să 
nu începem a ne lăuda şi îngâmfa ca Fariseul şi aşa să 
cădem în păcat. 

Nu vorbim aici de rugăciunea pe care toţi o facem în 
casa Domnului. Aceasta e rugăciunea în cel mai înalt chip 
al ei. Despre dânsa a spus Mântuitorul: unde sunt doi sau 
trei adunaţi intru numele meu, acolo sunt şi eu în mijlo¬ 
cul lor. Vorbim însă de rugăciunea pe care fiecare creştin 
o face în casa sa, tocmai fiindcă nu poate fi în fiecare zi 
la biserică. 

Pentru aceia, Fraţilor, să ne dumerim ce e rugăciunea 
şi apoi cum trebuie făcută. 

Sf, loan Gură de Aur şi mai mulţi alţi Sfinţi Părinţi 
numesc rugăciurea o apropiere şi o vorbire a sufletului cu 
Dumnezeu 1 ). Fericitul Augustin o numeşte înălţarea su¬ 
fletului nostru la Dumnezeu 1 2 ). Culegând feluritele vor¬ 
biri pe care sfinţii ni le dau despre această sfântă lucrare, 
am putea-o numi o înălţare şi o punere a inimii şi sufletu¬ 
lui nostru în Dumnezeu, pentru a ne îndeplini datoriile noa¬ 
stre faţă de dânsul, a-i arăta nevoile noastre şi a ne face 
mai buni pentru mărirea sa. 

Ascultaţi ce zugrăvire frumoasă despre rugăciune ne 
dă împăratul şi proorocul David: Cu toata inima mea am 
strigat către tine. Doamne. După cum cerbul doreşte după 
izvoarele apelor, aşa suspină sufletul meu după tine, 
Doamne: Sufletul meu însetează de Dumnezeu 3 ). Rugă- 


1) Omilia 30 la Cartea Facerii. 

2) Cuvântarea 29 la Psalmul ^18. 

1) Psalmul 42. 

• 4 

ciunea este trebuinţa omenească de a dori deplinătatea 
dumnezeiască, este nenorocirea pământului care cere mân- 
gâerea Cerului, este vinovăţia omenească care cere cu 
înfocare milostivirea lui Dumnezeu. Prin rugăciure ne¬ 
putinţa făpturii se anină de puterea lui Dumnezeu, Fă¬ 
cătorul a toate. Rugăciunea este glasul întregii firi care 
strigă pe tămăduitorul ceresc. 

Toate făpturile se roagă, fiecare în felul ei. Mica floare 
îşi pleacă vârful ei, frunzele i se veştejesc cerând în felul 
acesta umezeală. Oaia care şi-a perdut mielul, umple aerul 
cu strigătul său dureros. 

Orice fiu al lui Dumnezeu se roagă. Unde este viaţa 
sufletului, acolo trebuie să fie şi rugăciune. Oriunde este 
un trup omenesc care se mişcă, acolo trebuie să fie şi un 
suflet omenesc care să se roage. Noi avem multe şi mari 
nevoi, mai cu seamă pentru sufletul nostru, dar numai 
când suntem crescuţi sub puterea darurilor dumnezeeşti, 
începem să le simţim. 

Fără îndoială, Fraţilor, că sunt mulţi între noi care au 
o dorinţă vie de a trăi o viaţă creştinească iş care sunt 
gata de a primi orice îndemnare şi învăţătură pentru a-şi 
duce bine această viaţă. Pentru aceasta să dăm puţină 
luare-aminte la rugăciunea noastră de toate zilele, să ve¬ 
dem cum trebuie făcută. 


II. 

Adevăratul chip al rugăciunii ni-1 dă însuşi Mântuitorul 
Hristos când zice: iar tu, când te rogi, intră în cămara ta 
şi, închizând uşa ta, roagă-te Părintelui tău cel într’as- 
cuns !). De cât folos este a ne despărţi de cei dimprejurul 
nostru şi a ne apropia de Tatăl cel ceresc în tăcerea odăii 
noastre! Dacă creştinii n’ar fi nepăsători, ci s’ar ruga mai 


1) Matei 6, 6. 

mult în felul acesta, ar fi mai înaintaţi în viaţa sufle¬ 
tească şi ar ajunge mai aproape de Mântuitorul Hristos 
în toate lucrurile. 

A ne ruga în felul acesta, nu e nicio greutate pentru 
mulţi. Noi avem casa sau odaia noastră liniştită, unde 
putem să mergem şi nimenea nu ne va turbura. 

Mulţămeşte lui Dumnezeu pentru asta şi intră în odaia 
ta. Dea Dumnezeu ca măcar păreţii ei să mărturisească, la 
toţi ceice vor intra, că o ferbinte rugăciune s’a făcut 
într’însa. Gândeşte-te, Dumnezeu este lângă tine când îl 
chemi. Deschide-ţi inima către Dânsul! Spune-i toate ne¬ 
voile tale. Spre Dânsul aleargă în toate greutăţile tale! 
Socoteşte-1 ca şi cum ar fi prietenul tău, la care alergi 
în tot timpul, sfătuitorul pe care-ţi place să-l întrebi, to¬ 
varăşul cu care te desfătezi că te ai bine cu el. 

Dar nu toţi au odăi deosebite, unde să poată fi singuri, 
nici poartă ca s’o poată închide şi să fie despărţiţi de cei¬ 
lalţi. Unii sunt foarte copleşiţi de munca zilnică, aşa că 
nu pot fi totdeauna acasă. 

m 

Cu toate acestea, este un mijloc de a ne simţi singuri 
chiar în mulţime, chiar în mijlocul zbuciumului vieţii. O- 
daia zgomotoasă, câmpul deschis, marginea drumului, pot 
fi odaia noastră singuratecă. Şi Dumnezeu ne va auzi şi 
acolo, dacă noi îl vom chema. Noi putem să ne ridicăm 
inimile până la Dânsul, fără a ne ridica glasurile. Nu e ne- 
voe să fie singuri spre a face aceasta. Suflarea tăcută a 
sufletului este îndestulătoare. 

Rugăciunea fiind o faptă de toată însemnătatea, suntem 
datori a o săvârşi cu o râvnă nemăsurată. 

Să nu ne dedăm la dânsa ca la ceva cu care ne-am de¬ 
prins şi s’o facem de mântuială. Omul aşa face aproape 
cu toâte lucrurile omeneşti. A făcut ceva odată, de două 
ori, apoi s’a săturat de dânsul şi nu-1 mai preţueşte ca la 
început. 

Să ne ferim de a face tot aşa cu rugăciunea, ci, soco- 

tind-o şi preţuind-o ca ceva dumnezeiesc, s’o facem tot¬ 
deauna cu aceiaşi râvnă, cu toata inima. Proorocul Da- 
vid o numeşte un strigăt. Pleacă urechea ta la strigătul 
meu, zice el către Domnul. (Psalmul 87). Aşa să strigăm 
neîncetat la rugăciune, în toată cugetarea zilelor noastre, 
adică să nu se pară că ostenim, dacă, afară de ieri şi azi, 
ne vom ruga şi mâne şi poimâne şi în toate zilele vieţii 
noastre. 

Intr’o ţară depărtată, un om mergea nu demult pe ma¬ 
lul pustiu şi stâncos al unei mări. Din nebăgare de seamă, 
alunecă şi căzu de pe malul înalt în apă. Eşire nu mai era 
pe nicăeri. Nu însă aceasta îl înspăimânta. Nefiind adânc, 
ar fi putut sta el acolo şi-o-zi, două, până când vreo lun¬ 
tre l-ar fi scăpat. Altceva însă îl chinuia şi-l îngrozea. In 
acele părţi marea scade mult la anumite ceasuri ale zilei 
şi peste câteva ceasuri se întoarce din nou. Gândul că 
marea va creşte iar în curând, şi are să-l acopere cu apă, 
asta-1 chinuia. Cu faţa întoarsă spre valuri, el vedea că 
marea se ridică încet, încet, ameninţându-1 şi pe dânsul. 
N’a strigat el după ajutor? Nici vorbă, cine s’ar mai îndoi 
de asta? A strigat, dar nimenea nu l-a auzit. Va fi văzut 
el vreo luntre, două în depărtări, dar cum să le facă semn? 
Cu câtă durere va fi privit el păsările cerului care zburau 
slobode pe deasupra lui! Apa însă creştea, a ajuns la gât, 
la gură, mai sus, până când l-a înghiţit. 

A strigat, dar ajutor n’a fost pentru el. Este însă pentru 
noi, Fraţilor, ajutor când strigăm spre Dumnezeu. Strigă 
spre mine, şi eu îţi voi răspunde (Ieremia 33, 3), zice^ El. 
Şi pentru ce uriii din noi s’ar ruga mai puţin decât omul 
de pe ţărm? El a strigat până în sfârşit; să nu ne lene¬ 
vim a striga şi noi cât avem suflare. Doamne, strigat-am 
către tine, auzi-mă! cântă Biserica cu cuvintele lui Da vid. 
Ia aminte glasul rugăciunii mele, când strig către tine, 
(Psalmul 140). Păcatele noastre trecute, nedreptăţile de 
acum, ne apasă. Pentru asta avem nevoe de iertare. In- 

demnarea la rău ne năpădeşte în fiecare zi şi în fiecare 
ceas, şi noi avem nevoe de ajutor. Suntem, neputincioşi, 
slabi, bolnavi, şi pentru asta ne trebuie întărire de la 
Dumnezeu. 

Pe lângă asta, nu priviţi rugăciunea ca un lucrii care 
trebuie făcut la goană, în câteva clipe, sau s’o facem greoi 
şi cu neîngrijire. Nu, ci trebuie s’o privim ca o faptă în 
care trebuie pusă inima noastră în întregime. Numai aşa 
rugăciunea va fi un strigăt din adâncul sufletului nostru. 

Mai este încă ceva de ştiut. Fraţilor. Rugăciunea tre¬ 
buie să fie adevărată, adică să spunem tocmai ceiace sim¬ 
ţim, vorbele să fie rupte din inima noastră. 

Este foarte uşor a rosti la vorbe pe care nu le simţim. 
Buzele noastre pot spune multe, dar pe care inima noas¬ 
tră nu le simte. De pildă, noi deseori vorbim cu multă umi¬ 
linţă de noi înşine; dar poate că înăuntrul nostru nu-i de 
loc umilinţă, ci mândrie. înaintea^ lui Dumnezeu cunoaştem 
că suntem păcătoşi, dar nu orice păcat este simţit de noi. 
Cerem darul Lui Dumnezeu, poate, fără a avea nicio do¬ 
rinţă de el. 

> & 

Rugăciunea să fie adevărată, să fie cinstită faţă de 
Dumnezeu. Să nu spunem nimic care nu este cu totul ade¬ 
vărat. Când inima ta nu poate simţi ceiace mintea îţi 
spune că trebuie să simţi, atunci cere dela Dumnezeu ca 
simţirea să-ţi fie dată. 

Nu fii iconom faţă de rugăciune. Nu zice: am prea 
multă treabă ca s’o mai fac şi pe jista! Oare ai să spui 
în rugăciunile tale de seară: ,,Doamne, nu mai am timp 
să te caut pe Tine u ? Aşa-i că n’ai să îndrăzneşti? In cea¬ 
sul morţii şi în ziua judecăţii ce vei zice? 

Pentru aceia roagă-te şi împlineşte-ţi datoriile tale că¬ 
tre Dumnezeu dimineaţa şi seara, şi la punerea şi scularea 
dela masă, mulţămind lui Dumnezeu că ţi-a dat cu ce să-ţi 
ţii viaţa. 

Aşa ne învaţă Sf. noastră Biserică şi aşa să facem. Ta- 

tal cel din ceruri te aude, El este gata să-ţi răspundă. Nul 
te sfii a fi în faţa lui, oridecâteori sufletul are nevoie. 
Rugăciunea ta poate să nu fie niciodată spusă. Nu-i nevoe 
de vorbe ca să te inchini creştineşte. Cererea ta se poate 
ridica până la cer fără a se auzi vre-un strigăt. Adu-ţi 
aminte că rugăciunea este suspinarea sufletului. Poate fi 
cât de uşoară, dar Dumnezeu o aude. 

Dar, Fraţilor, nu este faptă bună în calea căreia să nu 
se puie vreo piedecă. Aşa şi cu rugăciunea; sunt multe lu¬ 
cruri care îi aţin calea, împedecând pe om de a se ridica cu 
sufletul până la Dumnezeu. Nu vreau să vă las'în neştiinţă 
şi despre acestea, ca să ştiţi să le împedecaţi. 

Mai întâi, nu vi se întâmplă oare uneori că simţiţi o 
greutate să vă rugaţi? Nu ştiţi cum este asta, dar totuşi 
simţiţi aproape o neputinţă de a vă ridica sufletul la Dum¬ 
nezeu. Iată pricina acestei stări: vă dedaţi cu totul gri¬ 
jilor lumeşti. Perdeţi din vedere frumuseţile cerului aproa¬ 
pe ziua întreagă. Pentru aceasta nu-i de mirare că la cea¬ 
iul rugăciunii nu vă puteţi ridica mintea să caute pe Dum¬ 
nezeu. Voi vă duceţi spre tronul darurilor cu inima în¬ 
cărcată de socotelile, lucrurile, greutăţile, poticnelile şi 
supărările zilei. Voi vă duceţi târâind şi lumea după voi 
înaintea lui Dumnezeu. Urmarea este că vă simţiţi gata. 
spre orice, numai spre rugăciune nu. 

Acum, când tu vezi că eşti stăpânit de această simţire* 
nu te ispiti să crezi că e mai bine să laşi rugăciunea. Cear¬ 
că şi scutură grija ldmească, căci, dacă ea te împedecă 
a te ruga, te împedecă tocmai dela trebuinţa de a te îm¬ 
părtăşi cu Dumnezeu. Proorocul plângea pe Evrei în zilele 
sale zicând: Nimenea nu se trezeşte pentru a se înălţa 
până la Tine. Noi trebuie să ne trezim singuri. Trebuie să 
aţâţăm inimile noastre amorţite şi să cerem dela Dumne¬ 
zeu să ne puie într’o stare sufletească mai bună. 

Dacă însă un om are atâta grijă şi lucru în lume, încât 
ele abat toate gândurile lui mai înalte, şi-i alungă mintea 

dela cugetări sfinte, e mai de dorit să le părăsească sau 
să le micşoreze, fiindcă este mai bine să ai o stare mai 
mică, decât să mori bogat, dar nemântuit. 

Mai este o plângere pe care o fac şi mulţi creştini. Ei 
zic că nu pot să simtă în rugăciune acea bucurie de care 
aud vorbindu-se. 

Dacă inimile voastre nu sunt drepte înaintea lui Dum¬ 
nezeu, atunci nu puteţi avea nicio bucurie. Un om nepo¬ 
căit n'are nicio poftă de a se ruga. Prorocul şi împăratul 
Da vid a zis cândva; Eobul Tău rugăciunea aceasta în ini¬ 
ma lui a găsit-o ca să se roage către Tine. Dar omul ne¬ 
pocăit, omul lumii nu are astfel de lucru în inima sa. Gă¬ 
seşte el alte gânduri, alte patimi, alte porniri în inima sa, 
numai aceia spre rugăciune, nu. El nu găseşte niciun dar 
dela Dumnezeu. Lucrul rugăciunii nu se potriveşte cu gus¬ 
tul său. El poate să se îndemne la rugăciune, dar s’o iu¬ 
bească e peste putinţă. 

Nu ascundeţi dela faţa voastră acest adevăr, că întreaga 
lipsă de bucurie în rugăciune este semnul neîndoielnic că 
voi sunteţi străini de adevărata credinţă. Apoi atunci mai 
plăcut este să vorbim despre cei ce se închină lui Dumne¬ 
zeu cu toată credinţa şi care totuşi se plâng că nu pot 
simţi în rugăciune bucuria pe care ar dori-o. Cum să fie 
asta? Poate noi nu trăim destul de aproape de Dumnezeu, 
cum ar trebui. Este o lipsă de legătură strânsă cu Dânsul. 
Este o despărţitură prea largă între El şi sufletele noastre. 
Noi l-am socotit poate numai ca nădejdea şi scăparea noa¬ 
stră, dar nu ca un prieten şi tovarăş al vieţii noastre de 
toate zilele. 

Nici vorbă că, dacă l-am cunoaşte mai bine şi am um¬ 
bla mai des cu Dânsul în gândurile noastre, am simţi cu¬ 
rând o adevărată bucurie de a vorbi cu Dânsul în rugă¬ 
ciune. Clipele noastre de înălţare la Dânsul vor fi cele mai 
fericite. Ceasul rugăciunii va fi în adevăr un ceas binecu¬ 
vântat. 

Sunt timpuri când voi simţiţi o adevărată căldură la 
gândul de a vă ruga. Inima vă luminează toate simţirile, 
şi Dumnezeu pare foarte aproape de voi. Şi sunt timpuri 
când iar se răceşte căldura rugăciunii şi piere din voi. 
Vrei să păstrezi această căldură a rugăciunii? O vei face 
numai prin cugetare, privighere şi ridicarea inimii tale la 
Dumnezeu. Când focul arde în sufletul tău, hrăneşte-1! 
Nu-1 lăsa să se stângă. Roagă-te lui Dumnezeu să-i ţie 
flacăra şi să te facă să simţi, nu câteodată, ci totdeauna, 
sfânta dragoste a rugăciunii. 

In sfârşit, cine nu simte cu tristeţă că mintea sa în 
timpul rugăciunii începe a rătăci? Aceasta este o mare 
greutate pentru tot cel ce se roagă. Dar fiţi încredinţaţi 
că prin stăruinţă am putea scăpa de această piedecă a ru¬ 
găciunii. 

Deci, când sufletul arde de dorinţa de a vorbi cu Dum¬ 
nezeu, gândeşte-te mai întâi la ce ai de făcut, cine este 
acel către care se ridică mintea şi inima ta, şi apoi adu-ţi 
aminte ce ai de cerut. Gândeşte-te că eşti în faţa Marelui 
Rege, Atotputernicul tău Părinte; pentru aceasta, zi ca 
Solomon: Nu fi nesocotit cu gura ta, iar cu inima ta nu 
fii prea pornii, când rosteşti ceva înaintea lui Dumnezeu. 

Bune şi de folos sunt acestea, când mintea ta este 
gata să rătăcească departe de înălţimile unde te cheamă 
glasurile cereşti. Dacă rugăciunea nu e de mântuială, ci 
o arzătoare nevoie izvorâtă din inimă, dacă dorim s’o fa¬ 
cem ceiace trebuie să fie, Dumnezeu ne va întări, Sfântul 
Duh va ajuta neputinţa noastră, învăţându-ne să cerem 
şi cum să cerem şi dându-ne o aşa dorinţă de rugăciune, 
încât să ne facă să simţim că e bine pentru noi a ne apro¬ 
pia cât mai mult de Dumnezeu. 

Rugaţi-vâ cu toată inima, oridecâteori simţiţi trebuinţă 
şi cu toată încrederea în puterea lui Dumnezeu. Când tri- 
meţi cuiva o scrisoare, nu aştepţi să ajungă unde trebuie, 
nu aştepţi să-şi îndeplinească ţinta pentru care ai trimis-o ? 

Tot aşa şi cu rugăciunea. Dacă perzi încrederea în înde¬ 
plinirea ei, rămâne numai un lucru deşert. Pe de altă par¬ 
te, nu cereţi lucruri nevrednice de Dumnezeu, cum, de 
pildă, să-ţi ajute să faci rău cuiva. Cu aceasta îţi încarci 
greu sufletul, fiindcă Dumnezeu este Dumnezeul binelui, 
nu al răului. Rugăciunea ta să fie, cum zice Mântuitorul, 
în duh şi în adevăr, adică cere mai cu seamă ceiace tre¬ 
buie sufletului tău şi ceiace-ţi este eu adevărat trebuin¬ 
cios pentru viaţa ta trupească şi sufletească. A cere dela 
Dumnezeu să-ţi ajute să jăfueşti casa vecinului, înseamnă 
a te blăstăma pe tine însuţi. Nu cere îndeplinirea unor 
astfel de rugăciuni drăceşti, fiindcă' nu sunt după adevăr, 
cum cere Mântuitorul, ci după minciuna perzătoare de 
suflet. 

Pentru aceia, Fraţilor, şi în zilele bune şi fericite şi 
in zilele grele, rugaţi-vă lui Dumnezeu ca adevăratului 
Părinte al vostru. De sunteţi în belşug, nu-1 uitaţi, având 
mintea numai la belşug şi bunăstare, ci înălţaţi-vă cu min¬ 
tea la El, ca să vă ţie în starea cea bună; iar, de sunteţi 
în timpuri de nevoe, rugaţi-vă lui Dumnezeu pentru altele 
mai bune, căci, orice greutăţi veţi avea, niciodată nu veţi 
simţi uşurare mai mare decât în rugăciune. Faceţi ca 
dreptul Iov, care, şi după ce a sărăcit, zicea: Domnul a dat, 
Domnul a luat, fie numele Domnului binecuvântat, iar 
după asta Dumnezeu i-a întors înzecit vechea lui bo¬ 
găţie. Iar ca icoană a rugăciunii să avem pe cea dată de 
însuşi Mântuitorul Iisus Hristos, adică Tatăl nostru. A- 
ceastă rugăciune ne învaţă cum să potrivim în cererile 
noastre nevoile sufleteşti cu cele trupeşti şi toate să le 
facem spre cea mai înaltă mărire a lui Dumnezeu şi feri¬ 
cirea noastră. Amin. 



Predica la Duminica XI dupâ Pogorîrea 
Sfântului Duh. 

învăţătura despre împărăţia Cerurilor. 

Căutaţi mai îtitîi împărăţia 
lui Dumnezeu şi dreptatea lui . 

Mate VI, 33. 


Fraţilor, 

învăţătura Mântuitorului Hristos e toată presărată cu 
cuvintele de „împărăţia lui Dumnezeu" sau „împărăţia 
Cerurilor". Ascultând Sfânta Evanghelie, foarte deseori 
auzim aceste cuvinte. Şi chiar în rugăciunea noastră de 
toate zilele zicem neîncetat: „Vie împărăţia Ta". 

Dar ce este această împărăţie? 

Ea are mai multe înţelesuri. Astfel, când Mântuitorul 
spune: Nu tot cel ce-mi zice Doamne! Doamne! va intra 
în împărăţia Cerurilor, ci celce va face voia Tatălui 1 2 meu 
care este in ceruri *), se înţelege împărăţia viitoare, în 
care va intra celce a făcut fapte plăcute lui Dumnezeu. 
Iar când Sfântul Ioan Botezătorul zice: Pocăiţi-vă, că 
s’a apropiat împărăţia Cerurilor 2, nu mai înseamnă îm¬ 
părăţia vieţii veşnice de după moarte, ci legea lui Hristos 
Domnul nostru, â cărui venire însemna pentru lume în- 
temeiarea unei împărăţii de dreptate şi iubire chiar pe 


1) Mat.ei/7, 21. 

2) Matei, 3, 2. 

acest pământ. Tot de împărăţia Cerurilor este vorba şi 
în Sf. Evanghelie de azi, dar iarăşi cu alt înţeles: aici se 
arată cum Dumneezu, ca un stăpânitor a toate, ca un 
împărat a tot ce este, lucrează în împărăţia sa, răsplă¬ 
tind pe cel milostiv şi pedepsind pe cel surd la poruncile 
sale. Iarăşi, altceva înseamnă când noi ne rugăm: Vie 
împărăţia Ta,.sau, în cuvintele pe care le-aţi auzit la în¬ 
ceput: căutaţi mai întâi împărăţia lui Dumnezeu şi drep¬ 
tatea lui... 

De aceia, Fraţilor, e de trebuinţă pentru noi să ne du¬ 
merim despre această învăţătură, care aşa de des ni se 
înfăţişează în Sfânta Evanghelie. Tocmai asta ne apucăm 
să facem acum. 

Cu toţii suntem prea încredinţaţi că învăţătura Dom¬ 
nului Hristos e aşa de măreaţă şi sfântă, că, dacă toţi 
oamenii ar îndeplini-o, ar fi pe pământ numai o vreme de 
pace şi fericire. Ne abatem însă prea adeseori, nu căutăm 
adevărul şi dreptatea, şi astfel cu inima suntem departe 
de legea Domnului. Dacă am iubi adevărul şi lumina, cu 
dragă inimă l-am urma, căci zice Mântuitorul: Celce est© 
din adevăr ascultă glasul meu (loan, 18, 37). 

Dar, măcar că nu facem, noi înţelegem folosul cuvinte¬ 
lor Domnului şi dorim ca ele să fie îndeplinite, dacă nu de 
noi, măcar de alţii. Pentru aceia ne şi rugăm neîncetat: 
Vie împărăţia Ta, căci înţelegem că într’însa trebuie să 
fie mângâiere, pace şi mulţămire pentru viaţa omului. 

Dar cum are să fie împărăţia asta, pentru care ne ru¬ 
găm şi pe care o căutăm? şi de ce se chiamă împărăţie? 

Iată cum şi iată de ce: 

Intr’o ţară, Fraţilor, stăpânitorul şi cu dregătorii lui 
dau legi, şi fiecare trebuie să se supuie lor. Acuma, dacă 
cu toţii au a urma aceloraşi legi, urmează că o ţară tre¬ 
buie să fie ca o pildă de gospodărie întinsă şi rânduită, 
unde legile împreunează şi potrivesc toate silinţele oame¬ 
nilor spre o bună rânduială. Iar, dacă fiecare se supune 
şi îndeplineşte poruncile celor statornicite, urmează că 

toate au să meargă strună. Rânduiala pe care ai găsit-o 
aici, ai s’o găseşti şi douăzeci de poşte mai departe. Aşa 
dar împărăţia se întemeiază pe stăpânire, lege, supunere, 
rânduială. 

Tot aşa este şi cu împărăţia lui Hristos, cu deosebirea 
însă că aceasta e numai împărăţie sufletească şi care nu 
face oamenilor nicio silă, Intr’însa domneşte o lege, legea 
Domnului Hristos. Acuma, dacă toţi oamenii, toţi acei cari 
poartă numele de creştin ar avea săpată în inimile lor 
legea cea sfântă a Dumnezeului nostru şi s’ar supune ei, 
am fi şi noi ca un fel de gospodărie întinsă sufletească, 
ca un fel de ţară întinsă departe-departe, în care creştinii 
sunt locuitorii, iar stăpânitorul ţării estet însuşi Domnul 
Hristos căruia toţi ne închinăm. 

Iată, Fraţilor, de unde iese că vorbim de împărăţia lui 
Hristos. Nu se înţelege o împărăţie cu săbii şi oşti şi cu 
silă, ci o împărăţie de iubire şi supunere către Mântuito¬ 
rul nostru, al cărui glas îl ascultăm şi a cărui Evanghelie 
o urmăm, căci Legea lui nu este alta decât însăşi Sfânta 
Evanghelie. 

Stăpânitorul acestei împărăţii nu e vreun stăpânilor 
pământesc, de care te apropii cu frică şi multă greutate; 
nu, ci e prietenul, călăuza, sfătuitorul şi păstorul oilor îm¬ 
părăţiei sale. El caută pe cei abătuţi dela turmă, adică pe 
fiii rupţi dela frăţia creştinească, şi primeşte cu braţele 
deschise pe toţi cei ce caută odihnă în staulul său, după 
cum singur zice: Pe cel ce vine către mine nu-1 voi scoate 
afară L )- 

Deci, Fraţilor, când noi ne rugăm: „Vie împărăţia ta“, 
nu ne rugăm alta decât ca Domnul Hristos să domnească 
peste noi toţi. Dorim să vie vremea când Legea sa să fie 
lege de supunere pentru toţi. Şi, după cum într’o ţară nu 
poate fi rânduială şi viaţă paşnică când fiecare e de capul 


1) Ioan, 6, 37. 



lui şi legile nu sunt ascultate, tot aşa ne dăm seama prea 
bine că împărăţia lui Hristos pe acest pământ nu este încă 
împărăţie deplină, câtă vreme nu toate oile ascultă de 
păstorul lor, câtă vreme glasul Evangheliei bate neluat 
în seamă la urechile surde ale multor creştini. 

Dar pentrucă oamenii nu ascultă, pentrucă Hristos, îm¬ 
păratul cel fără 3e moarte, e mărturisit de mulţi numai 
cu buzele de împărat al lor şi nu dau ascultare legii lui, 
— încercăm din destul cât de greu această neascultare 
apasă peste viaţa noastră. Da, fiindcă, de ar domni Hris¬ 
tos Domnul în inimile noastre şi am fi fiii adevăraţi ai 
împărăţiei lui, cinstea şi dreptatea, adevărul şi dragostea 
de oameni ar domni în lume. Dar iată că nu domnesc, ci 
tot auzim că cutare a fost jăfuit, celuilalt i s’a dat foc 
casei, altul a fost nedreptăţit, altul înşelat, altul bătut, 
altul omorît, şi aşa mai departe. Nu mai pomenesc de 
beţii şi clevetiri, de uneltiri viclene şi alte răutăţi care să¬ 
lăşluiesc între noi. 

Câtă vreme ne izbim de acestea, nu putem spune că 
Hristos împărăţeşte pe lume, ci mai degrabă diavolul. De 
aceia dreptate avem să ne tot rugăm: Doamne, vie împă¬ 
răţia Ta! 

Dar ce foloseşte, Fraţilor, să te tot rogi cu gura, când 
inima este departe de rugăciune! Ce foloseşte să ştim 
ce e aceia împărăţia lui Hristos, când nu mişcăm niciun 
deget ca s’o aducem între noi! Mântuitorul nu vine să se 
puie zor nevoie pe capul nostru să intrăm în împărăţia 
lui cu sila. De ar fi aşa, nam avea niciun merit, căci ce 
merit poate avea cineva care cu sila a intrat undeva? Ci, 
dacă vedem că fără Hristos suntem plini de toate păca¬ 
tele, care numai ne îngreuiază şi turbură viaţa,. singuri 
trebuie să ne muncim pentru a statornici între noi dom¬ 
nia lui Hristos. Popoarele, când nu sunt mulţămite cu stă¬ 
pânirea lor, se scoală şi dau s’o alunge şi să statornicească 
alta. Noi, dacă vedem că stăpânirea păcatului ne-a um- 

pilit de toate boalele trupeşti şi sufleteşti, asemenea tre¬ 
buie să ne sculăm, să alungăm dintre noi stăpânirea vi¬ 
tregă şi să punem in loc pe Mântuitorul Hristos să stăpâ¬ 
nească în inimile noastre. 

Astfel, Fraţilor, nu e deajuns să ne rugăm să fie mai 
bine, iar încolo să rămânem în păcatele vechi. Nu, căci 
Dumnezeu nu ajută celor leneşi şi celor care nu se silesc 
singuri să intre în împărăţia sa. Domnul singur ne în¬ 
deamnă, zicând: Căutaţi mai întâi împărăţia lui Dumne¬ 
zeu şi dreptatea lui. 

Dumnezeu ajută celor ce-1 caută din toată inima şi cu 
dor nepotolit umblă a s<e învrednici de binecuvântarea sa. 
Dar ca noi numai să bolborosim din gură şi să aşteptăm să 
ne vie de-a gata împărăţia lui Dumnezeu, fără a lupta sin¬ 
guri împotriva păcatului, — înseamnă a ne înşela singuri. 
In adevăr, de un lucru să fim, Fraţilor, bine încredinţaţi: 
împărăţia lui Dumnezeu nu e împărăţia lui mură în gură, 
ci creştinul trebuie să muncească pentru dânsa. Şi dacă 
noi vedem şi ne tânguim că tare e netrebnică lumea lepă¬ 
dată de Dumnezeu, să nu stăm numai la tânguire, ci să ne 
punem pe îndreptare. Iar îndreptarea s’o începem chiar 
dela noi înşine, alungând dela noi necumpătarea şi cleve¬ 
tirea şi răzbunarea şi ura şi toate răutăţile păcatului, şi 
să. urmăm în totul poruncile împăratului Hristos. Fără o 
silinţă a noastră înşine, răutăţile vor rămânea pe pământ, 
împărăţia lui Dumnezeu nu va veni şi nici împărăţia vii¬ 
toare la Domnul din Ceruri n’o vom căpăta; ci la împără¬ 
ţia cea viitoare, făgăduită de Domnul aleşilor săi, ajunge 
numai celce mai întâi s’a ostenit pentru împărăţia lui 
Hristos aici pe pământ. Pentru aceia cea mai bună înche¬ 
iere a acestei cuvântări sunt înseşi cuvintele Domnului: 
Căutaţi mai întâi împărăţia lui Dumnezeu şi dreptatea lui, 
şi toate celelalte se vor adăoga vouă. Amin. 



Predică la Duminica XII după Rusalii 

Datoriile către cei săraci. 

Fraţi creştini, 

Cu glasul duios de mamă care poartă grijă de copiii 
săi, sfânta noastră Biserică vine să ne înfăşeze azi una 
din nepreţuitele învăţături ale Mântuitorului. Ca mama, 
care pe toţi deopotrivă îi iubeşte, ea se uită la cei în lipsă. 
Ochii ei se îndreaptă spre ceice au şi-i îndeamnă să nu 
uite pe fraţii lor care sufăr. Ea le spune că toate porun¬ 
cile le poţi îndeplini, pe părinţi poţi să-i cinsteşti, nimănui 
vătămare să nu aduci, dar, dacă in ajutarea celor nevoiaşi 
te scumpeşti, atunci nu eşti fiu adevărat al Bisericii, mă¬ 
car de-ai îndeplini toate celelalte porunci Da, pentrucă aşa 
spune Mântuitorul Hristos: Iubeşte pe Dumnezeu din toa¬ 
tă inima ta, din tot sufletul tău şi din tot cugetul tău; iar 
pe aproapele tău ca pe tine însuţi (Matei 22, 39). Deci 
dacă noi călcăm porunca aceasta, înseamnă că nu suntem 
fii drepţi ai Bisericii şi nici urmaşi ai Domnului Hristos. 
Ştiţi de ce? Findcă urmăm legea numai acolo unde nu ne 
costă să dăm ceva dela noi. 

Apoi ce merit avem când urmăm legea numai acolo unde 
nu dăm nimic din pungă, unde nu ne ostenim? Meritul cu 
osteneală se capătă. De aceia datori suntem să urmăm le¬ 
gea creştinească în toată întinderea ei, şi unde ni se 
pare miai uşoară şi unde e mai grea. Soldatul care se fă¬ 
leşte numai cu veşmintele lui strălucite la sărbătorile ostă- 

şeşti, dar fuge când e vorba de război, nu e' bun soldat. Şi 
la zile bune şi la zile rele, şi la greu şi la uşor, să păstrăm 
aceiaşi inimă bună. Pentru aceia să urmăm învăţăturile 
Bisericii în toate, nu numai unde ne vine nouă la soco¬ 
teală. Vedeţi, tânărul evreu, care a venit la Iisus Hristos, 
a spus că pe toate le-a făcut, care îi veneau lui la socoteală. 
Când însă a fost vorba să dea la săraci, n’a mai vrut. Dar 
învăţătura asta e aşa de însemnată, încât nu putem trece 
aşa uşor peste dânsa. Dimpotrivă, se cuvine s’o urmărim 
în toate ascunzişurile ei, ca să ştim cu de-amănuntul ce 
ne învaţă Mântuitorul nostru Iisus Hristos despre ajuta¬ 
rea săracilor. 


I 


Fraţilor, 

Luaţi aminte la o lege pusă de Dumnezeu în lumea a- 
ceasta făcută de Dânsul. Dacă ploi îmbelşugate cad pe pă¬ 
mântul uscat şi însetat, el bea atâta numai cât îi trebuie 
să se sature şi să-şi ţie umezeala lui firească. Ce-i priso¬ 
seşte lasă să curgă la vale. Dacă o viţă de vie şi-a strâns 
umezeală cât îi trebue, nu mai trage din pământ, ci o lasă 
pentru altele mai subţiri şi mai slabe. Tot aşa, când norii 
sunt peste măsură încărcaţi, odată se desfac. Asemenea, 
când văzduhul arde de o căldură mare din cale afară, în¬ 
dată ploaia sau furtuna o împrăştie. Iată deci ce ne învaţă 
lumea aceasta nesfârşită a lui Dumnezeu: să păstrăm atâta 
cât ne trebuie; iar prisosul să-l lăsăm altora. 

Acum vedeţi, Fraţilor, pentru ce v’am dat această pildă: 
Că legea aceasta, de a da prisosul altora, nu este numai 
între oameni, ci şi în firea cea fără viaţă. Aşa de bine a 
potrivit Dumnezeu lucrurile! Ba încă toate se întâmplă 
cu atâta rânduială, că nicăieri nu vedem legea asta în¬ 
frântă. Şi aşa a aşezat Dumnezeu, ca toate să nu ia mai 
mult decât le trebuie, iar unde sunt silite să ia mai mult. 

mor. Priviţi o buruiană. Daţi-i umezeală potrivită, şi-i mer¬ 
ge bine. Daţi-i peste măsură, şi se usucă. Iată ce bine merg 
lucrurile unde toate se întâmplă după voia lui Dumnezeu. 

Şi între oameni, Fraţilor, tot aşa ar merge, dacă legea 
lui Dumnezeu ar fi ascultată. Dar omul are voinţă; în 
puterea voinţei sale însă, se poate împotrivi legii dumne- 
zeeşti. îndată atunci însă intră neorânduiala, acolo unde 
Dumnezeu pusese rânduiala. Ce credeţi? Dacă omul ar lua 
din bunurile vieţii atâta cât îi trebuie, iar din prisos ar da 
şi altora, ar mai fi atâta suferinţă pe lume? Doamne fe¬ 
reşte ! 

Este o părere foarte răspândită, că suntem stăpâni de¬ 
plini peste tot ce avem, aşa că putem cheltui şi risipi fără 
grijă. Dar iată că nu-i aşa! Stăpâni suntem, ce e drept, 
şi nimenea nu ne poate lua al nostru. Dar când omul pune 
dreapta judecată mai presus de patimă şi de pofta de a 
avea tot, vede că dator este să dea şi celui ce n’are. El îşi 
zice atunci: Dumnezeu m’a ajutat şi am agonisit, nu e 
drept oare să ajut şi eu pe altul? Şi când zice aşa, pricepe 
că nu e stăpân pe avere pentru el numai, ci ca să împartă 
şi altora. 

Oamenii nu se supun la porunca lui Dumnezeu de a păs¬ 
tra atâta cât trebuie pentru a-şi duce viaţa cu uşurinţă. 
Ei, adună mai mult decât trebuie, în paguba altora. Dg 
aici se naşte neorânduială multă. 

Sfinţii Părinţi ne spun că două sunt rădăcinile datoriei 
de a ajuta pe săraci. Fiecare din ele este destul de tare spre 
a încredinţa pe om că trebuie să-i ajute. O rădăcină este 
din partea săracului, cealaltă este din partea bogatului. 
Din partea săracului este lipsa, iar din partea bogatului 
este prisosul. Când la sărac este lipsa apăsătoare, la bo¬ 
gat este datorie de a o mai astâmpăra, chiar dacă priso¬ 
sul său n’ar fi aşa de grozav. Când la bogat este prisos, 
se naşte datoria de a-1 scurge spre sărac, chiar când lipsa 
sa n’ar fi aşa de înfricoşată. 

Nu vă minunaţi de asta. Gândiţi-vă, ce fel de tată ai" fî 
fost Dumnezeu, când crinii câmpului i-a îmbrăcat şi pă¬ 
sările cenjlui le-a hrănit, iar pe săraci i-ar lăsa în părăsi¬ 
re? Oare El nu e Tată al tuturor? Cum deci acelaşi tată 
ar face atâta deosebire: unora să le dea ca să se resfeţe 
în tot ce străluceşte ochilor, iar altora nici cu ce să se 
sature? Poate este El nedrept şi părtinitor? O, nu! De¬ 
parte de noi asemenea gânduri! Trebuie deci să spunem 
că şi săracilor care nu se pot ţine cu munca lor, Dumne¬ 
zeu s’a gândit cu ce să le uşureze nevoia. El a întemeiat 
îndestularea săracilor tocmai pe acel prisos care se gă¬ 
seşte în stăpânirea bogaţilor, ca niciodată să nu fie lip¬ 
siţi, după cum nu lipseşte prisosul bogaţilor. 

Ştim că acestea nu plac multora care se gândesc la pri¬ 
sosul averii lor. Dar, Fraţilor, adevărul este mai scump 
decât supărarea sau nesupărarea oamenilor. De aceia tre¬ 
buie să-l spunem. Cel bogat nu vrea să audă vorbindu-se 
de prisosul averii sale, fiindcă, cum zice Mântuitorul: Un¬ 
de va fî comoara ta, acolo va fi şi inima ta (Matei 6, 21). 
Dar tot El a zis: Mai degrabă va intra funia corăbiei prin 
urechile acului decât bogatul în împărăţia Cerurilor (Ma¬ 
tei 13, 24). Starea aceasta e prea adevărată, fiindcă rari 
sunt bogaţii, care, în faţa belşugului lor, să se mai gân¬ 
dească la lipsa, altora. Pentru aceasta vedeţi pe unii cu 
mintea aşa de orbită de bogăţii, că-şi cos banii prin haine 
ca să se ducă cu dânşii în mormânt. Cine din voi nu-şi a- 
minteşte de bogatul povestit de Domnul Hristos la Sfân¬ 
tul Evanghelist Duca? Fusese ajutat de Dumnezeu şi ţa¬ 
rinile îi rodiseră mult. Dar noaptea, în loc să se odihnească 
mai liniştit, începu să se vaiete că unde o să-şi puie atâta 
grâu? Ce să fac? că n’am unde să adun roadele mele?... 
Ba ştiu ce am să fac. Am să stric hambarele şi mai mari 
am să le fac şi voi zice sufletului meu: suflete, mănâncă, 
bea şi te veseleşte, că ai de mâncat încă pe mulţi ani. Dar 
abia-şi făcuse socoteala, şi iată glasul lui Dumnezeu: Ne- 

bune, într’această noapte voi lua sufletul dela tine, şi toa¬ 
te cate le-ai adunat, ale cui vor fi? (Luca 12). Dar, veţi 
zice: Ce mare păcat e a mânca, a bea, a se odihni? Aşa e, 
Fraţilor, dar vedeţi că, în timp ce tu te răsfeţi în mai 
mult decât trebuie, cu asta lipseşti pe altul şi de ceia ce-i 
trebuie. Şi tocmai aici vine cu gândul Mântuitorul când zi¬ 
ce: Nebune, voi lua sufletul dela tine. Aceasta e legea: 
Cine are, să dea. Prisosinţa voastră să îndeplinească lip¬ 
sa acelora, zice Apostolul Pavel (2 Corinteni 8, 14). 

Deci, ce trebuie să facem? Să stăpânim noi dragostea 
nemăsurată pentru ban, nu ea pe noi, şi să ştim că două 
sunt căile de intrat în rai. Una este aceia a pătimirii, şi 
alta aceia a milei, adică să ne doară şi pe noi inima când 
altul sufere. 

Pe calea suferinţei, niciunul din ceice nu duc lipsă nu 
poate să intre. Este de trebuinţă atunci să intre pe acea 
a milei. Şi nu vedeţi ce lucru neînţelept e acesta, de a nu 
voi să-ţi câştigi mântuirea veşnică cu un preţ aşa de mic, 
cum e milostenia? înţeleptul Iisus Sirah zice: Este umil ca¬ 
re cumpără cu preţ mic şi vinde de şapte ori mai scump 
(Cartea înţelepciunii lui Sirah 20, 12). Dar cine e acesta? 
omul milostiv. 

Puterea milosteniei este aşa de mare, că cu dreptul zice 
îngerul către bătrânul Tobie: Ea este aeeia care curăţă 
păcatele (Tobie 12, 9). Această milostenie binefăcătoare 
împodobeşte inima omului, şi la ziua de apoi o va încununa 
cu mărire. Atunci toţi săracii vor binecuvânta pe bogatul 
care i-a chemat' să se sature cu pânea sa. II vor binecu¬ 
vânta îngerii, îl va binecuvânta însuşi Iisus, primindu-1 în 
împărăţia sa. Cel păcătos va vedea şi se va mânia, zice 
Psalmistul (10, 11). 

Inchipuiţi-vă, Fraţilor, că în piaţă ar fi de vânzare o 
moşie mare, bogată, roditoare şi care s’ar putea cumpăra 
cu preţ mic. Un zgârcit iese înainte, dar se duce, fiindcă 
nu se învoieşte dela câţiva lei. Vine altul, o cumpără, se 

bucură, o stăpâneşte şi în timp foarte scurt scoate din- 
tr’însa aşa de mare câştig, că toţi se miră. Gândiţi-vă cât 
va fi chinuit de ură, ciudă şi pizmă, zgârcitul care a vrut 
&o cumpere întâi. Se frământă, se zbate, tremură, scrâş¬ 
neşte din dinţi, se învineţeşte ca înveninat. Dar ce-i mai 
foloseşte acum? Oricât ar dori să cumpere moşia, acum 
nu mai este timp, orice preţ ar plăti. Dorinţa păcătoşilor 
va peri (Psalmul 111). 

Fraţilor, nu-i nevoie să vă mai fac eu potrivirea acestei 
pilde cu starea milostivului şi nemilostivului. Puteţi s’o 
faceţi şi singuri. Uitaţi-vă numai că celce cumpără moşia 
cu preţ mic, se aseamănă cu milostivul care cu puţin îşi 
câştigă comoară in cer ; iar zgârcitul se aseamănă cu ne¬ 
milostivul care tocmai, târziu vede preţul milosteniei. Eu 
vă întreb: ce ar fi de noi în ziua cea.de pe urmă, când, ca 
şi zgârcitul, am tremura aşa de mult de dragostea banu¬ 
lui? 

Dea Dumnezeu să nu mai fie aşa! Dar, Fraţilor, luaţi 
aminte şi cumpăniţi din vreme cele ce vă spun, pentrucă 
multora li se deschid ochii şi caută îndreptare, dar prea 
târziu. Nu vă uitaţi la unii care cântăresc atâta argintul 
lor necurat, de-ar vrea să plece cu el în altă lume, sau se 
uită cu tristeţă că nu pot să-l mănânce, ca nimenea să nu 
se mai împărtăşească dintr’însul. Lăsaţi ca şi alţii să se 
mai împărtăşească din prisos, să-l ducă acasă, să-l închi¬ 
dă, să-l păzească. Dacă ar fi să cântărim bucuriile, să 
ştiţi că nu e bucurie mai mare decât aceia ce-o simte ci¬ 
neva când face bine săracului. Uimirea şi bucuria săracu¬ 
lui îi luminează faţa într’un chip minunat, şi această lumi¬ 
nă îşi întinde razele şi asupra milostivului. 

II. 

Până aci am vrut să vă îndemn să ajutaţi pe săraci. Dar 
vai ce cumplit lucru ar fi ca în loc de ajutor să-i apăsaţi! 
Sunt oameni care stau bine şi găsesc în sudorile săraci- 

lor, ca într’o fântână nesfârşită, tot ce voiesc. Găsesc hra¬ 
nă, îmbrăcăminte, numai ce nu voiesc nu găsesc. Ii fac să 
lucreze, şi în urmă nu le plătesc. Ce spun eu că nu le plă¬ 
tesc? Fac încă şi mai rău. Ii necăjesc, îi înjură, îi îngro¬ 
zesc şi nu se tem să le facă şi mai rău. 

Nu vi se pare, Fraţilor, că, dacă aţi cădea în acest pă¬ 
cat, aţi avea să daţi seamă cu de-amănuntul? Ce? îndrăz¬ 
niţi să vă puneţi cu un muncitor, cu un biet tată de fami¬ 
lie, pentrucă vă supără cerându-vă al său? Aceasta oare 
e dragostea pe care Domnul Hristos vă învaţă s’o aveţi 
pentru cei lipsiţi? Chiar când n’aţi fi în stare să-i mulţă- 
miţi, dar dacă nu mai mult, ar trebui măcar să răspundeţi 
cu dulceaţă la stăruinţele lor, să-i primiţi, să-i mângâiaţi, 
să-i mulţămiţi măcar cu o faţă binevoitoare. 

Ştiţi cum fac cei ce răspund cu rău la dreptele cereri 
ale săracilor? Ascultaţi ca să vă învăţaţi. Ia gândiţi vara, 
când pământul este ars de arşiţa soarelui; zece guri par’că 
deschide ca să bea apa pe care de mult n’a avut-o. Şi ce 
i se dă atunci? Vine câte o furtună de cele năprasnice şi 
loveşte pământul cu grindină de strică toate semănăturile.. 
Parcă ar zice pământului: „Na, mai cere apă, satură-te!“. 

Aşa fac cei ce nu dau săracului muncitor dreptul său. 
Şi dacă nu suntem în stare să-i mulţămim, de ce să ne 
purtăm aşa cu el? Ce judecată ne aşteaptă, ce perzare, ce 
pedeapsă, ce întunecoasă prăpastie! 

Crudă este răpirea care se face dreptului celui sărac! 
Dacă banul pe care i-1 luăm i-ar fi venit lui prin vre-o moş¬ 
tenire, fără greutate, fără chin, durerea n’ar fi fost aşa 
de mare. Dar nu e aşa: acesta e banul pe care şi l-a câş¬ 
tigat cu mâinile pline de bătături, cu nedormirea, cu dru¬ 
murile, cu ostenelile lui. 

Iată, aşa e, Fraţilor! Mare păcat este a nu ajuta pe să¬ 
rac, dar cu mult mai mare, a-1 apăsa. Mântuitorul Hristos 
de nimic n’a vorbit mai mult decât de datoria de a ajuta 
pe cei lipsiţi. De aceia, pentrucă să îndemne pe toţi la mi- 

lostenie, a zis că cine dă unuia dintre aceşti mai mici, lui* 
Mântuitorului îi dă. Şi tot ca să îndemne pe oameni la mi~ 
lostenie, în deosebite rânduri a mustrat e bogaţii nemi¬ 
lostivi. 

Deci să nu mai punem nici o piedică la datoria noastră 
de a ajuta pe săraci. Să nu zicem; acesta nu merită po¬ 
mană fiindcă şi-a risipit averea, celălalt nu merită, că e be¬ 
ţiv. Să punem pază gurii şi să zicem mai bine: Doamne 
fereşte! E foarte greu, Fraţilor, să poţi judeca pe un om. 
Nu vedeţi? judecătorii cheamă marturi peste marturi ,ca 
să se lumineze. Dar noi, care n’avem mijloacele judecăto¬ 
rilor? Ca să poţi cu tot dreptul judeca pe un om, trebuie 
să te cobori în sufletul lui. De aceia numai judecata lui 
Dumnezeu e cea mai dreaptă, fiindcă numai el vede în su¬ 
fletul omului. 

Dacă este aşa, Fraţilor, să îndulcim cu milostenia noas¬ 
tră pe tot cel în nevoie, fiindcă noi nu putem şti care me¬ 
rită şi care nu. Şi, afară de aceasta, milostenia e miloste¬ 
nie, oricui ai dat-o. Milostenia are preţ, nu după omul că¬ 
ruia dai, fie acela şchiop, olog, orb, ci după pornirea ta 
de a face bine. Unul arde de dorinţa de a ajuta pe cel ne¬ 
voiaş mai mult decât puterea lui. El întâlneşte pe unul mai 
lipsit decât dânsul şi-i dă un ban. Altul e mai cu stare, 
dar nu prea pornit la ajutorarea celor lipsiţi. Şi acesta în¬ 
tâlneşte pe un sărac şi- dă doi bani. Ei bine, tot mai mult 
a dat cel care a dat un ban şi mai de preţ e ajutorul lui 
şi mai băgat în seamă la Dumnezeu, fiindcă el din nevoie 
a dat şi cu tot dorul şi dragostea de a ajuta pe altul mai 
strâmtorat decât dânsul. 

Pentru aceia, Fraţilor, luaţi aminte, că nu după cât dai 
şi cui dai se socoteşte milostenia, ci după inima cu care 
dai. Cea mai puternică temelie ce-şi poate clădi cineva pen¬ 
tru fericirea sa şi a copiilor săi este mulţămirea săracului. 
Ca şi fumul tămâiei, ea se ridică sus, sus de tot, unde este 
trecută în cartea veşnică. 

Dar, Fraţilor, mai este ceva de care trebue să vorbim. 
Afară de răsplata veşnică pentru ajutorul celui lipsit, mai 
este ceva pe care-1 simţim aici pe pământ, chiar atunci 
când faci milostenia. Nu vi s’a întâmplat oare niciodată ca, 
atunci când daţi cuiva de pomană, să simţiţi o mulţămire 
fără seamăn? Aşa de frumos lucru e binefacerea, că o fe¬ 
ricire cerească îţi năvăleşte în inimă, când o faci. Mulţă- 
mirea şi rugăciunile ce le înalţă la Dumnezeu cel pe care 
l-ai ajutat îţi sunt ca un alai care te însoţeşte până de¬ 
parte. Inima îţi bate mai cu putere; pe faţă ţi se revarsă 
o lumină cerească; te simţi mai mare şi mai bărbat, par¬ 
că. De ce? Pentru că aşa de mare este puterea miloste¬ 
niei, că tară să vrei, simţi o mulţămire mai mare decât 
pomana dată. Ochii îţi scânteiază, şi pe faţă ţi se zugră¬ 
veşte un zâmbet fericit. Mare taină este aceasta! Parcă 
ai fi câştigat o avere, aşa te simţi de bucuros. Şi într’a- 
devăr că mare avere ai câştigat, dar nu de asta pămân¬ 
tească, pe care furii o sapă şi o fură, ci de cea nepieritoa¬ 
re care este în cer. Ceice se feresc de a face binefaceri fug 
tocmai de plăcerea cea mai mare pe care o poţi simţi pe 
pământ. Binefacerea este în stare să alunge toţi norii de 
pe fruntea omului întristat, şi mulţi din cei mohorâţi s’ar 
mai înveseli, dacă s’ar gândi din ce în ce mai des la ajuto¬ 
rarea săracilor. 

Chinul sărăciei, Fraţilor, este unul din cele mai grele, 
pentrucă el apasă viaţa în nevoile cele care nu te lasă. Ne¬ 
voia sărăciei nu este ca altele trecătoare. Cineva te gră- 
eşte de rău, îţi ia numele bun, dar la lirma urmei, asta nu 
te împiedecă de a fi om cinstit, de a judeca drept şi a fi 
om cu frică de Dumnezeu. Altul are o comoară: nu-i mare 
povară pe dânsul gândul că alţii n’au ca şi el. Dar, când 
eşti lipsit de hrană, de îmbrăcăminte, e cu totul altceva. 
Nevoia e grabnică şi cere să fie îndeplinită curând. Nime¬ 
nea nu te poate încredinţa că nu ţi-e foame şi nu eşti gol. 
Aici numai îndeplinirea lipsei poate să uşureze suferinţa. 

Ceiace face sărăcia mai chinuitoare este că într’însa se 
găseşte şi sâmburele altor rele. Cu sărăcia de multe ori 
se leagă boala. Una pe alta se silesc să zdrobească pe bie¬ 
tul om. De o parte sărăcia nu te lasă să-ţi îngrijeşti boala, 
iar pe de altă parte, boala nu te lasă să munceşti, ca să 
alungi sărăcia. Dacă sărăcia atinge pe tatăl unei familii, 
greutatea nenorocirii apasă asupra lui cu atât mai mult, 
cu cât are mai mulţi copii. Şi aceiaşi greutate apasă apoi 
pe fiecare copil.,Pe băiat nu-1 poate creşte cum se cade, 
pe fată n’o poate mărita, şi câte alte belele nu se ţin lanţ, 
după sărăcie! Că bine a zis Românul: „La omul sărac nici 
boii np trag“, N’aş putea spune că sărăcia duce şi la alte 
rele mai mari, precum: furturi, ucideri, fiindcă Mântuito¬ 
rul zice: Gândurile rele ies din inimă (Matei 15, 19) nu 
dintr’un buzunar gol. Dar cei care iau aminte la inima o- 
menească pot să bage de seamă că pornirea la rele sau se 
găseşte ascunsă într’însa, sau iese la lumină după felurite 
împrejurări din afară. Astfel sărăcia din cale afară de 
mare ascute în om ispita de a lua lucruri care nu-s ale 
lui. Deprinderea şi nevoia săracului de a umbla cum dă 
Dumnezeu îl fac să nu-i para de tot urâte unele fapte 
care pentru alţii sunt dezgustătoare. 

Mai este oare de trebuinţă să vorbesc despre chinurile 
săracului la vederea celor ce se află, să nu zic în belşug, 
dar în îndestulare? Voi mai spune numai că mulţi din a- 
cei care nu ştiu nevoia sărăciei, fiindcă n’au simţit-o, fac 
suferinţa săracului mai amară. Când cineva se află într’o 
întristare mare, nu se uşurează când mai este şi altul ca 
dânsul? Da. Dar când e singur în chinul lui? Atunci su¬ 
fere mai mult, şi suferinţa lui se înăspreşte, când vede că 
alţii sunt foarte liniştiţi şi nepăsători. Aşa e şi săracul. 
Când vede el de o parte amărăciunea nevoii sale, iar de alta 
belşugul şi îndestularea şi nepăsarea altora, durerea sa tre¬ 
ce orice margini, fiindcă n’are tovarăş cu care să-şi ames¬ 
tece lacrimile. 



341 


Nu mai este nici o şovăire, Fraţilor. Cine e creştin să 
se arate în fapte, să ajute pe ceice n’au şi plâng când văd 
pe alţii în desfătare. Să nu ne învârtoşăm inima, ci s’o 
facem simţitoare la durerile altora. 

Mare lucru este a scoate pe altul din nevoie. De multe 
ori binele poate fi aşa de mare, cum nici n’ai gândit la 
început. Cu un ajutor mic poţi scăpa pe unul din ispita de 
a se duce să fure, să ucidă şi multe altele. Vei avea atunci 
fericirea de a scoate dela perzare, nu numai trupul, ci şi 
sufletul. 

La. lucru dar, Fraţilor, la lucru pe ogorul binefacerii pe 
câmpul ajutării celui lipsit! Ştiţi cum va cere socoteală 
Mântuitorul celor ce n’au făcut acestea: „Flămând am 
fost şi nu m’aţi săturat; însetat am fost şi nu mi-aţi dat 
să beau; gol şi nu m’aţi îmbrăcat; în temniţă şi nu m’aţi 
cercetat... Fugiţi dela mine blestemaţilor!“. 

Să ne ferim de a fi din numărul acestora! Să căutăm, 
dimpotrivă, a fi dintre aceia cărora Mântuitorul le va zice: 
„Veniţi, binecuvântaţii Părintelui meu, să stăpâniţi împă¬ 
răţia care este gătită vouă dela întemeierea lumii“! 

Aşa, Fraţilor, aveţi totdeauna în minte învăţăturile 
Domnului nostru Iisus PIristos, iar în inimă dorinţa de a 
le aduce la îndeplinire. Atunci veţi avea şi chezăşia mân¬ 
tuirii. Amin. 



Predica ia Duminica XII! după Rusalii 

Despre biserică. 

Scris este: Casa mea casă de 
rugăciune este, iăr voi 'aţi fă¬ 
cut-o peşteră tâlharilor. 

Matei, 21, 13. 
Luca, 19, Jf6. 


Fraţi creştini, 

Aceste cuvinte Mântuitorul le-a spus către cei ce* înce¬ 
puseră să facă negustorie în Casa Domnului din Ierusalim. 
Aţi văzut prin târguri cum unii zarafi se aşează cu taraba 
ca să schimbe bani. Ei bine, tot aşa se vârâseră şi în Casa 
Domnului, iar Mântuitorul Hristos, supărat peste măsură, 
făcu un bici şi-i alungă. 

Când cineva face vreo faptă oprită, cine-1 pedepseşte? 
Nu cel mai mare dintr’un oraş sau dintr’o ţară, ci cei mai 
mici, slujbaşii de tot felul. Du-te şi fă o zarvă mare pe 
stradă. N’au să sară la tine nici prefectul, nici primarul, 
ci paznicii cei mai mici. 

Mare de tot ar trebui să fie greşala cuiva pentru ca cei 
mai mari să amestece şi ei. Mare a fost greşala schimbă¬ 
torilor din Casa Domnului, dacă tocmai Cel mai mare, în¬ 
suşi Domnul Hristos, îi alungă. Vedeţi, el putea să puie pe 
altcineva; apostolii săi erau cu Dânsul. Dar nu, nu l-a 
mai răbdat inima: singur i-a gonit. , 

Când cei întâi părinţi ai noştri, Adam şi Eva, au gre- 



şit, neascultând porunca lui Dumnezeu, cine i-a pedepsit? 
Nu Dumnezeu cu mâna sa, ci a trimes un înger. Oridecâ- 
teori apoi, a lovit pe cineva, n’a făcut el însuşi lucrul a- 
cesta, ci a trimes pe îngeri. Numai când a fost vorba de 
ceice necinstesc locurile sfinte, vedem că Hristos, altă dată 
aşa de blând, însuşi, singur a pus mână spre a lovi. 

Mare trebue să fie păcatul acesta, de a necinsti locurile 
sfinte, dacă pe Mântuitorul l-a supărat atât de mult! Pen¬ 
tru aceia, Fraţilor, este de trebuinţă să vedem, de ce e 
aşa de mare păcatul acesta de a necinsti locurile sfinte. 

Dar cum vom putea face lucrul acesta de nu vom şti 
mai întâi: Ce sunt locurile sfinte, pe care azi le numim 
biserici, şi prin ce sfinţenia lor este atât de mare? Pentru 
aceia vom vedea mai întâi ce este biserica şi apoi cât este 
de mare păcatul de a o necinsti. 

I. 


, Fraţilor, 

Ce e biserica? E o clădire care cuprinde înăuntrul său 
un loc sfinţit, despărţit de tot ce e necurat, şi hotărât nu¬ 
mai pentru săvârşirea lucrărilor sfinte. Mântuitorul a spus: 
Unde sunt doi sau trei adunaţi întru numele meu, acolo 
sunt şi eu în mijlocul lor (Matei 13, 20). Dar unde ne a- 
dunăm noi întru numele Domnului Hristos decât în bise¬ 
rică? Deci biserica nu e numai zidirea sfinţită, ci şi locul 
unde ne adunăm în numele lui lisus, Domnul nostru. Şi nu 
ori care loc unde ne adunăm este biserică, ci numai locul 
sfinţit pentru slujba dumnezeiască. Sfinţenia locului este 
aşa de mare, încât ceiace aiurea poţi face cu tot dreptul 
nu poţi face şi aici. Aiurea joci, bei, mănânci, munceşti, 
vinzi, cumperi, vorbeşti, râzi, glumeşti, fără ca acestea 
să fie păcate. In biserică însă, nimic de felul acesta, nimic 
din viaţa aşta trupească şi supusă periciunii. Numai lu¬ 
crurile vieţii veşnice, lucrurile cereşti, lucrurile sufleteşti 

sunt primite aici. In biserică ne rugăm, cugetăm, cântăm 
laude lui Dumnezeu, aci ne împărtăşim cu Sfintele Taine. 
Departe de cele peritoare, aci să ne gândim la cele veşnice. 

Mântuitorul Iisus este de faţă în biserică, ca şi în cer. 
El este în biserică cu trupul său sfânt, ascuns sub chipul 
pânii şi al vinului în Sf. împărtăşanie. Intrând în biseri¬ 
că, noi ieşim din lumea aceasta de toate zilele, pentru a 
intra într’o lume nouă. Ce tăcere, ce linişte şi ce pace! 
Această catapeteazmă cu chipurile sfinţilor, care ne gră¬ 
iesc despre alte lumi mai bune; această' lumină stâmpă- 
rată şi tainică, care ne cheamă la gânduri mai înnalte; a- 
eeste veşminte aurite; aceste cântări, — totul ne spune că 
nu mai suntem pe pământ, că am trecut marginile timpu¬ 
lui, că atingem cerul, a cărui poartă e chiar biserica. 
Şoapte îngereşti parcă se furişează la urechile noastre zi- 
cându-ne: Aceasta este Casa lui Dumnezeu şi poarta ce¬ 
rului (Cartea Facerii 28, 17). 

Intr’adevăr, ce este în cer care să nu fie şi în biserică? 
In cer Dumnezeu aşezat pe tronul măririi; aici Iisus Hris- 
tos, Dumnezeu şi om în acelaşi timp, pe altar. ,In cer în¬ 
gerii, arhanghelii, toate puterile cereşti încunjură măreţia 
dumnezeească; aici tot atât de multe suflete binecuvân¬ 
tate, căutând mântuirea, vin şi încunjură pe Dumnezeu, 
care în chip de pâne şi vin se află în Sf. împărtăşanie. In 
cer sfinţii nenumăraţi stau rânduiţi împrejurul Celui în¬ 
viat, cântându-i laude; aici, în biserică, avem măcar chi¬ 
purile lor în icoane. In cer nesfârşita milă şi darul lui Dum¬ 
nezeu; aici Sfintele Taine, care ni se împărtăşesc şi nouă. 
In cer Iisus Hristos, marele preot; aici tot aşa preoţi care 
înalţă rugăciuni şi săvârşesc Sfânta Jertfă. Cu adevărat, 
Fraţilor, biserica este Casa lui Dumnezeu şi poarta ceru¬ 
lui! ' ' ; 

Câtă putere binefăcătoare ar putea avea asupra noas¬ 
tră venirea totdeauna la biserică, câte învăţături sfinte 

, . ■»« 
n’am învăţa, câte lucruri plăcute n’am auzi! 

Ea ne-ar învăţa mai întâi să ne cunoaştem mai bine pe 
noi înşine. Ne-ar da liniştea şi pacea trebuincioasă pentru 
cercetarea sufletelor noastre. Aici, într’adevăr, în faţa Ma¬ 
relui Dumnezeu, noi simţim micimea noastră. Aici noi ne 
căim pentru trecut, luăm hotărâri pentru viitor. Aici fa¬ 
cem făgăduinţe lui Dumnezeu, şi tot aici, din izvoarele 
darului dumnezeesc, scoatem noi puterea de a le îndeplini. 
Ieşind din biserică, dacă n’am stat într’însa ca lemnele, 
nu-i adevărat că ieşim mai buni de cum am intrat? Tur- 
burările noastre sunt domolite, patimile mai liniştite, sun¬ 
tem parcă mai aproape de Dumnezeu şi mai tari pentru să¬ 
vârşirea binelui. 

Tot în biserică învăţăm ceiace lumea pare a uita: că toţi 
oamenii sunt fraţii noştri, că acelaş sânge dumnezeesc a 
curs pentru toţi din coasta Mântuitorului răstignit, că 
toţi, mari şi mici, învăţaţi şi neînvăţaţi, — facem o mare 
familie. Dovadă despre aceasta este că toţi avem aceiaşi 
casă sfântă: biserica, aceiaş hrană: hrana Sfintei împăr¬ 
tăşiri, aceiaşi păstori sufleteşti, care sunt preoţii bisericii. 
Iată ceace Biserica ne spune şi ne învaţă. 

Ce ne mai învaţă ea încă? Că lisus Hristos, desparţin- 
du-se de apostoli şi înălţându-se la cer, le-a spus: Mergeţi 
şi învăţaţi toate neamurile..., învăţându-le să păzească 
toate câte v’am poruncit vouă (Matei 28, 19). Acestea le-a 
spus Mântuitorul Sfinţilor Apostoli. Acum, fiindcă urmaşii 
lor sunt preoţii, lor le-a poruncit să ne lumineze, să ne în¬ 
veţe, ca să ştim ce să credem, ce să facem şi cum să facem. 

Dar, Fraţilor, pot preoţii fi datori să vă înveţe fără ca 
şi voi să fiţi datori să-i ascultaţi? Biserica ne dă porunca 
să vă spunem, să vă luminăm, ca să creşteţi şi să înaintaţi 
în viaţa creştinească. Dar cum să îndeplinească această 
poruncă, când oamenii sunt aşa de nepăsători pentru su¬ 
fletul ior? Cui să vorbim? păreţilor bisericii? Nu, Fraţilor, 
dacă este pentru noi o datorie mare de a vă învăţa Tai¬ 
nele Sf. noastre Legi, tot aşa este şi pentru voi o mare da- 

tone de a veni şi a asculta învăţăturile de care sufletul vă 
este setos, dar pe care poftele trupului îl înăduşă. Dacă 
preoţii sunt datori a vă arăta şi a vă aminti datoriile pe 
care legea creştinească le pune pe umerii voştri, tot aşa şi 
voi sunteţi datori a asculta învăţăturile şi a primi înştiinţă¬ 
rile noastre. Omul, care Duminica asta şi cealaltă n’a auzit 
nimic din legea creştinească, nici Sf. Evanghelie, nici cetirea 
din Sf. Apostol, nici din cazanie — perde deprinderea de a 
auzi lucrurile cele mai sfinte. Dela o vreme, el ajunge 
parcă n’ar mai fi creştin. In locul învăţăturilor curate 
creştineşti, se deprinde a asculta bârfeli şi ocări josnice, 
care îl duc din rău în mai rău, pe calea perzării sufletului. 

Ei, Fraţilor, nu aşa au ţinut şi apărat strămoşii noştri 
Sf. noastră Lege, ci punându-se cu toată inima să urmeze 
întru totul învăţăturile ei. Să privim la alte neamuri, şi 
lifte stăine. Mai mult sau mai puţin, toate ascultă de le¬ 
gea lor. 

De florile mărului fac ele aşa? Doamne fereşte! ci pen- 
trucă ştiu că, fără lege de sus, lumea se risipeşte. 

Tu o săptămână întreagă lucrezi numai pentru trup. Cele 
pentru suflet unde ai să le auzi, de nu vei veni la Biserică ? 

Fă şi cu trupul aşa, dacă-ţi vine la socoteală. Nu faci; 
aşa e? 

Cu sufletul faci, dar tocmai târziu simţi răul neîngrijirii 
lui. Foamea sufletului se simte mai încet, dar se simte 
mai tare. 

Deci, Fraţilor, să ne uităm la cei de altă lege, să ne ui¬ 
tăm la strămoşii noştri, cu câtă grijă au. ţinut la legea 
lor, şi atunci să facem şi noi ca dânşii. Să lăsăm fiilor 
noştri o lege cinstită şi preţuită, cum şi părinţii noştri 
ne-au lăsat nouă. Numai aşa avem şi putem întări fericirea 
şi bunul trai al fiilor şi nepoţilor noştri. 

Sf. noastră Biserică este păstrătoarea şi învăţătoarea 
legii creştineşti; la dânsa să venim spre a afla cele bune şi 
de folos. 

II. 

Acum, dacă e mare păcat a nu veni la biserică, şi mai 
mare este ca atunci când vii, să te ţii de altceva, decât a 
te închina şi a asculta. Dumnezeu în tot locul este de faţă, 
dar din pricina multor treburi ale noastre şi frământări de 
toate zilele, nu ne-a cerut să-i arătăm semne de cinstire 
în tot locul unde lucrăm. Ajunge numai să nu-1 jignim prin 
purtările noastre. Dacă deci aceste semne de cinstire nu 
le-a cerut in toate locurile, înseamnă că le-a cerut în unele 
numai, iar acestea sunt bisericile. Acuma, dacă Dumnezeu, 
din atâtea locuri pe care le umple cu măreţia sa, numai 
câteva a ales ca să ne închinăm lui, şi toate celelalte le-a 
lăsat pentru treburile noastre, nu-i oare o mare neruşi¬ 
nare ca nici în aceste puţine locuri să nu-1 cinstim cum se 
cuvine? 

Câte alte locuri pe lume le-a lăsat slobode pentru ne¬ 
gustori, pentru a vorbi lucruri uşoare, pentru a râde, a se 
juca, a se desfăta şi multe altele! Pentru ce să nu lăsăm 
în pace bisericile şi să le scutim de necuviinţele noastre ! 
Se cuvine ca atimci când intrăm într’însele, să lăsăm apu¬ 
căturile care nu sunt potrivite cu sfinţenia lor. Asta spu¬ 
nea şi Sfântul Apostol Pavel: Au doară nu aveţi case în 
care să mâncaţi şi să beţi? Sau despreţuiţi biserica lui 
Dumnezeu? Eu nu vă laud pentru aceasta, (1 Corinteni 
11, 22). Parcă ne-ar spune chiar astăzi nouă tuturor: O, 
credincioşilor, rău deprinşi! ce îndrăzneală este aceasta? 
Apoi dacă vă place să staţi la vorbă, n’aveţi prispele voas¬ 
tre sau umbra copacului? Sau dacă vă place să tot înşiraţi 
vrute şi nevrute şi vă întrebaţi ce mai veşti nouă, nu găsiţi 
vreun colţ asCuns şi tăcut? Ori, de vi-i drag să vă aflaţi 
în mulţime mare de oameni, nu-găsiţi pieţele şi răspântiile? 
De voiţi să faceţi vre-o tocmeală, nu sunt târgurile pentru 
asta ? Vedeţi acum câtă dreptate are Apostolul Pavel când 
zice: Despreţuiţi biserica lui Dumunezeu? 

Asta ar însemna că avem încă suflet necioplit. Asta în* 
seamnă că, nemulţămiţi de lumea întreagă, câtă a dat 
Dumnezeu omului, am vrea să-i apucăm şi puţinul care 
l-a păstrat pentru închinarea Sa. Ne scoborâm mai jos 
de cât păgânii, când nu cinstim după cuviinţă lăcaşul lui 
Dumnezeu. Aceştia se închinau la petre şi la lemne, iar 
noi pe Dumnezeul cel viu îl vom socoti mai pe jos decât 
petrele şi lemnele? Nu gândim că răbdarea lui are o mar¬ 
gine? gândim că văzduhurile se vor clăti, când mânia lui 
Dumnezeu se va deszlănţui peste noi? Mai bine ar fi fost 
cuiva să nu se fi născut, decât să-l apuce mânia Sa. 

Dumnezeu nu ne cere lucruri cu neputinţă, nici de silă. 
Dacă şoptirile, bâzâiturile, căutăturile răutăcioase şi is¬ 
pititoare aiurea sunt uricioase, cu atât mai mult în sfânta 
casă a Domnului. Ce! am venit aici să vedem cu ce s’a îm¬ 
brăcat vecina noastră, ce a mai lucrat peste săpătmână, 
ce cumpărături a mai făcut şi cu ce s’a. hrănit? Pentru 
Dumnezeu, nu ne ajunge că toată săptămâna ne hrănim 
trupul? Măcar odată în săptămână să ne hrănim şi sufle¬ 
tul! Dacă în biserică Dumnezeu nu-şi poate căpăta adevă¬ 
rata închinare, cum va căpăta-o aiurea?-Cum vom cinsti 
pe Dumnezeu în cele din afară, când îl cinstim aşa de 
puţin înăuntru? 

Aci noi putem vedea multe pilde de adevărată închină¬ 
ciune şi căinţă. Unul îşi plânge greşalele lui şi le mărturi¬ 
seşte, altul se împărtăşeşte cu trupul Domnului. Unii stau 
de faţă cu tot cugetul la Dumnezeu, alţii înalţă cântări. 
Unii fac milostenii, iar alţii înalţă rugăciuni pentru dânşii. 
Acum, dacă cineva nu se simte mişcat de astfel de pilde, 
şi, pe când unii se roagă, el păcătuieşte, oare ce va zice 
lumea de dânsul? Dacă cineva nu ştie să se închidă înăun¬ 
trul cugetului său şi să se roage cu inima curată nici în 
biserică, unde atâţia îl îndeamnă la asta, unde are să se 
roage? In casa sa? 

Dar aci sunt atâtea lucruri care îi; îndepărtează gândul 

dela rugăciune. Are să se silească el să-şi adune gândurile 
ca să se înalţe cu mintea şi inima la Dumnezeu în mijlocul 
zgomotului, când nu se sileşte el în biserică? Ai să te o- 
preşti tu de a vorbi lângă vatra casei, când în biserică, nu 
te opreşti? Când aci în biserică, în adunarea oamenilor cu 
frica de Dumnezeu, tu nu asculţi mustrarea care se face 
păcatului, ce ai să faci acolo unde auzi păcatul lăudat? 
Când tu eşti pornit să faci păcate acolo unde vezi pe unii 
că se căiesc de dânsele, ce vei face acolo unde alţii se lam 
dă cu păcatele lor ? In sfârşit, dacă tu jigneşti pe Dumne¬ 
zeu acolo unde alţii îl cinstesc, ce ai să faci în adunarea 
celor răi, unde toţi îi jignesc şi batjocoresc ? Trebue să spu¬ 
nem: acel care în biserică este lipsit de cuviinţa datorită 
sfinţeniei lăcaşului dă dovada că şi afară din biserică nu 
e om aşezat şi de ispravă. 

Nu gândiţi oare, fraţilor, că pentru toate astea Dumne¬ 
zeu trebue să ajungă a se mânia pe acei care-1 cinstesc aşa 
de puţin, ba încă îl batjocoresc în biserică? Iar, dacă se 
întunecă faţa sa de mânie, unde ai să te duci să-i ceri ier¬ 
tare, unde ai,să te duci ca să scapi de pedeapsă? 

Dacă ne gândim bine, Fraţilor, Dumnezeu n’a vrut bi¬ 
sericile pentru mărirea sa, ci mai mult pentru folosul nos¬ 
tru. Fără îndoială.că la măreţia lui Dumnezeu nimic nu-i 
adaugă, nici zidurile groase, curate şi zugrăvite ale bise¬ 
ricii, nici turnurile înalte şi lucitoare, nici altarele împo¬ 
dobite cu argint, nici policandrele încărcate de lumini. Mai 
nainte de a fi lumea, Dumnezeu era tot aşa de mare fără 
biserici, ca şi acum cu bisericile. Sf. Apostol Pavel zice: 
IDumnezeu, care a făcut lumea şi toate cele ce sunt în- 
t-r’însa, nu locuieşte în locaşuri făcute de mâni, nici de 
mâni omeneşti se slujeşte, ca şi cum ar avea trebuinţă de 
ceva, (Fapt. Apost. 17, 24, 25). Ceiace El a vrut a fost 
spre folosul oamenilor: ca să aibă pe pământ un loc, unde, 
când îşi vor arunca privirea, să se facă mai curaţi şi mai 
buni. Dumnezeu zilnic vede necinstea pe care oamenii i-o 

aduc cu purtările lor în tot locul. Uitându-se la biserici, 
El a voit să aibă prilejul de a se împăca, de a se înduioşa 
şi a opri pedepsele meritate. 

% Tot acest lucru l-a spus şi înţeleptului Solomon, la zi¬ 
direa templului din Ierusalim: Ochii mei vor fi deschişi şi 
urechile mele vor asculta rugăciunea aceluia care se va 
ruga in acest loc, (2 Cronice, 7, 15). Acum însă, când Dum¬ 
nezeu îşi va arunca ochii la casa sa cea sfântă, în loc să 
aibă de ce să se milostivească, va avea, dimpotrivă, de 
ce să se mânie. Atunci, Fraţilor, unde vom mai nădăjdui 
mila Sa? încotro să se uite Dumnezeu spre a nu arunca 
biciul său peste noi? Să privească drumurile pe unde se 
zbuciumă toată destrăbălarea oamenilor? Să privească 
cârciumile, unde domneşte minciuna şi înşelăciunea, un¬ 
de patima uricioasă a băuturii schimbă pe om în fiară? 
Unde să se uite Dumnezeu ca să aibă de ce să se milosti¬ 
vească pentru păcatele noastre? 

La tribunale să se uite ? Ce groază va vedea acolo! rău¬ 
tate în învinovăţiri, minciună în mărturii, înşelăciuni în 
apărări! Va vedea procese lungite într’adins ca să se scu¬ 
ture pungile mai straşnic. Va vedea, apoi, patima în inimă, 
prefăcătoria în faţă, dulceaţa în vorbe, otrava în dorinţe. 
Va vedea apoi, în largul lumii, curăţia inimii despreţuită, 
iar viclenia ridicată în slavă, nevinovăţia prigonită, iar ne¬ 
ruşinarea primită în toate părţile. Oriunde, Fraţilor, ori¬ 
unde se va uita Dumnezeu, va simţi mânia aprinzându-i-se 
şi fulgerele sărind din mâna Sa, — atât de mare este ne¬ 
dreptatea care pretutindenea domneşte azi pe pământ! 
Nu este adevăr, nu este milă, nu este ştiinţa lui Dumnezeu 
pe pământ, zicea proorocul Ozea, (4, 2). Nu e de ajuns 
oare că Dumnezeu se mânie destul când priveşte pămân¬ 
tul? Trebuie să se mânie mai amarnic când priveşte bi¬ 
sericile ? 

Dacă n’am păcătui, n’am avea nevoe să ne ducem un¬ 
deva spre a ne răscumpăra păcatele. Noi însă păcătuim 

mult şi în multe locuri: pentru aceasta e nevoe să avem 
şi alt loc pentru iertarea şi răscumpărarea greşalelor 
noastre. 

Apoi, nu-i curată nebunie ca, după ce ai păcătuit aiu¬ 
rea, să mai vii să pâcătueşti şi în biserică, unde tocmai 
este loc pentru ame căi de păcate! 

Ei, Fraţilor, nu acestea sunt chipurile în care creştinii 
de mai nainte, strămoşii noştri, îşi îndeplineau datoriile 
faţă de Dumnezeu. Ei ştiu că bisericile sunt ridicate pen¬ 
tru a veni aci să stingă cu lacrimi scânteia păcatului, care 
se aprinsese în pieptul lor. 

Pentru aceia, Fraţilor, să nu ne arătăm nevrednici de 
fericiţii care ne-au dat frumoase pilde în viaţa lor! Ceiace 
spunem despre dânşii acum să facem ca şi fiii noştri să 
zică despre noi cândva. Cu chipul acesta lucrăm pentru 
fericirea şi trăirea caselor lor. 

Deci, Fraţilor, nu perdeţi din minte şi nu alungaţi din 
inimă cele ce aţi auzit! Acum nu numai cu ochii, ci şi cu 
mintea vedeţi ce înseamnă o biserică şi cât de mare este 
sfinţenia acestui locaş al lui Dumnezeu. Acum uşor pri¬ 
cepeţi ce mare păcat fac aceia care nu cinstesc biserica 
după vrednicie, ci vin la dânsa ca la târg, ca să mai afle 
ceva nou. Acum vă puteţi lămuri pentru ce Mântuitorul 
nostru Iisus Hristos cu biciul a alungat din templul din 
Ierusalim pe vânzători. Mare era păcatul lor, căci necins¬ 
teau măreţia lui Dumnezeu. 

Apoi, Fraţilor, dacă este aşa, să ne ferim, de a face şi 
noi ca dânşii! Să venim la Sfânta Casă a Domnului nu cu 
nepăsare, ci cu încredinţarea că ne apropiem de locul de 
curăţire al sufletelor noastre. Să nu mergem cu greşalele 
noastre aşa de departe ca, după ce am păcătuit afară din 
biserică, să mai păcătuim şi înăuntrul ei. 

Aceasta e calea ce duce la fericire şi mântuire. Să in¬ 
trăm cu încredere într’însa, Fraţilor, şi vom afla odihna 
sufletelor noastre! Amin. 



Predică la Duminica XIV sau XXVIII 
după Rusalii l ) 


Felul adevăratului creştin. 

Oile mele ascultă glasul meu , 
si cu Ze cunosc pe dânsele; şi 
vin după mine, şi eu le dau 
viaţă veşnică; şi :r m vor peri 
în veac, şi nimenea nu ie va 
răpi pe ele din mâna mea. 
Ioan 10, 27-28. 


Fraţilor, 

In şirul frumoaselor învăţături ale Mântjhtorului, se 
găsesc împrăştiate, ca nişte grăunţe de mult preţ, ziceri 
care bat plăcut la urechea creştinului. Astfel, de atâtea ori 
am auzit noi numirile de „împărăţia cerurilor" ori „împă¬ 
răţia lui Dumnezeu", numirea de „turmă", dată urmaşilor 
săi ori numirea de „Păstor", pe care şi-o dădea sie-şi. 

Nu la întâmplare sunt spuse aceste numiri, ci Mântui¬ 
torul le-a ales cu multă înţelepciune, pentru a îmbrăca în 
ele înaltele sale gânduri. Şi, într’adevăr, într’însele ni se 
înfăţişează o lume nouă şi vedem frumuseţea cuvintelor 
Domnului ca printr’un geam limpede. 

1) Aceasta predică se poate rosti la amândouă Duminicile numite 
mai sus, din pricină că şi una şi alta au aceiaşi Evanghelie, numai 
că din feluriţi evanghelişti. Se poate însă rosti şi la oricare Duminică 
de peste an, din pricină că legătura în care e pusă cu Evanghelia 
e numai spre sfârşit şi se poate desprinde foarte uşor şi lăsa la o 
parte, dacă este să se rostească la alt prilej. 

In vorbele cu care am început cuvântarea de azi, am dat 
peste numirea de „oi“, pe care Mântuitorul, de asemenea, 
foarte des o întrebuinţează, dând-o acelora ce se mărtu¬ 
risesc de fii ai săi şi-i urmează lui. 

Cu aceste vorbe, Fraţilor, este de folos să ne muncim 
azi, ca să prindem mai bine înţelesul lor. Deci cu inima 
deschisă şi urechea pornită spre auz, să fim azi luători- 
aminte la cele ce ne vesteşte cuvântul Domnului. 

I. 

Fraţilor, dacă Mântuitorul aseamănă pe adevăraţii creş¬ 
tini cu oile, găsim in această asemănare un înţeles foarte 
a,dânc. In adevăr, oile sunt cele mai nevinovate, mai paş¬ 
nice şi mai blajine din toate făpturile. La ele nu e nici rău¬ 
tate, nici răzbunare, nici gânduri viclene. 

Dar tocmai aceasta este şi icoana creştinului. El tre¬ 
buie să fie umilit, îngăduitor şi fără viclenie, ca ucenic al 
Celui ce a zis: Invăţaţi-vă de la mine, că sunt blând şi sme¬ 
rit cu inima (Matei 11, 29). Creştinii trebuie să fie cunos¬ 
cuţi ca oameni cu fire blajină şi iubitoare, dorind să facă 
bine tuturor celor din jurul lor, nedreptăţind pe nimenea, 
nici cu vorba, nici cu fapta; oameni care nu caută răsfă- 
ţările lumii, ci numai să meargă de-a dreptul pe calea da¬ 
toriei şi care primesc cu supunere tot ce Domnul le tri- 
mete. In viaţa şi vorba lor, trebue să arate că Duhul Dom¬ 
nului cu adevărat se sălăşlueşte în inimile lor, că a alungat 
dintr’înşii toată pornirea stricată şi a sădit în loc numai 
gânduri sfinte şi dorinţe curate. Pentru aceia, când îi ve¬ 
dem mâncânclu-se şi\ sfâşiindu-se unii pe alţii, vorbind şi 
făcând lucruri duşmănoase vecinilor lor; când îi vedem 
îngâmfaţi, pătimaşi, cu gânduri rele şi mânioşi la cel mai 
mic lucru; plini de ură, duşmănie şi venin la vorbă, — sun¬ 
tem pe deplin îndreptăţiţi să le zicem: „Voi nu faceţi parte 
din turma lui Hristos; voi aveţi încă a fi plămădiţi din nou 

23 

şi să fiţi prefăcuţi în făpturi ale lui; trebuie să vă schim¬ 
baţi de la temelie. Puteţi spune ce vreţi; din vorbele şi 
faptele voastre vedem că nu sunteţi din turma lui Hristos; 
in voi se vădeşte turbarea lupului, oricât vă veţi acoperi 
cu veşminte frumoase. Zădamic am căutat la voi blân- 
deţa mielului". 

Cu asta am înţeles, Fraţilor, de ce Mântuitorul asea¬ 
mănă cu oile pe adevăraţii creştini. Dar încă nu s’a sfâr¬ 
âit, pentrucă această asemănare e un îmbelşugat izvor de 
învăţătură. 

Oile mai sunt încă şi dobitoace foarte folositoare 
omului la felurite trebuinţe. întocmai aşa trebuie să fie 
şi creştinul. El trebuie să-şi dea silinţa de a folosi fraţilor 
săi, oripeunde se va afla. Tot omul poate face mult bine^ 
, şi fără a fi bogat sau în slujbe cu mari alaiuri. Sunt sute 
de chipuri de a face bine, fără să împrăştii aur şi argint, 
— numai să vrei. 

N’are tot omui o gură de vorbit? Ei bine, cu dânsa 
poate el face mult bine, dacă cu adevărat e din turma lui 
Hristos. O poate întrebuinţa în folosul vecinului, când ne¬ 
voia cere. II va înştiinţa şi ruga, îl va îndemna şi sfătui, 
îi va arăta şi dovedi, ca un martur şi credincios servitor 
al Domnului, tot ceiace priveşte păcatul şi neîngrijirea su- 
fletului.Ii va sfătui să se ferească de lucrurile ademeni¬ 
toare ale vieţii, care strălucesc omului o clipă, dar îi pă¬ 
gubesc sufletul şi l-l aruncă în perzania veşnică. El bucu¬ 
ros va .împărtăşi altora ceia- ce a aflat de folos pentru o- 
rânduirea vieţii lui însuşi. Niciodată nu va trece cu ne¬ 
păsare pe lângă apucăturile rele ale cuiva, ci îşi va spune 
cuvântul său îndreptător, după cum se cuvine unui vred¬ 
nic urmaş al Domnului. Şi cine ştie!., poate îi va izbândi 
să îndrepte ceva din ce este stricat. 

Niciodată nu va lăsa aprinderea şi mânia să se re¬ 
verse, când el poate fi unealtă de pace. Să luăm, de pildă, 
mânia care de mu;Ir ori apucă pe oameni în faţa nedrep- 

taţii suferite, sau când cineva le strică socotelile croite. 
Mânia caută îndată să se reverse în fapte de stricăciune 
şi pustiire, şi greu se mai lasă dusă de cumpăneala minţii. 
Creştinul însă, care se lasă mânat mai mult de cuvântul 
Domnului decât de vârtejul unei furtuni mânioase, nu va 
lăsa pe fraţii săi în această pornire. Se va avânta în mijlo¬ 
cul lor şi le va lumina mintea asupra primejdiilor care tot 
pe ei îi ameninţă. De va izbuti să-i întoarcă, le-a făcut cu 
asta un mare bine şi i-a scutit de multe nenorociri. 

Cuvântul spus cu dulceaţă, cu dragoste şi la vreme 
potrivită celui în nevoie, mult foloseşte. Niciodată creştinul 
nu va lipsi de a se pune astfel cu inima şi cuvântul său 
creştinesc pentru fraţii săi în suferinţă. Va plânge cu ceice 
plâng şi se va bucura cu ceice se bucură. In faptele sale, 
fraţii săi vor vedea că el cu adevărat e fiu al Tatălui 9 eresc, 
care face bine celui drept şi celui nedrept şi care este bun 
chiar şi cu cel nemulţămitor şi răutăcios. 

Creştinul din turma lui Hristos va sta într’ajutor fra¬ 
ţilor săi. Cu rugăciunea ferbinte poate folosi mult sufle¬ 
telor pentru care se roagă. Numai el poate şti câte bine¬ 
faceri se pot revărsa printr’însa asupra lor. Dacă inima 
lui suspină pentru ceice-şi petrec viaţa departe de legea 
Domnului, el se roagă ca Duhul său să vie asupra lor şi 
să-i lumineze. Şi de va fi izbânda lui întoarcerea măcar a 
unui suflet către Dumnezeu, încă a dobândit ceva pentru 
care pe dreptul se poate bucura. 

Deci să fim încredinţaţi, Fraţilor că tot omul poate 
să facă mult, chiar fără să aibă comori de aur şi de argint. 
Ceice este din turma lui HristoS, trebuie să se şi lupte pen¬ 
tru a face mult. Intr’un sat niciun om nu e mai folositor 
decât adevăratul creştin, şi nimenea n’are adevărat simţ 
creştinesc, dacă nu se sileşte să facă bine, fie cu sfatul, 
fie cu pilda, fie cu rugăciunile sale. Aşa dar să nu uităm 
că astfel trebue să fie firea şi faptele celui ce face parte 
din turma lui Hristos. 

II 

Dar nu numai vorba de „oi“ dă Mântuitorul închi¬ 
nătorilor săi adevăraţi, ci îi numeşte oile mele. Este ca şi 
cum s’ar recunoaşte de stăpân al lor, iar ele turma lui. 
Aceasta însă este pentru adevăraţii creştini o cugetare 
plină de mângâere, pentrucă a avea pe Domnul Hristos 
drept Păstor, înseamnă a te afla în mâna călăuzei care nu 
rătăceşte, ci duce oile sale la adăpost bun. După cum ştim 
că oamenii sunt cu ochii în patru şi poartă grijă de ave¬ 
rile lor şi nu lasă să fie cumva stricate sau părăginite, tot 
aşa ştim că Mântuitorul va îngriji de eeice sunt turma lui 
şi nu va lăsa sufletele lor să se peardă sau să sufere vreo 
ştirbire. 

* « 

Astfel, Fraţilor, încredinţarea în care trăieşte creşti¬ 
nul, că face parte din turma lui Hristos, este pentru dân¬ 
sul un gând plin de mângâere şi de întărire. 

III 

Un lucru însă foarte de preţ, când vorbim de firea 
şi de purtarea creştinului, îl găsim în cuvintele de mai la 
vale ale Mântuitorului: Oile mele ascultă glasul meu. Deci, 
pe lângă că păstorul îngrijeşte de oi, — şi oile sunt strânse 
împrejurul călăuzei lor şi-i ascultă glasul şi creştinii apoi 
trebuie să fie la fel către Păstorul lor Iisus Hristos. 

Se înţelege că nu e vorba numai de o ascultare cu 
urechile, căci mulţi aud glasul Mântuitorului de-a lungul 
veacurilor şi nu-1 ascultă. E vorba însă de o ascultare cu 
inima, o ascultare care e urmată de faptă. Căci Mântuito¬ 
rul nu s’a oprit numai la cuvintele: oile mele ascultă glasul 
meu, ci le întregeşte, zicând: Oile mele ascultă glasul meu, 
şi vin după mine. Deci aici e cheia: a asculta glasul lui 
Hristos şi a veni după dânsul, ca oile după păstor. 

Dar unde auzim noi acest glas? 

El răsună de multe ori, Fraţilor, în cugetul omului, 
mai nainte de a face o faptă. Dese ori îi şopteşte: nu face, 
nu face asta, întoarce-te la gândul bun! Şi omul par’că 
i-ar da ascultare; stă în cumpănă, dar nu rare-ori se lasă 
biruit de ispită şi cade jertfă; glasul Domnului îi vorbise, 
fără însă ca el să-l asculte. Alte-ori îl înştiinţează mai as¬ 
pru, prin boală ori nenorocire, ori prin alte lovituri. Ii şop¬ 
teşte la ureche încet, dar limpede: Opreşte-te şi ia seama! 
uite-te la ce faci; eşti gata să mori şi să intri la judecată? 

Mai des însă glasul Păstorului Ceresc pătrunde la ure¬ 
che prin cuvintele Sfintei Scripturi, pe care neîncetat le 
auzim în Sfânta Evanghelie: De nu vă veţi căi, veţi peri, 
(Luca 13, 3); de nu vă veţi naşte din nou, nu veţi intra în 
împărăţia cerurilor, (Ioan 3, 3-5), sau alte ori, mai duios: 
Veniţi la mine toţi x?ei osteniţi şi însărenaţi, şi eu vă voi 
odihni pe voi, (Matei 11, 28); dacă cineva însetează, să 
vie la mine şi să bele (Ioan 7, 37)! 

Nu mai departe, Fraţilor, decât azi, am auzit în Sfân¬ 
ta Evanghelie o astfel de chemare a Domnului. Tot acolo 
am văzut cât de puţine sunt adevăratele oi care ascultă 
glasul Domnului şi vin după dânsul. Ni s’a vorbit de un 
împărat care a vrut să facă nuntă fiului său şi a chemat 
oaspeţi la petrecere. Dar fiecare a găsit pricină, unde a 
fost dragoste puţină, şi n’au venit; unul a spus că şi-a 
cumpărat ţarină şi se duce s’o vadă; altul că şi-a cumpă¬ 
rat boi; şi aşa au găsit fiecare câte un clenci ca să nu vie. 
Insă împăratul care cheamă pe oameni la ospăţ, închipuie 
pe Dumnezeu, câre chiamă pe toţi în împărăţia sa. Dar 
oamenii se fac surzi. Astfel nu sunt din oile care ascultă 
glasul Domnului şi vin după dânsul. 

IV 

Fraţilor, toate aceste cuvinte ale Domnului sunt pen¬ 
tru noi. El şi pe noi ne vrea să fim din oile care ascultă 

glasul lui şi vin după dânsul, adică din oile care sunt luă- 
toare-aminte la învăţătura Lui şi o îndeplinesc. Ceice vor 
face astfel vor simţi fericirea care umple pe tot cel ce face 
voia Păstorului celui bun, căci o pace fără sfârşit simţeşte 
omul care îşi călăuzeşte paşii săi după legea Domnului, 
şi asta nu numai în viaţa viitoare, pe care Domnul o făgă¬ 
duieşte celor ce-1 vor fi urmat cu credinţă, ci chiar şi în 
această viaţă. Fericiţi sunt ceice ascultă cuvântul lui Dum¬ 
nezeu să-l păzesc pe el, zice Domnul Hristos, (Lucall,28). 
Acest cuvânt al Domnului, fraţilor, e legea lui. II auzim 
totdeauna vorbindu-ne din comoara Evangheliei în care 
e cuprins. 

Noi îl vom primi cu toată grăbirea şi aprinderea, dacă 
suntem adevăraţi creştini care ascultă glasul dumnezees- 
cului Păstor şi-l urmează. Urmând acestui glas, vom în¬ 
druma sufletele noastre pe calea cea bună, după cum spune 
Sfântul Apostol Iacov:... primiţi cu blândeţă cuvântul cel 
împlântat în voi, care poate mântui sufletele noastre, (Ia¬ 
cov 1,21). Amin. 



Predica la Duminica XV după Rusalii. 

Despre dragostea către aproapele. 


Celce zice că pe Dumnezeu 
iubeşte, iar pe fratele său ură¬ 
şte mincinos este. 

, I Ioan IV, 20. 


Fraţilor, 

Domnul Nostru Iisus Hristos, într’una din nenumă¬ 
ratele sale pilde, ne spune că un om, plecând din Ierusa¬ 
lim, fusese prins de hoţi şi bătut de moarte în drumul spre 
Ierihon. Au trecut pe acolo câţiva călători, dar nimenea 
nu s’a milostivit de dânsul. Numai unul singur, văzându-1, 
i s’a făcut milă de el, i-a spălat ranele, l-a dus pe asinul 
său într’un han, şi după aceasta, a purtat grijă de dânsul, 
plătind hangiului ca să caute de tămăduirea lui. Apoi Mân¬ 
tuitorul a zis către cel cu care vorbea: Du-te de fă şi tu 
asemenea! (Luca 10, 37). Acesta, cu care vorbea Mântui¬ 
torul, era un Evreu, care-1 întreba ce să facă ca să moşte¬ 
nească viaţa de Veci. Atunci Domnul Hristos i-a spus acea¬ 
stă pildă, arătându-i că, numai de va face şi el aşa, va că¬ 
păta viaţa de veci. 

Ceva asămănător ne spune Domnul Hristos şi în Sf. 
Evanghelie de azi. Mulţi veniseră la dânsul şi-l întrebau: 
învăţător iile care e cea mai mare poruncă din lege? Mân¬ 
tuitorul le-a răspuns: Să iubeşti pe Dumnezeu din toată 



inima, din tot sufletul şi din tot cugetul tău, iar pe aproa¬ 
pele tău ca însuţi pe tine. Aceasta este toată legea şi pro¬ 
orocii. 

Mare cuvânt, Fraţilor, este acesta! Să iubeşti pe Dum¬ 
nezeu şi aproapele acesta este toată legea. 

Luaţi aminte şi pătrundeţi-vă sufletele de aceste cu¬ 
vinte: să iubeşti. Aceasta e marea, nesfârşita şi nezdrun¬ 
cinata temelie a legii creştineşti: să iubeşti pe Dumnezeu 
şi aproapele. Toată legea creştinească, fără dragoste, nu 
are preţ. Aceasta o spune şi Mântuitorul: Toată legea est© 
a iubi pe Dumnezeu şi aproapele. Poţi să îndeplineşti toate 
celelalte porunci ale Bisericii, dacă inima ta nu este cu 
dragoste pentru aproapele, în zădar sunt toate; nu eşti 
creştin. Cine spune că pe Dumnezeu iubeşte, iar pe fratele 
său urăşte mincinos este. 

Dar cine este aproapele nostru, Fraţilor? Aici e cheia 
şi lăcata! Dacă am dezlegat nodul acesta, am priceput cu¬ 
vântul Mântuitorului. 

Unul zice: cutare e de altă lege, nu-i aproapele meu,- 
n’am să-l ajut; cellalt e de alt neam, nu-i aproapele meu, 
n’am să-l ajut; cel de dincolo zice: e duşmanul nostru, 
nu-i aproapele meu, n’am să-l ajut. In chipul acesta, omul 
spune că aproapele lui este numai cel aproape de dânsul, 
cu care trăieşte în aceiaşi casă sau în acelaş sat. 

Aşa ar fi, Fraţilor, dacă Mântuitorul n’ar fi avut grijă 
să ne lămurească singur, cu cuvintele sale, ca nu cumva 
să le întortochem noi. 

Cine este aproapele nostru? Tot omul,»tot celce are ne¬ 
voie de ajutor. Nu te uita nici la faţă, nici la haină, nici 
la vorbă, nici ia legea lui. Fie el Turc, fie el Grec, tot a- 
proapele tău este. Numai om să fie, şi încolo nimic nu mai 
întreba. Gândeşte-te că e suflet şi mare preţ are sufletul 
la Dumnezeu. Tot aşa însă trebuie să aibă şi la oameni. 

Atunci, Fraţilor, să adâncim această învăţătură, care 
este cea mai mare din legea Domnului Hristos, ca nu 

cumva să avem vreo nedumerire despre dânsa, ci s’o ştim 
şi s’o urmăm cu toată inima. 

Fraţilor, 

Cine este aproapele meu? a întrebat Evreul pe Domnul 
Hristos. Atunci, ca răspuns, Mântuitorul i-a dat pilda cu ca¬ 
re am început azi. Apoi, după ce i-a povestit cum un om a 
fost bătut de hoţi pe drumul spre Ierihon şi cum numai u- 
nul l-a îngrijit, din atâţia trecători ce l-au văzut, i-a spus: 
Mergi de fă şi tu asemenea! Nu trece cu nepăsare pe di¬ 
naintea nenorocitului şi chinuitului, nu-1 privi cu nesimţi¬ 
re, nu spune: nu-i din cei cari merită milă! Este om şi 
sufere; r ce mai vrei alta ca să-ţi fie milă de dânsul ? 

Ce-a mai făcut omul din pilda Mântuitorului, care a gă¬ 
sit pe aproapele său zăcând în drum? I-a. spălat ranele 
şi i le-a legat. Vedeţi, el nu se mulţămeşte cu mila, ci se 
pune la lucru pentru a-i da ajutorul trebuincios unui om 
în suferinţă şi pe care numai un om milos putea să i-1 
dea. 

Pu-te de fă şi tu asemenea! Nu te mulţămi numai cu 
gândul, cu simţirea, cu cuvântul acolo unde e nevoie de 
lucru. E bine să n’ai inimă de piatră, dar e şi mai bine 
ca nici mâna să nu-ţi fie strânsă şi uscată, ci întinsă şi 
deschisă pentru aproapele în nevoie. Apostolul Iacov zice: 
De va fi vremi frate sau soră soră gol şi în lipsă de hrană 
zilnică şi le va zice cineva dintre voi: Mergeţ în pace, în- 
călziţi-vă şi săturaţi-vă; dar voi nu le-aţi da cele trebu¬ 
incioase pentru trup, care-i folosul? (Iacov 2, 15-16). Tot 
aşa spune sfântul Apostol Ioan: Copiii mei, să nu iubim 
cu cuvântul şi cu limba, ci cu fapta şi cu adevărul (1 Ioan 
3,28). 

Drumeţul milostiv care a îngrijit pe cel rănit nu s’a 
mulţămit numai sâ-i lege rănile şi să-l lase acolo, ci l-a 
pus pe măgarul său de l-a dus la han. El merge pe jos, 

se lipseşte de măgar, numai ca să ducă pe aproapele la 
adăpost. 

Voi faceţi o faptă bună atunci când din prisos daţi a- 
proapelui, dar cu cât mai bună şi mai frumoasă este când 
din nevoia ta îl ajuţi! Când tu rupi din ceea ce-ţi trebue 
ţie pentru a uşura nevoia aproapelui, săvârşeşti o faptă 
care-ţi aduce cununa nemuririi; sameni o sămânţă care 
e în stare să-ţi aducă un seceriş îmbelşugat de binecu¬ 
vântare şi răsplată. 

Ştiţi, Fraţilor, care e măsura dragostei ce o datorim a- 
proapelui nostru? însuşi Mântuitorul o spune: Aşa, cum 
voiţi să vă facă oamenii vouă, faceţi şi voi lor! De voiţi 
cinste, nu necinstiţi pe nimenea, ci cinste daţi! De voieşti 
să nu fii grăit de rău, nu grăi nici tu pe alţii. De voieşti 
bună primire, fă şi tu aşa şi nu te posomori, când altul 
are nevoie de adăpostul tău! 

Nu poţi niciodată să zici: n’am nevoie de ajutorul ni¬ 
mănui, nu ajut nici eu pe nimenea. Lumea neîncetat se 
întoarce, şi nu ştii azi ce-o să-ţi aducă ziua de mâine. S’au 
văzut regi şi împăraţi care au avut nevoie de ajutorul ce¬ 
lui mai mic dintre supuşii lor. Pentru aceia, când vezi pe 
cineva necăjit, gândeşte-te că şi tu poţi ajunge aşa. Tare 
te-ai bucura atunci să-ţi vie altul în ajutor! Deci, fă şi tu 
celui în necaz şi durere tot aşa cum ai dori să ţi se facă 
ţie, când ai fi în starea lui. Tot aceia ce voiţi să vă facă oa¬ 
menii vouă, faceţi şi voi lor! 

înţelepciunea Dumnezeiască a Mântuitorului a văzut că 
nu poate fi trai liniştit şi paşnic între oameni, decât dacă 
fiecare se va purta cu altul, aşa cum ar voi ca şi altul să 
se poarte cu dânsul. Să ne iubim unii pe alţii, ca într’un 
gând să mărturisim! se roagă preotul în biserică, adică 
acelaş cuget al dragostei creştine să ne însufleţească pe 
toţi. Mai cu seamă printre noi. Fraţilor, ar trebui ca aceste 
cuvinte să . 3 împlinească. Căci dacă toţi creştinii nu al¬ 
cătuiesc decât o familie, cu atât mai mult locuitorii unui 

aceluiaş sat sau oraş. Ei aii acelaş păstor; se adună în 
aceiaşi biserică, se âşează la aceiaşi masă curată a Sfin¬ 
tei împărtăşiri, ca apostolii la Cina cea de taină, şi aud 
aceiaşi învăţătură. Apoi, dacă este aşa, creştinii, trăind 
la un loc, n’ar trebui să fie decât o inimă şi un suflet. 

Câtă întristare pentru Dumnezeu care ne-a făcut, care 
ne ţine, ne iubeşte şi ne strânge la pieptul tău de părinte, 
de a vedea cum noi ne sfâşiem unii pe alţii, ne lovim şi 
căutăm a ne face rău! 

Tu ai prins viţelul vecinului în porumbul (păpuşoiul) 
tău şi cauţi să-i iei de douăzeci de ori mai mult decât pa¬ 
guba făcută. Vecinul tău, când vede asta, îţi poartă Sâm¬ 
betele şi la timp potrivit îţi şi dă foc casei. 

Doamne, ţi se face negru înaintea ochilor, când te’ gân¬ 
deşti la astea! Omul e făcut după chipul şi asemănarea 
lui Dumnezeu; tu insă lucrezi, parcă ai avea pe diavolul 
de părinte! 

Apoi nu stau vitele mai presus decât noi, când oamenii 
lucrează aşa? De o mie de ori da! 

Ia închipuiţi-vă un om care de atâtea ori a ţinut în braţe 
şi pe genunchi pe copiii săi mici. Ce trebuie să simtă ei 
când, după ce i-a crescut, îi vede certându-se, urându-se, 
fugind unul de altul, clevetindu-se, şi multe altele? Inima 
acestui părinte nu s’ar ^sfâşia oare, chinuită de această 
tristă privelişte? 

Tot astfel este cu Dumnezeu, care se întristează, El 
care de mii de ori este mai duios şi mai iubitor decât cel 
mai bun dintre părinţi. 

Oare, Fraţilor n’avem noi nimic mai bun de făcut aici 
pe pământ decât să ne luptăm între noi şi să ne ruinăm? 
Noi suntem ca nişte drumeţi plini de grijă, îngrămădiţi 
întro luntre, pe o mare turburată în mijlocul furtunii. In 
loc de a ne uni silinţele, a împreuna lucrările noastre pen¬ 
tru a scăpa de pericolul care ne ameninţă, noi ne ocărim, 
ne certăm, ne lovim. Iar prin îmbrâneirile şi frământările 

noastre, prin zbuciumul luptei, barca pe care plutim, se 
clatină şi se răstoarnă. Care e urmarea? Urmarea e că 
barca şi călătorii, totul ajunge prada valurilor. Aşa sun¬ 
tem şi noi pe lume, prada nenorocirilor de tot felul, iz¬ 
vorâte din patimile şi rele noastre apucături. Ce aţi spune 
voi dacă din înălţimea unei stânci aţi privi luntrea, de 
pildă, pe valuri? Ce milă nemăsurată ar cuprinde sufle¬ 
tul vostru! 

Aceasta este, Fraţilor, povestea mai a tuturor. In loc 
să se înţeleagă şi să lucreze împreună, pentru a străbate 
marea furtunoasă a vieţii şi a ajunge cu fericire la lima¬ 
nul veşniciei, în loc fle a uni şi întări lucrul lor, ei se slă¬ 
besc şi se lovesc unii pe alţii. Ei caută să se piardă unul 
pe altul, şi unde ajung? Ajung în prăpastia veşnică, când 
erau meniţi pentru locuri mai bune. Cine din voi este care 
să zică că lucrurile se întâmplă altfel? Care dintre voi n’a 
văzut că oamenii işi duc viaţa în acest chip nevrednic? 

Sunt, Fraţilor, familii întregi, care se duşmănesc din 
tată în fiu. Unul din familia asta ucide pe altul din fami¬ 
lia cealaltă, şi atmici şi astă familie se crede datoare să 
omoare şi ea pe unul din familia cealaltă. Ce cumplită orbi¬ 
re pe inimile şi minţile oamenilor! Oare cum nu văd ei, că, 
în loc de bine, izvorăşte numai răul, când lucrează aşa? 
Şi veţi găsi uneori oameni de aceştia care ţin toate po¬ 
runcile Bisericii, posturi, rugăciuni, se mărturisesc, se îm¬ 
părtăşesc. Când însă e vorba să dovedească credinţa lor 
în fapte şi prin învăţătura bisericească, li se pare că nu e 
nevoie. 

Omul e orbit şi rătăcit! Cine ţi-a dat ţie chezăşia că ai 
să te mântui făcând răul? Oare Biserica îţi porunceşte nu¬ 
mai să posteşti şi să te rogi, şi încolo să lucrezi de capul 
tău? Au oare n’aţi auzit cele ce a spus Sf. Apostol Iacov 
că credinţa fără fapte eşte moartă? 

Şi Sf. Apostol Pavel tot aşa zice, că pot să am toate 
darurile, dar, dacă dragoste n’am, nimica nu sunt (I Co- 

rinteni, 12, 3). Auziţi, Fraţilor? Fără fapte, credinţa este 
moartă, iar fără dragoste, nimica nu sunt. Cum crezi tu 
că ţi-ai îndeplinit datoriile către Dumnezeu, când le înde¬ 
plineşti numai pe. de-asupra ? Inima neagră şi plină de 
venin pe veşnicie rămâne osândită, oricât vei momi ochii 
oamenilor cu îndeplinirea legii numai pe de-asupra. 

De aceia deschideţi inima la dragostea creştinească, a- 
lungaţi, Fraţilor, alungaţi departe de voi tot ce o pătează. 
Nu lăsaţi loc pentru ura drăcească şi cănească împotriva 
aproapelui, căci cumplit păcat este. Priviţi la Evreii cari 
rătăcesc în lungul şi largul lumii fără odihnă şi adăpost, 
fără ţară- şi stăpânire din neamul lor. N’au vrut să audă 
de dragostea creştinească, ci de patima oarbă, şi iată că 
acum patima îi urmăreşte peste tot locul. 

Să ne iubim, deci, unii pe alţii, să ne facem bine unii 
altora. Să oprim buzele noastre de a rosti vreo vorbă rău¬ 
tăcioasă, vreun cuvânt grăitor de rău sau vreo judecată 
nedreaptă. 

Tu însă pentru ce judeci pe fratele tău, sau pentru ce 
dispreţueşti pe fratele tău? Căci toţi vom sta înaintea ju¬ 
decăţii lui Hristos Domnul. Da, Fraţilor, cu toţii vom veni 
înaintea celei din urmă judecăţi. Pentru aceea, când osân¬ 
dim pe fraţii noştri, să nu mergem mai departe de ceiace 
vedem. Şi chiar pentru ceiace vedem, să ne aducem amin¬ 
te că deseori ne putem înşela. Inima omului este o prăpas¬ 
tie fără fund, în care numai Dumnezeu se poate scoborî 
şi ceti fără greşală. Cât pentru noi, cu greu putem vedea 
mai mult decât întunerec. Deci, să nu judecăm pe Fraţii 
noştri, pentrucă ne putem înşela, ci mai mult să învăţăm 
noi din faptele şi întâmplările altuia. 

Noi deseori ne putem amăgi, şi cine ştie dacă acest pă¬ 
cătos şi netrebnic, pe care azi eşti ispitit să-l despreţu- 
ieşti, nu va ajunge într’o zi un om de bine, prin căinţa din 
inimă curată? Lucruri de acestea s’au întâmplat şi se mai 
pot întâmpla. 

Ştim foarte bine, Fraţilor, că patima întunecă mintea. 



366 


De multe ori, mai nu deosebeşti binele de rău. Turbura- 
fcu-s’a întru mânie ochiul meu, sufletul meu, zicea David. 
(Psalmul 30, 9). Ca s’au turburat de mânie ochii mei. (Iov 
17, 7). Dacă oamenii ar judeca puţin, n’am vedea neamuri 
întregi vătămându-se unele pe altele şi împreună mer¬ 
gând la perzare. 

Ia spuneţi, Fraţilor, când doi oameni se duşmănesc, 
care e cel mai bun mijloc de a stinge duşmănia? Unul, 
din duşmănie, împuşcă porcul vecinului. Acesta, la rândul 
său, caută să facă celuilalt un rău mare. Care însă e mij¬ 
locul de a împiedeca creşterea duşmăniei? Unul singur, 
Fraţilor: iertarea. Ţi-a făcut răul? lasă-1 în plata Dom¬ 
nului, şi toată duşmănia s’a stins. Dar aşa, el îţi face rău, 
tu rău, unul altuia rău, şi răul nu se mai sfârşeşte în vecii 
vecilor. Pentru ce aceasta? Pentrucă mânia orbeşte min¬ 
tea. Dacă cel ce-ţi voieşte răul ţi^a făcut pagubă şi l-ai 
iertat, ai rămas numai cu această pagubă; de nu, şi tu ai 
să-i faci rău, şi el iar ţie, şi paguba are să-ţi fie neîncetată. 

Aşa judecă omul cu minte, Fraţilor. Când duşmanul tău 
şi-a căpătat iertarea dela tine, n’o capătă aşa uşor dela 
mustrarea lui de cuget, care este călău pentru tot omul 
nedrept. 

V’aţi gândit vreodată la traiul omului care, în loc de 
dragoste creştină, trăeşte cu răzbunare în suflet? Orice 
faţă nouă îi aduce bănuială, orice zgomot îi aduce frică. 
Dacă porneşte la drum, trebuie să se teamă de cursele ce¬ 
lui ce îi poartă Sâmbetele. Este nevoit să-şi cheltuiască 
din veniturile sale, pentru întreţinerea slugilor, ca să-l a- 
pere. Trebuie să dea totdeauna daruri la credincioşii de 
aproape, care să-i dea de veste; să împartă hrană la 
făcători-de-rele, care să facă prădăciune în averea duş¬ 
manului său; trebuie să tot hrănească la guri, care nu se 
mai satură, fiindcă văd nevoia care o are de dânşii. 

V’am spus şi iar vă spun, Fraţilor, că zilnic se văd duş¬ 
manii care pustiesc casele, risipesc moştenirile părinţilor, 
adunate cu sudori, şi împrăştie neamuri scumpe. Atunci, 

cum pot trăi acei ce, în loc de dragostea creştinească, pun 
răzbunarea? Cum pot duce o viaţă aşa de ticăloasă, în care 
din toate părţile vine numai rău şi de nicăieri bine? 

Vedeţi foarte bine că, pe lângă răul făcut duşmanului 
tău, ţi-ai făcut şi ţie unul mai mare. Tu ai împuşcat vita 
vecinului, iar de acum înainte nici tu n’ai să mai ai noapte 
liniştită de grijă ca şi el să-ţi aprindă casa. 

Ce viaţă este aceasta? Oricum ar fi, nu este viaţă de 
om cum se cadg şi cu mintea în cap, viaţă de om, care, 
mai înainte de a face ceva, se gândeşte unde va ajunge. 

Şi pentru ce toate acestea? Pentrucă răutatea oame¬ 
nilor nu vrea să ştie de cuvintele Mântuitorului: Iubiţi pe 
duşmanii voştri (Matei 5, 44), şi tot ce voiţi să vă facă oa¬ 
menii vouă, faceţi şi voi lor (Luca 6, 31). Dragostea creş¬ 
tinească, Fraţilor, este leacul tuturor relelor noastre. Da¬ 
că oamenii s’ar iubi într’adevăr unul pe altul, am scăpa de 
nenumărate rele. Viaţa omului e destul de încărcată de 
lucrul zilnic; nu trebuie s’o mai încărcăm şi noi cu pa¬ 
timile noastre. Ajunge zilei răutatea ei (Matei 6, 34), zice 
Mântuitorul, nu mai puneţi şi voi alte răutăţi şi greutăţi. 

Râurile se varsă şi înneacă câmpurile, grindina cade şi 
strică sămănăturile, focul mistuie lucrurile adunate cu 
multă osteneală. Vedeţi că omul are de luptat cu multe. Nu 
trebuie să se mai muncească şi cu greutăţile lui însuşi, ca¬ 
re izvorăsc din răutatea şi orbirea lui pătimaşă. 

Dacă are de luptat cu multe în viaţă, să mai lupte şi 
cu duşmănia semenilor săi? Nu e mai bine să fie umăr la 
umăr cu toţii, şi astfel, cu mai multă putere, să lupte pen¬ 
tru alungarea nevoilor? 

Nu credem să zică cineva că e mai bine să trăiască în 
duşmănie. Lucrurile acestea, Fraţilor, sunt aşa de adevă¬ 
rate, că nu mai au nevoie să fie dovedite. Ele sar în ochi. 

De ce atunci oamenii nu urmează învăţături aşa de fru¬ 
moase şi care sunt mărgăritarele legii creştineşti? Pen¬ 
trucă duşmănia întunecă mintea, şi cine lucrează din duş¬ 
mănie nu se mai poate zice că lucrează cu mintea. 

Dar tot mijlocul de a scăpa de nenorocirea duşmăniei 
este: a ierta. Iertarea, izvorâtă din dragostea creştineas¬ 
că, e unt-de-lemn pus peste rană. 

Ţi-a făcut duşmanul tău rău? Lasă-1 să rămâie cu răul 
lui! Tu iartă şi atunci nu mai are de ce să se mai răzbune 
pe tine. Ce e de mirat e că nu vor să ierte tocmai ceice şi 
ei au nevoie de iertare. Cine poate spune că n’are nevoie 
de iertarea lui Dumnezeu? — Nimenea. 

Apoi, dacă tu ai trebuinţă de iertarea dumnezeiască, 
cum ai s’o capeţi, când nici tu n’o dai altuia? Sunteţi în¬ 
credinţaţi de iertarea lui Dumnezeu, când nu voiţi să ier¬ 
taţi pe duşmanul vostru? Cu ce obraz vei cere milă, când 
tu n’ai? 

Dintre toţi oamenii, nici unul nu iartă mai greu decât 
acel care singur are nevoie de iertarea lui Dumnezeu. De 
mirat lucru! Oamenii sfinţi, care n’au mare nevoie de ce¬ 
rut iertare, fac cu totul altfel. Ei binecuvintează pe cei 
ce-i blastămă şi răsplătesc pe batjocoritorii lor, fiindcă se 
gândesc că şi Dumnezeu se va purta tot aşa de aspru cu 
dânşii, cum şi ei s’au purtat cu aproapele lor. Şi noi, ne¬ 
norociţii păcătoşi, care oricând suntem vrednici de pedeap¬ 
sa iadului, dacă Dumnezeu nu s’ar milostivi, — noi nu 
voim să auzim de pace şi iertare? Nu este nimic care să 
ne mulţămească, nicio putere care să ne mişte? , 

Spuie Dumnezeu, apostolii şi sfinţii neîncetat, înveţe-ne 
învăţătura cea bună, — noi tot nesimţitori rămânem? 
Sânge, sânge voim. Dorim moarte, dorim sfârşitul duşma¬ 
nului nostru, sau, dacă nu mai mult, căutăm să-i facem 
cel mai mare rău. Ah, creştini, creştini Fraţii mei întru 
Hristos! Vom fi oare aşa de neînţelepţi, într’o învăţătură 
aşa de înaltă, cum e dragostea creştinească! E cu putinţă 
oare să dărâmăm tot binele nostru, numai pentru a mul- 
ţărni simţirea aceasta josnică a răzbunării? Nu te gân¬ 
deşti ca duşman îţi faci pe Dumnezeu, îţi închizi raiul, şi 
îţi deschizi iadul? 

Să luăm mai bine o sfântă hotărâre în Biserica lui Hris- 
tos! Să ne aruncăm la picioarele lui ude de sânge şi să ne 
hotărâm a-i urma învăţăturile, nu numai cu cuvântul, ci 
şi cu fapta. 

Da, da, Fraţilor, veniţi la picioarele Mântuitorului şi cu 
sângele său vărsat pentru noi, să scriem cerescul cuvânt 
al iertării. Veniţi, Fraţilor, să punem, dinaintea crucii sa¬ 
le toate ocările pe care le-am primit sau le vom mai primi. 
La picioarele crucii sale să arătăm că uităm tot. Aci să 
jertfim dispreţul, aci să ucidem ura noastră pe vecii ve¬ 
cilor. 

Doajnne, Doamne! măcar că cu greu ne lipsim de plă¬ 
cerea pe care răzbunarea ne-o făgăduia, totuşi ne supu¬ 
nem cuvintelor tale. Dacă nimenea nu ne cere iertarea, noi 
o vom da, iar dacă altcineva ne-o dă, noi o primim. Iar- 
tă-ne Doamne, cu mila cu care noi iertăm greşiţilor noş¬ 
tri, iar, când păcatele noastre ne-ar apăsa dinaintea în¬ 
fricoşatei tale judecăţi, fii apărătorul nostru, fii Părintele 
nostru care ne ocroteşte! 

Fraţilor, această rugăciune izvorâtă din adâncul inimii, 
s’o punem dinaintea chipului blajin al Mântuitorului. Ci¬ 
ne între voi este care să nu se întovărăşească la această 
rugăciune? De e^te cineva, să spue pentruca chiar sângele 
Mântuitorului, să scrie hotărârea veşnicii sale osândiri. 

Deci, Fraţilor, strânşi cu toţii în sânul sfintei Biserici, 
ca corăbierii în fundul corăbiei purtate de valuri, să lup¬ 
tăm împotriva furtunii acestei vieţi! Furtună este duşmă¬ 
nia, furtună răzbunarea, furtună ura, furtună toate păca¬ 
tele care turbură viaţa omenească. In dragostea creşti¬ 
nească găsim pacea dorită. Să ne iubim cu iubire curată 
şi toată furtuna va pieri dintre noi. Mai înainte de a lua 
ochii dela chipurile sfinte ale Mântuitorului şi ale sfinţi¬ 
lor, mai înainte de a îndrepta paşii noştri spre casă, să 
ne îmblânzim sufletu) prin aceste sfinte şi mântuitoare 
învăţături! Amin. 


24 



Predica la Duminica 


XVI dupâ Rusalii 

Dacă cineva nu voieşte săl 
lucreze, nini să nu mănânce. 
II Tesalonicieni, III, 10. 


Despre lene. 


Fraţilor, 

Ca nişte pietre nestimate ni se desfăşoară dinaintea o- 
chilor tot felul de învăţături în slujba dumnezeiască, care 
de care mai frumoase. Ne-am păgubi mult dacă, stând de¬ 
parte, nu ne-am apropia de dânsele ca să le pricepem şi 
să ne împărtăşim, din dulceaţa lor. 

Iată, Sf. Evanghelie de astăzi este un fel de peatră ne¬ 
stimată, un mărgăritar la care vă îndemn să veniţi spre 
a vă bucura de strălucirea lui. 

Ce ne spune azi glasul blând al Mântuitorului?... Că un 
om, plecând departe, a chemat slugile lui şi le-a încredin¬ 
ţat averea sa. Iată-1 însă după un timp înapoi cerând so¬ 
coteală slugilor de chipul cum au îngrijit ce le-a încredin¬ 
ţat, Trei slujitori erau; cei doi dintâi au lucrat ce le dă¬ 
duse stăpânul şi au dobândit de două ori pe atât. Cel de 
al treilea n’a lucrat nimic: el a îngropat în pământ banul 
dat de stăpân şi în urmă, a stat cu mânile în sân. Cei doi 
dintâi au fost lăudaţi şi răsplătiţi, cel din urmă mustrat 
şi pedepsit. 

Aceasta este o pildă, Fraţilor. După cum coaja nucii o 

sfărâmi ca să scoţi miezul, aşa să cercetăm şi noi, pilda 
aceasta ca să scoatem învăţătura ce ne priveşte. 

Cum stăpânul a dat bani slugilor sale, aşa a dat şi Dum¬ 
nezeu daruri oamenilor. Unuia i-a dat puterea cuvântului 
ca să înveţe pe alţii, altuia i-a dat priceperea la meşteşug, 
altuia priceperea la luptă, altuia priceperea la călăuzit co¬ 
rabia pe apă. Toţi aceştia şi-au ales îndeletnicirile aşa după 
cum i-a înzestrat Dumnezeu. Unul s’a făcut învăţător, al¬ 
tul fierar sau lemnar, altul ostaş, altul corăbier. Fiecare 
se foloseşte în viaţă de ce i-a dat Dumnezeu. Se întâmplă 
însă că pe unii Dumnezeu îi înzestrează bine, dar ei ţin 
darul în pământ, ca slujitorul cel rău. O lene periculoasă 
îi ţine ţintuiţi pe loc şi nu seamănă în pământ zestrea dată 
de Dumnezeu. Dar cum stăpânul a răsplătit pe slujitorii 
buni şi a pedepsit pe cel leneş, aşa va face şi Dumnezeu: 
va cere socoteală de tot ceiace a încredinţat oamenilor. 

Aşa e pe lume, Fraţilor. Nu e om care să nu se priceapă 
la ceva sau care să nu ştie să lucreze ceva. Cu niciunul 
Dumnezeu n’a fost zgârcit, dar te întristezi când pe unii 
îi vezi că sunt zgârciţi cu ei înşişi. Nu lucrează aşa cum 
se pricep, stau într’o trândăvie urîcioasă şi dezgustătoare, 
din care numai ei perd, căci şi sufletul se moleşeşte din 
pricina lenii, şi trupul sufere de sărăcie. 

Cel leneş e şi sărac. Cum poţi să numeşti pe aceşti oa¬ 
meni decât zgârciţi cu ei înşişi? Sunt săraci, fiindcă sunt 
leneşi. Dacă ar lucra, ar avea. Cum zgârcitul se îngreuia¬ 
ză să dea altuia, aşa şi leneşul se îngreuiază să puie mâna 
la lucru ca să-şi dea sieşi. 

Să vorbim mai mult despre acest păcat şi despre peri¬ 
colele la care împing pe om, ca să ieşim pe deplin lumi¬ 
naţi şi să nu ne ispitim a urî lucrul, ci să urâm trândăvia. 

Fraţilor, 

Sfintele Scripturi de mii şi mii de ani ne spun că trân¬ 
dăvia a învăţat o mare răutate (Sirah 33, 29), iar Sfântul 

Ioan Gură de Aur ne spune că Dumnezeu a vrut ca omul 
să nu fie lipsit de grija lucrului. Dacă el ar fi cu totul scu¬ 
tit de lucru, atunci, bucurându-se de multă odihnă, uşor 
ar fi căzut în lene. Dar lucrând, îi era mai uşor să fie în¬ 
ţelept 1 ). De aici noi tragem învăţătura că, chiar atunci 
când noi am trăi în belşug şi fără grijă; zilei de mâne, 
chiar atunci când n’avem nevoie de lucru spre a trăi, nu 
trebuie să dispreţuim acest lucru şi să fugim de dânsul, 
ci să ne folosim de el ca păstrătorul bunei noastre stări, 
ca nu cumva trândăvia să ne înveţe vreo mare răutate. 

Noi însă nu putem să ne lăudăm că am fi în aşa belşug, 
încât n’am avea nevoie de lucru. Dacă munca este folosi¬ 
toare celui ce are, cu cât mai mult celui ce n’are. Cel cu¬ 
prins trebuie să muncească, ca să nu-1 cuprindă gândurile 
rele. Cel fără stare trebuie să lucreze şi pentru aceasta, 
şi ca să-şi câştige traiul. 

Legea creştinească, prin care totul este uşurat, îmbună¬ 
tăţit, îndulcit şi desăvârşit, ne îndeamnă la lucru prin a- 
ceste cuvinte : In toate arătându-ne servitori ai lui Dum¬ 
nezeu prin mare statornicie în năcazuri, în nevoi şi strâm¬ 
torări..., în munci (1 Corinteni 6, 4-5). Iată, deci, că şi prin 
muncă ne putem arăta servitori ai lui Dumnezeu. Dacă 
munca este ceva de care nu te poţi lipsi, priveşte-o nu ca 
pe o nevoie oarbă, ci ca un aşezământ al înţelepciunii ne¬ 
sfârşite a lui Dumnezeu în viaţa omenească. Şi dacă este 
aşa, primeşte munca, nu ca şi cum ai fi îmboldit, ci cu o 
pornire de supunere la voinţa lui Dumnezeu. Şi dacă mun¬ 
ca îţi este dată de alt om, îndeplineşte-o, nu numai pentru 
om, ci şi pentru Dumnezeu, nelucrând numai înaintea o- 
chilor, ca şi cum ai căuta să placi oamenilor, zice Aposto¬ 
lul, ci ca servitori ai lui lisus Ilristoş care fac voia lui Dum¬ 
nezeu din adâncul sufletului (Efeseni 6, 6). Chiar dacă 
cineva vă încarcă cu lucrări grele şi lungi, daţi lui Dum¬ 
nezeu jertfa răbdării. Dar dacă nimic nu vă îndeamnă la 
lucru, voi cu atât mai uşor puteţi să vă arătaţi servitori 

1) Tâlcuire la Cartea Facerii. 

ai lui Dumnezeu, în munca săvârşită pentru binele seme¬ 
nilor voştri. Munca pentru binele aproapelui este o adevă¬ 
rată lucrare pentru Hristos, după cuvântul său: Intru cat 
aţi făcut unuia dintre aceşti mai mici, mie aţi făcut (Ma¬ 
tei 25, 40). 

Viaţa Mântuitorului ne dă cea mai frumoasă pildă de 
viaţă petrecută in lucru. Şi este pildă nu numai prin lu¬ 
crul său, ci şi prin aceea că totul este lucrat cu măsură, şi 
tocmai asta ne trebuie nouă, Fraţilor. La noi mulţi oa¬ 
meni muncesc, dar ceiace trebue să facă este munca po¬ 
trivită, măsurată. Mulţi se istovesc într’o muncă apăsă¬ 
toare şi pe urmă, pe cât au muncit, se lăfăiesc într’o lene 
fără seamăn. Dacă întrebi pe unul, zice: mi se cuvine, c’am 
muncit. 

Nimenea nu zice ba, dar oare de asta ai muncit, ca să 
cheltueşti în lene tot ce ai adunat? Va să zică, ţie nu-ţi 
era de muncă, ci ca să ai cu ce te hrăni în vremea cât vei 
sta în lenea cea dobitocească! Şi când te apuci iar de lu¬ 
cru? Când ţi s’a sfârşit hrana? Apoi asta nu înseamnă 
dragoste de muncă, ci trândăvie ruşinoasă. Celce iubeşte 
munca nu aşteaptă să-l îmboldească foamea şi alte nevoi, 
ci aleargă la dânsa cu sufletul voios şi cântând, ca la o bi¬ 
nefacere pentru trup şi pentru suflet. Şi, Doamne! mulţi 
mai sunt din aceştia, care socotesc munca bună numai 
pentru gură! 

Câţi oameni, dela nimic, s’au ridicat prin stăruinţa lor, 
prin munca fără preget şi au ajuns sus de tot! Dacă ar fi 
muncit numai pentru gură, ce-ar fi fost? 

Aşa, prin muncă însă, ei au mulţămirea de a-şi vedea 
pe urmaşii lor în fericire, au uşurinţa de a-i creşte în fri¬ 
ca lui Dumnezeu, cu putinţa de a lucra pentru binele to¬ 
varăşilor lor, şi prin asta pentru mântuirea sufletului. Pot, 
de asemenea, să îndeplinească fapte plăcute lui Dumnezeu, 
care să le dea fericirea lor şi urmaşilor. 

Pentru aceia, Fraţilor, tot omul care munceşte, numai 

când nu poate altfel, tot leneş se numeşte. Tot omul care, 
când te miri ce bruma a prins, despreţueşte munca, este 
trândav şi nevrednic de numele de creştin, căci creştinul 
nu are voie să fie leneş. 

Mai este ceva care se leagă cu lenea şi pe care nu vreau 
să nu-1 ştiţi. Românul nostru munceşte de la dezgheţ şi 
până la îngheţ. Dar de cum dă iarna şi până la dezgheţ, 
până înprimăvara, ce face? Cea mai mare parte şed. Aci 
e buba, Fraţilor. A munci vara şi a mânca iarna este ca 
şi cum cel ce două zile munceşte, una bea şi mănâncă, şi 
iar se apucă de muncă, cum nu mai are. Toată deosebirea 
este că aceştia muncesc câteva zile, iar apoi se lenevesc 
tot câteva zile, pe când ceice muncesc vara şi stau iarna, 
muncesc cu lunile şi se lenevesc tot cu lunile. Aceştia a- 
dună lenea la un loc şi o ţin apoi câteva luni. 

Nici aşa nu e bine, Fraţilor, fiindcă atunci nu de dragul 
lucrului ai muncit, ci numai ca să ai de hrană în timpul 
lenii din iarnă. Asta însă este muncă de nevoie. Apoi să 
ştiţi, Fraţilor, că tot ce e făcut de nevoie, de silă, nu cu 
toată inima, nu-i plăcut şi primit la Dumnezeu. Nu se poate 
zice: Nu muncesc iama, că pământul e îngheţat. Nu, fi¬ 
indcă nu este numai muncă a pământului. Numai ceice nu 
caută nu găseşte şi numai ceice nu vrea să ştie nu ştie, 
căci zice Mântuitorul: căutaţi şi veţi afla, bateţi şi vi se 
va deschide (Matei 7, 7). Cu chipul acesta, te vei feri de 
păcatele pe care le aduce lenea, iar starea ta va creşte, 
şi vei putea îngriji mai bine şi de trupul şi de sufletul tău. 

In timpul lenii., la care mulţi se dedau iama, mintea nu 
poate sta leneşă. Ea merge pe dealuri şi coclauri, zboară 
prin toate părţile şi atunci, neavând ce face, începe a urzi 
la socoteli, ce să facă şi ce să dreagă. Trupul poate sta le¬ 
neş, mintea însă nu e chip s’o ţii încătuşată. Dar ceiace 
face ea sunt mai mult urzeli drăceşti. In timpul lenii se 
nasc toate gândurile rele. Neavând de lucru, omul se apu¬ 
că să le îndeplinească. Toate tâlhăriile şi uciderile aşa sunt 

ticluite, în ceasurile de trândăvie, fiindcă în cele de hărni¬ 
cie gândul trebuie să fie aţintit la lucru. In timpul de hăr¬ 
nicie toată mintea este nelipsită dela lucru. Cum însă omul 
se dă lenii, nu odihnei, mintea dă fuga la sfaturile diavo¬ 
leşti. Acolo se clocesc socotelile cele negre, răzbunările ce¬ 
le sângeroase, jăfuirile cele cumplite. Pentru aceasta Sfin¬ 
tele Scripturi spun că trândăvia învaţă multă răutate. 

Hărnicia se aseamănă cu un ciur, care neîncetat cerne 
şi depărtează de om tot praful şi necurăţia. Cum a stat 
ciurul, adică cum omul s’a dat lenii, îndată praful şi necu¬ 
răţia iar vin pe capul omului. 

Să nu amestecaţi lenea cu odihna. Este mare deosebire 
între amândouă. Odihna este ceva prea trebuincios, şi noi 
lege avem ca şase zile să muncim, iar a şaptea să ne odih¬ 
nim. Afară de acestea, mai sunt sărbătorile, în care nu 
este iertat omului să puie mâna la lucru, ci să se înalţe 
cu mintea la Dumnezeu. Priviţi încă înţelepciunea lui Dum¬ 
nezeu în aceia că, după o zi de muncă, a pus o noapte de 
odihnă. Nimenea nu se odihneşte mai bine decât cel ce a 
muncit. 

Iată, dar, cum odihna se vede aşezată de Dumnezeu, 
lenea însă nicăieri nu-şi găseşte loc. Pe Mântuitorul îl gă¬ 
sim întrebuinţându-şi timpul spre cinstea lui Dumnezeu, 
Tatăl său, şi spre marea lucrare a răscumpărării noastre. 
El se dedă lucrului din cei dintâi ani în casa lui Iosif: din 
tinereţea mea sunt în munci, (Psalmul 88, 16), zice Da- 
vid proorocul. Cei din urmă ani, apoi, Mântuitorul şi i-a 
petrecut învăţând popoarele. Pentru aceasta el a străbătut 
toată ţara evreiască, cu tot felul de osteneli: fiind ostenit 
de drum, zice Sf. Evanghelist Ioan despre Mântuitorul 
nostru (Ioan 4, 6). In timpul nopţii, care este timpul odih¬ 
nei după munca zilei, El se suie pe munţi şi în deserturi, 
pentru a se deda la sfânta lucrare a rugăciunii: a petrecut 
noaptea în rugăciune către Dumnezeu, zice Sf. Evanghe¬ 
list Luca (6, 12). Prea-măriţi deci pe acest dumnezeesc 
Mântuitor, totdeauna dedat la lucrul mântuirii noastre! 

Mărturisiţi-i toată dragostea şi toată mulţămirea la ve¬ 
derea tuturor muncilor pe care le-a suferit pentru noi. Ve¬ 
derea acestor mari pilde să ne însufleţească a lovi fără ră¬ 
gaz în periculoasa pornire spre trândăvie. 

Fraţilor, uitaţi-vă că, după cum un pământ nelucrat, 
oricât de bun ar fi, nu poate să crească decât spini şi ciu¬ 
lini, tot aşa inima noastră, dacă nu este lucrată printr’o 
muncă neîncetată, nu poate să ne aducă decât apucături 
rele şi vrednice de osândă. Aceasta e ceiace ne spune Sfân¬ 
ta Scriptură: Prin ogorul omului leneş am trecut şi prin 
via bărbatului nebun, şi iată urzicile umpluseră totul şi 
faţa iui spinii o acoperiseră (Proverbe 24, 30-31). 

Priviţi, Fraţilor, cât de folositoare este pentru tot omul 
viaţa muncitoare. Munca este scutul inimii noastre împo¬ 
triva săgeţilor diavolului. Prin muncă ne mântuim de toa¬ 
te gândurile supărătoare şi de cursele duşmanilor noştri. 
Un om muncitor este ca o cetate bine păzită, care toate 
drumurile spre dânsa le are bine închise şi duşmanul nu 
poate să intre. Aceasta este marea înştiinţare a fericitu¬ 
lui Ieronim: Niciun timp să nu te găsească leneş, căci le¬ 
nea este duşmana sufletului şi mormânt omului viu. Fie¬ 
care a încercat singur adevărul acestor cuvinte. Cine în 
viaţa sa n’a păcătuit din lene şi din greutatea de a se deda 
la lucru? Lenea este peirea omului viu, tot aşa după cum 
munca este un izvor îmbelşugat şi binefăcător pentru via¬ 
ţa trupească şi sufletească. Ceea ce este apa pentru peşte 
şi largul cerului pentru zburătoare, este şi munca pentru 
om. Lenea nu numai că este urâtă, ci este şi ucigătoare 
pentru mântuirea sufletului omului. Gândiţi-vă că omul le¬ 
neş este lipsit, iar lipsa îl împinge la furturi şi ucideri. 
Atunci rămâi sănătoasă, pace sufletească şi mântuire veş¬ 
nică! 

Osânda veşnică este plata leneşului, căci este leneş la 
cele bune şi harnic la cele rele. Celce nu munceşte nici nu 
trebuie să mănânce, zice Apostolul Pavel (2 Tesalonicieni 
3, 10). Dar, fiindcă el pe ca,le cinstită nu poate să mănân- 

ce, căci nimenea nu dă de mâncare unui leneş, mănâncă 
pe cale necinstită, prin jafuri. 

Orbirea omului leneş trebuie să fie de tot mare, pen- 
trucă osteneala care-1 costă pe dânsul ca să mănânce pe 
cale necinstită şi temerea pe care o încearcă, trebuie să-l 
facă a dori mai bine munca cinstită şi care nu aduce nici 
o frică după dânsa. Dimpotrivă, munca cinstită dă omului 
mulţămirea, pacea sufletului, veselia. Ziua de odihnă a- 
poi este pentru dânsul o-adevărată sărbătoare. Toate lu¬ 
crurile care se capătă cu orânduială şi muncă aduc o fe¬ 
ricire nespusă, pentrucă sunt ca un copil care îşi ia naş¬ 
tere din munca omului. 

Sf. Apostol Pavel nu se socotea vrednic să mănânce, da¬ 
că nu muncea, şi muncea făcând corturi. Toţi cei care în¬ 
tindem o mână neostenită spre o masă îmbelşugată, să 
ne gândim dacă suntem vrednici să împărţim pânea şi apa 
cu acest făcător de corturi, care îndeplinea el cel dintâi 
învăţătura dată altora. Şi o îndeplinea mai aspru decât 
alţii, nu numai prin munca apostolică a răspândirii cuvân¬ 
tului dumnezeesc, ci şi prin munca cu mâinile. Nimănuia 
pânea n’am mâncat-o degeaba, spune marele Apostol, ci 
cu osteneală şi trudă, noaptea şi ziua lucram, ca să nu în- 
greuiem pe cineva din voi (1 Tesaloniceni 3, 8). Dar celce 
nu este vrednic să mănânce cu Apostolul Pavel, fără în¬ 
doială, nu va fi vrednic să mănânce nici cu Iisus Hristos, 
Domnul nostru, la masa sa, în împărăţia sa. 

Deci, Fraţilor, să scuturăm cu putere trupul nostru, ori- 
decâteori lenea caută să năpădească într’însul. Să iubim 
lucrul, să facem ceva folositor! Celce nu are nevoie pen¬ 
tru sine şi ai săi să facă din dragoste pentru alţii, după 
îndemnarea Apostolului, ca, nu numai să gustăm hrana 
pământească cu mulţămire, dar să ne bucurăm la sfârşit 
şi de masa nemuririi, după îndemnul Mântuitorului Hris¬ 
tos: Eu vă pregătesc împărăţie, precum mi-a orânduit 
Părintele meu, ca sa mâncaţi şi să beţi la masa mea, în 
împărăţia mea (Luca 22, 29-30). Amin. 



Predica la Duminica XVII dupâ Rusalii. 

Femeia Cananiancă şi stăruinţa în credinţa. 


O femeie! mare este credinţa 
ta! Fie ţie precum voieşti! 

Matei 15, 28. 


I. 


Fraţilor, 

Domnul Hristos, împrăştiind între oameni cuvântul bu¬ 
nei învăţături, şi-a mărginit lucrarea sa mai mult în ho¬ 
tarele neamului evreiesc. Abia în puţine rânduri a venit 
El în apropiere de oameni care nu erau dintre Evrei, dar 
care, cu toate acestea, au arătat mare credinţă în faţa 
lui, mai mare chiar decât a multor Evrei care învăţaseră 
Sfintele Scripturi. Aşa a fost un căpitan păgân, sau su- 
taş, cum îi zic evangheliştii (Matei 8, 5-13); aşa a fost şi 
femeia de care aţi auzit vorbindu-se astăzi în cetirea E- 
vangheliei. 

Mântuitorul nostru Hristos, măcar că s’a ţinut mai mult 
în hotarele neamului evreiesc, a venit de vreo câteva ori, 
până la marginea ţării Galileiei, unde locuia el, ba a tre¬ 
cut şi dincolo de hotar. Căci în cele cetite azi se spune că 
a trecut în hotarele Tirului şi ale Sidonului, adică în ţara 
de mai la miază-noapte de Galileia, care se numea Fem¬ 
eia. 

Tirul şi Sidonul erau două oraşe mari. Ceice vă aduceţi 

aminte de viaţa Sfântului Ilie veţi fi ştiind măcar de unul 
din ele, căci se vorbeşte în viaţa Sfântului de văduva din 
satul Sarepta de lângă Sidon, căreia Sfântul Ilie i-a făcut 
darul minunat de făină şi untdelemn, care să nu se mai is¬ 
prăvească. 


Ea avea o fiică bolnavă, care nu se putea tămădui. In 
iubirea ei de mamă, această femeie, care a venit la Mân¬ 
tuitorul, se va fi cercat în multe chipuri să afle uşurare 
pentru fiica ei chinuită. Fără îndoială că nu se va fi por¬ 
nit ea la drum să găsească pe Domnul Hristos până nu va 
fi cercat mai întâi cu mijloacele mai apropiate de ea să 
găsească vindecarea fetei. 

Acum însă ea se porni la drum să găsească pe Domnul. 
Ajunsese până la ea vestea că în ţara dela meazăzi (Ga- 
lileia) se află un bărbat făcător-de-minuni. Vestea aceasta 
născuse în ea nu numai nădejdea, ci chiar şi credinţa ne¬ 
strămutată că chiar şi va afla vindecarea. 

Şi, iată, pe când ea se afla pe drum, pe când poate nici 
nu se aştepta, Domnul căutat, Făcătorul-de-minuni cu chi¬ 
pul luminos, se află înaintea ei. Fie pentru a scăpa de 
scârba pe care o simţea din pricina unor Evrei răi la ini¬ 
mă care-1 urmăreau, fie pentru a învăţa că Evanghelia 
trebuie răspândită şi la păgâni, Mântuitorul a eşit din ţara 
sa şi a venit în părţile acelea mai străine şi mai pustii, un¬ 
de se putea linişti puţin. Ca şi strămoşul său David, care 
s’a dus odinioară în ţară străină (la Filisteni), pentru a 
scăpa de ura lui Saul, aşa şi pe Domnul Hristos îl vedem 
acum pe pământ străin, unde săgeţile înveninate ale vrăj¬ 
maşilor nu-1 mai puteau ajunge. 

Şi avu bucuria de a vedea aci nu numai că e departe 
de veninul Evreilor făţarnici care-1 urmăreau, ci şi de a 
găsi o credinţă cum rar se găseşte. Căci să ne gândim mai 

mult la pedecile peste care a trebuit să treacă femeia a- 
ceia, care a alergat la ajutorul Domnului. Vom vedea ce 
credinţă tare a trebuit s’o poarte pe dânsa peste toate a* 
cestea. 

Ca toţi cei din neamul său, ea se închina la cioplituri 
din peatră şi din lemn, în care credea că stă întrupat Dum¬ 
nezeu! ei. Dacă a îndrăznit să vie până la Mântuitorul stri¬ 
gând: „Doamne, Fiul lui David, miluieşte-mă“, înseamnă 
că s’a lăsat de credinţa neamului ei şi că, dela o credinţă 
mincinoasă, a trecut la adevărata credinţă. Ea s’a lepă¬ 
dat de părerile greşite care stăpâneau poporul din care 
făcea parte, a sfâşiat vraja care-i apăsa sufletul şi a pă¬ 
truns la Domnul, printre şi peste părerile lumii. 

Din ţinuturi bogate şi umblate, femeia aceasta venea în 
locuri puţin cercetate de oameni şi sărace. „Tirul era pe 
atunci un oraş bogat, măreţ, înzestrat cu multe minunăţii, 
o adevărată regină a mărilpr şi minune a lumii. Pentru ce 
amărâta mamă nu aleargă la Tir în nevoia ei? Pentrucă, 
cu toată strălucirea şi podoaba lui, Tirul nu-i putea da 
ajutorul trebuincios. Pe drumuri se găsea un furnicar o- 
menesc, dar nu se găseau sufletele care să ia aminte la 
durerea ei; se găseau chipurile cioplite'din oase de ele¬ 
fant, la care se închinau ei, în casele lor de rugăciune; 
dar nu se găsea Dumnezeul cel viu care i-ar fi putut ajuta 
în nevoie 0 . Acasă avea pe fata sfărâmară de boală, şi asta 
o alunga să treacă dincolo de hotarul neamului ei, pentru 
a căuta pe Mântuitorul. 

Iată, Fraţilor, cum de multe ori, în mijlocul mulţimilor 
de oameni, te simţi străin şi pustiu, neînţeles de nimenea 
şi lăsat fără ajutor. Lumea joacă împrejurul tău şi ha¬ 
bar n’are de ce-ţi zace în suflet şi de ce te doare pe tine. 
Aşa şi cu femeia aceasta: de şi din ţinuturi bogate şi pline 
de o lume rânduită în .toate treburile unei vieţi' îndestu¬ 
late, ea rămânea în mijlocul ei tot străină şi tot fără a- 
jutor, în ceiace o durea pe dânsa. 



Ajutorul pentru nevoile noastre, Fraţilor, nu se găseşte 
acolo unde e mai multă îndestulare şi podoabă şi unde lu¬ 
mea se desfăteazâ în toate plăcerile, ci mult mai degrabă 
în locurile mai lipsite de podoabe şi de strălucire. Că şi 
Domnul nostru s’a născut în peşteră de dobitoace, şi sfin¬ 
ţii au locuit prin peşteri şi văgăuni, şi cu toate acestea 
mai aproape a fost Dumnezeu de dânşii şi mai degrabă au 
auzit oamenii dela dânşii cuvânt de mângâiere şi de întă¬ 
rire, de care apoi şi-au amintit multă vreme şi şi-au în¬ 
dreptat viaţa. De aceia şi femeia feniciană sau canane- 
iancă, cum i se mai zice. n’a putut găsi în Tir uşurarea cău¬ 
tată, ci a alergat în locurile pustii, unde nădăjduia să gă¬ 
sească pe Domnul. 


III. 

Şi dacă dela povestea acelei femei trecem la noi şi în¬ 
trebăm sufletele noastre, poate că găsim' aceiaşi stare. 
Poate că fiecare din noi a fost ca şi Cananeianca păgână, 
cu sufletul în Tir şi în Sidon, umblând după farmecul şi 
deşertăciunea unei lumi fără Dumnezeu. Şi oare fostu- 
ne-a bine in această stare? Găsit-am ceiace trebuie ade¬ 
văratelor trebuinţe ale sufletului omenesc?... Să ne măr¬ 
turisim nouă înşine: oare nu ne-am simţit uneori îndem¬ 
naţi să ieşim din acest vârtej înăbuşitor şi să ne gândim 
la nişte înălţimi mai curate, la o lume mai bună, de unde 
suflă spre noi vânt de bunătate, de sfinţenie, de credinţă?... 

Este, Fraţilor, o lume nevăzută, a credinţei, lume pe care 
cine a gustat-o ştie că e mai bună decât orice pe pământ, 
mai cu seamă după ce a făcut încercări amare şi după ce 
a văzut cât de neputincioase sunt puterile lumii acesteia 
de a-ţi da ceiace-ţi trebuie sufletului tău. Sf. Scriptură 
spune: Gustaţi şi vedeţi că bun este Domnul (Psalm 33, 
8) şi vorbele acestea mulj; se adeveresc în viaţa omului, 
în atâtea şi atâtea încercări felurite. 

Fiecare ne putem afla în starea femeii cananeience, căci 
tot omul are Tirul şi Sidonul lui. Tot omul stă lipit de 
frământarea lumii, de crede că în asta e întreg cuprinsul 
ei şi că într’însa se află tot ce trebuie vieţii. Şi numai vin 
încercări, din care vede că greşit a cugetat, fiindcă sunt 
şi iţe mai ascunse, care nu se văd, şi cine nu le bagă în 
seamă, spre paguba lui nu le vede. Se întâmplă de vin a- 
sura ta boală sau lipsă sau altă nenorocire, şi deodată te 
trezeşti cu ce nici n’ai gândit. Atunci unde-ţi vei uşura 
inima şi unde vei alerga după mângâiere şi ajutor? „In 
casa ta nu, căci acolo e grijă şi mâhnire; afară în lume nu, 
fiindcă şi aici e numai suspin şi amar; la alţi oameni nu, 
pentrucă şi ei au alte nevoi şi niciun om nu poate mântui 
pe altul“. Atunci unde? unde vei găsi drumul nou pe ca¬ 
re trebuie să-l baţi? 

Şi iată, că dacă cu împrejurările de atunci n’ai putut 
izbândi, trebuie să ieşi din graniţele strâmte ale fiinţei 
tale, din graniţele lucrurilor pe care le-ai văzut şi le ştii, 
de unde au venit asupra ta grijile celemari. Ieşi din aceas¬ 
tă ţară a Tirului, în care de multe ori ai suspinat, şi pri¬ 
veşte spre o ţară mai bună, spre lumea nevăzută a cre¬ 
dinţei, şi strigă ca şi femeia cananeiancă: „Doamne, fiul 
lui David, nulmeşte-mă!“. 

Dar puterea credinţei ni se arată mai mult de acum îna¬ 
inte, după ce femeia cananeiancă s’a apropiat de Mântui¬ 
torul şi-l strigă să-i dea ajutor. 

Un lucru care este tare nu se strică dela cea dintâi în¬ 
trebuinţare a iui. Aşa şi credinţa: Tăria ei Se vede nu în- 
tr’o clipă, ci în lupta îndelungă pe care o duce ea, pentru 
a sui sufletul la înălţimea de unde se gustă dulceaţa vieţii 
cereşti. Credinţa adevărată este aceia care, chiar pusă la 
grele încercări, nu se dă bătută, biruie ispita şi rămâne 
tare în adevărul pe care îl ştie ea. 

Aşa se arată credinţa la femeia cananeiancă. 

Ea strigă după Mântuitorul să-i dea ajutor, că fata ei 

se chinuieşte rău. Mântuitorul însă trece înainte, ca şi cum 
nici n’ar fi auzit-o. 

Atunci apostolii i-au spus să împlinească nevoia femeii, 
că ea tot strigă îndărătul lor. Domnul însă răspunde că 
el nu e trimes pentru lumea păgână, ci numai pentru fiii 
perduţi ai neamului evreiesc — răspuns care ar fi trebuit 
s’o facă pe femeie să-şi piardă puterea de a mai stărui 
şi să rămâie cufundată in durerea ei. 

Dar mai este cineva care nu lasă pe om fără sprijin, 
chiar în clipele cele mai aspre şi mai vrăjmaşe: este cre¬ 
dinţa. Ea dă aripi de nădejde acestei mame chinuite. A- 
tunci din nou a strigat către Domnul: că până şi cele din 
urmă fiinţe se îndulcesc din masa unui stăpân bun, deci 
şi păgânii nădăjduiesc dela Dumnezeul care este peste 
toţi. 

Atunci Domnul a strigat: „O femee! mare este credinţa 
ta! Fie ţie precum doreşti! Mântuitorul a fost mişcat de 
atâta credinţă şi a liniştit inima rănită a unei mame. 

Dar cât a trebuit să sufere ea până aci!... 

Mai întâi, chiar din vorbele Domnului Hristos. In ade¬ 
văr, el o lasă să strige, nici nu se uită la dânsa, iar răs¬ 
punsul pe care i-1 dă e foarte aspru. Mai degrabă îi dă a 
înţelege ea nu vrea să-i împace dorinţa. 

Şi dacă rămânea la atâta, poate că Domnul nici nu-i 
împlinea nevoia, fiindcă cele cerute dela Dumnezeu tre- 
buesc sprijinite din partea noastră cu o credinţă vie şi 
adâncă. După cum, când ceri să fii primit în vreo slujbă 
sau în vreo şcoală, cei mai mari de acolo îţi cer hârtie la 
mână să vadă ce ştiinţă de carte ai şi nu eşti primit dacă 
nu ai ştiinţa trebuincioasă, — aşa şi înaintea lui Dumne¬ 
zeu: trebuie să vii cu credinţa în inimă, credinţa care nu 
dezarmează până la capăt, orice va fi dat omului să su¬ 
fere. 

Iată, însuşi Domnul cere aceasta. De aceia el nu împli¬ 
neşte dorinţa femeii la cea dintâi rugăciune, ci o lasă să 



treacă din treaptă în treaptă, din greutate în greutate, 
pentruca să-şi poată arăta până la capăt toată tăria ei. 

Dumnezeu spune prin gura proorocului David: Che&rnă- 
mă în ziua nevoii tale, şi eu te voiu scoate şi tu ma vei 
preamări (Psalm 49, 16). 

E adevărat, deci, că Dumnezeu ne ascultă. Dar şi noi 
trebuie să ne înfăţişăm înaintea lui cu o credinţă care e 
tare ca fierul şi nu se lasă biruită de nimic. 

IV. 

Şi cu aceasta, Fraţilor, venim tocmai la păcatele noas¬ 
tre. Noi singuri nu voim să gustăm roadele credinţei, 
fiindcă nu avem răbdare şi stăruinţă întrlnsa. Credinţa 
nu este un lucru care poate sta alăturea de orice apucături 
ale noastre. Ea, dacă se află în noi, ^trebuie să alunge u- 
nele apucături, iar dacă acele apucături rămân, atunci nu 
mai putem avea credinţă. 

O credinţă înflăcărată nu se împacă cu îngâmfarea omu¬ 
lui şi cu nerăbdarea, căci credinţa fiind stăruinţa în calea 
către Dumnezeu, trebuie să avem şi statornicie într’însa. 

Când Mântuitorul nu vrea să asculte pe femeia cana- 
neiancă, iar apoi îi spune cuvânt aspru, credinţa ei se află 
pusă la încercare. Când cineva dintre noi se găseşte cu 
dorinţa neîmplinită, îndată se trezeşte supărarea într’în- 
sul şi se porneşte cu mânie asupra celui care nu l-a mul- 
ţămit. Şi cum suntem între noi, aşa suntem şi în cererile 
noastre către Dumnezeu. Sunt şi de aceia care, dacă n’au 
primit niciun răspuns la cererile lor, sunt gata a spune: 
„Am fost un nătâng de m’am rugat şi am crezut; nu, în 
cer nu e nicio ureche pentru plângerile mele, niciun ochi 
pentru lacrimile mele, nicio mână în ajutorul meu, nicio 
inimă pentru durerea mea. Şi dacă Domnul din ceruri se 
pare mai milostiv către alţii decât către noi şi dacă nu ne 
îndeplineşte ceiace a împlinit la sute alţii, inima ni se amă- 

irăşte; ne depărtăm îndrăzneţi dela Dânsul. In loc de asta 
insă, trebuie a stărui cu umilinţă în rugăciune şi a striga: 
.Doamne, către ajutorul meu grăbeşte, ajută-mi! 

Iată că femeia cananiancă este pentru noi o pildă de 
stăruire în credinţă, fiindcă nu s’a lepădat de Dumnezeu 
la neîmplinirea rugăciunii. Dimpotrivă, cu cât mai grea 
<era starea ei, cu atât şi ea mai fierbinte se ruga. 

Ce vom zice de acei care niciodată nu-şi aduc aminte 
sde Dumnezeu, şi apoi, dacă li se întâmplă vreo nenorocire, 
tot pe Dumnezeu îl ocărăsc: că dacă ar griji El de oa¬ 
meni, nu s’ar fi întâmplat acea nenorocire! 

Apoi şi oamenii sunt cu prea multe pofte. Ei. ştiu bine 
<eă învăţătura se capătă muncind vreme îndelungată, ştiu 
.că averea se face ostenindu-ne din greu, uneori şi viaţa 
întreagă, ca să poţi agonisi ceva, — şi vreau apoi să aibă 
drepturi înaintea lui Dumnezeu şi să le facă toate pe plac, 
lor care nu-şi aduc aminte de Dânsul în viaţa lor! 

Deci învăţătura pe care o scoatem pentru noi e că şi 
înaintea lui Dumnezeu putem aduna bogăţii de credinţă, 
dar că aceasta se face cu multă stăruinţă şi curăţire lăun¬ 
trică. Trebuie să alungăm din sufletul nostru ceiace se 
împotriveşte credinţei. Să alungăm mânia, când cererile 
noastre nu s’au împlinit; să ne arătăm mai plini de răb¬ 
dare şi mai umiliţi; cu cât mai grele vor fi încercările, cu 
atât mai viu să strălucească credinţa noastră, aşa cum am 
văzut la femeia cananeiancă 

Asta e învăţătura pe care ne-o dă Domnul din purtarea 
cu dânsa şi pe aceasta s’o urmăm şi noi, fiindcă tânăr am 
fost şi am îmbătrânit, zice proorocul David, dar n’am vă¬ 
zut pe cei drept părăsit şi sămânţa lui cerând pâne (Psalm 
36,25). 

Predica la Duminica XVIII dupâ Rusalii 

i. 

Partea lui Dumnezeu în viaţa omului. 

Fraţilor, 

In Duminica trecută, am încheiat cu şirul Evangheliilor 
care se cetesc dela Matei. In Duminica de azi, alt evanghe¬ 
list a venit să ne arate cuvinte şi fapte de ale Domnului 
Hristos. Acela a fost Sf. Evanghelist Luca. Deci după cum 
am ascultat până acum, Duminică după Duminică, poves¬ 
tirea vieţii Domnului, aşa cum a fost scrisă de unii evan- 
ghelişti, tot aşa, şi de acum înainte, să ascultăm povesti¬ 
rea aceleiaşi vieţi, în felul cum a fost scrisă de Sfântul 
Luca. In adevăr, cu toate că fiecare a scris despre aceiaşi 
viaţă a Domnului, nu toţi au scris la fel. Pe lângă părţile 
la fel pe care le au cu toţii, fiecare evanghelist are şi păr-* 
ţile sale deosebite. Asta înseamnă că dela fiecare învăţăm 
ceva nou, şi de aceia datori suntem să fim cu luare-aminte 
la cele povestite de fiecare deosebit. 

Şi fiindcă din săptămâna aceasta am început a ceti evan¬ 
ghelia după Luca, adică după cum a fost scrisă de Sf. Lu¬ 
ca, firesc este să auzim unele lucruri iar dela capăt şi să 
privim viaţa Domnului Hristos dela început. 

Aceasta şi este pricina pentru care azi aţi auzit cetin- 
du-se Evanghelia despre chemarea apostolilor, adică des¬ 
pre începutul lucrării Domnului Hristos printre oameni. 

când El se gătea de a-şi alege câţiva bărbaţi cu care să 
umble împreună pentru a împrăştia cuvântul dumnezeiesc. 

H. 


Fraţilor, 

In cele cetite azi în Sf. Evanghelie, am văzut cum Dom¬ 
nul Hristos a venit la marginea lacului Ghenisaret, sau 
Marea Galileiei, cum i se mai zicea; am văzut cum a fost 
îngrămădit de mulţimea, care aştepta să audă din gura 
lui cuvânt de învăţătură sfântă; cum Domnul a găsit pe 
apostolul Petru şi pe alţii, muncindu-se în bărcile lor cu 
uneltele pentru pescuit’ cum, apoi, s’a suit în barca lui Pe¬ 
tru şi a început a învăţa poporul, lăsându-şi toţi lucrul lor 
şi ascultând cuvintele Domnului. 

Noi putem să ne închipuim adunarea aceia de oameni, 
într’o dimineaţă pe marginea apei, sub cerul slobod, as¬ 
cultând cu luare aminte cuvintele Domnului. Toate tăceau 
afară, în jurul lor; toate tăceau şi înăuntru; oamenii erau 
departe de gândurile lor, pentru a lăsa numai gândurile 
Mântuitorului Hristos să le pătrundă în inimi. Pescarii, 
care erau să ajungă apoi apostoli ai pomnului, lăsaseră 
lucrul şi ascultau şi ei. Când Domnul vorbeşte, toţi trebuie 
să tacă. 

înfăţişarea acelei adunări, Fraţilor, când toţi stau aţin¬ 
tiţi către chipul Domnului, sorbind cuvintele lui, e plină 
de învăţătură pentru noi. In adevăr, sunt şi astăzi oameni 
pe lângă care trece cuvântul Domnului, dar nu-1 aud, iar 
alţii îl aud, dar nu-1 ascultă. 

Omul care e prea plin de el însuşi, cu mintea stăpânită 
de socoteli, frământat de felurite gânduri, fără îndoială 
că nu are linişte înăuntrul său, nu are loc slobod. Pe lân¬ 
gă un asemenea om, trece cuvântul lui Dumnezeu fără a 
se prinde. 

Şi în biserică vin mulţi în felul acesta. Cu toate că în 

mijlocul Sfintei Liturghii este o cântare care ne spune: 
Toată grija cea lumească acum să o lepădăm, mulţi însă 
nu aud, şi aşa nu le rămâne nimic din cuvântul Domnului. 

Apoi trebuie ştiut că Domnul intră numai în cugetele 
acelea în care s’a făcut linişte, unde gândurile lumeşti au 
fost lăsate departe, ca o lume străină. De aceia pescarii de- 
la Marea Galileiei au lăsat lucrul, când Domnul a început 
să vorbească, fiindcă omul trebuie să fie cu totul afară de 
grijile lui zilnice atunci când se găteşte şi se îndreaptă 
spre cele dumnezeeşti. Cugetele muncite veşnic de lucru¬ 
rile mărunte ale vieţii trupeşti au totdeauna în ele o pe- 
decă de a se apropia de Dumnezeu. 

După cum pentru viaţa trupească nu sunt toate cli¬ 
pele la fel, ci una este ziua cu munca ei, alta este noaptea, 
când tăcerea se întinde şi când trupul, chiar fără voia lui, 
e silit la linişte şi odihnă; aşa şi cugetul nostru nu trebuie 
să aibă numai clipele de frământare cu socotelile zilei. El, 
tocmai pentru a fi în stare să lucreze neîncetat, are ne¬ 
voie să se hrănească cu gânduri de alt soi, care să îndrep¬ 
te mintea omului spre cele neperitoare şi veşnice. Schim¬ 
barea e deopotrivă de trebuincioasă şi trupului şi sufletu¬ 
lui omenesc. 

Uitaţi-vă şi la mersul lucrurilor. Toţi copacii şi toate 
buruienile şi toată verdeaţa pământului sorb căldură în 
vremea zilei şi aşteaptă seara care să le răcorească frun¬ 
zele şi noaptea care să le aducă rouă. Dar vine câte o 
noapte cu vânt, şi atunci rouă nu se aşterne pe frunze. 
E ca şi omul muncit de socotelile lumii, asupra căruia bate 
vântul grijilor. Şi cum rouă nu se poate aşeza când noap¬ 
tea nu e liniştită, aşa nici rouă cuvântului dumnezeesc nu 
se poate aşeza pe sufletele prea stăpânite de grijile zilei 
şi în care nu se face linişte pentru a asculta pe Dumnezeu. 

E o învăţătură înaltă aceasta, Fraţilor, şi nu trebuieşte 
uitată. Să ştim că omul nu are din capul locului toate pu¬ 
terile care-i trebuiesc lui în viaţă. Din timp în timp, tre- 

buie să-şi hrănească mintea şi inima, pentrucă, fără asta, 
slăbeşte din ce în ce. E ca o maşină care arde tot untde¬ 
lemnul şi în care nu se mai pune altul. Dela o vreme, se 
înţelege că trebuie să se stingă; iar omul, dacă nu se stin¬ 
ge ca maşina, se stinge în altfel. 

In traiul nostru avem multe amărăciuni şi dureri. Lu¬ 
crurile nu ne ies după plac. Abea dacă o mică parte se 
potriveşte cu ceiace am dorit. Atunci omul se supără, se 
mânie, se aţâţă într’însul apucăturile cele sălbatece, şi 
dacă n’ar fi o hrană lăuntrică, care neîncetat să ne aducă 
aminte de datoriile noastre, am cădea din ce în ce mai jos 
din vrednicia noastră de oameni şi ne-am apropia de do¬ 
bitoace. 

Munca noastră de toate zilele se simte de puterea su¬ 
fletească care se află în noi. Cunoşti din lucrul cuiva dacă 
e om cu gânduri sănătoase, dacă e fiinţă cu rânduială şi 
om de temei. 

Deci este de mare folos pentru noi să ne hrănim sufle¬ 
teşte, pentrucă chiar treburile noastre, chiar viaţa trupu¬ 
lui, chiar munca zilnică, chiar grijile de toate zilele, sunt 
mult mai apăsătoare şi ne zdrobesc mult mai uşor, dacă 
omul nu-şi lucrează şi ţarina sufletului său. 

De aceia cu drept este să se zică în biserică: Toată grija 
cea lumească acum să o lepădăm. De aceia, când şi când, 
omul trebuie să tacă în toate ale lui, pentru a lăsa numai 
pe Dumnezeu să vorbească. 

Acesta este cel dintâi lucru pe care-1 câştigăm ca învă¬ 
ţătură din vorbirea Domnului înainte de a chema pe apos¬ 
toli. Şi acum al doilea. 

m. 

După ce a isprăvit de învăţat poporul, Domnul Hristos 
a poruncit Apostolului Petru să tragă mai la adânc şi să 
arunce mrejile pentru a prinde peşte. Petru însă, care toa¬ 
tă noaptea muncise fără a prinde nimic, şi care, după ştiin- 

ţa lui de pescar, ştia că, dacă n’a prins noaptea, cu atât 
mai puţin va prinde ziua, căci totdeauna mai potrivită e 
noaptea pentru pescuit decât ziua, — Petru, deci, răspun¬ 
se îndată Domnului, ca şi cum ar fi arătat că e osteneală 
zădarnică: Doamne, toată noaptea am muncit şi n’am 
prins nimic. Dar, după cuvântul tău, voi arunca mreaja. 

Apoi chiar dacă răspunsul apostolului a fost spus către 
Mântuitorul şi a fost următor al poruncii, noi tot băgăm- 
de-seamă că se află într’însul două părţi protivnice. De¬ 
oparte este priceperea lui Petru ca pescar, care ştia că 
nu se prinde peşte ziua; iar de altă parte este porunca 
Domnului. Omul şi Domnul stau faţă în faţă în împreju¬ 
rarea aceasta. 

Dar împrejurarea aceasta, Fraţilor, nu a fost numai a- 
tunci pe lacul Ghenisaret, ci se petrece totdeauna până în 
ziua de astăzi. De multe ori vine omul în împotrivire cu 
Domnul. Dacă ar avea pricepere ca Petru, de a lăsa ceiace 
crede că ştie el şi de a asculta ceiace spune Domnul, toate 
ar merge bine. 

Noi suntem totdeauna înecaţi în gândurile şi în trebu¬ 
rile noastre şi ni se pare ceva supărător de a auzi un glas 
străin care ne vorbeşte din altă lume şi despre altceva 
decât ce ne frământă nouă mintea. Dar ce este viaţa noas¬ 
tră lăsată numai în puterile noastre? „Fără Dumnezeu, 
viaţa e zădarnică; o zi trece ca alta şi neîncetat putem ve¬ 
dea ce deşartă e viaţa din care lipseşte o licărire dumneze¬ 
iască. Căci fără Dumnezeu şi cuvântul său, ce rămâne din 
toată truda vieţii noastre, din toate silinţele şi grijile, din 
toate suspinele şi lacrimile, din toate luptele şi zbuciumă- 
rile noastre?... Un trup îmbătrânit, un suflet pustiu, un 
cuget pătat, o inimă mâniată, şi apoi mormântul şi ju¬ 
decata. înfricoşat lucru, dacă la marginea mormântului 
va trebui să strigi: Cu toată alergarea aprinsă, viaţa mea 
a fost o căutare fără pace, o semănare fără seceriş, o goa¬ 
nă neîncetată fără a ajunge undeva"... înfricoşat, dacă o- 

mul în toată viata sa n’a putut zice decât: ,,eu“ şi „eu“ 
şi „eu“, şi dacă la altceva nu s’a mai putut gândi decât la 
el şi la grijile lui!... E înfricoşat a ne găsi pretutindenea 
numai pe noi, a judeca toate lucrurile numai pentru noi, 
a ne socoti pe noi cheia tuturor lucrurilor şi mai presus 
de orice! 

Dar dacă toate le umplem cu noi, cu fiinţa noastră, a- 
tunci lisus Hristos nu mai are unde intra. Pentru el nu 
mai rămâne niciun loc. Atunci omul e împotriva Domnului, 
şi aceasta e starea cea mai periculoasă. 

Petru a pescuit totă noaptea numai cu priceperea lui, 
numai cu grija lui, şi nimic n’a prins. Aşa rămâne zădar- 
nică şi multă muncă a noastră, în care ne-am căutat nu¬ 
mai de noi, de ale noastre, fără a întreba de Domnul. Şi 
mulţi desfăşoară astfel multă trudă, fără a izbândi nimic. 
Vezi vieţi întregi încheindu-se, care n’au stat degeaba, ani 
cheltuiţi în zdruncin şi turburare, fără ca să rămâie ceva 
de seamă, fără să se fi zidit ceva trainic. Stai şi te întrebi: 
Ce a folosit omenirii atâta cheltuială de muncă şi de mij¬ 
loace, atâtea ceasuri neliniştite, o viaţă fără astâmpăr, 
dar şi fără fericire?... 

Pricina este, Fraţilor, că foarte mulţi, în toată truda şi 
zdruncinul lor, se caută numai pe ei, se gândesc numai cu 
ce să se mai fălească fiinţa lor. Starea cea dreaptă ar fi 
însă să nu privim prea mult la noi, ci odată la noi şi de 
zece ori la Domnul Hristos, care ne deschide un drum cu 
mult mai bun decât acel pe care-1 deschidem noi cu toată 
silinţa noastră. In tot ce lucrăm, să ne mărginim nu numai 
la chibzuelile noastre, ci să ne întrebăm ce ar face Domnul 
în locul nostru. 

Degeaba căutăm prea mult de ale noastre şi mai deloc 
de cele ale Domnului; că şi o buruiană, dacă o tot sapi 
la rădăcină să vezi dacă creşte, nu mai creşte de loc. Aşa 
şi cu fiinţa noastră: ea creşte mult mai bine dacă ne des¬ 
chidem inima şi lăsăm pe Domnul să lucreze într’însa. Prin 

asta omul ajunge de-şi înţelege mai bine rostul său, creşte* 
în cunoştinţa de sine şi vede ce greşit lucru e a se îngriji 
numai de cele mărunte ale vieţii. 

Acum pricepem mai bine, Fraţilor, noima rugăciunii 
Sfântului Efrem Şirul, care se aude în Postul mare: Doam¬ 
ne şi Stăpânul vieţii mele, nu-mi da mie duhul grijirii de 
multe. 


IV. 

Iată însă că, în împotrivirea aceasta care se găseşte în 
viaţă între om şi Dumnezeu, Petru a ascultat mai mult de 
Dumnezeu. Atunci şi pescuitul lui a fost rodnic. De unde, 
când a fost după puterile şi socoteala lui n’a prins nimic, 
de data aceasta, a pescuit cum niciodată nu s’ar fi aşteptat. 

Acesta e un semn şi o dovadă că cine ştie să puie îngră¬ 
diri fiinţei sale şi să lase loc slobod în sufletul său şi pen¬ 
tru Iisus Hristos, are numai de câştigat. Domnul îl ridică 
la înălţime de mare preţ şi-l face să guste bucurii pe care, 
cu toată căutarea sa pământească, niciodată nu le poate 
găsi, dacă rămâne numai în seama puterilor sale. 

Lumina care s’a făcut atunci în Petru se cunoaşte din 
strigătul lui: „Depărtează-te dela mine. Doamne, că om 
păcătos sunt. Aşa dar, când a simţit puterea dumneze¬ 
iască lângă el, i s’a făcut o cunoştinţă mai deplină a nimic¬ 
niciei sale de om. S’a văzut aşa cum este, cu păcatele şi 
cu lipsurile sale omeneşti, s’a umilit şi s’a pocăit. Şi a în¬ 
ţeles că aşa nepotrivire este între păcatele sale şi fiinţa 
Domnului Hristos care era de faţă, încât l-a rugat să ple¬ 
ce de acolo. Erau două lumi care nu se uneau şi trebuiau 
să se despartă. 

Iată, aşa lucrează fiinţa lui Dumnezeu când se apropie 
de noi şi pătrunde înăuntrul nostru. Ea are o putere de 
curăţire asupra noastră, ne face să ne cunoaştem mai 
bine, şi să ne umilim. Şi omul umilit este acel care creşte 

în înţelepciune, fiindcă el, ştiindu-şi lipsurile sale, caută 
să şi le umple şi să meargă înainte; pe când cel trufaş, 
care se socoteşte pe sine culme de înţelepciune, nu poate 
merge mai înainte. In îngâmfarea sa, el crede că are to¬ 
tul şi deci rămâne la ce este. 

Cu drept cuvânt a spus Fericitul Augustin: Doamne, să 
te .cunosc pe Tine, să mă cunosc pe mine!... Asta trebuie 
să fie în fruntea dorinţelor şi rugăciunilor noastre, fiind¬ 
că, cunoscând pe Dumnezeu, iubindu-1 şi slujindu-i, ajun¬ 
gem a cunoaşte mai bine greşalele noastre pentru a le în¬ 
drepta şi înlătura. 

Aceste două cunoaşteri sunt nedespărţite între ele, aşa 
că una nu se poate gândi fără cealaltă, după cum râul nu 
se poate cugeta fără izvor. 

Deci cunoaşterea lui Dumnezeu e rodnică pentru om, 
fiindcă pune mărginiri poftelor, îl face să le vadă în toată 
grosolănia lor şi-l ajută să se cunoască şi pe el. Petru a- 
tunci a văzut mai deplin starea lui păcătoasă, bând a sim¬ 
ţit alăturea lucrând puterea dumnezeiască. 

Pentru aceia să luăm învăţătură din toate acestea, Fra¬ 
ţilor, să deschidem loc în fiinţa noastră lucrării lui Dumne¬ 
zeu, pentru ca totul să se curăţe, să se îndrepte şi să se 
înalţe. Se vor revărsa atunci şi asupra noastră bogăţii, 
ca şi asupra lui Petru, care a avut o pescuire atât de bo¬ 
gată, atunci când, împotriva ştiinţei lui, a dat ascultare 
Domnului. Amin. 



Predică la Duminica XIX după Rusalii 

Datoria de a face binele e nemărginită. 

De faceţi bine celor ce vă 
fac bine, ce dar este vouă, că 
şi păcătoşii aceiaşi fac ... Ci voi 
iubiţi pe vrăjmaşii voştri, faceţi 
bine şi daţi împrumut, nimic 
nădăjdumd. 

Luca 6, 33-35. 


Fraţilor, 

Noi toţi ne plângem că oamenii sunt răi, fiindcă avem 
deseori prilejul să vedem că mult mai multă silinţă se des¬ 
făşoară pentru facerea răului decât a binelui. însuşi Sf. 
Apostol Ioan spune că lumea toată e cufundată în cel rău 
(Ioan 5, 19), iar Sf. Apostol Pavel de asemenea zice: „răul 
zace în mine“ (Romani 7, 21). Deci doi din cei mai temei¬ 
nici stâlpi ai creştinătăţii recunosc că în lume sunt mai 
multe rele decât bune. De aci, se vede, urmează îndemnu¬ 
rile lor cele stăruitoare către creştini, de a se feri de rele 
şi a face cele bune. 

Cu toate acestea, Fraţilor, nu se poate minţi că în ma¬ 
rea mulţime a răului, sunt şi câteva grăunţe bune; între 
zilele lungi de amărăciuni, se pot găsi şi câteva clipe de 
mulţămire. Ar fi şi de neînţeles ca în lumea aceasta toate 
să fie rele, odată ce ea e ieşită din mâna lui Dumnezeu care 
este bun. De aceia şi Sf. Apostol Ioan mărturiseşte că noi 

suntem dintr’un izvor bun, şi astfel fiind, din fire suntem 
protivnici către râul care se află în lume. Noi suntem dela 
Dumnezeu, spune el, iar lumea întreagă e cufundată în 
rău (I Ioan 5, 19). Din pricina aceasta, cu toate că vedem 
atâţia făptuitori ai răului în mijlocul nostru. în omenire 
s’au găsit totdeauna câţiva buni care au ţinut înaintea 
ochilor celorlalţi icoana câtorva gânduri bune şi a unor 
învăţături trebuincioase pentru viaţă. Astfel, de bine de 
rău. în mijlocul unei omeniri nedrepte, s’au grăit uneori 
şi cuvinte drepte, şi s’au grăit chiar atunci când ceice le 
spuneau erau urîţi şi batjocoriţi. 

De aici urmează că vreme multă în urmă, chiar înainte 
de venirea Domnului Hristos, în omenire tot s’au aflat 
câteva învăţături despre purtarea oamenilor, iar unele 
chiar foarte bune până azi. In adevăr, cinstirea părinţi¬ 
lor, oprirea furtului şi altele sunt lucruri vechi, pe care 
puţinii buni, care s’au aflat pe lume, totdeauna le-au spus 
şi le-au învăţat. 

Despre astfel de învăţături, care se aflau şi mai înain¬ 
te de El, vorbeşte Domnul Hristos în Sf. Evanghelie de 
azi. De aceia cred că va fi de folos să lămurim mai deplin 
cuvintele lui. 


II. 


Fraţilor, 

In cele cetite în această Duminică din Sf. Evanghelie, 
Mântuitorul Hristos ne pune înainte marea deosebire care 
este între unele învăţături mai vechi ale omenirii şi între 
legea creştinească. El spune că şi la oamenii mai de de¬ 
mult era datoria ca să se iubească între dânşii, dar că a- 
ceastă datorie era mărginită numai la ceiace se face din 
firea omului. Domnul mărturiseşte că până şi oamenii cu¬ 
fundaţi în păcate au dragoste către ceice le arată dragos- 

te; şi, de asemenea, chiar şi păcătoşii fac bine celor dela 
care au văzut bine. 

Cu aceasta Mântuitorul Hristos recunoaşte că, oricât 
ar fi omul de rău, tot se află într’însul o pornire firească 
de a răspunde cu bine la bine şi cu dragoste la dragoste. 
Şi văzând că omul este pornit astfel din firea lui, trebuie 
să ne bucurăm şi. să zicem că acesta e un lucru care cins¬ 
teşte neamul omenesc şi că, pe lângă alte lucruri, se arată 
într’însul şi prin aceasta licărirea scânteiei dumnezeieşti. 

Dar a ne mărgini la firea noastră, Fraţilor, este prea 
puţin lucru, căci aceasta înseamnă a rămânea la ce avem 
şi a nu mai face niciun pas mai departe. După cum fur¬ 
nica şi albina asemenea îşi fac locuinţa şi lucrul lor as¬ 
tăzi, ca şi la începutul lumii, tot astfel şi noi am rămânea 
la ce am fost din începutul începuturilor. 

Iată însă că omenirea n’a rămas în ce a fost dela înce¬ 
put. In om s’au aflat puteri puse de Dumnezeu, care au tre¬ 
buit să se descopere şi să rodească. De aceia omul n’a 
putut trăi ca oricare dobitoc, ci a început a-şi face unelte 
şi adăpost, a pornit a se lumina şi a cunoaşte lumea mai 
bine, a ajuns să puie mâna pe puteri din văzduhuri, din 
pământ şi din apă şi să întemeieze o lume nouă, ieşită din 
manile şi din înţelepciunea lui, o lume prin care se mişcă 
cu mare iuţeală dela un capăt la celălalt al unei ţări şi vor¬ 
beşte cu iuţeala fulgerului, prin nişte fire de fier, dela o 
margine până la cealaltă a pământului. 

Apoi dacă în ceiace priveşte traiul lui şi înlesnirea vie¬ 
ţii a ajuns omul atât de departe şi şi-a pus în lucrare toa¬ 
te puterile sădite într’însul de Dumnezeu, înţelegerea 
dreaptă a lucrurilor ne arată că într’adevăr, el trebuie să 
meargă înainte pe toate căile. Ar fi un lucru rău şi neîn- 
ţelept ca el să meargă înainte cu jumătate din fiinţa lui, 
iar cu cealaltă jumătate să rămâie în urmă ca o fiinţă săl¬ 
batecă. 

Tocmai asupra acestei cugetări ne aduce cuvântul Mân- 

tuitorului din Sf. Evanghelie a zilei de azi. Vorba lui este 
că omul din fire e pornit spre unele gânduri şi fapte bune. 
La aceste gânduri din fire însă vine acum învăţătura cea 
nouă a legii creştineşti, care spune că este prea puţin a 
face numai atâta. A răspunde cu bine la bine fac până şi 
cei mai de rând şi mai răi oameni şi nu este nicio muncă 
şi nicio opintire a face bine celui care ţi-a făcut bine. 

Dar a face bine celui care ţi-a făcut rău, aici e partea 
cea noua. In calea aceasta ne spune Mântuitorul că tre¬ 
buie să mânăm paşii noştri. Dacă este vorba să rodim, du¬ 
pă cum am rodit pe atâtea alte căi ale minţii noastre, 
trebuie să rodim şi în îndeplinirea faptei bune în chip ne¬ 
mărginit, în toate împrejurările, nu numai către cei care 
ne-au făcut bine. Căci dacă iubiţi pe cei ce vă iubesc şi 
dacă faceţi bine celor ce vă fac bine, ce mare ispravă e 
aceasta!... Oare nu fac păcătoşii la fel!... Şi de daţi împru¬ 
mut celor dela care nădăjduiţi a lua, ce dar este vouă, că 
şi păcătoşii dau împrumut celor păcătoşi ca să iea întoc¬ 
mai. 

Voi însă, spune Mântuitorul, iubiţi pe vrăjmaşii voştri, 
faceţi bine şi daţi împrumut, nimic nădăjduind, şi va fi 
plata voastră multă şi veţi fi fii ai Celui Prea-înalt; că El 
este bun spre cei nemulţămitori şi răi. Deci fiţi milostivi, 
precum şi Tatăl vostru este milostv. 

III. 

Aici însă li se pare multora greutatea cea mare. Căci 
după cum omul nu ia ca hrană decât numai ceiace se po¬ 
triveşte cu firea lui, deasemenea i se pare că şi învăţătura 
pentru suflet nu se poate altoi pe noi, dacă nu se' potri¬ 
veşte cu sufletul nostru. De aceia, vorba Domnului, ca să 
iubim pe vrăjmaşi şi să facem bine celor ce ne urăsc, pare 
ceva cu neputinţă. 

Dacă omul s’ar mărgini numai la firea lui, ar urma ca 

el să lepede o mulţime de fapte bune. Astfel noi vedem câ 
la nedreptatea care ţi se face şi la supărarea care ţi se 
aduce sau la o vorbă rea care ţi se spune, după firea lui 
omul se porneşte cu mânie şi e gata să răspundă. Că şi 
fiara din pădure tot aşa este: când o loveşti ea e gata să 
sară la tine. La om însă se ridică cu o putere mai mare: 
aceia a stăpânirii de sine, care-1 face să nu dea drumul ori¬ 
cărei porniri grabnice a lui. De aceia vorbim noi de răb¬ 
dare, de pace, de bunăvoinţă. Căci dacă ar fi să lucrăm 
numai după fire, atunci acestea ar trebui să piară din vor¬ 
birea omenească şi să facem faptele noastre nu după chib¬ 
zuinţă şi socoteală, ci aşa cum ne simţim porniţi în fie¬ 
care clipă. 

J Din aceasta se vede că nu e cu dreptul să facem numai 
ceiace e după firea noastră, ci trebuie să ne înzestrăm cu 
puteri sufleteşti care sunt peste şi mai presus, de firea 
noastră. Omul nu poate rămânea numai la ceiace este, ci 
trebuie să crească, după cum trupeşte, asemenea şi su¬ 
fleteşte. Şi pilda ne-a dat-o însuşi Mântuitorul Hristos 
care, pentru a-şi pecetlui învăţătura sa şi a da pildă omu¬ 
lui de a-şi pune toată tăria sufletului pentru lucrul cel bun, 
nu s’a ferit de a primi din mâna oamenilor până şi moar¬ 
tea pe cruce. 

De ar fi după fire, nimenea n*ar trebui să-şi dea viaţa 
pentru vreo faptă oarecare, niciun ostaş n’ar trebui să 
meargă la războiu pentru apărarea ţării, fiindcă viaţa ne 
este dată pentruca s’o trăim, şi din fire toată vietatea îşi 
apără viaţa şi fuge de moarte. Dar în om sunt porniri mai 
puternice decât cele ale firii, şi atunci tocmai pentrucă 
suntem oameni, trebuie să facem fapte care după fire ni 
se par cu neputinţă. 

Când Domnul Hristos ne spune să iubim pe vrăjmaşii 
noştri şi să facem bine celor ce ne fac rău, ne cere să fa¬ 
cem binele nu atât cât e după firea noastră, ci să mergem 
cu făptuirea lui până la cea din urmă margine la care se 

poate , face binele. Să alungăm toate îngrădirile cărei în¬ 
depărtează pe om dela facerea faptei bune şi să socotim 
că niciun pic de înfrăţire nu este ca să faci răul ori să te 
fereşti de a face binele. 

Deţi, după învăţătura Mântuitorului, omul trebuie să 
se biruie pe dânsul, să-şi zmulgă tot boldul care-1 por¬ 
neşte la rău. Şi chiar acolo unde se simte mânat de ură 
şi de patimă, precum sunt oamenii faţă de vrăjmaşii lor, 
chiar şi acolo să facem binele, biruind toată patima şi toa¬ 
tă răutatea din noi. 

Şi cu aceasta se câştigă biruinţa nu numai asupra noas¬ 
tră, nu numai în noi rămâne binele alungând otrava rău¬ 
lui, ci cu o faptă se face deodată binele din două părţi, 
căci îmbunezi, moi şi dezarmezi şi pe vrăjmaşul tău care, 
ca şi tine, e şi el pornit cu ură şi mânie asupra ta. 

Cu dreptul deci zice Sf. Apostol Pavel: Nu vă răzbunaţi, 
ci lăsaţi să lucreze dreptatea Iui Dumnezeu, căci scris este: 
A mea este răzbunarea, eu voi răsplăti, zice Domnul. Ci 
dacă vrăjmaşului tău îi e foame, dă-i să mănânce; dacă îi 
este sete, dâ-i să bea, căci făcând aceasta, tu îngrămădeşti 
cărbuni de foc pe capul lui. NU TE LĂSA BIRUIT DE 
RĂU, CI BIRUIE RĂUL PRIN BINE. (Romani 12,18-21). 

Pentru omul care rămâne la firea lui, lucrul acesta poa¬ 
te părea greu şi chiar cu neputinţă. Pentru creştinul ade¬ 
vărat însă toate ajung uşoare, prin ajutorul lui Dumne¬ 
zeu, căci zice Mântuitorul: Jugul meu este bun şi sarcina 
uşoară (Matei 11, 30). Şi fericitul Ieronim spune într’una 
din cuvântările sale: „Simt mulţi care, măsurând porun¬ 
cile Domnului după slăbiciunea lor, nu după marele Duh 
al Sfinţilor, socotesc cu neputinţă ceiace a poruncit Dom¬ 
nul şi spun că ajunge să nu urăşti pe vrăjmaş pentru a 
împlini datoria. A-l iubi însă cu totul,'înseamnă a cere mai 
mult decât firea omenească poate da. La aceasta trebuie 
răspuns că Hristos nu cere lucrurile cu neputinţă, ci pe 
cele mai bune cu putinţă. Aşa a făcut David faţă de Saul 

şi Avesalom. Sfântul Ştefan, cel dintâi mucenic, s’a rugat 
pentru ceice-1 ucideau cu petre. Apostolul Pavel a voit ca 
să cadă el sub blăstăm pentru prigonitorii săi. Tdt aşa a 
învăţat şi a făcut dumnezeescul Mântuitor însuşi, când s’a 
rugat pe cruce: „Părinte, iartă-le lor, că nu ştiu ce fac“. 

Deci legea creştinească e lege de tărie sufletească, Fra¬ 
ţilor. Ea pune pe om în stare să facă fapte care, după 
starea lui obişnuită par cu neputinţă. 

De aici se vede că legea Domnului este scut de întărire 
şi noi datori suntem să alergăm la el, pentru a înlocui cu 
puterea lui neputinţa noastră. El ne cere să iubim pe vrăj¬ 
maşi şi să facem binele până la capăt, dar ne dă şi o pu¬ 
tere pe care fără El n’o putem avea. Amin. 




Predica ia Duminica XX dupâ Rusalii 

Cei trei înviaţi de Domnul Hristos. 

Fraţilor, 

Sfinţii Evanghelişti ne povestesc despre trei morţi care 
au fost înviaţi de Domnul Hristos. întâia oară ni se spune 
despre o fată de doisprezece ani, fiica lui Iair, care a fost 
înviată în casa părinţilor săi; al doilea e un tânăr din Nain, 
care a fost întors la viaţă când era dus spre mormânt, în¬ 
soţit de plânsetele mamei sale; iar al treilea e Lazăr, cel 
înviat a patra zi, după ce fusese înmormântat de-a bine- 
lea. 

E un şir de trei fiinţe, pe care moartea pusese stăpânire. 
Dar Mântuitorul a alungat-o, chiar după ce ea se aşezase 
pe totdeauna în acele trupuri, odinioară pline de viaţă. 

Fata abia murise, şi Domnul Hristos îndată o aduse în 
viaţă; tânărul din Nain zăcuse mai mult în ghiarele mor¬ 
ţii, căci Mântuitorul l-a găsit când cel tânăr era dus spre 
îngropare; iar la Lazăr a venit Domnul după ce toate ale 
îngropării se sfârşiseră. 

Trei morţi a înviat Domnul, şi la fiecare, ca şi cum ar 
avea să ne înveţe ceva, se arată câte ceva deosebit. Deo¬ 
sebirea este că unul murise mai de curând, iar alţii mai 
de mult. Fata era poate chiar caldă, Lazăr însă începuse 
a se strica sau, cum spune graiul Bisericii, a se preface 
în părţile din care e şi alcătuit, adică în ţărână. 

Cetind sau auzind noi de aceste lucruri, de care ni s’a 

pomenit şi azi în Sf. Evanghelie, prin povestirea învierii 
din morţi a tânărului din Nain, mintea ni se duce mai în¬ 
tâi la puterea Mântuitorului de stăpân peste viaţă şi moar¬ 
te. Căci spune Sf. Apostol Pavel despre Domnul Hristos, 
că el a stricat moartea şi a scos la lumină viaţa şi nemu¬ 
rirea prin Evanghelie (II Timotei 1, 10). Dar Sfinţii Pă¬ 
rinţi, adică bărbaţii mari şi curaţi dela începutul Bisericii- 
creştine, ei, oamenii care mult mai mult decât noi stăteau 
cu gândul la învăţătura Domnului, au găsit în aceste în¬ 
vieri nu numai atâta, ci şi multe alte temeiuri pentru în¬ 
ţelepciunea omului. Ei, care în lucrarea Mântuitorului au 
văzut nu numai îndreptări pentru trupul omului, ci mai cu 
seamă pentru sufletul lui, au văzut şi în aceste învieri de¬ 
osebite câte o parte ascunsă de învăţătură care se desco¬ 
pere numai celor ce cu viaţa lor şi cu mintea stau mai a- 
proape de Domnul. 

1. Fata care murise când Domnul era în drum spre ca¬ 
sa părinţilor ei, ca s’o vindece de boala de care zăcea, e 
icoana omului în care a intrat păcatul. Cu păcatul însă se 
întunecă ceva din limpezimea cinstei şi a vredniciei omu¬ 
lui. Răul se face mai uşor, fiindcă orice păcat lasă o dâră 
în suflet, şi tot ceiace a fost făcut odată, a doua oară se 
face cu mult mai mare uşurinţă. 

Dar ia început, câtă vreme păcatul n’a ajuns o deprin¬ 
dere a cuiva, sufletul tot rămâne în stare a se lupta. E 
ca un lucru străin, un ghimpe care a intrat în trup. Via¬ 
ţa trupului nostru însă nu îngăduie să vie ceva de afară şi 
să-i turbure mersul. 

Icoana acestei stări e şi fata care murise. Ea era încă 
caldă, chipul feţei ei era al omului viu. Domnul Hristos şi 
spusese: nu plângeţi, că fata n’a murit, ci doarme (Marcu 
5, 39). Fără multă pregătire şi năvală de lume, Mântui¬ 
torul numai cât a intrat în casă, a apucat fata de mână 
şi i-a zis: Fecioară, fie îţi zic, scoală-te, şi ea a venit din 
nou la viaţă. 

Aşa e cu păcatul care a pus stăpânire pe noi de curând. 
Uşor putem lupta împotriva lui,. fără să ne simţim şi să ne 
schimbăm în mersul obişnuit al vieţii noastre. Numai să 
fim cu grijă şi luare aminte, ca nu cumva să păcătuim a 
doua oară, şi uşor putem lupta şi ajunge la starea când 
păcatul încă nu pusese stăpânire pe noi. 

Şi în casa în care murise fata, nu se schimbase nimic, 
nu se puseseră seninele morţii, numai bocetele celor de 
afară se auzeau, ca o înştiinţare că trebuie să ne ferim 
de păcatul intrat în noi. 

2. Când a murit însă fiul văduvei din Nain, toate pre¬ 
gătirile de îngropare s’au făcut, şi mama lui, plină de jale, 
însoţită de rude şi cunoscuţi, şi-a luat drumul spre mor¬ 
mânt. Şi întristarea i-a chinuit pe toţi mai_ multă vreme, 
şi în toată casa femeii s’a simţit că a intrat moartea. 

Aşa e şi cu sufletul, a cărui viaţă se duce treptat-trep- 
tat, când păcatul intră şi-şi face casă într’însul şi locu¬ 
ieşte acolo. E o luptă mai grea de dus împotriva lpi. Se 
simte în însăşi viaţa noastră că suntem stăpâniţi de pă¬ 
cat; ca şi la omul la care, dacă a trecut câtăva vreme de 
când şi-a dat sufletul, începe a se arăta înţepenirea trupu¬ 
lui şi perderea chipului sănătos al feţei. 

La omul care cade puţin câte puţin în patima băuturii, 
nu se cunosc urmele din capul locului. E păcatul care a in¬ 
trat, dar care încă n’a putut pune stăpânire deplină. Dar 
după ce urâta patimă, dela un mic început, a ajuns obicei, 
îndată încep a se arăta urmele prin tremurătură, prin spă¬ 
lăcirea ochilor, prin poftă de ceartă, prin uitare deasă, prin 
întristare, prin turburarea sănătăţii, şi aşa mai încolo. 

Astfel e păcatul; el tulbură bunul mers al vieţii. 

3. Când a murit Lazăr, turburarea intrată între oame¬ 
nii ţinutului aceluia era şi mai mare. Casa în care locuiau 
cele două surori ale iui, Marta şi Maria, din satul Beta- 
nia de lângă Ierusalim, era locul la care de patru zile tot 
veneau rude şi cunoscuţi pentru a mângâia pe cele doua 

surori. însuşi Domnul Hristos, încă departe fiind, a spus 
către ucenicii săi: Lazăr, fratele nostru, a adormit, dar eu 
mă duc să-l trezesc (Ioan 11, 2). Erau patru zile de jale 
şi nemângâiere de când cele două surori se chinuiau, mai 
chinuite încă la gândul că Domnul Hristos, bunul prieten 
al casei lor, nu fusese acolo în timpul boalei lui Lazăr. In¬ 
trase moartea de mai multe zile, şi cu dânsa nu mai con¬ 
tenea toată turburarea şi durerea. însuşi trupul lui La¬ 
zăr începuse a-şi perde chipul vieţii şi a se strica. 

Nu e altfel nici cu păcatul care şi-a făcut culcuş adânc 
în sufletul nostru. El locuind în noi mai îndelung, strică¬ 
ciunea intră adânc. Obiceiuri rele se, prind de noi şi nu 
te mai poţi feri nici măcar de faţa oamenilor. O bucată 
de vreme a putut sta ascuns şi să-l ştim numai noi, ceice 
păcătuim. Mai încolo însă se arată stricăciunea, aşa cum 
s’a arătat în trupul lui Lazăr. 

Ştim că omul fuge de lumină, când face rău. Măcar că 
ştie că păcătuieşte,'simte totuşi ruşine pentru ce face şi 
nu vrea să se afle. Tot se mai păstrează ştiinţa că face 
rău. Cu aceasta îşi păstrează şi afară purtările omului cu 
viaţa rânduită, ca şi pomul care-şi ţine scoarţa pe dina¬ 
fară, cu toate că înăuntru e scorbură. 

Cu timpul însă şi această ruşine se duce. Omul ajunge 
mai nesimţitor şi chipul stricăciunii se arată chiar şi afa¬ 
ră, în purtările lui, pe care, dela o vreme, nu mai caută să 
le ascundă. 


n. 

Asta e, Fraţilor, învăţătura şi înţelepţirea pe care o 
scoatem noi, când ne gândim la moartea trupului şi a su¬ 
fletului, cu prilejul celor trei învieri din morţi săvârşite 
de Mântuitorul. Putem însă să ducem gândurile noastre 
mai departe şi să băgăm de seamă că în toate aceste trei 
împrejurări, Domnul Hristos este ceice vine în ajutor. 

Doi stăpânitori s’au întâlnit în toate aceste trei întâm¬ 
plări, doi stăpânitori puternici care sunt mai presus de pu¬ 
tinţa omului de a lucra împotrivă. Unul este moartea ne¬ 
miloasă, care trece nepăsătoare dela cei mai de jos până 
la cei mai de sus şi nu ţine seamă de nimic, iar celălalt este 
Domnul Dumnezeul nostru, care ne-a învăţat să vorbim că 
omul nu moare, ci adoarme; care ne-a învăţat să zicem 
celui dus din viaţă, nu fie-i ţărâna uşoară! ca păgânii, ci 
Dumnezeu sâ-1 ierte! ca creştinii. Acest stăpânitor biruie 
stăpânirea morţii. De aceia ne spune el în atâtea rânduri 
că printr’însul putem birui stăpânirea morţii şi a trece din 
moarte la viaţă. 

Aşa şi în nevoile sufletului nostru, prin care de multe 
ori ajunge la păcătuire. 

Nu avem destulă putere în noi de a lupta. O vom găsi 
însă fără doar şi poate la Domnul Hristos, dacă ne vom 
duce să-i cerem ajutorul în rugăciune; dacă, în clipa is¬ 
pitei care ne face să păcătuim, ne aţintim toate gândurile 
către el, cerându-i ajutor; şi dacă ne facem obiceiul de a 
fi cât mai des cu inima noastră la el, pentru a fi cât mai 
departe de păcat. 

Omul trăieşte sub felurite puteri şi dinăuntrul lui şi 
din afară. E ca un schimb neîncetat între puterea lui şi 
puterile din afară. Puterea, care în chipul cel mai temei¬ 
nic se alipeşte pe sufletul lui, e a Domnului Hristos. Pe 
fii" urmându-1, vom feri sufletul de moarte şi vom avea 
tărie în toate greutăţile. Amin. 



Predica la Duminica XXI dupâ Rusalii. 

Pilda Semănătorului. 


Fraţilor, 

Multe şi nenumărate pilde a spus Mântuitorul în tim¬ 
pul când învăţa lumea, cutreierând satele şi oraşele. Una 
din cele mai frumoase însă este aceasta, pe care aţi au- 
zit-o în Sfânta Evanghelie de azi. Ea poartă numele de 
Pilda Semănătorului, fiindcă Dumnezeu este asemănat cu 
omul care aruncă sămânţa în ţarină, iar lumea cu un 
câmp, în care Dumnezeu lucrează şi îşi răspândeşte cuvân¬ 
tul său. Acest cuvânt al lui Dumnezeu este asemănat cu 
sămânţa ce cade uneori pe peatră şi se usucă, alteori în¬ 
tre spini şi este înăbuşită, alteori pe marginea drumului 
şi este ciupită de păsări, iar alteori în pământ bun şi dă 
colţ, răsare, creşte, se înalţă, până dă rod bun. 

Tot aşa este cu cuvântul lui Dumnezeu. El se răspân¬ 
deşte în toată lumea: Unul îl ascultă şi îi place, dar vine 
omul cel rău şi neînţelept şi-i zice: ei lasă, nu mai umbla 
cu treburi de astea! şi îi zmulge cuvântul, adică învăţă¬ 
tura cea bună a lui Dumnezeu. 

Aude şi altul această învăţătură sfântă şi mântuitoare, 
îi place şi lui, dar îl năpădesc grijile lumeşti şi ucid ceiace 
Dumnezeu semănase în sufletul lui. învăţătura cea bună 
însă nu se opreşte aici. Intră în urechile altuia, care o pri¬ 
meşte cu bucurie. El o ţine însă numai cât îi e uşor s’o 
ţie, îndată însă ce vin greutăţi şi ispite, se leapădă "de dân- 

sa şi nu mai prinde rădăcină în inima sa. Iată-1 însă şi pe 
al patrulea, care cu braţele deschise primeşte cuvântul 
Domnului. Acesta îl sădeşte în inima sa, îl păzeşte ca pe 
o comoară scumpă şi-i dă roadele dulci şi plăcute pe care 
le aduce învăţătura lui Dumnezeu. 

Nicio avere nu e mai scumpă, decât acea câştigată prin 
muncă cinstită. Pentru aceia, ia să ne muncim şi noi min¬ 
tea ca să pătrundem tot mai adânc în învăţătura’ acestei 
pilde! Şi aşa, câştigată prin muncă, s*o păstrăm ca pe un 
odor preţios. 

Ştiţi ce bucurie simte cineva când dezleagă o gâcitoare. 
Deci o bucurie nemăsurat' mai mare trebuie să simţim, 
când, dezlegând pilda aceasta, vom afla miere cerească. 
Să ne silim s’o scoatem! 

Fraţilor, 

Pilda aceasta cuprinde toată cheia învăţăturii Domnului 
nostru Iisus Hristos. Intr’adevăr, ce este omenirea? Un 
câmp întins, care-şi deschide sau închide sânul său învă¬ 
ţăturii ori sămânţei dumnezeieşti. Acesta aduce seceri- 
rişuri bogate sau nu dă decât spini. 

Şi semănătorul, a cărui mână se poartă pe acest câmp 
de atâtea veacuri, nu este altul decât Dumnezeu, care, ca 
un plugar băgător-de-seamă şi cuminte, umple de bogăţii 
întinsele ţarini. 

Dela începutul lumii, El n’a încetat să arunce în sânul 
omenirii grăuntele cuvântului său, fie prin El însuşi, fie 
prin prooroci, prin Fiul său, prin apostoli şi prin urmaşii 
lor. De mirat şi #e cutremurat este că totdeauna şi pre- 
tutindenea, îţi câmpul semănat de mâna dumnezeiască, 
s’au găsit cele patru feluri de pământ pomenite de Mân¬ 
tuitorul: un pământ bătut, unul petros, unul înecat în 
spini şi, în sfârşit, un pământ bun. 

Sub legea veche de înaintea Mântuitorului, Evreii, în 

picioare, pe pragul caselor, îşi ziceau unii către alţii: „Ve¬ 
niţi să ascultăm cuvântul care iese din gura Domnului". 
Şi se duceau la prooroci de se aşezau înaintea lor. Ascul¬ 
tau cuvintele lor, dar nu le îndeplineau. Cuvântările proo¬ 
rocilor erau pentru ei ca un cântec care le desfăta ure¬ 
chea cu plăcere. Astfel vorbeşte proorocul Ezechiil despre 
Evreii din timpul său. Inima lor era asemenea unui drum 
larg: sămânţa nu rămânea într’însa. Diavolul venea şi o 
lua. 

Cine ar putea spune că nu sunt şi azi printre noi creş¬ 
tini ca şi aceşti Evrei, care ascultă cuvântul lui Dumne¬ 
zeu, dar nu-1 îndeplinesc! Inima lor e ca un drum bătut. 
Cade cuvântul lui Dumnezeu în inima lor, dar vin apoi a- 
pucăturile cele rele şi o zmulg. 

Cu aceşti oameni e greu de făcut ceva. Pentru ei tot 
cuvântul bunei învăţături se opreşte la urechi, nu pătrun¬ 
de până la inimă. Intre ureche şi inimă este o cale lungă. 
Apucăturile rele stau la pândă în lungul ei. Cum vine în¬ 
văţătura lui Dumnezeu, o înghit şi nu mai poate ajunge 
la inimă. Omul doritor de binele său trebuie să-şi ascută 
ochii minţii şi să se uite înăuntrul lui însuşi. Va găsi acolo 
destule obiceiuri rele şi învechite, care nu-1 lasă să ajun¬ 
gă în calea cea mântuitoare a adevărului, binelui şi drep¬ 
tăţii. Datoria creştinului este ca, odată ce a prins de ves¬ 
te că apucăturile rele îi sunt periculoase, să le zmulgă din 
inima sa, pentruca învăţătura cea bună să poată intra în¬ 
locui lor neîmpedecată. Aşa să facă tot creştinul, dacă nu 
vrea să ajungă ca Evreii, care numai ascultau, dar nu fă¬ 
ceau. 

Nu lipseau nici dintre dânşii unele injjcii mai bune, care 
primeau cuvântul Domnului. Dar numai ca sămânţa că¬ 
zută pe peatră. încolţea, dar n’avea unde prinde rădăcină 
şi se usca. 

Când Dumnezeu îi lovea, zice Sfânta Scriptură, atunci 
întrebau de El şi se întorceau şi căutau pe Dumnezeu. îşi; 

aduceau aminte că Dumnezeu este stânca lor şi Dumnezeul 
cel Prea înalt Mântuitorul lor. Dar îl îmblânzeau cu gura 
lor, şi cu limba lor îl minţeau, căci inima lor nu era sta¬ 
tornică cu dânsul şi nu erau credincioşi legământului său 
(Psalmul 77, 34-41 ), 

Iată, Fraţilor, aşa erau Evreii. Cuvântul lui Dumnezeu 
îl ascultau, îl primeau, dar nu-1 păstrau. Era sămânţa că¬ 
zută pe peatră. Deabia mâna dumnezeiască se ridica de 
deasupra capului lor, şi ei se întorceau dela dânsul şi-l 
mâniau din nou. 

Câteodată credincioşia lor era mai trainică. Cuvântul 
proorocilor pătrundea mai adânc în sufletul lor. Se întor¬ 
ceau la Dumnezeu in nefăţărnicia scurtă a inimii lor. Fă¬ 
ceau legământ cu Dânsul şi-i ziceau: Tu, Doamne, vei fi 
Dumnezeul nostru, iar noi vom fi poporul tău. Sămânţa 
se umfla, dădea colţ, se înălţa în tulpină înverzită, câteo¬ 
dată chiar înflorea şi dădea semănătorului roade pline de 
nădejde. Dar iată că, odată cu pornirile bune, încolţiseră 
şi cele rele; împreună cu grâul crescuse neghina, spinii, 
pălămida şi tot buruienişul acesta de griji pământeşti, de 
gânduri lumeşti, care umple aşa de iute inima omenească. 

Prin rădăcinile acelea numeroase şi adânci, acesta buru- 
ieniş secătuise vlaga sufletului; prin ramurile şi foile sa¬ 
le, răspândite pretutindeni, el supsese aerul şi lumina; iar 
tulpina sămânţei celei bune, care aducea atâta nădejde, 
ofilită mai întâi, apoi plecată la pământ fără putere, cădea 
şi nu mai dădea nădejdii înşelate a Tatălui decât un spic 
deşert -şi veştejit. Poporul, tărât de pornirile sale tru¬ 
peşti, părăsise pe Dumnezeu şi din nou se întorcea spre 
viaţa cea ticăloasă şi blestemată. 

Cui îi dă mâna, Fraţilor, să zică că azi nu sunt creştini 
ca şi aceşti Evrei ? Vin zile triste, necăjite şi amărâte,, 
creştinul se vede de toţi părăsit şi atunci aleargă la Dum¬ 
nezeu strigând: numai Tu, Doamne, nu m’ai părăsit. 

Bunătatea neasemănată â Talfălui ceresc pe nimeni nu 

goneşte. îşi deschide braţele şi-l primeşte. Ajutor întru ne¬ 
cazuri, afară de tine, pe altul nu avem, cântă Biserica 
noastră în Postul Mare, Iată-1 deci pe creştin cu totul în 
braţele lui Dumnezeu. Sămânţa a încolţit în inima lui. Dar 
cerul se înseninează, vin zile mai bune şi mai fericite, şi, 
creştinul iar uită pe Dumnezeu. 

Nu-i oare el ca şi Evreii care numai la nevoie îşi aduceau 
aminte de Dânsul? Da, Fraţilor, mulţi sunt aşa, cu inima 
de peatră. Cade sămânţa, încolţeşte, dar nu prinde rădă¬ 
cină, şi, când vine soarele, se usucă. 

In timpul când Fiul lui Dumnezeu însuşi veni să arunce 
sămânţa cerească în sânul omenirii, patru feluri de pă¬ 
mânt primiră acest grăunte, adică patru feluri de urechi 
ascultară cuvântul dumnezeescului învăţător. El însuşi 
ne spune aceasta, căci despre El şi despre primirea cu¬ 
vântului său vorbeşte în pilda aceasta cu sămânţa căzută 
in patru feluri de pământ. 

După Iisus Hristos, apostolii, aceşti oameni neosteniţi, 
aruncară în toată lumea sămânţa bunei învăţături. Dar şi 
ei găsiră tot cele patru feluri de pământ arătate de Mân¬ 
tuitorul, tot cele patru feluri de ascultători, care primi¬ 
seră pe Iisus Hristos şi pe prooroci. 

De câte ori marele apostol al neamurilor, sfântul şi 
neasămănatul Pavel, n’a suspinat văzând cum cea mai tare 
nădejde se stingea în câmpiile sămănate de mâna sa! Voi 
alergaţi bine; cine v’a oprit să nu ascultaţi de adevăr? (Ga- 
lateni 5, 7), strigă el către Galateni, care erau ca pămân¬ 
tul cel petros. Primiseră sămânţa învăţăturii creştine, dar 
acum şovăiau. Patimile pământeşti, aceşti spini ai inimii, 
mândria, pofta, necumpătarea, înăduşiră prea adeseori 
puterea cerului, a cărui sămânţă apostolul o aşezase în 
suflete. 

Şi azi, Fraţilor, Biserica răspândeşte acelaş cuvânt şi 
găseşte ace*aşi ascultători ca şi proorocii, Mântuitoru.1 
Hristos şi apostolii. Găseşte şi ascultători uşurateci, şi pe 

alţii cu inima împetrită, şi pe alţii cu griji pământeşti, şi, 
măcar că puţini, găseşte şi pe ascultătorii cu sufletul cu¬ 
rat şi doritori să primească învăţătura cea bună. Pretu- 
tindenea, în toate adunările creştineşti, la picioarele tutu¬ 
ror altarelor, se găsesc cele patru feluri de ascultători de 
care vorbeşte Mântuitorul. Dar din aceste patru feluri, nu¬ 
mai unul e bun. Toate celelalte trei sunt rele. Băgaţi bine 
de seamă, toate cele trei sunt neroditoare. Oare nu e ni¬ 
mic aici care să ne puie pe gânduri? 

Gândiţi-vă, Fraţilor: din patru soiuri de suflete ome¬ 
neşti, numiai unul este în stare să primească cuvântul lui 
Dumnezeu! Apoi oare nu este asta o adevărată nenoro¬ 
cire? Şi, fiindcă v’am arătat două feluri de suflete, două 
feluri de ascultători care se depărtează de Dumnezeu, ia 
să-l vedem şi pe al treilea, ca să fim pe deplin luminaţi şi 
să ştim de ce să ne ferim. 

Zilnic, Fraţilor, găsim oameni care mărturisesc că în¬ 
văţătura lui Dumnezeu e în adevăr bună, sfântă şi mân¬ 
tuitoare pentru suflet. Ei simt folosul nepieritor, care 
iese dintr’însa şi cu dragă inimă vor să se apropie. Dar 
nişte obiceiuri rele şi învechite, apucături urâte îi îndepăr¬ 
tează de ceiace .mintea le spune că e mântuitor şi ceresc. 
Unul e negustor şi nu poate până n’o înşela, că aşa a apu¬ 
cat din tată în fiu; altul e lucrător şi mai dă peste ochi, că 
aşa s’a deprins şi el să fie: întins la plată şi moale la lucru; 
altul are avere, şi lăcomia cea mare îl face surd la cuvin¬ 
tele lui Hristos. 

Toţi aceştia şi mulţi ca dânşii sunt ca sămânţa care 
cade între spini. Ajunge la ei învăţătura cea bună a lui 
Hristos, dar grijile lumeşti n’o lasă să crească şi o înă- 
duşă. 

Aceşti oameni cu ştiinţă şi voinţă se ţin departe de Dum¬ 
nezeu. Ţie-se sănătoşi! Noi cu niciun preţ nu ne lăsăm a 
fi ca dânşii, ca să nu cădem în perzare! 

Mulţi într’adevăr vin la biserică, dar cu un fel de nepă- 

sare mai mult, nu ca să audă cuvântul Domnului. Vin ca 
să vadă ce este,"cu o pornire răutăcioasă şi râzătoare. Când 
Sf. Evanghelie mustră păcatele oamenilor, ei sunt gata 
să vadă acele păcate la semenii lor; la dânşii niciodată. 
Aceşti ascultători n’au nici luare-aminte, nici supunere, nici 
curăţia de cuget care ar putea să le facă folositor cuvântul 
lui Dumnezeu. Ei sunt ca pământul drumurilor mari: să¬ 
mânţa nu pătrunde în inima lor şi diavolul vine de o fură 
îndată ce a căzut. 

Câţi alţii care au porniri mai bune, şi totuşi nu folo¬ 
sesc mult din învăţăturile care le aud! Acestea sunt su¬ 
flete slabe şi fără putere. Ele primesc cuvântul lui Dum¬ 
nezeu cu bucurie, dar n’au nici puterea, nici tăria de a-1 
face să rodească. In aceşti oameni totul se mărgineşte la 
nişte gânduri şterse, la câteva hotărâri şovăitoare, la câ¬ 
teva năzuinţe, care nu mai ajung niciodată la capăt. 

Şi totuşi aceste suflete, pentrucă s’au simţit din când 
în când atinse, mişcate, zguduite chiar, vor crede că au 
făcut de ajuns faţă de chemarea cuvântului dumnezeesc 
şi se vor mulţămi numai cu aceste simţiri trecătoare. A- 
ceştia nu se gândesc că ţarina, pomul, se cunoaşte după 
roade. Cu astfel de simţiri şi porniri, care azi sunt şi mâne 
nu, ei nu vor rodi niciodată. 

In sfârşit, câte suflete în care cuvânul sfânt pătrunde, 
încolţeşte, creşte şi-ţi dă nădejdea celor mai frumoase se¬ 
cerişuri! Din nenorocire, alăturea de grâu, creşte neghi¬ 
na; alăturea de pornirile bune, încolţesc apucăturile rele; 
alăturea de obiceiurile creştineşti, obiceiurile lumeşti, plă¬ 
cerile vieţii, alăturea de plăcerile închinării lui Dumnezeu. 
In loc de a zmulge aceşti spini din inima lor, creştinii slabi 
îi lasă să crească. Ei au crezut că pot să slujească doi stă¬ 
pâni deodată, şi pe Dumnezeu şi lumea cea înşelătoare. 
Ei au nădăjduit să capete fericirea vieţii viitoare, bucu- 
rându-se de plăcerile vieţii uşuratece, în care se află. Ei 
n’au puterea de a rupe unele legături, de a înăbuşi unele 

aplecări pe care Biserica le osândeşte. Dar tocmai aceste 
legături şi tocmai aceste aplecări vinovate au înăbuşit pu¬ 
ţinul bun pe care cuvântul sfânt îl născuse în sufletele 
lor. 

Aşa dar de lăudat sunt numai acei ascultători care pri¬ 
mesc cuvântul lui Dumnezeu în inimi bine pregătite şi ca¬ 
re, după ce l-au primit, îl ţin, cugetă la dânsul, alungă din 
calea lui toate piedicile,' care ar putea să-l oprească, şi 
fac toate jertfele trebuincioase pentru a-1 face să aducă 
roade îmbelşugate: cu inimă bună şi curată auzind cuvân¬ 
tul, îl ţin şi fac rod întru răbdare (Luca 8, 15). 

Spuneţi-mi acuma, Fraţilor, de care din cele patru fe¬ 
luri de oameni, care aud cuvântul lui Dumnezeu, ţineţi 
voi? Sunteţi din numărul celor nenorociţi de care am vor¬ 
bit? Sunteţi pământul bun, ori nădăjduiţi să fiţi? Oricum 
şi ori dintre care aţi fi, voi, Fraţilor, aţi auzit cuvântul 
lui Dumnezeu şi relele nesfârşite care se ţin lanţ de ceice 
nu vor să-l păstreze ca pe un odor sfânt. Treziţi-vă la 
chemarea Mântuitorului; nu umblaţi pe căile cele rătăcite 
ale amăgirilor lumeşti, căci vă duc la perzare! Plăcerile 
lumii sunt amăgitoare şi ademenitoare, sunt multe şi nu 
se mai sfârşesc, dar ştiţi ce zice Mântuitorul, că largă e 
calea ce duce la perzare. (Matei 7, 19). Vă gâdilaţi acuma 
toate simţirile într’însele, vă legănaţi în somn dulce pe ari¬ 
pile desfătărilor şubrede. Vine un timp însă, când inima se 
satură de dânsele până în gât. Cu sufletul scârbit şi fără 
nădejde, cu trupul bolnav şi slăbit, unde vei găsi adăpost? 
Nu aşteptaţi, Fraţilor să ajungeţi în această stare; veniţi- 
veniţi cu inima deschisă spre Iisus, Domnul măririi, căci 
dreptatea sa este dreptate în veac, şi cuvântul său, ade¬ 
văr! Amin. 


« 



Predica la Duminica XXII dupâ Rusalii. 

Mergeţi cât aveţi lumina, ca 
să nu vă cuprindă întwnere- 
cul, căci vine noăptea, când ni¬ 
menea nu mai poate lucra . 

Ioan 22, 35 şi 9, 4. 


învăţăturile morţii. 


Fraţilor, 

Noi, oamenii, facem parte din două lumi: cu trupul sun¬ 
tem pe pământ şi ne vedem mărginiţi în toate, iar eu su¬ 
fletul suntem mai slobozi şi departe de strânsoarea pă¬ 
mântului. Cu mâna abia ajungem în jurul nostru pentru 
a apuca un lucru oarecare, cu gândul însă zburăm depar¬ 
te, până la locurile unde cu piciorul ar trebui să mergi 
luni întregi. Ne înfăţişăm câteodată în minte stări care 
au trecut, de parcă ar fi vii înaintea noastră. Cu sufletul 
străbatem lungimea vremilor şi întinsul văzduhurilor, fă¬ 
ră a fi opriţi de nimic, pe când cu trupul suntem mărgi¬ 
niţi la o biată bucăţică de loc în care trăim. 

Sfinţii au suferit mari nedreptăţi şi prigoniri. Au fost 
strâmtoraţi în viaţa lor, au suferit loviri, chinuri şi chiar 
moartea. Trupul le era în mâna păgânilor, care-1 supuneau 
la tot felul de dureri. Sufletul însă nu-1 puteau avea în 
mână şi nu-1 puteau sili. De aceia ? păgânii chinuiau numai 
trupul, iar sufletul se afla înaintea Domnului şi-şi măr¬ 
turisea credinţa neştirbită. In aceiaş fiinţă se petreceau lu- 

cruri din două lumi deosebite: trupul puteau să-l şi omoa¬ 
re, sufletul însă trăia cu vioiciune şi mărturisea credinţa, 
cu toate durerile trupului. 

Deosebirea aceasta dintre cele două lumi în care trăim 
noi, a venit să ne înveţe Domnul Hristos, afară de alte 
învăţături ale sale. Despre ea ni s’a pomenit şi în pilda 
despre bogatul nemilostiv şi săracul Lazăr, care ni s’a 
cetit azi din Sf. Evanghelie. 

Fraţilor, 

Trăind în trup pe pământul acesta, fireşte că în noi se 
îndeplineşte şi traiul trupului, pe lângă al sufletului. Dar 
fiindcă trebuie să trăim din două părţi: pe de o parte să 
dăm trupului hrană, să-l îngrijim şi să-l îmbrăcăm, pen- 
truca să putem lucra cu dânsul; iar pe de altă parte, să 
hrănim sufletul cu învăţătură, pentruca să putem cugeta 
bine şi să ne curăţim de gânduri rele şi de patimi, —- din 
această pricină, viaţa noastră e grea. Anevoie găsim cum¬ 
păna între amândouă, adică să trăim pe cât trebuie şi din- 
tr’o parte şi din alta. Oamenii se apleacă ba într’o lăture, 
ba în alta, şi de aici se strică rânduiala vieţii şi fiinţa 
noastră sufere, uneori chiar fără să simţim noi, ca acei 
bolnavi cari au boala în ei fără să ştie. 

Cumpăna vieţii e grea de găsit. înţelepciunea lumii se 
sileşte de multă vreme să găsească o cale de bună călău¬ 
zire pentru om, şi omul tot neoălăuzit este. Trăim fără 
cumpăneală, unii plecaţi mai mult spre viaţa trupului şi 
alţii spre. a sufletului. 

Sunt oameni cari nu se gândesc deloc la cuvântul lui 
Dumnezeu, şi nu poartă nicio grijă de curăţirea patimi¬ 
lor lor, care-şi ţin zilele chibzuindu-se numai pentru cele 
trebuincioase trupului. Câţi nu sunt de acei care-şi trăiesc 
viaţa fără vreo zare mai înaltă, fără niciun gând la su¬ 
flet şi la ceiace slujeşte spre a-1 împodobi! 

Iar alţii strică cumpăna de cealaltă parte, chinuind tru¬ 
pul şi nelăsându-1 să poată trăi sănătos. Căci, mai cu sea¬ 
mă la tinerii cari se pornesc la învăţătură şi la ceice au 
prins gust de carte, se găseşte uneori o aşa patimă de a 
învăţa, că nu mai au nicio rânduială nici la somn, nici la 
mâncare, nici la celelalte îngrijiri ale trupului. De aceia 
auzim despre unii că s’au istovit muncind cu capul, îi ve¬ 
dem galbeni şi traşi la faţă, nemai putând ţinea minte şi 
ne mai putând învăţa fără să-i doară capul. 

Ei, iată, tocmai asupra pericolului acestuia ne îndreaptă 
Domnul Hristos luarea-aminte, prin pilda auzită azi în 
Sfânta Evanghelie. Bogatul nemilostiv era unul din acei 
la cari cumpăna vieţii se rupsese. El trăia numai cu tru¬ 
pul, în petreceri de dimineaţă până ’n seară şi în îmbrăcă¬ 
minte împodobită, iar cu sufletul nu trăia deloc. 

Cei mai mulţi însă se lasă în grija traiului trupesc, fiind¬ 
că asta se face mai fără opintire. E mai greu a te sili cu 
învăţătura pentru plăcerea sufletească decât pentru cea 
trupească. 

Deci la cei mai mulţi oameni cumpăneala este stricată 
printrun trai pe care-1 duc numai cu trupul, iar de suflet 
nu poartă nicio grijă, îl lasă în paragină. 

Noi, auzind acestea, să nu ne dăm la o parte, ca cei scu¬ 
tiţi de grijă, zicând: „Nu suntem dintre cei bogaţi", căci 
se poate păcătui din orice stare. A trăi numai cu trupul 
o poate face şi cel mai sărac. E un pericol şi pentru cel 
mai sărac, dacă tot ceiace capătă sau câştigă dă numai 
pentru viaţa trupului. Aşa ar face unul care ar da totul 
numai pe băutură. Tot ceice nu lasă nicio portiţă în fiin¬ 
ţa lui pentru viaţa sufletului, fie el bogat ori sărac, e un 
om cu cumpăna vieţii stricată şi deci sortit perzării. 

In viaţă însă noi avem multe împrejurări, din care vedem 
ce mare nimic este viaţa trăită numai cu trupul. De atâ¬ 
tea ori am petrecut pe alţii la mormânt şi am fost aduşi 

să cugetăm cum trece omul şi cum rămâne din el numai 
un praf care se amestecă cu pământul! Am văzut brazi de 
oameni, bărbaţi cari au avut mare preţ şi însemnătate în¬ 
tre ai lor, dar au mers şi ei pe acelaş drum al veşniciei, aşa 
cum a mers şi cel din urmă om. Atunci ne-am întors cu 
mintea plină de acest gând al morţii şi periciunii şi ne-am 
zis că omul este o nimica şi viaţa trece ca un vis — omul 
ca iarba, zilele lui ca floarea câmpului (Psalmul 102, 15). 

Dar iarăşi am intrat între ai noştri, ne-am luat cu altele 
şi am uitat. Gândul acela însă, despre periciunea şi nimi¬ 
cul vieţii, a fost pentru noi o clipă de înţelepţire. Gândind 
la darea aceasta a morţii pe care fiecare trebuie s’o plă¬ 
tim, ne umilim şi ne înţelepţim. 

Iată dar o împrejurare pe care o avem în viaţă şi care 
slujeşte la înţelepţirea noastră. # 

Din înţelepţirea aceasta urmează să trăim şi cu sufle¬ 
tul, fiindcă faptele. sufletului nu pier. Rămâne amintirea 
bună despre noi, rămâne pilda vie care slujeşte a înţelepţi 
şi pe alţii. 

In traiul nostru însă nu suntem lăsaţi numai la gându¬ 
rile şi la cţiibzuielile noastre, ci toată învăţătura Domnului^ 
Hristos, toate .vieţile Sfinţilor, toată învăţătura Bisericii 
ne îndeamnă să trăim viaţă sufletească. 

Aşa e cu povestirea auzită azi în Sf. Evanghelie. Boga¬ 
tul nemilostiv e omul care trăieşte numai trupeşte şi nu 
se gândeşte la moarte. Moartea însă a venit pe neaştep¬ 
tate şi l-a luat din viaţă nepregătit, fiindcă traiul trupesc 
nu e niciodată pregătire. El trece odată cu trupul. De aceia 
bogatul acesta s’a dus în iad. Săracul Lazăr însă s’a dus 
în rai, nu pentrucă era sărac, fiindcă sunt şi săraci răi şi 
sărăcia nu ajunge să ne facă buni înaintea lui Dumnezeu, 
ci fiindcă se gândea la Dumnezeu. Mintea lui nu era la lu¬ 
cruri de desfătare şi trecătoare. 

De aci urmează că lucrul cel mai de preţ pentru- om e 
a ne pregăti pentru moarte. Aşa cum în viaţa trupească 

ne pregătim pentru vremea iernii, căutând să avem casa 
îndestulată cu de toate, aşa trebuie să ne pregătim sufle¬ 
teşte pentru moarte şi să avem multe fapte bune îndărătul 
nostru. 

Omul alungă gândul morţii. E ceva care-1 supără. Cu 
toate acestea tocmai gândul acesta aduce rânduială, fiind¬ 
că ne face să ţinem dreaptă cumpăna vieţii şi să trăim şi 
cu sufletul. 

Şi dacă cineva ajunge la capătul vieţii nepregătit, nu 
are cuvânt să spuie că n’a ştiut, fiindcă aceste lucruri se 
pun fără încetare. Bogatul nemilostiv se ruga din chinu¬ 
rile iadului către Dumnezeu ca să trimeată pe cineva din 
rai către fraţii lui pe pământ să nu facă ce-a făcut el şi 
să sufere pe urmă. Dumnezeu i-a răspuns însă: Au pe 
Moisi şi pe prooroci, să-i asculte pe ei, adică: In viaţă sunt 
destule învăţături de care omul înţelept trebuie să ascul¬ 
te, pentru a-şi -încheia cu bine calea pe acest pământ. Dacă 
e atât de orb şi îndărătnic şi nu vrea să înţeleagă, atunci, 
chiar de s’ar scula cineva din morţi, tot nu se va întoarce. 

Şi aşa a şi fost, căci Domnul Hristos s’a sculat din morţi 
şi a venit în mijlocul oamenilor, iar mulţi tot necredincioşi 
ş^ neîndreptaţi au rămas. 

Pentru noi, cei de azi, această învăţătură înseamnă că, 
atâta vreme cât ne aflăm în viaţă, să nu perdem nicio cli¬ 
pă, ci sV întrebuinţăm la pregătirea cu sufletul, căci via¬ 
ţa aceasta trece iute şi nu mai ai vreme să te pregăteşti. 

Şi chiar înainte de a isprăvi viaţa, când am ajuns la o 
vrâstă mai înaintată, judecăm trecutul mai limpede. Ve¬ 
dem că am risipit clipe din cele mai preţioase şi am ajuns 
la bătrâneţe fără să fi făcut mai nimic, fără a ne fi înde¬ 
plinit cu cinste datoriile noastre, trăind multă vreme un 
trai eu totul lipsit de orice licărire sufletească. 

De aceia nu trebuie să facem ca bogatul din pilda Mân¬ 
tuitorului, nici ca greerele din poveste, ci ca furnica, fiind¬ 
că ea este pilda îngrijirii şi a economiei timpului. 

Cât suntem în viaţă, suntem ca în timpul zilei. Când a 
venit bătrâneţa sau moartea, e ca şi cum am fi intrat în 
vremea nopţii, când nu se mai poate lucra. După moarte 
începe o viaţă nouă, pe care n’o mai poţi trăi ca pe pământ. 

Deci cu dreptul a spus Domnul Hristos, când a tămă¬ 
duit ochii unui orb: Trebuie să îndeplinesc lucrurile Celui 
ce m’a trimes, cât timp este ziuă, căci vine noaptea, când 
nimenea nu mai poate lucra. 

Aşa şi noi, Fraţilor, trebuie să fim luători-aminte la cu¬ 
vintele Domnului şi la înţelepciunea vieţii, pentruca să 
fim dintre acei care ştiu a se cârmui pe lume. In chipul 
acesta, vom fi folosit cuvintele pildei de azi şi vom fi pus 
peatră tare la temelia vieţii noastre. Amin. 



Predica la Duminica XXIV după Rusalii. 

Datoriile copiilor către părinţi. 

Cinsteşte pe tatăl tău şi pe 
mama ta, ca să-ţi fie ţie bine 
şi să trăieşti ani mulţi pe pâ- 
mănt. 

A doua. Le^e 15, 16. 

Fraţilor, 

Sf. Evanghelie de astăzi ne arată un tată amărât şi chi¬ 
nuit. Ostenit şi cu inima sângerată, el vine la Domnul 
Hristos să ceară vindecare pentru fiica sa care zăcea bol¬ 
navă. Dar durerea nu se sfârşi aci. Pe când vorbea, iată 
unul care vine şi-i vesteşte că fiica sa a murit. Cine oare 
ar putea să închege în vorbe durerea sa nesfârşită! Dum- 
hezeescul Mântuitor însă este cu dânsul. El vine la casa 
sa, trezeşte copila din somnul morţii şi o aduce iar la viaţă. 

Nesfârşită este bucuria tatălui. El a suferit, se bucură 
acuma. Toţi ceilalţi se uită, se minunează; numai tatăl 
însă are adevărată bucurie. 

Vedeţi, Fraţilor* cât de mare este simţirea şi îngrijirea 
părinţilor pentru fiii lor. O mică durere în copil în inima 
părintelui este săgeată. Boalele şi nemulţămirile copiilor 
cu mult mai multă durere le sufăr părinţii. Neîncetat ei 
se ostenesc pentru binele copiilor. Şi osteneala lor, mă¬ 
car că este chin ca toate chinurile, totuşi o rabdă cu plă¬ 
cere, când ştiu că este pentru copii. Chiar fiii cei mai răi, 

când toate porţile li s’au închis şi nu mai au niciun chip de 
trai, tot la părinţi aleargă. Acolo este adăpostul cel bun 
şi adevărat. Numai la sânul părinţilor se găseşte duioşia 
şi primirea cea cu toată inima. Când fiului i s’a înâmplat 
te miri ce, de nici nu-i pasă străinului, părintele umblă, 
aleargă, se străduieşte şi nu se lasă până nu izbândeşte. 
Aşa a alergat bietul tată din Evanghelie, până la Mântui¬ 
torul Hristos, despre ale cărui minuni auzise. 

Deci, Fraţilor, când atâta dragoste, atâta duioşie au pă¬ 
rinţii pentru fiii lor, oare nu este o scumpă datorie de a 
iubi şi cinsti pe aceşti părinţi? Datorie este, şi însuşi Dum¬ 
nezeu a aşezat-o când zice în legea dată poporului evre¬ 
iesc: cinsteşte pe tatăl tău şi pe mama ta, ca să-ţi fie bine 
şi să trăieşti ani mulţi pe pământ. Vai de fiii răi, care se 
îndepărtează de această sfântă şi dumnezeiască poruncă! 

Să ne adâncim tot mai mult într’însa, ca nimic să nu 
ne rămâie nepriceput. 

Fraţilor, 

Când se rătăceşte câte un pui, aţi văzut cum cloşca 
nu-şi găseşte astâmpăr? Ea aude chiscuitul lui şi nu tace 
până nu-1 găseşte. Dar nici puiul nu este altfel. El ţipă, 
fiindcă nu-şi vede mama; îndată însă ce a găsit-o, se li¬ 
nişteşte. 

Câtă învăţătură pentru oameni iese de aci! Şi de câte 
ori făpturile fără cuvânt au purtări mai frumoase decât 
cele omeneşti! Mulţi fii stau într’o neagră nepăsare faţă 
de nevoile părinţilor lor. Şi cine sunt aceşti fii ? — De mul¬ 
te ori poate cei mai răi, cei care au adus părinţilor mai 
mult chin şi amar. Cam aşa sunt firile cele stricate: când 
este vorba de luat, eşti dator să-i dai, când însă îi vine 
şi lui rândul la dat, nu e dator la nimic. 

Dacă e vorba de cinstit părinţii, cinstirea aceasta tre¬ 
buie să se întindă cât de departe, fiindcă departe s’au în- 



422 


tins şi grijile părinţilor. Dragoste ne-au dat, dragoste tre¬ 
buie să le dăm în schimb. Să luăm aminte la cuvintele lor, 
pentrucă din iubire adevărată sunt pornite. Să-i ajutăm 
la nevoie, pentrucă ei nu numai ne-au dat fiinţa, ci au 
îngrijit să ne înălţăm trupeşte şi sufleteşte, cu osteneli 
nesfârşite cârmuindu-ne şi crescându-ne. Putem ajunge 
departe, putem avea multe; să nu uităm însă că începu¬ 
turile dela părinţi le avem, lor le datorăm. In frunte este 
Dumnezeu, iar după Dânsul, ei sunt cei mai mari ajută¬ 
tori şi binefăcători ai noştri. Nădejdea pe care o poţi avea 
în părinţi, n’o mai poţi avea în nimenea. Ea pe toate le 
covârşeşte şi dă omului cea mai adevărată mângâiere. 

Când omul se vede lipsit şi părăsit de toţi, singurul adă¬ 
post numai la Dumnezeu şi la părinţi îl mai găseşte. Nu¬ 
mai acolo capătă crezare şi iertare de toate. 

Dragostea părinţilor întăreşte casele fiilor. Dar se în¬ 
ţelege că întăreşte numai casele acelor fii, care cinstesc 
pe părinţii lor după cuviinţă. Fiul înţelept ştie ce înseamnă 
chinul părinţilor în creşterea copiilor, ştie îngrijirea de ca¬ 
re nu l-au lipsit niciodată, şi pentru aceasta îi preţueşte 
ca cel mai scump odor pe lume. 

/Un rege bogat a întrebat odată pe un înţelept, care este 
cel mai fericit om de pe lume? El credea că-1 va numi pe 
dânsul, fiindcă era bogat. înţeleptul însă spuse: mi-aduc 
aminte de doi fii, Cleobis şi Bitone, care singuri îşi duceau 
într’o căruţă pe mama lor bolnavă, ca să se închine în 
casa Domnului. Aceştia sunt cei mai fericiţi. 

Vedeţi, Fraţilor, sunt numiţi fericiţi fiii aceştia, pentru¬ 
că nu şi-au uitat pe mama lor, ci cu o dragoste minunată 
îi erau spre ajutor. 

Din nenorocire nu putem zice acestea despre toţi fiii 
şi fiicele. Câţi nu stau într’o neîngrijire vinovată faţă de 
părinţii lor! Ba sunt unii de-şi despreţuiesc şi-şi urăsc 
părinţii. Pe aceştia însă nu-i mai putem numi fii, ci uri- 
ciunea şi blestemul neamului omenesc. 

Este greu de tot chinul părinţilor cu creşterea copiilor. 
Nopţi nedormite petrecute la căpătâiul lor, când sunt bol¬ 
navi; zile pline de turburare şi nelinişte când sunt departe 
de casă. Ei bine, tot acest chin â-1 plăti părinţilor cu ne¬ 
păsare şi dispreţ, înseamnă a fi, nu om, ci fiară. 

însuşi Mântuitorul Hristos ne-a dat pildă de îngrijire 
părintească, când, fiind pe cruce, a lăsat pe sfânta sa mai¬ 
că în îngrijirea Sfântului Apostol loan, zicând: iată mama 
ta (loan 19, 27), şi dintr’acel ceas Apostolul a luat-o în 
îngrijirea sa. 

Acesta este un îndemn pentru toţi de a nu-şi uita părin¬ 
ţii sau a-i lăsa în părăsire, pentrucă, chiar atunci când 
n’au nevoie de fiii lor, totuşi neuitarea acestora este scum¬ 
pă şi alinătoare în greutatea bătrâneţelor lor. 

Porunca Mântuitorului de a iubi pe aproapele nostru 
priveşte mai întâi pe părinţi, fiindcă cum poate cineva să 
iubească pe ceilalţi, de nu-şi va iubi părinţii? Dragostea 
către părinţi e temelia pe care trebue clădită dragostea 
către ceilalţi oameni. 

Chiar asprimea unor părinţi, care pare aşa de nepotri- 
vită^cu dragostea către fii, trebuie să se ştie că tot din dra¬ 
goste porneşte. Părinţii tocmai, din iubirea ce o au către 
odraslele lor, se tulbură şi se supără. Dacă nu i-ar iubi, 
puţin le-ar păsa de ce fac copiii şi i-ar lăsa să crească cum 
va da Dumnezeu. 

Deci, dacă fiii sunt încredinţaţi de nemărginita dra¬ 
goste a părinţilor, nu se naşte pentru ei o datorie de a iubi 
pe ceice-i iubesc, de a îngriji pe ceice i-au îngrijit şi de a 
cinsti pe cei ce i-au ridicat? Da, Fraţilor, avem această da¬ 
torie, care niciodată nu trebuie să înceteze. Chiar când am 
găsit la dânşii unele lipsuri, nu trebuie să încetăm de a-i 
cinsti, neuitând recunoştinţa ce le-o datorăm. 

Neamul şi legea noastră cum au ajuns nevătămate până 
azi? Numai prin dragostea către părinţi, Fraţilor. Tot ce 
era dela părinţi, legea şi neamul şi graiul, erau păstrate 

cu sfinţenie. Această închinare faţă de moştenirile părin¬ 
teşti a adus până la noi zestrea scumpă a strămoşilor. Aşa 
trebuie să facem şi noi, să păstrăm zestrea strămoşilor şi 
s’o lăsăm fiilor, ca şi ei s’o ducă mai departe. 

Iubind pe părinţi, iubeşti şi moştenirea lor, şi în chipul 
acesta se păstrează. Fără cinstire şi dragoste de părinţi, 
aşezămintele se strică şi se risipesc. Şi cum veţi cere dela 
fiii voştri dragoste şi cinstire, când voi nu le aveţi faţă 
de părinţi? Cea mai bună învăţătură de dat fiilor este pil¬ 
da voastră de a cinsti pe ceice s’au ostenit cu creşterea 
voastră. 

Ce frumoasă privelişte este când, în mijlocul celei mai 
bune stări a fiilor, vezi părinţi bucurându-se de bucuria 
lor! Bucuria fiilor, fără cea a părinţilor, este ca un vas 
ştirbit. Cât de lăudaţi şi de plăcuţi sunt acei fii care, ori¬ 
cât de sus s’au ridicat, nu şi-au uitat părinţii, la ei au ve¬ 
nit şi, după Dumnezeu, lor le-au mulţămit şi s’au bucurat 
că părinţii lor trăiesc încă, pentruca bucuria să fie depli¬ 
nă. Tot aşa de urâţi sunt cei ce şi-au uitat părinţii, îndată 
ce au ajuns mai sus, şi n’au voit să-şi aducă aminte de 
dânşii. De asemenea fii lumea totdeauna vorbeşte cu scâr¬ 
bă şi dezgust. Şi e greu ca cineva să fie bun în altele, când 
cu părinţii e rău. 

Oricum vei fi şi oriunde vei ajunge, bucuria ta* nu va fi 
întreagă, când părinţii sunt în nevoie. De asemenea, ni¬ 
ciodată nu vei fi socotit ca om de ispravă, când nici nu te 
gândeşti la părinţi. In porunca dată Evreilor, Dumnezeu 
spune: Cinsteşte pe tatăl tău şi' pe mama ta, ca să-ţi fie 
bine şi să trăieşti ani mulţi pe pământ. 

Vedeţi, Dumnezeu leagă traiul bun pe pământ şi viaţa 
lungă, de cinstirea părinţilor. Nu poate fi trai bun, fără 
bună cinstire de părinţi. 

Pentru aceasta, Fraţilor, suntem datori să-i îngrijim 
când au trebuinţă de noi, şi mai ales în bătrâneţele lor. 
Făcând altfel, am arăta către dânşii o nepăsare vrednică 

de osândă. Lipsa de cinstire şi nebăgarea-în-seamă a pă¬ 
rinţilor sunt o fărădelege nemăsurată şi împotriva firii, 
pentrucă însăşi firea pune în sufletul copiilor dragostea 
către părinţii lor. Pentru aceasta, ucigătorii de părinţi au 
fost priviţi totdeauna ca adevărate fiare cu chip de omT" 

Precum suntem datori să cinstim pe părinţi ca pe bine¬ 
făcătorii noştri, aşa suntem datori să cinstim şi pe toţi 
ceice ne folosesc şi s’au ostenit pentru noi, pe purtătorii 
de grijă cari ne sunt ca alţi părinţi, pe învăţătorii cari 
ne dau învăţătura cea bună şi folositoare, pe bătrâni, pe 
preoţii Bisericii care ne hrănesc cu învăţăturile curate şi 
sfinte ale creştinismului şi ne arată buna cinstire de Dum¬ 
nezeu 1 ). 

Toţi acei care se ostenesc pentru binele nostru sau al 
altora sunt tot ca nişte părinţi, fiindcă părinţii sunt mai- 
marii şi îngrjitorii familiei, iar ceilalţi sunt îngrijitorii 
obştii. Şi pe aceştia datori suntem să-i cinstim şi să nu-i 
defăimăm. 

Când între toţi domneşte iubire, cinstire şî bunăvoinţă, 
atunci viaţa este mult mai uşoară şi mai frumoasă. Toate 
patimile, urile şi supărările care chinuiesc atâta viaţa o- 
mului, n’ar mai fi, şi, lipsind ele, şi turburarea ar fi pu¬ 
ţină. 

Deci, Fraţilor, să încărcăm cu cinste şi să privim cu dra¬ 
goste pe toţi ceice au purtat grijă, ne-au iubit şi s’au os¬ 
tenit pentru noi. Dintre aceştia, cei dintâi simt părinţii. 
Când cel dintâi gând al lor a fost la copii, datori suntem 
şi noi a-i cinsti şi a-i ajuta. Să ne ferim de a aluneca în 
nepăsarea vinovată a unora care trăiesc în belşug, iar pă¬ 
rinţii lor sufăr. Nu este fericire aceia la care nu iau parte 
şi părinţii. Luaţi binecuvântarea peste casele voastre prin 
cinstirea şi înveselirea lor. Amin. 


1) Vezi Catehismul creştin de Kiriakos, tradus româneşte de 
Gherasim, Episcopul Romanului, pp. 94, 95. Bucureşti, 1900. 



Predica la Duminica XVII dupâ Rusalii. 

Buna-creştere a copiilor. 

Fraţilor, 

Multe datorii are omul în lume. Pe toate trebuie să şi 
le împlinească, dacă vrea să-şi treacă viaţa cu cinste şi 
să nu i se zică că a trăit ca trântorul. Celce nu se dă în¬ 
lături de a-şi împlini cu dragă inimă tot ce este dator are 
totdeauna mulţămirea sufletească că şi-a făcut datoria. 

Una dintre aceste datorii, şi dintre cele mai mari chiar, 
este buna-creştere a copiilor. Acel care ar lipsi dela îm¬ 
plinirea acestei însemnate datorii, niciodată nu poate zice 
că şi-a îndeplinit toate ale sale. 

Trebuie băgare-de-seamă şi priveghere neîncetată, pen- 
trpca în sufletul copiilor din timp să se înalţe pomul frumos 
al faptelor bune. „O creştere luminată, o creştere în bu¬ 
nele obiceiuri şi creştinească, este rădăcina tuturor bu¬ 
nurilor. Ea ne face adevăraţi fii ai Bisericii, ea dă părinţi¬ 
lor fii sprijinitori, iar ţării pe cei mai inimoşi şi mai tari 
apărători" *). Părintele care se îngreuiază la această sfân¬ 
tă datorie este ca gospodarul cel rău, care lasă să crească 
spini şi ciulini în ogorul său. Aşa cresc şi deprinderile rele 
în sufletul şi inima copilului de a cărui creştere nimenea 
nu se îngrijeşte. 


1) Cuvinte bisericeşti", de Arhiereul Neofit Scriban, p. 85. Bu¬ 
cureşti, 1868. 

Cine va suferi de aci? — Fără îndoială că de o potrivă 
vor suferi şi părinţii şi copiii. Socotesc să şi dorinţa voastră 
este de a fi dumeriţi pe deplin asupra acestei învăţături. 

Pentru aceia s 5 o cercetăm în lung şi în lat, ca nimic să 
nu ne rămâie ascuns. S’o scoatem la lumină în întregimea 
ei, ca nimeni să nu aibă cuvânt la judecata cea de apoi că 
n’a ştiut-o. 

I. 


Fraţilor, 

Sfânta Scriptură ne povesteşte că proorocul Elisei se 
întorcea odată dela Sfântul Ilie, învăţătorul său. Pe când 
începuse să suie o colină, ca să ajungă la Betel, iată o ma¬ 
re mulţime de copii. Aceştia, văzându-1, începură să strige 
batjocoritor pe urma lui. Fiecare se întrecea să-i strige: 
„Sus, chelule, sus!". Elisei, uimit de aşa îndrăzneală şi 
neruşinare, la o vârstă aşa de mică, nu se mai putu ţinea 
de supărare. Intorcându-se cu faţa mâniată să-i privească, 
îi blestemă, zicându-le: „Să fiţi blestemaţi în numele Dom¬ 
nului!". De abia spuse aceste vorbe, şi îndată ieşiră din- 
tr’o pădure vecină doi urşi fioroşi care, repezindu-se în 
mijlocul copiilor ca într'o turmă de miei spăimântaţi, în¬ 
cepură a-şi înfige ghiarele într’înşii, a despărţi capete de 
trup, a sfâşia coapse, a răsturna trupuri, a rupe oasele, 
a uda locul.de sânge. Şi până acolo ajunse măcelul acesta, 
că fură sfâşiaţi până la patruzeci şi doi (Cartea II a îm¬ 
păraţilor 2, 23). 

Dacă veţi întreba pe ceice tălmăcesc Scripturile, vor spu¬ 
ne că aceşti copii nu aveau de unde să scoată atâta rău¬ 
tate, fiindcă, zice Scriptura, erau mici. Ce înseamnă atunci 
că au fost pedepsiţi atât de aspru? Ei au fost ucişi pentru 
a pedepsi în chipul acesta pe părinţi, că nu s'au îngrijit de 
buna lor creştere. Prin copii să se pedepsească părinţii. 

Câţi din aceşti părinţi nu sunt şi azi, care sunt pedepsiţi 
prin copii, fiindcă nu s’au îngrijit să-i crească în cumpă¬ 
tare, înfrânare şi frica lui Dumnezeu! Lăsând la o parte 
pedeapsa veşnicei şi înfricoşatei judecăţi, ei sunt pedepsiţi 
chiar în această lume. 

Vezi pe unul cum din copilărie deprinde pe fiul său cu 
otrava băuturii. Pentru ce face el oare fapte nesocotite, 
mulţămindu-se să zică: Eh! nu-4 nimic, şi băutura tot pen¬ 
tru oameni este! 

Toate sunt făcute pentru oameni, Fraţilor, dar trebuie 
să ştii cum să le întrebuinţezi. Sunt nenumărate otrăvuri 
care, date de oameni învăţaţi, cum sunt medicii, şi luate 
cu socoteală, aduc bine. îndată însă ce treci măsura şi iei 
mai mult decât trebuie, te ucid. Aşa este şi cu băutura 
spirtoaselor. Ele pot fi bune la ceva. Când tu însă înveţi 
copilul să bea, săvârşeşti o greşală neiertată, fiindcă îl 
deprinzi cu neînfrânarea. Pedeapsa nu întârzie să-ţi vie 
tot printr’însul. 

Pe la 20—25 de ani îl vezi cu faţa ca petica, galbenă, 
suptă şi începând a se vesteji. Câtă deosebire de îmbujo- 
rarea sănătăţii! 

Numai ce auzi că pe la 40 de ani, a murit năprasnic, că 
i s’a rupt o vână. Nu este moartea cea liniştită şi creşti¬ 
nească, când omul care a lucrat bine se duce cu încredere 
în sânul Tatălui. Nici tu preot care să-l grijească şi să-i 
cetească rugăciunile cele alinătoare, nici copiii împrejurul 
patului, nimic din ceiace veseleşte cele din urmă clipe ale 
omului. 

Când fiii mor în chipul acesta, nu este o adevărată pe¬ 
deapsă pentru părinţi? Da, Fraţilor, este chin pentru ei, 
căci, în loc ca părinţii să moară întâi, ei au durerea de a 
vedea pe fiii lor perind mai nainte. 

Unde este vina în împrejurări de acestea ? De multe ori 
o găseşti tocmai la părinţi. Ei singuri au îndemnat pe co¬ 
pii să bea, le-au dat băutura perzării, ,i-au împins pe po- 

vârnişul necumpătării, şi urmarea e moartea timpurie, ca 
a unei flori neîngrijite. 

Şi asta e împrejurarea cea mai bună, Fraţilor, când 
moartea culege pe cei necumpătaţi în băutură. Ia mai pu¬ 
neţi sărăcia, care se ţine lipită ca scaiul de omul ce-şi 
cheltuieşte totul pe băutură. Puneţi viaţa casnică ticăloa¬ 
să, copiii neîngrijiţi, femeia chinuită, toate acestea care 
se ţin lanţ de acei ce beau peste măsură. Apoi când nişte 
părinţi îşi văd feciorul, cândva gospodar, ajuns în această 
stare, — nu este pentru dânşii un adevărat chin? Da, 
Fraţilor, este chin şi pedeapsă, dar de multe ori meritată, 
fiindcă mulţi sunt părinţii care singuri pun rachiul otră¬ 
vitor în gura copiilor. Mulţi râd, făcând astfel, părându-li- 
se că-şi fac copiii voinici. Râzi şi acum când l-ai băgat în 
mormânt fără vreme! 

Nu sunt rare împrejurările când unele mame pun în 
gura copiilor, în loc de ţâţă, şipul de rachiu. Mai bine ar 
fi fost şi lor şi fiilor lor de nu s’ar fi născut, fiindcă, tră¬ 
ind, îşi vor vedea feciorul nenorocit, iar el va fi totdeauna 
dispreţul tuturor şi făptaşul celor rele. 

De asemenea, mulţi sunt părinţii care deprind pe copii 
cu tot cuvântul rău. Ei ocărăsc, clevetesc, mânjesc cu vor¬ 
ba cele sfinte în turbâciunea mâniei lor. Copiii aud şi se 
învaţă să facă şi ei tot aşa, că de!... ce fac părinţii şi tot 
ce văd la dânşii li se pare că e bun.- 

Vorba. rea duce mai târziu la ceartă, ură, răzbunare, ba 
merge şi până la ucidere. Şi cumplită este pedeapsa părin¬ 
ţilor, când fiii ajung la aşa grozăvie! 

Dar, chiar când îşi duc zilele mult timp, totuşi, crescuţi 
în felul acesta, neîncetat au să vă aducă tristeţă, neliniş¬ 
te, amărăciune, zdrobire de inimă. Cât de mare iu scarba 
Agarei, când, din pricina lui Ismail, crescut de dânsa în- 
tr’o mândrie nemăsurată, fu nevoită să umble rătăcind 
prin păduri! Cât de mare fu dezgustul lui D'avid, când, din 

pricina lui Avesalom, crescut de dânsul în prea multe a- 
lintări, fu nevoit a-şi vedea tronul clătinându-se! 

Fraţilor, aceste fapte sunt însemnate în Sfânta Scrip¬ 
tură, pentruca oamenii să le ştie şi să înveţe dintr’însele. 
Noi vi le povestim aici, dorind să le cercetaţi cu min¬ 
tea voastră şi să vă folosiţi de ele. Da, da, luminaţi-vă, că 
este foarte adevărată spusa lui Solomon înţeleptul: Prun¬ 
cul celce umblă după voia sa, ruşinează pe părinţii săi (Pil¬ 
de 29, 15). 

Părinţii sunt cei dintâi care sufăr de urmările destrăbă¬ 
lării în care sunt lăsaţi copiii. Pentru aceasta, dumeriţi fi¬ 
ind, începeţi a-i înfrâna din timp, a călăuzi în cele bune cei 
dintâi paşi ai copilăriei lor. Apropiaţi-i de Dumnezeu, unde 
este izvorul vieţii adevărate şi rădăcina a tot lucrul bun. A- 
duceţi-i în casa sa, ca să se oţelească în simţirea dreptăţii şi 
adevărului, iar de adunările cele rele ale bârfitorilor, trân¬ 
davilor şi beţivilor, feriţi-i ca de foc, că răspunderea a voas¬ 
tră este, şi voi veţi suferi. împreună cu suferinţa voastră 
însă, sufăr şi fiii, care cu greu se pot zmulge din calea 
perzării, când din copilărie au intrat într’însa. 

Părinţii totdeauna îşi iubesc copiii. Dar de multe ori cu 
nesocotinţă. Se supun la gusturile copiilor. Dar e mare ru¬ 
şine, Fraţilor, ca copiii să ajungă stăpâni aşa de puternici 
pe simţirile voastre. De teamă de a nu vedea vreo lacrimă 
în ochii lor, unii părinţi il lasă la toate petrecerile uricioa- 
se şi la desfătările neruşinate. Iubiţi-vă copiii, Fraţilor, iu- 
biţi-i, dar cu iubire folositoare, nu păgubitoare. O regină 
zicea odată regelui, fiul său: O rege, mai degrabă aş dori 
să te văd murind în braţele mele, decât să săvârşeşti un 
singur păcat. Iată iubirea cea sănătoasă, care ştie ce tre¬ 
buie fiului. Şi, când acesta cere lucruri vătămătoare, tot 
din dragoste îl împiedecă de a le avea. A da în mâna co¬ 
pilului lucruri vătămătoare, a-1 lăsa în voia lui, • a face 
totul după gustul lui, sub cuvânt că-1 iubeşti, înseamnă 
a nu-1 iubi. Ce fel de dragoste este oare aceia a unor pă- 



rinţi, care se îngreuiază să zmulgă apucăturile cele rele 
^in copii, temându-se să nu-i supere sau fiindu-le milă! 
Oare aceste apucături nu vor creşte cu timpul spre pa¬ 
guba copiilor şi vinovăţia părinţilor! 

Da, Fraţilor, iubirea adevărată stă în pricepere şi înde¬ 
mânare. Ea cere să nu te uiţi numai la timpul de faţă. 
Gândeşte-te la viitor, cum va ieşi ceiace faci acum. Când 
copilul chinuieşte micile dobitoace şi strică cuiburile pă¬ 
sărilor, ţi se pare că nu-i nimic; dar gândeşte-te că inima 
lui se învârtoşează la suferinţele altora şi poate veni tim¬ 
pul, în urmă, ca să se arate tot aşa de nesimţitor şi la su¬ 
ferinţele oamenilor. Iată pentru ce v’am spus că dragos¬ 
tea adevărată se gândeşte mai departe, la viitor. 

Dar n’am sfârşit, Fraţilor, pentrucă sunt unii părinţi 
care de toate lucrurile se îngrijesc, numai de creşterea 
copiilor nu. Se mulţămesc numai să-i aibă, şi încolo..., cum 
o da Dumnezeu. Dar, în acest timp de nepăsare părin¬ 
tească, ei, ca copii, nu stau locului, se duc de se înhăitează 
cu cei stricaţi şi învaţă şi ei tot felul de mârşăvii. îndată 
ce au intrat în ceata acestora, se şi deprind cu minciuna 
şi tâlhăria, căci mai cu seamă acestea le învaţă copiii când 
se întovărăşesc. 

II. 

Să mai vorbim oare de părinţii aceia cari au o cugetare 
greşită despre îngrijirea copiilor? Ca să nu ne rămâie ni¬ 
mic ascuns, trebuie să vorbim. 

Cugetarea greşită este aceia că se pune preţ mai mult 
pe îmbrăcămintea scumpă şi bătătoare la ochi decât pe 
podoabele sufletului. Asta înseamnă a preţui lucrurile nu¬ 
mai pe deasupra, nu înăuntrul lor, şi aşa se desprind şi co¬ 
piii. Cutare caută să-şi împodobească cât mai mult copi¬ 
lul, că de!... e om gospodar şi e ruşine altfel. Dar dacă fiul 
său e rău şi mincinos, dacă e pornit la ceartă, dacă ră¬ 
mâne cu inima rece la suferinţele altuia, — nu-i e ruşine. 

Iată cugetarea greşită despre îngrijirea copiilor. Pă¬ 
rinţilor, părinţilor, gândiţi-vă mai întâi la fii şi apoi la 
îmbrăcămintea lor, căci nu aceasta are să-i facă mai vred¬ 
nici, ci printr’înşii îmbrcămintea capătă preţ. Ce rătăcire 
mai mare este decât să te gândeşti la veşmântul care tre¬ 
buie să slujească pentru fii, şi nu la fiii care să se slujeas¬ 
că de veşmânt! Asta înseamnă a face ca grădinarul, care 
de pretutindenea aduce apă pentru udat, dar nu se mai 
uită dacă florile sunt frumoase sau urâte, bune sau otră¬ 
vitoare şi dacă mai merită să fie udate, sau nu. 

Uită-te mâi întâi la treaba cu care te munceşti, şi, după 
cum e de mai mult sau puţin preţ, dk-i mai multă sau mai 
puţină osteneală. Nu cheltui aceiaşi muncă şi pentru ce e 
bun şi pentru ce e rău. 

Deci, când îşi îmbraci fiul cu strălucire şi împodobire, 
gândeşte-te mai întâi, dacă nu cumva îmbraci într’însul 
nişte cusururi uricioase. Fă-ţi mai întâi fiul vrednic de 
strălucirea veşmântului. Gândeşte-te mai întâi la fiu, la 
sufletul lui şi apoi la îmbrăcăminte. Aceasta e datoria ori¬ 
cărui tată şi a oricărei mame, care ţin cu adevărat la fiii 
lor. Faceţi şi voi tot aşa! 

Oricâte treburi vei avea pe capul tău, la care îţi chel¬ 
tuieşti timpul, dacă vei lipsi dela aceia către fiii tăi, nu 
vei putea să te dezvinovăţeşti înaintea lui Dumnezeu, pen- 
trucă între cele dintâi datorii, este şi creşterea adevărată 
şi creştinească a odraslelor pe care ţi le-a dat. 

Socotesc, Fraţilor, că aţi prins înţelegere îndeajuns, şi 
pentru aceasta putem sfârşi. Un lucru mai este de dorit: 
să nu ieşiţi de aici fără încredinţarea vie în minte că de 
voi atârnă aproape cu totul mântuirea copiilor voştri. Mai 
greu poate luntraşul să-şi vâslească luntrea în furtună, de¬ 
cât părinţii să-şi călăuzească fiii pe marea vieţii. Pentru 
aceasta ascultaţi cele ce vi se spun că, după cum îi veţi 
voi, aproape aşa îi veţi face. Destrăbălaţi îi vei voi, des¬ 
trăbălaţi vor ajunge. Sfinţi îi veţi voi, sfinţi vor ajunge. 

Sunt împrejurări când firea unui copil se arată atât de în¬ 
dărătnică, încât nu se lasă a fi călăuzită. Acestea simt 
însă de tot rare. Şi sunt multe pildele că/ precum au voit 
părinţii, aşa au fost copiii. Sofia, mama lui Clement din 
Ancira, dorea ca fiul ei să fie mucenic al Domnului şi aşa 
a fost. Tot îndemnându-1 din copilărie, învăţându-1 şi poves- 
tindu-i despre cununile măririi de care s’au învrednicit mu¬ 
cenicii, ajunse şi el de suferi cu plăcere mucenicia pentru 
Domnul 1 ). 

Multe părţi din Vieţile Sfinţilor ne spun că aproape toţi 
părinţii cari au dorit ca fiii lor nu numai să se mântuie, 
ci să ajungă sfinţi, şi cu gândul acesta au lucrat din co¬ 
pilărie, aproape toţi şi-au ajuns ţinta. 

Deci, Fraţilor, când şi voi doriţi să vă vedeţi fiii: drepţi, 
grăitori de adevăr, buni, miloşi, nefăţarnici, — de ce să 
nu vă siliţi a face tot aşa? De ce să nu vă puneţi la lucru 
din vremea prunciei şi copilăriei fiilor şi fiicelor? Ce vă 
opreşte, ce vă tulbură, ce vă împiedecă? Câtă ar fi feri¬ 
cirea voastră de a fi tată sau mamă a unui fiu înzestrat 
cu toate însuşirile înalte şi frumoase! 

Pentru aceasta, Fraţilor, daţi toată luarea-aminte la o 
faptă aşa de însemnată. Dumeriţi fiind în toate, lucraţi cu 
tragere-de-inimă pentru ajungerea ţintei măreţe de a face 
din fiii voştri zidirea luminoasă a adevărului, binelui şi 
dreptăţii. Amin. 


1) Povestit.în Quaresimdle de Paolo Segneri. 

Predica ia Duminica XXX dupâ Rusalii *)> 

Despre furtişag. 


Fraţilor, 

Mulţi oameni au fost pe lume iubitori de bine, mergători 
pe cărarea cea dreaptă a vieţii şi doritori de mântuirea su¬ 
fletului lor. Prin capul multora a trecut gândul cum să-şi 
ducă viaţa, pentruca să ajungă cu cinste la sfârşitul ei şi să 
moştenească viaţa de veci. S’au găsit şi de aceia care, ne- 
mulţămindu-se numai cu viaţa de mâncare şi băutură, s’au 
gândit şi mai departe. Şi-au închis ochii trupului, i-au des¬ 
chis pe cei ai minţii, s’au suit pe aripile gândului, au zbu¬ 
rat cu el până la tronul celui Prea-Inalt şi s’a născut în 
ei dorinţa ca, după această viaţă pământească, să ajungă 
şi ei în împărăţia sa. 

Un om de felul acesta, Fraţilor, ni-1 arată Sfânta E- 
vanghelie de azi. Iată un tânăr gânditor care vine la Mân¬ 
tuitorul şi-l întreabă: Invăţătorule, ce voi face să moşte¬ 
nesc viaţa de veci? (Luca 18, 18). 

El se gândea: sunt tânăr, am să petrec, am să mă des- 
fătez, întristarea am s’o alung, am s’o duc într’o veselie, 
— şi pe urmă? Toate au un sfârşit, şi tânărul care venise 
la Mântuitorul ştia asta. El trecea cu mintea peste focul 
tei plăcerile tinereţii, se vedea om azeşat, încunjurat de 
treburi şi griji, dar gândul lui zbura departe. Se gândea 
că şi astea au un sfârşit, şi pe urmă? Acest „Pe urmă“ îl 

1) Vezi predica la Duminica* XIV după Rusalii. Aceia se poate 
rosti şi la Duminica XXVIII după Rusalii. 

chinuia pe dânsul. Ce-o să fie după ce toate s’or sfârşi? 
Se vedea bătrân, împovărat de ani, bolnav; în loc de fer- 
binţeala tinereţii, aproape o greutate şi un dezgust de toa¬ 
te, şi pe urmă? Eh! acum la bătrâneţe acest „şi pe urmă“ 
ajunge mai chinuitor! 

Cât de sănătoasă, curată, plăcută şi nemincinoasă ar fi 
viaţa, când oamenii s’ar mai gândi şi la sfârşitul ei, când 
şi-ar mai aduce-aminte că nu-s veşnici pe pământ! Poate 
eă atunci ar mai înceta strângerea pătimaşă de avuţii, mai 
mult pe căi necinstite decât cinstite. Ce fericit ar fi tine¬ 
retul, când şi-ar mai lăsa din uşurinţa şi zburdăciunea sa 
şi s’ar mai gândi că nu toată viaţa poţi zburda şi că şi după 
aceasta mai este una, care e adevărata viaţă, care trebuie 
dorită! 

Dar să vedem ce răspuns a căpătat tânărul din Evan¬ 
ghelie, care întreba pe Mântuitorul Hristos cum să capete 
viaţa de v^ci... Domnul Iisus i-a amintit legea dată de Dum¬ 
nezeu prin Moisi poporului evreiesc. Intre altele, i-a spus 
să nu furi. 

Aţi auzit, Fraţilor? Aceasta e una din poruncile care 
trebuiesc luate în seamă, pentru a ajunge viaţa de veci. 
S’o cercetăm şi noi, s’o întoarcem pe toate feţele, ca nu din 
neştiinţă, să greşim, păgubindu-ne sufletul. 

I. 


Fraţilor, 

Furtul este păcatul cumplit care amorţeşte ce este bun 
In om. El este ca un foc mistuitor care pârleşte aripile cu 
care cugetul omului trebuie să se suie spre Dumnezeu. Este 
înfricoşat acest păcat, fiindcă loveşte dreptatea. 

Afli despre el cât este de răspândit, prin veştile care ne 
sosesc pe toată ziua. Afli despre oameni tineri care sparg 
până şi lăzi. de fer, pentruca apoi să fie prinşi chefuind. 
Lăcomia poftelor îi mână astfel. 

Pentruca lumea să meargă bine, noi trebuie să fim drepţi 
unii cu alţii. Tâlharul însă strică dreapta rânduială, fiind¬ 
că ia în stăpânirea lui lucruri care sunt ale altuia. 

Este cu totul nedrept să ne însuşim averea pe această 
cale. Din pricina aceasta dreptatea este acea care strigă 
la cer răzbunare împotriva hoţului. Şi dreptatea aceasta, 
îngenunchiată de cel ce fură, cu timpul ajunge de tot ea 
îl răpune. 

Averea ago 2 iisită prin răpire este ca o casă fără teme¬ 
lie. N’aţi auzit de atâtea averi frumoase şi risipite ca fu¬ 
mul? Trece un an, doi, zece şi mai mult, dar, la urma ur¬ 
melor, dreptatea dumnezeiască nu mai N stă ascunsă şi lo¬ 
veşte pe celce a nesocotit-o. Furtul este otrava dulce care 
place la început, dar mai târziu arde pe neînţeleptul care 
a crezut că e mai bine să agonisească fără sudoare. 

Trei sunt căile prin care omul ajunge în stăpânirea lu¬ 
crurilor. Una este prin moştenire, adică luarea în stăpâni¬ 
re a averii pentru care altul mai nainte de tine s’a oste¬ 
nit. Acela fiindu-ţi rudă sau un prieten binevoitor, îţi lasă 
din dragoste rodul muncii-lui. După adormirea lui în Dom¬ 
nul, intri în stăpânirea lucrurilor pe care ţi le-a lăsat, şi 
atunci se zice că ai moştenit. Iată deci o cale legiuită prin 
care ajungi stăpân pe ceva. 

A doua cale este prin dăruire. Intrând în dragostea cui¬ 
va, acela, pentru a dovedi că ţine la tine, încă fiind în 
viaţă, îţi dă ceva dintr’ale lui, şi atunci se zice că ţi-a dă¬ 
ruit. Iată deci a doua cale legiuită prin care intri în stă¬ 
pânirea unui lucru. 

A treia cale este prin munncă. Oricare om, având nevoie 
de hrană, de îmbrăcăminte, de locuinţă şi de multe altele 
pentru vieţuirea sa, este dator să lucreze pentru câştiga¬ 
rea acestora, ca să nu îngreuieze pe ceilalţi. Aceasta este 
a treia şi cea mai cinstită cale de stăpânire a lucrurilor 
sau averii. 

La aceste trei căi, prin care omul ajunge stăpân pe ce¬ 
va, s’ar mai putea adăuga găsirea. Găsirea însă şi ascun- 

derea lucrului nu este o cale cinstită, fiindcă nici nu ţi s’a 
dat, nici nu l-ai câştigat prin muncă. Şi trebuie să ştiţi 
că numai acestea sunt mijloacele de stăpânit ceva: munca 
şi datul. Ai muncit, ai câştigat, e al tău, fiindcă aşa spune 
Mântuitorul: Tot lucrătorul este vrednic de plata sa (Lu- 
ca 10, 7). Ţi s’a dăruit un lucru? e al tău, fiindcă celce e 
deplin stăpân poate face ce vrea cu lucrul său. El îi poate 
da şi altuia; deci, dacă ţi-a dat ţie, e al tău^ 

Cu găsitul însă nu e tot aşa. Nu-i decât o întâmplare 
că ai pus mâna pe un lucru. întâmplarea însă nu-i un drept 
de stăpânire. Dacă prin găsire ai căpăta dreptul de stăpâ¬ 
nire, n’ai ascunde lucrul găsit. Deci numai după ce ai cer¬ 
cetat cu deamănuntul pe păgubaş şi nu l-ai găsit, numai 
după ce ai vestit Stăpânirea şi nici ea nu l-a găsit, numai 
atunci poţi zice că ceiace ai găsit este al tău. 

Deci rămâne hotărât, Fraţilor: în două feluri se poate 
agonisi averea: prin muncă şi dăruire. De drept ar fi trei: 
moştenirea, dăruirea şi munca, dar, fiindcă moştenirea 
şi dăruirea sunt tot una, numai că moştenirea e dăruire 
după moarte, iar cealaltă în timpul vieţii, pentru aceasta 
zicem: două sunt mijloacele de a stăpâni cinstit şi legiuit 
averea: munca şi dăruirea. 


II. 

Apoi dacă este aşa, Fraţilor, ne întrebăm: Acestea sunt 
mijloacele prin care hoţul îşi însuşeşte lui avere străină? 
Nu! Ca un nemernic, leneş şi neruşinat, el urăşte munca, 
căci, de ar iubi-o, ar munci şi ar câştiga. De muncit, mun¬ 
ceşte el când fură, dar vedeţi că într’o muncă de o noapte 
el vrea să strângă cât un om cinstit într’o viaţă întreagă. 

Lenea aceasta împinge pe om la tot felul de păcate şi 
nenorociri, dar ea singură nu-i de ajuns să împingă pe om 
până în prăpastia perzătoare a hoţiei. Măcar că e leneş, 
hoţul odată sare, aleargă, calcă postii întregi şi se pune 
la lucru, că doar s ? o îmbogăţi şi să trăiască apoi iar în 
lene. 

Dar de unde? din lenea lui nesfârşită, îl apucă măcar 
pe-o noapte hărnicia aceasta? 

Mai este ceva care îl împinge: lăcomia nesăturată. Doar 
trebuie să ştim un lucru: cine e hoţ e ca lupul, răpitor şi 
apucător. O lăcomie nesăţioasă îl roade zi şi noapte, şi a- 
ceasta îl scoate din culcuşul trândăviei. Lăcomia aceasta 
trebuie să fie aşa de cumplită, că face din hoţ mai mult 
o fiară decât un om. Ii zicem fiară, fiindcă e un om cu min¬ 
tea întreagă şi ar trebui să vadă la ce nenorociri îl duce 
hoţia. El aleargă la perzare, şi totuşi i se pare că se duce 
după noroc. 

Lăcomia aceasta întunecă mintea, căci altfel omul cu 
judecată ar trebui să vadă cum, din om cinstit, hoţia îl 
duce deodată într’o cale nenorocită, din care nu ştie cum 
va ieşi. Fără această lăcomie, poate că ar fi rămas om 
cinstit. Judecata trebuie să-i spuie pericolele în care in¬ 
tră: poate să fie prins, poate să fie ucis, poate să ucidă 
el pe altul, copiii îi pot rămânea pe drumuri, femeia vădu¬ 
vă. Dacă nu e însurat încă, fiecare fuge de a-şi lega zilele 
de un hoţ. Apoi crezare şi cinste nu mai are la nimenea, 
toţi îl arată cu degetul, în adunarea oamenilor cinstiţi nu 
este primit; oare în capul lui nu este mintea să vadă toată 
urâciunea şi ticăloşia acestei vieţi, odată ce a intrat în dru¬ 
mul tâlhăriei ? 

Mintea este, Fraţilor, dar este răpusă de lăcomie, şi lă¬ 
comia perde omenia. Şi o per de până acolo, că cine a ajuns 
hoţ nu mai este om. Mintea vede limpede că numai mun¬ 
ca este mijlocul cinstit şi binecuvântat al agonisirii celor 
trebuincioase pentru trai. Lăcomia însă şopteşte: într’o 
noapte ai să câştigi cât într’o viaţă, şi atunci el, înflăcărat, 
cu pieptul umflat, cu ochii aprinşi, cu trupul întreg scutu¬ 
rat ca de friguri, se avântă să umple prăpastia fără fund 
a lăcomiei. Lăcomia spune că într’o noapte poţi câştiga, 
dar nici nu suflă că poţi pierde o viaţă pe care nu tu, ci 
Dumnezeu ţi-a dat-o; nu spune că într’o noapte poţi ajun¬ 
ge în adâncurile cele nepătrunse ale focului nestins; nu 

^spune că, după cum într’o noapte poţi câştiga cât într’o 
viaţă, tot aşa poţi perde o viaţă şi s’o acoperi de ruşine 
pe acea a copiilor, nepoţilor, fraţilor şi tuturor neamurilor 
tale. 

Dar nu e numai atâta, Fraţilor. Hoţul nu este numai ne¬ 
drept, leneş şi lacom, ci şi rău, negru la inimă, pătimaş, 
răzbunător şi fără milă. Căci cum poate fi milos acel ce 
fără păsare răpeşte avutul strâns cu muncă şi sudoare de 
altul? Cine nu-şi închipuie turburarea celui ce se vede 
dintr’odată lipsit de avutul său? Poate că omul acela nă¬ 
dăjduia să facă fericirea copiilor săi, să bucure şi pe alţii 
din avutul său, şi iată-1 de odată lipsit de putinţa de a-şi 
îndeplini gândurile. 

Omul pornit spre furt e din cale afară lipsit de milă, e 
o fiară, fiindcă împinge pe omul muncitor şi strângător 
la desnădăjduire. II lipseşte de lucrul său şi-l poate aduce 
până acolo, încât să-şi pue capăt zilelor 

Dar cât de rău, hain şi setos de sânge se arată hoţul 
când bate, loveşte şi schingiuieşte! Intr’însul nimic nu e 
bun, totul e bolnav, putred şi stricat. 

De aceia, Fraţilor, tot omul să alunge departe ispita ne¬ 
norocită, care-1 împinge în această cale prăpăstioasă. Ea 
aduce moarte sufletului, ruşine şi necinste în viaţa de pe 
pământ, durere pentru aproapele păgubit. Ori încotro te-ai 
uita, furtul nu aduce decât un şir de rele după dânsul. 
Deci să stingem lăcomia, să scuturăm lenea, să ţinem a- 
prinsă făclia dreptăţii, să nu înăduşim simţul milei. Atunci 
nici vorbă că ispita furtului nu va prinde pe nimenea. 

III. 

Suferinţa celor păgubiţi prin furt, durerea inimii lor, 
când se văd goi şi lipsiţi, mânia simţită de păgubaş, a- 
mestecată cu tristeţa inimii, sunt stări destul de dure¬ 
roase, pe care omul cu o scânteie de simţ şi un dram de 
dreptate, ar trebui să le simtă şi să plângă de căinţă în 

faţa răului făcut. Omul vrednic nu aleargă la acest neru¬ 
şinat mijloc de înavuţire. El ştie că lucrarea trainică cu 
muncă grea se capătă, şi mai ştie că ceiace iute a venit, 
iute zboară. Lucrul câştigat din sudoarea ta e ca şi un 
pom pe care această sudoare îl udă şi-l creşte. Pentru a- 
ceia niciun lucru nu ţi-i mai plăcut decât cel agonisit prin 
muncă. Lucrul agonisit prin furt însă e copacul pentru 
care nu e sudoare să-l ude şi de asta se usucă. Averile a- 
dunate pe această cale nu-s averi care cresc, ci se risipesc. 

Mai este ceva, Fraţilor : nu numai nu trebuie să luăm 
averea altuia, ci nici să n’o vătămăm. Nu e tâlhar numai 
celce prin silnicie şi fără ştirea altuia îi ia din avutul lui, 
ci şi celce întrebuinţează înşelăciunea, celce se foloseşte de 
măsuri strâmbe şi tot celce câştigă în chip ruşinos. Apoi 
şi neînapoierea datoriilor cu care cineva e dator, tot ca 
furt trebue socotită. 

Aşa dar la furt duc lenevirea, desfrânarea şi lăcomia. 
De acestea însă şi de furt ne mântuie şi ne îndepărtează 
dragostea de lucru, mulţămirea cu puţin şi scârba de câş¬ 
tigul necinstit *). Toate acestea sunt o cetate încunjurată 
cu trei ziduri, în care ispita spre furătură nu pătrunde şi 
unde lenea, nedreptatea, lăcomia şi răutatea inimii n’au 
ce căuta. 

Pentru aceia, Fraţilor, să ne îndemnăm spre aceste 
steaguri ale împărăţiei cereşti, spre dragostea de muncă 
şi de câştig cinstit, şi nu ne vom putea plânge că rău am 
făcut. Intru sudoarea frunţii vei câştiga hrana, zice Dum¬ 
nezeu către Adam, şi până azi tot acesta e mijlocul să¬ 
nătos, adevărat şi cinstit de a-şi agonisi cineva traiul şi 
a-şi întemeia o stare. Prin furt omul dă la iveală un su¬ 
flet mocnit, strâmb, nedrept şi răutăcios, iar Sfânta Scrip¬ 
tură spune acestora că furii nu vor moşteni împărăţia lui 
Dumnezeu. Amin. 


1) Catehismul creştin de Kiriakos, tradus pe româneşte de Epis¬ 
copul Gherasim al Romanului, p. 98-99. 



Predica la Sărbătoarea Sfântului 
Gheorghe 

Despre statornicie. 


Fraţilor, 


Tu, dar, sufere ca un bun os¬ 
taş al lui Iisus Hristos. 

II Timotei, II, 3. 


Aceste cuvinte le-a spus Sf. Apostol Pavel către u- 
cenicul său Timotei. Toţi ceice sunt adevăraţi urmaşi 
ai învăţăturilor creştineşti trebuie să ţie seamă de dânsele, 
fiindcă ele se potrivesc totdeauna şi pentru toţi. Iată, as¬ 
tăzi sărbătorim pe un sfânt ostaş al Domnului, marele 
mucenic Gheorghe, care a suferit chinuri pentru Iisus 
Hristos, aşa cum îndemna Pavel apostolul pe Timotei. 

Dar cu ce inimă trebuie să ascultăm lauda unui ade¬ 
vărat ostaş al lui Hristos ? Ne vom aştepta să auzim fapte 
de războinic şi biruitor? Sau, ca tineri oşteni, care abia 
încep meşteşugul armelor, vom asculta noi laude despre 
războinicii şi biruitorii care au luptat mai nainte de noi, 
spre a căpăta îndemânarea şi deprinderea înflăcăratelor 
isprăvi de războiu? 

Nu, Fraţilor, Biserica, sărbătorind faptele măreţe şi 
pornirea nestinsă a sfinţilor de a face bine, nu caută să 
adauge la cereasca lor mărire o neînsemnată şi nefolosi¬ 
toare mărire pământească. Ceiace Bisrica caută, când ne 
pune înainte fapte de-ale sfinţilor, este altceva. Ca o mama 
bună, silinţa ei este să ne puie înainte faptele celor mai 
însemnaţi din fiii săi, cum sunt sfinţii, ca şi noi să căpă- 

tăm tăria de a face tot aşa. Ce ne învaţă, deci, şi ce cere 
dela noi chipul adevăratului ostaş al lui Iisus Hristos, 
care ne este pus dinaintea ochilor? Ne învaţă şi ne cere 
statornicie în credinţă şi în fapte, aşa cum şi el, viteazul 
sfânt Gheorghe, le-a avut până la moarte, şi printr’însa, 
prin credinţă nezdruncinată, a ajuns în oastea nemuririi. 

Noi, cinstitorii sfântului, cu ce ar trebui să ne hră¬ 
nim mintea şi să ne încălzim inima decât tocmai cu această 
statornicie în credinţa şi faptele creştineşti după ade¬ 
văr şi dreptate? Aci să ne aţintim ochii şi cu buze înse¬ 
tate să sugem această statornicie, care să ne facă vrednici 
de numele de creştini. 

Fraţilor, 

Statornicia este însuşirea sufletelor tari, care nu se 
turbură la orice supărare; este priveliştea frumoasă pe 
care ţi-o dă omul ce nu-şi schimbă gândurile şi simţirile 
la cea mai mică nemulţămire. Statornicia este ancora care 
ţine corabia neclătinată în faţa furtunii. Nestatornicia, 
dimpotrivă, e luntrea care se mişcă la fiecare val şi în 
care nu te poţi încrede. Statornicia în luptă, în vorbă, în 
simţire, în viaţa sfântă, în legăturile prieteniei, — de toţi 
şi totdeauna a fost cinstită şi preţuită. 

Minunaţi-vă şi vă închinaţi înaintea statorniciei Dom¬ 
nului Iisus Hristos, care, copleşit de durere şi întristare 
în timpul patimei, şi mai cu seamă pe cruce, a rămas sta¬ 
tornic în dulceaţa şi blândeţa învăţăturii sale şi nimănui 
cuvânt rău n’a spus. A fi acelaş toată viaţa, dela început 
până la sfârşit, şi în zile bune şi în zile rele a împlini 
învăţătura bună şi când ţi-e greu, e mare şi minunat lucru. 
Să cinstim durerile Mântuitorului, să ne umilim di¬ 
naintea acestei statornicii dumnezeeşti, care nu răspdnde 
niciun singur cuvânt la ocările care i se aduc. Iartă pe toţi 
prigonitorii săi, rămâne nestrămutat în tot ceiace a învă- 

ţat în viaţă, îndeplinind cu chipul acesta, până la cea din 
urmă slovă, cuvintele proorocului David, care zice: Iară 
eu ca un surd nu auzeam, şi ca un mut ce nu-şi deschide 
gura sa (Psalmul 37, 14). Cunoaşteţi în această pur¬ 
tare a Fiului lui Dumnezeu cel mai desăvârşit chip al sta¬ 
torniciei pe care vi l-aţi putea închipui vreodată. Să ne ru¬ 
şinăm la picioarele acestui dumnezeesc Mântuitor de toată 
schimbarea, nerăbdarea şi frământarea pe care o arătăm 
la cea mai mică întristare ce ne vine pe cap. Să ne ruşi¬ 
năm când suntem ucenici aşa de răi dinaintea unui învă¬ 
ţător atât de înalt. Să cerem cu umilinţă şi încredere da¬ 
rul de a pătrunde cu mintea şi inima marile pilde de sta¬ 
tornicie pe care el a binevoit să ni le dea. Să ne rugăm să 
ne dea puterea de a îndeplini toate acestea mai cu credin¬ 
ţă de cum le-am îndeplinit în trecut. Să fim vrednici şi ne¬ 
clătiţi urmaşi şi închinători ai Celui ce s’a jertfit pentru 
mântuirea noastră, ca să întemeieze odată calea dreptă¬ 
ţii pe acest pământ înroşit de sângele duşmăniilor şi pati¬ 
milor ucigătoare de suflet. 

Luaţi aminte apoi că, după cum Domnul nostru prin su¬ 
ferinţă pe cruce a căpătat mântuirea noastră şi că el nu 
s’a întors în cer decât prin poarta suferinţelor: A trebuit 
ca Hristos să sufere acestea si să intre în mărirea sa, cum 
zice sfântul evanghelist Luca (Luca 24, 26), tot aşa noi 
nu putem căpăta mărirea cerească decât urmând drumul 
crucii şi stăruind fjiră preget în învăţăturile acelui ce cu 
sângele său le-a pecetluit. Astfel este dreapta rânduială a 
lui Dumnezeu. Noi nu putem ajunge mântuirea şi căpăta 
darul lui Hristos decât urmând pilda sa, fiind statornici 
în credinţă şi faptele bune. Aproape toate foile Evanghe¬ 
liei ne descopăr nouă această datorie, pusă tuturor oame¬ 
nilor fără deosebire. Prin multe strâmtorări trebue să in¬ 
trăm în împărăţia lui Dumnezeu (Faptele Apost. 14, 21), 
ne spune Scriptura Sfântă. Nu este drept oare ca şi uce¬ 
nicii să lucreze în acelaş fel ca şi capul lor? Şi dacă a 



444 


trebuit ca Iisus Hristos, cât de sfânt era, să sufere chinuri 
înfricoşate pentru a ne răscumpăra din păcat, cum credem 
noi că e bine, când, la cea mai mică supărare, fugim de 
Dânsul; cum vom crede noi că El ne va recunoaşte de fii 
ai săi, când nu avem totdeauna statornicia de a urma în 
cărările lui? Numai celce va răbda până la sfârşit, numai 
acela se va mântui (Matei 10, 22), ne spune Mântuitorul. 
Dar, pentru a răbda până în sfârşit, se cere statornicie. 
Pentru aceia, dar, nu este mântuire fără statornicie. Acel 
ce la vreo turburare, la vreo greutate uşor se desparte 
de Hristos, nu este vrednic de dânsul. 

Uitaţi-vă chiar în traiul de toate zilele. Cu omul schim- 
băcios nu poţi avea legături trainice, fiindcă azi zice una 
şi mâne alta. Poate ai avea dorinţa să te întovărăşeşti cu 
dânsul şi să duci la capăt o lucrare folositoare. Firea lui 
schimbăcioasă însă te face să şovăeşti. Nu ştii dacă până 
mâne va avea aceiaşi părere. Te temi să nu te lase cu 
lucrul în mijlocul drumului. Vorba omului nestatornic nu 
e vorbă, şi, când eşti nevdit să-i încredinţezi vreo treabă, 
eşti tot turburat, fiindcă nu ştii cum are s’o ducă până la 
capăt. Dimineaţa îţi pare însufleţit şi cu toată inima pen¬ 
tru un gând. Stă, cumpăneşte, se socoteşte ,de-ai crede că 
are să răstoarne pământul. Dar până seara e alt om şi 
nici nu-şi mai aminteşte ce plănuise dimineaţa. Fire slabă, 
căreia i se pare că tot ce zboară se mănâncă, de toate se 
apucă şi nimic nu isprăveşte, aleargă în dreapta şi în stân¬ 
ga, dar la nimic nu-şi pune inima cu tărie. Priveşte toate 
lucrările omului nestatornic, şi cu greu vei găsi trăinicie 
într’însele. O lucrare mare nu poate s’o ducă până la ca¬ 
păt, fiindcă asta cere toată inima la lucru şi acelaş gând 
dela început până la sfârşit. Dar el neîncetat îşi schimbă 
gândurile, şi cu schimbarea gândurilor lasă şi lucrarea. 

Iată, Fraţilor, aceasta este icoana omului nestatornic. 
Vă întreb eu acuma: de ce folos este un astfel de om în 
sânul Bisericii? *— Fără îndoială de nici-unul, căci învă- 

ţătura lui Hristos, Domnul nostru ,n’are nevoie de cei slabi 
de înger, care la cea mai mică lovitură o părăsesc, ci de 
sufletele tari, care şi în faţa morţii silnice au mărturisit 
pe Hristos. 

Astfel a fost sfântul pe care-1 sărbătorim astăzi, şi nu¬ 
mai cu statornicia unor oameni ca dânsul învăţătura Dom¬ 
nului a ajuns până la noi. Oameni care azi îţi făgăduesc 
că se lasă de cutare păcat şi mâne spun că le e cu nepu¬ 
tinţă, ce-ar fi fost oare dacă cuvântul Domnului rămânea 
pe mâna unora ca aceştia!? 

O! mărit fie Domnul şi binecuvântat numele său în ne¬ 
mărginirea timpurilor, că nu ne-a lipsit de sfinţii săi, ci 
din când în când l-a trimes printre noi, dându-ne chezăşia 
păstrării veşnice a legii sale! 

Nestatornicia omenească, Fraţilor, aduce în lume o mul¬ 
ţime de turburări. Un om care azi zice cătare lucru e bun, 
iar mâne râu, fără îndoială că intră în ceartă cu acei ce 
nu pot suferi atâta nestatornicie. Un om cu care azi te 
tocmeşti la o lucrare şi mâne te lasă, fără îndoială că te 
împinge la mânie. Dar cine e de vină aci? Numai nesta¬ 
tornicia omului, care îşi schimbă hotărârile ca şi vântul 
bătaia sa. 

Statornicia e casa întemeiată pe peatră, nestatornicia 
este şandramaua putredă care se pleacă încotro bate vân¬ 
tul. Intr’însa se adăpostesc oamenii slabi şi fricoşi să în¬ 
frunte vreun pericol. Omul statornic stă acolo unde l-a 
prins nevoia şi se luptă cu dânsa. 

Dacă este aşa, Fraţilor, luaţi hotărârea de a fi nezdrun¬ 
cinaţi în credinţa creştină, făcând cum ne învaţă ea, răb- 
dând cu pace şi fără murmur toată supărarea din viaţă, 
de oriunde ne-ar veni, precum boalele, nemulţamirile, greu¬ 
tăţile vieţii duhovniceşti şi altele. Pentru a vă însufleţi 
şi a vă sprijini în'aceste.împrejurări, închipuiţi-vă pe Mân¬ 
tuitorul nostru Iisus Hristos ţintuit pe cruce, şi gândiţi-vă 
că suferinţele voastre nu sunt nimic în alăturare cu acele 

pe care el le-a îndurat pentru mântuirea noastră. Deci fi¬ 
indcă Hristos a suferit pentru noi în trup, înarmaţi-vă şi 
voi cu acelaş cuget (I Petru 4, 1). 

Acestea le cerea Pavel, marele apostol, dela Timoteiu, 
când îl îndemna: tu ca un oştean al lui Hristos sufere, şi 
acestea se cer dela tot creştinul, care aduce aceste cuvinte. 
Creştinul este un războinic duhovnicesc, care luptă mult în 
această viaţă. El îşi jertfeşte odihna pentru a nu fi prins 
pe neaşteptate de vreo uneltire neprevăzută a duşmanu¬ 
lui. Lăsându-se în somnul neîngrijirii şi în visurile porni¬ 
rilor rele, vitejii credinţei au căzut prinşi pe neaşteptate şi 
loviţi de săgeţile duhului rău. Noi neîncetat trebue să a- 
vem în minte şi să îndeplinim înştiinţarea călăuzei noas¬ 
tre: Vegheaţi şi rugaţi-vă ca să nu intraţi în ispită (Matei 
26, 41). 

Statornicia în credinţă şi faptă cere ca, nu numai când 
ne vine la socoteală şi cum ne vine la îndemână, ci aşa cum 
ne porunceşte Mântuitorul Hristos, prin Biserica sa să ne 
îndeplinim datoriile noastre. Eşti creştin în vorbe? fii şi 
în faptă! Eşti creştin cu numele, poartă-te după dânsul! 
Luaţi zice apostolul Pavel, toate armele lui Dumnezeu, 
pentruca, întăriţi în totul, să puteţi sta împotrivă în ziua 
cea rea şi, toate isprâvîndu-le, să staţi întăriţi. Staţi, drept 
aceia, încingându-vă mijlocul vostru cu adevărul şi îmbră- 
cându-vă cu platoşa dreptăţii şi încălzindu-vă picioarele 
spre gătirea Evangheliei păcii, peste toate luând pavăza 
credinţei, cu care veţi putea stinge toate săgeţile viclea¬ 
nului cele aprinse. Şi coiful mântuirii luaţi şi sabia duhu¬ 
lui, care este cuvântul lui Dumnezeu (Efeseni 6, 13, 17). 

Iată, Fraţilor, cea mai frumoasă icoană a statorniciei 
creştine, zugrăvită de însuşi marele apostol Pavel. Cu sta¬ 
tornicie el toate le-a înfruntat, de nimic nu s’a înfricoşat, 
şi în felul acesta s’a învrednicit de cununa măririi dinain¬ 
tea dreptului Judecător. Nu este statornicie acea pornire 
care stă în credinţă numai cât îi e uşoară, ci acea care ră- 

mâne credinţă nestrămutata şi la bine şi la rău. Nu este 
statornicie, de asemenea, acea care se mărgineşte la cre¬ 
dinţă şi este zgârcită la fapte. Adevărata statornicie este 
tărie în credinţă şi bogăţie în fapte. 

Departe de noi toţi ceice nu fac aşa. Cu preţul odihnei 
şi plăcerilor noastre, să lucrăm faptele credinţei, adevărului 
şi dreptăţii în orice împrejurare, şi atunci, fără îndoială, 
vom căpăta şi. noi cununa cerească pe care Domnul o va 
da tuturor aleşilor săi. Amin. 



Predică la Sfinţii Apostoli Petru şi Pavel 

Despre mânie. 


Fraţilor; 


Tot celce se mânie pe fratele 
său vinovat ca fi judecăţii. 

Matei V. 22. 


Cât trăieşte omul pe pământ, niciodată nu poate spune 
că ştie tot ce-i trebuie. Dela naştere şi până la moarte, el 
tot învaţă, fără să se poată gândi măcar că a ajuns la ca¬ 
pătul învăţăturii. Ba încă, cu cât înaintează într’însa, cu 
atât i se pare că ştie mai puţin şi doreşte să pătrundă tot 
mai departe. Intr’insa te afli ca pe un povârniş: mergând, 
picioarele o iau înainte şi gata eşti s’o iei la fugă. Cine a 
intrat pe povârnişul învăţăturii trebue să meargă înainte. 

Dar noi, Fraţilor, nu ne adăpăm la izvorul nesecat al 
învăţăturilor creştineşti? Vorbirea sfântă a Domnului, ca¬ 
re, tinap de atâtea veacuri, a desfătat urechile apostoli¬ 
lor, sfinţilor şi tuturor bunilor creştini, şi spre noi se în¬ 
dreaptă ca să ne ţintuiască în minte cuvintele înţelepte, 
drepte şi adevărate. 

Deci noi, neîncetat fiind hrăniţi cu învăţătura creşti¬ 
nească, nu am fi adevăraţi creştini dacă nu. am dori să 
ne adâncim într’însa. învăţătura, odată primită, te cheamă 
tot mai aproape de dânsa. Fiecare cuvânt al Domnului, al 
apostolilor şi al sfinţilor, pentru noi trebuie să fie un în¬ 
demn de a-1 cerceta, a-1 întoarce pe toate feţele, a ne lă- 

.muri învăţătura lui şi apoi a-1 închide în locaşul inimii 
noastre. 

Astăzi, în ziua măriţilor apostoli Petru şi Pavel, ce cu¬ 
vânt sau învăţătură să cercetăm noi oare ? Să luăm una şi 
să ne luminăm despre dânsa, să luăm un păcat pentru 
care aceşti cinstiţi şi lăudaţi apostoli adeseori au mustrat 
lumea ca să ştim şi noi să ne ferim de dânsul. 

Tot cel ce se mânie pe fratele său în deşert, vinovat va 
fi judecaţii. Cu acest cuvânt al Domnului am început, pe 
dânsul să-l cercetăm în toate părţile sale. Mânia o mustră 
Domnul aici, să învăţăm şi noi a ne feri de dânsa. 

* 

I. 


Fraţilor, 

Priviţi mai întâi, cu o simţire de dragoste şi durere pe 
Mântuitorul Iisus Hristos, prins pe cruce şi arătându-se 
nouă în această stare cu adevăratul chip al răbdării. Lu¬ 
crurile care pe alţii împing într’o mânie nebună, pe Dom¬ 
nul nostru îl lasă în aceiaşi sfântă şi dumnezeească blân¬ 
deţe. Aceasta este cea mai frumoasă pildă şi cel mai pu¬ 
ternic îndemn să fugim de mânie. Vezi şi fă după chipul 
care ţi s’a arătat, zice Domnul (Exod 25, 40). 

Mânia, Fraţilor, împinge pe om să facă fapte pe care 
cu judecată liniştită nu le-ar face. Aţi văzut taurul, când 
se înfurie, ce înspăimântător se arată. Ochii i se aprind 
ca jăratecul, pe nări suflă sălbatec, părul i se zbârleşte şi, 
punând capul în pământ, odată se porneşte nebun spre 
duşmanul său. Orice dobitoc, din liniştit şi blând, când se 
mânie, ajunge sălbatec, răspândind groaza împrejur. 

Aşa este şi omul. Când. se mânie, piere dintr’însul tot 
ce-i al omului, tot ce-1 ridică mai presus de dobitoc. Parcă 
se desface de judecată şi se- alătură de făptura fără cu¬ 
vânt. Şi cu adevărat aşa este. Cine oare nu se înfioară la 

vederea unui om cuprins de mânie? Ochii i se turbură; 
părul i se zbârleşte; nările i se umflă; gura răcneşte şi 
spumează; faţa i se îngălbeneşte; trupul îi tremură: nu 
mai e om. Chipul i se schimbă şi nu mai seamănă cum era 
înainte. Dumnezeu să ferească dacă a ajuns până aici, 
Perzându-şi judecata de om, face şi fapte care nu sunt 
de om. Aruncă totul, răstoarnă, loveşte, se răneşte pe el, 
răneşte pe alţii, ba şi omoară. Toţi ştiu că asta nu e ceva 
rar 1 ). 

Este lucru firesc ca omul, când îşi perde stăpânirea 
de sine, când nu mai este om, să facă şi fapte de neom. 
Şi mânia îl aduce în această stare. Numai după ce-şi vine 
în fire, îşi dă omul seama de mărimea răului făcut. El în¬ 
cepe a se căi şi zice singur cunoscuta vorbă: omul la mâ¬ 
nie multe face. Da, Fraţilor, face multe, ba aduce şi ne¬ 
norociri cumplite. Pentru aceia cu tot dreptul, sfântul 
Grigorie numeşte acest păcat poarta tuturor relelor. 
Nu e vorbă, relele toate se înlănţuesc între dânsele, aşa că 
intrând în stăpânirea unui rău, el ţi le aduce şi pe cele¬ 
lalte. Totuşi sunt unele rele, între altele, care-s mai cum¬ 
plite şi care târăsc după dânsele altele nenumărate. Ast¬ 
fel sunt beţia, mânia şi altele. 

Acestea abia te-au prins în ghiarele lor, şi-ţi aduc îndată 
nenorociri cumplite, care de zece ori le întrec în mărime. 
Intr’adevăr, ce-ar fi mânia prin ea singură? Fără îndoia¬ 
lă un păcat, dar nu din cele mai grozave. 

Când însă te împinge până la ucidere, vezi că are urmări 
aşa de nenorocite, încât ţi se face negru înaintea ochilor. 

Pentru aceasta, Biserica, osândeşte mânia aşa de cum¬ 
plit, de o pune între păcatele de moarte 2 ), fiindcă şi ur¬ 
mările ei sunt. cumplite. Tot pentru aceasta şi priceperea 
omenească a spus că din calea omului mânios să fugi. 

1) Vezi II buon fanciullo de Cesare Cantu, pa g. 49, Milano 1852. 

2) Vezi Teologia Morală de Arhiereul Atanasie Mironescu, pag. 
£ 12 . 

Mânia nu dă omului răgaz să gândească cum va ieşi ceea 
ce face. Ea răpeşte omului judecata, această judecată ca¬ 
re te învaţă ca mai nainte de a face ceva, să te gândeşti 
la sfârşit cum va ieşi. Deci cu dreptul s’a spus că mânia 
este oarbă, căci ea orbeşte judecata omului. 

II. 

Ah! când mânia s’ar mărgini numa la atâta! Sau când 
ar fi numai mânia aceasta care, oricâte nenorociri aduce, 
trece iute!... Dar nu! Este alta care se plămădeşte în as¬ 
cuns, şi aceasta e mai periculoasă. Pe când mânia trecă¬ 
toare, după ce te-a lăsat, rămâi iar om în fire, mânia a- 
ceasta ascunsă te ţine scos din fire ani întregi, ba şi viaţa 
întreagă, împingându-te la toate răutăţile. Sunt unii oa¬ 
meni care se mânie straşnic, dar iute le trece, fiind mai 
departe oameni cum se cade, liniştiţi. Aceştia n’ar avea 
lucru mai bun de învăţat, decât să fugă de împrejurările 
care îi mânie, iar, de altă parte, să se deprindă a se stăpâni 
azi puţin, mâne mai mult, până vor ajunge deplin stăpâni 
pe ei, să ţie ei în frâu mânia, nu mânia să-i mâne pe dânşii. 

Sunt alţii însă, care par a nu se mânia straşnic. Mânia 
lor înşă nu trece cu una cu două. Ea se plămădeşte în- 
tr’înşii încet, dar tare, îi împinge la rele fără număr, la 
judecăţi greşite, la grăiri de rău, la uneltiri ascunse, la 
blesteme şi multe altele de felul acesta. 

Aşa dar, vedeţi, Fraţilor: mânia iute este furtună, 
e adevărat, şi aduce nenorocirile unei furtuni, dar repede 
vine şi timpul senin. Mânia care se plămădeşte însă, este 
cerul veşnic întunecos, posomorit, şi dacă vei cerceta care 
aduce mai mult rău, vei vedea că aceasta din urmă 
care lucrează încet, dar trainic. Căci dacă vei aduna toate 
clevetirile şi uneltirile şi răzbunările, vei găsi că mânia 
mocnită face mai mult rău decât mânia repede într’o clipă. 

Ori una ori alta însă, deopotrivă sunt de urâte şi de 

blăstămate, şi Biserica, în acelaşi cântar le-a pus şi le-a 
osândit cu numirea de pâcat de moarte. Tot ceiace scoate 
pe om de sub stăpânirea minţii sănătoase şi a simţurilor 
bune, curate şi creştineşti, merită osândă. Ei bine, mânia, 
tocmai aceasta face, lipseşte pe om de judecata sănătoasă 
şi simţirea curată şi blândă, şi pentru aceasta merită o- 
sândă. 

Dar, Fraţilor, nimenea n’a înţeles mai bine învăţătura 
creştinească decât Sfinţii Părinţi. Deci la dânşii să ne în¬ 
dreptăm şi să vedem ce spun despre mânie. 

Iată ce zice sfântul Vasile despre roadele şi faptele mâ¬ 
niei: Limbi neînfrânate, guri nepăzite, mâni neastâmpă¬ 
rate, batjocuri, fapte neruşinate, învinovăţiri, lovituri şi 
altele de acest fel care s’ar putea înşira aici, sunt roade 
ale înverşmiării şi mâniei 1 ). Mai adăogaţi împreună cu a- 
cest Sfânt Părinte, că mânia este nu numai izvorul multor 
rele, ci ea ne lipseşte şi de toate darurile cereşti şi lasă ini¬ 
ma noastră în prada zbuciumului şi turburăipl. Un om por¬ 
nit la mânie nu se poate bucura de pace; sufletul său turbu¬ 
rat n’are nici o clipă de linişte; inima sa, asemenea unei 
mări în furtună, n’are niciodată nici odihnă nici linişte. 
Pentru aceia, prea iubiţilor, ferire straşnică de duşmanul 
acesta care ne aduce atâta rău, boală sufletului, întunerec 
minţii, înstrăinare de Dumnezeu, uitarea prieteniei şi, în 
sfârşit, închide sufletului drumul spre Sfântul Duh! 

V’am spus mai nainte ce chip fioros are omul cuprins 
de mânie. Dar nici înăuntru, în sufletul şi inima sa, nu stă 
mai bine. Sub pieptul său parcă ar clocoti un cazan; 
răsuflarea i se pierde; ameţeala îl apucă; turbura- 
rea sa este nemăsurată; loc nu-şi mai găseşte; min¬ 
tea nu mai lucrează nimic; orice i-ai spune, nu au¬ 
de; în cap e numai o vâjâială, parcă ar fi fulgerele 
de pe muntele Sinai, când Dumnezeu a dat lui Moisi Ta- 


1) Cuvântare despre mânie. 

biele Legii. Ba la unii turburarea e atât de mare că, chiar 
după ce a trecut mânia, îi lasă într’un fel de zăcere, de 
nesimţire. Atât de mult mânia lipseşte pe om de puterile 
sale! Mai mult te sfârşeşte ea decât cea mai înverşunată 
luptă cu un duşman. Nu te lupţi cu altul, ci duşmanul e 
în tine. Pe tine însuţi te rozi şi te macini. 

Dacă v’aş zugrăvi faptele care ies din mânie, în curge¬ 
rea timpului, veţi vedea o neagră zugrăvitură. Mai cu 
seamă răzbunările sunt cel mai urât, cel mai scârbos şi 
cel mai nenorocit rod al mâniei. Celui ce s’a mâniat pe al¬ 
tul, îi rămâne un fel de acreală în suflet care îl tot îm¬ 
boldeşte să facă rău celui pe care s’a mâniat. Şi chiar 
dacă nu-i face rău, dar tot se bucură cânii îi vine vreo 
nenorocire. Dacă i s’a rupt osia în drum cu carul încărcat, 
îl lasă acolo fără ajutor şi se bucură că i s’a întâmplat 
aşa; dacă vreun duşman i-a furat calul, lui, mâniatului 
de altă dată, îi creşte inima; ba de multe ori el singur dă 
foc casei sau stogurilor, (şirelor) de fân, îi dă vita în ţa¬ 
rină ca s’o prindă stăpânirea şi s’o închidă. Dacă seme¬ 
nului său îi merge bine, el se întristează şi tocmai atunci 
plămădeşte vreo uneltire, doar-doar de i-o strica bucuria. 

De acestea face mânia, Fraţilor. Ea înjoseşte tot ce e 
bun în om, îi pune înainte numai chipuri negre şi ascunde 
dela faţa sa icoana faptelor bune şi creştineşti. Ea este 
cel mai rău învăţător, pentrucă orbeşte pe om până acolo, 
că i se pare bun răul ce-1 face şi nu se gândeşte că-şi pune 
sufletul pe jeratecul arzător, care este singura, dar şi 
dreapta răsplată a mâniei. Intoarceţi-vă mintea la viaţa 
voastră trecută şi, din înseşi faptele voastre, din cele ce 
aţi văzut, vă veţi încredinţa de neorânduelile pe care mâ¬ 
nia le târăşte după dânsa. Amintiţi-vă numai câte păcate 
aţi săvârşit lăsându-vă în voia mâniei; câte tânguiri'şi 
nemulţămiri, grăiri de rău, pizmă, vorbe aspre şi ocâră- 
toare, poate chiar jurăminte strâmbe şi alte greşeli, tot 
aşa de mari. Dacă veţi lua seama, veţi mai vedea că mare 



454 


parte din greşelile care le săvârşiţi în toate zilele, vorbind 
cu alţii sau în întâlniri, vin din vreo pornire de ură şi mâ¬ 
nie împotriva fraţilor voştri şi pe care nu v’aţi îngrijit 
să o înăduşiţi din vreme. La vederea tuturor acestor gre¬ 
şeli, umiliţi-vă înaintea lui Dumnezeu şi naşteţi dorinţa de 
a stinge în voi o patimă aşa de nenorocită. 

Deci, Fraţilor, când vă uitaţi la şirul lung de rele, care 
de care mai urâte şi osândite, ce se ţin lanţ de mânie, vă 
veţi mulţămi numai cu privirea? Nu se naşte în voi do¬ 
rinţa de a rupe cu această patimă turbată şi nenorocită? 
Aceasta este datoria unui creştin, ca nu numai să vadă 
răul, ci să şi fugă de dânsul. Aceasta suntem şi noi datori, 
ca urmaşi şi închinători cu toată inima ai Mântuitorului 
nostru. Să nu ne îngreuiem, Fraţilor, ci cu plăcere să ne 
desfacem de patima vrednică de osândă a mâniei. Aşa ne 
sfătueşte mintea limpede şi înţeleaptă şi aşa să facem 
spre mărirea lui Dumnezeu şi fericirea noastră. Amin. 



Predică la Sfântul IIie 


Despre dreptate. 


Fraţilor, 


Mai bun este puţinul celui 
drept, decât prisosul multor tie- 
legiuiţi. 

Psalmul 36, 16 


Multe se schimbă în lumea aceasta. Ea tot merge iute, 
însă născoceşte lucruri nouă pe care strămoşii noştri nu 
le-au ştiut. Oamenii se tot înlocuesc unii pe alţii, până şi 
faţa pământului se schimbă în curgerea timpului. Satele 
şi oraşele noastre se tot prefac şi înoesc încât, dacă stră¬ 
moşii noştri s’ar scula din morţi, fără îndoială că nu le-ar 
mai cunoaşte. 

Totuşi, timpul acesta, cu toată puterea lui de a schimba 
toate, rămâne neputincios şi se frânge faţă de adevăru¬ 
rile mari cuprinse în vorbele bine, dreptate şi adevăr. Ele 
rămân pe totdeauna vorbe sfinte şi creştineşti. Timpul 
nu le-a putut şterge puterea şi pe noi în acelaşi chip ne 
mişcă, tot ca şi pe timpul Mântuitorului Hristos, Domnul 
nostru. 

De două mii de ani El ne tot învaţă prin Biserica sa 
şi în veci ne va învăţa, pentrucă timpul nu poate clătina 
zidirea dumnezeiască. Şi mai nainte de venirea Mântuito¬ 
rului, Dumnezeu prin proorocii Săi a învăţat lumea acelaş 
adevăr, bine şi dreptate. Ele aşa rămân, timpul nu le poa- 

parte din greşelile care le săvârşiţi în toate zilele, vorbind 
cu alţii sau în întâlniri, vin din vreo pornire de ură şi mâ¬ 
nie împotriva fraţilor voştri şi pe care nu v’aţi îngrijit 
să o înăduşiţi din vreme. La vederea tuturor acestor gre¬ 
şeli, umiliţi-vă înaintea lui Dumnezeu şi naşteţi dorinţa de 
a stinge în voi o patimă aşa de nenorocită. 

Deci, Fraţilor, când vă uitaţi la şirul lung de rele, care 
de care mai urâte şi osândite, ce se ţin lanţ de mânie, vă 
veţi mulţămi numai cu privirea? Nu se naşte în voi do¬ 
rinţa de a rupe cu această patimă turbată şi nenorocită? 
Aceasta este datoria unui creştin, ca nu numai să vadă 
răul, ci să şi fugă de dânsul. Aceasta suntem şi noi datori, 
ca urmaşi şi închinători cu toată inima ai Mântuitorului 
nostru. Să nu ne îngreuiem, Fraţilor, ci cu plăcere să ne 
desfacem de patima vrednică de osândă a mâniei. Aşa ne 
sfătueşte mintea limpede şi înţeleaptă şi aşa să facem 
spre mărirea lui Dumnezeu şi fericirea noastră. Amin. 



Predica la Sfântul llie 


Despre dreptate. 

Mai bun este puţinul celui 
drept, decât prisosul multor ne- 
legiuiţi. 

Psalmul 36, 16 


Fraţilor, 


Multe se schimbă în lumea aceasta. Ea tot merge iute, 
însă născoceşte lucruri nouă pe care strămoşii noştri nu 
le-au ştiut. Oamenii se tot înlocuesc unii pe alţii, până şi 
faţa pământului se schimbă în curgerea timpului. Satele 
şi oraşele noastre se tot prefac şi înoesc încât, dacă stră¬ 
moşii noştri s’ar scula din morţi, fără îndoială că nu le-ar 
mai cunoaşte. 

Totuşi, timpul acesta, cu toată puterea lui de a schimba 
toate, rămâne neputincios şi se frânge faţă de adevăru¬ 
rile mari cuprinse în vorbele bine, dreptate şi adevăr. Ele 
rămân pe totdeauna vorbe sfinte şi creştineşti. Timpul 
nu le-a putut şterge puterea şi pe noi în acelaşi chip ne 
mişcă, tot ca şi pe timpul Mântuitorului Hristos, Domnul 
nostru. 

De două mii de ani El ne tot învaţă prin Biserica sa 
şi în veci ne va învăţa, pentrucă timpul nu poate clătina 
zidirea dumnezeiască. Şi mai nainte de venirea Mântuito¬ 
rului, Dumnezeu prin proorocii Săi a învăţat lumea acelaş 
adevăr, bine şi dreptate. Ele aşa rămân, timpul nu le poa- 

te şterge. Oamenii se schimbă, ele însă trăiesc. Şi mai îna¬ 
inte de toate, nu se poate şterge din mintea oamenilor nu¬ 
mele lui Dumnezeu, pentrucă El este izvorul nepieritor al 
adevărului, binelui şi dreptăţii. In Dumnezeu, ele îşi gă¬ 
sesc începutul, iar fără El îşi perd puterea. Numai adevă¬ 
rul Domnului rămâne în veac (Psalmul 116, 2), pentrucă 
la Dânsul să n§ încălzim ca la soarele ceresc. Şi cu adevă¬ 
rat, El nu a încetat de a încălzi lumea prin Biserică şi sfin¬ 
ţii săi, călăuzmd-o spre adevăr, bine şi dreptate. 

Iată, azi serbăm pe unul din sfinţii Domnului, care 
a călăuzit lumea întru dreptate, toată viaţa ostenin- 
du-se pentru dânsa. Veniţi la dânsul, apropiaţi-vă, ca prin 
faptele lui să învăţăm şi noi calea dreptăţii şi să ştim a 
preţui odorul Domnului, pentru care sfântul Ilie nu s’a te¬ 
mut, ci chiar viaţa şi-a pus-o în pericol. 

Astăzi timpurile s’au mai liniştit, oamenii s’au mai lu¬ 
minat, legea Domnului Hristos i-a mai îmblânzit. Dar cu 
sute şi mii de ani înainte, nu era tot aşa. Cine era dregă¬ 
tor puternic, rău, nedrept, nimenea nu putea să-l puie în 
frâu. Te sfărâma, de voiai să-i arăţi nedreptatea. 

Pe aşa timpuri a trăit sfântul Ilie. Dar iubirea sa de 
dreptate aşa de aprigă a fost, că nu s’a sfiit să se ducă 
până la cel mai înalt stăpânitor şi să-l ameninţe cu pe¬ 
deapsa lui Dumnezeu pentru, nedreptate. 

Trăia pe atunci împăratul Ahab şi soţia sa Isabela, oa¬ 
meni răi, vărsători de sânge, răpitori şi nedrepţi. Lângă 
palatul lor, îşi avea pământul său un Evreu cu numele 
Nabot. împăratul, cu toată bogăţia sa, a râvnit la pămân¬ 
tul lui Nabot şi i-a spus că ar vrea să facă în locul acela 
grădină de legume, iar în schimb, îi dă o vie mai bună de¬ 
cât acel loc, sau, dacă vrea, bani. Nabot însă, iubitor de 
moştenirea părintească, a spus că nu-şi lasă el moşia a- 
pucată din moşi-strămoşi. 

Uitaţi-vă la pilda frumoasă, Fraţilor, de dragoste pă* 
rintească. Mulţi în zilele noastre ar trebui s’o aibă înaintea 

ochilor şi să-şi iubească, păstrându-1, mult-puţinul ce-1 au 
dela părinţi. 

Ahab s’a întristat când a văzut că Nabot nu-i dă pă¬ 
mântul său. Aceia însă ce nu putea face cu dreptatea, i-a 
făcut calea nenorocită a nedreptăţii. Isabela, soţia sa, ^ 
pus pe doi oameni să spuie înaintea judecătorilor că Na¬ 
bot n’a vrut să binecuvinteze pe Dumnezeu şi pe împărat. 
Iar judecătorii au osândit pe Nabot şi l’au ucis. Dar aces¬ 
tea toate s’au făcut după porunca Isabelei. Cu chipul a- 
cesta Ahab a intrat în stăpânirea locului pe care-1 dorea 
şi s’a bucurat de aceasta. S’a sculat atunci însă sfântul 
Ilie şi, ducându-se la Ahab, l-a mustrat amarnic. Şi i-a 
zis sfântul: în locul în care au lins porcii şi cânii sângele 
lui Nabot, acolo vor linge câinii sângele tău, şi femeile cele 
desfrânate se vor spăla cu dânsul. Iar despre Isabela a 
zis: cânii o vor mânca pre ea înaintea zidului lui Israel 
(Regi cap. 21). 

Astfel s’a rostit Dumnezeu, Fraţilor, prin gura prooro¬ 
cului Ilie asupra lui Ahab şi Isabelei, fiindcă cu nedrep¬ 
tate au lucrat împotriva lui Nabot, şi astfel vâ rosti ju¬ 
decata sa împotriva tuturor acelora care se vor face uneal¬ 
tă a nedreptăţii. Să ne minunăm însă de simţul fierbinte 
de dreptate al sfântului Ilie care, cu toată greutatea tim¬ 
purilor, n’a putut sta nepăsător în faţa nedreptăţii, ci a 
mustrat şi umilit pe Ahab. El este pildă nepreţuită de 
dreptate pe care azi, la ziua lui mai cu seamă, trebuie s’o 
privim în toată strălucirea. 

Dar ce este dreptatea, Fraţilor? Trebuie să fim bine lă¬ 
muriţi despre dânsa, ca nu cumva să facem nedreptate şi 
să zicem sau să ni se pară că e dreptate. Pentru aceia luaţi 
aminte că dreptatea este dorinţa statornică, tare, neşovăi¬ 
toare, de a da fiecăruia ce e al său, ce i se cuvine, adică 
să dea răilor pedeapsă şi bunilor răsplată, drepţilor uşu¬ 
rare, iar vinovaţilor groază, celor liniştiţi pace, iar celor 



turburători război. Dreptatea cere ca aşa să fie făcută, 
încât omul să aibă ceiace i se datoreşte. 

Din două părţi suntem îmboldiţi spre dreptate: de o 
parte însăşi firea, lumea aceasta fără cuvânt, de alta 
Scriptura Sfântă, graiul lui Dumnezeu. Aceasta am găsit- 0 
în firea omului: el este făcut să meargă drept,ceiace în¬ 
seamnă ca să fie pornit totdeauna a privi în sus, spre Dum¬ 
nezeu. Pentru aceasta împăratul ceresc l-a făcut să mear¬ 
gă drept. El a făcut pe om după asemănarea sa, nu ca pe 
celelalte făpturi. Ascultă pe proorocul David care zice: 
Drept este Dumnezeu, stânca mea, şi nu este într’însul ni- 
cio nedreptate (Psalmul 91, 16). 

Dar ce să căutăm noi dreptatea în om? Chiar făpturile, 
dobitoacele fără cuvânt, ne dau uneori dovezi uimitoare 
de simţul dreptăţii. Ascultaţi ceva cu adevărat uimitor: 
La curtea unui rege era o maimuţă şi un urs, ţinuţi aşa, 
de plăcere. Se întâmplă că maimuţa să aibă pui, iar ursul 
omorî unul şi-l mancă. Maimuţa văzând asta, părea că 
strigă după dreptate, şi se ducea aproape la fiecare din 
casă. Ea se învârtea când încoace, când încolo, pe lângă 
oricine vedea. Când băgă de seamă însă că nimenea n’o în¬ 
ţelege, o porni într’o zi şi se duse tocmai în locul unde 
stătea ursul. Părea că zice: pentrucă alţii nu-mi fac drep¬ 
tate pentru fapta acestui urs, am să mi-o fac eu singură. 

In acel loc era mult fân. Maimuţa luă dintr’însul şomo- 
ioguri, le puse de jur împrejurul ursului, şi apoi dădu foc. 
Ursul arse şi cu chipul acesta îşi făcu singură dreptate. 
Vedeţi, dar, că şi dobitoacele se silesc ca dreptatea să se 
facă 1 ). Iată, deci, că însăşi firea ne învaţă. 

Câţi pe lume sunt nedrepţi, care chinuiesc pe alţii, şi 
câţi chinuiţi care nu pot căpăta dreptate nici cât această 
maimuţă! Câţi sunt ca regele Ahab pe care sfântul Ilie 


1) Povestit în Prcdiche volgari di San Eernadmo da Siena de 
Luciano Banchi, Siena 1884, volumul II, pag. 271. 

îi ameninţă cu săgeţile sale, şi nădejde tare avem că oda¬ 
tă ş’odată îi va lovi. 

Omul nedrept este un fel de fiară care, cum vede pe ci¬ 
neva mai slab, îl înşală şi-i răpeşte al său. De vede pe vă¬ 
duvă îngreuiată, el îi răşlueşte din pământul ei, fiindcă 
ştie că nu se poate apăra. De vine văduva să-i ceară soco¬ 
teală, o alungă, parcă şi-ar apăra dreptul lui. De vede pe 
orfan fără sprijin şi ocrotire, el se dă pe lângă dânsul, 
îl momeşte, îi răpeşte ce mai are, şi apoi îl lasă părăsit. 
De şapte ori blestem pe capul lui şi în veacul acesta şi în 
cel viitor! 

Nedrept mai este şi omul fricos şi neruşinat. El amă¬ 
geşte şi apucă numai dela cei slabi, de cei tari se teme şi 
se ascunde. Nu e om cu cugettxl curat şi care stă cu piept 
deschis la lumina zilei. Nedrept este şi negustorul, care fă¬ 
ră ruşine şi fără frică de Dumnezeu înşală pe cumpărător, 
răpindu-i din dreptul lui. Nedrept este şi lucrătorul care 
face lucrarea în râs, jăfuind în chipul acesta din avutul 
celui care-1 plăteşte. Nedrept este tot omul care, pus într’o 
treabă, nu dă fiecăruia ce i se cuvine, ci dela fiecare ră¬ 
peşte pentru sine. Osândă nesfârşită tuturor acestora, pen- 
trucă la cele peritoare ale lumii acesteia au râvnit şi au 
răpit, şi nu s’au gândit la cununa nemuririi ce se câştigă 
de cei ce umblă în calea dreptăţii. \ 

Multe lacrimi şi durere aduce omul nedrept. Cei jăfuiţi 
de dânsul sunt de cele mai multe ori slabi şi fără putere. 
Ei nu ştiu să-şi caute dreptatea şi în lacrimi pline de du¬ 
rere îşi îneacă amarul inimii. Unul din cele mai cumplite 
soiuri de oameni nedrepţi sunt cămătarii, acei care te o- 
moară cu dobânda şi nu se odihnesc până nu te lasă lipit 
pământului. Ei sunt şerpi veninoşi cu dinţii ferestruiţi ca¬ 
re, unde muşcă, omoară, şi unde apucă cu ginţii tae. Fe¬ 
rire în toate chipurile de aceştia, Fraţilor, fiindcă aşa de 
înfricoşată prăpastie se deschide sub picioarele lor, că 

v’ar putea tărî şi pe voi în focul cel nestins al iadului.. 
Peire este Domnul pentru unii ca aceştia. 

Omul care. a fost nedreptăţit, sufere r aşa de mult, că a- 
proape îşi perde minţile. El se frământă, se suceşte, odih¬ 
na nu-1 prinde, îşi perde încrederea în oameni, cade în ne¬ 
simţire, pentruca apoi, venindu-şi în fire, iar să înceapă 
acelaş chin cumplit şi sfâşietor. începând dela copilul care. 
abia a început să cugete, nedreptatea tuturor aduce du¬ 
rere şi mâhnire nemăsurată. Pe aceşti nedreptăţiţi îi mân¬ 
gâie Mântuitorul prin cuvintele: Ferciţi cei ce flămânzesc 
şi însetoşează de dreptate că aceia se vor sătura (Matei 
5, 6). Dar pe cât de fericiţi vor fi aceştia, pe atât de chi¬ 
nuiţi vor fi cei ce în lumea aceasta au chinuit pe alţii cu 
nedreptatea lor, căci aşa cere dreptatea, ca cei nedreptă¬ 
ţiţi să se bucure întru dânsa, iar cei ce pe pământ n’au 
iubit-o s’o capete la veşnicul Judecător prin pedeapsa ia¬ 
dului. Mai bine ar fi unora ca acestora de nu s’ar fi năs¬ 
cut. > 

Sfânta Scriptură cu glas de trâmbiţă ne cheamă să lu¬ 
crăm dreptatea: Jertfiţi jertfa dreptăţii şi nădăjduiţi în 
Domnul (Psalmul 4, 5). Astfel ne spune David împăratul 
că dreptatea este plăcută înaintea lui Dumnezeu şi pentru 
aceasta de dânsa să nu ne depărtăm. Sunt unii care spun: 
aş face aşa sau aşa, dar nu ştiu dacă cutare nu mă va ţi¬ 
nea în nume de rău. Altul zice: nu ştiu dacă, lucrând ast¬ 
fel, fac bine sau dacă n’aş face mai bine lucrând altmin¬ 
trelea. Ştiţi ce-ţi voi răspunde? — Priveşte în cugetul şi 
inima ta care te judecă. Ele sunt aşezate ca luminătorii 
înăuntrul omului de însuşi Dumnezeu, spre a-i arăta ce e 
bun sau rău, ce e drept sau nedrept. Nu se poate ca cuge¬ 
tul tău să se înşele şi să-ţi spuie că e drept când tu faci 
nedreptatea. £)mul rău înăduşă glasul cugetului său, dar 
nu-1 poate stinge, ci tot îi şopteşte că ceiace e nedrept, 
nedrept este totdeauna şi nu poate' îmbrăca vestmântul 
dreptăţii. Mulţi zic: cine ne va arăta nouă cele bune? In- 

semnatu-s’a peste noi lumina feţei tale Doamne; veselie 
ai dat în inima mea (Psalmul 4, 6, 7). Lumina cu care ne-a 
însemnat Dumnezeu este judecătorul dinăuntrul nostru şi 
oare arată drumul dreptăţii. Dintr’însul să nu ne abatem. 

Acel care va fi iubit dreptatea în lumea aceasta, va auzi 
glasul Mântuitorului ce-1 strigă: Veniţi, binecuvântaţii Ta¬ 
tălui meu, să stăpâniţi împărăţia care este gătită vouă dela 
întemeierea lumii (Matei 25, 34). Veniţi, pentrucă voi aţi 
iubit dreptatea, dar nu aţi putut-o urma cum ar fi dorit 
inima voastră, şi pentru aceasta lumea v’a urît, dar eu 
v’am iubit. Se va vedea apoi răzbunare asupra celor ce au 
făcut împotriva voinţei şi dreptăţii lui Dumnezeu şi drep¬ 
tul se va bucura că va vedea răzbunarea sa, iar mânile 
sale le va spăla în sângele păcătosului (Psalmul 57, 10), 
ne spune David împăratul şi proorocul. 

Drept aceia, Fraţilor, să luăm aminte la faptele noastre, 
ca să nu cădem în perzare veşnică. Să nu turbure nedrep¬ 
tatea inima voastră, chemându-vă spre dânsa. Toată is¬ 
pita care ne momeşte să intrăm în calea nedreptăţii, s’o 
alungăm departe de noi cu biciul învăţăturilor creştineşti. 
Mulţi nu iau aminte la Dumnezeu intrând într’însa şi se 
nenorocesc pe vecie, fiindcă drept este Dumnezeu şi după 
faptele nedreptăţii va plăti celui nedrept. Dreptatea lui 
Dumnezeu este dreptate în veac, cântă sfânta noastră Bi¬ 
serică. Pentru aceia, căutaţi mai întâi împărăţia lui Dum¬ 
nezeu şi dreptatea lui şi toate celelalte se vor adăoga vo¬ 
uă (Matei VI, 33). 

Iubitorule al dreptăţii Sfinte Ilie, tu care pe văduva di» 
Sidon ai ajutat, şi nedreptatea lui Ahab şi a Isabelei nu 
ai răbdat, varsă şi în inimile noastre simţul dreptăţii, ca 
să nu ne lăcomim la avutul celui sărac*, al văduvei şi al or¬ 
fanului, alungă năluca ce ne ispiteşte să râvnim la bunul 
altuia. Amin. 



Predica ia Schimbarea la fată 


Mulţămirea creştinului care urmează legea Domnului. 

Doamne, bine este nouă să 


fim aicea. 


Matei 17, 4. 


Fraţilor, 


Vremea de vară, în care cade Schimbarea la faţă, e 
pentru creştin un imbold de a se înfăţişa cu mai multă 
veselie la sărbătoarea Domnului. Belşugul roadelor, po¬ 
doaba firii îmbrăcate în verde priîi pajişti, livezi şi pă¬ 
duri, lumina puternică a soarelui, blândeţa vremii, care nu 
apasă pe om cu vânt şi cu frig, — îi dau un fel de tihni- 
re şi mulţămire în care creştinul se simte mai voios. 

Dar afară de această mulţămire mai mult trupească, mai 
este şi una sufletească, şi e bine că tocmai în această vre¬ 
me vine sărbătoarea Schimbării la faţă să ne vorbească 
de dânsa. Această mulţămire o găsim în vorbele sfântului 
apostol Petru, care a zis către Domnul, pe muntele Ta- 
borului: Doamne, bine este nouă să fim aicea. 

- De ce zicea el aşa? Pentrucă în sufletul lui se simţea 
mângâiat şi plin de fericire văzând strălucirea Domnului; 
în preajma soarelui dumnezeiesc, el simţea raza dătătoare 
de viaţă şi-şi revărsa bucuria inimii în cuvintele: Doamne, 
bine este nouă să fim aicea. 

Această bucurie, Fraţilor, o va simţi tot omul care stă 
In preajma Domnului Hristos şi după voia lui îşi călăuzeşte 
viaţa sa. 

Noi suntem ca nişte unelte rânduite spre o treabă hotă¬ 
râtă. Unealta bună îşi îndeplineşte desăvârşit rostul ei. 
după cum a fost în gândul celui ce a născocit-o. Astfel şi 
omul, ca o unealtă cu trup şi suflet, trăind pe pământ, dar 
împărtăşindu-se şi dela dulceţile cerului, se bucură şi de 
făptura mânilor lui Dumnezeu, de câmpii şi livezi, de soare 
şi lună, de pădure verde şi cer albastru, de apă limpede şi 
roade îmbelşugate. Dar mai mult se bucură de izvorul de 
apă vie al Dumnezeirii, care toate le-a făcut şi cu puterea 
sa toate le ţine. Nu este om întreg, sau, ca să* ne ţinem 
de vorba noastră, nu este unealtă care lucrează după rân- 
duială, acel care se ţine numai de făpturi, şi nu caută căile 
Domnului. Nu asta a fost în planul lui Dumnezeu când a 
alcătuit fiinţa omenească, şi nu răspunde gândului Dom¬ 
nului omul care nu cearcă căile Celui ce l-a plăzmuit. 

Drept aceia, se cuvine să luăm aminte la cuvintele sfân¬ 
tului apostol Pavel, auzite azi în Sfânta Evanghelie, şi cu 
sufletul nostru să ne ţinem şi noi în vecinătatea luminii 
dumnezeieşti. 

Dar, va zice poate cineva, sfântul Petru era acolo cu 
Domnul Hriştos: noi nu mai putem fi şi a ne încălzi la 
razele dumnezeirii Sale. întrebarea e dreaptă. Dar nu tre¬ 
buie să scăpăm din ochi că, dacă trupeşte nu mai este cu 
noi, Domnul stăpâneşte lumea nevăzut. Şi apoi nu este 
vorba să stăm trupeşte alăturea de dânsul, ci cu sufletul 
să ne adăpostim la cortul măririi sale, iar cortul măririi 
sale pe pământ este însăşi legea sa. In preajma Domnului 
stă cel ce-i îndeplineşte poruncile lui şi din ochii lui nu 
scapă niciodată vorbele cu care Dumnezeu a căutat să ne 
rânduiască viaţa noastră. 

Nici sfinţii, Fraţilor, n’au stat trupeşte lângă Domnul, 
dar asta nu i-a împiedecat de a se socoti totdeauna sub 
ochii iui şi cu gândurile lor a sta neîncetat la legea creş¬ 
tinească, după cuvântul lui David împăratul: Câţ am iubit 

legea ta, Doamne, toata ziua gândirea mea este (Psalm 
118, 97). 

Peste toata viaţa omului se revarsă puterea cuvintelor 
dumnezeieşti, cu care el îşi frământă mintea şi inima. A- 
cest om, chiar dacă nu-i merg toate bine în străduinţele 
sale, are pace şi odihnă în sufletul său, după cuvântul 
Psalmistului: Pace multă este celor ce iubesc legea Ta şi 
nu este lor pedecă (Psalm 118, v. 165). 

Bucuria care a simţit-o sfântul Petru când a văzut mă¬ 
rirea Dorinului, o vom simţi şi noi, când cu tot gândul şi 
inima noastră vom sta lângă legea creştină şi vom urma 
ei. După cum cei trei crai dela Răsărit s’au lăsat călăuziţi 
de stea şi au găsit pe pruncul Iisus şis’au bucurat, aşa 
se vor bucura inimile noastre, când vom urma învăţăturii 
creştineşti, căci într’însa vom găsi suflarea Domnului, care 
ne va răcori şi pe noi. Căci, zice Mântuitorul nostru Hris- 
tos: Luaţi jugul meu peste voi şi vă învăţaţi dela mine, 
că sunt blând şi smerit cu inima; şi veţi afla odihnă sufle¬ 
telor voastre (Matei 2, 28). 

Această odihnă, Fraţilor, lumea de azi nu o are pentrucă 
a uitat căile lui Iisus. Un neastâmpăr şi un zbucium îi stă¬ 
pâneşte pe toţi, de a apuca. Dar nu e neastâmpărul har¬ 
nic al albinei, împotriva căruia nu e nimic de zis, nu, fe¬ 
rească Dumnezeu! Căci albina, dacă strânge, pentru dânsa 
nu-şi ia mai mult decât îi trebuie să se hrănească, şi-şi 
păstrează rânduială în lucrul ei. Omul nostru însă nu face 
aşa. Cei mai mulţi adună înşelând pe alţii, iar unii chiar 
jăfuind de-abinelea. Odată adunătura făcută, puţini sunt 
cari s’o întrebuinţeze înţelepţeşte. Cu droaia vezi pe cei ce 
se numesc creştini ţârâind-o la crâşmă încetul cu încetul, 
adică munca cea adunată cu multe sudori. 

■ De aici izvorăsc alte rele. Căutând să se înşele unul pe 
altul, căutând fiecare să apuce dela semenul său cât va 
putea mai mult, intră oamenii în duşmănie, iar de aici ies 
ceartă, ură, răzbunare şi ale turbăciuni, de care foarte de¬ 
seori auzi că au ajuns la vărsare de sânge. Pe de altă 

parte, cei ce şi-au strămutat biserica la crâşma (cârciu¬ 
mă), ca la orice lucru de perdut vremea, încep a zămisli 
gânduri rele, cu clevetiri, cu puneri la cale după cum îm¬ 
boldeşte băutura, cu vorbe de ruşine, cu bătăi şi cu tot ce 
se mai ţine lanţ de acestea. 

Cu un aşa trai, Fraţilor, cumpăna vieţii e stricată, peti- 
tru că sufletul e părăginit şi îndepărtat de Dumnezeu. Şi, 
ca la orice cumpănă, unde se apleacă mai mult într’o parte 
decât într’alta, rânduiala se răstoarnă, şi aşa răsturnată 
e viaţa omului care a uitat legea lui Hristos şi a apucat 
căi străine. Aceşti oameni, cu sufletul în paragină, departe 
sunt de a găsi odihna făgăduită de Domnul celor ce-şi iau 
pe umeri jugul său. Ei atârnă totdeauna de patimile lor 
şi n’au o călăuză de sus care să le lumineze căile 
vieţii. Traiul lor nu e senin, ca al omului care, ştiind 
că a îndeplinit poruncile Domnului, e împăcat în cu- 
'getul său; ci se scurge ca într’o învălmăşeală. E muncit 
încoace şi încolo de poftele care se zămislesc în inima 
omului fără Dumnezeu şi de socotelile de a le îndeplini. 
Iar, dacă se pare că şi aceşti oameni ar avea mulţămire, 
e mai mult o ameţeală, pentrucă într’înşii nu lucrează toate 
simţurile după rânduiala pusă de Dumnezeu. Şi oricum ar 
fi, nu e veselia omului împăcat în cugetul său că a îndepli¬ 
nit poruncile Domnului şi mângâiat că mâna Tatălui ce¬ 
resc se întinde ocrotitoare asupra sa. De n’ar fi fost ast¬ 
fel, nu şi-ar fi jertfit viaţa atâţia sfinţi numai pentru a 
nu se abate din calea Domnului. Numai acestora Mântui¬ 
torul le făgăduieşte odihna Sa, iar celor depărtaţi de el 
le zice: celce nu ascultă pe Fiul nu va vedea viaţa, ci mâ¬ 
nia lui Dumnezeu stă asupra lui (Ioan 3, 36). Frumos 
Fraţilor, vorbeşte proorocul David şi despre unul şi des¬ 
pre altul: Fericit bărbatul care se teme de Domnul, care 
în poruncile lui îşi găseşte mulţămirea sa... Lumină întru 
întunerec răsărit-a celui drept; el este milostiv şi îndurat 
şi drept... Că în veac nu se va clăti; veşnică va fi aminti¬ 
rea lui... 


30 

Păcătosul va vedea şi se va mânia; cu dinţii va scrâşni 
şi se va topi; pofta păcătosului va peri (Psalmul 111). 

Drept aceia, Fraţilor, să căutăm şi noi această mulţă- 
mire, urmând legii Domnului în toate căile noastre. Să 
punem cumpănă dreaptă in viaţa noastră, ascultâ$d po¬ 
runcile Mântuitorului nostru Hristos. Dacă Sf. Apostol 
Petru a zis pe muntele Schimbării la faţă: Doamne, bine 
este să fim aicea, să fim prea încredinţaţi că nici nouă nu 
ne va lipsi această mulţămire, când vom sta cu inima noas¬ 
tră alipită de legea creştinească, iar pe Mântuitorul îl vom 
face călăuză statornică a faptelor noastre. Stricăciunea, 
care acum este atât de răspândită în lume şi amărăşte atât 
de mult viaţa noastră: mânia şi clevetirea; ura şi vrajba; 
nedreptatea şi necumpătarea şi toate apucăturile urâte 
ar fi alungate departe de noi, dacă fiecare creştin ar putea 
zice: legea Ta, Doamne, cugetarea mea este. Atunci viaţa 
noastră ar fi viaţă curată, cinstită, fără patimă. 

La aceasta, Fraţilor, numai urmarea poruncilor Domnu¬ 
lui ne poate duce, pentrucă Legea lui este ca o topitoare 
care arde mărăcinii patimilor noastre şi lasă să străluceas¬ 
că numai apucăturile cele bune, ca nişte picături de ar¬ 
gint. 

Cme a intrat sub adăpostul Domnului nostru se leagă 
de o stâncă tare şi neclintită, dela care nicio furtună nu-1 
mai poate zmulge, orice s’ar întâmpla. Tare adeverire ne 
dă tot proorocul David, care mult a nădăjduit în Domnul, 
căci zice el: De iTar fi legea ta gândirea mea, atunci aş fi 
perit în întristarea mea (Psalm, 118). 

In această zi a Schimbării la faţă, Fraţilor, să nu per- 
dem din ochi cuvintele ce le-aţi auzit, ale apostolului Pe¬ 
tru: Doamne, bine este să fim aicea şi să ne învăţăm că 
nici pentru noi nu poate fi alt bine, decât făcând din legea 
Domnului călăuza vieţii noastre, care ţine cumpăna traiu¬ 
lui şi ne este piedecă a ne lăsa pe povârnişul patimilor. 
Amin. 



Despre frica de Dumnezeu. 


Vino din Liban, mireasă, vi¬ 
no din Liban, veni-vei şi vei 
trece dela începutul credinţei . 

Cântarea Cântărilor, IV. 

Fraţilor, 

Cu aceste cuvinte, maica curată şi cinstită a Celui Prea 
înalt este chemată azi în împărăţia cerurilor. Toate pute¬ 
rile cereşti, cu trâmbiţe aurite şi cu strigări vesele, primesc 
azi în strălucirea nesfârşită pe aceea ce a fost cea mai 
sfântă, cea mai curată, cea mai bună, dar şi cea chinuită 
mamă, fiindcă Fiul său prea-iubit şi Dumnezeul nostru, a 
fost batjocorit şi răstignit în faţa ei, sfârşită de durere. 

Dar măritul său Fiu şi Mântuitorul nostru spusese pe 
pământ, în învăţătura sa: Fericiţi ceice plâng, că aceia se 
vor mângâia (Matei, 5, 4), şi iată acum adeverite aceste 
cuvinte, că ea, Mărita Născătoare de Dumnezeu, care pe 
pământ a plâns, astăzi este mângâiată şi se duce lângă 
Fiul său. In sărbătoarea aceasta a Adormirii Preacuratei 
Maice, s’au împlinit în totul cuvintele: de acum mă vor 
ferici toate neamurile (Luca I, 48), căci de pretutindenea 
toată lumea se adună spre a ferici pe Fecioara care s’a 
învrednicit a fi mama Mântuitorului lumii. 

Dar cine se va încumeta să spuie toată strălucirea sa? 
Care limbă omenească este în stare să cânte măreţia Re¬ 
ginei cerului? Dacă ne vom apuca să vorbim despre dân¬ 
sa, despre împărăteasa lumii, vom intra într’o mare aşa 
de întinsă şi minunată, că numai gândindu-ne, ne cuprinde 

uimirea. Uşor veţi pricepe că limba omenească nu poate 
grăi tot ce s’ar putea spune despre dânsa. Pricina stă în 
neputinţa noastră, căreia îi e greu chiar de a-şi închipui 
împărăteasca sa măreţie. Neputinţa noastră nu e în stare 
nici să spuie, nici şă înţeleagă toată deplinătatea ei, fiind¬ 
că Acel pe care cerurile nu l-au putut cuprinde, sânul ei 
l-a cuprins. 

Pentru aceia vom lăsa mintea în neputinţa ei. N’o vom 
sili să se suie acolo unde nu ajunge. Vom face însă altceva: 
vom culege învăţături preţioase din viaţa şi faptele Maicii 
Domnului, după cum albina culege din flori mierea cea 
dulce. In Viaţa sa vom vedea ceva bun, sănătos şi prea fo¬ 
lositor pentru viaţa noastră. Vom vedea temerea de Dum¬ 
nezeu în care din copilărie a umblat sfânta Maică a Dom¬ 
nului. In această temere să umblăm şi noi, căci ea îndul¬ 
ceşte faptele noastre. 

Astfel vorbind, mă întorc spre dânsa, îndreptând către 
ea rugăciunea şi zicând: O Regină a cerului, născătoarea 
lui Dumnezeu, stăpâna lumii, adăpostul celor nenorociţi, iz¬ 
vorul milostivirii, îndreaptă cuvântul meu ca să vorbesc 
spre lauda şi mărirea dulcelui tău Fiu, făcătorul şi răs¬ 
cumpărătorul nostru.Dă-mi puterea de a pătrunde în inimi 
spre a îndemna la buna cinstire de Dumnezeu şi la tot lu¬ 
crul bun pe credincioşii ce au venit să laude numele Tău! 

Fraţilor, 

Sfânta Fecioară, încă mică fiind, a fost dusă de feri¬ 
ciţii săi părinţi, Ioachim şi Ana, în casa Domnului, spre a 
fi închinată şi sfinţită în slujba lui Dumnezeu. Iat-o deci 
din copilărie crescând în legea lui Dumnezeu şi deprin- 
zându-se- a i se supune. Această îndrumare fericită n’a 
lăsât să crească în sufletul său nicio buruiană rea, n’a lă¬ 
sat să intre în ea pornirea mândriei, uşurinţei, îndărătni¬ 
ciei, care schimonosesc atât de mult sufletul tinerelor din 

ziua de azi. In timpul de acum, rar găseşti tânără înţe¬ 
leaptă care face bine fiindcă aşa o învaţă legea creştineas¬ 
că; care este binevoitoare fiindcă aşa o îndeamnă Domnul 
Hristos; care să fie iubitoare de adevăr, fiindcă aşa vrea 
Dumnezeu; care să fie dreaptă, fiindcă aşa trebuie să fie 
creştinul. Nu! Azi tinerele nu vor să facă aşa. Toate se 
poartă după cum le taie capul. Ele sunt înfumurate, fiind¬ 
că, după părerea lor, aşa sunt mai presus de altele; sunt 
dispreţuitoare, crezând că cinstea lor creşte aşa; sunt ne¬ 
răbdătoare, uşuratece, neiubitoare de hărnicie, fără dra¬ 
goste de adevăr şi dreptate, aplecate la lucrurile zădarni- 
ce, nu la cele sănătoase ; ele caută lauda lumii şi vreau să 
minuneze cu podoabele lor; nu caută înţelepciunea lui 
Dumnezeu, ci deşărtăciunea lumii. Aceasta este nenorocire 
pe timpurile noastre. 

Dar de unde aceasta, Fraţilor? Din uitarea temerii de 
Dumnezeu. Omul care, mai înainte de a face ceva se gân¬ 
deşte la împăratul cerului, trăieşte în frica Domnului. Fri¬ 
ca aceasta este chezăşia puternică că el nu va părăsi calea 
dreptăţii, căci nu poate fi om care să trăiască în frica lui 
Dumnezeu şi să facă rău. Frica aceasta dă dulceaţă oa¬ 
menilor cari din fire sunt morocănoşi; dă bunăvoinţă ce¬ 
lui rău, descreţeşte fruntea celui posomorât; aduce zâm¬ 
bet pe buzele celui aspru, duioşie în ochii celui sălbatec, 
dreptate în inima celui înşelător, iubire de adevăr în inima 
celui mincinos, blândeţă în inima celui crud. Intr’un cu¬ 
vânt, Fraţilor, frica de Dumnezeu este soarele care îşi răs¬ 
pândeşte razele şi în colţurile cele mai ascunse şi încăl¬ 
zeşte inimile cele mai reci; este băutura care răcoreşte şi 
varsă puterea întăritoare în trupul cel mai ostenit. 

Taina acestei puteri a temerii de Dumnezeu stă într’a- 
ceia că ea nu e frica ştiută care o simţi înaintea a ceva 
necunoscut, înaintea hoţului crud, a focului cotropitor, a 
apei năvălitoare. Nu! Frica de Dumnezeu este numai şti¬ 
inţa că El este drept şi că, făcând rău, ne va pedepsi. Fri- 

ca aceasta ne face să ne îngrozim de pedeapsă, nu de Dum¬ 
nezeu. Este o simţire greu de prins în vorbe, o amestecă¬ 
tură de dragoste, cinstire şi umilinţă. Pentru aceasta ea 
este nespus de folositoare omului. 

Ce bine ar face părinţii dacă s’ar îngriji ca în frica lui 
Dumnezeu să-şi crească copiii! Ce bine ar fi ca de timpu¬ 
riu să-i deprindă a se gândi la Dumnezeu în faptele lor! 
Ce bine ar fi să-şi aducă aminte de Ioachim şi Ana, care 
în frica de Dumnezeu au crescut pe Sfânta Fecioară! A- 
ceastă frică de Dumnezeu i-a dat acea blândeţă, dulceaţă 
şi curăţie care cu dreptul au făcut-o să merite cinstea de 
a fi mama Răscumpărătorului şi Mântuitorului nostru 
Hristos. 

Cât de mult ar avea de câştigat tinerele de azi când ar 
intra în frica Domnului şi ar lua ca pildă înaintea lor 
tocmai pe Maica Domnului! Multe dintr’însele ar lăsa acea 
îndărătnicie şi afurisenie care stau atât de rău unei femei. 
Ele nu s’ar mai simţi aplecate să caute deşărtăciunea po¬ 
doabelor trupeşti, ci ar căuta cele sufleteşti. Ele s’ar în¬ 
credinţa că preţul omului nu stă în mers, ţinută, îmbrăcă¬ 
minte şi tot ce se vede pe deasupra, ci în minte şi în inimă. 
Acestea sunt ogoarele care merită să fie lucrate. întâi şi 
întâi la acestea gândiţi-vă, şi numai pe urmă la celelalte. 
Căutaţi mai întâi împărăţia lui Dumnezeu şi dreptatea 
lui, şi toate celelalte se vor adăuga vouă (Matei 6, 33). 

Frica de Dumnezeu ar alunga mândria, dispreţul, ne¬ 
măsurata încredere în sine şi toate pornirile rătăcite, care 
schimonosesc atât de mult pe multe tinere din zilele noas¬ 
tre. 

Uitaţi-vă la Prea Curata Fecioară Maria. Frica de Dum¬ 
nezeu o împodobeşte mai frumos decât sunt împodobiţi 
crinii câmpului şi păsările cerului. Fiică supusă şi iubitoa¬ 
re, necârtitoare, fără pată, bună, binevoitoare..., dar cine 
are limba sunătoare şi buzele aurite ale Sfântului Ioan 
Gură de Aur s’o arate în toată strălucirea podoabelor sale! 

Vederea îngerului, care-i spune cinstea neauzită de care 
nicio făptură nu s’a învrednicit vreodată pe pământ, ves¬ 
tea că a fost aleasă să fie mama Celui Prea înalt, pe Sfân¬ 
ta Fecioară Maria o bucură cu o veselie nevinovată, fără 
răcnete, fără chiote, fără turburare, care atât de rău stau 
multora. Frica de Dumnezeu o ţine în cumpătarea plăcu¬ 
tă, care o împodobeşte mai mult decât tot aurul şi ar¬ 
gintul. 

Ia gândiţi-vă la bucuriile noastre pământeşti. O tânără, 
prin căsătorie, se ridică la o treaptă mai naltă decât ace¬ 
ia în care era. Ce bucurie, ce mulţămire, ce fericire! Până 
aici, nimic râu: tot omul trebuie să se bucure de bine şi 
să se întristeze de rău. Dar, odată cu înălţarea mai sus, 
multe tinere se îngâmfă, despreţuiesc pe alţii, nu vor să 
mai audă de cei mai de jos. Aici e răul, şi acum puteţi ve¬ 
dea cât e de măreaţă şi de sfântă sfiiciunea şi cumpătarea 
Sfintei Fecioare, măcar că numai despre dânsa s’a putut 
zice: ceia ce eşti mai cinstită decât heruvimii şi mai mărită 
iară de asemănare decât serafimii. La această cumpătare 
adăpaţi-vă şi învăţaţi-vă, toate câte sunteţi ispitite spre 
îngâmfare! încredinţaţi-vă odată că nu este îmbrăcăminte 
mai fermecătoare şi mai orbitoare de frumuseţă decât fru¬ 
moasele însuşiri ale sufletului. Acestea sunt mărgăritarele 
nepreţuite, care dau femeii podoaba neasemănată şi pe 
care în deşert o caută în înşelăciunile negustoreşti. Intraţi 
în frica Domnului şi vă încredinţaţi că nimenea n’a rămas 
nemuritor prin podoabele şi gătelile mincinoase, ci prin 
credinţă curată, dragoste de tot ce e bun, dreptate, bună¬ 
voinţă, cumpătare, răbdare, înţelepciune. Gu aceste şi prin 
aceste frumoase însuşiri, au rămas până la noi numele 
sfintelor. Auzit-aţi despre vreuna că e sfântă, fiindcă se 
îmbrăca de le orbea pe toate, sau fiindcă ştia să se împo¬ 
dobească şi să se gătească ca nimenea alta? Nu, Fraţilor, 
fiindcă cel ce trăieşte în frica Domnului ştie că răsplata 
cerului şi nemurirea nu se câştigă cu lucrurile acestea su- 

puse periciunii, ci cu faptele după adevăr şi dreptate. Dar 
acel care nu umblă in căile Domnului rătăceşte cu mintea 
aiurea, după lucruri uşurele şi fără preţ. 

încă odată, tinere şi mame, priviţi pe împărăteasa ce¬ 
rului şi vă învăţaţi dela dânsa, că pe însuşi Fiul lui Dum¬ 
nezeu şi al său îl creştea după adevăr şi dreptate. Când. 
Domnul Hristos s’a rătăcit la vrâsta de 12 ani, unde erau 
ei toţi, Fecioara Maria, Iosif şi copilul Iisus? La Ierusalim,, 
aci veniseră să se închine cu toţii. 

Faceţi oare şi voi tot aşa, mamelor? Creşteţi pe fiii voş¬ 
tri în frica de Dumnezeu? Avem dreptul să credem că nu 
faceţi aşa, fiindcă pe mulţi fii îi vedem nelegiuiţi şi um¬ 
blând în toate relele, numai în căile lui Dumnezeu nu. 

Maica Domnului este adevărata icoană a mamei, care 
nu umblă, ca multe mame rătăcite, numai să-şi împodo¬ 
bească fiii, şi încolo puţin le pasă dacă sunt mincinoşi, 
cruzi, nedrepţi, nemilostivi, neascultători, batjocoritori şi 
porniţi numai la răutăţi. 

Creşteţi-i în frica Domnului, dacă vreţi să vă învred¬ 
niciţi de cununa lucrătorului vrednic. Creşteţi-i în căile 
adevărului, binelui şi dreptăţii, dacă vreţi ca Mântuitorul 
nostru să vă primească în împărăţia sa, aşa cum primeşte 
azi în ceruri pe Prea Sfânta Sa Maică. Faceţi temători de 
Dumnezeu pe fiii voştri, fiindcă temerea aceasta este izvor 
de belşug, şi trupesc şi sufletesc. 

Omul temător-de Dumnezeu, Fraţilor, dragoste culege 
din toate părţile. De cumperi dela dânsul, eşti încredinţat 
că nu te înşeală, fiindcă el ştie că Dumnezeu, căruia i se 
închină în duh şi în adevăr, tot aşa îl va lipsi de răsplata 
drepţilor, după cum şi el răpeşte din dreptul cumpărăto¬ 
rului. De ceri sfat la dânsul, sfat bun îţi dă. De-1 pui mar¬ 
tor, jură drept. De vine cel nevoiaş, îl ajută. De-1 întrebi, 
nu răspunde cu răul. De vrei să strângi bine vreun lucru 
scump, îl laşi la dânsul, fără frică că va spune că n’a pri¬ 
mit. De lucrează, lucrează cu tragere de inimă. Când vor- 

beşte, ştii că ceiace e pe buze e şi în cuget. Nu e prefăcut, 
nu e mincinos; dimpotrivă, e bun cu toată lumea, binevoi¬ 
tor; mai înainte de a face ceva, la Dumnezeu se gândeşte, 
ca nu cumva să păcătuiască. 

Pentru aceia, Fraţilor, lăsaţi căile minciunii şi nedreptă¬ 
ţii, fugiţi de momeala amăgitoare a răutăţii, care ia une¬ 
ori veşmântul bunătăţii. Intraţi în frica Domnului, fiindcă 
ea este leacul cel bun, care varsă miere în inimă. Intraţi 
în temerea de Dumnezeu, pentruca şi Mântuitorul să ne 
poată zice odată: Intră în bucuria Domnului tău (Matei 
25, 21). împodobiţi cu roadele acestei temeri, vom avea 
strălucirea şi mulţămirea pe care nimic altceva nu ne-o 
poate da pe pământ. Amin. 



Predică la Naşterea Maicii Domnului 

Despre ispită. 


Fraţilor, 


Fiule, când vrei să te apropii 
să slujeşti Domnului Dumne¬ 
zeu, gâteşte-ţi sufletul tău spre 
ispită. 

Iisus Sirah, li, 1. 


Când soarele îşi arată discul său luminos în zarea gal- 
benă-roşiatecă, razele sale într’o clipă ajung până la tine 
şi-ţi răspândesc veselia în inimă. Dar el nu răsare pe neaş¬ 
teptate, ci trimete vestitorul său, care încredinţează pe 
celce priveşte la Răsărit că soarele vine grăbit să lumineze 
şi să aurească culmile dealurilor şi vârfurile copacilor. Cine 
este însă acest vestitor al soarelui? cine ne spune că dis¬ 
cul de foc vine să răspândească lumină şi căldură peste 
firea adormită? 

Este îngânarea de lumină şi întunerec înainte de ivirea 
soarelui, este amestecătura de ceaţă uşoară şi fum sub¬ 
ţire, care, îmbrăcată în veşmânt roşiatic, poartă numele 
de revărsatul zorilor. Ea ne vesteşte că soarele e gata să 
răsară. 

Dar împreună cu firea, cu lumea aceasta văzută, Fra¬ 
ţilor, pe care soarele o veseleşte, trăieşte şi o lume nevă¬ 
zută: este lumea sufletelor noastre. Şi ea are soarele ei, 
care a trezit-o din adormirea păcatului. Păcatul lui Adam 
o vârâse în întunerec, în noapte neagră. A venit însă soa- 



475 


rele cu lumină orbitoare, Hristos Domnul, alungând negu¬ 
ra păcatului şi încălzind sufletele. 

Soarele de pe bolta cerului ne bucură cu răsăritul său 
numai după o noapte de câteva ceasuri. Cu cât mai mare 
bucurie a trebuit să aducă soarele Hristos, când răsări 
după o noapte de mii de ani! Răsăritul acesta a fost bău¬ 
tura răcoritoare care a alinat inima, a mângâîat sufletul 
şi a udat gâtlejul ars şi uscat al omenirii. Pentru aceasta 
şi pe soarele Hristos noi creştinii îl numim soarele drep¬ 
tăţii, căci el n’a venit numai să aducă lumină şi căldură, 
ci mai cu seamă, pace, dreptate, bine şi adevăr. 

De aceia şi naşterea Mântuitorului noi o serbăm cu bu¬ 
curie mare, ca răsăritul soarelui dreptăţii nesfârşite. 

Dar după cum soarele din înaltul cerului este vestit că 
are să răsară de zorile dimineţii, tot aşa ne este vestit şi 
răsăritul soarelui dreptăţii. Şi după cum omul şi firea toa¬ 
tă se bucură când văd zorile, vestitorul soarelui, tot aşa 
creştinul saltă de bucurie când vede zorile care-i vestesc 
venirea soarelui dreptăţii, Hristos. 

Iată-ne chiar azi, Fraţilor, în aceste zori ale venirii Mân¬ 
tuitorului. Iată-ne în ziua naşterii Sfintei Fecioare Maria. 
Noi nu ne putem gândi la naşterea sa, fără a ne gândi la 
naşterea Mântuitorului. Naşterea Sfintei Fecioare este 
vestitoarea venirii lui Hristos, este zorile care vestesc lu¬ 
mii răsăritul soarelui dreptăţii. Cum zorile merg înaintea 
soarelui, aşa şi noi serbăm întâi naşterea Maicii Domnului, 
şi numai după asta a Mântuitorului. Şi cum vestitoarea 
soarelui bucură firea toată, aşa şi naşterea Maicii Domnu¬ 
lui, ca vestitoare a venirii Mântuitorului, vine să ne bu¬ 
cure pe noi. Dar bucuria care rămâne închisă în inimă, nu 
e bucurie. Ea trebuie arătată în afară, pentruca să cinstim 
cu vrednicie această zi sfinţită. 

Dar cu ce vom cinsti această zi, Fraţilor? Trebuie să 
căutăm ceva vrednic de dânsa, ceva care să puie în miş¬ 
care inimile noastre. Ei bine, vă voi vorbi despre o fru- 

Chiar bătrâneţa are ispitele ei. Are apucătura nebună 
de a-şi strânge la avuţii când se ştie cu un picior în groa¬ 
pă. Este pornită la îndărătnicie şi nepăsare la nevoile al¬ 
tuia, şi de multe ori e împietrită în păcatele vechi. 

Şi aşa, Fraţilor, nu este vrâstă scutită de ispitire. Ea 
îşi întinde laţurile sale în toate părţile şi urmăreşte pe om 
neîncetat, ziua şi noaptea, trăgându-1 la rău. Puterea ei 
este aşa de mare, că, aproape totdeauna, între bine şi rău, 
el se duce spre rău: acolo îl trage ispita. 

Puterea ei se simte totdeauna. Mai nu e om care să nu 
o ştie. Câţi nu stau la îndoială uneori: să se răzbune pe 
duşman, sau să-l lase în plata Domnului? Să-şi înrnpli- 
nească pofta sau să o înăduşe? Mintea îţi spune să faci 
una, ispita drăcească însă te sfătueşte alta, şi mulţi ne¬ 
norociţi se duc după acest învăţător al perzării. 

Rădăcina ispitei într’o mare măsură este în noi înşine, 
fiindcă ispita are putere mai mult asupra omului slab şi 
supus patimilor. Pe cel tare nu-1 atinge. Fiecare e cercat 
de a sa poftă zice sfântul Iacov (I, 14). Aceasta e 
trista moştenire pe care ne-au lăsat-o strămoşii Adam şi 
Eva prin neascultarea lor de Dumnezeu. Toţi simţim în noi 
fiinţa şi apăsarea patimilor. 

Când intrăm însă sub scutul legii dumnezeeşti şi încer¬ 
căm să le zmulgem, atunci ele se ridică cu înverşunare, 
asemenea unor fiare turbate, care se reped în barierele 
ce le stau împrejur. Dacă o clipă el se mcaie şi se li¬ 
niştesc, nu le credeţi biruite. îndată ridică capul şi încep 
lupta cu o furie mai mare decât înainte. Se poate spune 
că sufletele curate simt mai tare puterea patimilor decât 
acei care se lasă în voia lor, tocmai pentrucă ele lovesc, 
ca şi un rău care izbeşte, nu pe cei ce merg la vale cu dân¬ 
sul, ci pe acei ce caută să suie la deal. 

Deci rădăcina patimilor noastre neîncetat caută să iasă 
la lumină; niciodată nu ajungi să le zmulgi cu totul. Cea 
dintâi pricină a ispitelor este pornirea noastră la rău. Câtă 

vreme sâmburele boalei este în tine, toate apucăturile rele 
ale lumii îşi găsesc răsunet în inima ta. 

Lumea aceasta este o piaţă întinsă în care toate răută¬ 
ţile se răsfaţă, căutând să prindă în mrejele ei pe toţi cei 
ce se apropie de dânsa. Mijlocul ei este ispita. Ea este un¬ 
diţa periculoasă, c^re aduce pe om în lăcaşul răutăţilor. 
Ea este aceia care nenoroceşte atâţia oameni, aducându-i 
în perzare. 

Omul supus ispitei este un fel de morişcă bătută de vânt. 
Intr’însul nu poţi avea încredere, nu poţi lăsa pe mâna lui 
o treabă însemnată. Să-i dai o spmă de bani s’o ducă un¬ 
deva, te temi, că dacă, e iubitor de plăceri, se abate din 
drum şi cheltuieşte dintr’însa. Se înhăitează cu prieteni, 
căci la petreceri îndată se găsesc, şi însărcinarea ta n’o 
mai duce la capăt. Dacă e plecat la băutură, e şi mai rău. 
Pofta turbată îl tărâşte prins ca de nişte funii. Abia ză¬ 
reşte locaşul băuturii, şi-l şi ispiteşte să se ducă într'însul. 
Poţi da ceva pe mâna unui asemenea om? Ferească Dum¬ 
nezeu! El risipeşte în băutură ce i-ai dat, iar ce-i mai ră¬ 
mâne perde, fiindcă, bând, îşi perde cunoştinţa, nu ştie ce 
face. Ispita îl abate din drumul cel drept. 

Vedeţi, Fraţilor, omul supus ispitei este ca o luntre pe 
valuri* care nu e stăpână pe sine. El este o fire slabă pe 
care nu poţi pune hiciun temei. El nu e stăpân pe sine 
niciodată, ci poftele îl duc când la dreapta, când la stânga. 
Cea mai uşoară ispită, şi el se pleacă înaintea ei. Dacă-i 
spui de ce face aşa, zice că nu poate altfel. Apoi, cu o- 
mul care e mânat de pofte şi ispite nu mai poţi face nimic, 
nu poţi avea legături cu dânsul, fiindcă nu mintea sănă¬ 
toasă îl mână. Şi omul care nu se poartă după minte, nu 
merită numele de om, fiindcă orbeşte şi fără socoteală merg 
vitele, omului însă i se cere mai mult. El pentru asta are 
minte şi voinţă, ca să se slujească de ele. Dacă însă în loc 
de minte el se ia după patimi, şi, în loc de voinţă, după 
ispită, cine mai poate să se întovărăşească cu dânsul ? Fie- 



480 


care se teme ca nu cumva la mijlocul lucrului să-l ispiteas¬ 
că ceva şi apoi să-l lase baltă. Dimpotrivă, ce frumoasă 
privelişte ne dă omul cuminte şi tare pe voinţa lui! Vorba 
lui e vorbă şi lucrul lui lucru. Intr’însul patima este înă¬ 
duşită, iar ispita este privită cu dispreţ. 

Dece merită cinstire sfinţii? Pentrucă ei nu s’au purtat 
ca ceilalţi oanţeni; pentrucă, neîncetat stăpâni pe dânşii, 
pofta nu i-a stăpânit şi ispita nu i-a înlănţuit. Când a fost 
ceva bun de făcut sau rău de alungat, ei n’au zis că nu 
pot, cum zic mulţi în zilele noastre. 

Mare lucru este a fi stăpân pe tine şi frumoase roade 
aduce omului! v 

Dar, Fraţilor, degeaba he-am munci noi să arătăm relele 
urmări ale ispitei, dacă n’am arăta şi mijloacele de a o 
alunga. Ar fi ca şi cum am vedea boala şi n’am căuta lea¬ 
cul. 

Ispita este şi ea boală, boală care atinge şi sufletul şi 
trupul, dar are şi leacurile ei. Rugăciunea, Sfintele Taine 
şi împotrivirea sunt arme puternice. 

Domnul şi Mântuitorul Hristos ne-a învăţat cu pilda şi 
cu cuvântul său. Noi îl vedem petrecând patruzeci de zile 
în pustie în post şi rugăciune pentru a se pregăti la ispi¬ 
tele diavolului. Cu cuvântul său ne-a învăţat când a zis: 
Privegliiaţi şi rugaţi-vă să nu cădeţi în ispită (Matei 4, 
41). 

Aşa să facem şi noi, Fraţilor, pentru a îndepărta ispi¬ 
ta. Nu vă rugaţi însă, cum au mulţi obiceiul, înşirând la 
vorbe fără să le simtă. Nu, ci înaintea lui Dumnezeu fa¬ 
ceţi socoteala faptelor voastre şi cu toată inima luaţi ho¬ 
tărârea de a alunga ispita. 

Prin taina sfintei împărtăşiri, omul îşi înoeşte simţirile 
şi nu pierde din vedere învăţăturile dumnezeieşti. Cei din¬ 
tâi creştini în toate zilele se rugau împreună, erau de faţă 
la Sfânta Jertfă şi se împărtăşeau. îndeletnicirea ceasta 

neîncetată a omului cu cugetări dumnezeieşti îl face ne¬ 
vătămat în faţa ispitei şi alungă toate gândurile rele. 

Al treilea mijloc de a birui ispitele este împotrivirea. 
Sfântul apostol Pavelne numeşte ostaşi ai lui Hristos; 
el ne dă o armătură întreagă ca să ne împotrivim şi să fim 
luptători viteji. Numai împotriviţi-vă diavolului, spune 
sfântul apostol Iacov, şi îndată îl veţi vedea fugind (Cap. 
4,7). 

Este de trebuinţă să te împotriveşti ispitei chiar dela 
început, fără a mai sta de vorbă cu dânsa. Noi ştim ce a 
costat pe strămoaşa noastră Eva când a stat de vorbă 
cu şarpele ispitelor. Perderea Raiului, a fost urmarea. De 
câte ori aceiaşi purtare neînţeleaptă e urmată de o căde¬ 
re asămănătoare! 

Uneori ajunge să dispreţueşti ispita pentru a scăpa de 
dânsa. Alte ori ajunge să-ţi îndeletniceşti mintea cu ceva 
sănătos sau chiar să lucrezi cu mânile. Sunt ispite care 
ajung periculoase tocmai fiindcă ne gândim mult la dân- 
sele. Sunt mii de gândiri, mii de închipuiri, care pot să 
străbată sufletul, mii de simţiri care mişcă inima noastră, 
dar despre toate acestea trebuie să purtăm tot atâta gri¬ 
jă ca şi călătorul de muştele care Dâzâe împrejurul lui. 
Când te simţeşti împins să iei numaidecât parte la cu¬ 
tare adunare, la cutare petrecere de unde ştii că pot eşi 
multe rele, apucă-te mai bine de vreun lucru plăcut şi 
uită. Ispitele par plăcute la început, vrei numaidecât să 
zbori la dânsele, dai* apoi singur poţi vedea cât rău ţi-au 
adus. ! 

Pentru aceia cumpăneşte tot ce faci, gândeşte-te mai 
dinainte dacă nu-ţi poate veni vreun rău dintr’însul şi nu¬ 
mai după ce te-ai încredinţat că nu, apucă-te de-1 îndepli¬ 
neşte. 

Ispitele îţi pot eşi în cale pretutindenea. Trebuie să-ţi 
întăreşti voinţa ca să aibă puterea de a se împotrivi şi a 
nu fi subjugată de ispite. 


31 

Deci, Fraţilor, să nu alergăm după tot ce ni se pare 
că e bun, căci putem găsi acolo sâmburele multor rele. Câţi 
nu se duc în locuri desfrânate zicând: n’o să fie nimic, şi 
nenorocirea iese mai mare decât şi-au putut-o închipui! 
Câţi nu se duc în locurile perzării, unde se joacă bani la 
noroc, cu gândul numai să privească. Dar ispita îi târăşte 
şi pe dânşii la joc, şi, din una în alta, din perdere în per- 
dere, ajung de risipesc cât au adunat o viaţă întreagă. 
Tot aşa, altul se duce într’o adunare unde ştie că este şi 
un duşman al lui. El se duce cu gândul să nu vorbească 
cu dânsul, dar diavolul îl ispiteşte, îl îndeamnă la vorbă, 
se ia la ceartă, la bătaie, ajung şi la ucidere. Multe neno¬ 
rociri s’au întâmplat în felul acesta, că omul n'a ştiut să 
se împotrivească ispitei. Despărţire, dar, de dânsa în toa¬ 
te chipurile! S’o ocolim ca pe boala cea rea! Amintiţi-vă 
de glasul Mântuitorului, care zice: Privegehaţi şi vă ru¬ 
gaţi, ca să nu intraţi în ispită, căci numai aşa vom cinsti 
cu vrednicie ziua sfântă a Naşterii Maicii Domnului. Amin. 


\ 



Predica la Inâljarea Sfinfei Cruci 

Părtăşia creştină cu Hristos. 


Crucii tale ne închinăm, Stă¬ 
pâne. 

Cântare la ziua praznicului. 

Fraţilor, 

Ziua de astăzi e zi de post şi întristare, pentrucă ne adu¬ 
ce aminte de Patimile Domnului. însăşi Evanghelia pe care 
aţi auzit-o nu e alta decât evanghelia judecăţii, răstigni¬ 
rii şi patimii Mântuitorului. El îşi varsă sângele cel prea 
scump pe lemnul crucii, iar noi, muţi de durere, stăm şi 
privim jertfa Domnului nostru şi sălbătăcia oamenilor. 

. Pentru aceasta crucea nu este o unealtă de chin ca toa¬ 
te uneltele şi un lemn ca toate lemnele, ci e împletită cu 
simţirile noastre creştineşti prin vărsarea sângelui Mân¬ 
tuitorului nostru. Din pricina aceasta a şi ajuns ea la noi 
semi^ sfânt, şi creştinul îşi însemnează totdeauna chipul 
cu acest semn întăritor. 

Dar fiindcă ea e legată cu jertfa de sânge pe care Dom¬ 
nul nostru Hristos a adus-o, să nu uităm, Fraţilor, că în 
însuşi acest sânge a pus el ancora care să ne ţie în părtă- 
şie cu dânsul, ca pe nişte fii răscumpăraţi din ghiarele pă¬ 
catului. Intr’adevăr, la cina cea din urmă cu apostolii săi, 
în amurgul serii, când gândurile omului mai uşor se des¬ 
fac de cele pământeşti, spre a se îndrepta către Dumne¬ 
zeu, a aşezat Domnul ospăţul sfânt care să ne aducă a- 

minte de patima: şi moartea sa şi să ţie viu în cugetul nos¬ 
tru chipul învăţătorului răstignit, care ne-a învăţat aşa de 
frumos lucrurile împărăţiei lui Dumnezeu. In adevăr, Dom¬ 
nul Hristos a spus apostolilor săi la cină: aceasta să fa¬ 
ceţi întru amintirea mea (Luca, 22, 19). Şi aceasta o 
facem noi până azi, în amintirea jertfei şi morţii Mântui¬ 
torului, căci Sfânta Liturghie nu este altceva decât o ne¬ 
încetată săvârşire şi p’reînchipuire a Cinei celei de taină 
a Mântuitorului cu Apostolii săi. 

In liturghie nouă ni se dă mijlocul de a lua parte la 
Sfânta Cină a Mântuitorului, pomenind astfel cu umilinţa 
răstignirea şi moartea sa pentru noi, după cum zice Sfân¬ 
tul Apostol Pavel: De câte ori veţi mânca această pane 
şi veţi bea acest potir, moartea Domnului vestiţi până ce 
va veni (I Cor. 2, 26). 

Drept aceia, Fraţilor, în preînchipuirea morţii pe cruce 
a Domnului Hristos, nouă ni s’a dat putinţa de a sta în 
neîncetată legătură cu Domnul, prin aceia că ne împărtă¬ 
şim cu trupul şi sângele său. Prin aceasta mărturisim 
mai mult decât dricând că urmaşi ai lui suntem şi crucea 
pe care a pătimit i-o cinstim. 

Dar trebuie să privim ceva mai adânc pentru a vedea 
în ce legătură sfântă intrăm cu Iisus, când luăm parte 
la ospăţul cel tainic în care ne împărtăşim cu trupul şi cu 
sângele său. 

Când cineva păşeşte la această împărtăşire, Fraţilor, 
trebuie s'o facă cu adâncă smerenie şi frică de Dumnezeu. 
HI trebuie a se pregăti din vreme, a se da la o parte dela 
toate gândurile lumeşti, a se închide ca într’o lume nouă, 
cerească, a-şi cerceta toate faptele şi a-şi aduce tot cuge¬ 
tul apăsat de mulţimea păcatelor să şi-l spele prin mărtu¬ 
risire. Numai după ce toate acestea s’au făcut şi a luat 
hotărârea trainică de a nu mai păcătui, să îndrăznească 
creştinul a păşi la altarul Domnului şi a se împărtăşi cu 
trupul şi sângele său. 



485 


Astfel, prin această curăţire lăuntrică, ne apropiem din 
nou de Domnul şi înodăm iarăşi firele pe care păcatul le-a 
rupt şi ne-a despărţit de dânsul. 

E un lucru frumos. Fraţilor, această năzuinţă şi nevoie 
a omului de a se cerceta pe sine şi a se curăţi. Dar cât de 
leneş e omul la asta, şi cât de puţin se gândeşte ei la tre¬ 
buinţele sufletului său! Abia dacă o face odată pe an, iar 
cei mai mulţi nici atuncea! In schimb, cât neastâmpăr este 
după. mulţămirea trupului şi în câtă atârnare ajunge omul 
de năravuri care-1 robesc cu totul! Unii turbează dacă mă¬ 
car o zi lăsată de Dumnezeu nu şi-ar uda gâtlejul cu o 
băutură nefolositoare, iar alţii tânjesc fără buruiana a că¬ 
rei fuiiingină omul o trage în piept ca să-i ţie de urât. Dar 
dacă ţie, omule, ţi-i urât fără asemenea nimicuri, cum nu 
ţi-i urât a fi departe de Dumnezeu şi a purta atât de pu¬ 
ţin grijă de trebuinţele sufletului tău? Tu ştii că Iisus te-a 
chemat la sfânta lui Cină şi că la aceasta trebuie să te 
pregăteşti cu sufletul şi cu trupul; ştii că asta îţi foloseş¬ 
te şi-ţi chezăşuieşte fericirea vieţii; de ce nu-ţi faci obi¬ 
ceiuri plăcute lui, de a te cerceta pe tine însuţi şi apoi a 
veni să te împărtăşeşti la ospăţul cel sfânt, pentruea cură¬ 
ţirea ta să fie desăvârşită? 

Dar daca nepreţuit lucru este acesta pentru noi, iarăşi 
trebuie să luăm aminte, Fraţilor, că cel ce s’a hotărât la 
dânsul trebuie să-l facă în toată frica Domnului, pentru- 
că cel păcătos, care cu nepăsare se apropie de Domnul nu 
părtaş curăţiei se face, ci osânda sa îşi pregăteşte,, după 
cuvântul apostolului: Drept aceia oricare va mânca aceas¬ 
tă pane sau va bea potirul Domnului cu nevrednicie, va fi 
vinovat trupului şi sângelui Domnului. Deci fiecare să se 
cerceteze pe sine însuşi şi aşa să mănânce din pâne şi să 
bea din potir. Căci cine mănâncă şi bea cu nevrednicie, 
mănâncă şi bea osânda sa, nedeosebind trupul Domnului 
(I Cor. 11, 27-30). 

Tocmai În această zi, Fraţilor, în această zi când pos- 

tim şi ne întristăm pentru învăţătorul cel spânurat pe 
cruce, să nu trecem nepăsători pe lângă patimile lui, să 
nu ştim numai că azi se mănâncă post, şi încolo nimic; 
nu, ci să ne aducem aminte că avem de îndeplinit ceiace 
el a statornicit pentru noi, şi aşa să îndeplinim, cu sme¬ 
renie şi cu cutremur, cum Apostolul ne învaţă. 

Dar noi, Fraţilor, dacă suntem adevăraţi creştini şi, cu 
văpae nestinsă în inimi suntem gata a îmbrăţişa crucea 
mântuirii pe care, picătură cu picătură, s’a scurs preţiosul 
sânge al Domnului nostru, să îngrijim aşa de curăţia noas¬ 
tră sufletească, pentruca totdeauna să fim vrednici de a 
apropia buzele de potirul sângelui său. * 

Dacă lumea atât de îndărătnică este a face astfel, e o 
dovadă, Fraţilor, mai întâi de nepăsare, şi al doilea, cât 
de puţin se simte vrednică a se apropia de trupul Domnu¬ 
lui. Insă nu trebuie să uităm că Domnul ne cheamă, iar Bi¬ 
serica neîncetat ne arată cuvintele şi muncile Domnului 
nostru pentru a aduce şi în viaţa noastră curăţia cuvenită 
celor ce poartă numele de creştin. 

O parte din petrecerea Domnului pe pământ ne înfăţi¬ 
şează şi această mare sărbătoare a înălţării Sfintei Cru<£i. 
Intr’însa vedem patima Domnului şi iubirea sa pentru noi, 
iubire cum alta mai mare nu se poate, că însăşi viaţa sa 
şi-a dat pentru noi, spre a pecetlui cu dânsa o nouă învă¬ 
ţătură, cum omenirea nu mai văzuse alta mai înaltă. 

Asta a făcut o Domnul pentru noi, Fraţilor. Acuma este 
vorba ce facem noi pentru Dânsul? Nu e vorba de vreo 
binefacere pe care am putea-o face pentru el, căci Dum¬ 
nezeu n’are nevoie de lucrurile nonastre, ci e vorba de 
cum răspundem noi la binefacerile Mântuitorului. 

Un singur răspuns e eu putinţă, Fraţilor: strânşi la pi¬ 
ciorul stropit cu sânge al crucii, să deschidem către Dom¬ 
nul inima noastră şi cu iubirea focului care nu se stinge, 
să strigăm: Doamne, Tu ai murit şi ai înviat pentru a în¬ 
temeia între noi o împărăţie de iubire şi pace, cum n’au 



văzut strămoşii noştri mai dinainte adormiţi; inima ne-am 
sfâşiat şi cu mânile noastre am tras în ea brazdă pentru 
a semăna picăturile de sânge scurse de-alungul cinstitei 
Tale cruci; ele vor rodi şi fiinţa noastră vor înoi, ca un,vas 
zmălţuit ce luceşte în jurul său. Aşa, Doamne, să fim în¬ 
tăriţi cu puterea Ta şi să ne facem locuitori vrednici ai 
împărăţiei Tale! 

Aceasta, Fraţilor, să fie rugăciunea şi dorul' fiecărui 
creştin. Să fim aşa precum Domnul ne-a vrut: flori bine 
mirositoare în grădina împărăţiei Sale, să fim oameni de 
cinste, ^credinţă, omenie, dreptate, săritori pentru cel în 
nevoie şi obidă, oameni care în sufletul lor se simt înda¬ 
toraţi către Domnul celce pe lemnul crucii a pătimit pen¬ 
tru noi. Numai astfel, Fraţilor, vom fi cinstit cum se cu¬ 
vine crucea cea făcătoare de viaţă, şi numai astfel vom fi 
tras .şi pe alţi Fraţi să preţuiască legea Domnului nostru 
şi să laude pe învăţătorul Hristos, căci zice El: iar oa¬ 
menii, văzând faptele voastre cele bune, să preamărească 
pe Tatăl vostru cel din ceruri (Matei 5, 16). Amin. 



Predica la Sfânta Paraschiva 


| 

Despre înţelepciune. 


Fraţilor, 


Bine, slugă bună şi credin¬ 
cioasă; intru puţine ai fost 
credincios, peste multe te voi 
pune; intră în bucuria Dom¬ 
nului tău. 

Matei, 25, 21. 


Cu aceste vorbe Domnul Hristos se îndreaptă către cei 
ce au păzit poruncile sale. Pentru toate greutăţile, .os¬ 
tenelile şi suferinţele lor, îi cheamă lă bucuria veşnică. 
Chemarea aceasta însă n’a încetat. Glasul său răsună prin¬ 
tre noi. Biserica totdeauna ne cheamă prin cuvintele Evan¬ 
gheliei lui Hristos. Noi suntem cei chemaţi şi pe noi ne 
îndeamnă Mântuitorul la ascultarea învăţăturii sale şi că 
ne va aduce la bucuria sa, de-i vom păzi poruncile. 

Câţi înainte de noi nu s’au învrednicit de cununa drep¬ 
tăţii! Câţi n’au intrat în bucuria nesfârşită pentru aceia că 
învăţătura creştina a fost neîncetat înaintea ochilor lor! 

Dar cine simt fericiţii aceştia? Sunt nenumărata oaste 
a sfinţilor, cari n’au fost înşelaţi de chipurile ademenitoa¬ 
re ale lucrurilor pământeşti, ci în Domnul au pus ochii lor 
şi la dânsul au cugetat ziua şi noaptea. Mintea lor nu s’a 
rătăcit în mijlocul plăcerilor lumii acesteia, ci, în înţelep¬ 
ciunea lor, au cugetat mai departe, la bogăţia nesupusă.. 

periciunii. Numai când priveşti frumuseţea vieţii lor, poţi 
pricepe rătăcirea şi întreaga deşărtăciune a acelora cari 
se agaţă cu înverşunare de toate lucrurile pământeşti, 
parcă au să fie veşnici pe pământ. 

Iată astăzi serbăm pe o cinstită fiică a Domnului, sfân¬ 
ta Paraschiva, care a făcut o bună întrebuinţare din în¬ 
ţelepciunea dată de Dumnezeu omului. Departe de a se 
gândi, ca atâtea altele de vrâsta sa, la podoabele trupeşti, 
şi-a pus în Dumnezeu nădejdea. In căile lui a umblat toată 
viaţa şi iat-o azi înaintea noastră pildă de viaţă sfântă. 

Câţi n’or fi batjocorit-o în viaţă, câţi n’or fi făcut-o ne¬ 
bună l Că aşa e lumea, îndată ce te ridici mai sus decât 
dânsa, îndată ce nu-ţi pui Dumnezeul în mâncare şi bău¬ 
tură, te face nebun. Ea nu-şi vede nebunia ei, că, dacă pu¬ 
ne toate scumpeturile pe dânsa, i se pare că s’a suit mai 
sus. 

De vrei să fii şi tu de preţ, nu lucra neînţelepţeşte, ci 
întoarce-te spre inima şi cugetul tău; acolo seamănă cu¬ 
vântul lui Dumnezeu, şi vei fi preţuit. 

Aşa a făcut sfânta Paraschiva. N’a umblat după nebu¬ 
nia lumii, ci după înţelepciunea aceasta care ai dus-o în 
corturile drepţilor şi în lăcaşul nemuririi. 

Despre înţelepciunea aceasta să vorbim şi noi azi, ca 
nişte buni creştini car umblă dftpă îmbogăţirea lor sufle¬ 
tească. 


Fraţilor, 

Strămoşii, noştri numesc pe omul înţelept om cu scaun la 
cap, adică om la care mintea e în bună rânduială şi care 
alege totdeauna mijloacele mai bune şi cele mai cinstite, 
timpul cel mai potrivit, pentru a duce la capăt o lucrare. 
Omul acesta cu scaun la cap nu începe nicio treabă, nu 
se apucă de nimic, până ce mai întâi nu gândeşte asupra 
ei, unde o să iasă, care-i va fi sfârşitul. El se gândeşte, nu 

numai la început, ci şi la sfârşit. Aceasta face omul în¬ 
ţelept, la aceasta îl sfătuieşte înţelepciunea lumească, şi 
bun lucru este acesta. Tot omul aşa ar trebui să facă. 

Dar m»ai e o înţelepciune, Fraţilor. Este înţelepciunea 
creştinească, pe care, din nenorocire, chiar mulţi creştini 
o dispreţuiesc. înţelepciunea creştinească însă, nouă creş¬ 
tinilor ne este cerută. Dacă n’am avea-o noi, cine are s’o 
aibă? 

înţelepciunea aceasta este aceia care ne strigă cu glas 
tare să ne întărim în credinţă şi în lucrarea faptelor bune. 

Duceţi-vă într’o zi pe piaţa unui târg, şi veţi vedea un 
furnicar, un dute-vino fără astâmpăr. Pentru ce atâta în¬ 
grijire, atâta osteneală, atâta chin? Pentru un mic câştig, 
ca să-ţi ţii viaţa. Nu e nimic rău aci. Răul este în altă 
parte: Când noi atâta ne muncim pentru trup, pentruce 
nu ne-am munci măcar a suta parte pentru suflet, pentru 
Dumnezeu? Grija nemăsurată de a-ţi îndestula trupul te 
face să uiţi datoriile către suflet. Pentru aceasta vedeţi pe 
oamenii zgârciţi, lacomi, pofticioşi, beţivi, că se gândesc 
foarte puţin la Dumnezeu şi la suflet. Grija trupului şter¬ 
ge din ochii lor orice datorie mai înaltă. 

Fiţi încredinţaţi, Fraţilor, că unii ca aceşti n’au c& cău¬ 
ta în împărăţia lui Dumnezeu. Fiindcă ei şi-au pus Dum¬ 
nezeul lor în mâncare/băutură şi avere, lasă-i ca mânca¬ 
rea, băutura şi averea să-i mântuie şi să-i fericească. 

Rătăciţi ce sunt! Un pic de înţelepciune creştinească 
de-ar avea, şi-ar vedea toată nebunia lor. Cum! când viaţa 
ta pământească este o clipă numai în curgerea nemărgi¬ 
nită a veacurilor vieţii veşnice, pentruce te agăţi cu tur¬ 
bare de clipa aceasta şi nu lucrezi ca să te învredniceşti 
de viaţa veşnică? Nu vezi cât de scurtă este această viaţă? 
Nu vezi că ai ajuns la bătrâneţe şi-ţi aminteşti faptele 
copilăriei parcă ţi-ar fi dinaintea ochilor? Pentruce dar 
vrei să te întăreşti în clipa aceasta, parcă ar fi ea viaţa 
veşnică? Pentruce dar nu-ţi aduci aminte de strigarea 

sfântului loan Botezătorul; Faceţi roade vrednice de po¬ 
căinţă (Matei 3, 8) ? 

Zilele noastre au avut nenorocirea de a vedea pe unii, 
creştini chipurile, cari toată viaţa au strâns ban cu ban, 
s’au chinuit pentru dânsul, n’au văzut nicăieri decât nă¬ 
luca zgârceniei, n’au ajutat pe nimenea, la Dumnezeu ni¬ 
ciodată nu s’au gândit, iar la moarte au cerut să-i îmbrace 
cu veşmântul în care îşi pusese averea, pentru adunatul 
căreia s’au îndepărtat de Dumnezeu. Ah! cine-mi va da 
cuvântul ca să arăt, nu nebunia, ci cumplita şi neînchipui¬ 
ta zminteală a acestora, care au fugit din calea binelui şi 
dreptăţii, numai ca să ducă un chilogram-două de aur în 
pământ! Nebune! Dacă ai dus aurul în groapă, prin ce 
ţi-e mai folositor decât o bucată de fier sau de lut? Bine 
a zis Mântuitorul Hristos şi adevărat cuvânt a spus; unde 
este comoara ta, acolo va fi şi inima ta (Matei 6, 21). 

.Unde este înţelepciunea acestor oameni? Legea Dom¬ 
nului Hristos nu i-a înţelepţit oare? Nu, Fraţilor, pentrucă 
ei niciodată nu s’au gândit să o cerceteze. Ei n’au fost 
creştini decât cu numele. La înţelepciunea creştinească 
nici prin cap nu le-a trecut să-şi ducă sufletul. Din zori 
şi până în noapte, de noapte până dimineaţa, ei au asudat 
pentru fericirea pământească. Ceară acum dela pământ 
viaţa cerului! 

Te cuprinde durerea când vezi cât s’a îndurat Dumne¬ 
zeu de omenirea aceasta şi ea tot îndărătnică este. Ani 
de zile Mântuitorul a cutreierat pământul răspândind să¬ 
mânţa cea bună a învăţăturii sale, şi totuşi sunt mulţi din 
acei care poartă numele său şi nu vor să-l urmeze. Cât n’a 
spus el, dumnezeescul împărat; fiţi înţelepţi ca şerpii şi 
curaţi ca porumbeii (Matei 10, 16). Omul însă care 
fuge de înţelepciunea creştinească şi drept înţelepciune îşi 
are patimile sale, a întors-o. El,nu vrea să fie înţelept ca 
şarpele, ci veninos ca dânsul. Cine va îndrăzni să spuie că 
nu e aşa? 

Astăzi se munceşte mult, foarte mult pentru fericirea 
pământească; eu vă întreb însă: dar pentru cea cerească 
ce faceţi? Se pun la cale călătorii lungi, se brăzdează mă¬ 
rile, se înfruntă moartea, se încovoaie sub o muncă apăsă¬ 
toare ziua şi noaptea, şi mai departe nimic? Dar cerul, 
dar nemurirea, merită mai puţină osteneală? Nu preţu- 
eşte el mai mult decât pământul? Nu merită aceiaşi si¬ 
linţă ? 

Dacă aţi fi încredinţaţi că o vână de aur se află în dea¬ 
lurile sau munţii voştri, cu ce înflăcărare v’aţi apuca s’o 
scoateţi! înţelepciunea creştinească ne spune însă că ade¬ 
vărata vână de aur, pe care toţi pot s’o scoată, este cre¬ 
dinţa fierbinte şi stăruinţa în faptele bune şi că numai 
acestea ne dau bogăţii folositoare în cer. 

Frumuseţea vieţii nesfârşite, farmecul nemuririi este 
atât de mare, că nu se poate închega în vorbe; limba ome¬ 
nească este neputincioasă să le arate. Câmpul de luptă în¬ 
să pentru a câştiga este aici pe pământ; aici se câştigă ve¬ 
niturile de care ne vom bucura în cer; în această viaţă se 
adună bogăţiile de care ne vom veseli înaintea lui Dumne¬ 
zeu. Deci, cât suntem de neînţelepţi, cât de puţin înţele¬ 
gem nevoile noastre, lăsându-ne să fim înăduşiţi de nepă¬ 
sare! Da, Fraţilor, înţelepciunea se uneşte cu pildele lui 
Iisu& Hristos, ale Sfintei Fecioare şi ale sfinţilor spre a ne 
îmboldi la lupta din care nu curge sânge, moarte şi durere, 
ci mântuirea şi fericirea neasemănată. 

Fraţilor, v^i care sunteţi aşa de pricepuţi, aşa de înţe¬ 
lepţi în ceiace priveşte nevoile acestei vieţi, nu neîngrijiţi 
pe cele viitoare! Este vorba de un mic câştig: voi desfă¬ 
şuraţi o muncă de uriaş; iată că este vorba de a câştiga 
o veşnicie fericită: puneţi măcar o mică silinţă. Dacă vreo 
perdere de avere, vreo boală, vreo nenorocire vă amenin¬ 
ţă, voi mişcaţi cerul şi pământul pentru a le depărta. Dar 
acum, când este vorba să scăpaţi de chinuri fără sfârşit, 
nu daţi înapoi dinaintea micilor jertfe care vi se cer. Dacă 



493 


unii îşi asigură casele împotriva focului, câmpurile împo¬ 
triva grindinei, vitele împotriva boalelor, cu cât mai mult 
trebuie acoperit sufletul împotriva focului din Iad! 

Sunt unii creştini însufleţiţi de gânduri bune faţă de le¬ 
gea creştinească, dar rătăciţi şi neînţelepţi. Ei zic: m’oi 
îngriji la moarte de mântuirea mea: atunci am să-mă măr¬ 
turisesc şi împărtăşesc. 

Nu faceţi ca aceştia şi nu umblaţi în căile lor. Cu înţe¬ 
lepciune îmbrăcaţi-vă şi cu dânsa lucraţi. 

„Eu am să mă mărturisesc la moarte", zicea odată un 
creştin în drumul de fer către un preot. „Prietene", îi răs¬ 
punse acesta, „cu Dumnezeu nu se glumeşte, eu mă tem 
că ai să mori nemărturisit". Trecând câtva timp, preotul 
află că acel om fusese găsit mort chiar în patul lui, după 
ce se culcase plin de viaţă 1 ). 

Totul vă îndeamnă să încununat? cu vrednicie viaţa 
creştinească: Dumnezeu, Sfânta Fecioară Maria, Biserică, 
ai cărei fii sunteţi, casa voastră, cinstea pe care o păziţi 
cu atâta îngrijire, însfâşit înţelepciunea. Fericiţi acei cari 
vor cântări aceste îndemnuri: ei vor scoate roade nepre¬ 
ţuite. 

Toate răutăţile câte le vedeţi în lume, tâlhăriile, vorbi¬ 
rile de rău, certurile, lăcomia, sunt roade ale neînţelepciu- 
nii, pentrucă, dacă omul s’ar gândi la adevăratele lui tre¬ 
buinţe, nu s’ar mai ţinea de acestea, ci ar umbla după ceia 
ce cu adevărat îi este folositor. El, când face fapta rea, se 
gândeşte, dar gândeşte numai la timpul apropiat de el, 
crede că să-i aducă folos. Nu se duce cu mintea departe, 
peste marginile nevoilor zilnice, nu se gândeşte la nevoile 
sale sufleteşti. Căci tot ce vatămă sufletul nu se poate nu¬ 
mi folositor. Un lucru, ca să fie bun, trebuie ca, dacă nu 
foloseşte sufletului, măcar să nu-1 vatăme. Pentru aceas- 


1) Sermoni e istruzioni popolari de P. Villard, Tipografia Pon- 
tificia, Turin, 1P04, voi. I, p. 130. 

ta, hoţia, lăcomia, nu pot fi bune. 0 clipă, ele mulţămesc 
pe om, îi bucură trupul, fiindcă omul rătăcit socoteşte că 
hoţia are să-l îmbogăţească. Dar celce s’a înţelepţit în le¬ 
gea Domnului, omul care nu se uită numai la trup, omul 
care priveşte departe, la suflet, vede ce urmări nenorocite 
au fapte ca hoţia şi lăcomia, care bucură o clipă pe omul 
stricat, dar sufletul îl rănesc de moarte. 

Sfânta noastră Biserică patru porniri bune, patru da¬ 
ruri pune în om, iar din aceste patru unul este înţelepciu¬ 
nea. Ea doreşte ca toţi fiii săi să fie înţelepţi, adică să nu 
intre în tdvărăşie cu cei rătăciţi, ci în toate faptele lor să 
aibă ca îmbold legea Domnului, iar ca pildă pe sfinţii săi. 
înţelepciunea este steaua care luminează calea acestei vieţi, 
este apa tămăduirii ce topeşte zgura din ochii săi. ,Ea este 
oglinda care înlesneşte omului înţelegerea faptelor sale şi 
ale altora. 

Omul înţelept este luceafăr între semenii săi. Toţi la 
dânsul aleargă să se lumineze. 

Dar, Fraţilor, nouă înţelepciunea ni s’a dat în legea sa 
de Domnul Hristos. Noi nu mai putem zice: dacă nu sun¬ 
tem înţelepţi, nu suntem noi de vină. Nu, fiindcă aici nu 
mai este vorba de înţelepciunea lumească, ci de înţelepciu¬ 
nea creştinească, pe care Biserica ne-o propovedueşte în¬ 
totdeauna prin cuvântul Domnului. Această înţelepciune 
ne povăţueşte spre tot lucrul bun şi spre faptele cele în¬ 
tru dreptate. Deci tot celce fuge de dânsa e vinovat, fi¬ 
indcă el fuge tocmai ca să fie neînţelept. Pune urechea la 
învăţătura Domnului, deschide inima la cuvântul lui 
Hristos, şi te vei înţelepţi. Neînţelept nu este celce aşa l-a 
lăsat Dumnezeu, ci cel ce nu vrea să fie. învăţătura 
Mântuitorului este fântâna fără fund şi nesecată a înţe¬ 
lepciunii. La dânsa adăpaţi-vă, pe dânsa îndepliniţi-o, şi 
veţi avea înţelepciunea creştinească. 

Fraţilor, urât este omul care rătăceşte pe lume fără ni- 
cio ţintă, ca o barcă perdută pe valuri, dar mai urât este 



acel care nu vrea să aibă ţintă. Omul trebuie să-şi dea 
seama că e născut, nu numai spre a mânca şi a bea, căci 
şi vitele fac aşa. El în legea Mântuitorului trebuie să vadă 
că ţinta sa nu e să rămâie pe pământ, ci la picioarele tro¬ 
nului Dreptului Judecător. Pentru aceasta în legea sa în- 
văţaţi-vă, pe dânsa săvârşiţi-o, la izvoarele ei înţelepţi' 
ţi-vă/şi veţi avea răsplata nepieritoare în cer. Amin. 



Predicâ la - Sf. Dumitru 

Despre lăcomie. 


Fraţilor, 


Minunat este Dumnezeu în¬ 
tru sfinţii săi. 

Psalmul 67, 36. 


Aşa ne spune Biserica noastră, că Dumnezeu prin sfin¬ 
ţii săi este mărit, lăudat, minunat. Şi cum n’ar fi astfel, 
când în cer nu poate fi bucurie mai mare decât mântuirea 
creştinului prin săvârşirea binelui, adevărului şi dreptăţii! 
Dar încă când creştinul ajunge la culmea vieţii sfinte şi 
curate! Atunci fără îndoială că Dumnezeu este minunat 
şi bucurat prin sfinţii săi. El pentru aceasta a făcut pe 
oameni, ca să strălucească prin curăţia vieţii. Pentru ace¬ 
ia, când oamenii umblă în căile răutăţii, Dumnezeu nu 
poate decât să se întristeze, căci nu pentru răutate i-a fă¬ 
cut. Iar când ei umblă întru dreptate, şi bucuria este ma¬ 
re, pentrucă Dumnezeu vede împlinirea aşezământului său. 

Fraţilor, veniţi cu mintea aci în viaţa noastră de toate 
zilele, şi vă veţi lămuri mai bine. Inchipuiţi-vă un învăţă¬ 
tor, ai cărui şcolari sunt toţi cu bune purtări, ascultători, 
cu dragoste între dânşii, iubitori de învăţătură, — oare nu 
creşte inima învăţătorului când se vede înconjurat de aşa 
şcolari, când vede poveţele sale ascultate şi munca lui în¬ 
cununată? Fără îndoială că da. Şi mulţămirea e uneori aşa 
de mare, că, într’o clipă de bucurie, uită toate greutăţile 

şi supărările ce le-a avut cu învăţătura copiilor. Aşa este 
şi cu Dumnezeu. El se bucură când vede că oamenii nu lu¬ 
crează cu strâmbătate, iar, când ajung la viaţa sfântă, 
atunci bucuria este fără margini: Minunat este Dumnezeu 
întru sfinţii Săi. 

Inchipuiţi-vă apoi un preot. Când poporănii săi vor fi 
leneşi, iubitori de ceartă, lacomi, nedrepţi, mincinoşi, în¬ 
şelători, plecaţi la băutură, putea-va oare el să fie mulţă- 
mit? Ferească Dumnezeu! El va vedea că sunt surzi la 
toată povaţa bună, surzi la cuvântul Domnului, orbi faţă 
de pilda Mântuitorului şi a sfinţilor, şi atunci întristarea 
îl va cuprinde. Dimpotrivă, când poporănii săi vor fi buni, 
cu dragoste între dânşii, negrăitori de rău, drepţi, iubitori 
de adevăr, milostivi, — inima sa va creşte, şi bucuria sa 
va fi foarte mare. * 

Tot aşa este cu tatăl care vede pe fiii săi împodobiţi cu 
toate pornirile bune şi trăind în pace şi unire între dânşii, 
şi tot aşa este cu Dumnezeu, Fraţilor. Când noi serbăm 
amintirea sfinţilor, sărbătoarea este şi în cer, căci Dumne¬ 
zeu se veseleşte când făpturile sale merg după bine, drep¬ 
tate şi adevăr. El este minunat întru sfinţii Săi. 

lată-ne azi adunaţi să serbăm amintirea unui mare sfânt 
al lui Dumnezeu, a marelui mucenic Dimitrie. Să cercetăm 
viaţa sa şi să ne învăţăm din faptele sale. 

I. 


Fraţilor, 

Noi nu ne putem face o judecare dreaptă despre ce în¬ 
seamnă statornicia unui sfânt în legea şi căile Domnului. 
Astăzi ţara este creştină, fără împiedecare poţi să-ţi înde¬ 
plineşti datoriile tale de creştin. Ba încă neîncetat auzim 
glasul îndemnător al Bisericii, care ne cheamă la îndepli¬ 
nirea cuvintelor sale. De eşti în ţarină, de eşti la târg, 


3-Z 

oriunde ai fi, glasul duios al clopotului vine să-ţi mângâe 
urechea şi să-ţi aducă aminte că eşti creştin. 

Cum vedeţi, azi Biserica stă ca o mamă în mijlocul fii¬ 
lor săi, chemându-i fără încetare să vie să seimpărtăşeas- 
că din izvoarele sale nesecate. 

Ei, Fraţilor, nu era aşa pe timpul Sfântului Dumitru! 
Astăzi eşti chemat la datoriile tale de creştin. Pe atunci 
trebuia să treci prin mii de greutăţi ca să ţi le îndeplineşti. 
Ţara era păgână, creştinii, prigoniţi, nu aveau voie să ai¬ 
bă biserici; erau schingiuiţi, ucişi; nu era chin la care pă¬ 
gânul să nu se gândească şi să nu supuie pe creştin. Copiii 
erau zmulşi din braţele părinţilor, părinţii ucişi în faţa fii¬ 
lor. Gândiţi-vă, dar, cu cât greu puteai să fii de faţă la 
sfânta liturghie, ce greu se făcea un botez, cu ce nespusă 
greutate o înmormântare, cu câtă groază te puteai împăr¬ 
tăşi cu Sfintele Taine! Creştinii îşi săpau pivniţe pe sub pă¬ 
mânt, din care unele cât nişte oraşe de mari. Acolo se 
botezau, se cununau, acolo îşi aveau mormintele. Şi cu 
toate greutăţile de a putea ajunge aci, cu toate că păgânii 
îi prindeau uneori şi-i zideau înăuntru, creştinii tot nu se 
abăteau din căile Domnului. Ei una ştiau: că Hristos Mân¬ 
tuitorul a murit pentru dânşii şi că ei nu-1 pot părăsi. Şi 
marture ne sunt scrierile celor vechi că nici stânca în ne¬ 
mişcarea sa n’a fost mai statornică decât creştinul în le¬ 
gea lui Hristos. 

Dacă deci numai ca să-ţi îndeplineşti datoriile obişnuite 
ale vieţii creştineşti trebuia să treci prin pericole din care 
nu ştiai de vei ieşi cu viaţă, dacă plecai de acasă să te în¬ 
chini ca bun creştin şi nu ştiai de te vei mai întoarce, ce 
silinţă şi osteneală trebuia să-şi dea cineva ca să ajungă 
la o viaţă sfântă! Era ceva care întrecea puterile omului. 
Vezi, trebuie să te duci cu mintea la acele timpuri, ca să 
poţi pricepe toată măreţia şi strălucirea unui sfânt ca 
Sfântul Dumitru. De cele mai multe ori, moartea silnică 
îţi era răsplata vieţii tale sfinte. 

De te duceai într’o răspântie şi te întâlneai cu alt creş¬ 
tin, te temeai ca nu cumva să audă cineva cuvântul de: 
„Hristos“ pe buzele tale! De te duceai în piaţă, îţi părea 
că toţi îţi citesc pe frunte numele de creştin; de intrai să 
cumperi ceva şi auzeai în urmă vorbă, îţi părea că au ve¬ 
nit să te închidă. Cumplită viaţă era aceasta! Ca un miel 
fără de apărare trebuia să stai într’un tremur veşnic şi, 
la urma urmei, tot te prindea. Şi pentru ce toate acestea, 
Fraţilor? Pentrucă creştinii nu voiau viaţa fericită, lepă¬ 
daţi de Hristos, ci mai bine chinul şi moartea cu Hristos. 
Ei îşi aduceau aminte de cuvântul său: Cei ce-şi perde 
viaţa sa o va afla, iar cei ce o va afla o va perde pe dân¬ 
sa (Matei 10, 39). Adică: tot cel ce se va agăţa cu tur¬ 
bare de această viaţă, căutând să şadă într’însa, chiar cu 
mijloace necinstite, unul ca acesta îşi va ţinea viaţa pă¬ 
mântească, dar o va perde pe cea veşnică; şi tot cel ce-şi 
jertfeşte viaţa numai ca să n’o păteze cu necinstea şi să 
nu se lepede de învăţătura lui Hristos, unul ca acesta, 
perde viaţa pământească, dar o va afla pe cea veşnică. 

Pentru aceea, Fraţilor, cutremuraţi-vă înaintea atotpu¬ 
terniciei dumnezeieşti, care pildă luminoasă ne-a dat şi 
este minunat intru sfinţii săi. El ne orbeşte cu razele scân¬ 
teietoare în care îmbracă pe sfinţii luptători. Iată, sfântul 
şi marele mucenic Dimitrie şi-a perdut viaţa sa pă¬ 
mântească, dar a căpătat-o pe cea cerească. Timpuri gre¬ 
le, Fraţilor, dar el s'a înflăcărat cu credinţa, s’a încins cu 
armele lui Hristos şi a biruit lumea. Prigonitorii săi i-au 
luat viaţa, dar a rămas ceva împotriva căruia toată unel¬ 
tirea duşmanilor este neputincioasă: a rămas amintirea 
numelui său sfânt, care neîncetat a însufleţit şi însufle¬ 
ţeşte pe adevăraţii creştini spre aceeaşi viaţă sfântă. Şi-a 
perdut viaţa pământească, dar a câştigat pe cea cerească. 
Sfântul Dumitru stă mărturie înaintea tronului dumne¬ 
zeiesc, că n ? a lepădat numele lui Hristos, îndemnându-ne 
şi pe noi să facem aşa. 

Aproape trei veacuri trecuse dela învierea Domnului, 
când prigoniri cumplite se porniră asupra creştinilor, de 
către păgânul împărat Diocleţian, un adevărat sorbitor de 
sânge creştinesc.. Această prigonire îl prinse şi pe Sfân¬ 
tul Dumitru. El a fost supus la chinuri cumplite spre a-şi 
părăsi legea. Văzând păgânii însă că nimic nu folosesc, 
.l-au înjunghiat, şi astfel l-au învrednicit de cununa ne¬ 
veştejită a muceniciei. Pentru multele chinuri ce a îndu¬ 
rat în statornicia sa, Biserica i-a dat numele de: marele 
mucenic, serbându-i amintirea la 26 Octombrie 1 ). Dea 
Dumnezeu ca sfinţenia sa să ne plece şi pe noi spre fap¬ 
tele dreptăţii şi statornicia credinţei! 

II. 

Ei, Fraţilor, cu tristeţă vedem că creştinii sunt departe 
de ce erau odată. Parcă a pierit dintre dânşii sămânţa sfin¬ 
ţilor. Unde mai vezi oamenii străluciţi prin curăţia vieţii! 
Trebuie să trăieşti o viaţă de om ca să găseşti unul. Toţi 
se numesc creştini azi, dar puţini merită acest nume. O- 
mul trece pe lângă biserică, casa lui Dumnezeu, şi se uită 
la dânsa cu o privire ostenită, parcă-i e silă de dânsa. 
Doamne! unde sunt timpurile când creştinii se închinau 
prin pivniţi şi mureau într’însele! S’au dus, s’au dus! Nu¬ 
mai aşa timpuri ne-au dat sfinţi ca Sfântul Dumitru. As¬ 
tăzi, când creştinul osteneşte numai cât se uită la biseri¬ 
că, odată se înviorează numai cât îi vorbeşti de mâncare 
şi băutură. Dumnezeul său e pântecele, biserica sa, câr¬ 
ciuma icoana sa, lăcomia. O lăcomie de lup îl stă¬ 
pâneşte pretutindenea. Când e vorba să se îmbuibe până 
să cadă jos şi să bea până să-şi uite de ai săi, e în frunte. 
Când e vorba însă de îndeplinit datoriile creştineşti, e în 
coadă. Aceasta e cumplită josnicie, Fraţilor. Omul, în cinste 


1) Explicarea Evangheliilor de Simeon Popescu, p. 343. 

fiind, n’a priceput, zice proorocul David; alăturatu-s’a cu 
dobitoacele cele fără de minte şi s’a asămănat lor (Psal¬ 
mul 88, 21). Omul, fiind în cinste ridicat de Hristos, s’a 
coborât jos, s’a lăcomit numai la mâncare şi băutură, şi 
toate le-a uitat. 

Este aceasta viaţă creştinească? Ferească Dumnezeu! 
învăţătura Domnului nu-ţi spune să trăieşti pentru mân¬ 
care, ci să mănânci atâta cât îţi trebuie, şi încolo suie-te 
cu gândul mai sus. Pentruce lăcomia ta te face să uiţi pe 
Dumnezeu? Pentruce lăcomia te face să râvneşti la bunul 
altuia? Nu vezi tu că lăcomia te nevoeşte să trăeşti numai 
cu trupul, nu şi cu sufletul ? Nu vezi că alungă din, tine 
simţirile cele mai frumoase? Nu vezi că-ţi închide ochii 
la nevoile altuia? Nu vezi că-ţi ia vrednicia de om şi te 
împinge la o viaţă de vită? 

Scârboasă privelişte îţi dă omul lacom! Abia îi vine în 
minte vreun fel de mâncare, şi îndată se topeşte de dorul 
ei. Vorbeşte-i de cutare lucru gustos, făgăduieşte-i-1, şi 
faci dintrînsul ce vrei; nu mai are nicio stăpânire de sine. 
Cele mai urâcioase porniri trupeşti se aţâţă într’însul. To¬ 
tul pentru trup şi numai pentru trup: iată viaţa lacomu¬ 
lui. 

O astfel de fiinţă poţi s’o numeşti om? Niciodată! Toa¬ 
tă munca lui are pe dânsa pecetea ruşinii. De intră în to¬ 
vărăşie cu cineva, caută să apuce mai mult decât celalt; 
de dai o treabă pe mâna lui, caută să scoată mai mult de¬ 
cât merită pe ce a lucrat; de e vecin cu tine, ai neîncetat 
duşmanul în spate, fiindcă el n’are altă grijă decât doar 
să mai apuce ceva; de-ţi intră pasărea la dânsul, zice că-i 
a lui, şi aşa el se ceartă cu toţi, se strică cu toţi, este urât 
de toţi, fiindcă lăcomia perde omenia. 

• Vorbeşte-i unui astfel de om de Dumnezeu, de viaţă 
curată, de cumpătare, de Eiserică, —* degeaba! Te ascultă 
cu greu, şi apoi deloc, fiindcă acestea nu se pot mânca. El 
nu ajunge niciodată la înălţimea vieţii creştineşti, care ştie 

să se lipsească pe sine când vede nevoie la semenul său. 
Sfântul care îşi jertfeşte viaţa pentru credinţa lui Hris- 
tos, pe dânsul îl uimeşte. El nu poate pricepe cum poţi să 
te lipseşti de viaţă, când e aşa de bine să mănânci până te 
îmbolnăveşti. Fiţi încredinţaţi, Fraţilor, niciunul dintre a- 
ceştia nu vor vedea împărăţia cerurilor. Dintre apostolii 
Domnului, numai Iuda Xscarioteanul s’a lăcoţnit la bani, şi 
lăcomia aceasta l-a perdut. Lăcomia i-a perdut omenia, 
şi odată cu omenia, i-a luat şi zilele. 

Omului lacom niciodată nu-i poţi încredinţa vreo treabă 
în care să aibă ceva pe mâna lui. El totdeauna este pornit 
să te jăfuiască. Pentru aceasta toţi fug de dânsul şi în cârd 
cu el nu intră. 

Vedeţi să vă feriţi de lăcomie, zice Mântuitorul, căci via¬ 
ţa cuiva nu stă în belşugul averii sale (Luca 12, 15). Şi tot 
el ne spune să nu ne temem de cei ce ucid trupul, ci de cei 
ce ucid sufletul şi trupul, aruncându-1 în Iad, iar lăcomia 
cu adevărat ucigătoare este pentru suflet, pentrucă ea n’a- 
re altă grijă decât să hrănească trupul, şi încolo nimic. 
Dar pentru Dumnezeu, prin ce un astfel de om se deose¬ 
beşte de o vită, căci şi ea bea, mănâncă şi umblă? Pentru 
aceea înălţaţi-vă sufletul, de nu voiţi să vă asemănaţi cu 
dobitoacele, şi ascultaţi următoarea pildă a Mântuitoru¬ 
lui: Unui om bogat i-a rodit ţarina, şi cugeta în sine, zi¬ 
când: ce voi face? fiindcă n’am unde aduna roadele mele. 
Şi a zis: aceasta voi face: voi strica hambarele mele, şi 
mai mari le voi zidi; şi acolo voi strânge roadele mele şi 
bunurile mele. Şi voi zice sufletului meu: Suflete, ai multe 
bunătăţi strânse pentru mulţi ani! odihneşte-te, mănâncă, 
bea şi te veseleşte! Dar Dumnezeu i-a zis: nebune, într’a- 
ceastă noapte voi lua sufletul dela tine, şi atunci cele ce 
ai adunat, ale cui vor fi? Aşa este celce strânge lui-şi co¬ 
moară, dar nu este bogat în Dumnezeu (Luca 12, 16—21). 

Fraţilor, aceasta este povestea tuturor lacomilor. Strâng, 
parcă au de vieţuit pe pământ mii de ani, nu fac nimănui 

niciun bine. Ca să ajungă pentru dânşii, îşi învârtoşează 
inima într’adins, ca să nu fie nevoiţi să dea altora. Mânile 
lor sunt totdeauna în tremur să apuce, iar fălcile în mes- 
tecare neîncetată. Odată însă, în mijlocul belşugului, îi 
răpeşte Dumnezeu. Nebune, şi cele ce ai adunat, ale cui 
vor fi? 

Prin comoara pământească el putea să-şi agonisească 
una cerească. Nu, n’a vrut, a lăsat-o să ruginească, şi 
acum n’are nici una; nici în cer, nici pe pământ. 

Pentru aceia, Fraţilor, fiţi cu luare aminte la tot ce au¬ 
ziţi şi nu vă plecaţi la lăcomie, care perde pe tot omul, 
cum a pierdut pe Iuda. Biserica vă pune înainte pildele 
Domnului şi ale sfinţilor. Aci uitaţi-vă, şi nu veţi găsi pa¬ 
tima lăcomiei. Cine oare a ajuns sfânt prin lăcomie? Nu¬ 
mele acelora care au strălucit prin curăţia vieţii sunt şi 
trăiesc printre noi, cum străluceşte şi trăieşte al Sfântu¬ 
lui Dumitru. Numele atâtor lacomi însă au perit în uitare, 
fiindcă pleava omenirii nu trebuie ţinută minte. Fiţi lacomi 
de adevăr, bine ,dreptate, cumpătare, şi vă veţi învrednici 
de răsplata cerului. Amin. 



Predica la Intrarea în Biserica a Maicii 
Domnului 

Despre blândeţă. 


Fiule, cu blândeţă săvârşeşte 
lucrurile tale, şi oamenii te vor 
iubi . 

Iisus Sirah, 3, 19. 

Fraţilor, 

Cuvintele acestea sunt pline de mierea bunei învăţături. 
La blândeţă ne îndeamnă ele, de voim ca semenii noştri 
să ne iubească. Şi, ce e drept, omul blând nu poate secera 
decât roadele blândeţei. Şi care sunt aceste roade ? Iată-le: 
trai bun cu toată lumea, fiindcă blândeţă nu poate aduce 
omului decât prieteni. Răzbunarea niciodată nu poate că¬ 
dea peste capul celui blând. Răzbunarea o aduce ura, 
blândeţă însă niciodată. Omul blând neîncetat este cu zâm¬ 
betul pe buze. Tot omul se bucură când îl întâlneşte. Co¬ 
piii, când îl văd, ii ies în care veseli şi zburdalnici, fiindcă 
el totdeauna e prietenul copiilor. Ştiţi cât de mult se bu¬ 
cură ei de bătrânii blânzi! Acesta e darul blândeţei, Fra¬ 
ţilor. Ea înfrăţeşte pe oameni, uneşte cu legătura dragostei 
şi pe tineri şi pe bătrâni. 

Când ai vreo nevoie de omul blând, te duci la dânsul ca 
la sărbătoare. Ştii că te primeşte cu braţele deschise. Dim¬ 
potrivă, când ai vreo nevoie de omul ursuz şi sucit, mai nu 
te-ai duce la dânsul. Numai nevoia nu te lasă. Si, odată ce 

' i J 



505 


ai ajuns la casa sa, nu ştii cum s’o porneşti mai degrabă 
înapoi. 

Aşa e omul aspru: el nu se lipeşte de inima celorlalţi. 
Dar viaţa aceasta a omului aspru, la care toţi se uită cu 
răceală şi cu frică, nu e viaţă. Pe zece părţi e mai bună 
viaţa omului blând, pentrucă el, unde se duce, toţi îi arată 
dragoste. Şi acesta e aşezământul lui Dumnezeu, Fraţi¬ 
lor, ca omul să trăiască în pace, unire şi veselie cu seme¬ 
nul său, iar la această viaţă paşnică şi veselă ne duce dra¬ 
gostea, bunăvoinţa, blândeţea. 

Pentru aceasta îmblânziţi inimile voastre, Fraţilor, fi¬ 
indcă aici este cheia a multă bucurie. 

Şi pentru ce vă spun oare toate acestea? Pentrucă 
azi serbăm pe cea mai blândă făptură a lui Dumnezeu, 
pe Sfânta Maică a Domnului nostru. Pentru aceasta să 
cercetăm mai întâi începutul şi înţelesul acestei sărbători 
şi să vedem apoi învăţătura pe care o tragem de aci pentru 
blândeţă, să vedem îndemnul ce ni-1 dă Maica Domnului 
ca să fim blânzi. 


I. 


Fraţilor, 

Obicei era la Evreii cei vechi, că pe copilul cel întâi 
născut îl închinau la casa Domnului, ca să fie sfinţit pen¬ 
tru slujba sa. Aceasta au făcut şi prea fericiţii Ioachim 
şi Ana, părinţii Sfintei Fecioare Maria. Ei, ca oameni cres¬ 
cuţi în. frica Domnului şi deprinşi să umble în cărările 
lui, au dus la biserică pe Sfânta Fecioară, fiindcă ea era 
cea întâi-născută. Vedeţi cu câtă îngrijire aceşti părinţi în¬ 
deplinesc legea sfântă! Pentru aceasta cu dreptul au me¬ 
ritat ei mila dumnezeiască, ca din fiica lor să se nască 
Mântuitorul lumii. Şi de milă şi ajutor se vor învrednici 
toţi ceice nu vor uita căile Domnului, căci zice proorocul 
Da vid: Tânăr am fost şi am îmbătrâniţi, dar n’am vă- 

zut pe cel drept părăsit sau sămânţa lui cerând pâne (PsaK 
mul 38, 25). Luaţi deci aminte la cuvintele acestea şi le 
săpaţi în inimă, fiindcă sunt un adevărat luminător în via¬ 
ţa omului şi întărire în toate vijeliile. 

Biserica creştină, în dorinţa sa ferbinte de a ne hrăni 
cu învăţătura cea bună şi dătătoare de viaţă, ne-a pus 
înainte toate întâmplările şi schimbările din viaţa Mântui¬ 
torului, Maicii Domnului şi a sfinţilor pentruca noi, ca 
nişte albine, să sugem de acolo mierea cea dulce. 

Tot un astfel de fapt Sfânta Biserică ne pune şi azi îna¬ 
inte, adică aducerea Sfintei Fecioare Maria în casa lui 
Dumnezeu de către fericiţii săi părinţi Ioachim şi Ana, 
spre a fi închinată slujbei lui Dumnezeu ca întâi-născută. 

Acesta este înţelesul sărbătorii, Fraţilor, pe care Bise¬ 
rica a pus-o azi, la 21 Noembrie. Ea ne aduce aminte de 
un fapt din viaţa Maicii Domnului şi ne arată nişte părinţi 
care n’au început altfel creşterea fiicei lor, decât cu Dum¬ 
nezeu. 

Aceasta este învăţătura folositoare pentru mulţi pă¬ 
rinţi din zilele noastre. Ioachim şi Ana sunt pentru dânşii 
icoană şi îndemn de a face tot aşa. Ei n’ar putea căpăta 
pildă mai bună, decât dela aceşti părinţi duioşi, care ştiau 
greaua răspundere ce apasă asupra lor ca părinţi. Grija 
de sufletul copilului lor, de a-1 hrăni cu pilda şi cuvântul 
cel bun, nu-i lăsa în odihnă ziua şi noaptea. 

Sunt oare mulţi părinţi care îşi dau seama de datoria lor 
faţă de copii? Prea puţini, Fraţilor. Toţi părinţii se pri¬ 
cep să-şi giugiulească copiii, să-i hrănească bine, să-i îm¬ 
podobească. Mai departe nu se gândesc. Şi la ce ajung cu 
asta? La aceia că şi copiii se deprind a pune preţ numai 
pe veşminte şi podoabe. Ei ajung de-şi bat joc de alţi 
copii, care nu-s împodobiţi ca şi dânşii şi îmbrăcaţi scump. 
Dar nu vă gândiţi oare că mai mult preţ are copilul cel 
zdrenţuit, dar bun, răbdător, binevoitor, milos, neminci- 
nos, drept, blând, decât cel sclivisit, înzorzonat, pomăduit 

şi împodobit cu cordele, dar rău, răsfăţat, crud, nedrept 
şi mincinos? Acestea sunt lucruri aşa de adevărate, că 
sar în ochii omului. Nu e nevoie să-i vorbeşti mult ca să 
le priceapă. Puţină luare aminte numai, şi totul este lu¬ 
minos ca ziua. 

Pentru aceasta părinţii nu trebuie să treacă nepăsători 
pe lângă pildele ce Biserica ni le pune înainte. Ele sunt 
zugrăvituri frumoase, dinaintea cărora omul trebuie să 
se oprească îndelung, să cugete asupra lor şi apoi să tragă 
învăţătura cea bună. Aceasta e datoria şi purtarea omului 
înţelept. 

Iată, o astfel de pildă ne pune înainte Biserica, în ser- 
bătoarea de azi: cum Ioachim şi Ana cu Dumnezeu au în¬ 
ceput creşterea fiicei lor, puind-o supt paza sa în toate 
zilele vieţii. Opriţi-vă deci înaintea acestei pilde, priviţi-o 
cu nesaţ şi luaţi în inimile voastre ceea ce vă învaţă. 

Ca şi Ioachim şi Ana a făcut şi Maica Domnului mai 
târziu cu pruncul Iisus, când l-a dus la Ierusalim în casa 
lui Dumnezeu. 

Deci iată în sărbătoarea de azi, pe care o numim 
„Intrarea în biserică a Macii Domnului", două pilde: de 
o parte, fericiţii Ioachim şi Ana, de alta, Sfânta Fecioară 
Maria. Am văzut ce ne învaţă pentru creşterea copiilor 
aceşti fericiţi părinţi şi sfânta lor fiică. Să vedem de-acum 
înainte ce ne mai învaţă pilda Prea Curatei Fecioare. 


II. 


In chipul Sfintei Fecioare noi vedem cea mai neme- 
rită întrupare a blândeţei. N’a fost fiinţă mai blândă de¬ 
cât această binecuvântată mamă. Privirea Ei arată atâta 
blândeţă, atâta linişte a sufletului, că-ţi varsă în inimă o 
mulţămire nesfârşită. Ori-de-câte-ori priveşti icoana Maicii 
Domnului, parcă sorbi picătură cu picătură rouă blân¬ 
deţei. Omul crud şi sălbatec chiar nu poate rămânea ne- 

mişcat. Pentru aceasta n’a fost om în nevoe, n’a fost fe¬ 
meie necăjita, n’a fost mamă chinuită ,care, aruncându-se 
în genunchi dinaintea sfintei icoane, să nu primească uşu¬ 
rare. 

Aduceţi-vă aminte ce neasămănată blândeţă arata 
Sfânta Fecioară către Fiul Său şi Dumnezeul nostru. Se 
dusese Iosif, Fecioara Maria şi pruncul Iisus la Ierusalim 
spre a serba Pastile după datina evreiască. Mântuitorul 
era pe atunci de 12 ani şi rămase mai mult timp în bise¬ 
rică, vorbind cu cei bătrâni şi învăţaţi despre legea Dom¬ 
nului. Părinţii săi însă porniseră spre casă, crezând că 
Fiul lor vine pe urmă. Când însă, după mers de o zi, au 
văzut că Iisus nu e cu ei, întristarea i-a cuprins şi s’au 
întors la Ierusalim spre a-1 căuta. Trei zile au umblat cu 
sufletul plin de grijă, şi abia în a treia zi l-au găsit în bi¬ 
serică. 

După atâta chin şi alergătură, alţi părinţi s’ar fi nă¬ 
pustit cu o mânie cumplită asupra lui. Ei bine, Sfânta Fe¬ 
cioară s’a mulţămit numai să-i zică: Fiule, de ce ne-ai 
făcut aşa? Iacă, părintele tău şi eu, îngrijiţi fiind, te cău¬ 
tăm, (Luca, 2, 41-48). Vedeţi dar ce minunată pildă de 
blândeţă! Pentru aceasta sorbiţi de aci tot izvorul de apă 
vie ce îmblânzeşte inimile. Sorbiţi-1, Fraţilor, căci mulţi 
de această blândeţă sunt lipsiţi şi cu fiarele s’au asemănat. 

Priviţi pe cărăuşul care o porneşte de dimineaţă la 
târg. El osteneşte încărcându-şi carul, dar nu se gândeşte 
că acei care-1 trag sunt tot făpturi ale lui Dumnezeu, din 
carne şi oase. Nu se gândeşte că şi puterea vitei nu e până 
la stele. Nu se gândeşte că şi pe dânsa o doare. Aş! nu 
intră în capul şi inima lui lucruri de astea! El împinge 
boul şi-l loveşte cumplit, fiindcă nu poate să tragă încăr¬ 
cătura lui cea nebunească; loveşte calul până cade jos, 
parcă dobitocul e de vină că stăpânul său e aşa de puţin 
mintos. 

Ei, Fraţilor, creştini sunt acei care îşi chinuiesc atât 

de cumplit vitele? Eu zic că nici oameni nu sunt, ci fiare. 
Unde este blândeţa la care ne cheamă Sfânta Fecioară? 
Ce ai făcut tu cu pilda sa? Nebune, oare legea creşti¬ 
nească te îndatorează numai la post, la rugăciune şi la 
aprins lumânări? Aceasta e numai partea cea de de-asupra 
a legii, iar partea cea de dedesupt, îmblânzirea inimii tale, 
unde e? Au nu ştii că şi Evreii cei răi, mustraţi de Mân¬ 
tuitorul, făceau aşa? Nu-i face pe dânşii „morminte vă¬ 
ruite^, fiindcă pe din afară se fac că ascultă legea, iar pe 
dinăuntru sunt plini de toată necurăţia? Şi oare nu e tot 
aşa cu omul fiară la inimă, care pe din afară posteşte şi 
pe Dumnezeu nu-1 mai lasă din gură? Au oare uitat-ai 
cuvintele Mântuitorului care zice: Nu tot cel ce-mi zice 
mie Doamne! Doamne! va intra în împărăţia cerului, ci 
acel ce face voia Tatălui meu care este în ceruri? Şl voia 
Tatălui este să fii blând, rătăcitule! Au oare poate postul 
să te mântuiască când tu nu îndeplineşti faptele îndurării? 
Poate oare rugăciunea să şteargă răutăţile tale când tu nu 
vrei să te laşi de ele? Trezeşte-te la cuvântul Domnului, o 
tu, puţin înţeleptule! îndeplineşte şi cele de dinăuntru 
ale legii, nu numai cele din afară! Cele de din afară n’au 
preţ fără cele de dinăuntru. Postul şi rugăciunea sunt ne¬ 
putincioase când pieptul tău fierbe.de veninul urii, al cru¬ 
zimii, nedreptăţii, minciunii şi a toată răutatea. Postul şi 
rugăciunea însă încununează pe omul a cărui inimă se re¬ 
varsă de dreptate, bunătate, adevăr şi blândeţă. învăţaţi 
însă de la mine că sunt blând şi smerit cu inima (Matei, 
11, 29), zice Mântuitorul. învăţaţi-vă de la acest dumne- 
zeesc cuvânt şi fiţi blânzi, nu numai cu oamenii, ci şi cu 
vitele voastre. Căci, una din două: ori eşti creştin, ori ti¬ 
ran şi călău: amândouă la un loc însă nu se poate. Şi acel 
care fără inimă şi fără milă se aruncă asupra vitei sale 
prea încărcate, ca un lup în mânia turbării, acel om, nu- 
mească-se creştin în toate zilele vieţii sale, Biserica, însă 
nu-1 cunoaşte de fiu al său. Capul Bisericii este Hristos, 

iar acel care nesocoteşte învăţăturile sale nu se poate numi 
creştin. 

Pentru toate acestea, Fraţilor, aruncaţi acoperemân- 
tul rătăcirii de pe ochii voştri, că mulţi sunt rătăciţi de 
cred că pot să fie răi cu toată lumea şi chinuitori cât le-o 
plăcea, numai de posturi şi rugăciuni să se ţie. Nu, Fra¬ 
ţilor, fără faptele cele întru dreptate, mântuire nu este, 
căci tot lucrul bmi şi de folos cu osteneală se câştigă, iar 
împărăţia cerurilor nu se câştigă şezând. Vărsaţi rouă 
blândeţei în inimile voastre, căci ea alungă gândurile rele. 
Servitorului Domnului nu i se cade să se certe, zice Sfân¬ 
tul apostol Pavel, ci să fie blând către toţi, (II, Timotei, 
2, 24). Vezi dar că inima trebuie să ţi-o schimbi, să alungi 
toată pornirea spre rău, dacă vrei să fii adevărat creştin, 
căci zice, Mântuitorul Hristos: Fericiţi cel blânzi, că aceia 
vor moşteni pământul (Matei, 50, 5). Amin. 



Predica la Sfântul Niculae 

Fraţilor, 

Serbăm astăzi ziua unui bărbat mare al legii Dom¬ 
nului, bărbat care neîncetat s’a ostenit în calea faptelor 
creştine şi a răspândirii cuvântului dumnezeiesc, bărbat 
al cărui glas s’a ridicat pentru apărarea dreptei credinţe, 
pentru sfătuirea şi îndreptarea de a nu părăsi legea Dom¬ 
nului, iar mâna i-a fost o nesfârşită curgere de fapte de 
milostenie. Pentru toate acestea Biserica i-a dat numele de 
sfânt, iar de atunci încoace noi îl cinstim sub numele de 
Sfântul Nicolae. Ceiace noi lăudăm şi cinstim într’însul 
este focul nestins al inimii sale, care l-a făcut să nu în¬ 
ceteze cu cuvântul său în apărarea dreptei credinţe, iar, 
pe de altă parte, să nu împuţineze faptele lui de miloste¬ 
nie, căci el n’a socotit averea de vreun folos, dacă nu aduce 
uşurare omenirii. 

Noi, când ne adunăm să sărbătorim pe vreunul din 
plăcuţii lui Dumnezeu, pe vreun sfânt luminat, ne găsim 
dinaintea unei comori: comoara faptelor sfântului. Ca o 
avere sufletească, ea este spre folosul tuturor, în chipul 
unei răsadniţe, din care tot omul vine să-şi ia sămânţă, 
spre a o pune în inima sa şi a rodi. Pilda care izvorăşte 
din faptele sfântului este pentru noi o carte deschisă care 
numai ochi binevoitori aşteaptă spre a de dărui mărgări¬ 
tare cereşti. 

Pentrujaceia noi azi, când ne-am adunat să sărbăto¬ 
rim pe Sfântul Nicolae, n’am venit numai să-i cântăm şi 

să-l lăudăm ca pe un vrednic ostaş în luptele creştine, ci 
mai mult încă spre a ne încălzi noi de pilda sa, spre a ne 
umplea de folos, spre a căpăta îndemn să călcăm şi noi 
în căile spinoase în care a călcat sfântul, dar care aduc 
mult rod sufletesct, tocmai fiindcă se străbat cu osteneală. 

La dreptul vorbind, sfântul n’are nevoe de cântările 
noastre, fiindcă el se află în sânul fericirii veşnice, pe 
lângă care orice alt lucru e slab şi niciun preţ nu mai 
are. Dacă îl sărbătorim însă, noi cu aceasta aducem laudă 
lui Dumnezeu, Făcătorul nostru, care este minunat întru 
sfinţii săi. Dar cel mai mare folos al sărbătorii este ca noi 
să luăm piidă de la sfânt şi să lucrăm faptele cele întru 
dreptate. Mai mare cinstire a lui Dumnezeu şi a sfântului 
decât aceasta nu este alta. Cântarea şi lăudarea n’au ni¬ 
ciun preţ, dacă noi nu ne hotărâm să urmăm după puterile 
noastre calea pe care sfântul a urmat-o. Acesta este cel 
mai mare folos al sărbătorii. Cu aceasta cinstim în chipul 
cei mai curat şi desăvârşit pe Dumnezeu şi pe sfânt, şi 
aceasta este o puternică pricină pentru care Biserica a 
statornicit sărbătorirea sfinţilor, căci, zice Scriptura 
Sfântă: Aduceţi-vă aminte de mai marii voştri, care v’au 
grăit vouă cuvântul lui Dumnezeu, la a căror săvârşire a 
vieţii privind, să le urmaţi credinţa, (Evrei, 13, 7). 

De aceia, la serbătoarea unui sfânt, nu trebue să fim 
numai privitori, ci şi doritori de a călca pe urmele faptelor 
sfântului. 

Ce putem învăţa noi din faptele Sfântului Nicolae? O 
învăţătură de mult folos, pe care fapta lui a sprijinit-o 
şi răspândit-o. Ne învaţă să fim milostivi, să fim darnici, 
fiindcă se străbat cu osteneală, aduc mult rod sufletesc, 
foloseşte. învăţăm să urâm păcatul de moarte, care strân¬ 
ge numai pentru sine, care-şi îneacă şi-şi împetreşte inima 
în strânsură fără folos; învăţăm din faptele Sf. Nicolae 
să urâm zgârcenia, şi despre acest păcat cumplit m’am 
hotărât să vă vorbesc azi. $ 

Fraţilor, 

Zgârcenia nu este adunarea de averi, ci adunarea nu¬ 
mai pentru sine. Un om poate avea averi fără să fie zgâr¬ 
cit. Poate cineva să îngrămădească comori din care să 
curgă râuri de uşurare pentru cei nevoiaşi. Un asemenea 
om, deşi bogat, poate fi încărcat de binecuvântări ca un 
om milostiv. 

Rădăcina şi semnul deosebitor al zgârceniei trebue 
căutat aiurea: în inima omului. Aici este izvorul ei şi se 
arată afară prin pofta nemăsurată de a-şi mări ceia 
ce are, dar fără să se gândească a face ceva cu acea strân- 
sură. Zgârcitul adună astfel numai pentru pofta de a adu¬ 
na. încolo nu se mai gândeşte. Pe când orice faptă a omu¬ 
lui se face cu o ţintă, cu un folos pe care îl are el în cap, 
zgârcitul adună numai pentru plăcerea de a aduna. El nici 
nu se osteneşte cu gândul: ce-o să facă cu ceia ce adună. 
Unul taie un copac ca să aibă lemne de foc, altul ciopleşte 
o piatră ca să-şi facă o scară, altul adună că să ridice 
un spital, c şcoală, o biserică, un zăgaz care să oprească 
râul de a se revărsa în fiecare primăvară; fiecare are un 
gând, o ţintă pentru care face fapta. Zgârcitul însă n’are 
niciun gând, nicio ţintă. Pe dânsul degeaba îl vei întreba 
de ce adună. De cele mai multe ori, el nu spune adevărat. 
Patima inimii îi porunceşte să adune, şi el se supune. 

Aşa dar, Fraţilor, mai întâi în inimă trebue căutată 
zgârcenia, nu să ne uităm pe de-asupra. Zgârcitul adună, 
fiindcă patima îi porunceşte aşa. 

Altul adună, nu din patimă, ci din dorinţa de a avea 
mijloace mai multe să facă bine, să aline mai multe dureri, 
să întemeieze vre-un aşezământ folositor, care să-i fie pen¬ 
tru pomenirea numelui şi mântuirea sufletului. Acesta, 
Fraţilor, nu mai este om zgârcit, fiindcă cu o mână a adu¬ 
nat, iar cu alta a dat. Viaţa unui asemenea om are două 
foi, două comori: una în care se încarcă, iar alta în care 

descarcă. El este ca o mare în care toate râurile se varsă, 
dar şi dintr’însa se ridică nori spre a uda pământul în¬ 
setat. 

Un astfel de om, nu numai că nu e zgârcit şi vrednic 
de osândă, ci e un bun şi meritos creştin. Intr’însul nu 
trăeşte patima de a aduna fără ţintă, şi asta ajunge spre 
a vedea că nu trebue numărat între zgârciţi. 

Zgârcitul, numai când se vede pe patul de moarte, 
numai atunci se milostiveşte să dea cuiva, să aline sufe¬ 
rinţele care toată viaţa l-au lăsat nesimţitor. Din această 
pricină dărnicia lui de la urmă nu este faptă de mare me¬ 
rit, fiindcă nu din dorinţa curată şi durerea pentru ne¬ 
voile altuia a făcut-o, ci împins de rievoe, văzând că nu 
poate duce averea cu sine pe cealaltă lume şi părându-i 
rău şi de aceasta poate. 

Nu au lipsit nici pilde de nebunească orbire şi rătăcire, 
când, văzându-se spre sfârşitul vieţii, şi-au pus banii în 
vreun veşmânt şi au lăsat cu limbă de moarte ca cu acel 
veşmânt să-i înmormânteze. Iată la câtă întunecare a min¬ 
ţii o patimă poate să aducă pe un om! Şi toate patimile tot 
la aceasta ajung! 

Un lucru de mirat, dar totuşi adevărat, este că se 
întâlnesc la unii oameni amândouă păcatele protivnice: 
risipa şi zgârcenia. Uitaţi-vă cu băgare de seamă la cei ri¬ 
sipitori, şi pe cei mai mulţi îi veţi vedea zgârciţi. Aceştia 
sînt zgârciţi de nevoie, ca să aibă de cheltuit numai pen¬ 
tru dânşii; ceilalţi sînt zgârciţi din patima care, ca o bu¬ 
ruiană rea, a crescut în inima lor. 

Risipitorul zgârcit este tot atât de nesimţitor ca şi 
cellalt. Având în vedere numai trebuinţele lui, nu strânge 
decât pentru dânsul. Suferinţele altora nu-1 mişcă întru 
nimic, după cum nu-1 mişcă pe cel ce este numai zgârcit, 
nu şi risipitor. Pentru cele mai mici gustări ale sale, mână 
largă; pentru chinurile şi nevoile arzătoare ale altuia, 
nepăsare vrednică de osândă. 

Pentru aceia, Fraţilor, nu vă închipuiţi că scăpaţi de 
blestemele cerului, dacă voi adunaţi banul, nu pentru a-L 
închide, ci pentru a-1 cheltui numai pentru voi. 

Ori de-1 strângeţi şi-l ferecaţi, ori de-1 aruncaţi nu¬ 
mai pe gusturile voastre, aceiaşi nesimţire o aveţi, şi 
omenirii de niciun folos nu sunteţi. 

Cum vedeţi, patima e aceia care face pe om zgârcit. 
Bogatul lipsit de asemenea patimă nu este zgârcit şi, de 
asemenea, săracul stăpânit de dânsa este zgârcit. Luaţi 
pe bogaţii zgârciţi care odinioară au fost săraci, Aceştia 
fără îndoială că au fost zgârciţi şi pe timpul sărăciei. 

Zgârcenia face pe unii de ajung din săraci atât de 
bogaţi, adună averi atât de mari, de care nu se foloseşte 
nimenea, şi care, drept pedeapsă a lui Dumnezeu, intră 
în mâna cheltuitorului şi se risipesc ca fumul. 

Deci şi săracul pornit spre zgârcenie aceiaşi vinovăţie 
are ca şi cel cu averi, fiindcă inima este aceiaşi şi la unul 
şi la altul, iar faptele omului după inimă se socotesc. Fără 
îndoială, nu pe aceşti săraci îi fericeşte Mântuitorul şi le 
făgăduieşte împărăţia cerurilor. Fericiţi cei săraţi cu du¬ 
hul, zice el, că a lor este împărăţia cerurilor, (Matei, 5, 3). 

Se poate spune că o îmbelşugare potrivită este starea 
cea mai de dorit, fiindcă în această stare omul nu poate 
fi lovit de multe ispite, ba într’însa se află şi cele mai multe 
porniri spre bine, încât şi omul cel mai curat ar dori să se 
afle în această stare . 

Dorinţa de a se îmbogăţi, pentru a fi dreaptă şi a 
nu ajunge la zgârcenie, trebuie să fie cumpătată. E greu 
însă a băga de seamă hotarul dintre zgârcenie şi dorinţa 
cinstită de a aduna bani albi pentru zile negre. Totuşi 
creştinul primeşte din credinţa sa rânduieli care-i arată 
cărarea cea dreaptă, ce-1 împedecă a aluneca în căile su¬ 
cite ale nedreptăţii. 

După aceste rânduieli, trebue să fiţi mai râvnitori de 
a vă aduna comori în cer (Matei, 6, 20). Celelalte comori 

pământeşti supuneţi-le acesteia cereşti: pe aceasta n’o per- 
deţi din ochii voştri, şi feriţi-vă cumplit ca nu cumva do¬ 
rinţa nemăsurată după comorile pământeşti să turbure 
şi să înăduşe în voi râvna după comoara cerească. 

Aceasta se şi întâmplă de multe ori. De aceea aproape 
totdeauna vedem pe oamenii zgârciţi îngrijaţi numai de 
comoara pământească. Intr’înşii orice simţire curată s’a 
înăbuşit şi, dacă nu vor face rău, bine niciodată nu vei 
vedea din mâna lor. Ei sunt tremurători şi în grijă veşnică, 
neîncrezători în nimenea, fără alt gând decât acel de a 
păzi şi a aduna. 

Să ne mulţămim însă dacă s’a oprit aici: dacă nu face 
bine, cel puţin nici rău. Zgârcenia punând însă înaintea 
omului numai banul, îl împinge să-l caute şi pe căi ne¬ 
cinstite. Şi acest gând ajunge de-1 stăpâneşte atât de mult, 
încât el aproape perde deosebirea dintre bine şi rău, dintre 
cinstit şi necinstit. 

Un proces cu un asemenea om este o nenorocire, fi¬ 
indcă el pe toate căile strâmte umblă să câştige, ca să-şi 
mărească comoara. Dacă va fi pus în fruntea unei trebi, 
se va gândi cum ar putea să tragă mai mult folos, iar 
treaba va suferi. In sfârşit, cu omul zgârcit e greu să te 
poţi prinde la ceva, fiindcă nu ai încredere în cinstea lui. 

Zgârcitul mai este şi un om foarte nenorocit. Faţa 
lui e veşnic posomorâtă, gânduri negre îi trec prin minte. 
Voioşia omului care se mulţămeşte cu puţin şi nu caută 
decât un trai cumpătat şi cinstit pentru el e neştiută. 

In casa lui e totdeauna plânset şi tânguiri. Nevoile 
care în alte case se împlinesc prin înţelegere liniştită, în 
casa zgârcitului se îndeplinesc prin ceartă şi plâns. Au 
copii ii vre-o trebuinţă, încălţăminte, îmbrăcăminte, cărţi 
pentru şcoală? Trebue să plângă mult la tatăl cel zgârcit 
până le împlineşte nevoia. Ar,e femeia nevoe de ceva pen¬ 
tru gospodărie? trebue să se pregătească ca de război, 
fiindcă fără ceartă nimic nu dobândeşte de la bărbatul său, 

care cu nesfârşită părere de rău se depărtează de o păr¬ 
ticică cât de mică din comoara sa. 

Vă întreb eu acum; voiţi să fiţi în starea aceastuia? E 
greu de închipuit că s’ar găsi vre unul care să zică: da! 
Cine ar fi acela care să dorească un asemenea iad zilnic 
în casa sa? Şi, cu toate acestea, zgârcitul stă în acest iad, 
rabdă, fără folos toată viaţa, fiindcă inima lui e numai la 
comoară, iar afară de dânsa nimic nu vede. Mintea lui e 
orbită, nu mai lucrează ca la ceilalţi oameni. 

Aşa dar, Fraţilor, zgârcitul se osândeşte singur la 
suferinţă, şi pe lumea aceasta şi pe cealaltă. In loc de 
a-şi croi un trai frumos, care să răspândească veselia îm¬ 
prejurul lui, în casa sa şi între semenii lui, — se cufundă 
în această prăpastie., care-i perde trupul pe pământ şi su¬ 
fletul în viitor. 

Dar cât sunt de rari acei cari ştiu să înăduşe şi să 
înfrâneze pofta de avere fără măsură! Dragostea de fe¬ 
ricire pe care Dumnezeu a pus-o în sufletele noastre pen¬ 
tru a ne face să dorim acea pe care el a pregătit-o pentru 
noi, orbirea noastră a stricat-o. 

Averea pe care bărbatul înţelept o socoteşte ca un 
mijloc puternic de a da zbor pornirilor sale spre fapte 
bune, averea aceasta pe mulţi îi nenoroceşte. In loc de a 
se opri la marginea înţelepţilor, uşor şi pe nesimţite alu¬ 
necă, şi văd fericirea în avere, nu în faptele care se pot 
câştiga printr'însa. 

Acesta este marele pericol al bogăţiei, şi pentru a- 
ceasta Mântuitorul spune că mai uşor va trece funia co¬ 
răbiei prin urechile acului decât bogatul în împărăţia ce¬ 
rurilor, (Matei, 19, 24). 

Averea nu e o pedecă la mântuirea omului. Pedecă 
este patima omenească, care se prinde de avere şi o So¬ 
coteşte drept singura ţintă şi singurul lucru de preţ în 
viaţă. Dar ce foloseşte omului de ar dobândi lumea toată, 
iar sufletul şi-l va perde? zice Mântuitorul (Matei, 16, 26). 



Averea este ispită, care, îndată ce ai prins-o, te prinde 
şi ea în laţurile ei. Puţini sunt înţelepţii care i s’au putut 
împotrvi. Fericit bogatul care nu s’a lăsat orbit de ferici¬ 
rea trecătoare a aurului, care nu şi-a pus într’însul dra¬ 
gostea sa, care nu s’a lăsat târât de patima de a-1 căpăta 
cu orice preţ şi prin orice mijloace. 

Pentru aceea, Fraţilor, căutaţi mai întâi bogăţia su¬ 
fletească, căci cea trupească apoi vine singură. Cea sufle¬ 
tească să fie peatra tare a temeliei, ca nu cumva, slabă 
fiind, să o înâduşe cea trupească, căci atunci sunteţi per- 
duţi. Căutaţi mai întâi împărăţia lui Dumnezeu şi drepta¬ 
tea lui, şi toate celelalte se vor adăuga vouă, (Matei, 6, 33). 
In belşug şi în nevoe, în câştig şi în perdere înălţaţi-vă cu 
mintea la Dumnezeu, căci cel ce priveşte spre Dânsul nu 
poate rătăci. In zilele de îndestulare aduceţi-vă aminte de 
îndemnurile lui, şi şerpele zgârceniei nu va muşca şi 
otrăvi cu nesimţire inimile voastre. Amin. 



Predica !a Naşterea Domnului 

Despre cuvântul lui Dumnezeu. 

Fericiţi cei ce aud cuvântul 
lui Dumnezeu şi-l păzesc pe el. 
Luca, XI, 28. 

Fraţilor, 

Un răsărit şi un apus avem într’o zi, un răsărit şi 
un apus avem în viaţa noastră, un început şi un sfârşit în 
lucrările noastre, un răsărit şi un apus avem şi în Dom¬ 
nul Nostru Iisus Hristos. # 

Ziu^ de azi este răsăritul său. Azi El, împăratul ce¬ 
rurilor, se pogoară între noi, şi, luându-şi trup omenesc, 
răsare ca un soare nou pe cerul legii dumnezeeşti. In acea¬ 
stă zi el ne-a adus vestea bună a mântuirii şi bucurie 
multă a revărsat in inimile noastre, după cum tot bucurie 
aduce omului orice răsărit de soare . 

Dar, dacă de soarele acesta, care în fiecare zi ne des- 
fătează, ne bucurăm noi atâta, ce tresărire în inimi tre- 
bue să ne aducă răsăritul soarelui Hristos! Venirea Sa 
între noi înseamnă începutul unei vieţi de pace, linişte, 
bucurie, mulţămire, dragoste şi trai frăţesc. La acestea 
trebue să ne gândim când serbăm naşterea Domnului, fi¬ 
indcă ea nu e numai naşterea Mântuitorului nostru, ci e 
naşterea unei vieţi nouă pentru noi şi neştiută de oameni 
mai nainte. 

Pentru aceia curaţi ca lumina soarelui trebue să ve- 

nim înaintea lui în această zi. Să uităm toate certele, su¬ 
părările, grijile şi nevoile noastre la naşterea Acelui ce ne 
adtice uşurare din toate acestea. 

Pentru celce cu dragă inimă a primit aşezământul cel 
nou al legii lui, viaţa e mai plăcută şi mai uşoară. De aceia 
cu dragă inimă să-l ţinem şi noi înainte, aşa cum ni l-au 
lăsat strămoşii noştri; să nu uităm că Naşterea Domnului 
este şi naşterea noastră. Iar dacă Mântuitorul prin naşte¬ 
rea sa ne-a născut şi pe noi spre o viaţă nouă, să nu ne 
înstrăinăm de dânsa. După cum cine s’a născut din viţă 
împărătească socoteşte înjosire să ne coboare mai jos 
şi trăeşte împărăteşte; după cum cine s’a născut în strălu¬ 
cire, caută să trăiască strălucit, tot aşa şi noi, care ne-am 
născut creştini, să căutăm cu cuvântul creştinesc să ne 
hrănim şi creştineşte să trăim. 

Mântuitorul a răsărit şi ne-a lăsat legea sa. El a apus, 
dar numai aşa că nu mai vedem trupul său, cu care a um¬ 
blat pe pământ. El tot între noi rămâne însă, însufleţind 
aşezământul cel sfânt al lui, — Biserica Sa, pe care a în¬ 
temeiat-o spre a duce pe oameni la mântuire prin viaţă 
curată. Această Biserică ne vesteşte cuvântul cel bun al 
Dumnezeirii, şi despre acest cuvânt vreau eu să vă vor¬ 
besc azi. 


Fraţilor, 

Cuvântul lui Dumnezeu este atotputernic, zice înţe¬ 
leptul Solomon (Eclesiastul, 8, 4). Şi cum ar fi altfel cu¬ 
vântul prin care cerurile s’au întemeiat şi lumea şi toate 
făpturile? Cuvântul lui Dumnezeu are puterea ascunsă şi 
nepricepută, care din nimic face lucrul cel mai de preţ, din 
omul cel mai neînsemnat şi necioplit, pe cel mai aprig, lu¬ 
minat şi inimos luptător. 

Să luăm pe sfinţii apostoli. Ce erau ei decât nişte pes¬ 
cari neînvăţaţi, care, afară de pescăria lor, nu se price- 



peau la nimic! Ei bine, tocmai aceşti doisprezece oameni 
neînvăţaţi şi neputincioşi aşa au fost de schimbaţi prin 
cuvântul dumnezeiesc, că lumea aceasta întreagă au bi¬ 
ruit-o şi au dus-o la credinţa creştinească, din păgână, 
cum era mai nainte. 

Cuvântul dumnezeiesc al Mântuitorului îi cheamă, şi 
ei nu mai întreabă, nu mai cercetează. Au simţit, cu toată 
neînvăţătura lor, că acest cuvânt este de sus şi l-au ur¬ 
mat. Oameni ca toţi erau'ei, dar, după ce au primit cu¬ 
vântul Domnului, nu erau cei de mai nainte. Fiecare parte 
a trupului, trupul întreg, simţirile, trebuinţele zilnice erau 
prefăcute, erau întoarse în altele, mai potrivite cu viaţa 
cea după Dumnezeu. 

Trupul cel nesăturat, gura cea care tot cere fără 
astâmpăr, gâtul cel veşnic uscat al omului care trăieşte 
după poftele şi cuvintele lumii, întreaga fiinţă a omului 
se preface şi ajunge alta, când glasul Domnului pătrunde 
într’însa. 

Mai întâi, foc sfânt străbate inima şi o înflăcărează, 
şi, după cum de la inimă porneşte sângele în tot trupul, 
tot de la inima îmbrăcată în cuvântul dumnezeesc şi fe¬ 
recată cu focul ceresc, se răspândeşte o simţire vie în 
tot trupul. Gura se linişteşte: ea nu mai vorbeşte decât 
cele de cuviinţă. Vorba rea, care e atât de des pe buzele 
omului fără Dumnezeu, piere şi nu mai mânjeşte limba şi 
buzele celui ce a primit şi a închis în cămările inimii sale 
cuvântul de sus. 

Trupul ia cumpătare şi nu mai simte trebuinţe multe 
ca mai nainte. El nu mai bea şi nu mai mănâncă decât atât 
cât îi e de nevoe spre a-şi duce o viaţă cuviincioasă, cu¬ 
rată şi hotărâtă a nu ieşi din căile Domnului. Răsfăţarea 
pântecelui prin tot felul de bunătăţi nu mai chinueşte 
atâta pe cel stăpânit de cuvântul lui Dumnezeu. Omul 
care, trăind supt patimile lumii, moare, se topeşte, dacă 
n’o mânca cutare lucru bun, nu se găseşte printre cei ce 

trăesc din cuvântul Domnului. Aceştia nu sunt stăpâniţi 
de pântece ,ci stăpânesc pântecele, care ajunge ca un tiran 
crud când omul îl lasă în voia lui. 

Omul care trăieşte eu cuvântul lui Dumnezeu în inima 
sa, omul care viaţa sa o preţuieşte îrT ceva mai sfânt, mai 
înalt, se mulţămeşte şi cu bun şi cu rău, după împrejurări. 
Dacă găseşte ceva bun ca să-şi ţie zilele, bine, dacă nu, 
iar bine. El are simţul puterii şi neatârnării şi nu vrea 
ca mâncarea să-l stăpânească. 

Omul însă care trăieşte mai mult din viaţa lumii aces¬ 
teia, omul care nu-şi aduce aminte de Dumnezeu decât în 
zilele de nevoie, omul care niciodată nu pleacă urechea la 
cuvintele Domnului, ci numai la cele peritoare şi bârfi- 
toare ale lumii, omul acesta se cunoaşte îndată că în el 
nu trăieşte cuvântul Domnului. El este în stăpânirea 
simţirilor trupului. Dacă la ceasul hotărât nu poate 
să mănânce, se supără, se zbuciumă, nu-şi mai găseşte 
loc. Dacă-i vine gust să mănânce ceva şi nu găseşte, ajun¬ 
ge ursuz, posomorât, necăjit sau, cum zice românul, par¬ 
că nu i-s boii acasă. Dar, aceasta ce înseamnă decât că 
gusturile stăpânesc pe om, că el este vesel sau trist după 
cum îşi îndeplineşte gustul sau nu! 

Oare aşa a vrut Dumnezeu pe om? Oare acesta: e ormJ 
care biruieşte ispitele? Fără îndoială că nu; căci cum ar 
putea el să biruie ispite puternice, când nu este în stare 
să supuie nişte gusturi ale pântecelui? Nu din astfel 
de oameni îşi alege Dumnezeu pe aleşii săi, ci din aceia 
care simţesc că într’înşii trăieşte un suflet şi cu acest 
suflet călăuzesc trupul spre lucrările plăcute lui Dumne¬ 
zeu. 

Aceia care, in loc de căldura unui suflet doritor de Dum¬ 
nezeu, simţesc numai gusturi şi pofte, nu pot asculta cu¬ 
vântul cel ceresc, ba încă îi supără,, fiindcă le strică soco¬ 
telile lor. 

Pentru aceia feriţi-vă de acei care n’au alt Dumnezeu 

decât pântecele şi altă biserică decât cârciuma. Cele bune 
şi desfătătoare ei şi le iau în această viaţă. Va veni tim¬ 
pul să vadă unde este bunătatea şi desfătarea adevărată, 
dar atunci va fi prea târziu. 

Nu cu oamenii închinaţi trupului se poate lucra în ca¬ 
lea dumnezeiască, fiindcă ei nu pot vedea că adevărata 
viaţă stă în pace, cum zilnic se roagă Biserica, în simţire 
curată, bunăvoinţă, dărnicie, iubire, milă, răbdare, mun¬ 
că voioasă şi cinstită. 

Oamenii care îşi astupă urechea dela cuvântul lui Dum¬ 
nezeu, sunt străini de toate aceste simţiri înalte. Ei, când 
se întâlnesc cu nenorocirea unui om, nu ştiu să-şi înfrâ¬ 
neze gâtul şi să dea celui nenorocit ceiace ar fi cheltuit 
pentru a domoli^patima gâtului. Nu! Ei de acest gât ne¬ 
norocit şi în veci nesăturat se simt traşi ca spre un vâr¬ 
tej, împotriva căruia nu mai pot lupta. Băutura omorî- 
toare de suflet, care gâdilă gâtul omului, ajunge astfel 
legea lui şi-l leagă Ia stâlpul perzării veşnice. 

Una singura este calea mântuirii: ascultarea cu inimă 
curată a cuvântului lui Dumnezeu, care schimbă şi toarnă 
în tipar nou fiinţa omului. Cuvântul acesta, care este ca 
o ploaie răcoritoare ce adapă pământul şi-l rodeşte, cu¬ 
vântul acesta face minuni cu cel ce-şi deschide inima spre 
a-1 primi. După cum o pânză o vâri într’o văpsea (boia), 
şi n’o mai cunoşti câncl o scoţi, după cum butucul cel urât 
îl pui la strung şi iese dintr’însul lemnul cel mai frumos, 
aşa şi cu omul care-şi îndreaptă inima spre Dumnezeu. 

Priviţi la biruinţele sfinţilor apostoli şi vă veţi minuna. 
Prin cuvântul Domnului au ajuns apostoli, prin cuvântul 
Domnul au biruit lumea. Ce armă slabă ţi se pare acest 
cuvânt, când te gândeşti la armele cele înfricoşate ale 
războiului! Ceiace nu-s în stare să săvârşească oştiri ca 
frunza şi ca iarba, înarmate cu cele mai înfricoşate tu¬ 
nuri, au fost în stare să facă doisprezece pescari cu cu¬ 
vântul Domnului. Care e pricina, Fraţilor? Cum deslegăm 

noi această minune, că numai cu cuvântul au ajuns la fap¬ 
te aşa de mari? Cauza este, Fraţilor, că acel cuvânt este 
al lui Dumnezeu, iar cuvântul Domnului rămâne în veac, 
spre a îndemna neîncetat lumea la faptele creştineşti.Ceiace 
vorbele înflăcărate şi măiestrite ale oamenilor n’au fost 
în stare să facă, au făcut cuvintele curate şi uşoare, spre 
a le pricepe tot omul, ale Evangheliei. 

Nenorocirea este că oamenii fug de cuvântul lui Dum¬ 
nezeu si voiesc mai bine să asculte clevetirile omeneşti, să 
> * * 

se îmbuibe şi să se îmbete cu tot ce ucide podoabele su¬ 
fletului şi îndepărtează de Dumnezeu. Dacă oamenii ar 
veni totdeauna cu inimă curată să asculte graiurile Dom¬ 
nului, bucuriile şi fericirea lumii ar creşte,, căci atunci pa¬ 
cea, dragostea şi binefacerea ar domni în lume. . 

Cândva proorocul şi împăratul David, care a cântat a- 
tât de frumos în lauda Domnului, se ruga ca Dumnezeu 
să-i asculte graiurile şi să înţeleagă strigarea sa. Acum 
timpurile s’au schimbat. Dumnezeu singur cheamă pe oa¬ 
meni prin Biserica cea sfântă a sa spre a le împărtăşi 
cuvântul său, iar oamenii stau reci şi nepăsători. Unde ne 
va duce această nepăsare şi învârtoşare a inimii, Fraţilor? 
Suferim multe rele ieşite din certurile noastre şi viaţa cea 
fără Dumnezeu. Voim oare să le mărim, depărtându-ne 
tot mai mult de izvorul vieţii? 

Cuvântul lui Dumnezeu, Fraţilor, încălzeşte, înalţă, cu¬ 
răţă, sfinţeşte şi binecuvintează toate simţirile omului. Ei 
alungă toate gândurile cele negre şi curăţă toate fără-de 
legile omului. Scoate din stricăciune viaţa sa, încununau- 
du-1 cu milă şi cu îndurări. II umple de bunătăţi şi, ca ale 
vulturului, înoeşte tinereţele lui (Psalmul 103). 

Pentru aceia, Fraţilor, nu vă îndepărtaţi de Domnul, ci 
destupaţi urechile voastre, cele astupate de patimi, şi as¬ 
cultaţi cuvântul său. Dar el nu se prinde de toţi, ci numai 
de acei care aduc o bună pornire a inimii şi-l ascultă cu 
inimă curată. „A primi cuvântul dumnezeiesc cu băgare 

de seamă, cinstire, supunere, se cuvine oricărui creştin. 
Dar acesta nu e decât mijlocul. Ţinta este a îndeplini a- 
cest cuvânt. Să-l ascultăm pentru a-1 împlini. Mântuito¬ 
rul Hristos nu recunoaşte drept mamă şi fraţi ai săi de¬ 
cât pe acei care ascultă şi îndeplinesc cuvântul lui Dum¬ 
nezeu (Luca 8, 21). El numeşte fericiţi pe acei care as¬ 
cultă cuvântul lui Dumnezeu şi-l păzesc pe el“ 1 ). Tot Dom¬ 
nul spune că acel care aude cuvintele sale şi le îndepli¬ 
neşte se aseamănă bărbatului înţelept care clădeşte pe te¬ 
melie tare, iar cel care aude cuvintele sale, dar nu le în¬ 
deplineşte, se asamănă bărbatului nebun, care clădeşte pe 
nisip (Matei 7, 25, 26, 27). Iar sfântul apostol Iacov spu¬ 
ne: Fiţi făcători ai cuvântului, iar nu numai ascultători 
ai lui, amăgindu-vă pe voi înşi-vă. Căci, de este cineva as¬ 
cultător cuvântului, şi nu făcător, acela este asemenea cu 
omul care-şi caută faţa sa în oglindă, şi care, privindu-se 
pe sine, s’a dus şi a uitat cine era (Iacov 1, 22, 23, 24). 

Pentru toate acestea, Fraţilor, ascultaţi cu dragă inimă 
cuvintele sfinte pe care Biserica fără încetare vi le pune 
înainte. Inchide-ţi-le în cămările inimii voastre, pentruca 
să izvorască de aci faptele cele întru dreptate. Culegeţi 
cuvintele dumnezeieşti ca nişte mărgăritare scumpe şi vă 
încununaţi cu ele ca să fiţi fericiţi, ca toţi ceice păzesc cu¬ 
vântul lui Dumnezeu. Amin. 


1) Luzeme, Oeuvres, voi. I, p. 300. 



Predica la ziua Sfântului arhidiacon 

Ştefan 

Despre iubirea vrăjmaşilor şi iertarea lor. 


Fraţilor, 


Doamne, iartă-le lor, că nu 
ştiu ce fac . 

T.uca 23, 34. 


Viaţa creştinească e o viaţă de vitejie, fiindcă omul tre¬ 
buie să lupte cu cele mai puternice apucături dinăuntrul 
său. Şi e atât de greu să lupţi cu tine însuţi, să-ţi înăduşi 
gusturile care ţi-au adus multe plăceri şi patimile pe care 
le-ai lăsat să se dezlănţuiască în tine! 

Când cineva ţi-a făcut un rău sau o nedreptate, gân¬ 
dul îţi stă neîncetat la ceiace ai suferit, şi te stăpâneşte 
o pornire nebiruită de a te răzbuna. E foarte greu să ră¬ 
mâi stăpân pe tine şi să ierţi. 

In clipele liniştite poţi mărturisi că iertarea e bună şi 
vrednică; că ea face cinste omului; că o mulţime de duş¬ 
mănii se şterg prin iertare; că prieteniile se leagă din nou 
şi ura piere prin iertarea nedreptăţilor care ţi s’au fă¬ 
cut. Dar când vine vorba să ierţi tu singur suferinţele pe 
care alţii ţi le-au adus fără milă, parcă este ceva care te 
strânge şi nu te lasă. In tine stă mânia şi nu-ţi îngăduie 
să ierţi. Este ceva mai puternic decât tine, care nu te'la¬ 
să, nu-ţi dă astâmpăr, îţi alungă seninătatea şi te face să 
stai totdeauna cu gând rău asupra celui ce ţi-a făcut rău. 



527 


Cine ar fi în stare să biruie pornirea mânioasă din sine, 
să alunge ura, să rămâie senin şi să ierte, acela ar fi un 
mare viteaz. E atât de anevoios să-ţi păstrezi liniştea şi 
cumpătul! De aceia mare lucru este să ştii a te stăpâni, 
a fi om mai tare decât vijelia mâniei şi a ierta. 

Fraţilor, 

Sărbătorim astăzi amintirea Sfântului Ştefan, cel întâi 
mucenic pentru legea lui Hristos. El a fost un astfel de 
viteaz, fiindcă în mijlocul cârdului de Jidovi sălbateci ca- 
re-1 omorau prin lovituri de pietre, şi-a păstrat liniştea 
sufletului, n’a avut nicio mânie în sine şi a iertat. Şi când 
ne gândim noi ce greu este a te stăpâni şi a ierta, cu drep¬ 
tul este să ne uităm plini de uimire la Sf. Ştefan, care s’a 
luptat cu sine, nu s’a lăsat tărât de mânie, ci a iertat pe 
ceice i-au luat viaţa închinată pentru Domnul. 

Iată dece el este Marele Viteaz care, din mijlocul liniş¬ 
te! sale, aruncă înaintea noastră scântei de lumină şi în¬ 
văţătură. 

Cu toată multa cărturărie care este în vremea noastră 
şi cu toată multa orânduire care se aduce în multe ramuri 
de lucru, omul tot are într’insul multă sălbătăcie. Ba încă 
cu întâlnirea dintre om şi om cât mai deasă la lucru, se 
găsesc foarte dese prilejuri de ceartă, de ură, de împotri¬ 
vire, aşa că duşmăniile pot creşte şi mai mult. De aceia 
tocmai într’o astfel de vreme e de mare trebuinţă să avem 
înaintea noastră pilde vii ca a Sfântului Ştefan, pilde prin 
care omul să stea cu pace înaintea semenului său, fără 
gând rău, şi să ierte. 

In viaţă nu trebuie ca fiecare să-şi ţie partea lui. Căci 
dacă tot omul rămâne la potfa lui şi la patima lui, dacă 
niciunul nu e plecat sa lase dela sine şi să fie îngăduitor 
către altul, atunci stau cu toţii posomorâţi şi niciodată nu 
poate fi pace şi înţelegere. A fi mai presus de ale tale, de 
micile şi marile tale gusturi şi otrăvuri slobozite în suflet, 
este marea zare spre care toţi trebuie să mergem. Este 

o bărbăţie pe care trebuie să ne învăţăm a o avea, şi unul 
din marii învăţători este acest sfânt arhidiacon Ştefan, a 
cărui amin tire o sărbtăorim azi. Biserica e o şcoală care 
ne învaţă iertarea, Sfântul Ştefan e învăţătorul ei. Căci Bi¬ 
serica ne arată fără încetare că trecem numai ca o clipă 
pe pământul acesta, că numai Dumnezeu e veşnic, şi a- 
tunci ce rost mai are să-ţi treci scurta vreme a vieţii în 
războire cu semenii tăi, când sunt altele mult mai bune de 
făcut! Iar învăţătorul, Sfântul Ştefan, stă înaintea noas¬ 
tră picurând de sânge din rănile sale şi ne învaţă că mai 
bărbat şi mai viteaz e celce se luptă cu sine şi nu cade în¬ 
frânt de cel dintâi val de mânie care-i îneacă sufletul. 

Sunt însă aşa de puţini bărbaţii aceştia şi atât de mulţi 
ceice au stat în mânie şi n’au ştiut să ierte! S’au văzut oa¬ 
meni care toată viaţa au fost rugaţi să ierte pe vrăjmaşii 
lor sau numai pe ceice le-au greşit, şi n’au fost în stare. 
Până şi pe patul de moarte n’au vrut să ierte şi şi-au dat 
sufletul tot strigând de mânie. 

Intr’adevăr, e greu să ierţi. Trufia noastră nedomolită 
sileşte mintea să găsească destule pricini pentru care nu 
trebuie să iertăm, şi atunci nu vrem să auzim de iertare. 

Priviţi totuşi marea deosebire dintre viaţa Sfântului Şte¬ 
fan şi purtarea celorlalţi oameni: Cum Sfântul ştie să ier¬ 
te, iar ceilalţi sunt neputincioşi! Ei, cărora le pare că simt 
hotărâţi şi neclintiţi ca nişte viteji în pornirea lor, ei sunt 
mai slabi şi mai neputincioşi, fiindcă nu pot nimic împo¬ 
triva lor. Şi Sfântul, care stă liniştit şi nu răspunde cu lo¬ 
vituri împotriva călăilor săi, el care pare slab, sfiicios şi 
moare cu mânile întinse către cer, el e adevăratul viteaz, 
fiindcă îşi ţine sufletul domolit şi iartă. 

Şi cu toate acestea ce mare e nedreptatea care i s’a fă¬ 
cut! Era la lucru pentru binele fraţilor săi. Le vorbea cu¬ 
vântul de învăţătură dumnezeiască, le împărţea cu inima 
iubitoare milosteniile ce se aduceau pentru săraci, era cu 
tot sufletul său la lucru, şi l-au zmuls din mijlocul acestor 

treburi care erau plăcerea vieţii sale. Acestea erau ce avea 
mai scump, şi acestea i s’au luat. Sfântul însă nu s’a mâ¬ 
niat şi a iertat. Singura lui supărare a fost numai că sunt 
oameni care păcătuiesc. Pftn rugăciunea lui el trebuie să 
dreagă stricăciunile sufleteşti pe care aceştia le aduc. 

Grija lui nu era la el, ci la alţii. 1 

Ce uimitoare pildă! 

„A fost tărât ca un ucigaş netrebnic pe piaţa unui oraş“, 
el care îndeplinea în totul rugăciunea din biserică: Şi toată 
viaţa noastră lui Hristos Dumnenzeu să o dăm; „a fost ju¬ 
decat fără nicio lege, fără vină arătată, fără martori, fără 
apărători. Şi totuşi a iertat. 

,,0 mulţime sălbatecă l-a trântit la pământ cu cruzime 
şi l-a strivit cu petre. Capul său e zdrelit în toate părţile, 
trupul îi e zdrobit, sângele curge în valuri; şi totuşi a ier¬ 
tata. 

Ei bine, toţi ceice au suferit nedreptăţi, toţi cei bârfiţi 
cu neruşinare de vrăjmaşi, toţi cei cărora li s’a răsplătit 
binele cu răul, toţi chinuiţii, cărora semenii lor le-au otră¬ 
vit clipele vieţii, toţi acei răniţi în sufletul lor de răutatea 
oamenilor, toţi acei cărora le e atât de greu să ierte, să 
vie la pilda Marelui Mucenic şi Arhidiacon. Ştefan şi să 
înveţe dela dânsul. 

El a fost mai mult decât poate fi om pe pământul aces¬ 
ta. In clipa când i se face chinuitoarea nedreptate, atunci 
el se revărsa de dragoste către cei ce-1 chinuiau, şi se ruga 
la Dumnezeu pentru ei. 

O, mari sunt minunile dragostei de oameni! Tu uiţi de 
tine şi sufletul îţi stă numai la datoriile tale. Tu nu mai 
eşti al tău, nu mai eşti în slujba ta, ci eşti în slujba lui 
Dumnezeu. 

Sfântul Ştefan a simţit fiorii aceştia de a sluji lui Dum¬ 
nezeu şi a fost mai mult decât poate fi un om. El a făcut 
mai mult decât aşteptăm noi să facă oamenii către cei ce 
le-au greşit. 


34 

Deci cum mai poate fi greu cuiva să ierte pe semenul 
său, când Sf. Ştefan a iertat cum nimenea nu mai ştie să 
ierte? 

El a scris cu sângele lui o ^oaie pe care o citim des în 
cărţile sfinte şi din ea trebuie să înveţe şi să se ruşineze, 
tot celce zice că nu poate ierta. 

Parcă nu avem fiecare din noi nevoie de iertare! Nu 
greşim noi pe fiecare zi cu gânduri de vrăjmăşie, cu lene, 
cu gusturi netrebnice, cu porniri necurate! Greşim, şi celce 
ar spune că nu greşeşte, spune un neadevăr. Poate că nu 
ştie să vadă unde a greşit, dar de greşit greşeşte tot o- 
mul, fără încetare. 

Deci şi noi avem nevoie de îngăduinţă după cum şi alţii 
au nevoie de îngăduinţa noastră. Şi ne iartă nouă greşa- 
lele noastre, precum şi noi iertăm greşiţilor noştri, a zis 
Domnul Hristos. Iată că greşalele altora sunt puse în legă¬ 
tură cu ale noastre. De aceia să ne gândim totdeauna la 
greşalele noastre şi vom fi mai grabnici la iertarea fraţi¬ 
lor noştri. 

Având noi înşine nevoie de îngăduinţă, să fim către alţii 
tot cu îngăduinţă. 

La astfel de gânduri să ne pornească chipul morţii Sfân¬ 
tului Ştefan, iertarea sa milostivă către călăii săi, şi vom 
sorbi o învăţătură a cărei putere se va simţi în noi în toată 
curgerea vieţii noastre. Amin. 



Predica la Sf, Vasile 

Despre minciună. 

Fraţilor, 

Iată sărbătoarea aşteptată cu atâta nerăbdare şi care, 
an după an. bucură pe creştini. Iată sărbătoarea care, în 
curgerea atâtor veacuri, stă ca un luminător nestins spre 
a deschide calea noului an şi a îndemna pe creştini la fapte 
cinstite şi bune. 

Sfânta noastră Biserică, ca adevăratul aşezământ al 
Mântuitorului Hristos, a sădit în sufletul nostru pornirea 
ca, orice ne apucăm de făcut, orice ne apucăm de înteme¬ 
iat, cu Dumnezeu să începem. Pentru aceasta pe Sfântul 
Vasile, sfântul minunat a cărui viaţă curată străluceşte 
ca lumina soarelui, Biserica l-a pus ca păzitor neadormit, 
i-a dat grija ca, la intrarea unui nou an din viaţa noastră, 
să ne îndemne a-1 trăi întru adevăr şi dreptate, să ne ducă 
cu mintea spre ceiaee e mai de preţ în viaţă şi să ne facă 
să nu piară din noi amintirea că atârnăm de un Dumnezeu 
drept şi atotputernic, după care trebuie să ne ducem viaţa 
noastră. 

Când Dumnezeu a slobozit pe Evrei din robia Egiptului, 
sub Moisi capul lor, ei au luat-o prin pustiu spre ţara Fă¬ 
găduinţei. Dar pustiul era lung şi greu, zilele arzătoare, 
iar nopţile negre şi fioroase. Atunci se milostivi Dumne¬ 
zeu şi puse un stâlp de foc care neîncetat să meargă îna¬ 
inte şi să le lumineze calea nopţii. 

Aşa este pentru noi Sfântul Vasile. El este stâlpul de 

foc, care să împiedece pe creştini de a rătăci din drumul 
vieţii curate şi cinstite. 

In cel mai mare pas al vieţii, atunci când omul îşi face 
socoteala faptelor sale trecute şi plănuieşte îndeplinirea 
altora viitoare, atunci Sfântul Vasile, ca un trâmbiţător 
puternic şi neostenit, dar blând şi iubitor, trimite pe ari¬ 
pile vânturilor la urechea fiecărui creştin cuvintele: şi toa¬ 
tă viaţa noastră lui Hristos Dumnezeu să o dăm. Fericit 
acel care le primeşte şi le închide în cămara inimii sale ca 
pe sămânţa cea bună! Fericit acel ce, cu blândeţă pe faţă 
şi cu pornirea bună în inimă, pune iar pe Hristos Dom¬ 
nul ca temelie a faptelor ce-şi pune în gând să săvârşească 
în curgerea noului an. 

Pentru aceasta, datorie avem să ascultăm cele ce ne în¬ 
vaţă Sfântul Vasile prin cuvântul şi fapta sa. Datori sun¬ 
tem să nu le privim numai ca pe o zugrăvitură frumoasă, 
care apoi piere din minte, ci să nutrim hotărârea temei¬ 
nică de â le îngriji ca pe buruiana de leac, a le păstra şi 
a le socoti ca steaua şi călăuza vieţii noastre. 

Dar învăţătura Sfântului Vasile nu se poate prinde în 
două vorbe. Pentru aceasta noi nu vom lua decât o parte 
spre a o putea pricepe bine, a ne adânci într’însa şi a o 
face hrana noastră sufletească. Iubirea de adevăr şi ura 
minciunii, această învăţătură vom cerceta, fiindcă pe a- 
ceasta Sfântul Vasile ne-a pus-o înainte în cuvintele şi fap¬ 
tele sale, şi pe piatra adevărului se cuvine a clădi în^toate 
zilele vieţii noastre. 

Fraţilor, 

Mare este mulţămirea şi mângâierea omului care ştie şi 
vede că pecetea adevărului se află pe toate vorbele şi fap¬ 
tele sale. In ceasurile de odihnă şi de linişte, când mintea 
omului se întoarce spre trecut şi-l priveşte ca într’o oglin¬ 
dă, el începe a judeca tot ce-a spus şi făcut. Ca nişte nă- 

luciri vii îi trec pe dinainte toate vorbele şi faptele sale. 
El îşi vede icoana trecută ca şi cum ar fi de faţă. Trăieşte 
din nou tot acest trecut, fel de fel de simţiri îi năpădesc 
sufletul, şi câte una este atât de puternică, încât mai i se 
pare că tot-trecutul e de faţă. ' 

Dar ce-a fost nu mai este. Mintea, intrată puţin într’un 
fel de visare, îşi ia din nou stăpânirea de sine, şi atunci 
omul, în chipul unui judecător, se pune să-şi cântărească 
faptele şi să le treacă prin sita adevărului şi dreptăţii. 

Când din toată această cercetare găseşte el că adevărul 
de multe ori l-a înjosit, iar dreptatea de nenumărate ori a 
îngenunchiat-o, se face că nu înţelege, închide condica so¬ 
cotelilor şi se aruncă iar cu mintea şi cu trupul în frămân¬ 
tarea şi valurile vieţii de faţă. El îşi vede icoana trecutului 
său, şi se ia cu altceva ca să-i piară din minte. I se pare 
neagră şi fioroasă, iar omul fuge de tot ce e negru şi fio¬ 
ros, măcar că el l-a făcut şi i-a dat viaţă. Trecutul uricios 
al unui om este călăul ce stă cu mâna întinsă, şi cu litere 
de foc înseamnă pe fruntea celui păcătos hotărârea veş¬ 
nicei osândiri. 

Pentru aceasta ,Fraţilor, rar veţi găsi din oamenii pă¬ 
cătoşi care să-şi facă socoteala faptelor lor. Ei 4:ug de 
dânsa, fiindcă îi doare cumplit vederea faptelor din care 
un glas neadormit le spune: ai furat, ai viclenit împotriva 
vecinului, ai uneltit împotriva prietenului tău, ai clevetit, 
ai băut fără cumpătare, gândul vărsării de sânge te-a bu¬ 
curat, în adunarea celor răi ai intrat. 

Dacă păcătoşii n’ar fugi de această socoteală şi cerce¬ 
tare a faptelor lor, s’ar îndrepta mai uşor. Ei s’ar înspăi¬ 
mânta dinaintea urâciunii şi ruşinii care iese din faptele 
lor şi o nouă cale ar porni. Dar aşa, ei fug, se feresc să 
se uite la ce-au făcut, şi cu chipul acesta se depărtează de 
singura putinţă, şi mijloc al îndreptării lor. 

Priviţi acum pe omul care în toate zilele sale cu dreptate 
a lucrat şi adevărul totdeauna a iubit. Când ia la depănat 

şirul faptelor sale trecute, simte o plăcere, ca şi cum ar 
intra într’o grădină cu flori mirositoare sau într’o livadă 
cu pomi roditori. Mintea lui acum, ca şi atunci, îi spune 
că, în tot ce a lucrat, bine a făcut, şi, în tot ce a zis, bine 
a vorbit. El nu are a-şi imputa nimic, şi ,în loc de călăul 
care înseamnă cu litere de foc hotărârea osândirii pe frun¬ 
tea păcătosului, i se iveşte chipul blând al unei fjinţe ce¬ 
reşti care-1 încununează cu cununa dreptăţilor şi-i strigă 
în auzul tuturor: bine, slugă bună şi credincioasă, intră 
întru bucuria Domnului tău! 

Când ochii minţii sale văd şi inima simte acestea, faţa 
jiniştită şi parcă adormită a omului gânditor se îmbracă 
într’o veselie şi mulţămire nespusă. O dulceagă fără mar¬ 
gini i se revarsă în inimă. Este dulceaţa ce o gustă acei 
ce văd că steaua adevărului a fost călăuza vieţii lor, că 
adevărul l-au iubit în vorbe şi fapte şi că minciuna n’a 
pătat buzele lor . 

Şi mulţămirea aceasta, Fraţilor, este atât de mare, că 
oamenii chinuiţi în viaţă se hrănesc numai cu această 
mulţămire care curge din faptele lor, şi-s fericiţi. O mân¬ 
gâiere nepreţuită şi de puţini gustată e acea simţită de 
omul care ştie că totdeauna a stat în calea datoriei şi de 
legea dumnezeiască nu s’a depărtat. Că Iată, adevărul ai 
iubit; cele nearătate şi cele ascunse ale înţelepciunii tale 
mi-ai arătat mie, (Psalmul 50), zice proorocul David. Ve¬ 
deţi, dar, că iubitor de adevăr îl arată proorocul David 
pe Dumnezeu, şi iubitori de adevăr ne voeşte şi pe noi 
Dumnezeu. 

Sfânta Scriptură de nenumărate ori se rosteşte hotă¬ 
râtor împotriva mincinoşilor, şi cu biciu de foc biciuieşte 
pornirea de a spune minciuni. Pe timpul sfinţilor apostoli, 
căldura credinţei şi dragostea faptelor bune era fără sfâr¬ 
şit. Nenumăraţi creştini, aprinşi de dumnezeescul dor al 
mântuirii prin faptele bune, îşi vindeau averile şi le pu¬ 
neau la picioarele apostolilor spre a le împărţi săracilor. 

Un oarecare Anania şi cu soţia sa Safira îşi vândură ţa¬ 
rina şi ascunseră o parte din preţ, iar cealaltă parte o dă¬ 
dură apostolului Petru, ca şi cum numai atâta ar fi luat 
din vânzare. Atunci zise apostolul Petru: Ananie, pentru 
ce a umplut Satana inima ta, să minţi tu Duhului Sfânt 
şi să ascunzi din preţul ţarinei? Au nu, rămânând, ţie ră¬ 
mânea? Şi vânzându-se, întru a ta stăpânire era, iar, dacă 
ai pus întru inima ta lucrul acesta, n’ai minţit oamenilor, 
ci lui Dumnezeu. Iar Anania auzind cuvintele acestea, 
câzând a murit, şi s’a făcut frică mare peste toţi cei ce 
ţauzeau acestea. Şi, sculându-se cei mai tineri, l-au luat 
pe el şi, scoţându-1, l-au îngropat. Iar după ce au trecut ca 
trei ceasuri, femeia lui, neştiind ce se făcuse, a intrat. Iar 
Petru i-a zis: spune-mi mie de aţi vândut întru atâta ţa¬ 
rina; iar ea a zis: cu adevărat întru atâta. Iar Petru a 
zis către dânsa: Pentru ce v’aţi vorbit între voi a ispiti 
jDuhul Donului? iată picioarele celor ce au îngropat pe 
bărbatul tău lângă uşă stau, şi te vor scoate. Şi a căzut 
îndată la picioarele lui, şi a murit, şi, intrând tinerii, au 
aflat-o moartă şi, scoţând-o, au îngropat-o lângă bărbatul 
ei, (Faptele Apostolilor, 5, 3-10). 

Vedeţi, Fraţilor, ce grea pedeapsă s’a dat acestora nu¬ 
mai fiindcă au minţit. Minciuna lor era foarte grea însă, 
fiindcă ei veneau să servească pe Dumnezeu, când aduceau 
averea pentru împărţire la săraci, şi, cu toate acestea, şi 
înaintea lui Dumnezeu au spus minciuni. Pentru aceasta 
şi pedeapsa le-a fost atât de mare — era minţire înaintea 
nemincinosului Dumnezeu. Ei erau slobozi să-şi dea sau 
nu, averile săracilor. Puteau să le dea toate sau o parte; 
nimenea nu-i putea sili la asta. Dar, dacă au spus min¬ 
ciună acolo unde nimenea nu-i ţinea de rău când s’ar fi 
rostit pe faţă, înseamnă că ascunderea adevărului pătase 
sufletul lor, şi, pentru asta, dreaptă le-a fost pedeapsa. 

Au fost pilde dureroase, dar strălucite şi mişcătoare ace¬ 
lea in care oamenii au suferit moartea numai pentru a 

nu păta veşmântul alb al adevărului. S’au găsit creştini 
care, din mijlocul prigonirilor, ar fi putut să scape prin 
vre-o minciună. Ar fi putut numai să spue că nu-s creştini, 
şi toate prigonirile erau sfârşite. Dar ştiau că, dobândind 
viaţa pământească, o perdeau pe cea cerească, şi aşa au 
stat în calea adevărului, iar minciuna n’a mânjit cu urâ¬ 
ciunea ei limba creştinilor adevăraţi. 

Fraţilor, Sfânta Scriptură ni-1 arată totdeauna pe Dum¬ 
nezeu ca temelie a adevărului. Pentru aceasta tot cel ce se 
apropie de Dânsul e dator să se apropie cu iubirea de ade¬ 
văr în sufletul său. Cuvântul său e adevăr, (Psalmul 118, 
160), ne spune Scriptura Sfântă. Mântuitorul apoi făgă- 
dueşte apostolilor că, după suirea sa la ceruri, le va tri- 
mete pe Mântuitorul, Duhul adevărului. Cum vedeţi, Fra¬ 
ţilor, din partea unui adevărat închinător al lui Hristos 
Domnul, numaidecât se cere ca să urască minciuna şi să 
iubească adevărul. A fi creştin şi a fi mincinos, sunt două 
lucruri care se ciocnesc. 

Omul mincinos este o lungă supărare şi nenorocire pen¬ 
tru toţi cei care trăiesc la un loc cu dânsul sau au de lucru 
cu el. încredere într’însul niciodată nu poţi avea. De multe 
ori ai nevoe de a şti ceva, dar, dacă în apropierea ta este 
mincinosul, trebue să te osteneşti să te duci departe, la 
altul, ca să poţi afla adevărul. Dacă un neştiutor vine de 
cere lămuriri de la cel mincinos, atunci nu poate culege de 
pe urma acestor lămuriri decât memulţămire. De-1 întrebi: 
pe ce drum să apuc spre cutare sat, el îţi arată alt drum. 
decât cel pe care il cauţi. De-1 întrebi unde este vad pentru 
trecut cutare apă, el îţi arată tocmai unde nu-i. 

Dar, dacă de pe urma minciunii culegi nemulţămire, 
sunt alte împrejurări de unde-ţi pot veni adevărate ne¬ 
norociri. Să ne închipuim că întrebi pe unul dacă cutare 
drum e umblat de oameni şi. nu ţi se poate întâmpla ceva 
pe dânsul. Mincinosul îţi spune că e umblat şi răsumblat, 
iar tu, care nu ştii, te încrezi într’însul, apuci pe drum cut 

nădejdea că vei ajunge bine la capăt, iar apoi cazi în mâna 
tâlharilor. Te întrebi singur acuma: oare un astfel de min¬ 
cinos n’a adus nenorocire pe capul unui om nevinovat? 
Fără doar şi poate, Fraţilor. 

Şi să băgăm bine de seamă că cel mincinos nu are nu¬ 
mai păcatul minciunii, ci şi multe altele după dânsul. El 
mai are şi o răutate în inimă, fiindcă de ce ar rătăci pe 
un om când îl întreabă, decât ca să-i facă rău! El simte o 
plăcere numai cât a necăjit puţin pe altul. Pe când omul 
drept şi iubitor de adevăr se bucură dacă a înlesnit şi uşu¬ 
rat pe cineva, cel mincinos se bucură şi se desfătează când 
vede ^supărarea pe care a adus-o cuiva. 

Minciuna este un păcat care se adaogă pe lângă altele 
şi aşa îngreuiază tot mai mult mântuirea omului. Cine a 
intrat în calea nenorocită a furatului, intră şi într’aceia 
a minciunii, fiindcă, dacă-1 prinzi, trebue să umble cu fel 
de fel de minciuni ca să scape. El, în loc de a ieşi din gre- 
şala şi orbirea în care a intrat, în loc de a-şi deschide ochii 
şi a se lumina, intră în alte păcate, şi în chipul acesta min¬ 
ciuna îl trage tot mai la fund ca să nu se poată mântui. 

Minciuna însă mai aduce o nenorocire atât de mare că-ţi 
zgudue toată fiinţa. In faţa judecăţii, când se caută pe 
toate căile să se găsească adevărul, se vâră minciuna spre 
a înjosi dreptatea. Oamenii fără Dumnezeu, dar totuşi 
punând mâna pe cruce, jură fapte mincinoase, înşelând 
pe cei ce au nevoe să caute adevărul. Dintr’o răzbunare, 
dintr’un îndemn neruşinat ,ei nu se sfiesc a călca în pi¬ 
cioare dreptatea şi adevărul şi a aduce nenorocirea unui 
om, poate nevinovat. Bicele de foc ale veşnicei osândiri 
nu vor fi de ajuns pentru a pedepsi pe asemenea oameni. 
Mai bine ar fi fost lor de nu s’ar fi născut spre a se perde 
pe ei şi pe alţii. Stăpânirea de sine ţi se perde când te gân¬ 
deşti la cumplita orbire, rătăcire şi venin sufletesc, că 
pe Mântuitorul nostru Iisus Hristos, care pentru adevăr 
a murit,care păcatele noastre le-a răscumpărat, pe Mân- 

tuitorul care de Iudei a fost răstignit, fiindcă adevărul 
fără încunjur îl mărturisia, — pe crucea acestui Mântui¬ 
tor al adevărului ei jură minciuna. Unde este mintea şi 
inima acestor oameni? ce au făcut ei cu darurile eu care 
i-a înzestrat Dumnezeu? Le-au> îngropat în loc sterp, iar 
acum pe Mântuitorul cel batjocurât de Evrei îl batjocu- 
resc şi ei, minţind cu încăpăţânare dinaintea Dumnezeului 
adevărului. 

Să nu ispitească nenorocirea inimile voastre, Fraţilor, 
şi să călcăm pe acest drum otrăvit. Departe de noi min¬ 
ciuna, care mânjeşte curăţia adevărului şi primejdueşte 
bunăstarea oamenilor. Să ne apropiem de şcoala adevă¬ 
rului care este Biserica lui liristos şi să învăţăm într’însa 
a preţui acest adevăr ,care dela începutul lumii este cu- 
nufiă de merite neperitoare pentru toţi cei ce l-au iubit şi 
vorbit. îndemnaţi de pildele Mântuitorului, Apostolilor şi 
Sfinţilor Părinţi, să ne îmbrăcăm şi noi cu veşmântul ade¬ 
vărului, să lepădăm zdrenţele minciunii, fiindcă mare este 
mulţămirea celui ce ştie că totdeauna pentru adevăr s’a 
jertfit. Amin. 



Predica la ziua Sfântului loan 
Botezătorul 

Până unde e cu dreptul a ţinea cuvântul dat şi jurământul. 

Pocăinţa. 


Faceţi roade vrednice de 'po¬ 
căinţă. Iată securea este pusă la 
rădăcina pomilor , deci tot po¬ 
mul care nu face rod bun , se 
taie si în foc se aruncă. 

Matei III, 8-10. 

Fraţilor, 

In toate făpturile, în toată firea, în toată lumea aceasta 
care ne încunjură, se vede o nesfârşită şi neîncetată pre¬ 
facere şi schimbare. Şi toate aceste prefaceri nu se fac 
fără rânduială, ci în şirul aşezat de Dumnezeu. Ele nu se 
fac de odată,, ci treptat treptat, ca omul să se deprindă cu 
dânsele, să nu se turbure ca şi cum l-ar apuca pe neaştep¬ 
tate, ci să-l facă a se îngriji din vreme şi a-şi potrivi traiul 
după noile prefaceri. Luaţi de pildă iarna. Ea nu vine de 
odată. Căldura verii începe puţin câte puţin să se răco¬ 
rească; dimineţile şi serile sunt mai reci; chiar la mijlocul 
zilei, căldura nu ajunge până la arşiţă: avem toamnă. 

Dar ce e toamna decât tocmai o trecere înceată dela 
vară la iarnă! Este o înştiinţare pentru om ca să se gă¬ 
tească de iarnă, să se îmbrace mai bine ca să poată lupta 
cu frigul, iar el, ca o fiinţă înţeleaptă, ia toate măsurile 
care-i stau la îndemână ca să-şi potrivească felul de trăi 
după nevoile vremii. 

Vedeţi aci înţelepciunea lui Dumnezeu, Fraţilor, că n”a 
făcut ca aceste schimbări să vie pe neaşteptate şi să 
prindă pe om nepregătit. Ce ar fi făcut omul dacă, de 
odată, din căldura verii, s’ar fi trezit în iarnă? Ce ar face' 
muncitorul care, din lumina soarelui, odată s’ar trezi în 
noapte? Toate cu înţelepciune le-a făcut Dumnezeu şi ne¬ 
mărginita sa înţelepciune ne-o dovedeşte acest lucru. 

Dar această dovadă a înţelepciunii sale o avem noi, nu 
numai în lumea aceasta mare, ci chiar în legea creştinea¬ 
scă pe care ne-a dat-o. Din stricăciunea în care zăcea lu¬ 
mea, Mântuitorul Hristos nu vine de odată s’o trezească, 
fiind-că atunci zguduirea ar fi fost prea mare. El este 
prezis mai întâi de prooroci, pentruca lumea să se deprindă 
cu acest gând şi să se găteaşcă a primi pe Mântuitorul 
cu sufletul deschis. Iar când s’a apropiat venirea sa, a 
trimes mai întâi pe Sfântul Ioan Botezătorul, care să pre¬ 
gătească calea şi să împrăştie învăţăturile bune pe care 
Mântuitorul avea să le îndeplinească. Avem aci tot acelaş 
chip înţelept de a lucra al lui Dumnezeu şi pe care azi mai 
ales trebue să-l vestim şi trâmbiţăm, azi când serbăm pe 
Sfântul Ioan Botezătorul. El îndemna, lumea la pocăinţă, 
la ruperea cu trecutul" nelegiuit şi la curăţirea sufletelor, 
pentru a primi pe Mântuitorul Hristos, după 0 cum aţi au¬ 
zit în sf. Evanghelie de azi . 

Tristă este povestirea acestui mare şi neasemănat sfânt, 
pentrucă el a plătit cu viaţa îndrăzneala sa de a trâmbiţa 
dreptatea, pocăinţa şi a mustra pe cei negri la inimă. Noi, 
ca buni creştini, să ne silim a pătrunde învăţătura mare¬ 
lui sfânt şi ca la o fântână curată să ne adăpăm din po¬ 
vestirea vieţii sale. ( 

Fraţilor, 

Sfântul Ioan Botezătorul cade supt lovitura patimeî 
omeneşti, acea patimă care nu mai moare şi niciodată nu 

iartă. Celui păcătos ii arăţi calea greşită în care a apucat, 
şi-l îndemni să ’.asă dintr’însa, iar el, drept mulţămire, te 
urăşte şi caută să te peardă. Astfel s’a întâmplat lui loan 
Botezătorul. El a vestit dreptatea şi pocăinţa, dar în nu¬ 
mele acestei dreptăţi a mustrat pe domnitorul Irod că a 
luat pe Erodiada, femeia fratelui său. In loc de aceasta, 
Irod îl pune în închisoare. Dar nu-i face nimic, fiindcă se 
temea de popor ,care avea pe loan drept prooroc. 

Erodiada, care cu orice preţ voia să scape de loan, ca 
să nu le mai vorbească de căinţă, lor care voiau să se ducă 
în calea stricăciunii, s’a folosit de o împrejurare a slăbi¬ 
ciunii omeneşti şi a făcut pe Irod să taie capul lui loan. 

La un ospăţ, fiica Erodiadei a jucat foarte frumos. Irod 
a fost atât de mulţămit, încât cu jurământ a făgăduit 
că-i va da tot ce-i va cere. Atunci dănţuitoarea, sfătuită 
de mamă-sa, i-a cerut capul lui loan. Irod s’a întristat 
pentru acest lucru, dar, fiindcă jurase, a poruncit să se 
taie capul sfântului, care i s’a adus tăiat pe o tablă. 

Vedeţi acum, Fraţilor, cum omul, dintr’o cugetare gre¬ 
şită, săvârşeşte fapte cu mult mai cumplite decât păcatul 
de care a fugit. Irod, dacă a jurat, s’a socotit dator să-şi 
ţie jurământul/chiar săvârşind o ucidere. După dânsul 
era mai mare păcat a-şi călca jurământul decât a ucide. 
Aci este toată greşala de judecată care a dus pe mulţi 
la păcate de moarte. 

Jurământul este un legământ ,xm cuvânt dat că voi face 
ceva cu orice preţ. Dar dacă eu am jurat să fac o faptă 
rea, nu este o nelegiuire a ţinea un astfel de jurământ? 
Fără îndoială, Fraţilor! Irod lucra după cugetările greşite 
de pe atunci; nouă cu nici un preţ nu ne este iertat să cu¬ 
getăm ca dânsul, fiindcă suntem creştini. 

Se înţelege că e păcat a te lega uşor şi pripit prin cu¬ 
vântul tău că vei săvârşi cutare faptă. Dar dacă, apoi, 
judecând liniştit, vezi că te-ai jurat să faci o nelegiuire, 
este o datorie a nu. ţinea un astfel de jurământ, şi un ne- 

iertat păcat a-1 ţinea. Păcatul tot îl ai, fiindcă, dacă te 
legi la o faptă, trebue să te legi cu judecată. Dar tot mai 
bine şi mai creştinesc este să nu ţii un jurământ, păcătuind 
puţin, de cât să ţii un jurământ de a face o faptă rea şi 
păcătuind mai multf). Irod cu mult mai puţin ar fi pă¬ 
cătuit, dacă nu-şi ţinea jurământul făcut cu atâta pripire. 
Dacă, judecând asupra lui, vedea că s’a legat la o faptă 
nelegiuită, trebuia să se căiască din toată inima şi să ia 
hotărârea ca pe viitor să nu se mai jure aşa uşor. 

Cine ar fi perdut dacă lucra astfel, dacă nu-şi ţinea ju¬ 
rământul? — Nimenea. Ba încă el s’ar fi îndreptat pe vi¬ 
itor să nu mai facă ce-a făcut, iar, pe de altă parte, o fe¬ 
meie desfrânată ca Erodiada ar fi trebuit să puie frâu 
dorinţelor ei josnice şi să nu se folosească cu viclenie de 
veselia unui om, aducându-1 să săvârşească o nelegiuire. 

Ce a ieşit din ţinerea jurământului? — O viaţă de om 
s’a stins, gura unui sfânt a fost împedecată de a mai grăi 
cele bune. Omul care nu e în stare să dea viaţă unui gân¬ 
dac, x să ia aşa uşor pe aceia a unui semen al său?! Aceasta 
e dovadă de slabă cugetare. Cum? pentru că am avut în- 
tr’o clipă slăbiciunea de a spune că am să fac cutare 
lucru, acest cuvânt spus cu uşurinţă este tiranul care mă 
sileşte ca numai de cât să fac o faptă pe care acum, după 
judecare îndelungă, o socotesc rea? Aceasta nu poate fi, 
Fraţilor, ci este amarnică rătăcire. 

Toate faptele prin care se aduce pagubă cuiva sunt pă¬ 
cate mari. Irod, dacă nu-şi ţinea jurământul, nu vătăma 
pe nimenea; ţinându-1, a sfârşit o viaţă pe care nu mai 
era în stare s’o dea înapoi. 

Este frumos lucru şi dovedeşte statornicie când omul 
îşi ţine cuvântul, dar să-ţi ţii cuvântul ca altul să sufere 
de aci, e păcat şi necreştinesc. Căinţa că prea uşor ni l-am 
dat, este cel mai bun lucru în asemenea împrejurare. 


1) Vezi Teologia morală de Arhiereul Atanasie Mironescu, la cap. 
Colisiunea de datorii. 

Câţi Irozi nu trăesc şi în zilele noastre care zic: am zis 
şi nu mai pot schimba, m’am jurat şi trebuie să fac! Dar 
dacă ai zis ceva greşit? dar daca te-ai jurat să faci un 
lucru care la început îţi părea bun şi acum vezi că e rău? 
Oare este dovadă de înţelepciune să faci ce-ai zis, când 
greşit ai zis; şi să îndeplineşti ce-ai jurat când greşit ai 
jurat? — Ferească Dumnezeu, Fraţilor! 

Dumnezeu a dat omului minte ca să se folosească de 
dânsa, nu s ? o ţie la întunerec, Pentru aceia, îndată ce min¬ 
tea ta îţi spune că cutare lucru e rău şi necreştinesc, să 
nu-1 mai faci, chiar de-ar fi şi o mie de jurăminte asu¬ 
pra lui. 

Câţi, într’o clipă de supărare sau nemulţămire, nu se 
hotărăsc să facă rău cutăruia! Câţi nu se jură cumplit 
că au să facă şi au să dreagă! Câţi nu se jură dârz 
au să se răzbune pe unul sau altul, fiindcă îi sunt duşmani! 
E păcat însă a te jura să faci rău, dar e şi mai păcat a 
ţinea astfel de jurăminte. 

Unii se jură în faţa lui Dumneezu că au să facă cutare 
lucru. Mai apoi văd că nu e potrivit şi bine ar fi să nu-1 
mai facă. Dar se gândesc că au jurat şi jurământul numai 
decât'îi îndatoreşte să facă ce au spus. Ei nu e aşa, Fra¬ 
ţilor? Numai când un lucru e bun şi folositor nouă şi al¬ 
tora ,ne putem lega înaintea lui Dumnezeu că-1 vom face. 
Dumnezeu nu ne îndeamnă decât la bine. A face rău, 
fiindcă te-ai jurat in numele lui Dumnezeu să-l faci, e a-1 
batjocori. Dumnezeul nostru e Dumnezeu al binelui, nu al 
răului. Deci cel ce în numele lui Dumnezeu săvârşeşte 
răul, este cu totul vinovat. 

Te scârbeşte omul care vede că rău a făcut, că s’a prins 
la cutare lucru şi, cu toate acestea, spune: am zis, şi nu 
mai pot schimba. Aceasta este un îndărătnic, care vede 
binele şi nu se pleacă înaintea lui. Nu e omul care-şi ţine 
cuvântul, ci un încăpăţânat, fiindcă trebue să-ţi ţii cu¬ 
vântul spre fapte bune, nu spre cele rele. 

Legea creştinească se cuprinde în două vorbe: să iubeşti 
pe Domnul Dumnezeul tău, şi pe aproapele tău ca însuţi 
pe tine, sau să faci binele şi să nu faci răul. Deci, 
când prin puterea ta ai adus vătămare aproapelui tău, ai 
greşit şi eşti vinovat. Silinţele noastre trebue să aibă de 
ţintă a împlini legea dată de Mântuitorul Hristos, adică 
să faci binele şi să nu faci răul. Deci, când facem o faptă 
rea, o răzbunare împotriva cuiva, numai fiindcă ne-am 
jurat s’o facem, este o straşnică călcare a legii creştineşti 
care ne porunceşte să nu facem rău; iar, îndeplinind ju¬ 
rământul de a ne răzbuna, am făcut rău. 

De aceia, ori-de-câte-ori din supărare, ciudă, durere, 
din uşurinţă, pripire, necugetare, te-ai prins să faci cutare 
faptă, iar mai apoi vezi că acea faptă este un păcat, să 
n’o faci cu niciun chip, fiindcă nimic nu ne poate îndatora 
să ţinem cuvântul de a face rău. Pe Irod nimic nu-1 făcea 
dator să ţie jurământul din care a ieşit un atât de mare 
rău — uciderea sfântului Io an Botezătorul. 

Este mult mai frumos şi mult mai creştinesc ca, îndată 
ce ai văzut că cutare lucru e rău, să nu-1 faci cu niciun 
preţ. Nimic, nimic pe lume nu se poate îndreptăţi să fa¬ 
cem răul. 

Nu este lucru mai potrivit decât să dai drumul căinţei 
să pătrundă în inima ta, atunci când ai văzut că la rău 
lucru te prinseseşi. Căinţa este pornirea umilită a unui su¬ 
fletesc care-şi cunoaşte greşala şi nutreşte dorinţa curată 
de a nu mai greşi. Nu numai nu e ruşine, dar este creşti¬ 
nesc lucru ca, atunci când vezi că greşit ai fost în părerea 
ta, să fugi de dânsa. Este mult mai ruşinos să faci răul 
după ce tu singur ai văzut că e rău. Omul în inima căruia 
intră căinţa e un om de merit, fiindcă ştii că acesta uşor 
îşi cunoaşte greşala şi îndreaptă răul făcut/Omul por¬ 
nit la căinţă e bun, îngăduitor, iertător pentru greşalele 
altora, fiindcă ştie că şi el poate greşi. Omul îndărătnic 
şi care merge înainte pe calea apucată, fără să se mai în- 

toarcă şi să cugete asupra ei, este o pacoste pe capul ce¬ 
lorlalţi semeni. El nu e îngăduitor, ci aspru în legăturile 
lui cu toţi. 

Toţi suntem oameni supuşi greşelii. De aceia, orice 
hotărâre vom lua, să nu avem neînţelepciunea de a crede 
că poate fi scutită de greşală. Mintea noastră nu poate pă¬ 
trunde în toate colţurile întunecoase şi din această pricină 
ne putem înşela. Mai înainte de a aduce o hotărâre la în¬ 
deplinire, să căutăm a ne lumina bine asupra ei, iar 
dacă am văzut că nu e bună, s’o părăsim fără părere de 
rău. Nu e vinovat acel ce nu e luminat, ci acel ce nu vrea 
să se lumineze; iar acel care porneşte la faptă bună nu¬ 
mai fiindcă a zis că va face-o, fără să cerceteze de e bună 
sau rea, ori fără să primească părerea altuia, este vino¬ 
vat. fiindcă nu vrea să se lumineze. 

A-ţi cunoaşte greşala şi a apuca altă cale odată ce te 
vezi greşit, este dovadă de mare merit şi de suflet iubitor 
de dreptate şi adevăr. 

Pentru aceia, Fraţilor, pilda lui irod să n’o perdem din 
vedere. Ea e pentru noi o ameninţare şi o vestîtoâre de 
nenorocirile pe care le putem săvârşi când voim morţiş 
să facem ce am zis sau ce am jurat. E bine să facem ce 
am zis. dar numai atunci când fapta e bună. Eu pot zice 
că voi da foc casei vecinului, dar, departe de a fi bună ţi¬ 
nerea acestui cuvânt, este o nelegiuire. 

O mai bună învăţătură din povestirea vieţii Sfântului 
Ioan nu putem trage. Ea ne-a dat prilejul şi mijlpacele de 
a desfăşura această învăţătură în care mulţi greşesc sau 
cugetă greşit. învăţătura ni s’a dat, noi trebuie s’o strân¬ 
gem cu îngrijire, ca pe rodul cel bun, şi să n’o perdem din 
vedere fiindcă, dacă celui ce greşeşte fără să ştie i se iar¬ 
tă, cel căruia i s’a spus şi n’a făcut, se osândeşte. Amin. 

Predică la ziua Sfinţilor Trei Ierarhi 
(30 Ianuarie) 

Despre răutate. 


Fraţilor, 


Toate căte voiţi să vă facă 
vouă oamenii, faceţi şi voi lor 
asemenea, căci in aceasta se 
cuprinde toată legea şi pro¬ 
orocii. 

Matei 7, 12. 


Astăzi serbăm pe trei din cei mai aleşi sfinţi care fără 
şovăire au urmat cuvintele Evangheliei cu care am înce¬ 
put cuvântul meu. Nu este zi mai potrivită pentru a se 
spune aceste vorbe decât atunci când pomenim pe cei ce 
le-au îndeplinit, iar astăzi pomenim tocmai pe îndeplinito- 
rii lor, pe luceferii legii noastre creştineşti, pe sfinţii Va- 
sile cel Mare, Toan Gură de Aur şi Grigore cuvântătorul 
de Dumnezeu. 

Viaţa lor e pentru noi un neîncetat îndemn de a nu pă¬ 
răsi calea vieţii curate şi cinstite. E uşor de îndemnat la 
lucru când tu nu lucrezi, e uşor de spus: faceţi cele bune, 
când tu nu le faci. In legea creştinească nimic de felul 
acesta nu găsim. Aci tot ce ni se spune, toate cuvintele de 
îndemnare la bine, sunt puse alăturea cu cei ce le-au în¬ 
deplinit. Cuvântul frumos îţi gâdilă urechea, dar de multe 
ori trece iute şi-l uiţi. Fapta frumoasă însă te pătrunde 
în cuget şi are o putere fără margini de a te îndemna s’o 
faci şi tu. 

De aceia, Fraţilor, în legea creştinească ni se pun îna¬ 
inte, alăturea de vorbe, şi fapte frumoase, pilde de sfinţi 
mari, pentru ca noi, văzând neîncetata lor stăruinţă în 
cele bune şi sfârşitul vieţii lor, să le urmăm credinţa (E- 
vrei 13, 7). 

Pentru aceasta, când noi vestim cuvintele răsunătoare 
ale Mântuitorului nostru: oricâte voiţi să vă facă vouă 
oamenii, faceţi şi voi lor, arătăm şi pe acei care s’au os¬ 
tenit cu îndeplinirea lor, căci învăţătura îndeplinită e cu¬ 
vântul temeinic care merită să fie urmat. 

Tot pentru aceasta, Fraţilor, în lungul şir de învăţături 
pe care Biserica ni le pune înainte, ni se pun în zile hotă¬ 
râte, şi sărbători ale sfinţilor, pentruca noi să vedem că 
acele învăţături au fost urmate, iar aceasta să ne întă¬ 
rească pentru a ie urma şi noi. Sfinţii sunt ca nişte lumi¬ 
nători aşezaţi din loc în loc pentru a ne lumina drumul 
vieţii noastre creştineşti. Ei sunt ca nişte fântâni umbrite 
unde creştinul vine să-şi odihnească şi răcorească sufle¬ 
tul. Ei sunt chipurile blânde pe care privindu-le, ne uşu¬ 
răm greutăţile vieţii noastre. 

In această zi, când numele cinstite ale sfinţilor Trei Ie¬ 
rarhi şi mari învăţători ai lumii ajung la urechile noas¬ 
tre, în această zi, aducându-ne aminte de cuvintele Mântui¬ 
torului: oricâte voiţi să vă facă oamenii vouă, faceţi şi 
voi lor, în această zi, privind cu câtă sfinţenie Vasile, Gri- 
gore şi Ioan au urmat aceste cuvinte ale Domnului Hris- 
tos, să ne pătrundem de tăria lor şi să le urmăm şi noi. 

Nimenea nu vrea ca altul să fie rău cu dânsul, nime¬ 
nea nu e bucuros ca răutatea altuia să se reverse asupra 
lui. Pentru aecasta să vorbim despre răutate, să vedem 
suferinţele pe care ea le aduce omului şi mai cu seamă să 
vedem că ea loveşte în cuvintele Mântuitorului. Dacă nouă 
nu ne place ca cineva să fie rău cu noi, tot aşa nu e bine 
ca noi să fim răi cu alţii. 

A 

Fraţilor, 

Când cineva stă şi priveşte lumea aceasta nesfârşită, 
mari lucruri îi trec pe dinaintea ochilor. Totul în lume are 
legea sa, rânduiala sa, — fie lucru, dobitoc sau om. Când 
vezi cât de bine sunt rânduite toate, nu poţi să nu zici: 
mare este puterea şi înţelepciunea ta. Doamne! Totul mer¬ 
ge bine dacă se petrece după rânduiala pusă de Dumnezeu. 

Pentruea omul să urmeze această lege, Dumnezeu aşa 
a aşezat, ca fericirea lui să atârne de îndeplinirea ei. 

Omul a fost pus stăpânitor al pământului ca să ducă o 
viaţă paşnică şi fericită. Dumnezeu i-a pus lege ca să fie 
bun şi îngăduitor, şi oricine poate vedea că omul bun este 
mai mulţămit decât cel rău. 

Aşa dar vedeţi, Fraţilor, că omul are asupra sa legea 
bunătăţii, şi, îndeplinind-o, culege fericire. Dumnezeu 
a orânduit ca omul să fie bun, iar, dacă el calcă această 
lege, nu e fericit. Noi suntem siliţi să fim buni, căci altfel 
culegem cele rele. Eşti nevoit să fii bun ca să fii fericit 
sau măcar mulţămit, căci, fiind rău, ţie îţi faci rău. Omul 
rău e mai turburat şi nemulţămit. 

Vedeţi, dar, că bunătatea e legea firii noastre. Dumne¬ 
zeu a orânduit ca acel ce se abate dela această lege să fie 
pedepsit cu perderea fericirii sale. Fii bun, căci, dacă eşti 
rău, vei necăji pe altul, dar şi tu vei suferi. 

Noi nu trăim despărţiţi unul de altul pe acest pământ, 
ci la un loc. Deci, dacă cu toţi aceştia cu care venim în 
legătură, vom fi buni, binevoitori, ajutători, îngăduitori, 
vom culege şi noi mulţămire. Nu e faptă bună care să nu 
aducă omului bucurie. Trăind în pace cu semenul nos¬ 
tru, vom fi unul altuia de folos şi ajutor, ne vom uşura 
traiul, vom avea o viaţă mai curată, gânduri mai liniş¬ 
tite, care să ne poată îndrepta spre lucruri sfinte, dumne¬ 
zeieşti. Omul rău îşi cheltuieşte puterea sa în lucruri mici 

pământeşti şi nu se înalţă cu mintea la ceeace e frumos, 
meritos şi ceresc. 

Răutatea fiind o călcare a legii dumnezeeşti, trage după 
dânsa numai neplăceri şi dureri. Când ai de lucrat ceva îm¬ 
preună cu omul rău, simţi o greutate numai să te apropii 
de dânsul. Iată, deci, o neplăcere! Omul rău are în chipul 
lui ceva care te alungă. Pe faţa lui e zugrăvită asprimea, 
care nu se potrivetşe deloc cu blândeţa omului bun. 

Cel rău are chipul său hotărât. E de ajuns cuiva să-l 
vadă ca să zică: cutare e om rău. Cain, fiul lui Adam, ca¬ 
re şi-a ucis pe fratele său Avei, pretutindenea e zugrăvit 
posomorit la faţă, gata să se certe şi să-şi verse mânia. 
Nu este pildă în care omul rău să fi putut aduna pe ci¬ 
neva pe lângă dânsul. Lumea fuge de neplăcere, se fereşte 
de a veni în atingere cu dânsul. 

Răutatea e un fel de otravă, o boală grea: în loc de a 
apropia pe oameni unii de alţii şi a le îndulci traiul pe pă¬ 
mânt, îi chinuieşte şi le amărăşte scurta lor viaţă. Dum¬ 
nezeu ne-a dat pământul acesta să-l stăpânim în pace, li¬ 
nişte, cu bunăvoinţă unii faţă de alţii. A fi răi, înseamnă 
a alunga fericirea vieţii din noi înşine şi a împedeca şi pe 
alţii de a se bucura. Răutatea strică pacea şi veselia în 
care Dumnezeu a orânduit să vieţuiască omul. 

Omul rău nu poate simţi acea bucurie pe care o culege 
omul care se vede înconjurat de dragostea altora, fiindcă 
omul rău nu e iubit de nimeni. Legăturile de pace, priete¬ 
nie şi bună vecinătate între oameni sunt un izvor de multă 
fericire în viaţă. Ce ar fi dacă n’ai avea oameni cu care 
să te poţi înţelege, ajuta, sfătui; cu care să te mai iei când 
eşti nemulţămit, la care să te duci în timpurile de sărbă¬ 
tori sau de odihnă ? Prin toate aceste legături cu oamenii, 
viaţa se luminează, se uşurează, ţi se face mai plăcută, 
îţi vine în inimă o mulţămire, o sănătate sufletească. 

Dar toate aceste legături sunt legături ale dragostei, pe 
care numai eu oamenii buni le poţi avea. Numai oamenii 

buni sunt primitori, numai ei simt fericirea care izvorăşte 
din legăturile prietenoase. 

Bunătatea leagă pe oameni într’un mănunchiu de fiinţe 
blânde şi binevoitoare care, prinse astfel cu legăturile dra¬ 
gostei, duc mai uşor şi mai voios grijile vieţii. 

Dimpotrivă, omul rău niciodată nu-ţi poate da mulţă- 
mirea care o capeţi dela omul bun. El îţi vorbeşte cu as¬ 
prime, te ocărăşte fără cruţare, nu ştie să ierte, nu poate 
simţi mulţămirea omului care iartă, în inima lui e totdea¬ 
una turburare, n’are faţa senină a omului blând. Cel rău 
niciodată nu ajută pe nimeni, el nu ştie să şteargă lacri¬ 
mile cuiva, la dânsul adăpost nimenea n’a găsit, asupra 
casei lui nicio binecuvântare nu s’a revărsat. Insfârşit, o- 
mul rău e ca o buruiană spinoasă şi otrăvită care trăieşte 
deoparte, care numai amărăşte şi supără pe cei dimpre- 
jurul lui. 

Dar omul rău nu e nici el singur vreun om mulţămit 
şi fericit. El nu poate simţi plăcerile care izvorăsc din le¬ 
găturile de prietenie cu oamenii, fiindcă toţi fug de dân¬ 
sul. Singurătatea în care se închide îl face un om moho¬ 
rât la faţă, tăcut, ursuz, cu nimic mulţămit şi gata tot¬ 
deauna de ceartă. In zilele de sărbători, când oamenii se 
duc unii la alţii şi se dedau unei veselii curate şi nevino¬ 
vate, cel rău stă tot parcă i-ar ploua şi i-ar ninge. Poarta 
lui e totdeauna închisă. Nu s’ar auzi acolo vreun cuvânt 
de mulţămire sau bucurie. Dimpotrivă, de multe ori plân¬ 
sul şi blăstămul au răsunat la poarta omului rău şi neier¬ 
tător. 

Dacă se îptâmplă să ai ceva de pus la cale împreună cu 
dânsul ,poţi fi încredinţat că n’o sfârşeşti bine şi că ajungi 
la ceartă. El nu vrea să-ţi dea în întregime tot ce se cu¬ 
vine ţie. Dacă cumva te-ai îndatorat la dânsul, ajunge fia¬ 
ră când nevoia te-a făcut să nu poţi răspunde la timp da¬ 
toria. El nimic nu iartă, nicio durere nu simte pentru ne- 

voia altuia, fără cea mai mică mustrare de cuget te arun¬ 
că în nenorocire. 

Insfârşit, omul rău e o fiinţă născută numai pentru chi¬ 
nul altora, un om care singur se chinuieşte şi pe alţii chi¬ 
nuieşte. El nu simte mulţămirea unei vieţi curate creşti¬ 
neşti, fiindcă niciodată n’a trăit creştineşte. Sufere de o 
boală sufletească care îl împedecă de a se înălţa cu min¬ 
tea până la Dumnezeu şi a se gândi că are şi el un su¬ 
flet de care trebuie să se îngrijească. 

In învăţătura creştinească, găsim multe îndemnuri 
şi multe pilde spre a fugi de răutate. Răutatea pretutin- 
denea o mustră Mântuitorul, iar omul rău e arătat ca o 
fiară care se aruncă asupra altuia şi-l sugrumă. 

Domnul Hristos ne dă o pildă în care ne arată chipul 
negru şi urâcios al răutăţii. împărăţia cerurilor, zice el, 
e asemenea unui domn care a voit să ceară socoteală dela 
slugile sale. Şi începând să ceară socoteală, a adus la 
dânsul pe unul care-i datora zece mii de galbeni. Dar nea- 
vând cu ce plăti, domnul său a poruncit să-l vândă pe el, 
femeia şi copiii săi, ca din preţul vânzării să se despă¬ 
gubească. Atunci s’a rugat cu lacrimi slujitorul acela ca 
să-l îngăduie şi-i va plăti. Domnul lui s’a îndurat, ba încă 
i-a dat drumul şi i-a. iertat şi datoria. Deci a pornit acest 
slujitor, şi în drumul lui a găsit pe altul care-i datora o 
sută de lei şi apucându-1 de gât, îl strângea zicându-i: plă¬ 
teşte-mi ce-mi eşti dator. Iar acesta se ruga să-l îngăduie 
până îi va plăti. Dar slujitorul acesta, căruia domnul său 
îi iertase zece mii de galbeni, nu voia pe tovarăşul său să-l 
îngăduie pentru o sută de lei, ci l-a dus la închisoare până 
când îi va plăti datoria. 

Văzând aceasta cei ce erau de faţă, s’au dus şi au spus 
domnului ce a făcut slujitorul căruia îi iertase zece mii 
de galbeni. Atunci l-a chemat domnul său şi i-a zis: Slugă 
vicleană, eu ţi-am iertat toată datoria aceia, pentrucă m’ai 
rugat. Nu se cădea şi ţie să-ţi fie milă de soţul tău, cum şi 

mie mi-a fost milă de tine? Şi mâniindu-se domnul, l-a dat 
chinuitorilor până când îi va plăti toată datoria. 

Aşa şi părintele meu cel ceresc, zise Domnul Hristos, vă 
va face vouă, de nu veţi ierta din inimă fiecare greşalele 
fraţilor voştri (Matei 18, 23-25). 

Vedeţi dar, Fraţilor, cât de urât şi negru la inimă e 
arătat aci omul rău, acel datornic neiertător. Vedeţi pe¬ 
deapsa şi osânda care o rosteşte Dumnezeu asupra capu¬ 
lui celor răi. 

Răutatea felurite chipuri îmbracă care de care mai dez¬ 
gustătoare. Rău e şi datornicul bogat care totuşi îţi pune 
sula în coastă, rău e şi cel pe care-1 întrebi şi-ţi răspunde 
ursuz, rău e şi cel nemilostiv, rău e şi cel mânios, rău în- 
sfârşit, e tot cel lipsit de bunăvoinţă şi dragoste către se¬ 
menul său. Pentru aceia lepădând toată necurăţia şi pri¬ 
sosinţa răutăţii, zice Sf. Apostol Iacov, primiţi cu blândeţe 
cuvântul cel împlântat în voi, care poate mântui sufletele 
voastre (Epistola lui Iacov 1, 21). 

La naşterea Mântuitorului, îngerii cântau în ceruri: 
Mărire întru cei de sus lui Dumnezeu, pe pământ pace, în¬ 
tre oameni bună voire (Luca 2, 14). La pace, dar, şi la 
bună înţelegere ne cheamă pe noi Scriptura Sfântă. De 
asemenea şi Sfântul Apostol Petru ne îndeamnă, zicând: 
Deci lepădând toată răutatea şi toată viclenia şi făţărni¬ 
cia şi pizmele şi toată vorbirea de rău, ca nişte prunci de 
curând născuţi, doriţi laptele cel cuvântător şi fără vicle¬ 
şug ca să creşteţi prin el (Petru 2, 1-2). 

Viaţa e scurtă, Fraţilor. Atâta cât ne e dată trebuie s’o 
trăim întru adevăr şi dreptate, cum & rânduit Dumnezeu. 
Să n’o mai amărâm noi prin răutatea noastră. Viaţa e 
timpul semănatului. Trebuie să semănăm bine, ca să avem 
ce, culege într’o viaţă viitoare şi, fără îndoială, de pe urma 
răutăţii nu putem culege decât spini şi pălămidă. Nu poţi 
culege sămânţă mai bună decât ai semănat. 

Pentru aceia să lăsăm toată învârtoşarea inimii care în- 

vrăjbeşte pe oameni. Să facem loc simţirilor curate, bine¬ 
voitoare şi îngăduitoare care ne apropie şi ne leagă pe 
unii de alţii prin legătura dragostei. E foarte plăcut pen¬ 
tru un om când cineva e bun cu dânsul. Să fim, deci, şi 
noi buni cu alţii, fiindcă la aceasta ne îndeamnă sfinţii pe 
care îi sărbătorim azi şi fiindcă tot ceiace voiţi să facă oa¬ 
menii vouă, faceţi şi voi lor, zice Domnul. Amin. 



Predica la Duminica învierii 

Fraţilor, 

Aceasta e ziua pe care a fă¬ 
cut-o Domnul să ne bucurăm şi 
să ne veselim întrînsa. 

Psalmul 17, 24. 

Bucuria pe care treime s’o simţim la ziua învierii. 

„Iată sărbătoarea care de atâtea veacuri veseleşte ră¬ 
săritul şi apusul, iată sărbătoarea lumii întregi. Ea face 
să zvâcnească toate inimile, pentrucă ţine în amintirea tu- 
tuturor un fapt scump şi preţuit de noi toţi“ *). 

Cine nu vine acum cu inima deschisă pentru a vedea şi 
a auzi, a simţi şi a-şi mişca toată fiinţa, în această săr¬ 
bătoare care însufleţeşte, pune în neastâmpăr şi zgudue 
până şi adâncimile sufletului? Nu e nimenea, Fraţilor, nu 
e nimenea aşa de rece care să nu simtă căldura cerească 
pătrunzând năvalnic în sufletul său. 

Inimile noastre s’au îndurerat şi au plâns, au îmbrăcat 
veşmântul tristeţei în curgerea săptămânii trecute, fiind¬ 
că am văzut pe Domnul pătimind. Dar pe cât de mare a 
fost durerea creştinului, pe atât de mare îi e bucuria. Bi¬ 
serica a lăsat toate semnele, toate veşmintele întristării, 
şi s*a înbrăcat acum în haina veseliei, fiindcă Domnul a 
trecut din moarte la viaţă, şi cu El noi toţi de la mâhnire 
la bucurie mare foarte. Simţirea puternică aruncă tre- 

1. Le sacre funzioni della settimana santa spiegate ai fedeli, pag. 
61, Tipografia e libreria poliglotta de Propaganda Fide, Roma 1867. 

murul în toate sufletele, şi cu acest tremur biserica tri- 
mete la urechile noastre cântarea veseliei: Veniţi să bem 
băutură nouă, nu din peatră stearpă, ci din izvorul nestri- 
eăciunii. 

Câtă bucurie nu cuprinde în sine cetirea Evangheliei 
în tăcerea nopţii! Sub bolta cerească, întunecoasă şi 
plină de taină, par’că; sub mărturia stelelor care din 
înălţimea lor clipesc şi privesc sfioase desfăşurarea celei 
mai mişcătoare sărbători, răsună măreţ şi puternic glasul 
evanghelistului care vesteşte învierea Mântuitorului. Fie¬ 
care cuvânt e sunetul de trâmbiţă, e cheia de aur care 
deschide cămara inimilor şi varsă bucuria în suflete. Acea 
grabă, acea râvnă de a fi cu toţii de faţă la această clipă 
piişcătoare şi măreaţă în aceiaş timp, dovedeşte că fla¬ 
căra simţirilor creştineşti trăieşte încă în sufletele noas¬ 
tre şi că ea nu aşteaptă decât sărbători măreţe spre a se 
aprinde mai tare. 

Când glasul Evangheliei sfinte a adus vestea învierii, 
atunci de odată răsună în văzduh cântarea îngerească 
Hristos a înviat. Ea e izbucnirea bucuriei, e glasul întregii 
creştinătăţi care ia parte la dânsa. Atunci creştinii se şi 
dau la semne de bucurie făcând să huiască împrejurimile 
de pocniturile pistoalelor şi puştilor, iar iubitoarea de 
Hristos oaste ne arată că şi ea e închinătoare a lui Hristos, 
.amestecându-se în bucuria obştească şi slobozind tunurile, 
ce fac să fiarbă şi să clocotească văzduhurile. Aceasta e 
ziua pe care a făcut-o Domnul să ne bucurăm şi să ne ve¬ 
selim într’msa, iar noi toţi arătăm că bucuria ne-aj cu¬ 
prins şi ne stăpâneşte. 

Creştinii vechi, Fraţilor, erau prigoniţi şi nu puteau să 
săvârşească sărbătorile lor cu strălucirea de azi. Dar la 
această zi măreaţă ei erau nelipsiţi. Aveau locuri de adu¬ 
nare pe sub pământ şi de acolo izbucnea în cântări înge¬ 
reşti simţirea puternică a inimilor lor care se înălţa ca 
tămâia înaintea lui Dumnezeu. Ziua învierii era ziua bu- 

curiei, şi nicio prigonire nu era în stare a opri pe creştini 
de a se arunca cu toată inima şi cu toată căldura sufle¬ 
tului în bucuria obştească.' 

Ziua învierii, să ne veselim popoare, cântă Biserica, 
chemând la veselia învierii şi pe popoarele care zac întru 
întunerec şi n’au ajuns la cunoştinţa adevărului creştin. 

De la coliba săracului până la palatul bogatului, de la 
copil până la bătrân, bucuria învierii se face simţită. Ea 
e scânteia care pătrunde în toate inimile şi le încălzeşte cu 
foc ceresc. 

întunerec se face la început în biserică şi tăcere multă. 
Atunci de odată glasul preotului, ca al unui vestitor ce¬ 
resc, se aude chemând pe creştini să ia lumină. Aceasta e 
lumina care luminează gândurile şi inimile noastre, e lu¬ 
mina în care trebuie să ne îmbrăcăm, pentru ca, curaţi în 
cugete ca lumina, fără de patimi, să putem lua parte la 
întreaga slujbă a învierii. 

Frumoasă e sărbătoarea Paştelui pentru acel ce cu 
toată inima ia parte la dânsa! ,,Sărbătoarea Paştelui, zice 
„sfântul Grîgore, e măreţia măreţiilor, pentrucă ne ia de 
„pe pământ, spre a ne înălţa în veşnicie şi pentru a ne face 
„ca de pe acum să-i gustăm desfătările prin mijlocul cre¬ 
dinţei, nădejdii şi dragostei* 4 x ). „Biserica, cu glasul plin 
„de înţeles al slujbei sale, ne zice în această sărbătoare: 
„Voi veţi învia; cuvântul cel mai mângâietor, cel mai în 
„stare a înveseli şi a lua de la noi orice simţire tristă. Iată 
„pentru ce, intrând în casa sfântă a Domnului, toate sem- 
„nele durerii trecute se văd îndepărtate, altarele sunt îm¬ 
podobite cu măreţie straşnică, podoabele cu colori ve- 
„vesele şi cu cusături preţioase acopăr pe cei ce slujesc, 
„toate feţele zâmbesc de bucurie, toate clopotele sunt în 
„mişcare, totul, în sfârşit, vesteşte bucuria" 1 2 ). 


1) Homilia 12 la Evanghelie. 

2) Le sacre funzioni della settimana. santa, pag. 62, 63. 

Pastele fiind culmea sărbătorilor, fiind amintirea bi¬ 
ruinţei creştineşti, a biruinţei Mântuitorului asupra morţii, 
trebuie sărbătorit cu pregătire, ca să fim vrednici de o 
asa mare zi. Timpurile rare sunt aşteptate cu nerăbdare, 
iar Pastele fiind rar, trebuie ca noi din vreme să pregătim 
sufletele noastre, pentruca nu cu nemulţămire sau cu cu¬ 
gete înveninate să-l sărbătorim. Pregătirea se şi face în 
toate părţile, dar se face mai mult pentru buna stare şi 
mulţămirea trupului. 

Pastele fiind o sărbătoare plină de veselie, trebuie să 
facem ca această veselie să fie simţită de cât mai mulţi. 
Toate făpturile lui Dumnezeu să cunoască că aceasta e 
ziua învierii Domnului. Pentru aceasta datori suntem unul 
către altul ca, în pregătirile pentru ziua învierii, să nu 
uităm pe acei ce sunt lipsiţi, să-i înlesnim, ca şi ei îm¬ 
preună cu noi să simtă bucuria ce în valuri se revarsă în 
toate inimile. In aceste zile, am auzit glasul Mântuitoru¬ 
lui: Poruncă nouă dau vouă ca să vă iubiţi unul pe altul, 
precum şi eu v’am iubit pre voi. In aceasta vor cunoaşte 
toţi că sînteţi fii ai mei, de veţi avea dragoste între 
voi 2 ). Această poruncă a Mântuitorului ne îndeamnă ca 
în bucuriile noastre, precum în aceasta a învierii, să ne 
gândim şi la alţii, ca şi ei să se bucure împreună cu noi. 

Fraţilor, adunarea noastră creştinească în această casă 
a Domnului, ca o ceată de călători veseli pe o corabie îm¬ 
pinsă de un vânt priincios, în mijlocul cântării dulci de 
Hristos a înviat din morţi, se simte, par’că, dusă spre înăl¬ 
ţimile cereşti. In curând ne vom împrăştia revărsând bu¬ 
curia noastră în toate laturile. Oriunde vom fi însă, să nu 
uităm că nu e bucurie mai mare decât acpea care ne apro¬ 
pie gândurile de Dumnezeu. Să nu uităm că suntem călă¬ 
tori pe această lume şi că numai corabia Bisericii înte¬ 
meiate de Domnul nostru Iisus Hristos ne apropie de 
Dânsul. 


1) Ioan 13, 34-35. 

Pentru aceasta să ne despărţim unii de alţii cu dorinţa 
curată şi ferbinte de a ne împărtăşi totdeauna din bucu¬ 
ria Bisericii care ne apropie de Dumnezeu. Ca albinele, 
încărcaţi de învăţături frumoase, să pornim spre casele 
noastre, urându-ne unii altora ca anii viitori să ne găsea¬ 
scă în aceleaşi porniri fericite, în aceleaşi simţiri calde, cu 
aceiaş bucurie la învierea Domnului, cu acelaş cuvânt ve¬ 
sel de Hrisfcos a înviat pe buzele noastre, fiindcă aceasta 
este ziua pe care a făcut-o Domnul să ne bucurăm şi să ne 
veselim într’însa. Amin. 



Predică de rostit la orice vreme 

Nu e destul a zice: De asta vin nenorociri, fiindcă lumea 
s’a îndepărtat de Dumnezeu; ci trebuie a ne şi 
îndrepta. 


Fraţilor, 


Când se face seară, ziceţi: 
senm va fi, că se roşeşte cerul. 
Şi dimineaţa ziceţi: astăzi va 
fi furtună, că se roşeşte cerul 
'posomorit. Făţarnicilor, faţa 
cerului ştiţi s J o judecaţi, iar 
semnele timpului nu puteţi! 

Matei 16, 2—3. 


Cuvintele acestea sunt spuse de Mântuitorul Hristos, 
ca mustrare către povăţuitorii neamului jidovesc. Ei, ca 
şi mulţi din vremea noastră, se pricepeau să judece lu¬ 
crurile mărunţele, dar nu se pricepeau la cele mari şi mai 
de preţ. Şi, tot ca şi mulţi din zilele noastre, se pricepeau 
să întoarcă şi să învârtească treburile altora ori să judece 
fel-de-fel de întâmplări, dar nu se pricepeau să-şi vadă cu 
ochii limpezi trebuinţele sufletului lor. Şi vedeţi ce lămu¬ 
rit şi uşor de priceput le spune Mântuitorul: voi semnele 
cerului ştiţi să le judecaţi; ştiţi când o să fie vreme bună 
şi ştiţi când o să fie furtună; dar semnele timpurilor de 
ce nu le ştiţi? 

Care erau acuma acele semne? Iată care: Domnul Hris¬ 
tos se scoborâse ca Dumnezeu între oameni spre a-i în- 

văţa cele ale împărăţiei lui Dumnezeu, iar acei povăţuitori 
rătăciţi ai neamului jidovesc nu-1 mărturiseau, ci îl bârfeau 
în faţa mulţimii zicând: d’apoi acesta e feciorul cutărui 
lemnar, ori: are pe diavolul într’însul, dacă face minuni. 
Şi de aceasta acuma le spune Mântuitorul: voi ştiţi să ju¬ 
decaţi faţa cerului, adică lucrurile care nu vă ţin nici cald 
nici rece, iar lucrurile dumnezeieşti pe care eu le-am făcut 
între voi, nu ştiţi să le judecaţi. 

Dacă Mântuitorul ar fi astăzi printre noi, mi se pare 
c’ar putea să ne mustre ca şi pe povăţutiroii de odinioară 
ai neamului evreieşc. Căci dacă de mult perit-au acei po¬ 
văţuitori, n’a pierit însă sămânţa lor. Şi astăzi ar putea fi 
găsiţi cu duiumul printre noi, creştinii. Şi noi suntem foar¬ 
te pricepuţi să judecăm faţa cerului şi alte întâmplări, dar 
nu ne putem vedea de păcatele noastre. Şi pentru a dove¬ 
di, Fraţilor, că aşa este, ia să stăm puţin de vorbă. 

Când ne întâlnim doi sau trei la o răspântie de drum 
şi începem a ne tângui, ori când începem a ne spune ne¬ 
voile dinaintea unui pahar cu vin, ori când cutare nevastă 
îşi ia furca în mână şi se duce la cumătră să toarcă îm¬ 
preună şi să se mai răcorească, deseori veţi auzi tânguiri 
cam de acestea: s’a stricat lumea, frate, ori soră, s’a în¬ 
străinat de Dumnezeu, nu mai este ca înainte. Dar mai cu 
seamă diîpă nenorociri încep a se auzi astfel de jălanii. 
Dacă e seceta mare şi se strică bucatele, dacă sunt ploi 
multe şi putrezeşte sâmănătura, dacă vine molimă şi se¬ 
ceră lumea, îşi aduc oamenii aminte de Dumnezeu şi numai 
ce-i auzi: asta e pedeapsa cerului, fiindcă s’a stricat lu¬ 
mea! nu mai este credinţă între oameni, viclenia s’a furi¬ 
şat pretutindenea, toţi caută să se înşele unul pe altul, 
până şi copilul s’a stricat şi are una în gură şi alta în inimă. 

Toate bune, Fraţilor, şi e lucru îmbucurător că oamenii 
îşi aduc aminte de Dumnezeu măcar la nenorocire. Dar 
câtă vreme facem numai atâta, suntem ca şi Evreii cari 
judecau faţa cerului. In adevăr, ce urmează de aicea? 

Atâta numai că, dacă nenorocirea vine, noi ne chitim că 
trebuie să fie o legătură între mânia Cerului şi ticăloşia 
oamenilor. Dar cu atâta n’am făcut nimica; e ca şi cum 
m’aş uita seara la cer şi aş zice: mâne o să fie vreme bună. 
Vorba este: ce fac eu pentru ca Cerul să se împace? Şi 
cum ne-am chitit că mânia Cerului vine de la stricăciunea 
oamenilor, ar trebui să întoarcem întrebarea aşa: Ce fa¬ 
cem noi pentru a alunga stricăciunea dintre oameni? Răs¬ 
punsul la această întrebare îl găsim în purtarea oamenilor, 
şi el ne va face destulă ruşine. Oamenii sunt aşa cum îi 
ştim totdeauna: umblă cu leacuri tocmai târziu, când 
trupul e de mult bolnav, şi nu s’au îngrijit din vreme să-l 
ţie sănătos, iar acum, când şi-au adus aminte de leac, 
umblă numai cu lecuirea de o clipă şi nu caută să însănă- 
toşeze pe bolnav de-a binele. 

Deci ce fac oamenii la noi când se uită în pământ şi 
văd că semănătura a putrezit, ori când judecă faţa Ce¬ 
rului şi văd că nu e nădejde de ploaie? Iacă ce fac: cu 
inima amărâtă aleargă de scot Sfinţii din mănăstiri şi fac 
slujbe şi se tânguesc şi se roagft. 

Pentru o clipă lucrul s’a dres; molima încetează ori Ce¬ 
rul îşi deschide încuietorile sale ori îşi zăvoreşte izvoarele 
care au înecat pământul. 

Dar vremea trece, lumea şi-a adus aminte de Dumnezeu 
o clipă, iar după ce toate s’au îndreptat, a luat-o iar la pi¬ 
cior cu obiceiurile ei rele. Minciuna şi viclenia şi înşelă¬ 
ciunea şi furtul şi clevetirea stau la locul lor, nesupărate 
ca şi mai nainte. 

Apoi aici e aici, Fraţilor, că judecăm faţa cerului, iar 
semnele timpurilor nu le putem judeca. Dacă tu ai văzut 
mânia Cerului şi ţi-ai dat cu părerea că asta e pedeapsă 
pentru stricăciunea oamenilor, de ce n’ai luat aminte la 
semnele timpului, şi numai o clipă ţi-ai adus aminte de 
Dumnezeu? Au oare Dumnezeu te-a izbit numai ca să te 
întorci la El pe patru zile, iar apoi să rămâi tot cel vechiu? 


36 

Nu gândeşti, îndărătnicule, că altădată te va pedepsi mai 
rău şi nu vei mai avea cuvânt de îndreptare? Doar noi 
ştim povestea unui slăbănog care zăcea de 38 de ani şi pe 
care l-a tămăduit Mântuitorul; iar după aceea l-a întâl¬ 
nit Domnul în Casa de rugăciune şi i-a zis: iată, te-ai vin- 
jdecat, vezi să nu mai greşeşti, ca să nu ţi se întâmple 
ceva mai rău. 

Apoi aceste cuvinte, Fraţilor, se îndreaptă către fiecare 
creştin, şi vai de acei cari nu iau în seamă înştiinţările 
Domnului. 

Noi dacă judecăm faţa Cerului ori împrejurările pă¬ 
mântului şi zicem că s’a mâniat Dumnezeu, ne-am oprit 
numai la jumătatea drumului. Omul înţelept şi care ia 
aminte la înştiinţarea Domnului, trebuie să facă şi cea¬ 
laltă jumătate de drum şi să-şi zică: oare dacă Dumne¬ 
zeu s’a mâniat, nu sunt cumva şi eu vinovat de această 
mânie? Dacă lumea s’a făcut şi rea şi mincinoasă şi vi¬ 
cleană, nu cumva cu faptele mele am crescut şi eu gră¬ 
mada de păcate? 

Şi astfel omul, dacă ştie să judece faţa cerului, trebue 
să ştie să-şi judece înăuntrul său şi să vadă de nu cumva 
n’a lucrat şi el cu faptele sale ca să mânie pe Dumnezeu. 
Şi dacă noi, ca şi Jidovii către care vorbea Mântuitorul, 
suntem pricepuţi să judecăm vremea şi alte soiuri de în¬ 
tâmplări, de ce nu # ne pricepem să ne vedem de păcatele 
noastre, căci mai de folos ne-ar fi asta? 

Când văzduhul se întunecă şi pustieşte strânsura omu¬ 
lui şi-şi dă el cu părerea că asta e mânia lui Dumnezeu, 
care este acela care să cadă în genunchi şi să zică: Gre- 
şit-am, Doamne, înaintea feţei măririi Tale!... Tu ai pus 
nuntă binecuvântată în Casa Ta cea sfântă pentru traiul 
omului pe pământ, iar eu am trăit, ca dobitocul, în unire 
nelegiuită şi biăstămată de orânduielile Sfinţilor Tăi! Tu 
!m’ai cercetat cu mânia Ta şi rfi’ai pedepsit, dar căinţa mi-a 
umplut inima şi gata sunt a mă întoarce către căile Tale! 

— Unde este, iarăşi, acela care să zică: Pe fratele meu 
l-am înşelat şi dreptul lui i-am răpit, lucrul lui i-am vă¬ 
tămat şi nu mi-a fost milă de dânsul, cu grăitorii de rău 
m’am zăbovit şi adevărul nu l-a păzit gura mea, cu min¬ 
ciuna am înegrit pe fratele meu şi la judecată am jurat 
strâmb împotriva lui, cu băutura netrebnică am ostenit 
gâtlejul meu, şi nu cu murmurul rugăciunilor Tale — mi- 
lostiveşte-te Doamne şi mă milueşte, căci către Tine îmi 
întorc sufletul meu! 

Este cineva, Fraţilor, care să facă aşa, să se întoarcă 
cu căinţă la Dumnezeu când vede mâna Lui arătând omu¬ 
lui cu mustrare că a uitat căile dreptăţii? Iar dacă nu e 
nimenea, păcat că mai ştim să judecăm faţa cerului, că 
lumea s’a stricat, iar pe noi nu ne putem îndrepta! Sun¬ 
tem curat ca povăţuitorii orbi ai Evreilor cari ştiu să ju¬ 
dece schimbările vremii, iar cele ale împărăţiei lui Dum¬ 
nezeu le scăpau din zarea ochilor. 

Drept aceea, Fraţilor, când vedem că lucrurile s*au stri¬ 
cat şi că merg rău, să nu umblăm cu vorbe de clacă, din 
care nu iese nimic, ci s’o pornim pe îndreptare, şi îndrep¬ 
tarea cea mai bună e acea care porneşte de la noi înşine. 
Să ne uităm în casa noastră, la viaţa noastră, la purtările 
noastre, să ne uităm la copiii noştri, la purtările lor, să-i 
creştem în frica Domnului, să le îndrumăm sufletul pe o 
cale bună, ca să trăiască cu cinste în viaţă şi să ne fie spre 
bucurie şi podoabă. 

Dacă, ferească Dumnezeu, am auzi cumva că s’a aprins 
satul ori mahalaua noastră, unde am alerga întâi? Se 
înţelege că la casa noastră. Ei bine, şi stricarea lumii de 
care ne tânguim e tot o aprindere, numai că sufletească. 
De aceea, dacă alergăm să scăpăm ce e de scăpat de stri¬ 
căciune, trebuie să începem de la noi înşine şi de la casa 
noastră. 

Cu chipul acesta nu ne vom tângui numai de rele şi 
vom lăsa lucrurile să meargă ca şi înainte,, mâniind pe 

Dumnezeu, ci vom face ceva mai bun: Ne vom porni spre 
îndreptare; nu vom face numai ca cei mustraţi de Mân¬ 
tuitorul, pricepuţi să judece faţa cerului, iar încolo nimic, 
ci vom lucra ca creştini care ştiu cărui Dumnezeu se în¬ 
chină. 

Cu nădejdea că aşa va fi, să încheem pe astăzi vorbirea 
noastră şi să ne făgăduim Domnului că vom da ascultare 
cuvintelor Sale, închizându-le, ca pe o comoară scumpă, 
în adâncul inimilor noastre. Amin. 



Cuvântare ia ziua I de Crăciun din anul 
1913, la închisoarea militară din Bucureşti 
(Dealul Spirei) 

Cei ce locuiţi în laturea şi în 
umbra morţii lumină va stră¬ 
luci peste voi . 

Isaia 9, 1. 

Fraţilor, 

In ziua aceasta e mare bucurie până în ţinuturi foarte 
depărtate. De la ţările unde soarele dogoreşte, de nu se 
simte iarna, şi până la alte ţări, unde iarna nu se mai is¬ 
prăveşte; de la pustiurile arzătoare şi până la mările în¬ 
gheţate, creştinătatea se bucură că s’a născut Domnul 
Hristos. Se bucură, fiindcă sărbătorim venirea în mijlocul 
oamenilor a Mântuitorului lumii, care ne-a adus învăţături 
cu multă putere de a îndrepta păcatele şi a înălţa sufle¬ 
tele spre bine. Ne-a adus daruri bogate, cu care să ne sfin¬ 
ţim şi să depărtăm de la noi toată zgura răutăţilor şi toată 
patima care ne otrăveşte. 

Intr’o zi ca aceasta, omul îşi lasă lucrul lui de o parte, 
stă liniştit şi se bucură. Are un răgaz mai deplin de a se 
îndrepta cu mintea spre Domnul Hristos şi a cugeta la 
lucruri care cinstesc şi înalţă fiinţa noastră de oameni. 

Aşa ne-am bucurat şi noi cu toţii, cei ce am venit la 
voi. Am fost de dimineaţă la biserică, am ascultat Sf. Li¬ 
turghie, am ascultat. Sf. Evanghelie, în care se povesteşte 
Naşterea Domnului, şi apoi ne-am dus la casele noastre, 

de ne-am ospătat în veselie, cu toţi ai noştri, cum se cu¬ 
vine la o asemenea zi. 

• Dar în mijlocul bucuriei noastre, s’a arătat o pată nea¬ 
gră care ne-a turburat. Ne-am adus aminte că lângă noi 
se află fiinţe omeneşti care sufăr, ostaşi închişi şi despăr¬ 
ţiţi de bucuria celor ce serbează Naşterea Domnului. Şi 
când nu suntem cu toţii părtaşi la o bucurie, atunci bucu¬ 
ria aceia nu e deplină. 

Pe lângă aceasta, ne-am mai adus aminţe că noi avem 
poruncă dată de Domnul Hristos să cercetăm pe cei bol¬ 
navi şi pe cei ce zac în închisori. 

Atunci, Fraţilor, am părăsit bucuria şi mesele noastre 
şi am venit în mijlocul vostru să vă cercetăm, să vă ves¬ 
tim -că s’a născut Domnul şi să ne bucurăm cu toţii, 
înaintea Domnului toţi suntem fraţi, şi cei slobozi şi cei 
închişi, şi cei cu slujbe mari şi cei cu slujbe mărunte, şi 
deci trebuie să ne aducem aminte că ai Domnului, suntem, 
fiii lui pentru cari El a venit, ca să ne îndrepte pe toţi. 

Noi suferim din pricina păcatelor noastre, fie prin lene, 
fie prin minciună, fie prin gânduri rele împotriva fraţilor 
noştri, fie prin obiceiuri, urâte, fie prin viaţă stricată şi, 
în sfârşit, prin multe alte răutăţi. 

Fraţilor, şi această casă tristă în care locuiţi voi este 
casa păcatului. Intr’însa vin spre a locui cei ce n’au fost 
destul de tari spre a birui pornirea spre rău, care se află 
în orice om. 

In ziua aceasta, când sărbătorim cu bucurie Naşterea 
Domnului Hristos, aduceţi-vă aminte că El a venit pentru 
a aduce pe om spre îndreptare, a-i da putere să biruie bol¬ 
dul spre păcătuire şi a-1 face fiinţă vrednică să îndepli¬ 
nească binele. In suferinţele voastre, gândiţi-vă la EI şi 
cereţi-I tăria de a vă face să treceţi cu vitejie acest timp 
de pedeapsă, pentru ca, fiind curăţiţi ca aurul în chinul 
focului, să vă întoarceţi între ai voştri oameni de ispravă 

şi să luaţi din nou firul bunei vieţuiri, pe care într’o clipă 
de uitare l-aţi părăsit. v 

Luptaţi cu pornirile rele, care nu dau omului răgaz o 
clipă, căci ajunge o clipă de moliciune, pentru ca să strice 
toată socoteala vieţii unui om. 

Sunt mulţi care nu pot trece cu răbdare greutatea unei 
clipe de suferinţă. Li se pare că durere ca a lor n’a mai 
fost, şi atunci, când supărarea şi scârba slăbesc puterile 
omului, atunci vine gândul cel rău, ispita îmbolditoare 
care porneşte pe om să-şi lase datoriile lui şi să plece în 
lume. 

Aşa se face că în clipa aceasta de slăbiciune, omul îşi 
uită de datoriile lui către oştire şi către ţară, pleacă înainte 
de a isprăvi vremea slujbei lui şi se nenoroceşte. 

Fraţilor, în faţa Domnului Hristos, care a venit în lume 
pentru a scoate pe om din ghiarele păcatului şi a-1 întări 
Ia luptă, socotiţi paşii voştri şi vedeţi că a fost o clipă de 
slăbiciune când aţi păcătuit, şi prin păcat aţi venit aici. 

Dar, după cum tot Domnul spune, El n’a venit pentru cei 
drepţi, că n’au sănătoşii nevoie de medic, ci cei bolnavi. 
Deci căiţi-vă de ce aţi făcut, căci căinţa e calea prin care 
omul îşi îndreaptă viaţa sa. 

Fericită clipa când omul, gândind la ale sale trecute, 
se căieşte de fapta rea. E fericită clipa, fiindcă de căinţă 
e legat gândul de a nu mai face răul de care te căieşti, ci 
a-ţi aşterne altă cale pe viitor. 

Deci intraţi în calea căinţii şi veţi avea zile fericite îna¬ 
intea voastră. Gândiţi că viaţa nu se trăieşte de două ori, 
şi e păcat s’o risipiţi. Pentru fiecare din noi stau înainte 
multe lucruri bune de făcut; spre acelea să îndreptăm 
ochii noştri. 

Să stăm alăturea de semenii noştri, muncind şi isprăvind 
cu bine datoriile noastre, oricât de mari sau oricât de mici. 

Cea întâi datorie a voastră e acum către oştire, şi oşti¬ 
rea nu e pentru ea, e pentru Ţară. De aceia siliţi-vă ca, 

isprăvind cu răbdare şi umilinţă acest timp de încercare, 
pe care vi l-a adus slăbiciunea voastră faţă de ademenirea 
păcatului, să treceţi cu inimă dragă la datoriile voastre 
ostăşeşti. Şi după aceia să treceţi cu fruntea senină la ai 
voştri acasă şi înaintea lumii, după ce veţi fi îndeplinit 
fără şovăire şi datoriile către oştire. 

Eu, cel ce vă vorbesc, am făcut slujbă de ostaş şi am 
avut alăturea de mine alţi ostaşi care lăsaseră viaţa de 
cazarmă şi plecaseră în lume. Şt s’a înşirat şi pentru ei 
viaţa de suferinţă pe care o duceţi şi voi acum. Dar au 
răbdat cu bărbăţie greul venit asupra lor, — uneori şi 
greutăţile acestea oţelesc pe om — şi s’au întors la ca¬ 
zarmă pentru a isprăvi ceia ce părăsiseră odată. 

Luaţi hotărârea temeinică de a vă lupta cu voi înşivă, 
de a stăpâni pornirile, prin care păcătuieşti, dacă nu le 
stăpâneşti o clipă, — şi veţi ajunge îndată la liman. Prin 
îndreptarea gândurilor şi prin căinţă cu toată inima, se 
poate drege toată stricăciunea făcută în finţa voastră şi 
să ajungeţi oameni cu rânduială în mijlocul lumii, îndrep¬ 
tând pe cei mai slabi, mângâind pe cei ce au greşit şi dân- 
du-le nădejde de viitor. Omul cu nădejde e totdeauna om 
cu aripi. Chiar de cade pe pământ, se poate înălţa din nou. 

Domnul Hristos spune: Mişcaţi-vă şi ridicaţi capetele 
voastre, pentrucă aproape este slobozirea voastră (Luca 
XXI, 28). Deci mişcaţi-vă cu căinţă şi înălţaţi-vă cu nă¬ 
dejde, căci mântuirea voastră e aproape. Cel tare la su¬ 
flet, ce-1 ce-şi leagă fiinţa sa şi gândurile sale de Dumne¬ 
zeu, trece mult mai uşor zilele grele şi ajunge la liman. 
Prin aceasta vă veţi apropia de sfârşitul supărărilor 
voastre. 

Domnul dezleagă pe cei ferecaţi în obezi... Domnul ri¬ 
dică pe cei surpaţi, cetim în cartea dumnezeiească a Psal¬ 
tirii (Psalm 145.8). 

Şi pe voi vă va dezlega Domnul şi veţi intra ca oameni 
de ispravă în mijlocul a lor voştri şi veţi avea zile fericite,. 

dacă puneţi în sufletele voastre hotărârea tare de a trece 
cu bărbăţie şi nădejde vremea întristării. întăriţi puterile 
voastre cu gândul la Domnul Hristds şi veţi prinde aripi 
cu care să zburaţi, —din starea păcatului şi a suferinţei, 
pe care păcatul o aduce, în starea traiului cum-se-cade, pe 
care se cuvine să-l trăiască tot omul de treabă. 

Aşa să învăţăm, Fraţilor, toţi cei greşiţi şi toţi cei ce 
pot greşi, în această zi a Naşterii Domnului. Să ne gândim 
că el a venit pentru noi, şi deci cu el să trăim, spre a nu 
greşi, şi la el să alergăm, pentru a birui greşala în care 
am căzut. Şi atunci ne vom simţi mângâiaţi, fiindcă vom 
auzi cuvintele Domnului din Evanghelie: Ridicaţi capetele 
voastre, căci aproape este slobozirea voastră. Amin. 



Cuvântare ostăşească de folosit către 
regimentele care merg la război 1 )' 


Viteji ostaşi,* 


Viaţa noastră trebifie s J o 
dăm pentru fraţii noştri. 

I Ioan 3, 16. 


Creştinii de altâdată nu se mulţămeau numai a trăi creş¬ 
tineşte. ci, în focul lor pentru Hristos, se duceau să se 
arate în faţa celor ce prigoneau legea creştinească, spre a 
fi şi ei prigoniţi. Dorinţa lor era să arate că, prin credinţa 
pe care o au, nu se tem de nimic, aşa precum şi Sf. Petru 
spunea către Mântuitorul: Doamne, cu tine gata sunt a 
merge şi în temniţa şi la moarte (Luca 22, 33). Adăpostiţi 
în cetăţuia credinţei lor, ei voiau să arate că arma lor e cea 
mai puternică şi că, odată stăpâni pe dânsa, vor birui orice 
împotrivire. 

Aşa sunt, Vitejilor, simţirile cele adânci care frământă 
sufletul unui om. Ele nu se mărginesc numai a-1 stăpâni 
şi a-1 face om de treabă, ci se luptă să năvălească în afa¬ 
ră, ca un râu de foc, şi să aprindă şi pe alţii. 

Această stare, de patimă a sufletului pentru lucrurile 


1) Scrisă cu prilejul pregătirii de război din Iunie 1913 şi a tre¬ 
cerii noastre în Bulgaria. 

scumpe 1-ui, trebuie să ne-o amintim acuma, în clipele ho¬ 
tărâtoare prin care trece ţara noastră. 

II. 

Fraţilor şi Vitejilor, 

Sunteţi chemaţi acuma să vă arătaţi bărbaţi. Şi trebuie 
să fiţi fericiţi că spre voi sună trâmbiţa însufleţirii şi tre¬ 
zirii, fiindcă în viaţă nu se găsesc de două ori clipele de 
măreţie şi clătinare a inimilor care se găsesc acum. Căci 
zice Mântuitorul Hristos: Mulţi prooroci şi drepţi au do¬ 
rit să vadă lucrurile pe care voi le vedeţi şi nu le-au văzut, 
şi să audă lucrurile pe care voi le auziţi şi nu le-au auzit 
(Matei 13, 17). Aşa şi noi putem zice celor din vremea 
noastră, că mulţi buni Români vor fi dorit să vadă cum 
ţara îi cheamă să-şi puie pieptul pentru dânsa, şi au îmbă¬ 
trânit fără să aibă chipul de a auzi strigarea ţării către ei. 

Numai omului de ispravă, Fraţilor, i se încredinţează 
sarcini mai grele, şi când România strigă spre voi în clipa 
de acum, înseamnă că ea îşi pune nădejdea în voi şi vă pri¬ 
veşte ca pe temeiul şi tăria ei. 

De aceia trebuie să vă simţiţi fericiţi că vouă vă vine 
cinstea de a apăra strălucirea României şi a vă împodobi 
cu haina vitejiei ei. 


III. 

Strigătul ţării dă putinţa celor buni de a-şi arăta vred¬ 
nicia lor de oameni în slujba fraţilor şi surorilor lor de 
acelaşi sânge, căci mulţi au mărgăritare scumpe în sufle¬ 
tul lor, şi nu au cum le arăta; mulţi suspină după un pri¬ 
lej, când să poată da la iveală faptele mari pe care simt 
în stare să le facă. Pentru ceice şi-au petrecut viaţa până 
acum în neştire şi cu gândul numai la treburile lor, stri- 

gatul ţării e clopotul care-i trezeşte şi le aduce aminte că 
în lumea aceasta ei nu sunt numai pentru ei şi că omul e 
mare numai când e în slujba sufletului şi a fraţilor săi. 
Ţara strigă şi cheamă pe toţi şi dă tuturor prilejul de a 
săvârşi fapte mari şi a răscumpăra ani întregi de viaţă 
petrecută în nepăsare, prin câteva clipe de avânt, de vite¬ 
jie şi de mărire. 

Deci tuturor li se dă putinţa de a se sui pe scările mă¬ 
ririi.:. 

Pentru aceia fiţi, Vitejilor, la înălţimea acestei vremi de 
foc şi de mărire şi, posomorând frunţile voastre, ca ale u- 
nor oameni care se pătrund de gânduri adânci, zămisliţi 
în pieptul vostru avântul şi patima care fac pe om în sta¬ 
re de a săvârşi fapte mari. 


IV. 

Ştiţi, Fraţilor, că pe lume mulţi trăiesc, fără ca, la drep¬ 
tul vorbind, să trăiască. Mulţi îşi duc viaţa în fapte urâte 
ori îşi trec zilele lor de azi pe mâne, fără a face ceva de 
seamă, încât vieţi întregi se încheie fără a fi făcut nimic. 
Fără îndoială că în vorba de toate zilele pe aceasta o nu¬ 
mim viaţă, dar, la dreptul vorbind, ea este mai mult 
moarte. 

In schimb, sunt alţii care, prin faptele de oameni vred¬ 
nici, săvârşite în vreme scurtă, au rămas în amintirea tu¬ 
turor şi trăiesc viaţa cea care nu moare. Aşa e şi cuvân¬ 
tul Mântuitorului, Fraţilor, când spune: Celce aude cu¬ 
vântul meu şi crede în celce m’a trimes pe mine are viaţă 
veşnică şi la judecată nu vine, ci A TRECUT DIN MOAR¬ 
TE LA VIAŢĂ (Ioan 5, 24). 

Deci Mântuitorul nostru, care prin moartea sa pe cruce 
a trecut pe veşnicie în amintirea oamenilor, ne învaţă că 
se poate trece din moarte la viaţă; că sunt oameni care 
trăind sunt morţi, şi sunt alţii care au murit şi trăiesc. 

Şi cine este celce trece din moarte la viaţă? 

Celce se deosebeşte prin faptele sale de cinste, de ome¬ 
nie, de luptă pentru binele fraţilor săi şi pentru bunul nu¬ 
me şi ocrotirea neamului şi a ţării lui. 

Omul ajunge mare prin faptele lui, si acestea feunt fap¬ 
te de acelea prin care cineva se suie la nemurire şi tră¬ 
ieşte în viaţa veşnică. 

Celce ascultă cuvântul meu... a trecut din moarte la 
viaţă, zice Mântuitorul, şi între cuvintele lui, Fraţilor, este 
şi acela că nimenea nu are dragoste mai mare decât a-şi 
da cineva viaţa pentru prietenii săi (Ioan 15, 13). Deci 
din dragoste către cei cu care am trăit împreună şi cu 
care suntem mai strâns legaţi, ni se cere să ne dăm şi 
viaţa. Şi în aceasta se arată cea mai mare. iubire a omului 
către fraţii săi. 

Şi tot aşa spune şi Apostolul Mântuitorului, evanghe¬ 
listul Ioan, în cuvintele Viaţa noastră s’o dăm pentru fra¬ 
ţii noştri. 

In iubire omul îşi arată cea mai mare înălţime a sufle¬ 
tului său, şi de aceia, murind din iubire către ai tăi, către 
ţara care te cheamă, te afli la cea mai mare înălţime a 
măreţiei omeneşti. 

De aceia fiţi, Fraţilor şi Vitejilor, la înălţimea faptelor 
către care România vă cheamă, fapte prin care numele 
ei trebuie să iasă strălucit, iar voi cu sufletul înalt şi fe¬ 
riciţi de a fi fost părtaşi la îndeplinirea unor aşa de mari 
isprăvi. Fiţi din aceia care, cu văpaia simţirii în inimi, 
mişcaţi până în adâncurile fiinţei voastre de sarcina vred¬ 
niciei care vi s’a dat, puneţi pieptul vostru, pentru a păstra 
sfânt numele României şi a ocroti în tot chipul trebuinţele 
şi viaţa ei. Amin. 



Predica la ziua Sfântului Ştefan 

Iată , văd cerul deschis şi pe> 
Fiul omului stând la dreapta 
lui Dumnezeu. 

Fapt. Apost. 7, 55. 

Hristos sprijinul nostru în luptă. 

Sfântul Ştefan, a cărui zi o sărbătorim astăzi, s’a lup¬ 
tat şi a suferit ca un viteaz măreţ pentru Domnul feris- 
tos. In mijlocul suferinţelor lui, a privit în sus, a văzut 
cerul deschis şi pe lisus stând la dreapta Tatălui. Cuvân¬ 
tul «stând» înseamnă că lisus privea cu dragoste spre uce¬ 
nicul care lupta şi suferea, şi-l întărea cu darul său. Ca şi 
pe Sf. Ştefan, dumnezeiescul Mântuitor ne va ajuta şi ne 
va sprijini şi pe noi în luptele vieţii. Asta să ne fie învăţă¬ 
tura cu care să ne frământăm mintea în sărbătoarea noas¬ 
tră de astăzi. 

I. Şi noi avem de trecut prin multe lupte. Nimenea nu 
va putea spune că nu. Toţi am încercat de mai nainte ade¬ 
vărul cuvintelor dreptului Iov, care a răbdat chinuri cu 
puteri mai mult decât omeneşti. Luptă este viaţa omului 
pe pământ (Iov 7, 1). Avem de luptat împotriva Duhului 
rău (Diavolului), care pândeşte sufletele noastre şi caută 
se le tragă spre stricăciune. „El umblă mugind ca un leu 
şi caută pe cine să înghită'* (I Petru 5, 8). Avem de lup¬ 
tat împotriva lumii care vrea să ne scoată din minţi cu 


1) Acest adaos cuprinde predici traduse din alte graiuri. 

cugetările ei necreştineşti, să ne câştige cu cinstirile şi bo¬ 
găţiile ei, să ne moleşească' cu veselia şi plăcerile ei şi să 
ne ducă la păcat cu pildele ei cele păcătoase. Şi cine cu¬ 
noaşte vremea noastră trebuie să mărturisească cu tris- 
teţă că tocmai astăzi puterea lumii e foarte mare şi că, 
fără de număr cad în braţele ei. Câţi tineri şi tinere cad 
jertfă sub farmecul puterii ei şi-şi perd credinţa şi bu¬ 
nele purtări! Mai nainte de toate însă, avem a ne lupta 
împotriva vrăjmaşului din chiar pieptul nostru, împotriva 
poftelor cele rele. Acesta e cel mai mare şi cel mai pri¬ 
mejdios vrăjmaş cu care avem de lucru. Inima omului e 
atât de mică, că uşor o poţi lua într’o mână, şi totuşi nu e 
loc pe pământ în care să se fi dat (atât de multe şi atât 
de lungi lupte ca în această nespus de mică inimă. Când 
vorbim despre trecutul lumii, pomenim despre un război 
de şapte ani, ba chiar şi despre unul de treizeci de ani. 
Cu toate acestea în inima omului sunt lupte care ţin 50 
sau 60 sau 70 de ani. Şi aceste vrăjmăşii şi lupte pot fi 
adeseori atât de grele şi îndărătnice, că. sufletul e zguduit 
până în cele mai de jos adâncuri ale lui. Totuşi, Scumpii 
mei, nu trebuie să ne înfricoşăm, nu trebuie să perdem ini¬ 
ma, pentrucă 

2. Hristos este şi pentru noi ajutor şi sprijinitor în luptă. 

Mai întâi prin pilda sa. Când soldaţii văd în război că 
mai marii lor împart cu ei toate ostenelile şi nu se îngro¬ 
zesc înaintea niciunei primejdii; când văd cum ei stau în 
ploaia de gloanţe şi privesc moartea în faţă, atunci inima 
lor se aprinde puternic prin această pildă, încât iau cu 
plăcere asupra lor toate greutăţile şi merg fără frică şi 
păsare în primejdioasa ferbere a luptei. 

Nu va fi şi cu noi tot aşa când vom privi spre dumne¬ 
zeiescul Mântuitor ? El n’a venit pe pământ pentru a cău¬ 
ta bucurii şi plăceri, ci pentru a duce o viaţă săracă, grea 
şi cu o mulţime de lipsuri. Gândiţi-vă numai la sărăcia lui 
în peştera în care s’a născut, la viaţa lui liniştită, umilită 

şi harnică în Nazaret, la turburările şi prigonirile din 
viaţa de mai târziu în mijlocul lumii, iar mai cu seamă la 
amara, dureroasa, apăsătoarea suferinţă şi moarte pe 
cruce. Apoi oare, când stăm uneori în posomorâta luptă 
a vieţii şi avem de străbătut prin greutăţi şi apăsări, gân¬ 
dul la viaţa de jertfă a lui Iisus nu trebuie să ne dea inimă, 
putere şi stăruinţă? Nu trebuie să ne spunem: Când cel 
mai curat şi cel mai sfânt nu s’a îngrozit în faţa celor mai 
mari chinuri, ci le-a primit de bună voie şi cu bucurie, din, 
iubire către noi, atunci nici eu, cel păcătos, n’am să mă 
tânguiesc în luptele şi în suferinţele mele, căci „Ucenicul 
nu e mai mare decât învăţătorul său“ (Matei 10, 24). 

Dar dumnezeiescul Mântuitor mai este şi sprijinitor al 
nostru şi prin darul său. Sf. Apostol Pavel a avut să rab¬ 
de mari suferinţe vreme îndelungată. El, strălucitorul a- 
postol, cu inima sa înflăcărată, care a fost ridicat cu du¬ 
hul până la al treilea cer, a fost încercat din cale afară 
de greu şi chinuitor. In nenvoia lui sufletească, s’a rugat 
de mai multe ori ferbinte către Domnul, să depărteze dela 
dânsul aceste încercări grele. Şi a primit răspunsul: „Da¬ 
rul meu îţi este destui 6 * (II Cor. 12, 9). Cu darul Domnu¬ 
lui a luptat el apoi plin de încredere împotriva suferinţelor 
şi a dobândit biruinţă peste biruinţă. 

Şi noi căpătăm acest dar, dacă cu adevărat ne silim 
pentru noi înşine. Noi îl căpătăm prin rugăciune umilită 
şi neîncetată: Priveghiaţi şi vă rugaţi ca să nu cădeţi în 
ispită (Marcu 13, 38). 

Da, câtă vreme noi ne rugăm din inimă în vremea ispi¬ 
tei, ea nu ne poate birui. Aceasta e nenorocirea atâtor creş¬ 
tini care sunt încercaţi, că ei nu se roagă şi nu strigă pe 
Dumnezeu în ajutor. Ei sunt asemenea unui soldat care se 
aruncă fără arme în frământarea luptei. Ce e de mirare 
că nu pot ţinea piept în încercări şi că sunt biruiţi? Ce e 
de mirare că pe fiecare zi ajung tot mai neputincioşi de 
a se împotrivi cât de puţin? 

Puterea de a ne lupta o mai căpătăm mai cu seamă prin 
Sfintele Taine, înainte de toate prin Tainele Pocăinţei şi 
ale împărtăşirii, care cu foarte multă dreptate se pot numi 
Tainele vieţii creştineşti 1 ). Ah, dacă m’aţi putea înţelege 
cum se cuvine, câtă binecuvântare putem căpăta noi prin 
ipărturisire şi prin împărtăşirea cu inima plecată spre în¬ 
chinare către Domnul! Dacă noi am primi amândouă aces¬ 
te Taine cu aceiaşi râvnă şi cu acelaşi gând cu care le-au 
primit sfinţii Bisericii noastre, ce câştig ar fi pentru noi! 
Cât de hotărât şi cu ce inimă tare ar lupta tinerii şi tine¬ 
rele (flăcăii şi fetele) noastre împotriva tuturor ispitelor 
şi primejdiilor care îi ameninţă tocmai în anii hotărâtori 
ai vieţii şi în care aşa de mulţi se prăpădesc! Cât de nebi¬ 
ruiţi ar fi ei în ispite, dacă ar veni mai des la mărturisi¬ 
rea păcatelor şi ia Cina Domnului! 

Insfârşit,’ dumnezeiescul Mântuitor mai este ajutorul şi 
sprijinul nostru în luptă prin făgăduinţele sale. Bucuraţi- 
vă şi vă veseliţi, că plata voastră multă este în ceruri 
(Matei 5, 12). Aşa a vorbit el cândva către apostolii şi 
ucenicii săi. pentru a-i face în stare să sufere cu plăcere 
chinurile şi prigonirile de care aveau să se izbească. Aces¬ 
te cuvinte au acelaş preţ şi pentru noi. El ne spune: Fie 
că aveţi de răbdat multe neajunsuri, fie că furtuni de tot 
felul vâjâie înăuntrul şi în jurul vostru, nu vă perdeţi ini¬ 
ma, luptaţi cu încredere şi hotărâre, vremea ispitei şi a 
luptei trece. Şi dacă veţi fi statornici în luptă, o răsplată 
mare şi veşnică va fi partea voastră. Fii credincios până 
la moarte, şi eu îţi voi da cununa vieţii (Apocalips 22, 1-). 
Tot de gândul acesta era umplut şi Sf. Ştefan în suferin¬ 
ţele sale şi a fost întărit atât de mult. De asta a strigat 
el cu bucurie şi plin de nădejde: Văd cerul deschis. 

1) Toate tainele sunt pentru viaţa creştineasca, dar unele ni se 
aplică rar sau numai odată în . viaţă, pe când la Mărturisire şi îm¬ 
părtăşire totdeauna putem alerga. De aceia autorul le numeşte pe 
acestea „Tainele vieţii creştineşti— Nota Traducătorului. 

Deci am văzut cum dumnezeiescul Mântuitor în trei: 
chipuri este ajutorul şi sprijinul nostru în luptele şi greu¬ 
tăţile acestei vieţi. De aceia, urmând Sfântului Ştefan, să 
îndreptăm spre El ochii noştri, să ne înfăţişăm cât mai 
d^s înaintea ochilor pilda vieţii sale fără pată; răbdarea 
şi lupta sa; jertfa vieţii sale şi moartea pe cruce; deseori 
să cerem cu înfocare darul său, în rugăciunea umilită, şi 
să ne aducem aminte de măreaţa plată a cerului pe care el 
ne-o pune înainte. Dacă facem aceasta, vom lucra pentru 
mântuirea noastră, cu toate chinurile fără număr care ne 
izbesc. Vom fi încununaţi ba mucenici, deşi nu ca muce¬ 
nici prin sânge cum a fost Sf. Ştefan, totuşi ca mucenici 
ai luptei şi ai lepădării de sine. Amin. 


Din Kurze Festtagspredigten de Matthvas von Bremseheid. 
Mainz, 1910. 



Predica la ziua Sfinţilor Apostoli 
Petru şi Pavel. 

Domnul a înviat cu adevărat 
şi s’a arătat lui Simon. 

Luca 24, 34. 


Fraţilor, 

După învierea sa cea din morţi, Domnul s’a arătat tu¬ 
turor apostolilor. S r a arătat când ei erau strânşi la un loc 
cu toţii, într’o casă din Ierusalim. S’a arătat şi unuia din 
ei, pe când acesta nu era la un loc cu ceilalţi, după cum ce¬ 
tim în Evanghelia după Luca (24, 34). Acesta, căruia 
s’a arătat mai nainte decât celorlalţi, era Simon Petru. 

Mai este un mare apostol al Domnului, căruia, dease- 
menea Mântuitorul Hristos i s’a arătat lui singur, ca şi lui 
Petru, este marele vestitor al creştinismului, trâmbiţa în¬ 
flăcărată de dragoste către Domnul, Sf. Apostol Pavel. 

Amândoi aveau nevoie grabnică de arătarea şi de cu¬ 
vântul întăritor al lui; fiindcă amândoi greşiseră greu că¬ 
tre el Sf. Petru se lepădase de învăţătorul său, în noap¬ 
tea când acesta a fost prins, iar Sf. Pavel prigonea amar¬ 
nic pe creştini şi tocmai se afla în căutarea lor pe drumul 
către Damasc, când i s’a arătat Domnul. 

Să venim la Apostolul Petru şi să vorbim despre el. 

Fraţilor, 

Dintre toţi ucenicii şi apostolii Domnului, Sf. Petru £ 
trebuit să fie cel mai trist atunci când s’au arătat zorile 
zilei când a înviat Domnul. Toţi aveau nevoie să vadă pe 
Mântuitorul, mai mult decât toţi însă avea nevoie Simon 
Petru. 

1. Căci ce îngrozitor a petrecut el Vinerea Patimilor! 

El n’a fost cu Sf. Ioan şi cu cele trei Marii la piciorul 
Crucii. 

Petru a trebuit să fie singur în nenorocirea lui, fiindcă 
nu numai a părăsit pe învăţătorul său, ca ceilalţi apostoli, 
ci s’a lepădat de el. Şi nu odată, nu de două ori, ci de trei 
ori; şi aceasta după acea aprinsă strigare către Domnul 
Hristos: Şi de ar fi să mor cu Tine, nu mă voi lepăda de 
Tine (Matei 26, 35). Şi e adevărat că toţi ucenicii au zis 
la fel. Dar Domnul numai pe Petru l-a înştiinţat şi numai 
lui i-a prezis hotărât că se va lepăda mişeleşte. 

Pentru noi ar fi greu de înţeles cum Sf. Petru a putut 
să cadă în acest păcat, după ce i s’a spus mai dinainte, dacă 
nu s’ar petrece destul de des acelaş lucru şi cu inimile 
noastre rătăcite şi cu slaba noastră voinţă. 

El s’a lepădat de Domnul său, dar Iisus „s’a întors şi 
a privit către Petru“; şi străpuns de acea privire, „Petru 
a ieşit şi a plâns cu amar“, 

Ce a trebuit să fie în inima Sfântului Petru! In ceasul 
încercării, după toate făgăduinţele lui, după înştiinţarea 
învăţătorului său, el a căzut. Nu i-ar fi fost atât de greu 
să sufere povara, dacă ar fi putut măcar să spuie Domnu¬ 
lui nostru întristarea lui, căinţa lui adâncă. Dar după ce 
s’a lepădat de el, a trebuit să privească în tăcere cum 
Domnul său era târât spre cea mai mişelească moarte, ca 
un făcător-de-rele. 

Sf. Petru avea o fire tare, era în stare de a iubi cu 
aprindere pe cineva. Deci, cu toate că se lepădase de Invă- 

şi unde striga o singură durere; e acolo, însemnând pen¬ 
tru răsplată şi cu mâna gata de ajutor. Şi cine, în haină 
de preot, îl înfăţişează, n’are a se teme de om din lume. 

Dar şi în alte cercuri glasul predicatorului e aşteptat. 
Vină, părinte, în şcolile zădarnice, unde fetele învaţă lu¬ 
cruri care n’au aface cu menirea lor mare şi sfântă pe 
lume. Vină şi vorbeşte: fă ca o nouă conştiinţă să se tre¬ 
zească în sufletele tinere care pot mântui o societate în¬ 
treagă, prin milă şi iubire, prin ideal şi nevinovăţie de 
suflet, — virtuţi care, şi fără. dogmă, fac ce e mai bun 
şi veşnic în credinţa creştină. 

Vină şi vorbeşte .Când a fost mai mult decât astăzi 
vremea apostolatului obligatoriu? 

N. Iorga 


Patruzeci de predici populare. 

Partea cea mai mare a predicilor, câte au apărut până 
acuma în limba română, tratează mai mult despre viaţa 
viitoare şi cu deosebire despre fericirea celor drepţi şi ne¬ 
fericirea celor păcătoşi după judecata de apoi. 

Afară de aceasta, cele mai multe dintre dânsele s’au 
scris într’o limbă atât de întortochiată şi de împestriţată, 
cu tot felul de neologisme, că de multe ori nici chiar cei 
învăţaţi nu le înţeleg cum se cade, dar încă poporul de 
rând. Părintele Iuliu Scriban însă, autorul colecţiunii de 
predici despre care ni-i vorba, în amândouă privinţele 
acestea se deosebeşte mai cu desăvârşire de înaintaşii 
Sfinţiei Sale. 

Sfinţia Sa, adică, a căutat mai înainte de toate să afle 
şi să cunoască cu deamănuntul care sunt adevăratele cause 
ale decăderii poporului nostru, şi mai ales ale celui din 
România, atât din punct de vedere al credinţii şi al re- 
ligozităţii, cât şi din cel al moralităţii şi al stării sale ma¬ 
teriale. 

După ce a aflat toate căuşele acestea şi după ce şi-a 

Iar pe de altă parte, a căzut de atâtea ori din starea 
strălucită şi a primit atâtea cuvinte aspre, începând cu: 
Puţin credinciosulue, pentru ce te-ai îndoit? (Matei 
XIV, 31). Şi această asprime a crescut până ce la urmă 
Domnul i-a spus: Mergi înapoia mea, Satană. Tu îmi eşti 
spre zminteală; că nu pricepi cele ce sunt ale lui Dumne¬ 
zeu, ci cele ale oamenilor (Matei XVI, 23). 

Apoi în ajunul Patimei Domnului Hristos, după învă¬ 
ţăturile minunate din Sfânta şi Marea Săptămână, după 
marile cuvântări, după aşezarea Sfintei împărtăşiri, Sf. 
Petru, în iubirea lui aprinsă către învăţătorul său, a so¬ 
cotit că se poate încrede în el însuşi şi a spus: Sufletul 
îmi voi pune pentru Tine. Iar Domnul i-a răspuns: Sufle¬ 
tul îţi vei pune pentru mine? Adevăr, adevăr, zic ţie, nu 
va cânta cocoşul până ce de trei ori te vei lepăda de mine 
(Ioan XIII, 37-38). 

Şi cu toate acestea, în ciuda acestor înştiinţări ,el a că¬ 
zut cumplit şi s’a arătat nu mai bun decât oricare om mic 
la suflet. El, care-şi scotea sabia împotriva unei cete de 
ostaşi, s’a temut să mărturisească că e dintre credincioşii 
învăţătorului. 

Deci cum a trebuit să petreacă Sf. Petru Vinerea Pati¬ 
milor, cu o povară atât de grea asupra lui? A trebuit să 
fie cu dorinţa ferbinte de a vedea pe Domnul, ca să-i 
poată spune un cuvânt de căinţă şi să aducă glas de ier¬ 
tare! Dar era prea târziu. El a murit fără să-i vorbească. 
Apoi a venit Sâmbăta Mare, când el poate stătea la o 
parte de ceilalţi şi neîncetat cu gândul la toate aceste lu¬ 
cruri în amărăciunea sufletului său! 

Dar nu era niciunul în ziua Pastelor care să aibă mai 
mare trebuinţă de Domnul Hristos ca Sf. Petru. Şi aşa, 
după ce mai întâi a răsplătit iubirea Măriei Magdalina, 
Domnul nostru a binecuvântat căinţa lui Petru. Nu este 
nimenea care să dorească ferbinte de Hristos, nimenea 
care cu adevărat să simtă chinurile căinţei, fără să capete 
de la Domnul încredinţarea iubirii şi iertării Lui. 

1. Domnul a înviat cu adevărat şi s’a arătat lui Simon. 
Ce s’a întâmplat la acea arătare, ce a spus Petru către 
Domnul, ce a spus Domnul către Petru, noi nu ştim, fără 
numai ce cetim că a fost viaţa apostolului după aceia. 

Dintre arătările Domnului către femei şi către ucenici 
în ziua Paştelui, aceasta pare că a fost singura despre 
care nu ni povesteşte nimic cum a fost. Şi totuşi, din în¬ 
săşi această tăcere, noi putem învăţa că adevărata căinţă 
se petrece în ascuns. Noi nici nu putem bănui ce se pe¬ 
trece în sufletul unei fiinţe care e roasă de căinţă. înţe¬ 
legem că un învăliş trebuie întins peste revărsările sufle¬ 
tului încărcat de păcate, a inimii împovărate, la picioarele 
lui Iisus. 

De aceia şi Biserica îl lasă pe cel păcătos să se mărtu¬ 
risească în taină către preot. Ea pecetjuieşte Taina Măr¬ 
turisirii prin acoperişul tăcerii. Ceiace preotul ştie, ca 
martor al lui Dumnezeu, este ca şi cum n’ar şti. El ştie nu 
pentru el, ci pentru păcătosul care trebuie să-şi uşureze 
sufletul şi să audă cuvânt de iertare de la imul care vor¬ 
beşte în numele lui Dumnezeu. Ca trimis al lui Iisus 
Hristos, preptul vine să asculte o poveste de durere, să 
aducă o veste de iubire, să lege ranele sufletului, ca să 
puie înaintea celor ce plâng în Sion că li se va da podoaba 
în locul eenuşei, undelemnul bucuriei în locul întristării, 
veşmântul laudei în locul duhului apăsării (Isaia 61, 3). 

Şi oare nu trebuie noi să întoarcem multe din acestea 
asupra noastră înşine, noi care semănăm cu Petru mult 
mai mult în lepădarea lui de Hristos, şi nu în iubirea şi în 
căinţa lui; noi a căror cuget ne învinuieşte de aşa de grele 
păcate împotriva Domnului şi ale căror inimi ne vorbesc 
despre marea trebuinţă'a iertării şi ajutorului? 

Aşezaţi-vă şi voi la picioarele Crucii. Priviţi pe Domnul 
nostru murind, după cum şi Petru, poate, a privit de de¬ 
parte cu gândul chinuit. Şi privind spre El, faceţi ca şi 
Petru care şi-a văzut starea sa, s’a căit şi a plâns cu amar. 

Cugetaţi la toată slăbiciunea voastră, la necredinţa voa¬ 
stră către El, voi toţi care aveţi trebuinţă de iubire. Ru- 
gaţi-vă să privească spre voi şi să vă aducă la căinţă, cum 
a privit spre Petru. 

Aţi făcut aceasta în Sfânta Vinere a Patimilor? Dacă 
nu, faceţi-o acum, în ziua Sfântului, şi după ce veţi simţi 
cuvintele lui de dezlegare şi iertare, veţi fi în stare să 
[spuneţi: Domnul a înviat cu adevărat şi mi s’a arătat 
mie, pentru a-mi vorbi, a mă întări, a mă ajuta — pentru 
a mă învia împreună cu El. Amin. 

Cu mici schimbări, potrivită pentru trebuinţele noastre după 
Jesus and the Resnrrection de Mortimer, Londra, 1907. 



Cuvântarea la ziua unei Casatorii 


Iată cortul lui Dumnezeu la 
oameni. 

Isaia 9, 1. 

Scumpi nuntaşi, 

E un ceas de bucurie fără păreche, când fiinţe omeneşti 
îşi împreună mânile la altarul lui Dumnezeu, în legătură 
d£ veşnică iubire şi credinţă. 

Clipa nunţii este însă şi o clipă care te cufundă în gân¬ 
direa adâncă, pentrucă-ţi înlănţueşti soarta ta de viaţa 
altuia, te îndatoreştt, în mijlocul unei sărbători ca acea¬ 
sta să vezi binele altuia ca bine al tău şi să întrebuinţezi 
toate mijloacele spre a întemeia fericire pentru altul, care 
să fie şi fericirea ta însuţi. Căci de asta se leagă cineva 
în starea'căsătoriei, pentru a înţelege adevăratul preţ al 
vieţii, pentru a-şi îmbogăţi fericirea traiului prin legătura 
cea mai strânsă, care poate fi pe pământ între oameni, şi 
a-şi desfăşura astfel toate puterile sale. 

Voi înşi-vă, iubiţi soţi, doriţi cu înfocare, â toate iubi¬ 
tele voastre rude, prieteni şi cunoscuţi doresc din toată 
inima, ca o binecuvântare statornică să izvorască din le¬ 
gătura voastră. 

Casa pe care o întemeiaţi astăzi, să fie un locaş de ade¬ 
vărată fericire omenească, să fie cortul lui Dumnezeu în 
mijlocul oamenilor. Pentru a face aceasta nu ajunge nu¬ 
mai pornirea inimii pe care o are cineva din firea sa, care 
însă rămâne adevăratul temei al oricărei căsătorii; nu ajun¬ 
ge nici să ai voinţa cinstită şi plină de iubire de a. face fe¬ 
ricit pe altul, pe care voi fără îndoială că o aveţi. 

Două lucruri vă sunt de trebuinţă, pentruca locuinţa 
pe care v’o întemeiaţi să fie un cort al lui Dumnezeu, adică 

o credinţă adâncă 
şi o iubire tare. 

L 

O credinţă adâncă este în stare să facă o casă locaş al 
lui Dumnezeu. O gospodărie de oameni ajunge locaş dum- 
nezeesc când toate lucrurile sunt privite în legătură cu 
veşnicia, adică când ne privim trecători pe pământul ace¬ 
sta; când credem că omul are o menire înaltă şi veşnică 
. şi ne privim unul pe altul drept fii ai veşnicului Dumnezeu, 
cinstindu-ne şi preţuindu-ne cât putem mai mult; când 
ne ştim călăuziţi, sprijiniţi şi vedem fericirea vieţii, nu în 
lucrurile din afară, ci în buna înţelegere pe care o punem 
între toată fiinţa noastră şi menirea pe care o avem de la 
Dumnezeu. 

Trebuie să facem o potrivire deplină între fiinţa noa¬ 
stră şi rânduiala pe care a pus-o Dumnezeu pentru viaţa 
omului, spre a putea să facem din casa noastră un adevă¬ 
rat locaş dumnezeesc. La aceasta ajungem, de asemenea, 
când, pătrunşi de o credinţă adâncă, apropiem inima noa¬ 
stră de iubirea părintească a lui Dumnezeu, ne împărtă¬ 
şim dintrînsa in toate împrejurările vieţii, ne îndreptăm 
după ea fiinţa noastră, faptele şi gândurile; când fără în¬ 
cetare ne cufundăm cu întreaga noastră fiinţă, cu tot ce 
este în noi şi pe lângă noi, în râul curăţitor de sfinţenie şi 
înălţime dumnezeească. Locaş al lui Dumnezeu în mijlo¬ 
cul oamenilor este acolo unde, în nevinovăţie ca a copiilor, 
se păstrează o bucurie curată pentru tot ceiace a făcut 
marea bunătate a lui Dumnezeu, atât în lumea aceasta vă¬ 
zută, cât şi între oameni. Mai cu seamă sunt în stare a-şi 
întemeia casă fericită şi locaş dumnezeesc acei pătrunşi 
de adâncă mulţămire către Domnul, lăudându-1 toată vre¬ 
mea, ridicându-şi inimile şi mânile către Tatăl luminii, de 

la care vine toată darea cea bună şi tot darul cel desă¬ 
vârşit. Şi iarăşi: Omul care vrea să-şi întemeieze casă în 
care să domnească Duhul lui Dumnezeu, trebuie să se 
simtă răspunzător pentru toate faptele sale către Jude¬ 
cătorul şi Stăpânul cel mai de sus, şi în acelaş timp să fie 
adânc încredinţat că Dumnezeu revarsă mari puteri de 
viaţă peste acel care-1 caută din toată inima. Dumnezeu 
călăuzeşte lucurile spre folosul acelui care cu umilinţă stă 
încrezător într’însul. 

Fiind astfel, va intra şi în casa voastră soarele cel care 
nu se stinge, cel care luminează şi noaptea, cel care usucă 
valurile de supărări, mai nainte de a veni ele peste casă, 
şi le risipeşte ca pe nişte aburi în văzduh. 

II. 

Dar pentru ca să ajungă casa voastră locaş al lui Dum¬ 
nezeu, trebuie să mai domnească într’însa şi o iubire ne¬ 
clintită. Intr’adevăr, Dumnezeu e iubire, şi cine vrea să 
capete binecuvântarea lui, cine vrea să se asemene cu 
Dumnezeu şi să-şi înalţe printr’Insul preţul vieţii sale de 
om, trebuie să fie in stare a iubi cu tărie. Cine rămâne în 
iubire, rămâne în Dumnezeu şi Dumnezeu într’Insul. Intr’o 
căsătorie fericită, nu poate lipsi iubirea^ puternică. O iu¬ 
bire a cărei bucurie şi plăcere de a fi cu altul nu scade, ci 
creşte cu anii; o iubire care nu caută ale ei, nici gândeşte 
la ea, ci caută ce e al altuia şi e cu gândul la binele şi la 
durerea altuia, e o peatră de temelie care nu se clăteşte 
la niciun vânt şi la niciun cutremur. Cine e împodobit cu 
dânsa rămâne cu credinţă în chemarea pe care Dumnezeu 
i-a dat-o, lucrează harnic pentru a da celor ai săi tot ce 
le trebuie, fiindcă e umplut de gândul fericit: „Eu mim-, 
cesc pentru cei ce iubesc". O iubire care numai osteneşte 
în căutarea de bucurii pentru altul şi care e destul de tare 
şi pentru a suferi împreună cu el; o iubire care este în 
stare de a lua asupra ei şi lipsurile şi slăbiciunile celuilalt; 

o iubire care poate crede, nădăjdui şi răbda toate, care 
nu se lasă doborâtă, nu încetează niciodată, ba încă este 
mai tare ca moartea şi poate trece şi dincolo de mor¬ 
mânt, — o asemenea putere nu se poate înlocui cu nimic 
şi este de cea mai mare trebuinţă pentru ca Dumnezeu să 
intre în acea casă. 

Aceasta poate face din casa voastră locaş al lui Dum¬ 
nezeu, dacă iubirea domneşte într’însa, dacă voi locuiţi 
împreună în credinţă neabătută, în pace adâncă, în fru¬ 
moasă înţelegere, socotind ca perdută orice zi în care 
unul n’a făcut celuilalt o bucurie sau nu i-a luat o greutate 
care-1 apăsa. Iubirea şi nimic altceva este mica cheie cu 
care se intră în raiul unei căsnicii. Trăind unul pentru 
altul şi fiecareuitându-se pe sine, pentru a-şi aduce a- 
minte numai de cellalt, este calea prin care viaţa amân- 
duror se îmbogăţeşte, se curăţă şi se înalţă până la Dum¬ 
nezeu. Aproape nu e nicio fericire mai înaltă pe lume, nici 
un reazăm mai puternic, nicio mângâiere mai vie decât 
aceea pe care omul o poate avea pe calea unei căsătorii 
întemeiate şi sprijinite în felul acesta. 

Dumnezeu este cea mai tare pârghie a vieţuirii oame¬ 
nilor la un loc. Această tărie se simte chiar de la traiul 
împreună al celor două fiinţe care se numesc bărbat şi 
femeie. Din partea lui, Dumnezeu a făcut pentru cm 
starea în care să se simtă fericit şi i-a deschis şi calea 
în care să se îndrepte spre dânsa. Din partea sa, omul 
trebuie să vadă ce a făcut Dumnezeu pentru el şi să în¬ 
ţeleagă că numai urmând Făcătorului său va putea cu 
adevărat să simtă mâna Domnului în casa lui şi să zică: 
aceasta e casa găsită nouă de Dumnezeu. Amin. 

Tradus liber din Wo du bleibst, da bîeibe ich auch de Rolffs, 
Gottingen, 1909. 



N. lorga despe predicile de fajâ 

Predicile părintelui Iuliu Scriban. 

A învia predica, este una din cele dintâi şi mai însem¬ 
nate datorii ale Bisericii noastre, dacă ea voeşte să aibă 
altă viaţă decât .aceia, oricât de strălucitoare, dar numai 
aparentă, a unei forme vechi, pe care pentru anume mo¬ 
tive de tradiţie, dar mai ales de ordine socială, statul crede 
cătrebue s’o mai impue şi susţină. 

Credinţa, statornicită în dogme, ritul închegat în anu¬ 
mite forme de străveche literatură şi artă, a cântărilor 
şi gesturilor, sunt veşnice. Doar dacă anume părţi ale 
ritului pot fi schimbate, şi încă, îndată ce ele au un rost 
mai înalt, ar trebui acea înţelegere a tuturor Bisericilor 
naţionale din care se alcătueş^e astăzi ortodoxia, şi acea¬ 
sta e un lucru nesfârşit de greu, aproape cu neputinţă, de 
care se sfarmă toate silinţele. 

Predica e altfel însă. Intr’însa trebue să se cuprindă 
tălmăciri şi sfaturi, îndreptări şi îndrumări, care pot fi 
necontenit nouă, care trebue să aibă acest caracter de 
noutate. 

Nu numai că fiecare popor, fiecare societate, fiecare 
vremi au alte dureri şi nedumeriri şi bătăi de inimă, la 
care toate legea creştină, a mângâierilor pentru toţi, tre¬ 
bue să dea, alinare şi deslegări şi împăciuire, dar această 
lege se razimă pe un text de veşnică poezie, care trebue 
tâlcuit astfel, după împrejurări. 

Tâlcuirea poesiei creştinismului poate da acestei religii, 
care n’a fost menită să se usuce şi să se prăfuiască, o ne¬ 
contenită valoare sufletească, de cea mai înaltă categorie. 

Avem noi, Românii din 1909, patru milioane de ţărani, 
— cu cei de aiurea, zece milioane de ţerani, — cari bă- 

tuţi de toate asprimile vremilor şi răutăţile oamenilor, au. 
ajuns a nu mai crede în nimeni şi în nimic decât în bu¬ 
nătatea lui Dumnezeu, care singur nu înşală, — măcar 
pentrucă are şi raiul ca ultimă mângâiere a celor ce sufăr 
până mor în chinuri. Avem în oraşe mii de oameni, cari 
măcar pe ascuns fac o cruce in ceasurile grele şi înalţă o 
rugăciune înainte de somnul alinător al nopţii. Avem mii 
de femei „culte", care, dacă în rătăcirile, datorite unei 
creşteri nenorocite, au o parte de suflet curată, adesea ne¬ 
bănuită de cine le vede, ameţindu-se de sgomotul plăce¬ 
rilor, — o datoresc „Tatălui nostru care este în ceruri". 

Avem, pe de altă parte, o „sfântă" şi ,mare" Biserică 
autocefală, care numără mii de clerici şi are în frunte teo¬ 
logi, episcopi şi Mitropoliţi. Ori sunt, ori nu sunt, — nu 
simte unul care e deprins a-şi chema „popa" pentru da¬ 
tinile botezului, nunţii şi petrecerii la mormânt, slujbă 
plătită după tarif şi făcută dtfpă formulă. Rare ori a de¬ 
şertat mai scandalos un cler naţional, în vremuri de crisă 
morală a naţiunii, dela cea mai elementară datorie a sa. 

Cartea părintelui Iuliu Scriban e un început de reac- 
ţiune. Cuprinde şi ea prea multe împrumuturi, prea multă 
logică ad hoc, prea multă sentimentalitate de seminariu 
şi arată prea mult că s’a inspirat din predica tradiţională, 
pretutindeni aceeaş şi pretutindeni neefectivă. Dar ea are 
şi un mare număr de pagini, care nu sunt numai frumoase, 
de aspră frumuseţe poporală, ci au şi acel caracter prac¬ 
tic —sreal şi intim — care, ţintind drept la suflet, îl mişcă, 
îl înrâuresc şi indreaptă. Astfel ea e una din cărţile care 
învie un gen literar şi inaugurează o operă morală. 

Predicile acestea sunt „poporale", vreau să vorbească 
ţăranilor. Părintele Scriban mai are ce li spune: Nedrep¬ 
tatea materială ce sufăr ei, umilinţa ce-i apasă, poftele de 
răzbunare’ ce-i sguduie, dobitoceasca sete de plăcere care-i 
îmbată — acestea toate sunt din împărăţia duhovnicului. 
Dacă unde se adună trei oameni, Iisus e în mijlocul lor, 
el e de faţă şi unde se săvârşeşte şi o singură nedreptate 

şi unde strigă o singură durere; e acolo, înseninând pen¬ 
tru răsplată şi cu mâna gata de ajutor. Şi cine, în haină 
de preot, îl înfăţişează, n’are a se teme de om din lume. 

Dar şi în alte cercuri glasul predicatorului e aşteptat. 
Vină, părinte, în şcolile zadarnice, unde fetele învaţă lu¬ 
cruri care n’au afa.ce cu menirea lor mare şi sfântă pe 
lume. Vină şi vorbeşte: fă ca o nouă conştiinţă să se tre¬ 
zească în sufletele tinere care pot mântui o societate în¬ 
treagă, prin milă şi iubire, prin ideal şi nevinovăţie de 
suflet, — virtuţi care, şi fără. dogmă, fac ce e mai bun 
şi veşnic în credinţa creştină. 

Vină şi vorbeşte .Când a fost mai mult decât astăzi 
vremea apostolatului obligatoriu? 

N. Iorga 


Patruzeci de predici populare. 

Partea cea mai mare a predicilor, câte au apărut până 
acuma în limba română, tratează mai mult despre viaţa 
viitoare şi cu deosebire despre fericirea celor drepţi şi ne¬ 
fericirea celor păcătoşi după judecata de apoi. 

Afară de aceasta, cele mai multe dintre dânsele s’au 
scris într’o limbă atât de întortochiată şi de împestriţată, 
cu tot felul de neologisme, că de multe ori nici chiar cei 
învăţaţi nu le înţeleg cum se cade, dar încă poporul de 
rând. Părintele Iuliu Scriban însă, autorul colecţiunii de 
predici despre care ni-i vorba, în amândouă privinţele 
acestea se deosebeşte mai cu desăvârşire de înaintaşii 
Sfinţiei Sale. 

Sfinţia Sa, adică, a căutat mai înainte de toate să afle 
şi să cunoască cu deamănuntul care sunt adevăratele cause 
ale decăderii poporului nostru, şi mai ales ale celui din 
România, atât din punct de vedere al credinţii şi al re- 
ligozităţii, cât şi din cel al moralităţii şi al stării sale ma¬ 
teriale. 

După ce a aflat toate căuşele acestea şi după ce şi-a 

format o icoană adevărată despre starea actuală a cre- 
dinţii şi a vieţii poporului român, nu s’a pus ca mulţi alţii, 
să-i vorbească despre fericirea raiului şi muncile iadului, 
ci Sfinţia Sa şi-a dat toată silinţa posibilă de a-i arăta 
şi a desrădăcina mai întâi apucăturile, deprinderile şi fap¬ 
tele sale cele rele, care-1 fac să fie nesuferit şi nefericit 
aici pe pământ, şi abia după aceea îi vorbebşte şi despre 
răsplata după moarte, care nu e nimic altă decât numai 
o urmare firească a faptelor bune sau rele ce le face omul 
cât trăeşte în această lume. 

Iar modul în care i le arată toate acestea e atât de po¬ 
trivit şi de convingător, şi limba în care i le spune, atât 
de simplă, de poporală şi de curgătoare, că chiar şi cel 
mai mic copil, ascultându-1 cu luare de seamă, poate să-l 
înţeleagă şi să-l priceapă. 

Asemenea şi sfaturile ce i le dă prin cele patruzeci de 
predici 1 ), compuse pentru cea mai mare parte a Dumi¬ 
nicilor şi a sărbătorilor de peste an, sunt atât de bune şi 
de înţelepte şi aşa de uşor de urmat, că numai un om cu 
totul stricat şi împietrit la inimă ar fi în stare să nu i le 
bage în seamă. 

Deci, predicile părintelui Iuliu Scriban, al căror scop e 
îndreptarea şi îmbunătăţirea poporului nostru, atât în 
privinţa credinţii şi a religiozităţii, cât şi în privinţa mo¬ 
ralităţii, a vieţii sociale, a sârguinţii şi a stării sale mate¬ 
riale, fără de care e absolut cu neputinţă a fi fericit, nici 
în lumea aceasta, nici în cea viitoare, merită să fie pre¬ 
miate de Academia Română, dacă nu cu întregul, cel pu¬ 
ţin cu o parte din premiul pentru care s’au prezentat. 

(„Analele Academiei Române*Seria Il-a. Tom. XXVII 1904-1905. 
Partea administrativă şi desbaterile. 


1) Raportul acesta al Preotului S. FI. Marian, membru al Aca¬ 
demiei Române, e compus cu privire la prima ediţiune a acestei 
colecţiuni, care cuprindea numai 40 de predici.' 

